
PREDGOVOR 


U književni život Bosne i Hercegovine Dževad Ka- 
rahasan je ušao na "sporedna vrata", kao teatarski kritičar 
koji je uspio da vrlo brzo skrene na sebe pozornost šire 
kulturne javnosti. Sa izrazitom usmjerenošću ka teoriji 
i preciznom primjenom strukturalističkih postulata u 
analizi predstava on je po mnogo čemu predstavljao kra- 
jem sedamdesetih godina i novu i svježu pojavu u našoj 
teatrologiji. Riječ je prije svega o njegovom oštrom su- 
protstavljanju do tada uobičajenom kritičkom modelu 
koji teatarsku predstavu interpretira isključivo iz per- 
spektive književnog dramskog djela. Karahasanov stav 
je od početka bio da teatru moramo pristupati kao spe- 
cifičnom jeziku, a predstavi kao svojevrsnom autorskom 
govoru koji u tom jeziku participira. Shodno tome, teatar 
se mora tretirati kao zasebna umjetnost a nikako kao 
interpretacija ili čak ilustracija književnog djela, makar 
se radilo i o najvećim imenima evropske dramske tra- 
dicije. Drugo, njegov angažman u našem teatru (kao 
kritičara i kao dramaturga) pada u vrijeme izraženog 
nekritičkog oduševljavanja zakašnjelim talasom avan- 
garde koja je u težnji da poruši mostove sa tradicijom 
nosila u sebi, prirodno, i opasnost da izgubi prijeko po- 
trebnu komunikativnost i dokine se u proizvoljnosti. Ka- 
rahasan je i u ovom pogledu odigrao značajnu ulogu u 
našoj kritici. Upravo zbog toga što je pošao od teatra 
kao samosvojne umjetnosti složene semiološke strukture 

nije mogao pristati na proizvoljnost koja ne poštuje Za- 
konomjernosti što proizilaze iz prirode scenskog jezika. 
Tako ga je njegova metodološka modernost 1 izbjega- 
vanje svega što nije imanentno samoj predstavi uputilo 
na nov način čvrstim aristotelovskim postulatima i to 
ne kao zadatom obrascu nego kao modelu mišljenja o 
teatru koji se potvrdio u nizu kompleksnih uvida u struk- 
turu različitih savremenih teatarskih oblika. Rezultat Ka- 
rahasanovog rada kao teatarskog kritičara je i knjiga 
"Kazalište 1 kritika", objavljena 1980. godine. 

Skrećući pozornost na sebe kao na vrlo obrazovanog 
i nadarenog esejistu 1 kritičara, Dževad Karahasan je 
iste te godine iznenadio 1 kritičare i čitaoce knjigom 
priča "Kraljevske legende" kojom je odmah zauzeo pose- 
bno mjesto u našoj savremenoj književnoj praksi. Nje- 
gova proza je svojom neobičnošću strukture, zanimlji- 
vošću tema i prije svega zrelošću izraza odudarala od 
najvećeg dijela bosanskohercegovačke produkcije. Prije 
svega, to su priče situirane u srednji vijek ali nipošto 
nisu "historijska proza". Drugo, one su daleko od jednog 
popularnog postupka u našoj novijoj književnosti kojim 
se idej-no aktualizira prošlost time što se "savremeni 
problemi" odijevaju u "historijsko ruho". Drugim rije- 
čima, Karahasanova "srednjovjekovna" proza nije ni u 
kojoj mjeri historijska proza: događaji i likovi iz davne 
prošlosti upotrijebljeni su u njoj na apsolutno isti način 
na koji bi bili upotrijebljeni događaji i likovi iz naše 
svakodnevnice. "Osovina stvaralačke opservacije", pisao 
je Tvrtko Kulenović povodom ove knjige, "nije socijalna 
nego psihološka, to jest oslanja se u velikoj mjeri na 
konstante koje su u svim vremenima iste, pa joj nije 
ni bitno kako predstavlja ta vremena. 

Karahasanov postupak mogao bi se objasniti i na 
slijedeći način: on nije pisac koji polazi od ideje i onda 
traga za analognom pričom iz prošlosti (poput Meše Seli- 

movića, na primjer), nego kao autor koji je blizak drami 
i "dramskom mišljenju" on polazi od situacije a onda 
duboko psihološki i antropološki sondira likove unutar 
zadatog situacionog okvira. Upravo zbog toga, zbog vr- 
ste složenosti na kojoj počivaju, Karahasanove priče po- 
drazumijevaju izvjesnu verbalnu glomaznost I njoj su- 
kladan stepen nekomunikativnosti. S druge strane Kara- 
hasan je "mitotvorac", dakle pisac kojem nije stalo da 
"životnosti" konkretne slike nego do opće matrice slika, 
pisac koji ne želi da epski široko ispripovijeda događaj 
nego da naraciju strukturira kao "čvorove zbivanja". Pri 
tome se snažno osjeća glas Karahasana teoretičara, ne- 
sumnjiva je njegova intelektualna pretenzija, ali i spo- 
sobnost da se ona ostvari u diskursu koji ne remeti i 
ne ide protiv književnog govora. 

Međutim, dok je kod "mitotvoraca" u savremenoj 
literaturi, (Borhesa prije svih, a zatim i kod ostalih pisaca 
tog tipa) psihološka motivacija potpuno potisnuta na ra- 
čun "narativne motivacije", u Karahasanovim pričama 
osjećamo jednu želju (koja vjerovatno dolazi iz visokih 
zahtjeva koje on sam kao teoretičar stavlja pred literaturu 
uopće) da se svaka stvar višestruko motivira, dakle i 
psihološki i socijalno i povijesno, a da se istovremeno 
ne naruše pravila narativne sintakse. To njegovim pri- 
čama daje posebnu "težinu", ali i oduzima od ljepote 
modela i "narativne geometrije". Utisak o intelektual- 
nosti ove proze zapravo ponajviše proizilazi iz literarne 
zrelosti s kojom su "Kraljevske legende" napisane i vi- 
sokog stepena zahtjevnosti kojeg osjećamo u Karahasa- 
novom odnosu prema svakoj svojoj rečenici. "Samo po 
izuzetku se događa", veli Kulenović u već spomenutom 
tekstu, "da nam prva knjiga proze jednog autora donese 
sobom takvu stvaralačku zrelost, takvo vladanje knji- 
ževnim zanatom u svim njegovim vidovima, kao što je 
slučaj s "Kraljevskim legendama" Dževada Karahasana. 

Kompozicija cjeline, organizacije teksta, i naročito mo- 
gućnosti jezika za njega ne predstavljaju više nikakvu 
tajnu, a po sposobnosti da stilski izraz unutar rečenice 
učini čvrstim i Zbijenim, i obogati raznovrsnim simbo- 
ličkim potencijalom, malo mu je koji i od naših renomi- 
ranih pisaca ravan." 

Za dati trenutak bosanskohercegovačke književnosti 
Karahasanova proza je odigrala još jednu značajnu ulo- 
gu. Naime, ona nije dolazila ni iz čega "našeg", ni iz 
jednog prepoznatljivog lokaliteta gdje bi se dijalekatski 
govor spretno proturio kao književna "autentičnost". 
Njen lokalitet uopće nije prostorni nije etnički, nije folk- 
lorni, nego vremenski: srednji vijek. Jedini dug koji je 
Karahasan morao platiti ovom najširem "kulturološkom" 
lokaliziranju su dvije bitne medievalne karakteristike: 
visok stepen simbolizacije 1 intelektualni naum koji stoji 
iza pripovijedanja i daje izvjestan alegorijski ton pri- 
čama. Ali upravo stoga on je (ako ne prvi, ono sigurno 
najizrazitije) svojim djelom onemogućio dalje rasprosti- 
ranje uvriježene predstave o bosanskom prostoru kao 
podneblju i prostoru proznih barbarogenija, predrasude 
koja je isuviše dugo zamjenjivala ozbiljan analitički uvid 
u ovaj segment naše književnosti, i što je još značajnije, 
uticala na njenu produkciju. Još složenije, dublje i pot- 
punije Dževad Karahasan će ovo potvrditi svojim ro- 
manom "Istočni diwan". 


U međuvremenu, Karahasan se u književnom životu 
javio i kao dramatičar i kao esejista, prije svega dramom 
"Kralju ipak ne sviđa se gluma" i izvrsnom esejističkom 
knjigom "O jeziku i strahu". 

Drama, tačnije lakrdija "Kralju ipak ne sviđa se 
gluma" nastala je na osnovu "Kraljevskih legendi" i na 
isti način stoji po strani od dominantnih dramskih oblika 
kod nas kao što njegove priče stoje spram prozne pro- 
dukcije. Ovo djelo još više potcrtava Karahasanovo "si- 

tuaciono polazište" jer je čitav komad konstruiran kao 
"predstava u predstavi", štaviše, kao prava hamletovska 
"mišolovka". Ali dok je u Šekspirovoj tragediji to samo 
dio, samo jedan (doduše važan) element sižejnog sklopa 
koji treba da posluži kao zaokret u akcionom protoku 
Hamletove unutrašnje drame i intelektualnog sazrijeva- 
nja, ovdje se ona pojavljuje kao cjelovit dramski model 
koji je doduše u izvjesnom dosluhu sa modernizmom 
Joneskovog i Direnmatovog tipa, ali koji zadržava 0so- 
benosti Karahasanovog duhovnog profila iskazanog i u 
"Kraljevskim legendama". Naime, ako i može biti riječi 
o "novom moralizmu" tako izraženom kod spomenutih 
autora, kod Karahasana se on ne nameće spolja, nego 
proističe kao prirodni atribut iz dramskog svijeta kojeg 
je stvorio. To je moralizam likova koje on slobodno 
pušta da djeluju i govore, a oni to čine onako kako 
moraju, onako kako ih spada po prirodi situacije u kojoj 
su se našli i po prirodi jednog paralelnog svijeta koji 
nam otkriva i ovaj naš u nizu verbalnih i vizuelnih slika. 

Karahasan nije pisac koji bi bez preispitivanja sli- 
jedio trend ili modu u umjetnosti. Ma koliko se osjećao 
dramski modernizam u "Kralju...", ova drama ipak odu- 
dara od zahtjeva modernog teatra koji teži minimalizaciji 
verbalnog elementa. Ispunjavanje takvog zahtjeva za 
ovog autora bi jednostavno bilo "premalo". Tačno je 
da njegovi likovi mnogo govore, ali za autora poput 
Karahasana koji svijetu pristupa prvenstveno kao jezič- 
koj stvarnosti dramska akcija je govorna akcija, a egzis- 
tencijalna situacija verbalna slika. 

Duboko uvjerenje da čovjek "jezički stanuje" na 
Zemlji imanentno je prisutno u svim Karahasanovim 
književnim djelima, ali je eksplicitno esejistički obra- 
zloženo u knjizi "O jeziku i strahu". Kao što se iz naslova 
da naslutiti prvi dio knjige govori o jeziku. Od teoretičara 
strukturalističkog usmjerenja kakav je Karahasan ovakva 

tema je očekivana, kao što bi bilo sasvim prirodno da 
se ona obrađuje kao niz naučnih diskursa o odnosu općeg 
jezičkog sistema 1 stvarnosti ili odnosu tog sistema pre- 
ma partikularnim govornim činjenicama (da se poslužim 
de Sosirovom terminologijom). Međutim, umjesto toga 
neočekivano nailazimo na naslove kakvi su rt, Lavirint, 
Čudovište, Ogledalo... Svaki od tih fenomena u Kara- 
hasanovim analizama nenadno iskrsava pred čitaocem 
osvijetljen nekom novom bojom i sa nekim neobičnim 
značenjima. To je jedna vrsta "kose projekcije" u naj- 
boljem smislu te riječi, dakle onaj tip tumačenja koji 
nam razumijevanje neke stvari iznenada prenosi i u po- 
dručja na koja nismo navikli dok mislimo o tim stvarima, 
tumačenja koje nam širi razumijevanje slično krugovima 
na vodi koji bi još ponirali i u dubinu. Ali konačan cilj 
svake od analiza je upoređenje sa jezikom: zemaljski 
vrt je govor, ogledalo je govor, čuvište je govor, lavirint 
je govor. Čiji govor? Govor jezika koji obuhvaća svijet 
i obuhvaćen je njim istovremeno. 

Karahasanova koncentriranost na pitanje jezika nije 
puko predavanje strukturalizmu i njegovim postavkama 
iako ih podrazumijeva. Ona zapravo proističe iz njegove 
trajne (da li dualističke?!) upućenosti na prostor između 
egzistencijalnog i transcendentnog, između stvoritelja i 
stvorenog, prostor golem kao svemir i malen kao vrh 
od igle. Tim prostorom proteže se jezik kao najmoćnije 
od svih oružja i najnevinije od svega što je čovjeku 
dato. Ljudska je sudbina stoga prije svega oblik par- 
ticipiranja u jeziku i Karahasanove analize idu za tim 
da upozore na beskrajne promjene oblika i formi mo- 
daliteta govora. U svakom od tih modaliteta on logički 
jasno i na izgled začuđujuće dolazi do istog — do tajne 
događaja kojeg u jeziku prepoznajemo, a u stvarnosti 
slutimo kao tajnu dodira ovostranog i onostranog, ovoga 

sada i ovdje i onoga tamo — vječnog Drugog kojem 
težimo. 

Tako se jezik otkriva i kao moć i kao nemoć. On 
je naprosto čudovište veće i od antičkog minotaura As- 
teriona i od srednjovjekovnih đavola jer na očigled stapa 
supstanciju i materijalni oblik a ne otkriva formulu tog 
čina. Istovremeno je skrivajući i razobličujući, u sebi 
je dvostruko biće na isti način na koji je to i čovjek 
raspet između želje da sačuva svoju potpunost i stalne 
žudnje da bude nešto drugo. 

Prema ovako izloženom sadržaju Karahasanove 
knjige mogao bi se steći dojam da se radi o subjektivnoj 
projekciji ili čak rezimeu intimih slutnji. Ali to bi bio 
potpuno pogrešan sud jer je svaka od tema koje opsjeda- 
ju ovog autora krajnje objektivizirana u interpretativnom 
postupku. S jedne strane Dževad Karahasan, potpuno 
na način savremenog strukturaliste, poima jezik kao po- 
lje u kojem su potencijalno sadržani svi modaliteti go- 
vora. S druge strane opsjeda ga, na potpuno intuitivno- 
-umjetnički način, jezik kao paralelan svijet ovom ma- 
terijalnom, svijet od kojeg počinje jedna sasvim nova 
stvarnost. Iza vidljivih intencionalnih korijena jezika u 
stvarnosti (vidljivih jer je jezik nastao imenovanjem 
stvari) nazire se ona druga strana jezika sa obrisima 
transcendentalne osnove tog istog svijeta. Beskrajna raz- 
nolikost oblika govora, nije, dakle, ništa drugo do forma 
korespondencije dva svijeta. A najpotpuniji oblik te ko- 
respondencije je, svakako, govor književnog djela. Ono 
(djelo) iznosi na svjetlo svijest onoga koji piše i model 
svijeta iz kojeg piše, a istovremeno priziva beskraj kao 
osnovni atribut onog drugog, transcendentalnog. Tako 
književni govor podrazumijeva i žudnju za koherent- 
nošću bića (afirmaciju ega) da bi bila moguća koheren- 
cija djela (a djelo je jedino moguće kao koherentno), 
ali i mistični nestanak, rastakanje subjektiviteta u vre- 

menu i prostoru da bi se moglo biti prisutno u svim 
stvarima. Jezik je, dakle, u punom smislu te riječi ovdje 
rubni fenomen egzistencije, a književnost — govor ruba. 

Zbog ovoga ne treba da čudi krajnja neobaveznost 
Karahasanovih tekstova spram oficijelne historije knji- 
ževnosti. Izuzetno poznavanje svjetske literature i zaista 
rijetka erudicija, omogućila mu je da se slobodno kreće 
među književnim činjenicama razbacanim u prostoru i 
vremenu, tražeći među njima uvijek one najpodesnije 
za problem kojeg razmatra. Pa, ipak, bez obzira na to 
koliko hronološki i kulturološki bili udaljeni, svi primjeri 
dati u prvom dijelu Karahasanove knjige upućuju na 
ideju da svako posezanje za jezikom znači i potvrdu 
vlastitosti i rastakanje u općem, da smo svi mi jedan 
granični oblik postojanja, da je, dakle, čovjek dvostruko 
biće čiji jedan dio po svojoj prirodi teži drugom obliku 
i načinu postojanja. 

Tako Karahasan problematizirajući pitanja jezika i 
polazeći od jezika dolazi do temeljnih ontoloških odred- 
nica čovjeka. Te odrednice on formulira i misaono 0s- 
vaja suštinski, dakle za sve, mada iznosi u obliku spe- 
cifičnog autopriznanja. Jedno takvo autopriznanje o op- 
sesiji dvostrukošću vlastitog bića koja ga "posvećuje u 
strahu" tematski je odredilo čitav drugi dio knjige. 

Sve što je u tom dijelu rečeno i način na koji je 
to rečeno, maksimalno objektivizira intimno Karahasa- 
novo osjećanje da je strah temeljna antropološka odred- 
nica sa "srcem" u strahu od pretakanja bića u nešto drugo 
iz kojeg, kao iz kakvog jezgra, isijavaju ostali oblici 
straha. Iz straha se i gradi i razgrađuje; on se da iščitati 
iz svakog govornog modela, a oblici govora direktno 
ukazuju na oblike straha. "Bilješke o strahu" tako su 
podijeljene na poglavlja "Strahovi od svijeta", "Strahovi 
od vijeka" 1 "Strahovi od Boga", a unutar tih poglavlja 
u svakom dijelu je još konkretnije obrađen strah od sa- 
moće, ljepote, razlike, tipa, igre... Karahasanov anali- 


12 


tički postupak ovdje se približava Špicerovom traganju 
za "duhovnim etimonom" (oblikom straha), ali se ne 
zaustavlja na tome, nego (najčešće) od tog duhovnog 
etimona ponovo kroz jezik lotmanovski ide do (re)kon- 
strukcije čitavog kulturnog modela kojeg djelo nosi i 
otkriva. Deformacija u govoru je deformacija u svijesti 
izazvana strahom koji suštinski progovara u osnovi ljud- 
skog svijeta i ljudskog bića. Ili drugim riječima, strah 
se kod Karahasana tretira kao "bolest bića", a otkriva 
se u jeziku. A kad na kraju, u posebnom poglavlju od 
svega tri rečenice koje govori o strahovima od Boga, 
Karahasan ustvrdi da je o toj temi najrječitija šutnja, 
jasno je da je to samo konsekvenca onoga što je u ovoj 
knjizi prethodno rečeno. Naime, govoriti bez odnosa go- 
vora prema jeziku, na jednoj strani, i prema vanjezičkoj 
stvarnosti, na drugoj, znači zapravo šutjeti. I stoga po 
riječima autora "potreba da se izgovori sav jezik mani- 
festira se kao šutnja; u vremenu najveće blagoglago- 
ljivosti, vremenu u kojemu se govori upravo radi toga 
da se ne bi reklo, okruženi smo šutnjom". 

U knjizi "O jeziku i strahu" Dževad Karahasan je 
uspio da krajnje inventivno spoji znanje i metodološku 
spremu intelektualca strukturalističkog usmjerenja koji 
u mišljenju polazi od jezika sa piscem koji po prirodi 
estetskog bića obuhvaća svijet u bljeskovima svijesti. 
Pa i ovakva konstatacija ostala bi nepotpuna ako ovome 
ne bismo pridodali i onaj treći, na početku spomenuti 
kvalitet autora — kvalitet vrsnog dramaturga. Jer premda 
je "O jeziku i strahu" knjiga sastavljena mahom od ranije 
objavljenih tekstova u našim raznim časopisima, ras- 
pored tekstova u njoj i njihova unutrašnja povezanost 
čini ih uistinu jedinstvenom esejističkom cjelinom. UZ 
to, u Karahasanovom opusu ova knjiga je definitivno 
osvojila iskustvene, misaone i duhovne prostore iz kojih 
će izrasti zasad njegovo najveće djelo, roman "Istočni 
diwan". 

ISTOČNI DIWAN 


U kritici još uvijek ne postoji termin koji bi precizno 
određivao prozu u punoj mjeri ostvarenu dramskim sen- 
zibilitetom. A upravo takav termin bi najkraće i najpre- 
ciznije odredio formu romana Dževad Karahasana "Is- 
točni diwan". U "dramskosti" ovog romana prepozna- 
jemo autora bliskog drami i dramskom "mišljenju" koji 
se konzekventno drži svoje pozicije do najsitnijeg de- 
talja. Ovakvu Karahasanovu duhovnost prepoznajemo 
po vještom skrivanju iza govora svojih likova, po izuzet- 
noj sižejnoj čvrstini kakvu nećemo naći u našoj novijoj 
literaturi, po funkcionalnoj redukovanosti deskripcije, po 
načinu ambijentiranja, po narativnom sklopu svakog di- 
jela ovog proznog triptiha, po napetosti, po izvjesnom 
pripovjedačkom "asketizmu", koji s jedne strane bježi 
od svake pomisli da se raspriča i zastane u nekom od 
narativnih "rukavaca", a s druge gradi zamašan dramski 
zaplet, po agonalnoj prirodi situacija od kojih je autor 
pošao u izgradnji cjelokupnog romana... 


Diwan je orijentalna riječ za skupštinu, savjet, za 
kuću i sofu, ali i za razgovor i besjedu. Diwan u sebi 
nosi dah istoka, kao što istok podrazumijeva diwan kao 
oblik govora i života. Dakle već u naslovu Karahasano- 
vog romana "Istočni diwan" krije se izvjesna ogledalska 
igra na kojoj konceptualno vrlo doljedno počiva i čitavo 
djelo. Istok se tu ogleda u diwanu, a diwan u istoku 
posredstvom nekoliko priča koje jedna iz druge izrastaju, 
međusobno se nadopunjuju i osvjetljavaju. U tom lit- 
erarnom lavirintu ipak se vrlo pregledno sklapa narativna 
struktura — napeta, uzbudljiva i zagledana do u ponore 
metafizičke osnove ljudskog života i svijeta u cjelini. 


"Al-Mukaffa", "Al-Hallag" i "At-Tawhidi" su tri 
pripovijedne cjeline koje grade "Istočni diwan" i zatva- 
raju prvi, najkrupniji i najopćiji trokut u romanu. Prvi 
dio je napisan epistolarno, kao prijepiska između Mu- 
kaffe i Begzade, njegove žene, koju je ostavio u Perziji 
došavši u arapski svijet da se u njemu kao pisac i kao 
mislilac potvrdi. Njihova prijepiska je susret ili sukob 
dva stava, dva svijeta, dva smisla, dva duha — Muka- 
ffinog htijenja da se svijet racionalno, misaono nadvlada 
i "osuši" od emocije i raznovrsnosti i Begzadinog, koji 
ne želi da apstrahuje svijet i odrekne se punine emo- 
cionalnog doživljavanja. Susret ljubavi i misli, srca i 
mozga — prijepiska u kojoj se dva života ogledaju, su- 
kobljavaju i nadopunjavaju. 


Drugi dio predstavlja dnevnik bagdadskog emira 
straže Gazvana koji istražuje mistična ubistva i na kraju 
dolazi do ubice Al-Hallaga, ali ne uspijeva proniknuti 
u tajnu njihovog izvršenja. Gazvanova istraga je ostva- 
rena briljantnom literarnom konstrukcijom i predstav- 
ljena kao vrtoglav agon između mistika i majstora igre, 
osnovan na čudesnom zatvaranju trokutova. 


U trećem dijelu, koji je vremenski pomaknut, ostva- 
rena je priča iz prethodnog dijela u njenom grotesknom 
obličju. Umjesto emira straže tu je zamjenik — Sulejman; 
umjesto ljubavi i utjehe Rabije, tu je brbljivi, dosadni 
Behram, koji gnjavi umjesto da masažom osvježava; u- 
mjesto Al-Hallaga koji mistički sukobljava kosmičke 
principe u ljudima i time ih ubija tu je Tawhidi — pisac 
koji u svojoj ljudskoj nemoći stvara velike likove Mu- 
kaffe i Gazvana. Tek ovaj, treći dio otkriva nam u pot- 
punosti i Karahasana kao pripovjedača koji svoje lite- 
rarno ishodište traži manje u realitetu svijeta, a više u 
drugoj literaturi. Njegov je roman zapravo priča koju 
Tawhidi piše o Mukaffi koji piše o Gazvanu. Tako jedna 
priča proističe iz druge, a svijet romana je prije babilon- 

ski kosmos blizak Borhesovoj prozi, nego što je slika 
bilo koje "realnosti". 


Karahasanovo zatvaranje trokutova nije obnavljanje 
stare eshatološke sheme po kojoj se svijet utemeljen na 
binarnom elementarnom sukobu smiruje u Trećom, kao 
vlastitom idealitetu. Treći vrh u njegovom romanu je 
prije uznemirenje, jer je uvijek na neki način ironijski 
odgovor, groteskno iscereno lice kao komentar na SI- 
tuaciju, apsurdno rješenje vječnih sukoba principa, jedna 
vrsta survavanja u životnu banalnost... Sukob Muka- 
ffinog i Begzadinog svijeta dovršava se u liku Rustema 
— lukavog, ljigavog sluge koji zna kad gospodara treba 
da udari i na koje mjesto i koji je na više zahtjeve svijesti 
gluh, a za moralne principe haje onoliko koliko su is- 


koristitvi za dodvoravanje vlasti, za koristi, za odag- 
navanje straha. I 


U drugom dijelu, nakon Gazvanovog ludačkog na- 
pora da doskoči mistiku time što će ga zamijeniti, pre- 
točiti u njegovog dvojnika i time uništiti, sukob se do- 
kida u apsurdnom Rabijinom odgovoru da u svemu tome 
i nema ništa mistično i nejasno: "ljudi umiru i to je 
sve!" 

Treći dio je već sam po sebi ironiziranje prva dva. 
Sulejmanova paranoja o moćnoj i razgranatoj organi- 
zaciji "Iskrene braće" koja prijeti državi, njegov apsurdni 
napor da joj doskoči i kazni Tawhidija, završava se bez- 
razložnim ubijanjem Behrama, roba čiji je jedini grijeh 
brbljivost i pretjerana upotreba ružinog ulja za masažu. 
Na kraju romana, sa Tawhidijevim rukopisom o Mukaffi 
i Gazvanu u rukama, Sulejman konstatira da jadni Be- 
hram sa svojom neprirodnom sklonošću za ružinim 
uljem nije bolje ni zaslužio i ... "šta se tu može?". U 
toj završnoj rečenici snažno odjekuje konačni ironijski 
akcent i istovremeno se klapaju svi Karahasanovi lite- 
rarni trokutovi, omeđivši prostore unutrašnjih misaonih 

lavirinata svojih likova. Ironičan duh ovdje ukazuje na 
igru kao privid smisla, izruguje se nemoći ljudskog duha 
da odgonetne tajnu postojanja tako što Sulejman ne- 
moćno diže ruke s konstatacijom da "život čestitog čo- 
vjeka i prolazi u tome da riješi jedan problem i tako 
stvori dva nova." 

Karahasanovim književnim postupkom vlada strogo 
poštovanje složenih konstruktivnih principa ili, bolje re- 
ći, dramaturgije. Evo jednog kratkog citata koji upućuje 
na takvu konstataciju: "Zato me i sada čitavog potapa 
ono što sam upoznao u podrumu basranske tvrđave, a 
što sam upamtio po lomljenju kostiju ručnih i nožnih 
prstiju (iako se tog lomljenja nisam bojao, bola se ja 
inače ne bojim). Nije to bilo lomljenje prstiju; toga se 
zaista ni na trenutak nisam bojao, a nisam ni smrti za 
koju sam i sada spreman kao za čašu hladne vode. S 
lomljenjem sam ga povezao Zato što se jedino po doga- 
đaju može nešto upamtiti, a meni je to lomljenje prstiju 
jedini događaj u podrumu. Sve ostalo u podrumu bilo 
je prazno, hladno i ravnodušno, kao i ono što mi se 
tamo otkrilo i čega se tako užasno bojim, nešto posve 
drugo, posve različito od svega što znam i što je moj 
svijet. Nešto nalik Halladžovim očima i užasnom Za- 
ključku koji su izveli on i ar-Razijev unuk, a koji ja 
neću, ne mogu i ne smijem na njega ni pomisliti. Kome 
da se obratim za pomoć kad zidovi i jastuci oko mene 
šapuću: Bog je u svakom čovjeku, svaki čovjek je Bog, 
Ja sam Bog?!" 

Ovo je samo tačka koju pisac iscrtava brzo, jer mu 
je cilj da što prije zatvori jedan od svojih trokutova, a 
ne da uživa u samom povlačenju linije. Karahasan nije 
od onih autora koji puštaju da se riječi/stvari lirski razli- 
jevaju, i emaniraju značenje samostalno, proizvoljno i 
na sve strane. Uklopljeni u čvrstu konceptualnu osnovicu 
svi elementi su "u funkciji cjeline". Čitaocu bližem lir- 

skom doživljavanju svijeta ovo se ponekad može učiniti 
kao nedostatak; za svijest bližu dramskom doživljavanju 
to je svakako vrijednost koja omogućava pun estetski 
doživljaj. 

U navedenom primjeru evociranje prošlosti je "pam- 
ćenje događaja", što potvrđuje konstataciju o "dram- 
skosti" Karahasanove proze. Lik (pisac) drži se onoga 
što je čvrsto i što je postojano, mada bi mnogi autori 
u ovoj situaciji odmah posegnuli za evociranjem bola. 
Ima i takvih književnika (poput Gombroviča, na primjer) 
koji su upravo bol određivali kao jedini stalan i trajan 
momenat koji veže ljudska iskustva razbacana u prostoru 
i vremenu. Ali Karahasan vrlo rijetko poseže za osjetom, 
osjećajem ili osjećanjem (doduše, početak trećeg dijela 
romana prepun je mirisa ružinog ulja, ali i tu on ima 
više dramsko-psihološku, nego prustovsko-vokativnu 
funkciju); on direktno raktivira događaj da bi se u na- 
prslinama svijesti pojavila jeza od metafizičkog bezdana 
koji zjapi. Ali i akcija je tu samo kvir za govornu si- 
tuaciju, a vanjski, fizički događaj prerasta u metafizički 
događaj u jeziku. Gotovo svaki prizor potvrđuje da je 
akcija tek scenario za govor koji joj je prethodio. Glavni 
likovi u romanu su oni koji vode riječi i činove. Ono 
što je učinjeno bilo je rečeno, i ono što je rečeno bit 
će učinjeno. (Nije slučajno da se u romanu često spo- 
minju naredbe ili poruke koje stižu od vezira ili kakvog 
drugog glavara. Te naredbe su čin onog časa kad su 
napisane ili izgovorene i u sebi nose neporecivost sud- 
binskog apsoluta. U takvom, vrtoglavom protoku riječi 
i činova, odigrava se i Gazvanova istraga koja na kraju 
izobličava i premašuje samu sebe, pretvarajući se u mi- 
stičnu igru. I tako iz situacije u situaciju, od lika do 
lika, od govora do govora, događaj postaje sam govor, 
a metafizička jeza konačni oblik straha, prethodno ostva- 
ren u bezbrojnim nijansama i intenzitetima. 

Strah je za Karahasana ono od čega sve polazi i 
u čemu se završava: sve što njegovi likovi čine dolazi 
od straha, a na kraju puta čekaju ih novi strahovi, još 
dublji i još beznadniji. Ono što je kod drugih pisaca 
povijest, smrt, apsurd..., to je u "Istočnom diwanu" strah 
— temeljna odrednica ljudskosti, postavljena u jezičku 
situaciju. Čitav ovaj roman mogao bi se posmatrati i 
kao govor straha. 


U tom govoru straha povremeno se osjeća i strah 
samog pisca da jezik ne "izda" likove. Da je taj strah 
opravdan pokazuje i lik Begzade iz prvog dijela romana. 
Dramaturški sjajno postavljen, taj lik baca svjetlo na 
Mukaffu isto onoliko koliko govori i o samom sebi. 
Ali u jednom dijelu prijepiske s Mukaffom ona počinje 
govoriti na način koji nije njen, koji joj kao liku ne 
pripada i bliži je diskursu mudraca kakav je Mukaffa. 
A s obzirom da epistolarna forma ne dozvoljava nikakvu 
intervenciju nekim drugim postupkom (opisom spolja- 
šnje reakcije, akcijom lika i sl.), ovaj lik u tom trenutku 
postaje "literarno lažan". 


Već je spomenuto kako Karahasan pripada autorima 
čija je svijest primarno dramski strukturirana. Otuda ne 
čudi da je jedna od najvećih vrijednosti njegovog romana 
besprijekorna psihološka motivacija likova koja situaciju 
određuje i određena je njom istovremeno. A unutar si- 
tuacija likovi su potpuno ostvareni u jeziku, u vlasitom 
prepoznatljivom govoru. Bez obzira da li je riječ o Mu- 
kaffinoj prijepisci, Gazvanovom dnevniku ili Sulejma- 
novim dugim i paranoidnim monolozima, jezik je uvijek 
potpuno pripadajući liku, on ga apsolutno određuje. Sva- 
ki dalji opis postupaka likova, njihovih međusobnih od- 
nosa i vanjskih oblika, potpuno logično proističe iz nji- 
hovog govora. Ovako ostvaren unutrašnji psihološki pro- 
stor Karahasan popunjava, za našu književnost znista 
izuzetnom "proznom mudrošću", koja je ponekad bliska 

esejističkom diskursu, ponekad dramski agonalno Ve- 
hementna, najčešće mistički uvrnuta u samu sebe na 
čudesnom portretu djevojčice iz prvog dijela romana. 
Svaka stvar se sagledava sa više strana i neprestano obr- 
će, ali ne u smislu lirskih jezičkih obrata, nego unutar 
svojevrsnog umovanja. Ta umovanja nemaju nikakav 
"pedagoški" karakter, jer su u isti mah upućena drugome 
i nikome. Kao da logičko demonstriranje u dugim mo- 
nolozima ima primarnu svrhu da suštinski saopći usam- 
ljeničku praksu. Umovanje kojem nije cilj da uvjeri, 
smjera samom sebi. Njegov cilj je unutar njega. A upra- 
vo nam to govori da su svi Karahasanovi glavni likovi 
u stvari veliki usamljenici s očima koje gledaju unutra: 
izopćenici iz svijeta koji su zatvoreni u polje svog go- 
vora. 

Ambijentiranje je ovdje potpuno reducirano, ili, tač- 
nije, povučeno je potpuno "unutra", u intimnu dramu 
likova. Za čitaoca sklonog da od romana traži potpunu 
sliku ambijenta u koji se smješta određena situacija mo- 
žda je premalo "praznog tkiva". Ali Karahasan toliko 
precizno bira detalje i brižno ih akcentira da ta funk- 
cionalna redukovanost detalja gradi preciznu ambijen- 
talnu mrežu, sasvim dostatnu da u recepcionom (stva- 
ralačkom) činu pred čitaocem izrastu slike Bagdada, sja- 
ja orijentalnih dvorova i izbrazdanih, spečenih lica si- 
rotinje, zvukovi pustinje i buka pazarnog dana na pra- 
šnjavim trgovima. Oslonjen na maštu čitaoca, okrenut 
situaciji i egzistencijalnoj drami u njoj, Karahasan poka- 
zuje da je jedna muha na nosu, hurma ili miris ružinog 
ulja za krupni plan ono što je bezbroj detalja za total 
u klasičnom romanu. Opskurnost vanjskog ambijenta 
komplementarna je bogatstvu unutrašnjih svjetova liko- 
va. Duhovni pejzaži koji izrastaju iz monologa i dijaloga 
likova precizno i prefinjeno su iscrtani do posljednje 
linije i u njima se jasno razaznaju obrisi vanjskog svijeta. 

S druge strane Karahasanovo reducirano ambijen- 
uranje teži da dosezanjem jedne mnogo dublje duhovne 
osnovice svijeta u kojem se priče romana zbivaju. Evo 
već spomenutog mjesta iz priče o Gazvanu koji rješava 
mistični nestanak djevojčice u svoj vlastiti portret: "Ni- 
sam odgovorio jer sam primijetio da oči na slici nisu 
prazne nego ispunjene nečim što ne pripada ljudskom 
oku. Prišao sam 1 sledio se — umjesto dužice i zjenice 
u oku su bili oni njegovi kvadrati, u bijeloj boji, koji 
su upisuju jedan u drugi i tako prave vrtlog. Nije to 
slijepo oko, to je oko koje se do u beskonačnosti uvrće 
u sebe kao da želi zakrenuti svoj pogled unutra i sagledati 
vlastitu unutrašnjost i moć da gleda. Kunem se, Bože 
moj, da je ovo bezumlje, da se ni jedno oko ne može 
ovako ponašati niti ovako izgledati, i hvala Ti što je 
tako. Oko koje sebe vidi iznutra protivi se Tvojoj volji 
i u Tvojim svjetovima nije moguće." 

Slikareva kuća, u kojoj Gazvan vrši istragu, puna 
je djela u kojima se do u beskonačnost upisuju kvadrati 
jedan u drugi. Te slike predstavljaju majstorovu pripre- 
mu za estetski/mistični čin u kojem će portret progutati 
svoj vlastiti model, ali u toj igri trokuta i kvadrata otkriva 
se i Karahasanovao traganje za onim temeljnim duhov- 
nim ambijentom — geometrijskom osnovom svijeta. Kva- 
drat je geometrijski simbol arapskog duha, kao što je 
trokut evropskog. I utoliko je na planu ovog, duhovnog 
ambijenta Karahasanov roman istočno — zapadni diwan, 
ali nesvodiv na bilo koju dalju vezu sa poznatim is- 
toimenim Geteovim djelom. Daleko je od njega jer neće 
i ne može da realni svijet ili svijet fanatizuje izvede iz 
igre, jer ga ispisuje svijest koja određuje ironičan duh 
kao smisao pada onoga koji je stalno u trenutku isku- 
pljenja, jer mu, na kraju, za osnovicu služi drugi literarni 
svijet kao put u ironičan smisao neosmišljenog svijeta. 

xk 


Uspješno transponujući borhesovske lavirinte i 0- 
gledala u duhovni ambijent Orijetna, Dževad Karahasan 
je uspio ostvariti "Istočni diwan" kao roman koji se "čita 
u dahu", koji "uvlači" u čitanje svojom uzbudljivošću, 
napetošću i mudrošću. I utoliko ovo djelo predstavlja 
jednu novu, svježu 1 vrijednu liniju savremenom jugo- 
slovenskom romanu. 


Muhamed Dželilović 


Za 


AL-MUKAFFA 


I DIO: PISMA 


"Mili moj daleki, 

javi se i ukloni strah ili ga bar potvrdi. Šta se to 
događa? Šta nije u redu s tobom ili sa mnom? Već 
desetak dana ponavljaju se iste zloslutne stvari: uredim 
se za tebe kao prije, dok si bio kod kuće, a onda mi 
se surma razlije po kapcima i obrazima, rumenilo mi 
se s usana slije niz bradu u tankim curcima, a kosa mi 
ugasne kao da nikad ulja nije vidjela. Ne znam kako 
se ni zašto se to događa. Uljepšam se i sjednem da s 
tobom razgovaram; u mislima ti pjevam i pokazujem 
igru s lutkama koju sam smislila za tebe; dozivam te, 
volim te i lijepo mi je; a onda se opet pogledam i vidim 
obraze srebrene od surme, kao na mrtvacu, crvenu bradu 
i ugaslu kosu kao da me već dugo nema. Šta je to? 
Javi se, jesen je 1 ljudi dosta putuju. Strašno je što mi 
ne dolaziš ni na san ni u razgovor. Begzada." 

Ni jedne greške. Radi njega je naučila savršeno pi- 
sati, čak je arapski naučila da ne bi nekome zasmetalo 
što dobija pisma koja drugi ne bi mogli čitati. Ali nije 
naučila štedjeti. Na čitavom je smotku napisala onih 
nekoliko redova pa njega sada praznina ispod pisma oba- 
vija i ulači u sebe kao neka hladna utroba. Kako je 
moguće da ona, koja sve razumije i sve može, tako upor- 
no ne razumije njegov strah od prazne kozije kože? Nije 
to škrtost i nije prenemaganje, to je strah od prazne 
površine za pisanje koja se svojom prazninom nudi sva- 

kakvim glupostima, svim užasima i, što je najgore, proiz- 
voljnostima. Sada se, bez obzira na njega, na nju i na 
sve ljude, žive i mrtve, svitak popunjava oko njezinog 
pisma a na to čime će se popuniti ne mogu uticati ni 
ona ni on. Samo zato što ispod svog imena nije presjekla 
svitak, oko njezinog se pisma sabiru skaredni ili smiješni 
crteži, opis njezine ili njegove bolesti, popis stvari koje 
nosi neka karavana ili ružna besposlena igra u kojoj 
neko nastoji izračunati koliko koraka napravi hadžija 
iz Farsa ako ide najkraćim putem i ako nigdje ne skrene 
zbog opasnosti. 

"Ne možeš popuniti sve praznine i ne možeš svugdje 
spriječiti proizvoljnost", govorila mu je kad joj je prvi 
put, davno, još dok je mislio da ne mora micati od kuće 
da bi učio, objašnjavao zašto treba pisati sitno i slovima 
ispunjavati svaki dio žućkaste površine za pisanje. 

"Ne mogu i ne želim", ubjeđivao ju je al-Mukaffa 
zaljubljeno, "to možda ne bi bilo ni dobro jer prazno i 
proizvoljno trebaju ako postoje. Ali ih se ja bojim i 
svoj život nastojim ograditi od njih. Razumiješ li me? 
Ne mogu ja začepiti mijeh vjetrova i ubijediti kišu da 
pada onda kad treba, ali mogu svoju kuću popuniti onim 
što treba i onako kako treba. To me oslobađa straha 
pred svijetom i njegovim neredom. Ili redom koji ja ne 
razumijem pa ga doživljavam kao nered." 

"Kakav si to ti muž koji se boji i to priznaje svojoj 
ženi?", smijala se Begzada i pozivala ga, Nikad nije 
završila razgovor kojim joj se nešto prigovaralo ili nije 
htjela vidjeti da joj on ne prigovara nego se ispovijeda. 

— Mora da su loše vijesti, gospodaru? Baš mi je 
žao što ti ih ja donesoh, oprosti mi. Kakav vjesnik takve 
vijesti, kažu, ali ja svejedno mislim da bi one došle i 
bez mene, Ali mi ti ipak oprosti i poželi za idući put 
boljeg glasnika. 

O misliš da su loše? — podiže al-Mukaffa 
a se u goniča koji mu je donio Begzadino 


ostavio da sjedim ovdje bez kapi vode 1 bez jedne riječi, 
kao da sam te došao robiti. 

— Jesi li pročitao ovo pismo? 

— Ja sam, ako je tvojoj milosti po volji, gonič deva, 
mazgi 1 ostaloga domaćeg blaga kojim nas je Milostivi 
obradovao | blagoslovio. 

— Pa šta? — začudi se al-Mukaffa koji nije uspijevao 
dokučiti raduje li se goniču ili mu on smeta. 

— Ništa, samo računam da se ne bih ovako izlagao 
kad bih znao čitati. Strašan je moj život, a u njemu je 
najgore to što ne znaš šta je najgore — prašina i vjetar 
kod nas ili pijesak i sunce ovdje, vrućina danju ili hlad- 
noća noću. AJIi šta ću, ne žalim se, svakom je, računam, 
dato ono što je za njega najmanje loše, pa stalno govorim 
"Ne daj, Bože, gore". Ja mislim da je bolje i ovako 
nego da je obrnuto, da si, recimo, ti na mome mjestu 
a ja na tvom. Meni bi ovdje bilo manje lijepo nego 
tebi, a tebi bi na mom mjestu bilo mnogo gore nego 
meni. 

— Kako se zoveš ti? — upita al-Mukaffa iznenada, 
kao da nije čuo ni jednu od goničevih riječi. 

= Rustem se zovem ja, a to sam ti već i rekao 
ako je tvojoj milosti po volji. Rustem se ja zovem i to 
mi nije mrsko, makar mi se ponekad čini da se sa mnom 
ruga ili to ime ili onaj ko mi ga je dao. A dao mi ga 
je moj roditelj, nije mi ga ko drugi imao dati. 

Al-Mukatffa je svoga gosta mnogo više gledao nego 
što ga je slušao. Bilo mu je jasno koliko se Rustem 
trudi da se dopadne, bilo mu je jasno da pomalo lakr- 

dijaši ne bi li dobio smiješak i tračak simpatije. Sve je 
to Mukaffa vidio i bilo mu je krivo što prema njemu 
osjeća samo blagu odvratnost. Siroti gost je krivio svoje 
široko lice, tresao glavom od čega su mu mesnati obrazi 
podrhtavali, upirao desnim kažiprstom u svoj nos kao 
da zbog nosa on ne može biti pravi Rustem, uvijao se 
i svako malo se pridizao kao da time želi podvući re- 
čenicu. A Mukaffi je smetalo sve što radi, i to sve više. 
Načas mu se učinilo da gost sasvim dobro zna šta bi 
mu moglo u ovom trenutku smetati, pa to čini praveći 
se da se nastoji dopasti. Čak je i ono što je normalno 
kod svih ljudi na svijetu — to što je tjeme namazano 
uljem, Mukaffi sada neizrecivo smetalo na sirotome Ru- 
stemu. Valjda zato što je svoje kvrgavo tjeme namazao 
mošusovim uljem čiji je miris zauvijek ispunjen čežnjom 
i Begzadom. j 

— Kako bih ja mogao biti Rustem? Ja sam nespretan 
i, grijeh je lagati, uglavnom plašljiv čovjek. A probam 
li potrčati, sigurno ću sam sebe saplesti, toliko sam mrke 
sreće. Valjda zato što sam ja čovjek sirot, brbljao je 
Rustem i raširio ruke misleći valjda da se po tome naj- 
bolje vidi koliko je on čovjek sirot jer jedino takav može 
toliko raširiti ruke. 

— Možda bih te ja mogao uzeti u službu — reče 
al-Mukaffa a onda se silno začudi kad mu dođe u glavu 
šta je rekao. 


— Mogao bi, mogao, kako ne bi mogao, samo kad 
bi htio — razdragano zabrza Rustem šireći ruke najviše 
što je mogao. — I ne bi se pokajao, vjeruj mi da se ne 
bi pokajao, a ni ja se ne bih pokajao. Jesam ja sada 
slobodan, a kod tebe bih bio rob ili što i rob, ali ja 
računam da je važno dobro živjeti a svi smo mi robovi 
i ovako i onako. I ti si rob kod namjesnika ili njegovog 
brata, namjesnik je rob kod velikog vezira, veliki vezir 
kod kalifa, a kalif makar kod drgaog Allaha. Rob do 

roba i rob iznad roba — eto to smo ti mi, ali je jednome 
dobro živjeti, a drugom je malo manje dobro, i to ti je 
ona važna razlika koju pametni ljudi gledaju. Tako ja 
računam i zato mislim da bi me svakako trebao uzeti 
u službu 1 da bih ja pristao. 

— Ne mogu te uzeti dok ne pitam, a i da te uzmem, 
ne znam šta bi radio — izvlačio se al-Mukaffa kajući 
se zbog olahko bačene riječi. Zaista nije znao šta bi s 
ovim lakrdijašem kod kojega mu je ama baš sve smetalo. 
Šta mu bi da ono kaže i šta bi Begzadi da mu pošalje 
ovu budalu? 

— Radio bih, radio, kako ne bih radio, svašta bih 
ti radio — užurbano je podvikivao Rustem povjerljivo 
se naginjući prema domaćinu. — Pa neka nosim pisma 
tamo i ovamo, eto mi posla preko glave, a pisama će 
biti, samo mi nemoj reći da ih više neće biti. —— 

— Jesi li ručao? — upita Mukaffa umorno, kao da 
želi bar malo predahnuti od ovog razgovora. 

— Nisam, kako ću ručati ovako rano? A i kad bih: 
dok sam otišao u kupatilo, dok sam se namirisao i pri- 
redio za dolazak kod tebe, dok sam smislio šta ću ti 
reći i kako ću se ponašati... Misliš ti da je meni bilo 
lahko da dođem kod tebe? Ti si tamo kod nas veliki 
čovjek, ako tvoja milost dopušta da tako kažem, a do- 
pušta, što ne bi dopustila kad jesi veliki čovjek. 

— Hajde nek ti daju da ručaš i da se malo odmoriš, 
pa ćemo se vidjeti kad malo zahladi, ne može čovjek 
biti pametan u ovo doba dana. 

Nije njemu ustvari bilo ni do Rustemovog ručka i 
odmora, ni do svoje pameti kojoj vrućina nema šta sme- 
tati. Bilo mu je do toga da ostane sam i pokuša se sabrati. 
Begzadino pismo razbudilo je i na površinu povuklo 
zbrku koja u njemu vlada već dugo, nepodnošljivo dugo, 
još otkako ju je ostavio kod kuće i došao ovamo vjerujući 
da svijet može shvatiti jedino ako je u njegvom središtu 

i da može dovoljno naučiti jedino ako čita na najvećem 
svjetskom jeziku na kojem se može naći sve što treba 
znati. Od tada se osjeća krivim pred Begzadom i od 
tada je, možda baš zato, voli potpunije, mirnije i ljepše 
nego ikad. Od tada se povremeno pravda i stidi pred 
njom, iako je od tada njezin više nego prije, dok je bio 
uz nju. Već od tada traje u njemu ta zbrka, i već od 
tada on nastoji razumjeti kako je Begzada doživjela nje- 
gov odlazak. 

"Požuri, dragi moj", rekla mu je Begzada kad je 
treći ili četvrti put pred njom glasno razmišljao o tome 
kako bi dobro bilo primiti novu vjeru i otići među Arape 
jer se središte svijeta tamo preselilo. "Sigurno si u pravu 
kad misliš da se svijet tamo nudi saznanju malo više 


nego ovdje, ali bi morao požuriti da mu ne dosadi čekati 


na tebe." ' 


Tražio je da mu se ne ruga (ni sada ne zna je li 
u tome traženju bilo više prijetnje ili molbe), a ona se 
pravila da se čudi i užurbano brbljala: "Ne može to 
tako, dragi moj Rusbeh. Ti se vučeš po ovoj perzijskoj 
zabiti, uživaš u svojoj ženi i ljenčariš na njoj, a tamo 
te svijet čeka i čeka. E pa dokle misliš da će te on 
čekati i da će njegovo središte mirovati ne bi li se ti 
smilovao i došao u njega?! Čučiš ovdje kao pospana 
kokoš i čekaš da se nasitiš mene. Onda se nasitiš, odeš 
tamo da sve naučiš 1 saznaš svijet — a on se zaklonio 
od tebe jer mu je dojadilo čekanje, kao zaljubljenoj ženi. 
I onda ja jadna kriva. Nemoj da tako bude, molim te, 
idi i požuri". 

Mnogo su puta nakon te noći razgovarali. Ustvari 
— svake noći do njegovog odlaska. Najprije bi se voljeli 
miješajući u dodirima strast i nježnost kao nikad prije, 
a onda bi joj on govorio, objašnjavao, pravdao se. Go- 
vorio joj da je vrijedan i blagoslovljen jedino život po- 
svećen nečemu većem i važijem od nas. 

"Ja moram učiti 1 pisati, Begzada", govorio je tiho, 
privijajući je uza se kao da će snažan tjelesni dodir po- 
jačati značenje njegovih riječi. "Toliko toga što se može 
znati ja ne znam i nikad neću saznati ako ostanem ovdje. 
A meni treba da znam, ja zapravo moram znati. Pa je 
li moguće da ne osjećaš koliko je lijepo, koliko je sveto 
darovati svoj život znanju 1 pisanju kojim ćeš možda 
raširiti 1 uvećati znanje? Odreći se sebe radi znanja, Žr- 
tvovati sebe 1 sve svoje znanju i njegovom širenju među 
ljudima". 

Drugi put je zaobilazio znanje i govorio o Perziji 
i o tome kako njezin duh valja sačuvati pred najezdom 
divljaka iz pustinje. "Ja to moram, Begzada, ja sam du- 
žan učiniti što mogu da sačuvam znanje i pamćenje svog 
naroda. Na našem jeziku se pisalo i Bogu molilo kad 
oni divljaci nisu bili ni nomadi jer nisu imali pitomih 
životinja. Ali su sada jači, sada je njihova vjera jača i 
njihov jezik je svjetski jezik. Drvo svijeta sada raste u 
pustinji i ja zbog toga nisam kriv. Jedino što mogu je 
to da se penjem uz to drvo i tako pokušam spasiti ono 
što su mi stari ostavili". 

A nekad je opet govorio o ljubavi i objašnjavao 
da on nju voli konačno i potpuno, pa zato ne bi mogao 
podnijeti nikakvu zamjerku njihovoj ljubavi. "Ako u 
ljudskom životu može biti nečega savršenog, to je naša 
ljubav. Ja neću, ja ne bih mogao podnijeti da nekad u 
životu jedno od nas uzdahne na tu ljubav. Ona je sa- 
vršena i mora ostati bez sjene, bez prigovora, bez uzdaha. 
A ja bih, kad ostarim, možda uzdahnuo na nju misleći 
da sam zbog nje ostao bez dovoljno znanja. Molim te 
da me razumiješ, Begzada, molim te, radi nas." 

Tada, kad je govorio o ljubavi, Begzada se nije 
podrugivala nego je malo plakala i privijala se uz njega 
jače nego ikada. Ostalim razlozima koja je navodio po- 
drugivala se ili se smijela bez ruganja, a najružnije Je 

ismijala njegovu ljubav prema Perziji, ubjeđujući ga da 
će Perziju najbolje čuvati kad više ne bude Rusbeh i; 
Džura nego Ismail ili nešto slično iz neke zaturene oaze 
ili iz kakve rupe u pustinjskoj stijeni. 

"Možeš li bolje sačuvati pamćenje svoga naroda 
nego u pustinjskoj samoći, gledajući devi pod rep", va- 
treno je govorila Begzada i nudila mu da od njezinog 
miraza kupi stado deva. Znao je da mu se ruga i to ga 
je jako boljelo, sigurno zato što je znao da ima pravo. 
A sve to vrijeme bila je ljepša, toplija i draža nego 
ikad. Kao da je svojim tijelom nastojala da iz njega 
istisne znanje i Perziju, čežnju za dalekim svjetovima 
i sjećanje na nepravedno obogaljenog oca koji sigurno 
nije bio kriv za utaju poreza za koju mu se sudilo. 

Tada se začelo njegovo osjećanje krivnje pred Beg- 
zadom. Došao je u središte svijeta, postao Abdullah ibn 
al-Mukaffa, mnogo naučio i mnogo toga napisao ne bi 
li i druge podučio ili im bar ukazao na neke užitke, ali 
je i dalje, kad god je želio razgovarati s Begzadom, 
osjećao krivnju i blagi stid. Je li mu se u ono vrijeme 
samo rugala i optuživala ga ili ga je i razumjela? Je li 
joj onda bio smiješan sa svojim objašnjenjima i izgo- 
vorima? (Ružno je priznati, ali to bi najteže podnio. 
Volio bi da joj je kriv i onda i sada, nego da joj je 
samo onda, samo jednom, bio smiješan.) Je li do sada 
razumjela njegov odlazak i u sebi pristala na njega? Ili 
mu se još uvijek smije ako joj je onda bio smiješan? 

Zna ona sigurno da joj ništa od onoga nije slagao, 
znala je i onda da mu je zaista stalo i do znanja, i do 
Perzije, i do svijeta, i do učenja. Ali je sigurno znala 
da ništa od toga nije ono konačno, kao što je sve to 
vrijeme znao i on ne usuđujući se da to prizna. Znala 
je, kao i on, da to konačno nije ni njegov unutrašnji 
obračun sa Perzijom i onima koji su lomili ruke nje- 
govom ocu jer su oboje Znali da je dobro i lijepo da 

vlast svojim ljudima lome ruke. Sve vrijeme su oboje 
znali da ono konačno, da ono zbog čega zaista mora 
otići, on ne izgovara jer to ne može reći ni sebi. A 
sada, kad je valjda dobio ono zbog čega je otišao, ne 
zna ni šta je to, pa je u njemu osjećanje krivnje pred 
Begzadom dublje nego ikada. A glupo je, koliko i nemo- 
guće, sada se vratiti i priznati da je sve jedan glupi 
promašaj. 

Sklopi oči i pokuša u koži dozvati sjećanje na Beg- 
zadino tijelo. Lagahno je skupljao i širio prste na lijevoj 
ruci, sav se sabirao u jagodice i molio sjećanje da se 
obnovi, preklinjao kožu da se vrati nekoliko godina una- 
zad i da osjeti — posve uzalud. Zatvorenih očiju, nastojao 
je u pamćenju obnoviti njezino lice. Izvlačio je iz sje- 
ćanja dio po dio i slagao ih jednog do drugog ne us- 
pijevajući da sklopi cjelinu. Zna kakve su joj oči i zna 
kakve su joj usne, pamti kosu i pamti nos, sve bi mogao 
opisati bez najmanje greške, kao da sad gleda. Ali ne 
gleda. Ma koliko mu to u ovom trenutku trebalo, ne 
uspijeva vidjeti lice svoje žene. "Bože moj, kako je to 
moguće? Pa ja je volim, možda je volim više nego onda 
kada sam bio s njom, a ništa je moje osim razuma ne 
pamti", govorio je u Mukaffi nekakav unutrašnji glas 
kao da se podruguje nekadašnjoj njegovoj slijepoj vjeri 
u razum i znanje. Nije li Begzada govorila nešto slično? 
Nije li ga uvjeravala da nije sve znanje u razumu i da 
se tijelom i ljubavlju može znati i pamtiti više i bolje 
nego razumom? Nije govorila, a tako liči na nju i sada 
mu se to govori njezinim glasom. Možda i jeste, ali se 
on ne sjeća kada. 

Ustade i krenu po Rustema. Neka mu on priča o 
Begzadi, možda ju je vidio kad mu je davala pismo, 
možda će mu Rustemova priča vratiti u oči ženino lice. 
A onda se brzo spusti nazad na jastuk. Gluposti. Glupost 
ili bunilo. Rustem je nije mogao vidjeti, ubio bi i nju 

i njega da ju je vidio. A i da je takvo nešto moguće, 
on ne bi mogao podnijeti Rustemovo pripovijedanje o 
njoj. Kako o Begzadi govoriti s njegovim kreveljenjem 
i njegovim lakrdijaškim mudrovanjem? Bolje da čita 
njezina pisma. Možda to i pomogne? 


"Lijepi moj, dragi, mravak-nezaboravak, 

Ovo nekoliko ružičastih stvarčica zalijepljenih iz- 
nad pisma su latice jabukovog cvijeta, a jabuka je biljka 
koja raste kod nas u Perziji. Šaljem ti ih i pozivam te 
da iz njih pogodiš kako ta biljka izgleda. Ti to možeš, 
ti tvrdiš da se u dijelu ogleda cjelina.i tome podučavaš 
upravitelje, kako vidim iz Traktata koji si mi poslao (i 
zbog kojega si mravak; sam pogodi zašto si nezabo- 
ravak). Gledaj dijelove koje ti šaljem, miriši ih, odlijepi 
ih i pojedi ako hoćeš (i gore stvari vi, beduini, pojedete, 
a moje su latice zalijepljene medom) — sve ti je dopu- 
šteno, samo pokušaj iz ovog dijela zamisliti cjelinu biljke 
na kojoj se ovo javlja. Napiši mi kako si je zamislio, 
a ja ću ti iskreno, sasvim iskreno, odgovoriti koliko si 
blizu. Da ti olakšam, još ću ti napomenuti da je to velika 
biljak koja cvjeta baš u ovo vrijeme. 

A ovo je vrijeme u kojem ovdje često padaju kiše, 
svuda se zeleni mlada trava i sve je svježe. Dogodi se 
čak i prohladan dan, kad ne smiješ zagaziti ni u jedan 
od potoka okolo. 

U mome kraju, kao što vidiš, rastu jabuke, trave i 
potoci, ali rastu i ljudi od kojih neki postanu ugledni 
a neki narastu čak do emirske časti i ugleda. To ne bi 
bilo tako loše kad ti emiri ne bi imali loših osobina, 
na primjer želju da se orode s mojim ocem i još ružniju 
želju da se ožene sa mnom. 

Ozbiljno, bilo je odvratno. Otac bi me protiv moje 
volje dao našem emiru da nisam još uvijek tvoja žena. 
Ovako nije mogao, jer nema otpusnog lista, ali mi je 
zato dušu izmučio pričom. Ja sam mu, kaže, život otro- 
vala jer samo on ima kćer udatu za pisma. Svaki dan 
mi govori da se nešto sa mnom mora riješiti, a može 
se riješiti tako da me konačno otpustiš ili me pozoveš 
dolje, ili tako da ja skočim sa stijene jer on ovo više 
ne može trpjeti. Mene to ne pogađa mnogo — otac priča 
jer je otac i jer je njegovo da priča. Kad ne bi bilo 
ovoga, pričao bi o nečem drugom, a kad ne bi bilo toga 
drugog — o nečemu trećem. Ali je dosadno, i mučno, 
i teško za podnijeti, pogotovo što najviše napada tebe 
jer se zbog tebe nije orodio se emirom. Zato sam na 
početku bila zla i pisala ti o jabukama, kišama i travama. 
" Sjeti se svih ljepota koje si ovdje ostavio 1 uzdahni malo 
za njima. Vjeruješ li da te sve ovdje još uvijek voli? I 
kiše 1 trave, i jabuke 1 stijene, a najviše ja koja te se 
ponajbolje sjećam. 

Čini mi se da te sada volim onako kako tebe treba 
voljeti, onako kako si možda uvijek želio da te volim. 
Suho i čisto, u srcu i u glavi. Ono niže — kao da te 
nikad nije ni upoznalo. Moje sjećanje na tebe danas j je 
mnogo više misao nego užareno treperenje kože. To je 
ono što si uvijek želio, zar ne? Dopada ti se? Sigurna 
sam da ti se dopada i da sada već i ti mene tako do- 
življavaš. Nije li ti jasno da ćemo uživati kao ludi uspiješ 
li malo doći, sada kad se volimo ovako čisto i suho? 
Sjedimo jedno do drugoga i mislimo se, mislimo, mis- 
limo. Ne treba nam ni da se vidimo, ni da se dodirnemo, 
ni da se udahnemo, pa se zato i ne gledamo, i ne diramo, 
samo se mislimo, nemilice se mislimo i raspadamo se 
od užitka. 


Stvarno se s mojom ljubavlju nešto dogodilo. Čim 
si otišao, bilo mi je strašno, toliko da sam svaki dan 

čekala smrt ili bar ludilo. Noćima nisam mogla oka sklo- 
piti, samo sam zurila u tamu i osjećala kako mi koža 
puca od čežnje za tvojim dodirom. Danima mi je sve 
ispadalo iz ruku jer su mi dlanovi trnuli od žudnje za 
tvojom kožom. Mjesecima sam plakala gledajući kako 
mi se kosa osipa jer te nema blizu, a sve to vrijeme 
dah mi se presijecao kad je trebalo izgovoriti tvoje ime. 

Sada više zaista nije tako. Kao da mi se prosušilo 
tijelo a s njim i ono što osjećam prema tebi. Volim te 
lijepo, suho i spokojno, više kao sliku nego kao živo 
tijelo, više kao sjećanje nego kao nešto što se žudi. I 
sve češće mislim da si ti čovjek kojega treba tako voljeti, 
kojega se jedino tako voli na pravi način, onako kako 
on može podnijeti. Kao da si sasvim malo živ čovjek, 
kao da si više nečija zamisao nego živ pravi čovjek. 

Znam da ovo zvuči glupo i da ti neće biti pravo 
što ti to kažem, ali tako osjećam. Tebi ne želim lagati. 
I osjećam da i ti mene sada voliš upravo onako kako 
si uvijek želio, baš zato što sam odusutna. Je li to dobro? 
Ne znam, čak ne slutim, samo znam da mi je lijepo 
što te volim daleko i suhog, onako kako ti treba i kako 
je meni podnošljivo. Znam da mogu do smrti ovako, 
ništa ne mijenjajući, a to znači da je ovako dobro. 

Pa ipak je divno pripiti se uza te i svojom kožom 
udisati mirise tvoje. Tvoja koža miriše suho, suho, kao 
kamenje u kasno ljeto. Mili moj? I ja sam sada suha, 
ne bi se morao stalno kupati. Privlači li te to? Hoćeš 
li pojuriti ovamo? 

S tobom se ni izdaleka ne slažem oko spisa koje 
si mi poslao. S ogorčenjem govoriš o "besmislenom slu- 
čaju koji ti je oduzeo mjesece života" i sa mnogo ljubavi 
o Traktatu koji se "dopao mnogim velikim ljudima". 
Jesi li siguran da se ti veliki nisu šalili kad su hvalili 


tvoj "Traktat o suborcima"? Ja bih se šalila govoreći 
dobro o njemu. 

Oprosti, mili, što ovako govorim, znam da se oni 
nisu šalili i znam da to može obradovati mnoge umne 
ljude, ali je mene zaista naljutilo i morala sam nekako 
istresti svoj bijes. A i sada, manje ljuta, moram te sva- 
dalački pitati ko si ti i s kojim pravom uređuješ ljudski 
svijet, odnose u njemu i oblike vladavine među ljudima. 
Preteško ti bilo da urediš svoju porodicu pa se sada, 
pobjegavši od žene koja te voli, poduhvatio malo lakšeg 
posla — da urediš svijet. Ma idi, molim te! 


Nastavljam nakon duže stanke. Ovako bijesno go- 
vorim zato što se bojim i brinem. Kalif je ovaj put pustio 
da radiš njegov posao i uređuješ ono što je njegova 
briga, ali se ne usuđujem ni misliti šta može učiniti 
kad ga idući put uzmeš savjetovati i uređivati ono što 
je njemu povjereno barem rođenjem. Zašto niko od ljudi 
kojima se toliko dopao tvoj spis ne napiše sličan? Samo 
zato što nisu sposobni? Zar nisi jednom, sjećajući se 
svog oca, rekao da zaista nije utajio novac, ali je sigurno 
kriv jer se vrzmao oko vlasti, a svi ljudi koji se vrzmaju 
oko vlasti moraju izgubiti ili obraz ili glavu ili oboje. 
Sam si govorio da su oni koji su samo osakaćeni, kao 
tvoj otac, prošli mnogo bolje nego što zaslužuju. Zašto 
sada ti, kao muha, zujiš oko vlasti i još bi da je podu- 
čavaš? Nije li blizina jake vlasti ono što te je odvuklo 
od mene u tvoju pustinju? Siguran si? 

Da si samo meni pokazao ovaj spis, ne bih ti rekla 
sve ovo jer se ne bih ovoliko bojala, ali se ni tada ne 
bih složila s tobom da on nešto osobito vrijedi. Ne bih 
se zapravo složila ni u čemu. 


Prvo se ne bih složila s tim da odnose među ljudima 
treba urediti prema razumu. Bilo bi to tužno, pusto 1 
dosadno da smo samo razumni. Šta bi ti meni bio da 
sam razumna? A kakav bi mi bio život bez tebe? Na 
ljude utiču trave i drveće, kiša i mjesečina, i to često 
mnogo jače nego drugi ljudi, a tih se pojava tvoj razum 

malo tiče. Možda će jednom mudraci poput tebe postići 
da me se mnogo više tiču ljudi koje ne poznajem nego 
stijena iznad moje kuće i grmlje iz mog vrta, ali molim 
Boga da ne dočekam to sretno vrijeme. Možda će se 
jednom ljudski svijet i uređivati prema nalozima razuma, 
ali će to biti dosadan i suh svijet, bez ičega od onog 
zbog čega vrijedi živjeti i na šta se život i ljudi sa radošću 
troše. Ne dao mi Bog da dočekam tvoj razumni svijet, 
voljeni moj, daleki mužu. Bio bi gori od onoga koji 
mi moj dragi otac nudi uz našeg debelog emira. 

Nakon toga se ne slažem s tobom da ljudi trebaju 
uređivati odnose u čitavom svijetu. Mi, čovječe, nismo 
sami, mi smo samo jedna vrsta biljaka u Božijoj bašči 
i ne može na dobro izići ako se upustimo u to da uređu- 
jemo čitavu bašču. Zamisli da ruže iz mog vrta odluče 
urediti, ne samo čitav vrt nego i raspored i ponašanje 
svih ruža u čitavoj Perziji ili na cijelom svijetu od mora 
do mora! Koji bi to užas bio!? One bi u tome možda 
i uspjele na neko vrijeme, ali bi na kraju sve to ipak 
na Zlo izišlo. Priznaj. A u tvom spisu se računa samo 
s ljudima i s njihovim uređenjem čitavog svijeta. 

Ja bih još i razumjela da ti uređuješ porodicu, selo, 
pa čak i čitavu jednu oblast. Ljudi se u tim veličinama 
još uvijek mogu poznavati i dogovarati, objasniti jedan 
drugome zašto nešto čine ili ne čine, mogu jedan dru- 
gome dugovati i pamtiti dugove, činiti dobro i pamtiti 
to dobro. Zato jedan drugome mogu biti važniji od sti- 
jene ili potoka, pa se mogu i dogovarati da poštuju razum 
i da nešto između sebe urede. Ali šta mogu ljudi cijelog 
kalifata? Šta njih povezuje i o čemu se oni mogu do- 
govoriti? Ja ću svome susjedu činiti dobro i ako mi 
nije do toga, zbog drugih susjeda koji me znaju i koji 
će mi to pamtiti. A u kalifatu sam ja potpuno sama, u 
tim veličinama ja nemam drugih, pošto ih ne poznajem. 
Teško meni ako mi nešto zavisi od tvojih susjeda i teško 


40 


njima ako im nešto zavisi od mene. Čovjekov razum 
vrijedi donekle, vrijedi onoliko koliko čovjek zna i samo 
do te granice on može nešto uređivati i nešto se do- 
govarati. Sve što je izvan te granice neka ostane onako 
kako je, jer je sigurno uređeno mnogo bolje nego što 
bi čovjek uredio, ma koliko znao i ma kako razuman 
bio. 

Sigurna sam da je ovo što ti pišem mnogo manje 
mudro od onoga što su ti rekli tvoji učeni prijatelji, ali 
bih ja, na tvome mjestu, i ovo uzela u obzir. Oni sigurno 
znaju mnogo više od mene, ali zato ja volim više nego 
što oni ikad mogu voljeti. 

Možda se zato ne slažemo ni kod prosjakovog slu- 
čaja. Poslao si mi tri velika svitka blježaka o tom slučaju 
i bijesno mi pišeš kako ti je ta besmislica oduzela mje- 
sece života. Ne možeš se, kažeš, otresti, a ne vidiš šta 
bi se od te besmislice moglo napraviti, jer se iz čitavog 
slučaja ne može izvesti nikakva pouka. A meni su tvoje 
nepovezane bilješke mudrije, draže i razumljivije od či- 
tavog tvog učenog Traktata. Sjeti se samo koliko si li- 
jepih misli iksitio oko onoga "Ne znam" s kojim su 
završili i prosjak i pjesnik! Sjeti se kako lijepo kažeš 
da je čovjeku strašno na ovom svijetu baš zato što mu 
je dragi Bog naložio da zna, a ograničio mu znanje da 
se ne bi uznio preko svojih granica. Onda ukratko po- 
navljaš slučaj: pjesnik nije ništa udijelio, pa je prosjak 
na njega potegao sabljom i odsjekao mu ruku; prosjaku 
odsijeku i noge i ruke, a pjesnik opsjednuto navali na 
njega da sazna zašto ga je napao; nakon bezbroj lažnih 
objašnjenja, prosjak priznaje da ne Zna, a pjesnik na 
svojim bilješkama napiše "Ne znam" i nestane. Sluti 
se, kažeš, nekakva figura iza svega ovoga. Svaki čovjek 
koji ovako poslaže događaje može nazrijeti neku pravil- 
nost i neke zakone u njihovoj pozadini, ali čovjeku nije 
dato da tu pravilnost jasno sagleda i razumije. Ili mu 

ipak jeste dato, ali se on toga boji pa neće da sagleda, 
a pravi se da ne može. 

Hajde, mili moj, ti si mudar i imaš sokolove oči, 
a mislim da ti ni smjelosti ne manjka. Sagledaj tu figuru 
i slobodno je nacrtaj. Barem za mene, toliko si dužan 
ženi koja te ovoliko voli. Ne kažem kada, ne kažem 
kako, ali si meni dužan priču o prosjaku i pjesniku i 
njihovome "ne znam". Ne možeš od mene konačno otići 
dok mi je ne napišeš, ja ti to ne dopuštam, moja ti 
ljubav to ne da. 

Eto, potroših svitak, a ne rekoh ti ništa od onoga 
što mi je na srcu. Nije važno, drugi put, neće ono tako 
brzo sa srca. Ne ljuti se što sam ti onako govorila o 
Traktatu, tako ga vidi jedna sirota žena kao što sam ja. 
Kad dođeš, sve ću ti ovo ružno nadoknaditi ljubavlju. 
I ako ne dođeš, opet ću ti nadoknaditi. Ali mnogo više 
ako dođeš. Kad dođeš!... 

Begzada." 


Ovo je volio najviše među njezinim pismima, iako 
je ono bilo jedino što ga je istinski zaboljelo u vezi s 
Begzadom. Zapravo ni danas ne može reći je li ga više 
zaboljelo ili uvrijedilo njezino razmišljanje o Traktatu 
o suborcima, ali se sjeća da danima nije mogao uzeti 
u ruke njezin svitak i pismo pročitati do kraja. Onda 
je to bolno prošlo, a da ni sam ne zna kako ni kada. 
Naprosto je jednom primijetio da ovo pismo čita naj- 
češće i s najviše ljubavi, kao da je najviše njezino i 
najviše pisano njemu. Često je on čitao sva njezina pi- 
sma, svaki put kad bi osjetio svoju mučnu zebnju, ali 
je ovo uzimao i mimo ostalih — kad god mu je zatrebalo 
da sa svojom ženom porazgovara ili je se nekako dru- 
gačije sjeti. Ne slaže se on, naravno, ni sada s onim 
što je pisala u vezi s Traktatom, to je ograničeno mišlje- 

nje žene koja je uvijek bila na svoju ruku, a pogotovo 
je sada kad je odvojena od njega, ali se ovo pismo zbog 
nečega izdvojilo od ostalih i lijepi mu se za ruke kad 
mu jeste i kad mu nije do toga. 

Kako ona zahtijeva priču o prosjaku! Uvijek je ta- 
kva bila — bez interesa za red, za razum i znanje, ali 
poput očiju otvorena za svaku moguću priču, za čudnu 
podudarnost, za sve skriveno i beskorisno. "Da je ovdje, 
sad bi me pitala je li razumno što je ovoliko volim i 
što mi ovako jako treba takva nerazumna", nasmija se 
al-Mukaffa i osjeti kako ga prožima radost od podru- 
gljivo nagnutog Begzadinog lica i raširenih očiju koje 
trebaju pokazati čuđenje zbog njegove nerazumnosti. 

Tada mu pustiše u sobu Rustema, nanovo okupanog 
i namirisanog, ali u staroj odjeći čiji se zadah miješao 
s mirisom mošusovog ulja. "Ova budala stvarno misli 
da će mi se umiliti svojim odvratnim lakrdijašenjem" 
pomisli Mukaffa, do bola stežući gležanj lijeve ruke da 
ne bi skočio na svoga novog poznanika. Rustemov je 
ulazak rasplinuo jedva dozvanu Begzadu i Mukaffu je 
sada prožimala samoća jača od žudnje i straha, jača čak 
i od bijesa na ovu budalu i od bola u lijevom gležnju. 

"Šta joj je samo trebalo da mi pošalje ovu nakazu? 
Najljepše pismo bi iz njegovih ruku bilo samo uvreda 
i ništa više, a kamoli ovo današnje koje boli i zabrinjava. 
Pa još s ovom glupom njuškom koja ni na trenutak ne 
miruje..." 

— Evo mene, spremnog da ti služim — nakloni se 
Rustem nekako u lijevu stranu, kao da i ne vidi Mukaffu 
koji je sjedio desno od njegovog naklona. — Malo sam 
pojeo i malo zaspao, pa sam sada kao nov, pun snage 
i pun želje da ti budem od koristi. 

Rustem se pruži na jastuk i osloni na zid ne čekajući 
da bude ponuđen, dva-tri puta sa zadovoljstvom otpuh- 
nu, pa tek onda pogleda svog domaćina koji je nepo- 

mično sjedio među Begzadinim pismima i nešto mu po- 
kaza rukom. To je bio jedan na izgled upitan ali u stvari 
potpuno neshvatljiv pokret koji je možda nešto i značio 
njemu, Rustemu. Njegovom domaćinu, međutim, po 
svemu sudeći nije govorio ništa, jer je ostao nepomično 
djedeći i bijesno zureći preda se. 

— Ja sam davno smislio da san najbolje pokazuje 
koliko smo mi glupi i koliko ne možemo znati ništa 
važno — čavrljao je Rustem kao da ima najzahvalnijeg 
mogućeg sugovornika. — Ima li išta bolje od sna? Dobar 
san obnavlja snagu tijelu i odmara dušu, bistri oči i 
razum, a najbolji je pomagač za varanje hrane i izbaci- 
vanje suvišnih tekućina. Za bol 1 za strah, za nespokoj 
i za težak stomak, nema boljeg lijeka od dobrog sna. 
Svi to znamo i svi se utječemo snu kad nas muči bilo 
šta od toga. A šta je san, kad malo bolje pogledaš, ako 
je tvojoj milosti po volji da bolje pogleda? Mala smrt. 
E de ti meni sad kaži, kao učen čovjek i priznati mudrac, 
zašto svi mi bježimo od velike smrti? Zamisli kakve 
nam blagodeti nudi velika ako nam mala donosi ovoliko 
dobra! A ipak svi čeznemo za malom i bježimo od ve- 
like. 


Rustem je pobjedničkim uzvikom Završio svoju be- 
sjedu, ali rezultat koji je postigao nije bio onakav kakav 
je očekivao, jer je bio nikakav. Mukaffa je sjedio nijemo 
i nepomično, kao i prije, samo što nije bijesno zurio u 
svog goniča, nego je odsutno i tužno zurio negdje pored 
njega. 

— Ima u tome još jedna čudna stvar — nastavi poslije 
dosta duge šutnje Rustem, kao da želi malo bolje ob- 
jasniti ono što je mislio. — Mi uvijek želimo veliko dobro 
i malo zlo. Ako se radi o plodnoj zemlji, želimo za 
sebe veliki komad, a mali prepuštamo onome koga vo- 
limo. Ako se radi o vladarskoj milosti postupamo Isto. 
I tako uvijek kad se radi o nečemu što je bobro — veliki 

komad uzimamo sebi, a mali dajemo onome koga vo- 
limo. Samo kod sna postupamo suprotno. On je dobro, 
ali je mala smrt, pa ga mi, kao malu, uzimamo sebi, a 
veliku smrt prepuštamo onima koje volimo. Hajde ti 
sad to objasni. 

— Šta ti zapravo hoćeš? — progovori najzad Mu- 
kaffa. — Sto si došao? 

— Hvala milostivom Bogu, već sam se uplašio da 
ću morati svu noć ovako mudrovati da te oraspoložim 
i da ti progovoriš — razdragano povika Rustem i uze 
zadovoljno trljati ruke kao da je obavio veliki posao. 
— Zna se, brate slatki, što sam došao, zna se radi čega 
si me uzeo u službu i u kojem pravcu je moja obaveza 
kod tebe. Rustem je uvijek znao u kojem pravcu je Za- 
poslen i toga se pravca držao kao svaki čestit čovjek. 
Ne bih ja ni kod tebe stupio u službu da nismo prije 
toga rekli u kojem pravcu me primaš, ne bih, vjeruj 
mi, iako znam ko si 1 koliki si, ne bih jer sam ja takav 
čovjek da mi sve mora biti jasno i glasno. 

— Reci šta hoćeš — presiječe Mukaffa, zaklinjući 
se u sebi da neće, ne može 1 ne smije držati u službi 
ovakvog krvnika, ma koliko mu on mogao valjati. 

— Je si li to ti ljut na mene, gospodaru? Oprosti 
mi ako ti nešto na meni smeta, odmah ću to ispraviti, 
kunem ti se. Ili ako sam uradio nešto protiv tebe. 

— Šta hoćeš, čovječe? 

— Pismo, brate. Kad idem nazad s odgovorom? Mo- 
ram znati za vremena da se spremim. 

— Nikada. 

— Kako to? Pa u čemu je moja služba? 

— Ti nisi u mojoj službi i nećeš biti. Nikada. Naj- 
prije su se gledali u tišini i s nekakvim neprijateljstvom, 
ali su se onda Rustemove oči silno raširile kao da on 
želi pokazati kako na njegovoj strani neprijateljstva, pa 
čak ni netrpeljivosti, nema ni u tragu. Tako su se neko 
vrijeme, i dalje šuteći, gledali sasvim neravnopravno — 

sa mnogo neprijateljstva s Mukaffine i s dobroćudnim 
osmijehom, širom rastvorenih očiju, s Rustemove strane. 
Onda se Rustem nasmija, široko razmahnu rukama i 
krenu prema Mukaffi previjajući se i ulagujući kao da 
želi zavesti svoga gospodara. 

— Eh, eh, dragi moj gospodaru — govorio je Rustem 
uvijajući se i sijajući namazanim tjemenom — ne može 
to, čovječe, odjednom tako. 

— Može. Ja hoću tako i tako će biti. 

— Ama ne može biti, dragi moj gospodaru. Ne mo- 
žeš ti po svakome slati pisma onakvoj ženi. Vi ste ljudi 
učeni i osobiti, vi svašta pišete 1 svašta želite, ne može 
se sve to makar kome povjeriti. A ja sam čovjek nepi- 
smen, ako je to tvojoj milosti po volji. Nepismen, a pri 
tome pouzdan kao smrt, a vas dvoje volim kao samoga 
sebe. I onda ti je povoljna stvar što ja, kad nekoga volim, 
činim silno dobro, čak i ako hoću zlo ja činim silno 
dobro, takva sam ti ja pojava, ako mi tvoja milost do- 
pusti. Eto o tome se radi u svemu ovome. 

— Jesi li ti nju vidio? — prijeteći upita Mukaffa gr- 
čeći ruke. 

— Milost, gospodaru, kao bih ja mogao vidjeti tvoju 
ženu?! Šta misliš ti o njoj, i o sebi, i o meni sirotanu? 
Po licu sam ti vidio da je od žene jer onakvu tugu može 
izazvati samo žena, ne mogu ni prijatelji, ni smrt, ni 
porazi. Nego ti hajde, blago meni, piši odgovor, ja bih 
sutra Zorom na put. Imam zgodan karavan i dobro dru- 
štvo, pa ne bih propuštao priliku i onda čekao novu ko 
zna koliko. 

Ustade i iziđe tako brzo da Mukaffa nije stigao ni 
zaustiti. Htio je vrisnuti da neće biti nikakva pisma, da 
ga Rustem neće nositi ni ako ga bude i ako ih budu 
stotine, htio je zaprijetiti da mu Rustem više ne iziđe 
na oči ni sa kakvim opravdanjem... Ali u sobi nije bilo 
nikoga kad je on mogao progovoriti, pa je s teškim uzda- 
hom odmahnuo rukom i uzeo pisati. 

"Mila moja uplašena sirotice, paunice moja draga, 
pišem ti odmah ne bi li se moja ptičica umirila i opet 
postala lijepa. Nemoj drhtati, neću potvrđivati tvoj strah. 

Idi sada i nakiti se, namaži usne i obrubi očne kapke, 
navuci onu haljinu za koju si jednom rekla da je vjetrovo 
tkanje (sjećaš li se kako sam lijepo drhtao gledajući te 
u njoj?; tako drhtati možeš i ti sada, to ti dopuštam i 
čak to tražim od tebe, a ono uplašeno, ono ružno drhtanje 
pusti), a onda, kad sve to uradiš, nastavi čitati pismo. 
Hoću da budeš lijepa, hoću da izgledaš onako kako te 
u ovom trenutku vidim (a ti znaš kako te vidim, to sasvim 
dobro znaš i to te lijepo grije). Tako lijepa, nastavi čitati 
moje pismo a ja ću te iz njega gledati i voljeti te u 
onoj haljini, onako prozirnoj i onoliko našoj. 

Jesi li? Mogu nastaviti? Sada ću ti ispričati priču 
koju sam ti već jednom ispričao, davno, u onim našim 
danima, jednom dok si ležala pokrivena crvenom svilom 
a ja se pravio da jedem. Nisi je, naravno, upamtila jer 
si mislila na ono što si htjela, a ni ja ne znam jesam 
li ti je ispričao baš ovako jer mi nije bilo do priče. 
Mislio sam na ono što mi obećavaš i boljelo me je što 
moram ići, a pričom sam ti nastojao objasniti da moram 
ići { zašto moram, pa mi se nekako nije ni pričalo. 

Na samome rubu pustinje, u velikoj stijeni, miš je 
naišao na rupu u koju se mogao lijepo smjestiti. Zamirao 
je od radosti misleći na miran i spokojan život koji mu 
ova rupa obećava. Nema više stalne strepnje, nema trza- 
nja na svaki šum, nema bezglavog bježanja od svega 
što čuje i vidi. Ovdje je sa svih strana zaklonjen i od 
svega obezbijeđen. Otvor je dovoljno malen da se niko 
osim njega ne može uvući, a rupa dovoljno velika da 
se smjesti udobno i čak raskošno. Pravi Božji dar i pravi 
dokaz da ga Bog voli više od svih svojih stvorenja i 

da radi njega stvara sve na svijetu pa i rupe u najtvrđoj 
stijeni. I to baš na rubu pustinje, na mjestu koje svakome, 
pa i njemu, najbolje odgovara. U sumrak iziđe da nešto 
pojede (a na livadama koje su mu pred nosom hrane 
je u izobilju) i onda se zatvori u svoju rupu da spava 
kao car ili neki drugi od blaženih. A kad se probudi — 
odmara se u sigurnosti i gleda kroz otvor na svijet uži- 
vajući u prekrasnom pogledu koji je očigledno baš za 
njega stvoren — da upotpuni njegov užitak u novome 
domu. 

Za to je vrijeme negdje daleko, na samome rubu 
šume, lav išao bijesan i gladan, tražeći nešto da pojede. 
Već dva-tri dana nije vidio ništa pomično a kamoli da 
je stavio zalogaj u usta. Pomišljao je već da oko njega 
ima u izobilju gazela i pasa, bivola i druge ukusne hrane, 
ali da on ništa od toga ne vidi jer je obnevidio od gladi 
ili neke bolesti. A onda je ugledao tigra kako u slast 
komada neku lijepu i veliku životinju od koje bi se obo- 
jica mogla najesti do guše, pa je nasrnuo na njega, iako 
bi se čas prije zakleo da to ne bi učinio nikada i nipošto. 
Ne bi zato što njegovom ponosu ne odgovara da jede 
ono što je drugi već načeo, ne bi zato što meso bez 
krvi i nije neka gozba, a ne bi ni zato što tigar nije baš 
plašljiv i spreman da pobjegne čim to neko od njega 
zatraži. Nije mu se, iskreno govoreći, ni sada nasrtalo 
na tigra, ali je morao nasrnuti i to je učinio ne znajući 
pravo što čini. Nasrnuo je gotovo protiv svoje volje — 
da utaži svoju glad i da se ispuni ono što je mišu bilo 
zapisano. 

Klali su se strašno i krvavo, borili se kao dva prava 
cara i dva najveća junaka, hrabro i bezumno, podjednako 
jaki i podjednako moćni tako da se nije moglo ni naslutiti 
koje će nadjačati. Izgrizli su jedan drugoga do kosti, 
na mnogim su mjestima jedan drugome dlaku s kožom 
oderali, ali nikako da jedan od njih zada ranu koja bi 

mogla odlučiti borbu. I kad se već činilo da pobjednika 
neće biti, kad su obojica bili umorni, malaksali i spremni 
da odustanu, lav je slučajno šapom udario tigra preko 
očiju i pomutio mu vid. 

Bježeći iz poraza, izgrižen i postiđen, uma pomra- 
čena od bola i bijesa zbog poniženja koje je doživio, 
tigar se popeo na drvo da smisli osvetu i sačeka da mu 
se vid vrati. I baš kad je opet progledao, kad je polizao 
rane i posve jasno osjetio kakvu je sramotu doživio, 
ispod drveta je naišao slon. Ne bi normalan tigar nikad 
skočio na njega jer mu to ni za šta ne treba i inače mu 
nije takav običaj, ali je sada morao na nekome iskaliti 
bijes i nečijom krvlju saprati svoj stid i poniženje. Zato 
je skočio i počeo mahnito gristi slona koji mu nije ništa 
uradio i kojega, iskreno govoreći, ne bi ni okusio. 

Zbunjen i izbezumljen iznenadnim bolom, slon je 
počeo rikati i trčati da se zemlja tresla. Poskakivao je, 
trzao se i cimao, nastojeći da zbaci s leđa čudnog na- 
pasnika, a od toga mu se glas prekidao i zavijao još 
strašnije, zemlja je od njegovih skokova još jače po- 
drhtavala i sve je izgledalo kao da su se nebesa rastvorila 
da najave otvaranje grobova i posljednju raspravu. 


Podrhtavanje zemlje i strašno zavijanje slona iza- 
zvaše neviđenu pometnju među krupnim i sitnim živo- 
tinjama koje su se mirno hranile pri kraju šume i u 
livadama. Majmuni poskakaše zebrama i žirafama na 
leđa, pa ih još gore prepadoše i natjeraše ih u još luđi 
trk. Pred njihovim trkom prepadoše se i mahnito jurnuše 
gazele i bivoli, psi i divlje mačke, vukovi i bezbrojne 
ptice. Sve je to jurilo ne pazeći kuda ide, ne videći 
jedno drugo i ne gledajući ni na šta pred sobom. 

Jeziva strka koja je nastala u livadama doprla je i 
do ruba pustinje. Tu je uplašila zmiju koja se izležavala 
na suncu i koja je, gledajući da se makne, pojurila u 
rupu koju je vidjela u stijeni. U rupi je našla miša i 


49 


progutala ga, a kažu da je i njoj neka krupna životinja 
nagazila rep koji nije mogao stati u rupu, samo što ona 
od toga nije imala nikakve štete jer joj se rep obnavlja, 
što je najbolji dokaz da njezin čas tada nije kuonuo. 
To je, jedina moja, priča koja ti odgovara na pitanje 
"Šta se događa". Ne događa se ništa, samo što stalno 
negdje hoda neki gladan lav zbog kojega činimo ono 
što moramo, a ne ono što bismo htjeli. Ovih dana sam 
više od svega na svijetu želio da budem s tobom, a ni 
u jednom trenutku nisam uspio biti ni sa sobom jer sam 
se svakog dana po čitav dan morao baviti gladnim la- 
vovima i pokazivati im druge da ne bi dirali mene. 


Moj gospodar Isa ibn Ali dovoljno je star i mudar 
da mu bogatstvo i moć koje sada ima budu upravo po 
mjeri, tako da mi je mogao biti rupa koja mišu donosi 
blaženstvo. Ali on, kao što znaš, ima dvojicu braće — 
Sulejmana, koji je emir Basre, i Abdullaha, koji je bio 
namjesnik u Siriji i glavni zapovjednik sve naše vojske. 
Biti glavni zapovjednik ovako velike vojske znači, po 
mišljenju mnogih mudrih ljudi, imati toliko moći da ti 
nikad ne bude dovoljno. Zato čovjek s toliko moći mora 
stalno čeznuti za još, a njegova čežnja postane pogotovo 
jaka onda kad više ne ostane ni jedan znak moći koji 
bi se mogao osvojiti. Tako su, valjda, njegovi mudri 
savjetnici objasnili našem kalifu al-Mansuru, Bog mu 
život sačuvao, pa je on zaključio da Abdullah mora pri- 
željkivati kalifsku čast jer se jedino ona na ovom svijetu 
diže iznad časti zapovjednika najmoćnije svjetske voj- 
ske. 

(Da ti iskreno kažem, i ja mislim tako ma koliko 
to ne smio reći. Mjesto na kojem sjedimo određuje naše 
želje isto onoliko koliko one određuju to mjesto. Ab- 
dullah je sigurno čestit čovjek i sigurno ne mrzi kalifa, 
Bog mu život i moć protegao preko svih granica, ali 
je u prirodi mjesta na kojem je on sjedio želja za ka- 

lifovom čašću i znakom. Zato je on morao željeti tu 
čast, ma koliko se on kao čovjek i razumna glava tome 
protivio. Svi mi znamo da je iza jednog brda drugo, pa 
ipak idemo da pogledamo iza njega.) 

Pomislivši da je Abdullah gladni lav, kalif se sjetio 
da treba naći i tigra koji već ima nešto plijena tako da 
se ima za šta boriti i svoju snagu uvečati nadom da će 
uvećati i plijen. Tako je našao horasanskog namjesnika 
Abu Muslima i uputio ga na Abdullaha. Računao je, 
valjda, da će on biti mnogo mirniji kad se njih dvojica 
međusobno izgrizu, što je dobar znak njegove vladarske 
mudrosti. Jaki namjesnici znače slaboga kalifa i slabi 
namjesnici znače jakoga kalifa, ma kakav on po sebi 
bio. Velika je država jaka cjelina jedino onda kad su 
joj oblasti slabe pa im treba da se naslone jedna na 
drugu i da tako snagu dobiju od cjeline koju sobom 
grade. Velika se građevina pravi od malih i dobro izlom- 
ljenih stijena, jer se velike gromade teško obrađuju i 
loše se uklapaju jedna s drugom. 

Abu Muslim je pobijedio Abdullaha i on se od pot- 
pune propasti sklonio ovamo, kod svog brata Sulejmana, 
što je vojnički mudro ma koliko se nama ovdje ne do- 
padalo. Basra je dovoljno daleko i od Sirije, gje je po- 
ražen, i od Horasana, gdje mu je neprijatelj. Između 
Basre i Damaska je Hašimijja sa kalifovom vojskom 
koja Abu Muslima ne bi mogla mirno propustiti niti bi 
on na nju smio udariti ovako iscrpljen borbom s Ab- 
dullahom. Na kraju je mudro i to što se Abdullah od 
svog neprijatelja sklanja u neposrednoj kalifovoj blizini, 
dajući time znak da kalifu vjeruje i da se utiče njemu 
i njegovoj zaštiti pred svim neprijateljima. Time zapravo 
govori da on kalifu nikada nije bio neprijatelj, a ako 
mu nije neprijatelj, on nikada nije želio zauzeti njegovo 
mjesto. Na kraju treba priznati i to da Abdullahu, doduše, 
ništa drugo nije ni ostalo, jer se nakon onakvog poraza 

može skloniti ili kod kalifa ili na onaj svijet, ali je mudro 
da najprije pokuša ovdje, jer na ovom svijetu moramo 
ostati koliko možemo, ma koliko znali da je onaj bolji. 

Ne moram ti napominjati koliko smo se obradovali 
kad smo vidjeli Abdullaha jer smo znali da će nas nje- 
govo dolazak odvojiti od naših života i da i naše glave 
dovodi u pitanje time što svoju sklanja u našu blizinu. 
Istina, te su glave došle u pitanje čim je kalif pomislio 
da bi Abdullah želio na njegovo mjesto, ali bi čovjek 
ipak malo više volio da se nesrećnik sloni malo dalje 
od njega. Tako je govorio Sulejman, ali je moj gospodar 
Isa uporno ponavljao da svoje glave možemo sačuvati 
jedino ako kalifa ubijedimo da niko iz porodice više 
ne želi njegovo mjesto, ako je ikada želio. 

"Kalif će ti odmah povjerovati da na središnjem 
mjestu radije gledaš njega nego svog brata", govorio je 
moj gospodar Isa krijući da se ruga. "Kalif svakome 
sve vjeruje, a tebi će ovo povjerovati čak sa radošću i 
dah će izgubiti od zahvalnosti što si mu otkrio tako 
normalnu stvar. Kalif i jeste ono što je, baš zato što 
svakome sve vjeruje i što je zahvalan svima koji mu 
govore čiste istine i normalne stvari." "Ali šta da ra- 
dimo?", pitao je Sulejman ne pristajući da primi po- 
raženog Abdullaha pod svoj krov i ponavljajući da po- 
raženi donosi nesreću, a nakon velikog poraza i nešto 
gore. "Ti si, čovječe, neprijatelj jer si brat neprijatelja", 
govorio je moj gospodar Isa. "Dok misli da mu tvoj 
brat radi o glavi, kalif će tebi raditi o glavi ma šta ti 
činio i mislio. Jedino što možeš, to je da ubijediš kalifa 
u odanost svih nas ili da izmoliš milost za Abdullaha, 
a time i za nas ostale." Tako se sve riješilo. 


Ne znam šta bih ti o svemu rekao. Istovremeno 
mi se čini da je Isa u pravu i da se ja nikako ne bih 
mogao složiti s njim, Istina je da nam prijateljev brat 
nije prijatelj, a neprijateljev daleki rođak jeste nam nepri- 

jatelj, ali mi se čini (ili se bar nadam) da je tako zbog 
jedne ograničenosti našeg znanja i zbog slabosti našeg 
razuma koje bismo se mogli osloboditi. Kad bi i u stvar- 
nosti izvan ljudi bilo tako kako kaže moj gospodar Isa, 
kad bi i među stvarima u svijetu veze po suprotnosti 
bile jače od onih po sličnosti, kad bi se sve što je stvoreno 
jače vezivalo po neprijateljstvu nego po prijateljstvu, 
onda bi svijet bio pokrenut silom koja je najsličnija mr- 
žnji. A ako je mržnja ona sila koja je porkenula svijet, 
jasno je da ga nije mogao stvorito Milosrdni Bog jer 
u Jednome ne može biti dijelova suprotstavljenih tako 
žestoko da bi iz njizhove suprotnosti proistekla mržnja. 
A ja zaista vjerujem, ja moram vjerovati da je svijet 
stvorio jedan jedini Milosrdni Bog i da ga je pokrenuo 
u postojanje pomirujućom silom ljubavi. 

Svijet koji je pokrenula mržnja ne bi bio od Boga 
jer je Bog jedan, a u okviru jedne cjeline nije moguća 
suprotnost koja je ravna mržnji. Osim toga, taj svijet 
ne bi mogao postojati jer bi se njegovi dijelovi, ako su 
međusobno povezani mržnjom, međusobno uništili. Mr- 
žnja pojačava suprotnost između dvije stvari do nepo- 
dnošljivosti, tako da jedna drugu moraju uništiti, ako 
su vezane jedna za drugu. Kao što od dvojice ljudi koji 
se mrze jedan mora ubiti drugoga viđaju li se često, 
tako bi u svijetu koji bi bio pokrenut mržnjom mogla 
postojati samo jedna vrsta stvari. To bi bio svijet sav 
od kamena ili sav od zemlje, sav od vode ili sav od 
vatre. 

A naš svijet je jedan i čitav, što znači da ga je 
stvorio jedan Bog, i u sebi je raznovrstan i lijepo us- 
klađen, što znači da ga je stvorio milosrdan Bog koji 
ga je pokrenuo ljubavlju. Tako ja mislim i mogu navesti 
mnogo dokaza, iako je dovoljan taj da ljubav suprotnosti 
usklađuje a ne uništava jednu od suprotstavljenih stvari, 
kao što mržnja mora činiti. Bog je dao stvari u parovima 

čiji se dijelovi suprotstavljaju, ali se u ovom svijetu te 
suprotnosti lijepo usklađuju tako da svi dijelovi služe 
cjelini. Tako je dragi Bog dao vatru i vodu, i dao je 
vazduh i hranu, a dao je još sunce i mjesec, brijeg i 
dolinu, vlagu i vrelinu. Uostalom, o svemu tome go- 
vorim u jednom spisu na kojem već radim i koji ćeš 
dobiti uz jedno od idućih pisama. Još ne znam šta će 
biti — možda adab a možda će ispasti i priča, ali se 
nadam da će biti zanimljivo i od koristi. Izmislio sam 
emira straže koji se zove Gazvan i slikara koji je neviđen 
majstor svog posla, ali je misao istinita i sve što se 
među njima događa može biti istinito. Već bi bilo gotovo 
da me Abdullahov dolazak nije pomeo i vezao Za po- 
slove u kojima se ipak dosta loše snalazim a koji mi 
smetaju da razmišljam i pišem. 

U posljednjih nekoliko dana morao sam napisati 
dugo pismo u kojem kalifa ubjeđujem da Abdullah nikad 
nije ni pomislio suprotstaviti se njegovoj vlasti. Ako je 
nekad tako izgledalo — on je to samo provjeravao i dru- 
gima pokazivao kalifovu moć i sjaj njegove milosti. Su- 
lejman i moj gospodar Isa otišli su kod kalifa s tim 
pismom, s usrdnim molbama i s izrazima Abdullahove 
pokornosti. Postigli su više nego što smo se nadali, pa 
je jučer Isa došao zabrinut preko svake mjere. Kalif se 
čudi svemu što se dogodilo, on nije ni u snu mogao 
sanjati da će Abu Muslim onako bezumno napasti Ab- 
dullaha iz čista mira ("A jeste iz čista mira, sami kažite 
je li iz čista mira", kaže da je uzvikivao i ponavljao 
kalif ne dolazeći sebi od čuđenja), on će onog hora- 
sanskoga nasilnika oštro ukoriti i nikad više neće do- 
pustiti takvo nešto... On bi iz ovih stopa krenuo i da 
ga kazni, ali još uvijek nema dovoljno sile za takav 
poduhvat, on bi Abdullaha vratio za namjesnika u Siriju, 
ali bi neprijatelji mogli to shvatiti kao podrugivanje jer 
kakav namjesnik Abdullah može biti nakon poraza ka- 

kav je pretrpio — bez vojske, bez pobjede, bez slave 
koju je imao i koju namjesnici moraju imati. Poslao bi 
on njega, evo sad bi ga poslao, ali Abdullah nema kome 
i nema na osnovu čega biti namjesnik. 

Ono što su od njega tražili, kalif im je dao bez 
razmišljanja i čak nije dopustio da se to nazove molbom: 
on Sulejmanu i mome gospodaru obećava da će ostati 
na svojim sadašnjim mjestima, on Abdullahu obećava 
svaku sigurnost i gubi dah od radosti što Abdullah želi 
da mu i dalje služi, on čak i sa mnom ima lijepih planova 
jer će graditi novu prijestonicu na desnoj obali Tigrisa, 
a ta prijestonica mora biti ukrašena i mudrim ljudima. 
Jedino traži da se sačini aman kojim on obećava sigur- 
nost Abdullahu i da mu se donese na potpis, a to neka 
uradim ja jer on nema moći da se sada time bavi, pa 
neka se Isa zato vrati u Basru. A on se toliko radovao 
svemu tome da je Sulejmana zadržao na čašćenju, tako 
da se moj gospodar sam vratio kući da bi prekosutra 
opet išao tamo s amanom a možda i s Abdullahom. Ne 
znam hoću li ih više vidjeti, a aman sam danas napisao. 
Nadam se da se ni po čemu ne bi reklo da je moj. 

Ističu sati noći i ističe svitak na kojem ti pišem. 
Prije zore će Rustem krenuti k tebi s ovim recima. Kako 
im zavidim! Prvi put u životu pomalo mrzim svoje ispi- 
sane riječi. 

(Otkud ti Rustem, pobogu!? Kako ga nađe i kako 
se sjeti da mi ga pošalješ na vrat? To je nakaza koje 
se ja, iskreno govoreći, pomalo bojim. Ne strah, ali ne- 
kakva jeza, neka tih zebnja hvata me od njega). 

Još samo ovo, najvažnije: ništa se nije dogodilo s 
nama osim što si mi trebala jače nego ikad. Ne bih ni 
podnio sve ovo da nisam imao tebe. Ti si moje toplo 

Zapečatio je pismo i odnio ga u kuhinju da Rustem 
može otići čim ustane, ne budeći njega. Legao je, iako 
mu se nije spavalo, nadajući se da će barem odmoriti 
oči ako bude ležao sklopljenih kapaka. Ali nije mogao 
ni to jer se oči nisu htjele zatvoriti. Tako je ležao i 
zurio u mrak, bez misli i bez pokreta, bez jasne želje 
i bez ikakvog osjećanja osim teškog umora. Nije se mo- 
gao sjetiti od čega je toliko umoran, nije imao snage 
ni da se ozbiljno pita, ali je osjećao kako je na njega 
nalegao takav tegoban umor da bi iz glasa plakao kad 


bi za to imao dovoljno snage ili bar dovoljno vlage u 
sebi. 


Zbog nečega se sjeti da Begzadi nije napisao ono 
o odnosu dijela i cjeline što mu se otkrilo dok je raz- 
mišljao o državi i obalstima. Htio je reći da je tako u 
svemu, da je uvijek cjelina sabrana u svome dijelu i 
da nam je razum dat baš radi toga da uzmognemo iz 
maloga otkriti veliko pomoću razuma. Iz travke otkri- 
vamo livadu, iz kapi vode razumijemo rijeku. Čujemo 
samo jednu stranu riječi a razumom dokučimo čitavu. 
Na osnovu jednog dana razumom dokučimo vječnost, 
a onda iz toga, opet razumom, otkrijemo kolika je pred- 
nost Onoga svijeta na Ovim. Ništa od ovoga nije napisao, 
a i ono što je napisao ispalo je nespretno i mimo njegove 
volje, ali nema snage da ustane i dopuni pismo kao što 
je nekada činio. 

Sve što radi ispada mimo njegove volje, ako ne 
ispadne suprotno njegovoj volji i namjerama. Ustade i 
zapali luč. Evo i ovo je mimo njegove volje — otišao 
je od kuće u svijet, radi velikog svijeta i velikih znanja, 
a život provodi u ovoj sobi u kojoj i jede, i spava, i 
radi, i s ljudima razgovara. Od svoje vlastite kuće on 
poznaje jedino ovu sobu, a nekad mu se čini da ne zna 
ni nju i da mu je ona prevelika. Prevelik je on sam 

sebi, a tome bi višku dodavao sobe, kuće, svjetove... 
Gluposti. 

Neko vrijeme je zvjerao po sobi, a onda se odluči 
i ode do kuhinje da ipak raspečati pismo i na drugom 
svitku doda ono o odnosu dijela i cjeline (nekad je radi 
jedne riječi ustajao i prepravljao čitav dio spisa). Tamo 
je dugo nastojao odgonetnuti je li kuhinja tako mračna 
zato što gori samo jedna luč koja ne može osvijetliti 
čađave zidove, ili se njemu samo čini da je mračna pošto 
svi spavaju. Na kraju je iz riže izvadio komad mesa i 
počeo ga jesti kidajući zubima. 

Onda se opet našao u svojoj sobi i začudio se što 
te noći nije ložio vatru. Uvijek je, kad mu je teško, 
ložio malu vatru u uglu sobe i gledao u nju dok se ne 
ugasi sama od sebe. To ga je odvodilo od bola i svega 
ružnog. Noćas nije ložio, a noćas mu je trebalo ako 
ikada. Baš mu je teško. Treba biti dovoljno umoran da 
bi se nešto malo vidjelo onoliko dobro koliko treba. 
Dovoljno umornom oku sitnice daju naslutiti cjelinu. 
Bože, kako sam umoran i kako bi dobro bilo sada biti 
dječak, biti malen, malen. Biti u selu Džur u oblasti 
Fars. Ili barem biti bez svih mojih glupih grešaka. Malen. 

HI DIO: POUKE 


Isa ibn Ali je ostao nepomično ležati i nakon Muka- 
ffinog ulaska. Nije se pomjerio, nije pogleda podigao, 
nije progovorio, samo je prema njemu kažiprstom gur- 
nuo zdjelu s rižom i jezgrama računajući valjda da time 
dovoljno jasno pokazuje da ga je vidio. Mukaffa sjede 
prema njemu izmičući jastuk da bi pred gospodarom 
sjedio na tepihu i tako pokazao razliku među njima, pa 
se ljutnu na sebe jer mu dođe do svijesti da Isa leži. 
Mogao je slobodno sjesti na jastuk, jer bi se razlika 
vidjela po tome što jedan leži a drugi sjedi. Ovako je 
razlika prevelika, veća nego što je on spreman dopustiti. 
Istina je da on ne voli sjediti na jastuku, istina je da i 
kod kuće sjedi na tepihu, ali se ovdje ne radi o tome 
šta ljudi vole a šta ne vole, nego 0 tome gdje je njihovo 
mjesto i šta im je posao. Svi mi kod kuće radimo šta 
hoćemo, jer se kod kuće određujemo prema sebi, ali 
među ljudima moramo raditi ono što od nas traži naše 
mjesto, jer se tada određujemo prema drugima. 

Čekajući da Isa progovori, gledao je oko sebe i 
uspoređivao sobu sa svojom. Vidjelo se da u ovoj njezin 
vlasnik ne boravi čitav dan, jer je mnogo urednija iako 
je stostruko bogatija od njegove. Sve je u ovoj sobi 
upravo tamo gdje treba biti po nekoj bezličnoj zamisli, 
a tako ne može biti u sobi u kojoj neko stalno Živi i 
radi, jer živ čovjek u jednom trenutku vidi jedan a u 
drugom trenutku sasvim drugi raspored. Ne može čovjek 

živjeti po zamisli, makar i svojoj, ne može ni disati 
kako je zamislio a kamoli da sobu tako raspoređuje i 
stalno je održava u tom rasporedu. 

Razlika među njima bi se više nego jasno vidjela 
čak i kad bi obojica ležali jer je Isa za glavu viši od 
njega. Uvijek se pitao kako jedan čovjek može biti toliko 
visok i tako duboko se pozdravljati, kao da se iskreno 
divi svakom čovjeku s kojim se pozdravlja. Osim toga, 
on ne bi znao onako ležati, on nije mogao lijevu ruku 
onako zabaciti iznad glave ni onda kad je ležao s Beg- 
zadom nakon nihovih najsnažnijih zbliženja. Treba imati 
nešto čega on nema da bi se ležalo s desnom nogom 
savijenom u koljenu (bez imalo brige za to kako će se 
odijelo namjestiti oko noge) i s lijevom rukom zaba- 
čenom iznad glave. Treba biti bez normalnih ljudskih 
briga da bi se ovako uzimala jezgra ili grudvica ušeće- 
rene riže, pa se vraćala u zdjelu nakon što se prsti desne 
ruke nesvjesno poigraju s njom. Treba za sve to biti 
Isa ibn Ali, treba postići to da ti ne smeta tvoje kvrgavo 
koljeno i pretanka noga bez dlaka i povjerovati da ni- 
kome drugom to ne može zasmetati, ako se zbog nečega 
drugih uopće sjetiš. 

Pa ipak isti taj Isa ima tamnu i kao ispečenu kožu 
na licu. Nikad nije morao boraviti na suncu, nikad nije 
imao razloga da se izloži vjetru i gurne glavu u oblak 
prašine ili pijeska, lice mu je usko i tvrdo kao kod pravog 
rođenog beduina. Zbog tog lica Mukaffa je mogao pod- 
nijeti službu i čak osjećati od nje neku ugodnost, jer 
mu se činilo da mu njegovo bijelo i mesnato lice daje 
dosta veliku prednost nad gospodarom ili bar poništava 
one prednosti koje gospodar ima. 

— Uvijek sam govorio da se treba zamijestiti mas- 
lom i najprije malo zapeći u njemu — progovori najzad 
Isa. — Vidiš li kako je svaka kuglica lijepa i cijela, a 
ipak mekahna? I riža se lijepo razabere, svako zrno se 

vidi i stoji za sebe, a istovremeno je kuglica lijepa, čvrsta 
i jasna, kao da su zrna jedva čekala da se sklope u nju. 
Sve je to od masla, ne smije se štedjeti na maslu kad 
se pravi slatki pilav. Nemoj praviti, ako nemaš dovoljno 
svega, bolje nego da pravi loš. 

— Drago mi je da te vidim zdravoga, gospodaru — 
reče al-Mukaffa s velikim olakšanjem što konačno može 
progovorito. — Nisam znao da si se vratio. 

— Nisam se vratio — zamišljeno odgovori Isa koji 
je izgledao kao da dalje razvija misao o maslu i njegovoj 
važnosti za slatki pilav. 

— Ja te ipak vidim i tome se radujem. A znam da 
si prije tri dana trebao ići u Hašimijju kod kalifa i znam 
da sam se zbog tog puta brinuo. 

— Trebao sam, ali nisam išao. 

— Zar aman koji sam napisao nije u redu? Žao mi 
je zbog toga, gospodaru. 

— U redu je, onakav je kakav aman treba biti. Znaš 
ti te stvari i dobro radiš svoj posao. Sasvim dobro. 

— Zahvalan sam ti za lijepe riječi i radujem se ako 
si zadovoljan mojim poslom. 

— Jesam, zadovoljan sam i želio bih te dobro na- 
graditi. 

— Znači nisi stigao posvršavati sve poslove koje 
si želio? 

— Jesam, brate, sve sam posvršavao za manje od 
pola dana, nije se tu imalo šta veliko svršavati. Ono 
pokretnoga dobra što imam razdijelio sam među po- 
uzdane prijetelje da mogu djeci dati ako se ja ne vratim, 
a nepokretno imanje sam rasporedio ženama i djeci ona- 
ko kako red i običaj propisuju. Tebi sam odredio kuću 
u kojoj stanuješ da bude tvoja do tvoje smrti a da onda 
pripadne tvojim nasljednicima. 

— Hvala ti, gospodaru, mnogo mi dobra činiš, ali 
mi nije jasno što si sve to radio. 

— Jasno ti je, brate slatki, kako nije. Treba srediti 
svoje račune prije nego se ode na put, a znaš dobro da 
ću od kalifa gotovo sigurno produžiti put. 

— Razumijem te. Baš sam budala, tješim te tako 
što se pravim da ne znam o čemu se radi. 

— Nisi budala, svi bi ljudi tako, ljudi se vole praviti 
da ne znaju ono što nije dobro. Ali i ja pričam buda- 
laštine, ništa ne znači to što je nešto "ljudski". Ko kaže 
da ljudi nisu budale? 

— A ti baš misliš da vas razdvaja zato što mu je 
lakše ukloniti vas jednog po jednog? 

— Šta bi drugo moglo biti? Kod svojih stotinu pisara 
on mene šalje ovamo po aman, kao da će se tvoj aman 
u nečemu razlikovati od onoga koji bismo sastavili tamo. 
A Sulejmana ostavlja kod sebe da ga časti. Velika želja, 
kako je samo do sada uspijevao da je trpi?! 

— Pa što si pristao da se rastenete? 

— A šta sam mogao? 

— Ne znam, nekako se oduprijeti. Da dođete obojica 
ovamo pa se odavde branite. 

— Pa da mi onda s punim pravom i djecu pokolje. 
Ne bih, to ne bi bilo pošteno. A ako se pravim da ga 
se ne bojim i da mu vjerujem, možda će i on meni 
povjerovati. 

— A bojiš ga se? — upita Mukaffa pa se sam lecnu 
od sladostrašća s kojim je to izgovorio, kao da on dobija 
nešto veliko ako se Isa boji. 

— Jako. Pa evo je tri dana kako sam sve sredio za 
put, a nikako da odem. Tri dana ležim ovako i gurkam 
se da krenem, a ne mogu. Valjda me strah čitavoga 
ukočio, šta li je? 

— Da bježimo? Ja imam nešto blaga, dovoljno za 
put. Ili ti idi, a ja ću ostati da prikupim tvoje i sredim 
sve što misliš da treba, pa ću ti se pridružiti. 

— I onda se tamo gdje dođem upustim u trgovinu, 
šta misliš? 

— Možeš to, a možeš i nešto drugo, možeš šta god 
hoćeš, samo nek je živa glava. 

— Ne mogu, brate, ništa od toga, ne budi dijete. 
Kako bih se ja mogao baviti trgovinom? 

— Nemoj prezirati trgovinu, to je čestit posao kojim 
se bave mnogi časni ljudi. 

— Ništa ja ne prezirem, čovječe, samo ne bih da 
se bavim onim što nije moje. 

— Ali šta možeš? Šta ti ostaje u ovoj situaciji? 

— Ništa, mogu otići s amanom kod Mansura. 

— A sam kažeš da se bojiš. 

— Bojim, kako se ne bih bojao, ali ću se valjda 
nekako umiriti i otići. Može se to. | 

— Moram ti reći da te ne razumijem, ma koliko 
se naljutio na mene. Evo ja ću sve srediti da pobjegneš 
i da se smjestiš negdje u miru i ljepoti. Imam novog 
slugu, Rustema, Perzijanca, čini mi se silno spretan u 
toj vrsti poslova. On će te provesti do mog kraja ili 
gdje hoćeš i pobrinuti se za sve što treba. Ti ništa ne 
moraš, samo reci da hoćeš. 

— Čovjek je, Abdullahu, ovakav ili onakav, on iz- 
gleda ovako ili onako i čini ovo ili ono. Kao što ne 
mogu imati zdrave zube jer su od nečega oboljeli još 
dok sam bio dijete, ja ne mogu biti trgovac jer to zbog 
nečega nije moja osobina. Ti bi to morao znati, o tome 
si, čini mi se, nešto i pisao. Nekom je osobina da ima 
zelene oči, a nekome da ima crne. Nekome je osobina 
da jednom u životu pobjegne, nekome da zaglavi u bi- 
jegu, a nekome da i ne proba bježati. Nekome je osobina 
da pogine u bici, nekome da zaglavi od gladi, a nekome 
da ga kalif ubije. Šta ja mogu ako mi je osobina da 
budem zadavljen u kalifovoj sobi u Hašimijji? To je 
čovjeku osobina, kao i oči baš takve boje ili bolesni 

zubi. Samo sve to zajedno čini jednog čovjeka. Ja mogu 
otići u trgovce, možda mogu biti i dobar trgovac, ali 
to više nisam ja nego neki drugi čovjek. 

— Pa što si me onda zvao? — viknu Mukaffa bijesno 
nakon duge pauze. Bilo mu je strašno, bilo mu je kao 
da ga je neko pljunuo ili kao da su ga izveli na trg. 
Zašto je ovo dopustio? Kako je mogao dopustiti da sa- 
željenje u njemu nadjača i razum, i ponos, i njegova 
najdublja uvjerenja? 1 je li to bilo zaista sažaljenje? Nije 
li to prije bila radost, bezumna radost što se veliki Isa, 
koji zna tako opušteno ležati, boji i to se boji toliko 
da to priznaje? U tom napadu radosti htio ga je dovesti 
do kraja, htio je da Isa pobjegne i da ga on, Abdullah, 
njegov pisar, spasava i tješi. 

Ali ipak nije tako ili bar nije samo tako. Zaista :ga 
je žalio, zaista je žalio i njega i sebe, jer on svoga gospo- 
dara 1 zaštitnika voli. Možda mu zavidi na nekim stva- 
rima, možda ga malo i mrzi kad vidi kako se lijepo i 
kako mirno raduje dobrom jelu ili poklonu (možda mu 
je najviše zavidio na tome kako zna primiti poklon, kako 
zna pokazati radost i učiniti da svima okolo bude lijepo, 
a da ta radost ipak ne bude prejaka i ne uveliča onog 
ko mu je nešto poklonio i priuštio mu radost), ali je 
sigurno da ga i voli. Sigurno je da bi doživio kao ozbiljnu 
uvredu, sasvim ličnu i sasvim neoprostivu, to da je Isa 
pristao pobjeći. A istovremeno je sasvim iskreno želio 
da ga spasi i da u tom novom životu opet budu zajedno, 
možda baš zato što bi bijeg uvelike unizio gospodara. 

— Zvao sam te da s nekim popričam o strahu — 
odgovori Isa mirno, iako se vidjelo da mu nije lahko 
izgovoriti, — Bojim se, a nemam kome to reći i ne us- 
pijevam savladati. Onda sam pomislio da bi mi ti možda 
mogao pomoći — pametan si čovjek a prijatelji smo. 
Računao sam da će mi biti lakše ako popričamo o tome, 

a možda znaš i neki način da se iziđe nakraj sa svojim 
strahom. 

— Ne znam — odgovori Mukaffa — ne znam nikakav 
način, a bojim se da ga i nema. 

— Nije važno, sve će se nekako urediti. 

— Kako će se urediti? Znaš li način da urediš? 

— Ne znam, već sam uredio ono što sam znao. A 
ostalo će se valjda i samo urediti. 

— Kako? 

— Ne znam, onako kako mora. Idi sada, vjerujem 
da se više nećemo vijdeti. Oprosti mi ako nešto nije 
bilo u redu s moje strane. S tvoje je sve bilo, hvala ti. 

— Možda ćemo se ipak vidjeti. 

— To bi bilo dobro, tada bi sve bilo po starome i 
nikom ništa. 

— Ti ćeš sigurno otići do kalifa? 

— Sigurno. 

Onda smo sigurno na kraju, pa ti moram nešto reći 
prije nego se rastanemo. Ja neću uzeti kuću u kojoj 
ŽIVIM. 

— Ja bih volio da uzmeš, prijatelji smo. A moji 
imaju dovoljno, za njih ne moraš brinuti. 

— Ne brinem za njih, ali ipak ne bih. Nemam ja 
nasljednika i mislim da ih neću imati, a dok sam ja 
živ, naći će se nešto da sklonim glavu. Pa i ako neće, 
ne bih uzeo. , . 

— Tvoja volja. Volio bih da uzmeš, ali te ne tjeram. 

— Ne bi me ni mogao natjerati, ja ću iseliti ako 
se ne vratiš za desetak dana. 

— Šta je to s tobom, kao da si nešto ljut na mene? 
Kaži ako ti nešto nije po volji. 

— Sve mi je po volji, ali ne želim kuću. Sad bih 
pošao ako mi dopuštaš. Da 

— Idi slobodno, neka ti je sa srećom. I oprosti mi 
za sve što sam ti iskvario ako se više ne vidimo. 

— Ima li išta što bih još mogao uraditi za tebe? — 
upita na kraju Mukaffa s toliko žara da Isa ibn Ali izne- 
nađeno zatrepta. — Bilo šta što ti treba ili što želiš? Čak 
i moja krv, ako te može zamijeniti. 

— Budi sretan i spomeni me po dobru — odmahnu 
Isa i obori pogled. — A možda se ja i vratim, pa smo 
samo pravili budale od sebe. 

S tim je riječima Abdullah ibn al-Mukaffa stupio 
iz hladovite sobe svoga gospodara u vreli grad u kojem 
je sve treperilo od jare i zračilo prigušenu svjetlost tam- 
nih boja. Te su mu riječi treperile u ušima dok je išao 
prema svojoj kući sudarajući se s prolaznicima i posrćući 
preko nevidljivih prepreka. Te riječi je čuo i na raskršću 
na kojem je udario u natovarenu mazgu, ali ne zna je 
li ih tada izgovorio Isa ibn Ali ili su mu ih doviknuli 
prolaznici koji su umirali od smijeha gledajući kako se 
izvlači ispod tereta i između nogu preplašene mazZge, 
pa nastavlja put ne otresavši se od prašine i ne provjerivši 
uboje od mazginog ritanja. Vodič mazge je, popravlja- 
jući tovar, dovikivao za njim i druge želje, ali se i on 
previjao od smijeha pa su mu povici bili nejasni, a Mu- 
kaffa ga ne bi čuo ni da je vikao mnogo jače i jasnije. 

Grabio je kao sumahnut, kao da se jurnjavom nastoji 
osloboditi neke očajničke snage koja bi ga ugušila ako 
ostane u njemu. Sudare s ljudima i udarce koji su znali 
odjeknuti na njegovim rebrima gotovo da nije ni pri- 
mjećivao ili ih je čak osjećao kao nekakvu ugodu, možda 
kao nešto što mu potvrđuje da je živ i da je još uvijek 
pri sebi, Nikad ne bi povjerovao da ga bilo šta, a po- 
gotovo Isa ibn Ali i njegova sudbina, može dovesti u 
takvo stanje. Isa je dobar i drag čovjek, ali je Mukaffa 
ipak samo njegov pisar i nema razloga za ovakvu izbe- 
zumljenost. Boji se jer gotovo sigurno ide u smrt. Pa 
šta? Svi potpuno sigurno idemo u smrt, trebalo bi znači 

pasti u ovakvo stanje kad god nekoga sretnemo. Glu- 
posti, gomila gluposti i nespretnosti. 

Do kasnog poslijepodneva tumarao je po kući ne 
uspijevajući da se sabere i ne nalazeći objašnjenja svome 
stanju. U neko doba je, tražeći bilo šta sigurno i poznato, 
uzeo ploču za pisanje i sjeo na svoje mjesto prema 0g- 
njištu. Uvijek je pisao tu, sjedeći na podu i bez naslona, 
držeći ploču na koljenima, jer mu se činilo da taj neu- 
godni položaj koji sasvim brzo prouzrokuje bol u leđima 
i u kukovima, sabire misao na onu tačku koju želi pro- 
matrati duhovnim okom. Jedino u tom položaju posve 
sigurno će izbjeći napasti nepotrebnog opisivanja i du- 
gog dokazivanja, a taj mu položaj pomaže i u mirnom 
vezivanju rečenica po razlozima i uzrocima, a ne po 
izražajnosti i zvučnosti. 

Osim toga, na tome je mjestu zid bio dovoljno debeo 
da u njemu izdubi otvor u koji je uglavio dvije ploče 
i tako napravio svoje malo ognjište. Nekoliko travki, 
desetak grančica i malo devine balege dovoljno je da 
se zapali vatra u koju čovjek može gledati kad mu ne 
ide posao a teško mu je živjeti. Ta rupa u zidu isto je 
tako mogla pomoći da čovjek piše misleći na druge a 
ne na sebe i da govori o svijetu barem koliko i o sebi. 


Nadao se da će mu ploča za pisanje i rupa u zidu 
koju je nazivao ognjištem i sada pomoći da se sabere, 
jer su te dvije stvari ono što zaista poznaje, možda dvije 
jedine sigurne stvari na svijetu. Ako upadne u gust mrak, 
čovjeku je najbolje da traži nešto što zaista zna — poznato 
mjesto ili neku stvar čije mjesto i prirodu poznaje odra- 
nije. Stojeći tu, na poznatome, može čak i sačekati, do- 
voljno siguran i sasvim miran, ponavljajući sebi da je 
na ovom svijetu najljepše to što sve prođe. A _i ako 
nema poznatog mjesta, dobro poznata stvar će ga ispuniti 
osjećanjem sigurnosti koje će mu pomoći da sačeka kraj 
mraka ili da barem miran ode tamo gdje mraka nema. 

Tako je nekako zamišljao i doživljavao svoje mjesto 
prema ognjištu i ploču za pisanje — ma šta se događalo 
u njemu i oko njega, ploča i ognjište će ga smiriti jer 
su poznati, svakodnevni, sigurni (a život u kojem je 
svakodnevno sigurno i postojano ipak se može podni- 
jeti). Ma kako se osjećao i ma šta mu se događalo, on 
se može smiriti tamo gdje su njih dvoje jer su oni njegove 
najvažnije osobine, kako bi rekao Isa. 

Tako je, zureći u ploču na koju nije zategao svitak, 
zaspao. U nemogućem položaju — s pločom na koljenima 
i s licem na ploči. 


Probudila ga je ploča za pisanje, udarivši ga po 
glavi kad se iz svoga sjedećeg položaja prevrnuo na 
lijevu stranu. Udarac ploče nije osjetio, nego ga je kas- 
nije prepoznao razumom, ali u tome trenutku nije 0os- 
jećao ni sebe, osim kao nesnošljive grčeve u stomaku 
j u bokovima. 

U mrklome mraku i nijemoj tišini nije mogao ni 
naslutiti gdje je i šta je s njim, još uronjen u san i nje- 
govom tjeskobom odvojen od ovog svijeta. Sanjao je 
sebe kao basranskog emira straže Gazvana u podrumu 
basranske tvrđave i svoga gospodara Isa ibn Alija kao 
stražara koji mu lomi prste. On nije kukao i nije ništa 
molio, junački je podnosio bol koji mu je u neko doba 
čak počeo prijati jer mu je pomogao da se sabere oko 
nečega skupljajući mu i dušu i tijelo oko prstiju. Jedino 
je uporno tražio da mu kažu zašto je uhvaćen, a stražar 
(koji je bio Isa, iako ni po čemu nije ličio na Mukaffinog 
gospodara, kao što ni Mukaffa nije ličio na svoga za- 
mišljenog Gazvana, ali je zaista bio on) mu je mirno 
objašnjavao da je to njegova osobina i da pametnom 

čovjeku drugi razlozi nisu potrebni. U snu je čuo taj 
glas, sigurno ga je čuo i sigurno bi ga poznao da ga 
čuje u ovoj stvarnosti. Mudraci kažu da su snovi nijemi, 
kažu da u snu nema glasova i boja, ali je Mukaffa dobro 
upamtio strahovito kićeno stražarovo odijelo, njegovo 
ženski bijelo lice i ciglaste ruke, a njegov kreštavi glas 
koji povremeno prelazi u podrugljivo zaprijevanje ne 
samo da je upamtio, nego ga sigurno neće tako skoro 
zaoraviti, ako ga se ikad oslobodi. Stražar je svojim 
kreštavim glasom (na Rustemov liči po onom zapije- 
vanju, iako Rustem govori hrapavo i čak ugodno) go- 
vorio da se čovjeku ne može dogoditi ništa što nije već 
sadržano u njegovoj prirodi i da zato pametni ljudi ne 
pitaju zašto im se nešto događa. Oni znaju da im se to 
i to događa zato što su oni takvi i takvi, oni znaju da 
im se ne može dogoditi nešto što je mimo njihove prirode 
ili protiv njihovog karaktera. Oni zato i jesu pametni. 
Kalif Omer (neka bi Allah bio zadovoljan s njim) ubijen 
je dok je klanjao sabah i to je dio njegovog karaktera 
kao 1 vlastoljublje ili dobrota, to je dio njegove ličnosti 
kao ljubav prema ljudima ili velika stopala. Duboko u 
tvojoj prirodi je da budeš uhvaćen bez razloga i da ti 
se lome prsti, bez toga ti ne bi bio taj koji si i bilo bi 
nepravedno prema tebi kad ti se to ne bi dogodilo. 

U mraku u koji je pao iz tvrđavskog podruma nisu 
ga boljeli prsti nego stomak i bokovi, ali je i dalje čuo 
glas koji mu objašnjava njegovu prirodu. Da bi ublažio 
grčeve u bokovima, oprezno se ispruži, pipajući nogama, 
i osjeti kako struže po pločama svoga ognjišta. To ga 
umiri i dozva ga u stvarnost njegove sobe, podsjeti ga 
na ono što se događalo toga dana i oslobodi ga mučne 
zebnje koju je u njemu stvarao stražarov glas, razdva- 
jajući stražarovu i Mukaffinu stvarnost kao što treba. 

Ustade i nasloni se na zid osjetivši da će pasti s 
ukočenih nogu, pa se nekoliko puta savi i uspravi da 

protjera krv kroz tijelo 1 oslobodi se utrnulosti. Onda 
vrati ploču na njezino mjesto i razgrnu zastore na pro- 
zorima ne bi li otkrio koja su doba noći. Pošto je kroz 
prozor vidio samo mrak koji se jako zgušnjava tamo 
gdje su ukrasni grmovi, iziđe u vrt da prema zvijezdama 
odredi vrijeme. Računao je da nije mogao dugo spavati, 
jer ga u očima ne bi ovako jako peckalo da je odspavao 
bar koji sat (barem se u nesanice i ponašanje očiju razu- 
mije), ali je vidio da svi u kući spavaju. Ipak je, Znači, 
kasno i oči ga peckaju od naglo presječenog sna. 

Noć je bila hladna i nepomična, zasićena mirisom 
vode i močvare. Jedna od onih noći kakve on ne voli 
1 zbog kojih se nikad u Basri nije osjetio kao kod kuće, 
jer su ovdje sve noći upravo ovakve. Sve je nepomično, 
sve liči na močvare 1 sve šljapće. Ovdje vole močvaru, 

ovdje život povezuju s tamnim, vlažnim i mekahnim, 
ovdje se truhljenju i kvarenju raduju kao preporodu i 
nečemu plodnom i dobrom. Kao da svi bez prestanka 
sanjaju majku. A postojani šum šedrvana samo pojačava 
miris močvare, iako je baš zbog tog šuma staza pod 
nogom ovako čvrsta i sigurna. Dobro je što Begzada 
nema vlažnog mirisa u sebi, ne bi je mogao ovako voljeti 
da nije onako prelijepo suha i svijetla. 

Glupo je i nerazumljivo što je danas poželio da 
Isa ode kod njih i da zajedno tamo žive. On i Begzada 
su uvijek bili dovoljni jedno drugome, toliko dovoljni 
da u blizini nije mogao zamisliti nekog trećeg, pa čak 
ni njihovo dijete, ma kakav grijeh to bio. Otkud mu 
onda Isa s kojim ni ovdje nije osobito blizak i o čijim 
navikama ne zna baš mnogo? Kakav je to iznenadni 
napad bliskosti? Jer on je to u jednom trenutku zaista 
poželio i u tom trenutku mu se činilo da bi tada, s Isom 
is Begzadom, imao ono nešto konačno, da bi to bio 
život u kojem se osjeća potpunost i da bi se tek tada 
u njegovom životu ostvarile sve mogućnosti, Ali zašto? 

Ako mu je Isa toliko blizak i važan — zašto tek danas? 
Sve ovo vrijeme sasvim mu je dovoljno što Isa voli 
ono što on piše, što pokazuje sklonost da ga lijepo na- 
gradi za to i time dokazuje da je dobar i mudar čovjek. 

Mnogo mu se čudnoga danas dogodilo, kao da od 
samog jutra nije bio on nego neko drugi ili kao da se 
za doručkom u njega uvukao neki podrugljivi džin koji 
mu je izokretao dan i postupke, navlačeći mu na vrat 
neobične doživljaje. Neki ubogi džin koji ljudima ne 
nanosi veliko zlo, ali ih zato zbunjuje i navodi ih da 
se čudno ponašaju. Otkud mu ona silna radost što Isa 
priznaje da se boji? Pa ona djetinjasta osveta kad je 
odbio primiti kuću. Ona potreba da učini nešto za svog 
gospodara, kad je zanijemio od želje da se žrtvuje ili 
učini nešto krupno što će jasno pokazati njegovu ljudsku 
veličinu. I na kraju ona omamljenost u koju je zapao 
na povratku kući. 

Ništa od svega toga na njega ne liči i njemu ne 
priliči. Nije on dijete da kao otrgnuta maZga juri iz pri- 
tajenog obračuna u bjesomučnu odanost i nazad, i to 
sa čovjekom s kojim je uvijek znao mjeru, s kojim godi- 
nama razgovara smireno, suzdržano i odmjereno. Beg- 
zada ga je uvijek optuživala za višak suzdržanosti i uvje- 
ravala ga da previše mjere imaju samo ljudi s premalo 
srca. 

Istina je da se prijateljstva, zavisti, osjećanja nad- 
moći i nemoći javljaju među ljudima, ali se ta osjećanja 
i obračuni do kojih ona dovode rješavaju svakodnevno 
i uzgredno, bez ponora i uzleta koje je on danas upoznao. 
Istina je da se upitao koliko ga to Isa prezire kad se 
ne stidi priznati mu svoj strah, ali je istina i to da mu 
je to bilo drago, pogotovo kad mu je Isa objasnio da 
je to iznad svega znak povjerenja i prijateljstva. 

Najviše je bilo povrijeđenosti što je sam sebe izne- 
vjerio. To mu je Isa baš mudro i zlobno prigovorio. Ti 

si, kaže o tome nešto i pisao. Nije on o tome pisao 
nešto, pisao je on upravo to i upravo tako. U Malom 
adabu, čitav je spis o tome. Sve što u životu radi, čovjek 
mora uskladiti sa razumom, svojim mjestom u svijetu 
i sa svojom prirodom, vodeći računa o dobru, svome i 
drugih ljudi. Upute za razumijevanje dobra čovjeku daju 
vjera, običaji i predaja, njegov karakter i njegovo osjeća- 
nje sreće. Te upute su pravila o dobrom ponašanju i 
razuman čovjek će ih uvijek slijediti jer su one najbolji 
i najsigurniji put do sreće. Postupajući dobro, čovjek 
se neće ogriještiti ni o predaju ni o običaje, ni o vjeru 
ni o svoju prirodu, a to znači da će sebi stvoriti sreću 
kakva je moguća u ovom svijetu. Ogriješi li se o bilo 
koje od toga, sigurno neće ostvariti sreću, jer su dobro 
postupanje i sreća neraskidivo vezani jedno za drugo i 
služe jedno drugome. 

Tako je on pisao i Zaista je vjerovao u to što piše, 
vjerujući istovremeno da time najviše obavezuje samoga 
sebe. Taj spis je, uostalom, napisao za Begzadu i za 
sebe, da nekako razjasni svoj odlazak 1 da ga opravda 
i sebi i njoj. Zato je u središtu spisa pohranio njezinu 
misao — da dobro postupanje mora služiti postizanju 
sreće. Činilo mu se da će se najbolje opravdati i da će 
sve najbolje objasniti njezinim riječima i zato je iz nje- 
zinih riječi izvukao čitav rad. Pa joj ga nikad nije poslao, 
jer je u zamišljenom razgovoru s njom čuo kako ga 
podrugljivo pita je li morao otići do Basre da otkrije 
ono u što ga ona stalno ubjeđuje. A danas ga Isa podsjeća 
da čovjek ne može biti sretan ako se ogriješi o neku 
od onih stvari koje određuju dobro, dakle, i o svoju 
prirodu. Kakav je to on čovjek ako je mogao smetnuti 
ono što je jednom sam napisao? 

Strese se osjetivši kako mu se odijelo lijepi za kožu 
od vlage. Istog trenutka pomisli kako to nije moguće 
jer toliko vlage ovdje naprosto ne može biti, ali je već 

žurio nazad u sobu da zapali svoju vatru i gleda u nju. 
To bi moralo pomoći, uvijek je pomagalo pa će valjda 
i sada. Treba zapaliti vatru i zagledati se u nju, potpuno 
se i iskreno zagledati. 

Često je čovjeku teško da podnese sebe jer mu se 
nikad ne događa da uradi upravo ono što je htio. Ili ne 
uspijeva poželjeti ono što radi, ili ne radi onako kako 
želi, ili ono što radi 1 želi ne ispada onako kako očekuje. 
Nekad se jave sjećanja koja čovjek nipošto ne želi, pa 
se učini lijepa onako ovijena maglom i daljinom. Tako 
njega ponekad napadne sjećanje na vrijeme kad je bio 
Rusbeh i dječak u dolini punoj boja, pa mu dođe da 
uzdiše, da se sklupča i smanji u nekom krilu, osjećajući 
kako mu tjeme grije topla i mehka ruka. I nije problem 
u tome što on više nije Rusbeh engo Abdullah, što se 
ne može smanjivati nego jedino može pomalo umirati, 
što on zaista vjeruje u jednoga jedinoga Boga jer bi ih 
moralo biti beskonačno mnogo, ako bi ih bilo više od 
jednog... Nije to problem, raspetljao bi se nekako taj 
čvor koji se u njemu svezao mimo njega i njegove volje. 
Problem je u tome što je to lijepo sjećanje čista laž, 
što ono nije sjećanje nego potreba jer se ništa takvo 
nikada nije događalo. On takvog djetinjstva nije imao 
jer mu je majka bila plačljiva i neuravnotežena žena, 
tako da nije tješila i grijala rukom ona njega nego on 
nju, stalno uplakanu i uzdrhtalu bez jasnoga i razum- 
ljivog razloga. A od boja u toj blagoj dolini najbolje 
se vidi prljavosmeđa boja krasta na očevoj osakaćenoj 
ruci, kao što se od svih događaja iz djetinjstva najbolje 
pamti suđenje ocu i njegovo sakaćenje. Zašto ga onda, 
kad god mu je teško, preplave takve slike koje se pod- 
muklo predstavljaju kao sjećanja? Kažu da ljudima, što 
su stariji, sve jače treba djetinjstvo, ali je on valjda prem- 
lad za vraćanje u djetinjstvo, a pogotovo za izmišljanje 
nekakvog sretnog djetinjstva kojeg nije bilo ni u tragu. 

Zato je vatra dobra. Plamen ublaži boje na slikama 
koje se nameću i rastoči oblike u izmišljenom sjećanju, 
tako da se te napasne slike razliju i pretvore u blagu 
razvodnjenu tugu od koje je čovjeku lijepo. Salijeću ga, 
doduše, napasti kao što je želja da plače, ali se dosta 
brzo i ta želja izgubi, pa čovjek zažali za njom jer je 
ona ugodna i dobra, sasvim dobra, ma koliko bila smi- 
ješna kod muškarca i to odraslog čovjeka. Gledaš u uža- 
rene komadiće drveta i balege, gledaš kako se osipaju 
sivom skramom tankom kao dah, od koje se zatamnjuju 
i izmiču oku, baš kao sjećanje, stvarno ili izmišljeno. 
Zato se valjda uspomene toliko vole, ma kako to bilo 
neukusno. Sve je najljepše i najviše se voli u tom tre- 
nutku najjačeg sjaja — prije nego će se osuti sivom skra- 
mom i početi da se lagahno gasi. Najgluplja izmišljotina 
postaje dragocjena uspomena ako je prevučeš tom sivom 
skramom i pokreneš je prema gašenju. A vreli sjaj užare- 
nog drveta kao da prosuši čovjeka, kao da ga očisti, 
isisa mu tugu i ostavi ga lagahnog i dobrog kakav je 
uvijek želio biti. Jedini časovi u kojima čovjek bez pro- 
blema podnosi sebe jesu oni koje provede gledajući u 
vatru, a sebe čak i voli kad vatra krene prema gašenju. 

Morao je, naravno, poslati Begzadi Mali adab pisan 
prema njezinim mislima i iz sjećanja na nju, ali bi se 
gotovo moglo reći da je u tome što ga nije poslao više 
ljubavne šale nego nekog Zla ili manka čestitosti u nje- 
govom karakteru. Strašno je, doduše, što je nagovarao 
čovjeka da bježi, kao da je neko drugi napisao ono što 
je napisao lično on, ali to je bio trenutni zaborav zbog 
iznenadne i nerazumljive bliskosti koju je osjetio prema 
svome gospodaru. Treba razumjeti da je on umoran i 
slab, da ljudi griješe i da bi on tako rado opet bio dječak, 
bio bez pamćenja i bez ičega u duši osim osjećanja ugo- 
dne topline koju širi ruka naslonjena na njegovo tjeme. 

Tada se tiho i oprezno otvoriše vrata, kao da se 
onaj ko ih otvara boji da njihovo otvaranje nekome na- 
nosi bol. Mukaffa se lecnu i okrenu, ali se vidjelo jedino 
kako se na tamnom zidu širi još tamnija pukotina. Ni- 
koga nije bilo u otvoru, niko se nije javio niti pojavio, 
samo se čulo struganje vrata koja se miču prema Zidu, 
rastvarajući i oktrivajući pred okom prazni i mračni pros- 
tor iz kojega bi trebala izbijati hladnoća. Te hladnoće 
u stvarnosti gotovo sigurno nije bilo, ali je Mukaffa 
sasvim jasno osjetio kako se iz razjapljenih vrata ledena 
tama pruža prema njemu i lijepi mu se po koži Zau- 
stavljaljući u njemu svaki pokret, svako osjećanje, čak 
svaku potrebu. Jedino je misao sinula i gotovo ga pre- 
sjekla svojom jasnoćom, kao da ju je na njega bacilo 
nešto iz otvorenih vrata. On se boji, on je oblijepljen 
strahom kao košuljom ili kožom i zato je danas osjetio 
onu zbunjujuću ali čudenu bliskost sa svojim uplašenim 
gospodarom. Ne znajući za svoj strah, on je uplašenog 
čovjeka koji mu se ispovijeda osjetio kao nekog naj- 
bližeg, gotovo kao samoga sebe, toliko bliskoga da bi 
ga podnio između sebe i Begzade. Kako i ne bi kad je 
u njegovim riječima prepoznao najdublji sadržaj svoje 
vlastite duše? 

— Vidim te, vidim, gospodaru — pojavi se u rupi 
Rustemova otkrivena glava, a onda i on uđe u sobu. — 
Tako je to uvijek bilo, da mudri bdiju dok budale spa- 
vaju. Mora tako biti i sada, moramo nas dvojica bdjeti 
dok cijela Basra spava. Zato sam ja i došao ravno u 
sobu, računajući da bi moj gospodar mogao biti budan, 
jer je moj gospodar čovjek mudar, a mudri ljudi bdiju 
i razumijevaju ono što budale snađe neočekivano. Ali 
sam ipak došao tiho, bez najave i lupanja, jer sam ja 
čovjek odan i ne volim buditi gospodara ako on ipak 
spava, jer se čak i najmudriji ponekad umore pa malo 
zaspu. 

Sve je to Rustem izgovorio stojeći u samim vratima, 
nagnut duboko naprijed i uživajući u svome nemogućem 
položaju. Kao da je njegovoj lakrdijaškoj prirodi ne- 
obično godilo da bude iskrivljen i govori zakrećući glavu 
prema desnoj strani ili prema gore. Uvijek je govorio 
tako, prema gore ili ustranu, a je li mu godilo samo će 
on znati. 

Nakon pozdravnih riječi ušao je u sobu, došao do 
Mukaffe, razdragano protrljao ruke pružajući ih nad va- 
tru kao da se grije, a onda se na prstima vratio da zatvori 
vrata. Skidajući ogrtač i nemarno ga bacajući na pod, 
progovorio je opet, ali sada tiho, gotovo šapatom. 

— Raduje me to što vidim, gospodaru, to baš godi 
srcu mome, ali jako brine moju pamet koja nije baš 
budalasta kao što bi se na prvi pogled reklo. Nije, vjeruj 
mi, ja sam mnogo pametniji i čak sam mudar, ali ne 
volim da se to zna. Ja čak imam i tajne, imam tajne 
za koje niko ne zna, ali ih čuvam i to ih čuvam baš 
ovako — praveći se budala. Jer budale misle da ja, ovako 
blesav, ne mogu imati tajne. Ali nisam blesav ja nego 
oni, a oni su i budale, i ja, koji nisam blesav, kažem 
ti da bi trebalo biti malo oprezniji. ; 

— Što to ti pričaš, molim te? — povrati se najzad 
al-Mukaffa. — Otkud ti pravo da mi ovako upadaš i šta 
to sad pričaš? O čemu se radi? 


— Tako, tako, to volim, to volim — podvikivao je 
Rustem namigujući prema ognjištu na kojem se vatra 
pretvarala u komadiće žeravice koje je Mukaffa tako 
volio. — Čak ni meni, čak ni sebi samome. Nema u 
takvim stvarima povjerenja niti prijatelja, u tim stvarima 
svi mogu biti opasni. Zato uvijek moraš ovako kao sada: 
"Ne razumijem", "O čemu se radi" i gotovo. Ništa više 
i nikom više — ti ništa ne znaš. 


— Ja zaista ne znam o čemu ti govoriš. Zašto si 
upao ovamo i o čemu melješ? 


78 


— Baš tako: "Ja ne znam o čemu govoriš", baš tako, 
dragi gospodaru i radost moja — trljao je Rustem ruke 
i zadovoljno se udarao po butinama. A onda naglo spusti 
glas, zakloni usta desnim dlanom i zakoluta očima. — 
Ali ne sa otvorenim vratima, gospodaru. Kad god to 
radiš, podupri nečim vrata ili ostavi nekoga pouzdanog 
da ih čuva od radoznalaca i sumnjičavaca, od uljeza i 
od prijatelja. Nekoga sasvim pouzdanog. 

— Hoćeš li ti konačno progovoriti jasno!? — viknu 
Mukaffa bijesno 1 krenu prema Rustemu kao da će ga 
udariti. 


— Eh, gospodaru, ne moraš sa mnom pretjerivati, 
ne bar sada kad sam otkrio sve. Dobro sutra, sutra pre- 
tjeruj i pravi se da nemaš pojma, ali nemoj baš ovaj 
čas. Hajde, da te umirim, mogu ti priznati da i ja to 
radim, pa da postanemo prijatelji. Zato ti sve ovo go- 
vorim, zato što volim 1 što osjećam da smo isti. Ali ja 
to mudro, ja naložim vatru praveći se da mi treba zbog 
nečeg. Evo vidiš — izvadi iz njedara Rustem neku od- 
vratnu bezobličnu figuru napravljenu od roga — ako ne- 
koga ima u blizini, ja mu uzmem objašnjavati da se 
rog mora rasparati na vatri i da onda postane mehak 
kao duša, postane takav da te naprosto moli da ga obra- 
đuješ i oblikuješ po svojoj volji. Ali vatra mora biti od 
nekog mekahnog drveta s malom toplinom, jer će se 
od jakog drveta rog zapaliti ili spepeliti. I sve tako, pri- 
čam, objašnjavam, naivni čovjek mi vjeruje i gleda kako 
da se izvuče, a ja sve vrijeme znam svoje. Razumiješ 
li me, gospodaru? 

Rustem se rastapao od miline uživajući u svojoj 
mudrosti i snažno namigivao na Mukaffu, kriveći pri 
tome čitavo lice i očito mu dajući neke tajne znakove. 
Nekoliko puta mu je ispred lica pronio svoju figuru od 
roga, a onda je opet brižno zamotao i pohranio u njedra 
kao pravu dragocjenost. 

— Lukav je Rustem, ne možeš ti Rustema prevariti 
i navesti ga da lahko otkrije svoju tajnu, zna Rustem 
koliko vrijedi njegova koža i samo će je po toj cijeni 
dati ako se baš mora — na kraju uzdahnu Mukaffin noćni 
sugovornik i zavali se na jastuk sa zadovoljstvom umor- 
nog čovjeka. 

— Ja tebe zaista ne razumijem — zavapi Mukaffa 
s očitom molbom u glasu, na šta se Rustem uspravi 
naglo i ponešto netrpeljivo, kao da se osjetio prevarenim. 


— Razumiješ, brate, kako nećeš razumjeti. Govorim 
o onome što ti radiš, govorim o onome u čemu sam te 
zatekao — o molitvama. I moji su stari, čovječe, vjerovali 
u vatru, pa i ja vjerujem, ma koliko odanosti pokazivao 
novoj vjeri. Nemam ja ništa protiv naše sadašnje vjere, 
ali ne bih ni onu staru ostavio jer je, računam, dobra i 
za mene ako je mojim starim bila dobra toliko vremena. 
Ne traži mi, mislim ja, ni jedna vjera da jede, pa neka 
mi ih onda dviju — ako ne smeta meni, neće smetati ni 
jedna drugoj. Eto, o tome ja govorim, dragi moj gospo- 
daru, i kažem ti da mi je srce puno radosti što i ti pamtiš 
i tako misliš, lako si mnogo postigao u novoj vjeri. I 
kažem ti da je tvoj oprez mudar, iako je smiješan preda 
mnom, pa ti i to kažem. Ja te neću odati, ja te volim 
iz dna duše, a ja kad volim, onda volim i činim samo 
dobra. Jedino ti više nisam sluga, jer ne može čovjek 
biti sluga onome ko je isti kao on, nego sam ti prijatelj, 
jer su ljudi prijatelji ako su isti u nečemu. 

— Ama ti si meni budala i budala ćeš mi ostati — 
nasmije se Mukaffa bijesno — a nisi mi ni sluga ni pri- 
jatelj i nikad nećeš ni biti. Satima s tobom ovdje raspre- 
dam gluposti misleći da je iza toga Bog te pitao šta, a 
ne znam šta mi je sa ženom i što si ovako brzo došao. 

— Znači nećeš da budemo zajedno? — upita Rustem 
ukočeno i sasvim tiho. 

— Kako zajedno? 

— Znaš ti kako. Ovako — prošapta Rustem poka- 
zujući na ognjište. 

— Nemam ja, čovječe, s tim ništa — odmahnu Mu- 
kaffa nemarno. — Ja sam ovu vjeru primio zato što mi 
zaista treba samo jedan Bog kojemu ne možeš nauditi 
ako ga poliješ vodom i kojemu inače ništa ne možeš. 
Bolje kaži ti meni šta mi je sa ženom i šta je bilo. 

— Nije dobro. Kaže da je ružna i da se naočigled 
suši. Ne prima je sa hrana, ne odmaraju je snovi, na 
njoj se ne drži ništa od onoga čime se uljepšava za 
tebe ili za sebe. Kaže da nije dobro iz jednoga od tri 
moguća razloga. Ili je, kaže, ti ne voliš pa se ne možete 
povezati, jer si ti obuzet nekom drugom ili nečim u šta 
njoj nema pristupa. Ili se jednom od vas dvoje nešto 
loše sprema. Ili će se među vas umiješati neko loš. Može 
biti sve troje ili jedno od to troje, ali je nešto od toga. 

— Jesi li donio pismo? 

— Jesam, ali ona kaže da to nije pravo pismo jer 
ti ne želi više pisati o strahu. Pravog pisma, kaže, neće 
ni biti dok opet s vama ne bude u redu. Daj mu, kaže, 
ovo, on će sve razumjeti, a ti donesi ono što on odgovori 
ili mi dođi reći ono što on kaže. 

— Dobro, daj mi to što si donio. Doći ću po tebe 
kad mi zatrebaš. 


"Dragi moj neuhvaljivi, 

zovem te, tražim, čekam — nema te. Izmičeš mi 
kao lijepa mogućnost ili pretjerana nada. Ne dolaziš mi 
u snove, ne odazivaš se u osamljene sumrake da sa 


mnom razgovaraš, ne uspijevam te dozvati čak ni kao 
na, u kojima si me uvijek 


želju u onim trenucima prije sna, si me uvije 
pohodio. Je li ti jasno šta znači to da te čak ni moje 

tijelo više nepoznaje? Ono se tebe ne sjeća, a ti do njega 
ne znaš (ne želiš?) naći put. Je li to konačno? 

Kad sam osjetila da predugo traje vrijeme u kojem 
ti ne dolaziš, pokušala sam čarati ne bih li te dozvala. 
Najprije dugo čitam nešto od onoga što si napisao, na- 
stojeći da oponašam tvoj izgovor, a onda zatvorim oči, 
pokrijem se svitkom po licu i dozivam te, dozivam, če- 
kam. Tijelo mi se ne sjeća tvojih dodira. Pokušavam 
te zamisliti, pa ni u tome ne uspijevam. Dok ti sklopim 
ruke, lice ti se raspline u nekakav iskrivljeni obris koji 
ni po čemu ne liči na tebe. Ni glas ti ne čujem, osim 
kad čitam nešto tvoje oponašajući tvoj govor. Zar si se 
zaista potpuno pretočio u nekog drugog? Ili naprosto 
više ne postojiš? 

Dozivajući te čitanjem, našla sam ovu priču. Dobro 
znam da mi je nisi poslao ovako uobličenu, sjećam se 
samo bilježaka koje si poslao ne bi li se oslobodio potre- 
be da se baviš ovim slučajem. Ne moram te uvjeravati 
da je ja nisam napisala. Ne bih znala, a ne bih ni htjela 
jer i dalje mislim da je pisanje zamjena za doživljaj. 
Možda je bogatije i ljepše od doživljaja, kako ti tvrdiš, 
jer umjesto jednoga konačnog nudi bezbroj mogućih do- 
življaja, ali bih ja ipak ostala na sigurnom i izabrala 
jedan stvarni umjesto bezbroja mogućih doživljaja. UŽi- 
vajući u našoj mogućoj ljubavi, osuših se kao suvišna 
grana. 

Šta ti govori ova priča? Meni kaže da sam pre- 
puštajući se mogućim ljubavnim zagrljajima s tobom 
došla blizu mjesta od kojeg počinje ludilo, Tebi će mo- 
žda reći nešto više, zato ti je šaljem. Samo ne znam 
hoćeš li je smatrati svojom, ili mojom, ili našom. Šta 
misliš? 

Na tvoje žalopojno pismo ne bih odgovarala, dragi 
moj blaženi mišu s ruba pustinje. Čula sam tvoju priču 
onda i pročitala sam je sada, i nemam šta reći sada kao 

što nisam imala ni onda. Svi slijedimo svoju sudbinu 
i svoju prorodu. Vjerujem da ti je teško među tvojim 
gladnim lavovoima, ali znam da bi svoj život smatrao 
promašenim da nisi prodro u njihovu blizinu. Mene si 
volio i sa mnom si lijepo živio (znam to sada i znala 
sam onda kad si odlazio a ja te puštala da odeš), ali si 
otišao da stičeš znanje u središtu svijeta. To znanje su 
oni i život u njihovoj blizini, ono ti je trebalo više od 
mene i od ljubavi sa mnom. Ne krivim te, ti si takav, 
ali sada nemoj kukati i tugovati, a pogotovo se nemoj 
prativi zbunjenim i nesretnim. Ako ti to može nešto 
pomoći, podsjećam te da su i tvoji lavovi nečiji miševi. 
Negdje hoda nekakav lav koji će pokrenuti pomamljeno 
krdo da se ispuni njihova sudbina, upravo onako kako 
oni pokreću krda radi tvoje sudbine. Uvijek negdje neki 
lav gladuje. j 

Ali to nije naše, sve se to nas ne tiče, neću o tome. 
Bojim se. Pojavi se ili se bar javi, ali kao ti, a ne kao 
blaženi miš koji mudruje i podučava ljude u vještini 
vladanja. Uplašena sam i umorna, toliko umorna da se 
više ni za tebe ne mogu boriti. Zato se pojavi sam, bez 
mog poziva. Begzada." 


PRIČA O MUTEVEKILU I ZUBEIDU 


Priča se da je veliki emir Hadžadž ibn Jusuf, mir 
duši njegovoj, kojega su buntovnici i nezadovoljnici pro- 
zvali Zalimom, bio prijek i netrpeljiv čovjek koji nikoga 
nije volio i koji u svojoj blizini nije trpio šale, smijeha 
i veselja. Istina je da on nije imao harema i da se malo 
ljudi moglo pohvaliti time da mu kao prijatelji zalaze 
u kuću, ali se ipak može reći da su zavidljivci i bun- 
tovnici, koje je sabljom i strahom prisilio da poštuju 
red u svijetu, izmislili te priče o njemu, ne bi li ga 

ocrnili i u pamćenju ga ostavili kao nasilnika i mrzo- 
voljnika. A istina je da se on volio i smijati i šaliti, da 
je čestite ljude okupljao oko sebe i znao ih nagraditi 
ako ga dobro nasmiju i lijepo zabave. 

Mnogo bi o tome mogao ispričati pjesnik Mutevekil 
koji je stalno bio uz njega i koji je zajedno s njim došao 
iz Hidžaza u Kufu kao da mu je brat, rod ili rob. Mogao 
bi ispričati Mutevekil koliko se puta on lično našalio s 
velikim emirom Hadžadžom, i to čak i onda kad onome 
nije bilo do šale, pa je uvijek imao mjesto u njegovoj 
kući i mnogo je dobra od njega vidio. 

Jedan je zanimljiv i istinit slučaj ispričao Muham- 
med al-Huzaji koji ga je slušao od svog oca koji je tu 
bio prisutan. Emir Hadžadž je, po dolasku u Kufu, ob- 
javio narodu da traži pokornost i poslušnost kalifu Ab- 
dul-Maliku, neka bi Allah bio zadovoljan s njim, i da 
će tada svima biti zaštićeni život i imanje, a da će strogo 
kazniti sve one koji ne budu poštovali tu njegovu riječ. 
Iste je večeri Mutevekil pitao velikog emira Hadžadža 
kada misli sebe kazniti zbog neposlušnosti kalifu, a on 
da je svjedok te neposlušnosti i uvijek će je posvjedočiti. 
Svim gostima koji su došli na večeru da pozdrave novog 
emira, a u gostima su bili svi ugledni ljudi iz Basre i 
Kufe i iz cijeloga Iraka, stade zalogaj u grlu i svi po- 
gledaše Mutevekila zabrinuto ili uplašeno, a neko možda 
i zlurado, ako mu je zavidio na vještini da svirkom obra- 
duje ljudsko srce i na mjestu uz koljeno moćnog velikog 
emira. 


"Jesi, gospodaru, ja svjedočim da si bio neposlušan 
prema kalifu, Bog mu život produžio, jer sam lično bio 
prisutan", govorio je Mutevekil kao da drži sudbinu ili 
kao da ispituje koliko je njegov gospodar sposoban tr- 
pjeti. "Ja sam bio kad ti je naš gospodar kalif, Allah 
mu slavu uvećao, ponudio da izabereš deset robinja iz 
njegovog harema, a ti si otklonio rekaviši da ćeš umiri- 

ene kad umiriš narod. Još si rekao, svojim sam 
ia si ti vojnik i da ne znaš šta bi sa haremom, 
)'spodara milije i od tvoga vlasti- 
izabereš? Jeste. Jesi li ti izabrao? 
t? Jeste. Jesam li ja šta slagao? 
i kažnjen? Hoću! Zašio? Pitajte 

moga gospodara, ja zaista ne znam jer sam rekao čistu 


Nije bio kažnjen za ovu mahnitu šalu, nego je čak 
ro nagrađen i svi su se od srca smijali, a najviše 

eliki emir Hadžaćdi za kojega ipak zli jezici kažu da 
je bio mrk čovjek prijeke naravi koji nuje volio i čak 
nije mogao podnijeti smijeh i šalu. 

Opet je veliki emir Hadžadž priredio veliku 1 sjajnu 
većeru kakva prilići njegovoj milosti i ugleđu kad se 
vratio iz Mekke gdje je sabljom i riječju umirio bun- 
tovnike i smutljivce raznih vrsta. Na toj večeri je Mu- 
teveki! opet pravio šale, pričao, svirao i zabavljao ljude 
kako samo on umije, sklapao šaljive i ozbiljne stihove, 
sve dok nije dojadio svima, a najviše velikom emiru 
Hadžadžu. Tada je emir pozvao stražu i naredio da Mute- 
vekilu na glavu stave ular, na leđa samar a ispod leđa 
podrepnjak za magarca, Onda ga je svojom rukom vodao 
između gostiju i smijao se kao niko od njih. Kad su 
Mutevekila pitali šta ga je to snašlo, on je, onako uređen, 
odgovorio: "Evo mi naš gospodar dao odijelo najboljega 
među svojim neprijateljima i onima koji ga mrze", a 
emir Hadžad2 se ni na to nije naljutio nego se od srca 
nasmijao | bogato ga nagradio, dopustivši mu uzgred 
da opet sjedne među njih normlano odjeven. 

Ta je većera potrajala do kasno u noć, a Mutevekil 
je nakon većere otišao kod velikog junaka Muhalleba 
ibn Abu Sufre koji ga je pozvao da se naljeće u sviranju 
s jednom njegovom robinjom. Pošto je slavio pobjedu 

i svoje veliko junaštvo pokazao U bici sa haridžijama 

Muhalleb je iznio i vina, i badema, i mesa raznih ptica, 
a robinja s kojom se Mutevekil trebao natjecati bila je 
lijepa i vatrena, s pokretima kao u gazele i s očima kao 
zvijezde u noći mladog mjeseca. Tako se Mutevekil pro- 
veo kao malo koji među ljudima, stalno se štipajući za 
bedro da provjeri je li budan, a ipak je svirao kao da 
je dospio u neki od boljih svjetova, pobijedio je robinju 
u sviračkom natjecanju, i dobio je robinju na poklon 
sa svom njezinom opremom od dobrog i razdraganog 
Munhalleba. 

Idući ujutro svojoj kući, zanesen i umoran, slušao 
je Mutevekil svoju svirku i robinjin govor, a najbolje 
je ćuo Muhallebove riječi pohvale i izjavu da će, dok 
je on živ, Mutevekil uživati njegovu zaštitu i naklonost, 
jer zabavnijeg čovjeka nema od mora do mora. Tako 
je išao kroz grad kao kroz neki čudesni vrt, slušajući 
svirku i riječi ugodnije njegovom uhu od svirke, a gle- 
dajući svoju robinju koja je zaista najljepša među žena- 
ma i ništa manje lijepu prebogatu trpezu za kojom je 
osvanuo. 

Tako je, ne znajući ga i ne videći, prošao pored 
prosjaka Zubeida, nekadašnjeg velikog junaka koji se 
predao prosjačenju kad su počeli nemiri, govoreći da 
on neće vojevati ako treba prolivati bratsku krv. Svi su 
u Kufi znali ko je i kakav je Zubeid, svi su ga poštovali, 
a neki su ga i voljeli, pa je svaki čestit čovjek, prolazeći 
tuda, stao da malo porazgovara s njim, da uzdahne što 
takav junak ode u prosjake, da ga zamoli da počne raditi 
i obeća mu pomoć ako se Zubeid posveti nekom poslu. 
Valjda se zato Zubeid tako razbjesnio kad je Mutevekil 
prošao pored njega ne pogledavši ga, pa je potegao na 
njega sabljom da ga ubije i odsjekao mu desnu ruku 
(dobro je učinio Zubeid što je otišao iz vojske na vrijeme 
da ostavi uspomenu velikog junaka i vještog vojnika, 
jer bi mu ovakav zamah u borbi pomutio tu uspomenu). 

Možda bi on, onako bijesan, i ubio jadnog Mu- 
tevekila da se bazar nije već prilično napunio ljudima 
tako da se na Mutevekilov vrisak sleglo pola Kufe i 
napravila se takva gužva da se nije moglo disati, a kamoli 
ubijati bližnjeg svoga. Padajući iz svoga čudesnog vrta 
na prašnajvu ulicu Kufe i pod Zubeidovu sablju, Mu- 
tevekil se, srećom, onesvijestio pa su mu mogli na miru 
zatrpati ranu prašinom i tako mu zaustaviti krv. A u 
tom času 1 trenutku tuda je naišla robinja koju je prošle 
noći zadobio svirkom, idući u njegovu kuću sa svom 
svojom opremom i s bogatim darovima od Muhalleba, 
pa je, videći svoga novog gospodara u prašini i u krvi, 
pocijepala haljine i pala, jecajući, po njemu. Rekla je 
ljudima da ga brzo nose kod Muhalleba, a tamo su mu 
patrljak zapekli vrelim uljem i tako mu spasili krv i 
ostatak života. To je bilo s njim. 

A Zubeida su stražari odveli kod velikog emira Ha- 
džadža da mu sudi. Emir se silno razgnjevio na svoga 
bivšeg vojnika i zaprijetio mu najtežim kaznama jer je 
nasrnuo na život čestitog čovjeka i njegovoga bliskog 
prijatelja. 

"Teško tebi, šta si to učinio?!", vikao je emir crve- 
neći od gnjeva. "Ja te moram kazniti i kad ne bih htio, 
a zamisli kako ću te tek kazniti ovako — kad to i hoću." 

"Čini sa mnom što ti je volja, ja sam to i zaslužio", 
reče Zubeid. 

I upravo je emir zaustio da mu izrekne kaznu, kad 
upade Muhalleb 1 pade pred njegove noge. 

"Prepusti mi, gospodaru, dušu ovoga čovjeka jer 
sam sinoć u srcu zavolio tvog pjesnika Mutevekila", 
zamoli Muhalleb ljubeći zemlju između emirovih ruku. 

"Kako možeš to moliti, nesrelniče, ako znaš šta je 
ovaj učinio?!", ponovo se razgrnjevi veliki emir Ha- 
džadž. "Ako me još jednom zamoliš za njegov život, 
odjsjeći ću i tvoju glavu, jer on mora biti kažnjen." 

"Nisam ga ja ni mislio iskupiti od kazne, gospo- 
daru", uze se zaklinjati i pravdati Muhalleb, još jednom 
ljubeći zemlju između emirovih ruku, "nego sam htio 
da mu Mutevekil sudi kad dođe do sebe. Zaslužio je 
od nas toliko da presudi nasilniku koji je nasrnuo na 
njegov Život." 

"Vodite ga", zapovjedi emir stražarima pokazujući 
na Zubeida, a Muhallebu objasni da će suditi njemu 
lično pokuša li spasiti onog nasilnika i bjegunca iz vojske 
koji više voli prositi neglo služiti svojim gospodarima. 
Vikao je da mu Muhalleb svojom glavom jamči za Zube- 
idovu, da Zubeida treba posebno strogo kazniti jer je 
nečuveno da neko odbije ratovati s buntovnicima i smut- 
ljivcima, a nasrće na emirove prijatelje i čeljad. Onda 
se zakleo da će on svojom rukom posjeći svakoga ko 
pokuša Zubeidu pomoći. 

Mutevekila su u Muhallebovoj kući pazili kao da 
im sreća od njega zavisi. Na njegovoj trpezi je bilo voća 
i mesa svih vrsta, za napitke su se na njegove oči cijedile 
u vodu po dvije tri trske, a u san ga je svake noći ot- 
premala i ujutro iz sna dozivala njegova lijepa robinja 
svirkom kakvu ni on nije mogao zamisliti. Tako su ga 
pazili da je jednom glasno poželio izgubiti i drugu ruku 
ili barem uho, ne bi li se produžilo obilje kojim su ga 
okružili i pažnja koju mu posvećuju. Zbog takve se paž- 
nje za desetak dana oporavio dovoljno da on i Muhalleb 
odu do velikog emira i dogovore se o kazni za Zubeida 
kojega je straža pratila čak i na ono mjesto. 

Emir se obradovao Mutevekilovom oporavku i du- 
boko zažalio što više nikada neće slušati njegovu svirku. 
Obdario ga je sa četiri hiljade dirhema, obećavši mu 
Još toliko ako za narednih deset dana potpuno ozdravi, 


a onda ga milostivo upitao kakvu kaznu želi odmjeriti 
Zubeidu. 

"Ja bih ga, gospodaru, ostavio bez tvoje kazne", 
izgovori Mutevekil nakon dugog razmišljanja. "Mislim 
da je gore kažnjen ako ja napišem podrugljivu kasidu 
ili poučnu priču, nego ako ga ti mučiš ili posiječeš. Napi- 
sao bih da on i nije bio neki osobit junak, malo bih se 
narugao njegovoj ratničkoj vještini koju je teško ocrnio 
promašivši čitavog čovjeka, a onda bih mogao napisati 
da su mu za kaznu otpale 1 ruke i noge. Mislim da bi 
to bila teža kazna nego da ga ti kažnjavaš, jer je takvima 
podsmijeh gori od svakog bola." 

To je Mutevekil rekao, a emir se na to razgnjevio 
toliko da neko vrijeme nije mogao ništa reći nego se 
samo valjao po jastucima krkljajući. A kad je došao do 
riječi, napade Mutevekila najtežim riječima, nazivajući 
ga nezahvalnikom i drznikom, a onda mu oduze i novac 
kojim ga je bio obdario. 

"Kako ćeš ti, bezumni čovječe, uspoređivati svoju 
kaznu s mojom, i još svoju proglasiti težom?!", vikao 
je emir na Mutevekila. "I usuđuješ se moliti milost za 
onog buntovnika, umjesto da budeš zahvalan što sam 
odlučio da te ja lično osvetim." 

Mutevekil je pokušavao nešto objasniti, ali ga je 
veliki emir Hadžadž otjerao govoreći da je najveća mi- 
lost koju Mutevekil još od njega može dobiti to da mu 
ostavi njegovu nedostojnu glavu, a on će mu je i ostaviti 
ako mu Mutevekil više nikada ne iziđe na oči, inače 
će ga sigurno rasjeći kao kurbana. Tako se siroti Mu- 
tevekil povukao, a Muhalleb je uspio emira namoliti 
da pristane na kaznu koju je pjesnik predlagao govoreći 
da će to biti teža kazna i strašnija opomena od običnog 
odsijecanja glave. 

"Ubiješ li ga, ljudi će ga nekoliko dana spominjati 
i onda zaboraviti kao da se ništa nije dogodilo. A ako 
mu odsiječeš ruke i noge, svaki dan će, ulazeći u bazar, 
vidjeti truplo koje ih upozorava na emirovu moć i nje- 

govu pravdu", govorio je Muhalleb praveći se da ne 
vidi razliku između toga i onoga što je Mutevekil pred- 
ložio. To je on radio ne bi li emira ponovo umilostivio 
prema njegovom pjesniku i prijatelju, a nije ni znao da 
Mutevekilu time sprema njegovu sudbinu. 

Zubeidu su odsjekli ruke i noge, spržili rane vrelim 
gvožđem da zaustave krv i našli ljude koji će ga svakog 
jutra iznositi pred bazar da bi narod u njemu vidio upo- 
zorenje i na njemu mogao činiti dobra djela. Kad su 
pred Zubeidom zapalili njegove bivše udove on se obe- 
znanio, iako su mu rekli da je to za njegovo dobro. Ali 
je kasnije i on govorio da je to dobro, jer mu je otvorilo 
oči i uvjerilo ga da nema duše tamo odakle je istekla 
krv. Svima je pripovijedao da se obeznanio od smrada 
a ne od bola ili od duše — nije ga moglo boljeti jer je 
iz udova istekla krv tako da više nisu bili živi ili bar 
nisu bili njegovi, jer u njima više nije bilo njegove duše. 
Ali je zato toliko smrdjelo da se on više nikada neće 
uznijeti i pomisliti o sebi nešto dobro. Ipak je to on 
smrdio i tako ćemo jednom smrdjeti svi mi. To je bilo 
s njim. 

Mutevekilu je Muhalleb s radošću ispričao ono u 
šta je ubijedio emira ne bi li utješio njegovo srce ojađeno 
nemilošću u koju je pao. Nije mogao ni slutiti da će 
to Mutevekila ojaditi još gore i da će on, raščupavši 
od bola svoju kosu, zajecati kako je to gore nego da 
su ih obojicu pogubili. Na sve to se Muhalleb silno 
razgnjevio i otjerao Mutevekila iz kuće govoreći mu 
da je nezahvalnik i licemjer. 

"Ti si rekao da su mu za kaznu otpale ruke i noge 
i da bi ti tako napisao", govorio je gnjevno Muhalleb. 
"Ako si tako rekao, znači da bi tako i učinio, jer čestiti 
ljudi rade ono što govore. Samo licemjeri prave razliku 
između onoga što kažu i onoga što čine, pa si ti licemjer 
i loš čovjek, jer ti tu razliku praviš. Rekao si da su mu 

ruke i noge otpale, a sad se ovdje prenemažeš i jecaš 
što smo mu ih mi odsjekli. Isto bi tako mogao govoriti 
da si meni prijatelj, a pri tome mi otrov staviti u hranu 
ili meni iza leđa pomagati moga neprijatelja", govorio 
je Muhalleb tjerajući Mutevekila iz svoje kuće. 

U narednim je danima utjeha tužnom Mutevekilu 
bila njegova nova robinja koja mu je svirala, spravljala 
mu rijetka jela, pripovijedala mu i zaklinjala se da razu- 
mije sve što je on nastojao objasniti emiru i Muhallebu. 
I razumjela je, po svemu se vidjelo da razumije i da 
se u srcu slaže s Mutevekilom. Kako bi on tih dana 
trpio bez nje i kako je za nju sve vrijeme zahvaljivao 
Bogu, to samo on i Milosrdni znaju. Ali i dobri ljudi 
mogu zamisliti kako bi mu strašno bilo da uz njega 
nije bila ona onakva kakva je, a možda se bez nje ne 
bi ni oslobodio svoje teške tuge. 

Jednog dana među danima pošao je Mutevekil u 
bazar ne bi li se malo razonodio među ljudima i ostavio 
svojoj novoj robinji vremena da se odmori i prikupi 
snage za njega. Pred bazarom je naišao na Zubeidovo 
truplo i istog trenutka osjetio kako se uznemirava sve 
ono što su on i njegova robinja sviračica danima umiri- 
vali. Najprije su se on i Zubeid pravili da se među njima 
nije dogodilo ništa čudno, pa su kao dva obična pozna- 
nika razgovarali o nemirima i šteti koju oni nanose vjeri 
i trgovini, pa o vrijednosti bazara za život grada, pa o 
uređivanju vrtova i važnosti vrta za ljudski život. Ali 
se nisu mogli pretvarati kako valja, jer su obojica vidjeli 
da su invalidi i znali kako su to postali, pa su stalno 
zamuckivali i gubili riječi, buljili tamo gdje bi im trebali 
biti izgubljeni udovi, u razgovoru o nemirima uporno 
zaobilazili ime velikog emira Hadžadža bez kojeg se 
nemiri ne mogu ni spomenuti... Bilo je suviše teško i 
bilo je nemoguće da se pretvaraju, pa je Mutevekil ustao, 
kupio raznog voća i mesa, našao čovjeka koji će Zubeida 

nahraniti i rekao Zubeidu: "Dok ja bilo šta imam, naći 
će se i za tebe, ne moraš se brinuti i ne moraš prositi. 
Jedino te molim — kaži mi zašto si me onda napao." 

Zubeid mu je rekao da je to učinio za spas vjere. 
U ovim nesretnim vremenima mora se progoniti sve 
što se protivi pravoj vjeri, jer nas jedino potpuna vjera 
može održati na životu. A on, Mutevekil, prošao je pored 
prosjaka prezirući ga i pokazujući da ga se njegova bi- 
jeda ne tiče. Zato je Zubeid osjetio da ga mora kazniti 
i zato je potegao sabljom na njega. 

Znao je da Zubeid laže i znao je da zna da on to 
zna, ali mu to nije pomoglo da umiri sve ono što se 
uznemirilo. Otišao je kući zbunjen i opterećen gore nego 
ikad, gore nego i onda kad mu je dobri Muhalelb došao 
s radosnom viješću o kazni koju su po njegovoj želji 
propisali Zubeidu. Robinja ga je tješila i umirivala svir- 
kom i hranom, ljubavlju pa na kraju i vinom — posve 
uzalud. On je bez prestanka govorio o svojoj krivnji i 
o tome kako ta krivnja nije ni pola jada. U pravu je 
Munhalleb i rekao mu je pravu istinu kad se ono raz- 
bjesnio na njega. On je propisao kaznu Zubeidu, on je 
izgovorio i bio spreman zapisati tu kaznu, a čestiti ljudi 
moraju činiti ono što kažu, što znači da je on jedini 
pravi krivac za Zubeidovu nesreću. Ali to nije ni pola 
jada, krivnju bi on podnio nekako, a Zubeidovu nesreću 
sasvim lahko. Pitanje je kako podnijeti strah koji ga je 
preplavio kad mu se otkrilo da može smisliti jedino ono 
što je stvarno koliko i događaj. Kako podnijeti stid što 
je tek sada to otkrio, a godinama izmišlja i vjeruje da 
izmišlja ono što on hoće? Kako podnijeti moć i jad 
koje iz toga sluti i koji nipošto nisu za njega, jer ni 
moć ni jad nisu, zaista nisu, ono što on za sebe želi? 

Jecao je tako robinji do nekih doba noći, a ona ga 
je slušala, potvrđivala mu i tugovala zajedno s njim. 
"Sigurno si kriv, dragi moj gospodaru", govorila mu je 

tiho 1 tužno, "ali moraš sačuvati sebe, jer jedino živ 
čovjek krivnju može iskupiti. A ono ostalo, ono teže 
od krivnje što te muči, moraš trpjeti. Dodijeljeno ti je 
pa ga nosi, ništa drugo ne možeš." Sve je razumjela i 
sve je znala, bila je pravi Božiji dar, ali pomoći nije 
mogla ni ona. 

Čim se razdanilo, otišao je opet na bazar znajući 
da će tamo naći Zubeida, da će mu nakupovati obilje 
hrane i poklona i da će ga opet pitati zašto je na njega 
nasrnuo sabljom, a da će Zubeid na to izmišljati i lagati, 
možda protiv svoje volje. Sigurno protiv svoje volje, 
kao što evo i on ide Zubeidu protiv svoje volje, Znajući 
da će se gristi kao najgori neprijatelji iako protiv čovjeka 
nikad ništa nije imao. 

Zubeid je rekao da je i on čovjek i nije mogao 
podnijeti da se pored njega prođe tako kao da ne postoji. 
Obojica su znali da će sutra reći nešto drugo, prekosutra 
nešto treće, i znali su da će se tako viđati i razgovarati 
svakog dana, dok traju svoje dane u ovom svijetu. To 
je bilo s njima dvojicom. 

Dugo su se Mutevekilovi dani sastojali iz toga da 
do podneva sjedi na bazaru i razgovara sa Zubeidom, 
a poslijepodne i noću kinji sebe i svoju robinju razgo- 
vorima koje ni sam nije baš dobro razumio. Neko ga 
je vrijeme robinja privlačila kući i malo mu olakšavala 
muke, ali je, kako su dani tekli, sve duže bio sa Zubei- 
dom i sve kraće kod svoje kuće, kao da je Zubeid nad- 
jačao i robinju i njezinu ljubav. Darovi koje je kupovao 
Zubeidu rasli su, a njegova kuća se praznila, dok nije 
na kraju prodao i novu robinju koju je volio iznad svega. 
Na kraju je imao samo kuću i u kući samo gomilu svitaka 
na kojima je bilježio ono čime je Zubeid objašnjavao 
Svoj nasrtaj na njega. 

Kako se Mutevekilova kuća prelivala u Zubeidovu, 
tako se i sam Mutevekil prelivao u njega, jer se Zubeid 

stalno širio i debljao a Mutevekil se sušio i tanjio. Pa 
ipak je Zubeid prvi zanemoćao i jednoga među danima 
rekao Mutevekilu da se više neće vidjeti jer je njemu 
putovati. Tada ga je Mutevekil pitao zašto izmišlja sva 
ona silna objašnjenja i zašto mu je ispričao sve one 
priče u kojima tumači svoj napad na njega. "Mislio sam 
da si pametniji i da ćeš se brzo dosjetiti", odgovori Zu- 
beid boreći se s dušom. "Pa moram imati neko objaš- 
njenje, čovječe dragi, moram naći neki razlog što sam 
nešto tako krupno učinio." 

"A ti — ne znaš?", pitao je Mutevekil sa strahom, 
jedva protisnuvši ono "ne znaš" kao da mu je u njemu 
sudbina. "Ne znam. I kunem ti se da je u tome sva 
istina i jedini odgovor", reče Zubeid i lahko se rastavi 
s dušom. . 

Mutevekil se vratio svojoj kući, debelom četkicom 
napisao "ne znam" preko čitavog svitka i stavio ga, ona- 
ko rastvorenog, na gomilu svitka na kojima je zabilježio 
Zubeidove ranije odgovore, Od tada se o njemu ništa 
nije čulo. Ne zna se je li otputovao u neki daleki kraj, 
je li umro ili se u očajanju njegovo tijelo rastvorilo pa 
se Mutevekil pretvorio u džina. Samo je robinja koju 
je volio i koja je njega onako jako voljela pričala da 
se on ponosio što tako mnogo liči na davnog i malo 
poznatog pjesnika al-Mutalamisa. Nije ni znao, jadnik, 
da ta sličnost dolazi otuda što mu je suđeno da ponovi 
sudbinu svog zaboravljenog prethodnika koji je, kaže 
robinja, isto tako nestao. Samo što je za njega lahko 
jer je bio nevjernik i neznabožac, pio je i zakopavao 
žensku djecu, ali Mutevekil... A možda je i robinja to 
izmislila jer je voljela Mutevekila i željela da nekako 
objasni njegov slučaj, a možda se radi o nečemu posve 
trećem. Allah najbolje zna, neka je slava Njemu kojem 
niko nije sličan. 

"Šaljem ti Gazvana, draga Begzada. Ne znam šta 
je (priča?, adab?, nešto treće?) ali znam da ga volim i 
da bih želio upravo ovako pisati. Znam i da ne može 
jer niko ovako nešto ne bi primio. Ljudi hoće ili priču 
da u njoj uživaju ili adab da u njemu dobiju čistu i 
ogoljenu pouku. Kao da se znanje i život moraju raz- 
dvojiti, kao da se doživljaj i razmišljanje nikako ne smiju 
susresti i prožeti. Možda stvarno ne mogu, možda ih 
je Bog razdvojio i odredio da nam se doživljaj i užitak 
u razmišljanju rastvaraju kao da nisu naši. 

Pročitao sam priču koju mi šalješ. Glupa je i ne 
sviđa mi se. Nije moja, nije tvoja i nije naša. Odbijam 
je i ne želim znati za nju. 

Znam šta se događa s nama: ja se bojim i umoran 
sam. Sve je puno močvarnih mirisa i strah se lijepi po 
meni kao vlažna tkanina. Branim se kako znam i za 
sada uspijevam dosta dobro. Radom odlažem strah kao 
da napor, poput suhe krpe, udijevam između njega i 
sebe i tako ublažavam osjećaj ljepljive vlage koji ne 
bih mogao podnijeti kad bi se pojačao. KC 

Pitam se šta bi bilo s ljudima da nije rada. Cime 
bi tada odgađali strah i odmicali vlagu od sebe? Čini 
mi se da jedemo i spavamo, stoku tjeramo 1 borimo se, 
pišemo i vjerujemo, samo radi toga da odgodimo strah 
i da što dalje od sebe odmaknemo ono konačno osjećanje 
da ništa na svijetu nije radi nas i da svojom voljom ne 
možemo pokrenuti ni prašinu sa svog ogrtača. Zato ra- 
dimo, zato svašta izmišljamo 1 to sigurno pomaže. Ove 
dane sam preživio samo Zato što sam bez prestanka sje- 
dio i završavao Gazvana, a onda ga za tebe na čisto 
prepisivao. Najprije me je sve boljelo, a onda sam po- 
tpuno utrnuo, pa obambro i sada me ne boli. I 

Bol je isto tako dobar, bol sve odgađa, možda bolje 
i od rada i od ljubavi. Bog je zaista bio milostiv kad 

nam je darovao tjelesni bol koji tako sigurno i tako po- 
tpuno otklaja sve strahove i sve nepotrebne čežnje. 

Ne mogu ti kazati koliko mi sada treba da se s 
tobom popnem na naše brdo i udišem te tako suhu i 
vrelu. Nikad mi nije ovako jako trebalo sklonište, tvoje 
krilo i naša kuća. Ali kako je moguće da se toga nisam 
sjetio sve ove dane? A evo i sada, kad to znam, ne 
uspijevam osjetiti potrebu dovoljno jaku da me pokrene. 
Nemam neodgodivih poslova, mogao bih doći, ali sve 
je moje nepomično i obliveno blagom čežnjom. Je li 
sve to samo strah? Mogu li se razdvojiti strah i nemoć? 
Ili sam ja samo umoran? 


Bilo bi zaista glupo da se više nikad ne vidimo. 
Sada, kad mi trebaš jače nego ikada, podnio bih da te 
više ne vidim ako bi se našao makar jedan jedini razlog. 
Ali zašto ovako glupo, bez razloga, naprosto radi toga 
da se ne vidimo?! Da mi je barem snage da krenem 
prema tebi, ali ne mogu, umoran sam. Umoran sam, 
mila. Čitaj Gazvana i voli ga, molim te." 


POUKA O GAZVANU I SLIKANJU 


Niko od živih ne pamti, ni najstariji ljudi ne znaju 
ni iz priča svojih predaka, pa se ni u najstarijim povi- 
jestima ne spominje vrijeme u kojem su nasilje i lo- 
povluk pojedinačnih ljudi bili tako potpuno suzbijeni 
kao u vrijeme kad je stražu u Medini, koja se u ono 
vrijeme zvala Jasrib, vodio Gazvan ibn Valid, inače stra- 
nac u gradu. To je bilo nešto prije nego će vjera doći 
u Medinu, kad su sukobi između dva najmoćnija ple- 

mena, Hazdredžida i Ausida, prijetili da grad potpuno 
osiromaše i zatru mu trag jer su se narodu, pored su- 
kobljenih plemena, na vrat navalili pojedinačni nasilnici 
koji su otimali, krali, ubijali i zlostavljali bez ikakve 
kazne i opomene jer ih nije imao ko kazniti ili opo- 
menuti. Ljudi su se lahko dosjetiti da odrede nekoliko 
mladih i jakih ljudi za stražare i jednog mudrog, oprez- 
nog čovjeka za njihovog emira. Lahko je bilo naći i 
stražare jer je grad bio pun mladih i jakih ljudi spremnih 
da za malu nadoknadu opominju i gone nasilnike. Ali 
je bilo teško i zapravo nemoguće naći pogodnog emira 
straže jer je on morao biti iz jednoga od dva najmoćnija 
plemena (neće valjda jedan od prvih ljudi u gradu biti 
iz nekog od malih plemena?!), a vodeći ljudi iz tih ple- 
mena nikako se nisu mogli dogovoriti iz kojeg da bude. 

Hazredžidi su rekli da će, što se njih tiče, rado do- 
zvoliti da grad nestane sa zemljinog lica, ali nikako neće 
dopustiti da emir straže bude iz plemena Ausida, dok 
su Ausidi govorili da će oni rado izginuti svi do jednoga, 
ali da ni mrtvi neće dozvoliti da emir straže u Jasribu 
bude neko od Hazredžida. 

Ljudi su, pritisnuti zlom i nasiljem, molili da se 
dogovore ili da izaberu emira straže iz nekog trećeg 
plemena, ali su vođe Hazredžida i Ausida začuđeno od- 
mahivale na taj prijedlog, pitajući kako emir može doći 
iz plemena koja su toliko slaba da oni s njima ne bi 
pristali ni ratovati. Najzad se najstariji ljudi iz grada 
dosjete da dovedu stranca, na šta svi odmah pristanu, 
ako nađu čovjeka koji dovoljno dobro poznaje i razumije 
zlo s kojim bi se morao nositi na mjestu emira straže. 

Dugo su smišljali kako da nađu takvoga, a onda 
se dosjete da na sve strane svijeta pošalju izaslanike 
koji će sve mudrace za koje čuju pitati jedno isto: ili 
je veće zlo zaklati dijete, ili pred djetetom silom obljubiti 
majku, ili popiti veliku mješinu vina. Izaslanicima su 
rekli da dovedu onoga koji izdvoji vino, ako na takvog 

naiđu, a odmah su počeli smišljati novi način bojeći se 
da ovako neće naći pravoga, jer pravi odgovor sigurno 
niko neće znati. 

Zato je bila bezgranična njihova radost kad je nakon 
nekog vremena došao izaslanak sa čovjekom koji je tek 
zašao u muževne godine i koji je ipak tačno odgovorio. 
Pred starcima je ponovio svoj odgovor, a onda i objasnio 
svoj izbor. "Kad popijem toliko vino", objasnio je stra- 
nac, "ja oslabim svoju osjetljivost i zatomim svoj razum. 
Tako pijan, s užitkom ću zaklati dijete i silovati majku 
ne bih li oživio utrnula osjećanja, ne znajući šta činim 
i ne odgovarajući za sebe, jer sam bez razuma. To Znači 
da su u mješini vina sva tri zla koja nudite." Stranac 
se zvao Gazvan ibn Valid Mudlidži i odmah je postavljen 
za emira straže, a njegov odgovor se i danas ponavlja 
da se objasni zašto nam je zabranjeno i vino i sve drugo 
što može pomutiti razum ili ga na neko vrijeme Za- 
mračiti. 

Zaista je Gazvan znao o zlu sve što je ljudskoj 
pameti dopušteno da zna. Čitao je i prepoznavao znakove 
koje su samo njegove oči vidjele, a onda je iz njih razu- 
mijevao zločine i prepoznavao zločince ma kako vješto 
da su se krili. Nalazio je riječi da umiri prve ljude iz 
najmoćnijih plemena i nalazio je načina da ih okrene 
protiv njihovih najbližih srodnika, ako su se umiješali 
u neki zločin. Imao je hrabrosti i vještine da umiri i 
pripitomi najsnažnijeg nasilnika ma kako da se raspo- 
jasao, a kazne koje je on smišljao da naplati zločin ili 
izvuče priznanje ne bi smislilo ni deset najmudrijih sta- 
raca. Godinama je između raznih napasnika i Gazvana 
trajalo pravo natjecanje u kojem su oni smišljali način 
da se pripreme za njegove kazne i izdrže ih, a on smišljao 
stalno nove, tako da ih je uvijek iznenađivao i pobje- 
đivao. Za Gazvana se nije moglo pripremiti kao ni za 
iznenadnu nesreću, 

Nasilnici, lopovi, pljačkaši i zločinci drugih vrsta 
postali su u neko doba kao opsjednuti Gazvanom. Go- 

tovo da ni o čemu osim o njemu nisu razgovarali, a 
razgovori o Gazvanu sastojali su se uglavnom od raz- 
mišljanja o tome kako bi čovjek mogao izdržati njegovo 
ispitivanje da ne prizna. Potreba da bilo kako pobijede 
Gazvana postala je među njima tako jaka da su sakupili 
silno blago i namijenili ga za nagradu onome ko počini 
neko zlodjelo i ostane neotkriven ili bar pobjegne, a 
ako se u dogledno vrijeme ne nađe takav, onda bar ono- 
me ko bez priznanja prođe Gazvanovo ispitivanje. Sku- 
pljali su priloge za tu nagradu, iako nisu znali kako da 
je pohrane, a onda se javio Gazvan koji je i za to saznao 
i ponudio se da je on čuva. Zakleo se da će nagradu 
dati onome ko mu dokaže da je počinio neki zločin i 
ostao neotkriven trideset dana, a da će onome ko izdrži 
njegovo ispitivanje dati tu nagradu i još od sebe dvadeset 
dukata i jednog plemenitog konja sa.znakom na čelu. 


"+ 


na put kad dođe njegov čas. 


Gazvan je uvijek govorio da mu je to bio najteži 
slučaj koji ga umalo nije koštao ponosa i ugleda, ali i 
silnog bogatstva koje bi morao platiti za konja sa znakom 
na čelu. I to kome, čovječe?! Nekome ko bi isto toliko 
i još više platio da mu se to nije desilo. Volio je o 
tome pripovijedati i pripovijedao je često i rado, uvijek 
istim riječima, ali uvijek s podjednakim uzbuđenjem ko- 
Je u nije smanjivalo s ponavljanjem priče, nego je čak 
raslo. 

II. 


"Nikad u ovim krajevima, a možda ni u svijetu, 
nije bilo majstora koji bi se u slikarskom umijeću mogao 
mjeriti s nekim Beri-Zadeom, Perzijancem koji je ovamo 
došao iz Ehvaza. On nije pričao o onome što ga je navelo 
da dođe ovamo, a ja nisam ispitivao jer je živio povu- 
čeno, mirno i dobro, radeći svoj posao i pomažući si- 
rotinji, a u svom je poslu bio tako dobar da ga ljudi 
nisu ni zvali nikako osim Majstor. Ja mu znam ime 
zato što sam ga zapisao jer sam o njemu, kao i o svakom 
drugom, htio znati koliko mogu, inače bih ga i ja znao 
samo kao Majstora. 

Imao je veliku i lijepu kuću malo izvan grada, usred 
vrta koji je dopirao do prvih kuća židovskog naselja. 
Više puta sam mu savjetovao da preseli u grad, jer tamo 
živeći gotovo da poziva sve lopove na sebe, ali je on 
svaki put otklonio govoreći da za njegov posao treba 
mir, a blaga što se tiče neka ga nose, njegovo je glavno 
blago u njegovom umijeću. Nisam navaljivao jer mislim 
da se svakome događa ono što sam traži, ali sam očeki- 
vao da mu se nešto dogodi i nakon nekog vremena se 
počeo čuditi što ga nevolja tako uporno zaobilazi. Čak 
mi je malo zasmetalo što me tako dugo ne zovu k njemu, 
jer sam prorekao neku nevolju, a od silnih uspjeha kod 
mene se razvilo veliko častoljublje i vjera u vlastitu ne- 
pogrešivost. 

Valjda sam se zato istinski obradovao kad su mi 
Židovi iz njegovog susjedstva došli reći da se već danima 
ne pojavljuje i da mu se od kuće osjeli neugodan zadah. 
Obradovao sam se, ne vrijedi kriti svoju sramotu i grijeh, 
ali mi je, srećom, ta radost teško prisjela. I brzo, što 
je možda još važnije, jer se užitak što sam opet bio u 
pravu pretvorio u mučninu, strepnju i strah od poraza. 

Vrata na kući smo morali razvaliti jer su bila zak- 
ljučana, ali u kuću nismo mogli ući od nesnošljivog 
zadaha. Dugo smo držali otvorena vrata da bi se moglo 
ući, a onda su momci popadali s nogu kadeći kuću da 
bi se moglo nekako raditi. I opet se moralo svako malo 
istrčavati pa se nakon predaha vraćati pregledu, da bi 
se tijelo ispitalo kako valja. 

Majstor je ležao na leđima, s desnom rukom zaku- 
canom za pod. Lijeva ruka je bila normalno pružena 
uz tijelo, a u sobi se nisu vidjeli tragovi borbe niti bilo 
kakav drugi oblik nereda. Husain se odmah obradovao 
videći u tome znak da se Majstor ubio, a u tome, opet, 
rješenje našeg slučaja i dokaz da Majstor nije normalan 
što je on, Husain, davno tvrdio. Ja se nisam obradovao 
ni na trenutak jer sam odmah vidio da Majstor nipošto 
nije jedino što ovdje smrdi. To se i pokazalo čim smo 
pogledali glavu i vidjeli duboku rupu u tjemenu, pri 
samom potiljku. 

— Kakve veze ima rupa? — nije se dao Husain. — 
Kao da čovjek ne može sam sebe udariti po glavi i 
tako napraviti rupu u tjemenu. 

— Može, ali naprijed. Ovako blizu potiljka ne može 
nikako — odgovorio sam i nastavio razgledati, ali se Hu- 
sain nije dao. Razmahivao je lijevom pa desnom rukom 
i udarao se šakom po potiljku, po tjemenu bliže potiljku 
pa bliže čelu, a sve to vrijeme tražio da ja to pogledam 
i da se uvjerim. To me je na kraju naljutilo. — Probaj 
se udariti tako jako da ovako duboko probiješ kost, a 
onda ruku kojom si to uradio zakucaj Za pod. Tek tada 
ću ti vjerovati, a do tada me pusti na miru. 

— Mogao je razbiti lijevom rukom. . 

— Dobro, udari lijevom, a onda je lijepo složi uz 
tijelo. Ali prije toga nečim tupim prereži vrat. —— 

Pokazao sam mu da je glava odsječena pa prislo- 
njena uz tijelo, pa se on složio da se Majstor ipak nije 

mogao sam ubiti, iako normalan nije bio sigurno. Nisam 
naročito zadovoljan Husainom jer sporo uči i u našem 
poslu očekuje mnogo više igre nego reda i traži igru a 
ne red, ali ga ipak stalno vučem sa sobom jer mi pomaže 
misliti to što mu sve objašnjavam. Tumačeći njemu, 
razjasnim dosta toga i sebi, pa stvari vidim jasnije nego 
što bih mogao da nije njega i tog tumačenja. Tako sam 
i ovaj put, objašnjavajući njemu zašto je zaklan nečim 
tupim, a ne na primjer sabljom, primijetio da je koža 
iskidana na pravilne resice što je gotovo siguran znak 
da je glava odrezana testerom. 

— Imamo dosta jasnu sliku onoga što se u ovoj 
sobi dogodilo — počeo sam sabirati ono što znam, praveći 
se da objašnjavam Husainu. — Majstor je bio zatvoren 
s prijateljem ili s nekim drugim u koga ima povjerenja, 
ali su se onda zbog nečega posvađali, pa ga je taj udario ' 
po glavi nečim tvrdim i teškim. Tako ga je ubio, ali 
mu je onda za svaki slučaj zakucao ruku za pod i odrezao 
mu glavu testerom. Je li tako? 

— Možda jeste, a možda i nije. 

— Zašto misliš da nije? 

— Zašto ti misliš da jeste? Ti si, Gazvane, odličan 
emir straže i silno mudar čovjek, ali ponekad pretjeruješ. 
Sada govoriš kao da si bio ovdje i sve gledao, a ništa 
ne znaš, kao ni ja, i onda se ljutiš što ti ne vjerujem 
na prvu riječ. 

— Ne ljutim se, samo pitam zašto se ne slažeš. 

— Kako znaš da je bio s prijateljem? Kako znaš 
da je udaren a onda prepilan, a nije prepilan pa udaren? 
Zašto nečim teškim i zašto s leđa? 

Pozvao sam ga Vani jer se u sobi više nije moglo 
izdržati. Dvojicu momaka sam poslao da još malo okade 
sobu, a trojicu stražara uputio da u sve užim krugovima 
obiđu vrt pregledajući svaki grm i svaku stopu zemlje, 
s tim da ništa ne diraju i da me pozovu ako opaze bilo 

šta neobično. A to neobično može biti slomljena grana, 
trag stope u prašini ili na travi, konac na grmu ili sasušen 
list u cvijetnjaku. Bilo šta što nije potpuno, potpuno 
normalno. 

— Bio je s prijateljem ili s nekim drugim u koga 
ima povjerenja zato što u sobi nema nereda i zato što 
je ubijen s leđa — počeo sam nakon toga objašnjavati 
Husainu, koristeći priliku da provjerim svoja rješenja. 
— Leđa se okreću samo onome kome se vjeruje, a položaj 
njegove rane pokazuje da je ubijen s leđa, i to iznenada, 
jer u sobi nema tragova borbe. Dubina rane pokazuje 
da je udaren nečim teškim i da ga je udario snažan 
čovjek ili neko kome je strah dao veliku snagu. A re- 
doslijed je jasan bez velikog razmišljanja, jer se onako 
postavljena i onako duboka rana može nanijeti jedino 
čovjeku koji stoji i čija je glava na vratu. Osim toga, 
krv iz vrata gotovo da nije tekla, što znači da je već 
bio mrtav kad je vrat rezan. Eto zato mislim da je bilo 
onako kako sam ti rekao! 

— Znači Majstor je prijatelja naljutio i uplašio time 
što mu je okrenuo leđa, a onda ga je ovaj ubio i nestao 
iz zaključane kuće. Sve mi je jasno i potpuno se slažem. 

— Nije tebi ništa jasno, ali si zato bezobrazan. Ja 
samo kažem da se otprilike tako dogodilo sudeći po 
onome što do sada znamo. 


Krenuo sam stazom koja vodi od ulaza u kuću pre- 
ma ulazu u vrt i onda prema gradu, nadajući se da ću 
možda naći neki trag, neki predmet ili nešto drugo što 
bi moglo reći štogod o Majstoru ili o njegovom pri- 
jatelju. Najgore je što se taj čovjek ni s kim nije družio, 
gotovo da nikoga nije ni poznavao. Ovamo je došao s 
nešto blaga i odmah počeo graditi kuću. Neko vrijeme 
Je zalazio u kuće onih koje je slikao, a onda je izišao 
na glas pa su oni odlazili njemu. Ali se ni s kim od 
tih ljudi nije sprijateljio, a znalo se dogoditi da ni one 

koje je počeo slikati danima ne pušta u kuću. Onda ih 
opet pozove 1 oni dođu jer je radio tako dobro da su 
svi viđeniji ljudi, unatoč preporuci da se to ne radi, htjeli 
da ih naslika. Tako se uvećavalo njegovo bogatstvo ali 
I tajna oko njega. 

Rekao sam Huseinu da se od ulaza u vrt vratimo 
do kuće svaki sa svoje strane staze, zagledajući grmove, 
ne bismo li nešto ipak našli. To se isplatilo jer je Husain, 
desetak koraka od ulaza u vrt, znači dvadesetak koraka 
od kuće, našao veliki brončani tučak. Znam da se njime 
kreda izgnjeći u prah, pa se taj prah miješa s masnoćama 
i raznim drugim stvarima, pa se sve to kuha, hladi i 
još nekako obrađuje da se dobije boja. To ne znam baš 
dobro, ali sasvim dobro znam da se ovim čovjek može 
dobro ubiti. Pogotovo ako ga udariš u glavu. 


— Ovo ti je dobro otkriće — pohvalio sam Husaina 
razgledajući. — Ali vidiš da ni ja nisam baš budala, sve 
se u sobi odigralo onako kako sam ja rekao. 

— To ti kaže ovaj tučak? 

— Baš on, sve lijepo piše na njemu. 

— Onda sigurno piše i to da sam ja nepismen jer 
nista od te rnudrosti ne vidim. 

— Vidiš, kako ne vidiš, samo se voliš sporiti sa 
mnom — nasmijao sam se. — Vidiš da ga je bacio snažan 
ili jako uzbuđen čovjek, jer je proletio kroz čitav ovaj 
pregusti grm, a moraš se složiti da to nije lahko i pored 
njegove solidne težine, Vidiš i to da je bačen bez neke 
posebne namjere, baš radi toga da ga se otrese onaj ko 
ga je bacio, možda u strahu ili u zbunjenosti. To vidiš 
po tome $lo je drška okrenuta prema dolje, valjda zato 
što je glavom udario u neku granu pa se ovako okrenuo. 
Da ga je neko htio sakriti, ne bi ga ostavio na kraju 
grma nego bi ga ubacio usred, zavukao ga pod grane 
ili uradio nešto slično, uglavnom bi ga sklonio drugačije. 

A evo ti i tragovi zgnječene kose i kože, sigurno od 
udarca u glavu. 

— E svaka ti čast, u sve si me ubijedio. Ništa mi 
od ovoga ne bi palo na um. 

— A trebalo bi. Ako hoćeš da me naslijediš, neka 
ti počne padati. 

— Vratili smo se u kuću i provjerili tučak u rani 
na Majstorovoj glavi, više zato što sam htio da mi svaka 
istraga bude zaista temeljita nego zato što sam mislio 
da može ne biti onako kako sam rekao. Zato mi ništa 
nije značilo to što sam se uvjerio da je Majstor tučkom 
ubijen u glavu i da je istim tučkom zakucan klin kojim 
mu je ruka prikovana za pod. Kao što mi ništa nije 
značilo ni to što su stražari koji su pretraživali vrt našli 
gomilu gluposti koje su oni smatrali neobičnim, ali ništa 
istinski zanimljivo. To sam očekivao i to sam dobio. 
Samo što ne znam kako ću isplivati iz svega ovoga ako 
se nastavi onako kako ja očekujem jer do sada savršeno 
jasno vidim slučaj i u njegovom središtu vidim jednu 
pukotinu koja mi ne dopušta da ga objasnim ili, poštenije 
rečeno, ne vidim ništa. Znam šta se dogodilo, ali ne 
znam zašto se dogodilo i zato ne znam kako da nađem 
drugog sudionika događaja. 

Momci koje sam pozvao da iznesu Majstorovo tijelo 
našli su u njegovom odijelu ključ od kuće i kesu s nov- 
cem — nastavlja se, dakle, onako kako očekujem. Strašno 
je glupo ići putem koji znaš, na kojem svaku krivinu 
i svaku prepreku pamtiš kao svoje ime, i znaš da on 
ne vodi nikamo, a moraš ići, jer je to jedini put i jer 
te niko ne pita ide li ti se. Valjda sam zato pobjesnio 
na momke i jednog izudarao što gnjavi, lako sam i tada 
znao da su oni najmanje krivi zbog Majstorovog raspa- 
danja i smrada, a još manje zbog slučaja čije mi središte 
izmiče. 

Bijes i osjećanje nemoći u meni su stalno rasli dok 
sam sa Husainom ispitivao tu prostoriju, a momci pre- 
traživali ostale, Znao sam ja da tajnog izlaza nema, znao 
sam da su svi otvori dobro zatvoreni iznutra i da se 1z 
kuće moglo izići jedino kroz vrata koja smo zatekli zak- 
ljučana. Znao sam sve to isto onako dobro kako sam 
znao da je ključ tih vrata kod Majstora. Zato sam i bio 
bijesan i lud od nemoći, ali sam radio svoj posao te- 
meljito i ozbiljno kako sam ga uvijek radio. Moje je 
da idem putem na koji sam izveden, makar ga napamet 
znao i makar me do dna duše vrijeđalo što on nikamo 
ne vodi. 


Dobri Husain je osjećao moj bijes i zato je šutio, 
trudeći se koliko je mogao i drhteći od želje da bude 
koristan. Usrdno je savijao tepihe i iznosio ih, kuckao 
po podu i po zidovima, premještao slike i slagao ih 
jednu pored druge. Znao je šta tražimo i znao je da" 
nemamo odgovora na njegovo prvo pitanje bez kojega 
ne možemo dalje, ali je šutio i čak se pravio da nikad 
nije ni pomislio na to pitanje. Dobar je to mladić, šteta 
što ne može biti dobar emir straže. A ne može, ne razu- 
mije on red i ne osjeća dovoljno jaku potrebu za njim. 
Ili barem nema dovoljno straha od nereda. 


Ludi Majstor je izgleda živio samo u ovoj sobi, a 
u ostale zalazio jedino radi toga da ostavi sliku koju 
želi sačuvati. U drugim sobama nije bilo ničega, čak 
ni tepiha, osim slika, a i u ovoj je, pored slika, bio 
samo jedan uski ležaj uza zid. Život mu se valjda sa- 
stojao od toga da slika i slaže ono što ne mora prodati. 
Začudilo me je kad sam vidio koliko je slikao onoga 
što ne bi mogao nikome prodati unatoč svojoj slavi, a 
da nije bio lud, takvo nešto ne bi radio ni za svoju 
dušu. To su bile slike kvadratnog oblika, rađene uvijek 
u jednoj boji. U uglovima slike izrađeni su neki kao 
pleteri lišća kojima je pokrivena trokutna površina ugla. 

U četiri ugla po jedan takav trokut, tako da se osnovi- 
cama tih trokutova pravi manji kvadrat čiji su vrhovi 
na sredinama stranica slike. Onda su u tome kvadratu 
opet islikani onakvi trokutovi i njihovim osnovama is- 
crtan novi, još manji kvadrat čiji su vrhovi na sredinama 
stranica većeg kvadrata. I tako bezbroj puta — kvadrat 
u kvadratu, a sve u jednoj boji, tako da su u sredini 
slike pleteri od lišća nepostojeće biljke bili jedva vidljivi, 
a od gledanja u njih čovjeka je hvatala vrtoglavica. Zaista 
je majstor i zaista je lud — nije čudo pedeset nijanci 
zelene ili crvene boje, ali jeste čudo deset nijansi bijele, 
a bilo je dosta slika u bijeloj boji. Ali kakva je to duša, 
Bože moj, Koju raduju ovakve slike? Kakav je to očajnik 
kojemu vrtoglavica donosi toliku radost da je i slikama 
izaziva? 

Husaina su ove nakazne slike toliko razbjesnile da 
je potpuno potisnuo strah od mene i mog lošeg raspolo- 
ženja. Najprije je mrmljao izražavajući čuđenje, onda 
se radovao što je Majstor ubijen i govorio da se ništa 
drugo nije ni moglo desiti čovjeku koji onakvo nešto 
radi, pa onda žalio što nije znao Za ove slike da ga on 
svojom rukom ubije. Što je duže gledao, bijes mu je 
bio veći, pa se na kraju toliko naljutio da se zaboravio 
i obrecnuo se na mene kao na svog slugu: 

— Šta je to toliko dobro, tako ti Boga?! Oči ti is- 
padoše koliko buljiš u ovo. 

— Slike, vidiš i sam. 

— Kakve su ovo slike, Gazvane dragi?! Kakav je 
to čovjek koji ovo namaže? To je trebalo ubiti kao psa. 

— Pa i ubilo ga je kao psa, ako nije 1 gore. mu 

— Znači i ti misliš da je to. Ja sam isto pomislio 
čim sam vidio ovaj užas od slika. 

— Šta si pomislio? 

— Na zle džine. Njega je ubio njegov brat zloduh, 
to ti je sigurno. 

— Što si tako siguran? 

— Evo ti dokaza — pokaza Husain na poslagane sli- 
ke. — Ovo je neka njihova zakletva, znak, čarolija, nešto 
njihovo. To ti objašnjava otkud mu bogatstvo, to ti objaš- 
njava kako je ubica pobjegao, sve ti se objašnjava kad 
pogledaš ove slike i pomisliš na nečiste džine koji se 
ovim dozivaju. 

— Pogotovo se objašnjava tučak u vrtu i rana na 
glavi. 

— Kakve veze tu imaju oni? 

— Džinu ne treba tučak da ubije svoga slugu. On 
se zavuče u čovjeka i nadima ga sve dok se on ne raspr- 
sne, a ne lupa ga po glavi teškim strvarima. 

— Pa ko je onda? Zašto i kako? Ključ je bio kod 
njega. ! 
— Polahko, naći će se, sve će se objasniti. Samo 
ti nastavi pretres. 

Izišao sam da se pokušam sabrati i da poštedim 
svoje ljude napada bijesa koji sam naslutio i koji će 
sigurno doći nastavi li se istraga ovako kako je krenula 
— sve znam, sve unaprijed vidim i baš zato što nema 
nikakvog iznenađenja, idem ravno u ćorsokak. Mnogo 
se pijeska premetnulo otkako sam se pomirio s tim da 
ne radim ono što hoću nego ono što moram, odavno 
znam da mi se drugi dio života sastoji od toga da nosim 
tovar koji sam uprtio u prvom dijelu, a ipak ne mogu 
da izbjegnem napade bijesa kad ovako osjetim svoju 
nemoć. Ne pomaže mudrost, čak ni ona koju sam stekao 
na svojoj koži, kad mi ovakva situacija pokaže da je 
tovar koji tako pažljivo vučem samo glupa hrpa kamenja. 

"Sve što jedan čovjek može smisliti drugi čovjek 
može razumjeti", govorio sam sebi da se ohrabrim. "Ako 
jedan čovjek nekoga ubije, drugi čovjek može razumjeti 
kako ga je i zašto ubio, jer nam je dragi Bog svima 
dao istu stvarnost. A kad razumiješ događaj, lahko ti 

je otkriti ko je u njemu sudjelovao, jer u svemu što 
činimo ostavljamo svoje tragove. Možeš, Gazvane, Si- 
gurno možeš, samo se smiri i razmišljaj." 

— Sve je onako kako si predvidio, samo je slika 
drugačija — doviknu mi Husain s kućnih vrata i ja pri- 
mjetih da stojim pored grma u kojem smo našli tučak, 
da ne videći šta radim trgam listove s grma i mrvim 


ih među prstima. 
— Kakva slika? 


Krenuo sam prema kući osjećajući da mi se nada 
obnavlja. Nisam, doduše, razumio o kakvoj slici govori, 
ali sam razumio da nešto nije onako kako sam očekivao, 
a to je sasvim dovoljno. Samo neka nešto nije onako 
kako sam predvidio, samo jedna pukotina kroz koju bih 
se mogao izvući s puta kojim idem, samo nagovještaj - 
žile u kamenu koji sada izgleda potpuno gladak i neu- 
moljivo čvrst. Nada je ipak važnija od stvarnog izlaza. 


III. 


Mislio je na sliku koja je bila pričvršćena za stalak. 
U uglu sobe je stalak sa slikom bio uredno položen na 
pod, slika licem prema dolje, i prekriven bijelom tka- 
ninom, tako da na njega nisam ni obratio pažnju. Onako 
uredan, nije ukazivao na nered niti na borbu, a kad sam 
vidio slike koje Majstor radi za svoju dušu, bio sam 
siguran da znam šta na ovoj mogu naći. Sada je stalak 
bio upravljen i slika okrenuta prema vratima, govoreći 
mi koliko je zanat pametniji od mene i koliko griješim 
kad trčim ispred njegovih uputa. U mom poslu se savr- 
šeno dobro zna da o nečemu možeš štogod pomisliti 
kad ga vidiš i razumiješ ili kad ti neko stariji od tebe 
kaže o njemu nešto. Bez toga je svako mišljenje opasno 

jer navodi na pogrešan put i na sklapanje cjeline koja 
ne vrijedi. 

Ovo je bila jedna od onih slika koje su Majstora 
i iznijele na glas i omogućile mu da najuglednije ljude 
slika u svojoj kući umjesto da odlazi njima kao ostali 
slikari. Naslikao je djevojčicu od nekih sedam-osam go- 
dina iz ugledne ili bar bogate porodice što se jasno vi- 
djelo po prebijeloj koži i po opravi kakvu bi moja kćerka 
mogla sanjati kad bi znala da postoji, od bijele haljine 
vezene bijelom i zlatnom žicom do debelih grivni i na- 
ušnica od starog crvenkastog zlata. Osim toga se po 
pametnom licu vidjelo da je od samog rođenja imala 
dobre učitelje i da se već sada može podičiti i znanjem 
i ponašanjem, možda i suviše ako bi se sudilo po os- 
mijehu koji joj se zaustavio na usnama. To je osmijeh 
koji nije dohvatio ni oči ni lice, osmijeh nekoga kome 
su vrata drugih svjetova već dobro otvorena. Kao da 
se djevojčica osmjehnula zato što je običaj da se ljudi 
na slikama osmjehuju, a onda zaboravila na taj običaj 
i na svoj osmijeh pa joj na usnama ostao grč koji razvlači 
usne a lice i sve ostalo ostavlja netaknutim, tako da je 
to ostalo otišlo negdje daleko od ovakvih slikara i običaja 
kod ovakvog slikanja. Taj osmijeh je, onako zaboravljen 
i suvišan, govorio o njezinoj posvećenosti u nešto daleko 
i nama nepotrebno više nego sve ostalo na njoj, možda 
baš zato što bi trebao naglasiti da joj je mjesto ovdje, 
pred Majstorom i u njezinom tijelu. Smio bih se zakleti 
da je baš zbog tog osmijeha iz nje zračilo toliko blage 
tuge i toliko znanja o nečemu što nije Za nas da je čovjek 
nije mogao gledati bez silnog suosjećanja. Ne dao mi 
Bog da moja kćerka ikad stekne ovoliko znanje i ovoliku 
finoću. 

A steći će. Bolećiva tuga u osmijehu naslikane dje- 
vojčice kaže da ćemo svi steći, da ćemo svi biti ovako 
tužni i fini, i da baš zato treba već sada biti tužan. 

Mislim da je ovo najbolje što je Majstor uradio, a 
sigurno je najbolje što sam ja u životu vidio. Svaka je 
vlas kose islikana za sebe, a razlikama u boji pokazano 
je kako se svjetlo prelama duž vlasi bojeći je od crven- 
kaste do tamnosmeđe, pa do potpuno crne. U svilenoj 
tkanini on je pronašao niti i uspio ih je islikati tako da 
svaka niti bude samostalna i prepoznatljiva, a da sve 
zajedno ipak daju mekahnu glatkoću svile. Prebogati 
vez uradio je tako da se doslovno osjećao jagodicama 
prstiju, slojevi veza, niti i čvorovi od kojih je on složen 
vidjeli su se na slici bolje nego što bi se mogli vidjeti 
na pravoj haljini. Kao da je znao da mu je ovo posljednja 
slika, pa u nju uložio svu vještinu i strpljenje koje je 
mogao sabrati. 

Slika je bila toliko dobra da se njezinoj čaroliji ni- 
sam mogao oteti ni ja koji se u tom času i takvom 
raspoloženju ne bih duže zagledao ni u konja sa šest 
nogu. Dugo mi je trebalo da se oslobodim tuge kojom 
me je zadahnula djevojčica, želje da zašuštim haljinom, 
potrebe da prstima raščešljam i podignem kosu... Tek 
me je Husain podsjetio da ovdje nisam radi užitka u 
slikama i tako me oslobodio začaranosti. 

— U nju ne moraš toliko gledati, ona ga sigurno 
nije ubila — reče Husain koji mi je stajao iza leđa i kao 
i ja buljio u sliku, ma koliko znao da djevojčica nije 
sumnjiva. 

— To si mudro zaključio — pohvalih Husaina gle- 
dajući i dalje djevojčicu, ali sada s pitanjem može li 
ona išta reći o našem slučaju. — Ima li još ijedna nor- 
malna slika u kući? 

— Nema, sve samo kvadrati. 

— Ova je na stalku, znači da je na njoj radio kad 
je ubijen. 

— Ne mora biti, stalak je bio položen i još pokriven 
— pobuni se Husain. 

— Utoliko prije. Ma koliko da je lud, ni on neće 
ostaviti sliku licem prema podu, pogotovo ako slika nije 
dovršena. A ona nije — vidiš li ruku na slabini s desne 
strane. 

— Možda ruku nije ni htio naslikati. 

— Nije sigurno, on je jako držao do sebe i svog 
umijeća pa je sve što slika izdvajao iz svijeta kao da 
niti na čemu stoji, niti je čime okruženo, niti sa čim 
na ovom svijetu ima veze. Majstor se ponašao kao da 
je ono čemu se on obrati svojom vještinom samo sebe 
stvorilo, tako da su likovi na njegovim slikama uvijek 
izdvojeni iz svijeta i postavljeni na jednobojnu podlogu 
koja nije uzeta iz našeg svijeta. Ali je zato bio opsjednut 
rukama i slikao ih je s više ljubavi nego bilo šta drugo. 

— A to znači da je ubijen dok je radio ovu sliku. 
Sve savršeno jasno i očigledno — podrugnu se Husain 
videći da mi se rasploženje popravilo. 

— Baš tako. Neko je držao djevojčicu i on je nasli- 
kao ruku koja je drži jer tome nije mogao odoljeti. Ali 
se to nije moglo složiti s njegovom potrebom da izdvoji 
iz svijeta ono što slika, pa je ostavio ruku nedovršenom 
i otišao dalje puštajući da se nedoumica oko ruke riješi 
sama od sebe. Vjeruj ti meni da se to tako dogodilo. 

— S radošću ti vjerujem, a još više bih kad bismo 
mi imali nešto od svega toga. 

— Imamo. Znamo da je ubijen dok je radio ovu 
sliku, znači da je ubijen zbog nje. A onda će nam slika 
reći zašto, pa ćemo iz toga valjda dokučiti ostalo. 

— Kako, dragi čovječe?! Gje je djevojčica? Gje je 
laj što je drži? Šta ako je zamišljao djevojčicu koju slika? 
Evo ti cipela s njezine desne noge, bila na ležaju. Zar 
po tome ne bi rekao da je opremu gledao, a ostalo Za- 
mišljao? Zašto bi neko ubio čovjeka zato što je prekrasno 
naslikao neku djevojčicu? Ja razumijem zbog onih kvad- 
rata, ali zbog ovakve slike... 

Nisam odgovorio jer sam primijetio da oči na slici 
nisu prazne nego ispunjene nečim što ne pripada ljud- 
skom oku. Prišao sam i sledio se — umjesto dužice i 
zjenice u oku su bili oni njegovi kvadrati, u bijeloj boji, 
koji se upisuje jedan u drugi i tako prave vrtlog. Nije 
to slijepo oko, to je oko koje se do beskonačnosti uvrće 
u sebe kao da želi zakrenuti svoj pogled unutra i sagledati 
vlastitu unutrašnjost i moć da gleda. Kunem se, Bože 
moj, da je ovo bezumlje, da se ni jedno oko ne može 
ovako ponašati niti ovako izgledati, i hvala Ti što je 
tako. Oko koje sebe vidi iznutra protivi se Tvojoj volji 
i u Tvojim svjetovima nije moguće. 

Pa ipak sam osjećao kako mi se po utrobi prolijeva 
strah od naslikanih očiju i osjećao sam potrebu da se 
od nečega branim ili da bar pobjegnem. 


IV. 


Danima sam se mučio da sklopim bilo kakvu cjelinu 
od onoga što sam imao, a imao sam tučak, cipelicu, 
mrtvog Majstora i sliku djevojčice. Imao sam zključana 
kućna vrata i ključ u kući, imao sam ubijenog u kući 
i ono čime je ubijen van kuće. Imao sam slutnju da je 
ubijen zbog slike na kojoj je radio i sve razloge protiv 
toga da ga neko ubije zbog slike koja je savršena. Imao 
sam one sulude slike s kvadratima i kvadrate u očima 
djevojčice, imao sam razloga da povežem te kvadrate 
sa zlim džinima i imao sam tučak koji pomisao na zle 
džine čini smiješnom. Neke veze među svim tim stva- 
rima ima, zlih džina i nejasnih poslova u svemu tome 
ima, tučka u vrtu i mrtvaca u kući ima, a ima, osjećam 
sve jače, i nekog užasnog bunila u meni. 

Tučak i cipelicu sam ponio kući, više kao hamajliju 
nego kao korisne tragove koji bi mi mogli još nešto 

reći, pa sam ih noću prevrtao u rukama, zagledao i zapit- 
kivao dok ne bih potonuo u san. A u san sam tonuo 
tek onda kad bih pristao ući u neku od onih slika bez 
dna u kojima bih se vrtio, vrtio... Dok su kvadrati veliki, 
to je gotovo lijepo jer se doživljava kao lagahno okre- 
tanje od kojeg te hvata neveselo i tromo kikotanje, ali 
se onda, kako se dvadrati smanjuju, vrtiš sve brže, vrtiš 
se pomamno, propadajući u ponor na čijem su dnu zlatne 
tačkice iz očiju naslikane djevojčice. Vrištao sam kad 
bih, propadajući, naslutio te tačkice, pa me je iz noći 
u noć žena budila i molila me da joj dam tučak i cipelicu 
koje sam stezao u rukama i kojima sam, kaže, mahao 
u snu. Je li imala Zlatne tačkice usred očiju ili sam ih 
ja izmislio? Svako mi je buđenje počinjalo tim pitanjem 
i svako mi je jutro bilo ispunjeno željom da to provjerim. 
I dan-danas jednom mislim da sam zaista na slici vidio 
zlatne tačkice, a drugi put kažem sebi da ih je dodao 
moj san, ne bi li uvećao stravu s kojom padom u oči 
djevojčice. 

Do Majstorove kuće, naravno, nisam odlazio sve 
te dane jer nisam mogao skupiti hrabrosti da još jednom 
pogledam u one oči, kao da bi se desilo nešto strašno 
ako bih konačno odgonetnuo leže li u njihovom dnu 
zlatne tačkice. Zato sam se iz svakog jutra čupao kao 
iz dubokog bunara, boreći se s malaksalošću, s bunilom 
i sa strahom, tako da mi je malo snage ostajalo za dan 
u kojem sam morao istraživati i odgonetati. 

Bilo mi je jasno da je srce tajne izlazak ubice iz 
Majstorove kuće, pa sam se najprije okrenuo tome. Ma- 
laksalost i bunilo koji su me držali od samog početka 
naveli su me da lutam i potrošim mnogo vremena i 
snage na okolišenje koje ne donosi koristi. Natjerao sam 
momke da puzeći obiđu čitav vrt i okolinu ne bi li našli 
izlaz iz tunela. Poslao sam najbolje zidare da podrobno 
pregledaju Majstrovu kuću i provjere ima li u njoj na- 

govještaja tajnog izlaza. Obišao sam najučenije ljude 
da se raspitam o džinima i njihovim moćima (možda 
je neki lukavi džin htio tučkom zavarati trag). Sve vri- 
jeme sam znao da od svega toga nema ništa, ali sam 
znao i da moram tako, jer mi taj nepotrebni rad omo- 
gućuje da se varakam s ludilom koje bi me sigurno 
poklopilo da sam sjedio besposlen i pustio strahu da 
rovari u meni kako mu je volja. 

Sve to vrijeme sam sebi ponavljao da je ono što 
dugo tražimo uglavnom pred očima. Pred očima mi je 
i rješenje ovog problema, ali ga ja ne vidim zbog bunila 
i premorenosti, a odmoriti se i sabrati ne mogu dok me 
strah svake noći vuče na dno bunara sastavljenog od 
kvadrata. Srećom, to rješenje koje mi je pred očima, 
pokazao mi je Husain kad mi je doveo kovača koji je 
Majstoru najprije napravio bravu za kuću, a onda još 
jedan ključ za nju. Kovača sam vidio kad sam bio već 
islabio od ovog slučaja oko kojeg sam se bjesomučno 
vrtio dugih desetak dana. Husain me je tada teško po- 
stidio, ali me je vratio životu i dao mi nade da se sve 
ovo ipak može riješiti. 

Od tada sam se bezbroj puta pitao kako je moguće 
da onako glupo zapnem kod ključa. Objašnjavao sam 
sebi da me je rješenje naprosto bolo u oči, ali da bi ga 
se čovjek baš zbog toga teško sjetio; govorio sam da 
je Majstor živio suviše usamljeno i osobenjački da bi 
ikome kao ključ svoje kuće; mislio sam da je mnogo 
normalnije s Majstorom povezati zle džine nego običnog 
čovjeka s običnim ključem; pravdao sam se bunilom i 
lošim snovima, ali sada znam da mi je oči zasjenilo 
moje častoljublje i da je to jedino krivo za moj propust. 
Suviše je jednostavno i suviše obično tajnoviti nestanak 
ubice objasniti time da je imao drugi ključ. Mislio sam 
da veliki emir straže poput mene zaslužuje složeniji i 
lajnovitiji slučaj. U tome je stvar i to je još jedan dokaz 
koliko je zanat pametniji od svakog među ljudima. 

Postiđen i ohrabren Husainovim otkrićem, otišao 
sam do Majstorove kuće da još jednom pogledam sobu, 
sliku i ostalo što je moglo sudjelovati u ubistvu. Usput 
sam ponavljao stvari koje znam i nastojao ih složiti u 
nekakvu cjelinu. Majstor je nekome dao ključ svoje kuće 
i taj ga je zbog nečega ubio tučkom za gnječenje krede. 
Tada mu je zakovao ruku za pod, prerezao mu grlo, 
zaključao kuću, bacio tučak u grm dvadesetak koraka 
od kuće i pobjegao. To su stvari koje znam potpuno 
sigurno i koje već imam u rukama. Ne znam sigurno, 
ali s dosta razloga mogu pretpostaviti još neke stvari, 
na primjer to da je Majstor ubijen dok je slikao neku 
djevojčicu 1 da je ubistvo u nekoj vezi s tom slikom. 
Neko je, u toku slikanja, držao djevojčicu i taj neko je 
mogao ubiti Majstora zbog nečega što se desilo ili zbog 
nečega što je Majstor rekao ili učinio. j 

Ali zbog čega? I ko? Nešto je čudno ili strašno jer 
je ubica bio jako uzbuđen ili uplašen, inače ne bi ubio 
na dva načina i nosio sa sobom nepotrebni tučak koji 
odbaci nakon dvadesetak koraka. Da nije one ruke, čo- 
vjek bi pomislio da je Majstor kradom slikao nečije 
dijete pa ga otac ubio kad je otkrio. Ali otac ne bi opet 
pokrio sliku onako kako smo je našli i ne bi ubijao 
onako temeljito. 


Upozorio sam Husaina da iz slike moramo odgonet- 
nuti zašto je Majstor ubijen ili ko ga je ubio. Važno je 
da odgonetnemo jedno, a ona će nam to jedno samo 
reći ono drugo. 


— Zašto si toliko siguran da je to u vezi sa slikom? 
— pitao je Husain. 

— Nisam siguran, ali to je jedino što imamo, pa 
se moram praviti da sam siguran. Radi balga nije, radi 
drugih slika nije, jer ih ne bi bilo onoliko, radi nepri- 
jateljstva nije, jer ovdje nije imao prijatelja, a to znači 
da nije mogao imati ni neprijatelja. 

— Možda je neko iz njegovog kraja? Zašto je on 
dolazio ovamo? 

— Taj ne bi imao ključ. Ako je bježao zbog nekih 
računa i neprijateljstva, ne bi davao ključ onome ko je 
došao te račune srediti. Nemamo drugog načina da sklo- 
pimo bilo kakvu cjelinu i zato se moramo ponašati kao 
da smo u ovo potpuno sigurni. Zbog nečega što se desilo 
oko one slike neko je ubio Majstora i taj je vjerovatno 
onaj ko je držao djevojčicu. Iz slike moramo odgonetnuti 
šta se dogodilo ili ko bi to mogao biti. 


Čim sam vidio sliku, bilo mi je jasno da ono prvo 
neću nikada odgonetnuti, jer su oči djevojčice činile mo- 
gućim svaki događaj osim onih koje ljudska pamet može 
smisliti i smatrati mogućim. U slikanju koje dovede do 
ovakvih očiju ne može se dogoditi jedino to da se ljudi 
u miru raziđu, a sve ostalo, pogotovo ono na šta mi ne 
možemo pomisliti, i te kako može. Zato sam se us- 
redsrijedio na to da iz slike dokučim nešto o onome 
ko je djevojčicu držao, a taj bi po svemu morao biti 
njezin otac. Husainovo ponovo zanovljetanje sa zamiš- 
ljenom djevojčicom pobio sam bez problema (gdje je 
haljina, gdje je nakit, gdje je lijeva cipela, otkud ruka 
na slabini), a to mi je pomoglo da se saberem oko naj- 
važnijeg pitanja — ko bi mogao biti čovjek koji drži 
djevojčicu. 

Tako sam sebi skinuo s vrata jednu brigu, a na- 
tovario drugu. U razgovoru sa Husainom zaključio sam 
da djevojčica mora biti kćerka nekog KJeme koji je 
dijete dobio već u odmaklim godinama. ovjek koji ima 
više djece, računao sam, neće jedno od njih slikati kad 
mu je sedam-osam godina, pogotovo ako to slikanje ko- 
šta bogatstvo (a zna se kako Majstor naplaćuje). I to 
žensko dijete! Ovakvu sliku može platiti bogat čovjek, 
a jedino onaj ko se djeteta načekao pa ga doživljava 
kao veliki blagoslov može požuriti da ga naslika već u 

ovoj dobi. Osim toga, sigurno se radi o čovjeku iz dobre 
porodice, jer se neki jučerašnji bogataš ne bi sjetio da 
nađe ućitelje ni muškom djetetu, a ova djevojčica je 
dobila najbolje učitelje kad je progovorila. 

Sve sam ovo lijepo i polahko objasnio Husainu i 
sebi, a onda otkrio pred kakvu sam nevolju dospio. Nije 
teško u Medini naći toga čovjeka jer o njemu znam 
dovoljno da bih ga lahko našao i u triput većem gradu, 
ali je teško i preteško, a još više opasno, takvog čovjeka 
dovesti pred ulemu i reći: "Ovaj je ubio, sudite mu." 
Ne mogu ga ispitivati 1 natjerati ga da prizna, ne mogu 
skupiti dokaze koji bi sami za sebe govorili dovoljno, 
a ne mogu računati ni na simpatije sudaca jer prema 
bogatašu iz stare medinske porodice stavljam skitnicu 
koja je odnekud došla ovamo da maže slike. To nije 
bez opasnosti po mene, to zapravo ne može na dobro 
IZIĆI. 

A ne mogu slučaj ostaviti bez rješenja. Ne mogu, 
jer gubim čast, mir 1 nešto još više. 


MNarodnih desetak dana, miran ali zabrinut, obilazio 
sam prve kuće u koje sam imao pristup i oprezno se 
raspitivao tražeći svog čovjeka. Nije mi se žurilo jer 
sam čekao da se neko rješenje pojavi samo od sebe, a 
nisam ni mogaoo Žuriti jer nije jednostavna stvar raspi- 
tivati se o djeci koja se rađaju u takvim porodicama. 
Nikad čovjek ne zna šta takve ljude može uvrijediti i 
navesti ih da upitaju štogod neugodno. Osim toga, vje- 
rovao sam u cjelinu koju sam sklopio i bio sam siguran 
da je time slučaj riješen. Jer samo da nekako svog čovje- 
ka ubijedim da sve sam ispriča i tako mi omogući otkri- 
vanje rješenja. 

Od kuće do kuće, od razgovora do razgovora, sklo- 
pilo se ono što mi je trebalo i što je potpuno odgovaralo 
mojoj cjelini: trgovac Hizani, jedan od najuglednijih lju- 
di iz plemena Hazredž, dobio je kćerku kad je bio blizu 
četrdesete i kad je već povjerovao da ga Bog neće blago- 
sloviti potomstvom. Mala je rasla kao princeza, odgajana 
je kao da će s Poslanikom raditi, a on se evo danima 
ne pojavljuje i na sve strane se priča da je ozbiljno 
obolio. Sve upravo kako sam zamišljao i kako mi treba. 

Pet-šest puta sam išao kod Hizanija i nosio poklone 
kakvi se nose bolesnicima, ali me nisu pustili kod njega. 
Ja se, doduše, nisam ni trudio da me puste, samo sam 
ostavljao poruke da se jako brinem za njegovo zdravlje 
i da se molim za dobro zdravlje njegove kćerke radujući 
se lijepim riječima koje se čuju o njoj. Kad su me prvi 
put pozvali da uđem kod njega, nisam htio nego sam 
ostavio istu poruku i dodao da ćemo se mi već Vidjeti, 
a ja bih mnogo dao ako bi susret bio radostan za obojicu. 
Sutradan su mi rekli da Hizani moli da svakako dođem 
kod njega jer mi je zahvalan i jako želi da se sa mnom 
vidi. 

Našao sam čovjeka blijedozelenog i drhtavog, bez 
snage da ustane i dočeka gosta, upalih očiju i ružno 
natečenog lica. Vidjelo se da taj starac neće još dugo, 
pa je bilo teško i zamisliti da je baš on koliko jučer 
dobijao pohvale za zasluge u borbi. Steglo mi se srce 
kad sam ga vidio, manje od tuge zbog njegove sudbine, 
a više zbog toga što sam se sve ove dane nosio s mrtva- 
cem. Kako da se radujem svojoj pobjedi kad ga vidim 
ovakvog, a moram se bar malo radovati jer me Je zaista 
skupo koštala. 

Hizani mi se zahvalio za brigu koju sam ovih dana 
pokazivao govoreći o tome kako čovjek nikad ne bi 
očekivao da se emir straže toliko brine za zdravlje svojih 

sugrađana, pogotovo zato što nas dvojica nikad nismo 
bili ni blizu prijateljstva. 

— Nisam ja u ovoj brizi toliko bio emir straže koliko 
čovjek koji zna šta je strah i koji te zato razumije. Znam 
kako ti je i znam da niko drugi to ne može znati jer 
niko osim tebe ne zna šta je pravi strah. Zato sam ja 
sve to, a ne zato što te nešto posebno volim. 

— A što bi nas dvojica trebali znati šta je pravi 
strah? 

— Zarti to nisi od straha? E vidiš, ja sam bio siguran 
da si se razbolio od straha kad si čuo da su zli džini 
počeli ubijati po gradu. 

— Kad su počeli? — upitao je Hizani, a lice mu je 
bilo još zelenije, po čemu sam znao da me razumije i 
da je gotov. (; 

— Ne znaš ti? E baš ne možemo naslutiti Božiju 
volju ni razumjeti puteve Njegove istine. Počeli su, čo- 
vječe, nekako baš onda kad si se ti razbolio, pa sam 
pomislio da si se razbolio od straha. Ti si, računao sam, 
trgovac i mnogo putuješ, a kod kuće ti sa samim Ženama 
ostaje dijete kojim se čitav grad ponosi, i to s pravom. 
Nije to lahko, mislio sam, mora čovjeka strah napasti. 
Čak ti je i bolest baš kao od straha. Znam ti ja o strahu 
sve, pa strah mi je posao, čovječe. Ti si legao koji dan 
nakon što su džini ubili onog slikara, je li tako. Znaš 
ga sigurno, mislim da je i tvoju malu slikao, hoće li 
tako biti. 

Hizani je šutio jer se gušio od nečega, a ja sam se 
pažljivo zagledao u bogate šare na perzijskoj svili od 
koje mu je bila napravljena posteljina. Oni prave mekše 
šare od naših, sa blažim bojama koje su jedna drugoj 
bliže nego na našim šarama, možda zato što je kod njih 
vrijeme ljepše i lakše za podnijeti. 

— Hoće, tako će biti — progovori konačno Hizani 
gutajući suze koje su krenule tiho i umorno. — Hajde, 

vodi me, ne mogu više. 1 prije bi došao da vrijediš koliko 
se priča. 

— Gdje ću te voditi? Smiri se, pobogu, ništa ti nisam 
uradio. 

— Ne pravi se lud, znamo što si došao i znamo 
šta nas čeka. Hajde, idemo — pokuša Hizani ustati pa 
se sruši nazad u postelju. 

— Neću ja tebe nigdje voditi, samo ćeš pred dvo- 
jicom staraca iz svog plemena reći šta je i kako je bilo, 
da ne bi kasnije bilo govora o slučaju koji nisam riješio. 
A nema vođenja i nema za tebe suda ni da si sa zdravljem 
bolje nego što si. 

— Slikao je malu — počeo je pričati bez poziva i 
bez pripreme, kao da je davno spremio priču i jedva 
čekao da je pred nekoga istrese — ali je. u tome toliko 
uživao da se to razvuklo preko svih granica. Kad je 
slikanje odmaklo, kad je već počeo dotjerivati pojedine 
sitnice i tražiti najtačnije nijanse boja na nekim mjes- 
tima, mala poče blijedjeti, zjenice joj se raširiše toliko 
da je bilo mučno pogledati je, postade sjetna i nekako 
odsutna. Govor joj nisam razumio, obradovati je nisam 
znao, a liječnici se samo čude i uzdišu, ubjeđujući me 
da je sve u Božijoj ruci. Kao da sam znao da joj je to 
prema smrti, požurivao sam Majstora da dovrši sliku. 
Nisam, budala, ni pomišljao da joj slika to i radi. A 
Majstor sve čudniji, sve više luta i gubi se, ne možeš 
više s njim normalno govoriti. Posljednji put kad smo 
bili, zabavio se oko očiju: priđe maloj i bulji joj u oči 
dok se sasvim ne zanese, a sve vrijeme škrguće zubima, 
nešto mrmlja ili se tiho kikoće. I onda mi u jednom 
času dijete iščeze iz ruku. Samo mi ostavi cipelicu s 
noge za koju sam je uhvatio da je zadržim. Majstor 
bulji u sliku, oduzet, sigurno nije ni vidio kad je mala 
nestala, a ja, onako uplašen, preplavljen bolom i stravom, 
obruših se na njega, udarih ga prvim što sam zgrabio 

i ubih ga na mjestu. Onda mu, bojeći se magije, zakovah 
desnu ruku za pod i pobjegoh. 

— Prije toga si mu odrezao glavu — rekoh mirno, 
nastojeći da spustim ton razgovora koji ga je, ovako 
glasan i užaren, morao jako iscrpljivati i trošiti. 

— I spustio sliku na pod, pa je pokrio. 

— Kako misliš? 

— Tako. Odrezao si mu glavu, položio stalak sa 
slikom i pokrio ga, pa tek onda pobjegao. 

— Nisam valjda?! 

— Jesi, ali to nije važno jer to ne otežava djelo — 
ubio nekoga jednom ili dvaput, dođe na isto. Možda je 
čak dobro što je ovako, bar se vidi koliko si bio izbezum- 
ljen. 

— Da nije testerom? Otuda mi, Znači, testera, teško 
meni i duši mojoj. 

— On ti je dao ključ od kuće? 

— On, dva-tri puta smo ga čekali pa sam se ja naljutio. 

— Tako je, znači, bilo — rekoh spremajući se da 
odem. 

— Tako. I hvala ti što si došao, od svega se ovoga 
u meni nakupilo toliko straha da se to više nije dalo 
podnijeti. Sad mi je lakše, pa šta god bilo. 

— Vjerujem ti, i meni je mnogo lakše. 

— Duša mi stala potpuno nepomična, zaledila se 
valjda od straha, pa umrijeti ne mogu, a živjeti ne mogu. 

— Razumijem te. I meni su oni kvadrati svaki san 
natopili strahom. Sada je lakše, možda je čak u redu." 


VI. 
Iznijeli su čitv slučaj pred Poslanika i zamolili ga 


da presudi u svemu tome dajući ljudima pravu pouku. 
On im je, miljenik Božiji, objasnio da slika, ako nije 

savršena, unakažava Božiji svijet i tako vrijeđa Boga, 
jer naslikano nikada neće trepnuti niti uzdahnuti. A ako 
je slika savršena, ona vidljivi Božiji svijet čini suvišnim, 
kako pokazuje i ispričani slučaj u kojem je slika na 
žalost bila savršena. U oba slučaja, kad je slika savršena 
i kad nije, ona je grijeh jer nas navodi da iskoračimo 
iz ovog svijeta. Slika uvijek nastoji da nas prevede u 
neki drugi svijet i u neko drugo obličje u kojem ćemo 
biti izvan bola i radosti koji su nam dosuđeni u ovom 
vidljivom svijetu. Taj svijet i to obličje idu uporedo s 
ovim vidljivim svijetom i s nama ovakvima, opominjući 
nas ponekad da se pogledamo i podsjetimo na nevidljivi 
svijet kojeg sigurno ima. Savršeno naslikati ovaj, vidljivi 
svijet, znači pretočiti ga u neki od nevidljivih, a Bogu 
to nije drago jer On voli množinu svojih svjetova koji 
se međusobno odražavaju, sudaraju i mimoilaze. Da ih 
sve ne voli, ne bi ih stvarao tolike. 

Tako bi se čitava ova priča mogla sažeti u pouci 
koju nam je Poslanik dao, a sadržana je već i u Knjizi: 
ne slikajete one koje volite jer ih time pretvarate u idole. 
"Ne pravite idole jer su oni laž. Ne čeznite za drugim 
svjetovima dok ste u ovome jer su svi svjetovi od jednog 
jedinog Boga i svi su vam suđeni. On ih je sve dao i 
On ih sve voli, pa ih trebate voljeti i vi." 

Razložio i rastumačio u Basri, za kalifata blago- 
slovljenog Abu Džafera al-Mansura, Abdullah ibn al- 
Mukaffa. 


III DIO: DOGAĐAJI 


Ležao je ne otvarajući oči i pokušavao sabrati vri- 
jeme od Rustemovog odlaska. Pozvao ga je i bez riječi 
mu pružio svitak s pismom i s pričom o Gazvanu, a 
onda se pružio ovjde, pored ognjišta, znajući da se, ova- 
ko utrnuo, ne bi mogao uspraviti da se premjesti na 
ležaj. Od tada leži ovdje, nekad pri svijesti a nekad bez 
nje, nekad otvorenih a nekad zatvorenih očiju, nekad 
misleći a nekad snatreći kao u polusnu. Ali koliko je 
to "od tada"? Je li otišao maločas, ili je stigao do Beg- 
zade, ili se treba svaki čas pojaviti s njezinim pismom? 
Pomisli da bi prilično tačno mogao izračunati ako bi u 
sjećanju obnovio sve što je radio od Rustemovog odlaska 
do sada. Tako bi ovo vrijeme dobilo neki oblik i cjelovi- 
tost, a tada ga ne bi bilo teško izmjeriti. 

Najprije je spavao i bio u nekakvom bunilu, ili samo 
jedno od to dvoje. Uglavnom zna da se lijepo ljuljao, 
kao da jaše na divnom plemenitom konju kroz lijep cr- 
venkast sjaj. Bilo mu je lijepo, negdje ga je čekala Beg- 
zada da produži s njim, a tamo gdje idu bila je pećina 
u kojoj bi njih dvoje trebali živjeti dalje. Stalno je požuri- 
vao, htio je da se brže ljuljaju jer mu se žurilo do Beg- 
zade, ali onaj drugi nije htio žuriti jer najprije moraju 
izračunati razliku u vremenu. Taj drugi je, ustvari, bio 
opet on i ubjeđivao ga je da on i Begzada ne mogu 
nastaviti, da možda mogu ponovo početi jer je sve što 
je među njima bilo on lično pomjerio u nevidljivi svijet 

koji nije za ljude i u kojem ljudi ne mogu imati svoje, 
a vrijeme se u ta dva svijeta razlikuje i ta se razlika 
mora izračunati da bi se on i Begzada mogli sresti. Glas 
mu je bio piskav i visok, što bi značilo da taj drugi nije 
on, ali je ipak bio i on je sve vrijeme znao da jeste. 

Možda je taj drugi bio on iz nevidljivog svijeta ili 
nešto slično tome, ali nije dolazio tada kad je ovaj Mu- 
kaffa spavao nakon Rustemovog odlska, nego mnogo 
kasnije, kad je već pročitao primjerak Gazvana koji je 
ostavio kod sebe. Pročitao je i pomislio kako bi ga neki 
gluplji čitalac mogao optužiti da pod maskom sigurnih 
istina, kakva je ona o štetnosti slikanja, protura dua- 
lističke ideje, jer se kod njega ustvari suprotstavljaju 
vidljivi i nevidljivi svijet, i to baš na dualistički način, 
jer se onaj predstavlja kao mnogo bolji od ovoga. Istina 
je da on čezne za jednim svijetom u kojem noć ne bi 
znala da će svanuti, a brdo bilo siguran znak da negdje 
ima dolina koja bi se njime mogla začepiti. Istina je 
da mu je već do grla i preko grla ove proždrljive di- 
jalektike koja nas uči da sve u sebi nosi svoju suprotnost, 
ali se valjda vidi da je to još jedan znak njegove odanosti 
jednom Bogu za kojega se zaista opredijelio. Mora neg- 
dje postojati svijet u kojem je noć naprosto noć i u 
kojem noć neće biti sigurno obećanje svitanja, mora po- 
stojati naprosto zato što ovaj ovakav svijet govori da 
je zlo jedno od Božijih imena. Zato treba mnogo svje- 
tova, zato negdje mora postojati svijet u kojem će On 
biti jedino Samilosni, jedino Milosrdni kakvim se kaže 
u Knjizi, a ne i Onaj koji kažnjava, kakvim se ipak 
kaže u ovome svom svijetu. 

Pade mu u oči da je, braneći se tako do svoga glupog 
čitaoca, podijelio svjetove na one koji su samo svjetlo 
i one koji su samo tama, na samo dobre i samo loše, 
a to znači da bi se i lica njihovog Tvorca morala ili 
bar mogla tako nekako podijeliti. To ga je zbunilo i 

navelo na pomisao da treba odustati od rasprave s glupim 
čitaocem, jer ne može umoran i bunovan čovjek ras- 
pravljati o tim stvarima. Sigurno je da ne misli onako 
kako ispada, a ispada onako kako ne treba i kako bi 
moglo biti opasno. Priznajem da ne znam, moj Bože, 
pomozi mi. 

Tada se pojavio onaj drugi koji je govorio unjkavo 
i podrugljivo i koji je sigurno bio Mukaffa iako ni po 
čemu nije ličio na njega. Ali on mu nije govorio o Beg- 
zadi, on za Begzadu ne može znati ako je zaista Mukaffa 
koji obitava u nevidljivom svijetu. A nije mu osobito 
ni pomogao, iako se pojavio baš kad je ovaj Mukaffa 
molio za pomoć. Govorio je nešto mutno i nerazumljivo 
o računanju i o razlikama među svjetovima koje bi se 
dale razumjeti kad bi čovjek imao drugačiji razum. Ovaj 
"Mukaffa je, čini mi se, spomenuo Pećinu i Noćno puto- 
vanje, ali se onaj podrugljivo iskrivio i odmahnuo rukom 
ne objašnjavajući prezire li te primjere ili ljudsku spo- 
sobnost koja se takvim stvarima ne može baviti i zato 
ih ne treba spominjati. 

Ali otkuda u svemu tome Begzada i ko se lelujao? 


Trebalo bi u Gazvanu skratiti priču i pojačati pouku. 
Za priču nije važno ono što Gazvan misli i osjeća, a u 
tome nema nikakve pouke. Svojim mudrovanjem i ne- 
doumicama on usporava priču, a ona se mora odvijati 
brzo, najbrže što je moguće. Ili bi možda čitavu priču 
trebalo prebaciti da se događa među životinjama? Time 
bi izbjegao primjedbe zlonamjernih, a i pouka bi se nešto 
bolje vidjela. Samo što je njemu, iskreno govoreći, bilo 
više do priče nego do pouke, ma kako to glupo zvučalo. 
Radi priče je pisao, a pouku je smislio naknadno, da 
nekako opravda čitav taj posao. 

Da, u bunilu su bile i one zlatne tačkice, od njih 
je valjda i dolazio onaj crvenkasti sjaj. A Begzada je 
morala čekati negdje usput, pošto on više ne zna kako 

ona izgleda. Evo i sada — ako je pokuša zamisliti, neće 
daleko doći. Teško je, doduše, zamišljati otvorenih očiju, 
ali on svoje ne smije zatvoriti, jer bi odmah zaspao ili 
ponovo potonuo u bunilo. Ako su mu i sada oči otvorene, 
ako sve ovo nije san ili neko blago bunilo. 

Kvadrati se sigurno nisu javljali, i ovo sa zlatnim 
tačkicama je valjda sad izmislio ne bi li se ubijedio da 
nešto od svega toga ipak razumije. Od svega je, reklo 
bi se, najvažniji onaj dugački što se lelujao umjesto da 
normalno govori. Kad bi čovjek odgonetnuo njega, sve 
bi nekako razumio i sklopio bi kakvu-takvu cjelinu. On 
je, u svakom slučaju, jedini sumnjiv, ako on lično nije 
izmislio i lelujanje ne bi li nečim objasnio i opravdao 
svoju zbunjenost. Kosu je sigurno napravio po Begza- 
dinoj, iako mu to nije palo u oči do sada, ona ima tamnu 
kosu sa crvenkastim mjestima. Ali životinje ne mogu 
slikati, iako bi pouka bila mnogo jasnija kad bi se među 
njima događalo. Tada bi morao izbaciti djevojčicu kojoj 
je posudio Begzadinu kosu. 

Sigurno je jedino to da se ljuljao i da je to bilo 
dobro i ugodno. Bilo bi prirodno da se onako ljulja čo- 
vjek koji u ravnici jaše plemenitog konja, iako on to 
ne može pouzdano znati jer nikad u ravnici nije jahao 
plemenitog konja. Bilo bi lijepo da se ono blago ljuljanje 
ponovi, ono je baš dobro i čovjeku vraća nešto od snage. 

Jedino nije jasno otkuda u svemu tome Begzada 
kad je se on i ne sjeća, kad ne zna ni kako izgleda, 
samo pamti da je prekrasno suha i čista. Nepomična. 

Tada su se vrata naglo otvorila. 

—_ Hajde, ustaj, zove namjesnik — viknuo je s vrata 
stražar iza kojega je virio njegov kuhar i neki nepoznati 
čovjek, ni nalik na onog što se lelujao. 

— Kakav namjesnik? 


, — Onaj koji te može pozvati i koji bi se mogao 
naljutiti ako te dugo čeka. 

— A ko mene ne može pozvati? — nasmija se Mu- 
kaffa i nastavi bez imalo razumijevanja zuriti u stražara, 
pa iza njega, očekujući zbog nečega da mu njegov rob 
koji nikad nije naučio praviti istinski dobar pilav, počne 
namigivati. 

— Ne pravi se lud, hajde, spremaj se — naljuti se 
stražar pa se okrenu da otjera sluge iza svojih leđa. Tada 
se vidjelo da su se svi Mukaffini robovi nagomilali kod 
vrata. 

Mukaffa poče ustajati trudeći se da se sabere. Zovu, 
treba, dakle, ići, ali kako ići prije nego shvati bar nešto 
od onoga što mu se otkrilo nakon Rustemovog odlaska 
s pismom i s pričom o Gazvanu. Trebao je izračunati 
neke razlike u vremenu, to je ono najvažnije. Osjeti bijes 
što se sve ovo vrijeme bavio glupostima i odgonetao 
zlatne tačkice, a potpuno zaboravio da sračuna razlike, 
pa u jednom potezu sjede. Najvažnije je da se sjeti šta 
je trebalo izračunati, ne može ići prije nego se toga 
sjeti, makar kasnije računao. Ako sada iziđe, nikad se 
neće sjetiti. Zavuče lice u dlanove, ali se onda sjeti mo- 
gućeg objašnjenja i ponovo diže glavu. 

— Jesi li se ono ti lelujao ranije? — upita stražara 
osjećajući u dnu duše da će se sjetiti svega ako uspije 
odgonetnuti onog dugajliju. 

— Namjesnik čeka, a ti znaš šta znači kad namjesnik 
čeka — odgovori stražar zatvarajući vrata da se ogradi 
od onih vani koji nisu htjeli otići. 

Kakav namjesnik? Koga čeka? 

Naš namjesnik, Sufjan ibn Muavija. 

Sufjan? 

— Jesi li ti, čovječe, stvarno lud ili se samo praviš? 
— upita stražar s tihim prizvukom straha. — 

Naš gospodar Sufjan ibn Muavija, namjesnik Basre 
po milosti našeg kalifa, Bog mu život produžio, poslao 
me je po tebe i sad nas čeka. Ako hoćeš, ustaj da idemo, 


131 


a ako nećeš, ja ću te silom odnijeti do njega, jer se 
meni valja pokazati pred novim gospodarom, svi su oni 
najopasniji dok su novi. 

Mukaffa pruži ruku 1 stražar priđe da mu pomogne 
ustati. Nije bio baš siguran na nogama pa ga je dobri 
stražar, koji se htio pokazati, još neko vrijeme pridržavao 
i pomagao mu da prođe nekoliko puta sobom da se 
razgiba. A onda se Mukaffa, kad se malo ustalio na 
nogama, poče zbunjeno osvratiti oko sebe kao da nešto 
traži, poče uzimati pa ispuštati stvari, sve dok pored 
ploče za pisanje nije ugledao razbacane svitke s pričom 
o Gazvanu. 

— Ništa ti ne treba — pokuša ga umiriti stražar — 
namjesnik je rekao da te dovedem onakvoga kakvog te 
zateknem. 


— Da, da, samo da ovo sklonim — mrmljao je Mu- 
kaffa spremajući svitke jedan u drugi, ne pazeći na re- 
doslijed. Nije se još uvijek sasvim snalazio, ali je već 
sasvim isplivao iz bunila u kojem ga je stražar zatekao. 
Nije razumio baš sve oko sebe, ali je razumio da nije 
dobro i da treba negdje skloniti Gazvana, možda baš u 
ognjište koje mu vjerovatno više neće trebati. 

Po suncu je, kad su izišli, vidio da je popodne već 
dobro odmaklo i da će se za koji sat spustiti na svijet 
jedna od ovdašnjih brzih noći. Tome se zbog nečega 
jako obradovao, tako da je počeo stražaru pričati o pred- 
nostima brze noći i o tome koliko ga je mučilo što su 
tamo gdje je on rastao, u Perziji, sumraci beksrajno dugi, 
što nipošto nije dobro, jer se u sumrak brišu granice 
između svjetova a u ljudima se događaju čuda i za- 
mišljeno se ponaša kao zapamćeno. Zato je sumrak opa- 
san i zato su ljudi mnogo zdraviji tamo gdje je sumrak 
kratak i zato je ovdje dobro i pored svega. Stražar ničim 
nije pokazao da ga dugi perzijski sumraci pogađaju niti 
je poželio raspravljati o tome kako se i zašto u sumrak 

stvarni oblici ponašaju kao utvare a utvare kao stvarni 
oblici, pa je i Mukaffa zašutio posvećujući se onome 
što je mogao vidjeti. 

Citava je Basra bila pokrivena crvenkastom kupo- 
lom iz koje je isijavala jarka crvenkasta svjetlost koja 
je sve pod nebom ovijala crvenkastim aureolama, tako 
da su stvari treperile i međusobno se preplitale tim svjet- 
losnim okvirima kao da žele dodati nešto jedinstvu i 
cjelovitosti svijeta. Prašina koju su prolaznici dizali mi- 
ješala se sa česticama crvenkaste svjetlosti, izjednačava- 
la se s njom i ponašala se kao da je i sama svjetlost, 
pojačavajući lijepo osjećanje jedinstva i cjeline u svijetu 
kojemu je Mukaffa pripadao jače nego ikad. 

Radost koja se u Mukaffi pojavila na samom izlazu 
iz kuće stalno je rasla i od ovog prolaska kroz grad 
napravila jedini lijep doživljaj u Basri za koju je do 
danas vezivao jedino prljavštinu, ubitačno ružnu tam- 
nosmeđu boju koja se lijepila na sve pod nebom i oblake 
gadne prašine koji su se dizali oko svega i od svega, 
a padali uglavnom na Mukaffu lično. Sada je bilo lijepo 
i razdragano, sada je Basra bila pravi prelijepi grad, a 
ne zbrkani vojni logor na šta je sve do sada ličila, sada 
su rupe na putu i blatnjave lokve napravljene mokrenjem 
imale u sebi nešto dirljivo. 

Nikad još nije bio ovako prekrasno spojen sa SVI- 
jetom, nikad još nije osjetio ovaj prisni dodir sa zem- 
ljanim zidovima u kojima se zapravo može prekrasno 
živjeti ako ih obasja topla ljudska duša. Budala je on 
bio kad je mislio da se do čovjeka ne može uspeti onaj 
ko se sa svojom stokom sklanja iza tamnosmeđeg zem- 
ljanog zida, budala je on bio kad je iza toga zida, kao 
da gleda kroz njega, vidio ZnoJ, mokraću 1 zadahtalo 
guranje ovih i onih životinja. Sada ga je s tim zidovima 
i sa svim onim što se iza njih sklanja povezivala neka 
drhtava struja puna čežnje i on je ganutim očima pratio 

crvenkastu prašinu kako se sliježe na njih i pozivao pra- 
ške na sebe zaklinjući se da će im se radovati. Pa i ta 
lica koja su uvijek tako glupo izgledala sa svojim širokim 
smeđim plohama sada su bila lijepa i crvenkasta kao 
da se dozivaju sa svjetlosnom kupolom koja je natkrila 
grad i obojila ga ovako bolećivo. Da nije muha koje 
slijeću na njih i koje ljudi nevoljko otjeraju sporim pok- 
retom ruke ili glave, ne bi čovjek ni rekao da su to lica 
Božije stoke, nego lijepe tvorevine suhe prašine pomi- 
ješane sa česticama svjetlosti. 

Ispunjen svijetlom radošću, išao je Mukaffa kroz 
Basru i osjećao da voli svijet jer ga je taj svijet konačno 
primio u sebe. Volio je ljude, volio zidove i muhe, volio 
ovoga glupog stražara koji ništa ne zna o sumraku i 
inače ne zna ništa osim to da je važno pokazati se pred 
gospodarom dok je on nov. Radovao se svjetlosti i ra- 
dovao se tome što stoka mokri na put, praveći lokve 
na kojima možeš pasti, radovao se neopisivoj galami i 
zbrci i radovao se čak i teškom mirisu močvare koji je 
turobno lijegao po njemu. 


— Zar me niko neće osloboditi od toga al-Mukaffe?! 
— zaurlao je Sufjan ibn Muavija kad su uveli Mukaffu, 
ne ustajući da ga pozdravi i ne nudeći mu da sjedne. 
A onda, nakon duge pauze u kojoj ga je gledao odozdo, 
zavaljen na jastuk, upitao tiho i gotovo nježno: — Znaš 
li čije su ovo riječi? 

— Ne znam — odgovori Mukaffa razgledajući ne- 
snošljivo šarenu sobu okićenu zavjesama i zatrpanu jas- 
tucima, tepisima, vezenim minderima. Taj vašar boja 
bilo je zaista teško podnijeti nakon jednobojnog i tužnog 
grada kroz koji je prolazio osjećajući prisnost i razu- 

mijevanje za njegovu tugu. Pomisli da zidovi moraju 
biti jako prljavi kad su prekriveni s toliko pažnje, ali 
se onda sabra i zagleda se u svog domaćina ne bi li 
otkrio zašto je pozvan. 

— Kalifove. 

— Šta kalifove? 

— Ili se šališ ili ti je od straha mozak omekšao? 
Jučer je kalif pitao hoće li ga neko osloboditi od tebe, 
ja sam čuo kad je to rekao jer sam primao nalog o 
namještenju. 

— Sada si ti namjesnik ovdje, to sam čuo od stra- 
žara. Neka ti je sa srećom, lijep je ovo grad. A ja ga 
ipak ne volim, ne znam zašto. 

— To je dobro, onda ćeš se i ti radovati što nećeš 
još dugo boraviti u gradu koji ne voliš. Dobro je za 
vladare da se ljudi raduju. 

— Da, iako sam sada osjetio bliskost i ljepotu, prvi 
put otkako sam ovdje. 

— Ne bacaj me u brigu i tugu, molim te. Učini mi 
milost i ponovi da ne voliš biti ovdje, mnogo ćeš mi 
učiniti. Meni će biti lakše, razumiješ? 

— Šta će ti biti lakše? — upita Mukaffa kojemu nije 
uspijevalo da se potpuno sabere i počne sa svojim do- 
maćinom istinski razgovarati. Umjesto da sluša sugo- 
vornika, on je zurio čas u prebijele mesnate obraze, čas 
u oblu ruku na kojoj su podrhtavali jastučići, a čas u 
šare na svilenoj odjeći koja bi mogla izazvati silnu žud- 
nju kad bi se našla na lijepoj ženi. A onda mu je dolazilo 
da zamišlja Sufjana kako izaziva žudnju i od same po- 
misli ga je hvatao smijeh. 

Da te maknem odavde i oslobodim kalifa. 


Zašto? 


Šta: zašto? 
Šta bi ti oslobađao kalifa od mene? 

— Zato što on to traži, čovječe. Rekao sam ti već 
šta je jučer rekao. 

— Zašto on to traži? 

— Zar se kalifa pita zašto?! Tebi su izgleda ptice 
mozak popile, ili se toliko bojiš? — upita Sufjan tiho i 
Mukaffa opet pomisli kako bi novi namjesnik ipak mo- 
gao izazvati žudnju ili bi bar mogao to željeti. — Nemoj 
se bojati, dragi, možeš dobiti samo ono što zaslužuješ. 

— Ali ne vidim zašto bi on to poželio. 

— Ja znam šta je poželio i znam da je moje ispuniti 
mu želju. Znam da je poželio osloboditi se od tebe i 
znam da ti živiš u Basri kojom ja upravljam po njegovoj 
milosti. Poželio je, znači, da ga ja oslobodim od tebe. 

— Dobro, ja mogu otići ako ti to nešto Znači. 

— Mi se, dragi, nismo razumjeli. Ti moraš otići 
jer to kalifu nešto znači. Tako to treba reći. 

— U redu, reci i tako. Ispunio si, znači, kalifovu 
želju — zaključi Mukaffa i okrenu se da pođe osjećajući 
da se još uvijek nije kako valja razumio s novim namje- 
snikom. 

— Ja bih ti napomenuo, gospodaru, ako mi tvoja 
milost dopusti, da se odavde izlazi kad ja to kažem — 
izgovori Sufjan maznim tonom, na šta se Mukaffa opet 
okrete prma njemu. 

— Oprosti, mislio sam da smo završili. 

— Jesmo, bar neki od nas. Ti si, naprimjer, svoje 
zaista završio, ali ćeš opet iz moje odaje izlaziti onda 
kad ti ja kažem. I nije mi jasno jesi li ti zaista poludio 
ili se samo praviš lud ne bi li se izvukao na ludilo. 

— Mislim da nisam lud, da se samo pravim ako 
tako zaista izgledam. 

— Izgledaš, vjeruj mi. Nećeš u ovom gradu naći 
čovjeka koji iz našeg razgovora ne bi shvatio da je osu- 
đen, a ti krenuo seliti. Šta je to nego praviti se lud? 

Mukaffi se naglo, kao u jednom neugodnom blje- 
sku, složiše slike i on savršeno jasno ugleda sve ono 
što kao u sumrak sluti i čega se boji još od one noći 
kad mu je Rustem donio od Begzade glupu priču koja 
nije ni njegova ni njihova. Objasni mu se njegova ču- 
desna bliskost s gospodarom Isaom, objasni mu se nje- 
gov teški umor i kamena nepomičnost osjećanja (da on 
u trenucima onakve bolećivosti ne poželi krenuti kući 
i Begzadi!), objasni mu se zašto se više ne sjeća svoje 
žene. I sve to u jednom trenutku, u jednom bljesku koji 
mu je u glavi proizveo pravi bol, toliko jak da je posrnuo. 

— Zar zaista nisi razumio? — začudi se namjesnik. 
— Žao mi je što ti tako teško pada, ne bih ni ja, vjeruj, 
da se ne mora. Trebao si paziti šta radiš, dragi moj. 

— Šta sam to sada uradio? 

— Naljutio kalifa. 

— Čime? 

— Ne znam, ja ti mogu reći šta mislim da je. 

— Kaži mi bar to, i to je neki razlog. 

— Tvoj aman. Ti si ga napisao, je li tako? Ti si 
napisao da se kalifove žene imaju smatrati razvedenim, 
njegova stoka ima pripasti vakufu a njegovi robovi imaju 
dobiti slobodu prekrši li kalif riječ i učini li išta nažao 
Abdullahu ibn Aliju. Ili nisam u pravu? 

— Jesi, napisao sam, samo nisam upotrijebio riječ 
"robovi", tu riječ ne volim a ni Poslanik je ne preporu- 
čuje i predlaže riječ "momci". 

— Dobro, uzmi riječ koja ti se sviđa, tvoje je da 
se nosiš s njima a moje da umirujem kalifa. I ti bi pamet- 
nije radio da više gledaš na njega a manje na riječi. 

— Nećeš mi reći da ga je naljutilo to što nisam 
napisao "robovi"!? 

— Naljutio ga je, čovječe, čitav aman, ne možeš 
onakav aman donijeti kalifu pod nos. Ti i tvoj mudri 
gospodar Isa! 

— Ja sam napisao najnormalniji aman kakvih je sto- 
tine napisano. Pa to je, čini mi se, najlakša propisana 
kazna za kršenje zakletve. 

— Kalifu se učinila preteškom, a tvoj aman nepo- 
štenim i smišljenim protiv njega. 

— Po čemu moj? Gotovo svi su isti. 

— Ovaj si pisao baš ti. 

— Po ugledu na ostale koje su pisali drugi, ja s 
njim nemam ništa. 

— Kako nemaš ako si ga ti napisao, pobogu?! Ili 
ćeš se zakleti da ga nisi pisao? 

— Ja sam pisar, čovječe, posao mi je da pišem ono 
što mi se traži. 

— Eto vidiš: posao. Isto bi tako napisao kalifovu 
osudu na smrt da su pobijedili vaši i da su tvoji gospodari 
proveli ono što su naumili. Svi ste vi isti, rođenu biste 
majku prodali za šaku vlasti. Ako si ti onakvima mogao 
služiti... Ma idi, molim te. 

— Bio si često s mojim gospodarom, a i mene si 
znao pohvaliti. ' 

— Ni pas ne bi tako lagao, srećom niko ne čuje 
tvoju sramotu. 

— Možda se kalif do sada predomislio u vezi sa 
mnom? Ja sam ipak samo pisar. 

— Moje nije da provjeravam, moje je da učinim 
po njegovoj volji. 

— Da me makneš? 

— Da njega oslobodim. 

— Možda on ne bi volio da me makneš zbog amana, 
to nije dovoljno valjan razlog. 

— Kakvog amana? 

— Onog što ga je naljutio. 

— Nikakav aman njega nije naljutio, zna valjda kalif 
kako se pišu amani. 

— Nešto drugo sam, znači, učinio? 

— Loše, brate, stojiš s vjerom. Nisi se ti oslobodio 
onoga što su te tvoji magi naučili, svi ste vi, Perzijanci, 
u dnu duše ostali magi. 

— Teško ćeš to dokazati, gospodaru namjesniče. 

— Pitam baš nedavno onog mudrog čovjeka, onog 
velikog mudraca i učitelja, al-Birunija, šta je, kažem, s 
onim al-Mukaffom, živi ovdje sam kao stijena, on valjda 
i ne zna da je Poslanik uvijek prigovarao neženjama 
govoreći da u islamu nema monaštva. Zindik je on, kaže 
mi Biruni nudeći mi da uzmem još malo betelova lista, 
zindik je on i kao svaki zindik — bezbožnik je, a kao 
svaki bezbožnik — ne trpi da se širi vjera i da na svijet 
padaju blagoslov i djeca. 

— Teško je to dokazati, gejspodem namjesniče, te- 
ško i preteško, čak će i al- Biruni to vrlo teško dokazati. 


— Pa mi jutros dođe jedan čovjek — krasan čovjek, 
dobar čovjek, pravi čovjek iz naroda i čovjek sa narod- 
nom dušom, sav se trese od straha i previja od bola. 
Ja, kaže, služim kod al-Mukaffe i otkrio sam da je on 
mag, pa to moram prijaviti jer ne mogu izdržati ove 
muke. 

— Samo se moraš odlučiti jesam li mag ili zindik, 
bilo bi mi previše da budem oboje. 

— Vidim da je teško čovjeku jer ne može prijavlji- 
vati gospodara a ne može više trpjeti da gleda lažnu 
vjeru i njezine obrede, pa ga umirujem i lijepo mu go- 
vorim, tješim ga i ubjeđujem... Jako si me namučio 
danas. 

— Još se moraš pomučiti da odgonetneš šta sam 
od ono dvoje što mi. stavljaš na dušu. 


— Ima uleme pa nek odlučuje, nije moje da ras- 
pravljam o tome. 


— I moraš naći nekog svjedoka i makar Uta svega 
toga u mojim spisima. 

— I onda pitam danas toga čestitog narodskog čo- 
vjeka, kad sam ga malo umirio lijepim riječima i is- 
pravnim mislima o vjeri, bi li se on mogao zakleti da 
je vidio svoga gospodara u tim strašnim bezbožničkim 
obredima, a on se jedan previja i drhti, govori o svom 
bolu i strahu pred tobom, ali će se, kaže, zakleti pred 
stotinama ljudi i sa stotinu zakletvi jer je njemu spas 
njegove duše važniji i od gospodara. 

Tada Sufjan ibn Muavija zapljeska i kroz jedna od 
vrata prekrivenih zavjesama uđe u sobu Rustem, povijen 
udesno i prema naprijed, gledajući po svom običaju iz 
glave zabačene prema gore, zakovrnutim očima koje ja- 
ko otkrivaju beonjače i daju njihovom izgledu nešto smi- 
ješno i strašno istvremeno. 

— Eh, gospodaru dobri, dragi gospodaru moj — za- 
brza Rustem čim je kročio u sobu, ne čekajući pitanja 
i ne dopuštajući da ljude muči čekanje na njegove riječi. 
— Govorio je Rustem na vrijeme, molio je Rustem da 
pamet staviš u glavu, ali ko će Rustema budalu slušati, 
ko će povjerovati da Rustem nešto zna i može kad on 
jadnik čak i izgleda blesavo. Zar je trebalo da se nas 
dvojica susrećemo ovdje i na ovaj način, zar je jadni 
Rustem morao doživjeti ovakvo nešto?! Ali neka, valjda 
je tako moralo biti, šta mi sad možemo. Ja vam opet 
kažem da vas volim i kažem vam da Rustem čini dobro 
onima koje voli, da im on jadnik čini dobro ; onda kad 


bi htio da im čini zlo, eto takav je Rustem i šta mu 
mi sad možemo. 


= Dobro je, na izvodi ovdje — zaustavi ga Sufjan 
netrpeljivo — kaži sad je li radio gubi se. 

Rustem se kratko, kao da je iznenađen, zagleda u 
Mukaffu, pa u novog namjesnika, onda zatrese obore- 
nom glavom kao da se želi otresti nečega, pa nastavi 
ništa sporije nego što je počeo. 

— Jeste, jeste, gospodaru moj dobri i sunce naše 
sjajno, jeste, radio je. Radio je što se ni zamisliti ne bi 
moglo, radio je strašne stvari, radio je svega toga ne- 
potrebnog i suvišnog. Jeste, brate slatki, kako nije radio, 
zar bih ja rekao da je radio ako nije radio. Teško je to 
i strašno, ali šta se sad može ako je već radio. Ja mislim 
da je sada najbolje da sve to sabere u svojoj duši i da, 
kad je već prihvatio ovu vjeru, umre sada za nju kao 
mučenik, da ozbiljno umre za svoju novu vjeru i radi 
nje. To je ipak lijepa nagrada i tada ne bi sasvim uzalud 
živio i radio. 

— Smiri se, čovječe, i reci jasno i glasno šta je 
radio. Ponovi ono sada — da i on čuje. 

— Svašta je radio, nema šta nije, lijepi moj gospo- 
daru i radosti naša zajednička, radio je, moglo bi se 
reći, šta god hoćeš. Vatru je palio i tajno joj se molio, 
meso je na njoj spaljivao, a možda i djecu ako su se 
našla negdje u blizini, pravu je vjeru zaturao 1 boravio 
daleko od nje... 

— Idi, slobodan si — prekide ga Sufjan ibn Muavija 
i odmahnu rukom kao da ga otpušta, a onda se zagleda 
u al-Mukaffu tražeći valjda od njega pomoć, razumi- 
jevanje ili nešto slično. Nakon dugog razgledanja al- 
Mukaffinog lica, odvratio je oči od njega i usredsrijedio 
se na svoju ruku, 1 dalje šuteći. — Eto, šta da ti kažem. 

Kod ovih riječi Sufjan preplete prste na rukama i 
zabaci ih iza glave, kao da želi dlanovima poduprijeti 
otežalu glavu. Trebalo je da mu bude udobno, onako 
zavaljenom na jastuke i s glavom na dlanovima, ali su 
mu noge bile smjerno pružene jedna pored druge, dajući 
njegovom izgledu nešto skromno, tiho i suzdržano. Mo- 
žda je njemu bilo zaista najudobnije tako, ali su te noge, 
brižno pokrivene i pružene jedna uz drugu, navodile na 
pomisao da bi njemu bilo istinski lijepo kad bi sad ustao 
i sjeo naslonjen uza zid kao što pristojni ljudi i sjede. 

Nije njemu bilo dobro onako zavaljenom, kao što ne 
bi bilo dobro ni Mukaffi, i on mu već htjede predložiti 
da sjedne normalno, ali se sjeti situacije i upta kao što 
je red: 

— Kad će biti suđenje? 

Eto im tamo, to se nas ne tiče. 
Kako to? 

— Tako, i vjeruj mi da je tako bolje, kao prijatelj 
ti kažem. Dok se oni dogovore za šta će ti suditi, dok 
se sve to pripremi i izvede kako valja, dok se nađu 
dokazi i svjedoci... Ti bi, čovječe, poludio. Ovako — 
nećeš se ni snaći, ni oko sebe se ne stigneš okrenuti, 
a sve je gotovo. Neka se oni dogovaraju do mile volje, 
nas dvojica smo mirni. To ja činim radi tebe, toliko ti 
još mogu učiniti. Recimo zbog onih razgovora koje si, 
naravno, izmislio. I 

— Dobro. 

— Dobro, nego šta, i ja sam neki čovjek, majka 
mu stara. 


Svijet je naljepši, tamo kod nas, u ranu jesen kad 
dani i noći traju približno jednako pa se svijet otprilike 
podjednako grije i hladi. Vazduh je dirljivo prozračan 
i mekahan tako da se svi oblici i boje u njemu izoštre 
i dođu do svoga pravog lica, a obilje svjetlosti sve pove- 
zuje i okuplja u cjelinu kao neki blagi i predobri razum. 
Tada se svaka stvar vidi savršeno jasno izdvojena, a 
istovremeno se tako lijepo povezuje s drugim stvarima, 
tako se skladno i mirno uklapa u cjeline da čovjek mora 
drhtati od radosti sjedeći na brijegu okrenutom prema 
jugu i gledajući svijet kroz umjereno osušen i umjereno 
navlažen vazduh rane jeseni. 

Tada su 1 ljudi najbolji 1 najljepši, tada čovjekova 
koža prelijepo naliježe uz njega, zaokružuje ga i odvaja 
od svega, ali je tada ljudska koža najpodesnije šupljikava 
tako da se kroz nju čovjek izliva i razliva se po svijetu, 
miješa se s vazduhom i jesenjim travama, priljubljuje 
se uz plodove i drveće, sobom orosi svaki kamen na 
koji naiđe slivajući se niz južnu padinu brda. Nikada 
čovjek nije tako izdvojen 1 toliko svoj, i nikada nije 
tako snažno spojen sa svijetom. 


Tada ni ljubav među dvoje ljudi nije požudna nego 
je mirna i skladna, čežnjiva i ragovorljiva preko svake 
mjere. Čovjek u tom trenutku već zna da će ga nova 
vjera, koja je središte svijeta prenijela na jug, privući 
i navesti da piše na beduinskom jeziku koji je nekim 
čudom postao svjetski jezik, ali mu tada, dok sjedi na 
južnoj padini brijega, ne pada na um da sa svojom ženom 
govori o tome. Ne želi to sada ni spomenuti, iako je 
od prije koji mjesec svaki njihov razgovor dolazio na 
to treba li otići dolje ili čovjek može, sjedeći ovdje, 
naučiti i reći ono što će ga opravdati na svijetu. Ne 
želi jer ga u ovom času naprosto ne zanimaju nadmoćne 
vjere i mogućnosti koje one ljudima otvaraju. U ovom 
trenutku mu je dobro, osjeća se lijepo cijelim i sebi 
dovoljnim, ne treba mu ništa osim da sa svojom ženom 
nastoji naslutiti radost svijeta koji je isto tako cijel i 
zaokružen u ranoj jeseni. 


Govori joj da je to zato što su se uravnotežili gra- 
divni elementi svijeta, što je u ovih dvadesetak do mjesec 
dana podjednako vlage, vatre, vazduha i zemlje, pa ni 
jedno od njih ne preteže i ne remeti spokojni sklad svi- 
jeta. Zena se smije i pita ga kad je on to mjerio, a on 
nerado priznaje da je to čuo od ljudi koji su mnogo 
putovali. Ima, govorili su mu, u Siriji, pogotovo u An- 
tiohiji, ljudi koji izučavaju spise rumijskih učitelja, pa 
su im ti ljudi govorili o gradivnim elementima svijeta 

1 njihovoj ravnoteži, a govorili su im i o geometrijskim 
oblicima i njihovim značenjima, ali on to nije upamtio 
a rekao bi da ni oni nisu baš razumjeli. Pričali su mu 
ti ljudi i o sjevernim krajevima, pričali su mu o narodima 
Jedžudž i Medžudž koji jedu djecu i opće sa životinjama, 
ali se njemu čini da nigdje na svijetu nije među ele- 
mentima stvorena ovako lijepa ravnoteža kao u oblasti 
Fars i da se nigdje svijet ne može osjetiti i razumjeti 
ovako potpuno kao na ovoj padini njihovog brijega. Žena 
se smije i raduje se iako Zna da on laže i da će o odlasku 
i putovanjima pričati već za koji dan, kad vlaga počne 
prevladavati u svijetu i kad on izgubi ovo osjećanje da 
se lijepo prepliće sa svijetom. 

— Jesi li ti nekad doživio ranu jesen, onako pravu? 
—_ upita Mukaffa stražara koji se u tišini pripremao i 
"pravio se da njega nema. 

— Ne bih ja s tobom razgovarao, pravo da ti kažem 
— odgovori stražar i stade kao da je jedva dočekao mo- 
gućnost da progovori s čovjekom kojega mu je kazniti. 
A onda nastavi, razgovarajući, mirno pripremati malu 
lomaču. 

— Zašto? 

— Zato što si mag i zindik. 
Šta ti je to? 
— Nevjernici i bezbožnici. 
Zar ti ja tako izgledam? 
Svi ste vi takvi, iako ne izgledate tako. Kad vas 
gleda čovjek bi rekao krasni i normalni ljudi, ali ste u 
dnu duše pokvareni i i opasni. Dobro se, čovječe, pretva- 
rate i zato ste još opasniji. 

— Zar sam i ja stvarno takav. 

— Svi ste vi takvi, svi ste isti. 

— Koji mi? 

— Vi magi i ostala bagra koja ljuti namjesnika. Vi 
ste u stanju čovjeka zavesti prije nego se on snađe i 

onda misli da radi ono što treba, a u stvari radi ono 
što vi hoćete. Zato ti unaprijed kažem da ću ti oči 1s- 
kopati ako počneš s njima nešto izvoditi da me opčiniš. 
A ni razgovarati s tobom ne smijem, jer ste vi i sa 
riječima svašta u stanju. 

— A kako ti sve to znaš, molim te? 

— Ne znam ja, ja sam običan čovjek i ne miješam 
se u to, ali ima ko zna. 

— Ko zna? 

— Zna namjesnik, zna ulema, znaju svi kojima je 
posao da znaju. 

— Mene ćeš ubiti ti, neće ni namjesnik ni ulema. 

— Tebe će ubiti tvoja glupost, a ja radim svoj posao, 
samo radim svoj posao, kao i ti svoj, namjesnik svoj... 
Svak svoj. | 

— Ali šta ćeš ti ako se sutra pokaže da ja nisam 
ni dualist, ni zindik, ni mag, ni bilo šta od onoga za 
šta me sudite i za šta me ti ubijaš? 

— Kako nisi? Kako će se pokazati da nisi kad jesi? 
Po svemu ti se vidi, čovječe, da jesi. Pravi pravcati mag 
i to ostalo, sve što si nabrojao. 

— Po čemu se vidi? 

Po svemu. Vidi se po tome što si osuđen i po tome 
što ćeš biti kažnjem, vidi se po tome što ti se sve ovo 
događa, vidi ti se po licu i po imenu. Čovjeku se, jadan 
ne bio, događa ono što liči na njega, nikome se ne može 
dogoditi ono čega u njegovoj prirodi nema. Tvoja je 
osobina da ti se ovo dogodi, jer ti se ne bi moglo dogoditi 
da nije. Eto ti. 

— Vjeruješ li da sam i ja mislio nešto slično tome, 
čak sam i pisao tako. 

— Eto vidiš, kažem ti ja da jesi. 

Mukaffa se zbunjeno pitao kako je moguće da ova 
biljka ponovi njegovu misao. Nije njemu smetalo što 
se njome unakaženom opravdava njegova besmislena 

smrt, nije ni pomislio objašnjavati ovome da se ta misao 
ne može tako razumjeti i da stvari stoje sasvim drugačije 
i zapravo suprotno, nije ga čak zanimalo je li stražar 
od nekoga čuo ovo što je rekao ili se rečenica rodila 
u njegovoj loptastoj glavi. Sve je to sada nevažno, suviše 
je on umoran da bi se sada bavio stvarima ovoga svijeta. 
Njega zanima jedino nada koju je ovo u njemu probudilo, 
lijepa mogućnost da smo svojim znanjem već boravili 
u nevidljivom svijetu i da smo tamo onakvi kakvi smo 
ovdje u duši. 

— Vjeruješ li da se može znati ono što se nije čulo 
niti vidjelo? — upita stražara ne bi li mu izmamio još 
nešto što bi potvrdilo njegovu nadu. 

— Ne bih ja s tobom razgovarao — odgovori mu 
stražar zauzet grijanjem širokog sjajnog gvožđa. — Sve 
smo mi jedan drugome rekli, možda i više nego što 
smo imali i trebali. Hajde, gotovo je. 

Prekrio mu je lice crvenom krpom namočenom u 
neki miris toliko jak da se dah od njega presijecao, ali 
se usput glava od njega lijepo bistrila. Upravo je mislio 
kako bi dobro bilo da je ovakvo nešto imao u bunovnim 
jutrima kad nije mogao rastjerati vlažnu maglu iz po- 
tiljka, kad ga presiječe strahovit bol. Razjasni mu se 
da je prejakim mirisom (da nije eukaliptusovo ulje?) 
blagoslovljen da se ne bi onesvijestio i tako izbjegao 
bolove. Nije vidio šta mu njegov sugovornik radi, ali 
je znao da će mu odsjeći ruke i noge pa rane zapeći 
vrelim gvožđem da zaustavi krvarenje, a nakon toga, 
prije nego ga ubije, zapaliti na lomači njegove neka- 
dašnje udove čije sagorijevanje mora gledati. "Radi pou- 
ke", rekao mu je Sufjan ibn Muavija kad mu je obja- 


šnjavao kaznu, "da i u smrti gledaš vatru kad si je u 
životu toliko volio", 

Kad ga je namjesnik otpustio, Rustem je otišao kod 
jednog Perzijanca u čijem su svratištu odsjedale kara- 
vane s kojima je dolazio dok je bio gonič. Zatražio je 
vina 1, sklonjen u tajnu sobu, pio dok mu nije bilo do- 
voljno, izazivajući čuđenje svojom šutnjom. A morao 
je šutjeti jer je mislio brzo i snažno: valjalo je smisliti 
nešto da čovjek ostane u milosti u kojoj je bio do sada, 
a valjalo je izići na kraj i s ovom drhtavicom u stomaku 
od koje čovjek ne može normalno ni misliti, ni jesti, 
pa ni disati 1 živjeti. 

Vino je ublažavalo drhtavicu i ublažavalo teški, neu- 
godni mjehur koji mu je iznutra pritisnuo stomak još 
u namjesnikovoj kući. Zato je pio i uporno mislio, prave- 
ći se da ne vidi domaćina i njegovog sina kojemu se 
uvijek radovao, praveći se da ne čuje njihovo sašap- 
tavanje kojim su ga nastojali uvući među se, praveći 
se da je odsutan kao što je, ustvari, i bio jer njemu 
više nije bilo mjesto među njima. Nema Rustem više 
šta reći o podrepnjacima i o samarima, ne završavaju 
se više Rustemova pitanja kod ručka s mesom ili ručka 
bez mesa. Rustemu je sada na vratu jedna rijetka ljubav 
i jedna još rjeđa žena, Rustemu je na duši uspomena 
na jednog mučenika, Rustema već dugo u jednoj ugled- 
noj kući gledaju kao malog gospodara, nije više Rustem, 
uza svu svoju dobrotu, društvo ovima ovdje. 

Zato je platio i izišao čim je popio dovoljno da 
mu sine rješenje, ostavljajući začuđenog domaćina i nje- 
govo pretužnog sina bez jedne riječi objašnjenja i čak 
bez pozdrava. Primijetio je da je duboka noć, a iz toga 
zaključi da je sjedio više sati i popio jako mnogo, pa 
se u mislima zadovoljno potapša po leđima misleći o 
tome kako Rustem ostaje Rustem i kako je Rustem još 
uvijek junačina koji u sebe može toliko saliti i pored 

toga što se pogospodio i što već dugo, dugo ne Živi 
pijaćim životom. Tako je mislio i radovao se svome 
čvrstom karakteru, žureći kroz pustu basransku noć koja 
je već naginjala svitanju. 

U gospodarovu sobu se uvukao bez problema i ne- 
primijećen. Ne bi on, doduše, imao problema ni da ga 
je neko vidio jer je znao ubijediti ukućane da on kod 
gospodara ulazi kad on misli da treba, ali se u ovom 
trenutku 1 u ovom stanju naprosto ne bi volio sresti s 
nekim od kućne čeljadi. Imao je svoju misao, imao je 
plan kako da onu krasnu ženu poštedi loših vijesti i 
imao je lijepo unutrašnje ozarenje što će učiniti tako 
dobro djelo, a Rustem je bio dobar 1 volio je dobro, 
ma šta ko o njemu mislio. On je zaista činio dobro i 
onda kad je htio zlo i kad je sve izgledalo kao da čini 
zlo. 

Računao je da bi najbolje bilo kad bi našao ono 
dugo pismo što ga je gospodar jutros poslao pa ga on 
odnio namjesniku, jer je morao dati i nešto napismeno. 
U svakom poslu sa vlastima treba biti nešto napismeno 
jer su vlasti, računao je, vlasti upravo zato što su pismene 
i što sve rade napismeno, pa je namjesnik predao gospo- 
darovo ogromno pismo. A njemu su 1 inače, valjda zbog 
gospodstvenosti i finoće njegove duše, neobično godile 
te pisane stvari, toliko su mu godile da bi on sve radio, 
čak bi i s drugovima razgovarao, napismeno, samo kad 
bi mogao. Vidio je da gospodar gleda u druge svitke 
dok je pisao ono dugo pismo i po tome je znao da ga 
zapravo prepisuje. Sada će on naći te svitke i odnijeti 
ih onoj dobroj ženi kao novo pismo, po čemu će ona 
znati da je gospodar živ i zdrav i da joj i dalje piše. 
A onda će kasnije uzimati stare svitke i nositi joj ih 
kao nova pisma, stalno povećavajući razmak između jed- 
noga i drugog dolaska. U onoj gomili svitaka naći će 
ih se sasvim dovoljno da posluže kao pismo do njezine 


148 


smrti, jer će se u neko doba Bog i nje sjetiti. I to dosta 
brzo, sudeći po onome što mu je iza zavjese govorila 
kad je bio posljednji put i kad ga je nagradila kao što 
i priliči njezinoj milosti (da je pravi namjesnik, 1 on bi 
ga jutros nagradio tako ili još bolje, a ne vikom i jednim 
lošim ručkom u kuhinji, s robovima). 

Znao je Rustem da će se pametna žena koja zna 
čitati malo začuditi pismima svog muža koja nisu baš 
najsabraniji odgovori na njezina pisma, ali se nadao, i 
čak je bio siguran, da će ona iz njih razumjeti ono što 
njezinoj čežnji treba, a ne ono što u njima piše. Bio je 
siguran da će ona, ma šta pisalo na svitku, vidjeti da 
gospodar tuguje za njom i da mu nije dobro što nije s 
njom, ali da je inače živ i da eto misli na nju. To je 
misao koja mu je sinula dok je sjedio u svratištu i na 
kojoj počiva čitav njegov plan. Možda je čak bolje da 
ono što joj donese bude bez ikakve veze S njezinim 
pismom koje je nosio ovamo, jer će tada veze između 
dva spisa njezina čežnja tražiti i otkrivati ih u svakom 
retku, a kad bi ih nešto malo bilo u samim pismima, 
njezinom bi razumu jako padala u oči ona mjesta u pismu 
koja nemaju nikakve veze S njezinim, pa bi mogla nešto 
i posumnjati. Ovako neće posumnjati, ovako će iz svake 
riječi, baš zato što ne govori ni o njoj ni o onome 0 
čemu je ona govorila u svom pismu, pročitati njegovu 
potrebu za njom i tugu što nije s njom. 


Potpuno siguran u istinitost svoje misli i izvedivost 


plana koji će mu sačuvati ugledno mjesto posrednika 
eturao je po svitei- 


između gospodara i njegove žene, pr O S 
ma i razmotavao ih nadajući se da će po žvrljotinama 
i po rasporedu redaka prepoznati pismo s kojega je prepl- 
sano ono što je sada kod namjesnika. Bilo bi dobro da 
ga nađe i da provođenje plana počne baš s njim, jer Je 
ono neobično zbog svoje dužine, a jeste gospodarovo 
pismo i jeste odgovor na njezino. Nakon ovoga, dugog 

1 neobičnog, neće ni pomisliti da su iduća čudna, jer 
ne može pismo biti čudnije od ovog ovolikog. 

Ni jedan od svitaka s gomile koju je pregledao nije 
ličio na onaj, ali se Rustem nije osobito uznemirio jer 
ih je u sobi bilo još dosta, a i plan mora uspjeti već 
zbog dobra koje donosi njegovo ostvarenje. Bog neće 
dozvoliti da onu dragu ženu stigne tužna vijest, a ni 
njega ne bi trebao ostaviti bez glasničkog mjesta koje 
mu se tako dopada. Sa gomile pod prozorom, koju je 
on davno primijetio, iako je bila lijepo zaklonjena zas- 
torom, uze prvi svitak i razmota ga, Znajući unaprijed 
da neće biti onaj koji traži jer je ovaj mnogo bolje izbi- 
jeljen. Razmota ga naprosto onako, bez razloga ili s 
jedinim razlogom u tome što je pogled na nizove ulijevo 
nagnutih vijuga ispunjavao njegovo srce radošću i 0s- 
jećanjem svečanosti. " 

Ako zaista nije znao čitati, kao što je tvrdio al- 
-Mukaffi kad je prvi put bio u ovoj sobi, nije mogao 
prepoznati široko razmaknute nizove kvakica i crtica S 
neobično visokim uspravnim linijama. Da je znao, pro- 
čitao bi ono što ga je povezalo s Mukaffom i što ga 
je prvi put dovelo ovamo: "Mili moj daleki, javi se i 
ukloni strah ili. ga bar potvrdi. Šta se to događa? Šta 
nije u redu s tobom ili sa mnom? Već desetak dana 
ponavljaju se iste zloslutne stvari: uredim se za tebe 
kao prije, dok si bio kod kuće, a onda mi se surma 
razlije po kapcima i obrazima, rumenilo mi se s usana 
slije niz bradu u tankim curcima, a kosa mi ugasne kao 
da nikad ulja nije vidjela. Ne znam kako se ni zašto 
se to događa. Uljepšam se i sjednem da s tobom razgo- 
varam; u mislima ti pjevam i pokazujem igru s lutkama 
koju sam smislila za tebe; dozivam te, volim te i lijepo 
mi je; a onda se opet pogledam i vidim obraze srebrene 
od surme, kao na mrtvacu, crvenu bradu i ugaslu kosu 
kao da me već dugo nema. Što je to? Javi se, jesen je 

i ljudi dosta putuju. Strašno je što mi ne dolaziš ni na 
san ni u razgovor. Begzada." Ovako, ne znajući mogao 
je samo promatrati hitru igru linija i tačkica, osjećajući 
kako mu pogled na tu igru raduje srce i kako mu se 
po tijelu razlijevaju milina i razdraganost. Volio je gle- 
dati pisma, uvijek je mislio da ima nešto lijepo i veliko 
u pogledu na njih. 

A onda primijeti da se ispod onih redova ispisuju 
novi, strašno zbijeni i usitnjeni, nešto bljeđi od onih, 
ali dovoljno jasni da se vide 1 da se pristojan čovjek 
začudi. Da nije kako jeste, Rustem bi mogao pročitati 
i njih: 

"Čime smo zaslužili ovo obilje milosti koja pada 
po nama, draga Begzada? Trebala bi mi glava prskati 
od bolova, a ja bola ne osjećam, trebalo bi mi se srce 
slediti od pogleda na to kako mi nekadašnje tijelo gori 
a ja to i ne vidim, trebao bih bjesniti od mržnje što su 
me nevinog osudili, a ja sam samo umoran, strahovito 
umoran. Mislio sam da sam te zaboravio i da među 
nama više nije moguć dodir, a sada te čujem i znam 
da čuješ i ti mene. A tu je i čudo od milosti koje možda 
pripada svim ljudima, ali ljudi to ne znaju kao što ni 
mi nismo znali — svoje priče smo pročitali prije nego 
što su nam se dogodile. Nevidljivi svijet nam je stalno 
govorio, a mi nismo čuli i nismo znali, ali je to ipak 
milost, i čudo, i ja se radujem. Čujem da se raduješ i 
ti. Dobro je. 


Zid prema meni počinje se čudno ponašati. Pobijelio 
je 1 pretvara se u veliki kvadrat, a u njega se sada upisuje 
drugi kvadrat s vrhovima nasred njegovih stranica. Sada 
znam da mi ništa ne mogu, sada sam već u nevidljivom 
svijetu, ma šta to bilo i ma kako tamo izgledalo, Sve 
brže se upisuju sve manji kvadrati od kojih se čitav zid 
Zavrtio i vrti se sve brže, uvija se u sebe i prostire se 
do u beskonačnost u vlastitu dubinu koju nisam mogao 

ni naslutiti. Čekaju li me na dnu ovog zida neke oči 
bez zjenica? Imaju li zlatne tačkice u sebi? Znaš li ti, 
Begzada? Ne vidim te, ni sada ne znam kako izgledaš, 
ali znam da si tu i da me čuješ. Kaži mi ako nešto 
znaš. Ovo je tvoj Abdullah, Rusbeh, ovo sam ja. Bijelo." 

Rustem je najprije s radošću gledao kako se bjelina 
ispunjava gustim redovima, a onda se malo začudi pa 
se uplaši razumijevajući da ovdje nisu čista posla. Ne 
može se ispisivati samo od sebe, to u ovom svijetu nije 
dato i baš je dobro što nije. Kako je gledao u svitak, 
strah mu je rastao i pojačavao se dok mu oči nisu, od 
drhtanja ruku, počele brkati redove tako da je on vidio 
nove redove i kad je upisivanje već davno prestalo. Onda 
je i on vidio da se novi redovi ne upisuju, ali se od 
neke začaranosti (i, treba iskreno reći, od straha) on 
nije mogao pomjeriti i jednako je držao svitak pred oči- 
ma, nepotrebno buljeći u njega. 

Kao da mu strah otiče kroz oči, umirio se tim zure- 
njem, a onda mu se stvari počeše objašnjavati i on se 
iskreno naljuti. On je, znači, čarobnjak, a ne mudrac i 
mučenik. On je onu krasnu ženu morao ostaviti bez poro- 
da i pobjeći od nje ovamo da ga ne bi otkrila, jer je 
mnogo lakše kriti se i dalje zavoditi iz daljine. Eh, kako 
je Rustem mudar i kako je dobar što ga je predao namje- 
sniku. Sad će on uništiti ove njegove čarolije, a njoj 
će već nešto ispričati. Svaki put će joj, kad bude dolazio 
odavde, pričati nešto novo, sve više je oslobađajući sje- 
ćanja na onoga, sve bolje i jasnije joj pokazujući da je 
ona u životu zaslužila mnogo, mnogo više. A vremenom 
— ko zna, možda čovjek uspije i nešto više uraditi za 


nju i za sebe, mislio je Rustem slažući svitke na Muka- 
ffino ognjište. 

Al-Hallag 


I DIO: SUMRAK 


— Nemoj danas, Rabija, danas to ne bih mogao pod- 
nijeti. 

— Zašto, Gazvane? Što me to kažnjavaš? Najprije 
te danima nema, a onda nećeš ni da ti sviram. 

— Ne budali, pobogu, kako te kažnjavam!? Napro- 
sto ne bih mogao podnijeti, zaista ne bih..Ne treba mi 
svirka, bojim se da bi me dokrajčila. 

Rabija hitro ustade, ode do prozora i zatvori ga, 
pa navuče tešku crvenu zavjesu od čega se u sobi smrači 
gotovo kao da je noć. Onda u uglu zapali svijeću 1 u 
nju pobode štapić s jasminovim mirisom, zatim se vrati 
na svoje mjesto, uze Gazvanovu desnu ruku i poče mu 
masirati šaku stavivši je sebi na koljeno i pritiskajući 
je objema rukama. Znala je da će mu to prijati, a i njoj 
je bilo zgodno da prikrije zbunjenost. Već danima ga 
čeka s očima obrubljenim surmom, kako je on volio, 
sa svježe oknivenim noktima i kosom, odjevena u bijelu 
svilu koja se s njezinim tijelom prelijepo igra otkrivajući 
ga i sakrivajući, zaklanjajući i time pokazujući više nego 
samim pokazivanjem. Čeka ga, boji se za njega i čezne 
za njim, a on ne dolazi i ništa joj ne poručuje. Za njega 
je smislila prelijepu i beskrajno složenu igru rukama u 
kojoj samo pokretima ruku, bez muzike i bilo kakve 
pomoći izvana, pripovijeda o ljubavi, nesreći i pomi- 
renju. A zna se koliko je on opsjednut njezinim rukama 

i šta znači to što za njega smišlja igru u kojoj se one 
pokazuju. 

Pošto ga nije bilo nekoliko dana, uplašila se i počela 
slati djevojku da se, praveći se da kupuje za kuću, što 
može bolje raspita za događaje u gradu. Računala je da 
se mora pričati o tako krupnom događaju kao što je 
zatvaranje ili smrt emira straže. Tako je čula za niz 
čudnih smrti, kao da se ljudi natječu u neobičnom umi- 
ranju, pa se malo umirila. U stvari, zabrinula se nešto 
drugačije jer je znala Gazvanovu sklonost sanjarenju i 
igrama neobičnog spajanja stvari. "Bog zna kako će sve 
ovo djelovati na njega", mislila je, "kako će poslagati 
sve ove čudne smrti i šta će sve iz toga izvesti". Pogotovo 
ovako nemiran kakav je u posljednje vrijeme, otkako 
je zaključio da ga princ Hasan mrzi i da mu radi O 
glavi. . 

Zato se zaista obradovala maločas, kad je ušao. 
Ovih dana, dok ga je čekala znajući da neće doći, smislila 
je da se malo poigra ljubomorom, da mu prigovori što 
su mu važniji njegovi zločinci od nje pa da se onda 
pomire uz jasminov kad i njezinu svirku. Od toga je 
odustala čim ga je vidjela onako zbunjenog i rastrojenog, 
pa su joj ruke same dograbile sviralu. Nije se ni njoj 
sviralo, nije ni bila svjesna da uzima sviralu, to su ruke 
same htjele nešto poznato i sugurno, to je bio bijeg od 
zbunjenosti i potraga za utočištem. A on je to odbio 
prije nego se s njom i pozdravio, tako da se ona potpuno 
izgubila, ne znajući ni šta ni kako da učini. 

— Sta se dogodilo, Gazvane? 

— Bvašta. Svega toliko da nikako ne mogu znati 
šta zapravo, 

— Što nećeš da ti sviram? 

= Kakva crna svirka!? Svirka čovjeku treba da ga 
odvede negdje izvan njega, da ga zavede negdje gdje 
stvari nisu sigurne i jasno razgraničene, negdje gdje se 

na trenutak može zaboraviti ovaj svijet i svoje lice. A 
meni treba baš suprotno, sve suprotno od toga. 

— Sta to? 

— Jasnog rasporeda i čvrstih granica. Svijeta u ko- 
jem sam ja — ja i u kojem ne mogu biti niko drugi. 
Svijeta u kojem danju sija sunce a noću mjesec, u kojem 
se dan i noć smjenjuju sigurno i obavezno, u kojem 
kuće stoje na zemlji a ljudi stanuju u kućama. 

— Čudne ti stvari trebaju, dragi moj — nasmija se 
Rabija. — Hoćeš li da odgrnem zavjesu i otvorim prozor? 

— Ne, vani će uskoro sumrak a tvoj vrt je jadan i 
zbrkan. Treba mi svjetla i jasnog rapsoreda, treba mi 
sigurnosti i dobre vidljivosti. 

— Hoćeš li da donesem još svijeća? 

— Nije riječ o svijećama, Rabija pobogu, ništa se. 
svijećama ne može riješiti. 

— Pa kako onda može? Može li se sviračici doći 
po mnogo svjetla i čvrsti raspored, ako je ona sama od 
sebe zbrka i ako je njezino da stvara zbrku? Pomozi 
mi da te razumijem, pa ću ti možda i pomoći. 

— Nemoj se sada sa mnom šaliti, zaista mi nije do 
toga. 

— Ne šalim se, samo mi je teško što ti ne mogu 
pomoći — odgovori Rabija svađalački, pa ušuti kao da 
se uplašila svog vlastitog glasa. Onda upita, nakon kratke 
šutnje u kojoj je i dalje masirala zadebljanja na Gaz- 
vanovim prstima: — Šta ti je ovo s rukama bilo? 

— Znaš to vrlo dobro, sada možda već bolje i od 
mene — umorno odgovori Gazvan, izvuče ruku iz nje- 
zinih i leže licem u jastuk. 

Ovo je Rabiju konačno uvjerilo da se S njim događa 
nešto posve nepoznato i novo u ovih nekoliko godina 
što joj ovako dolazi. Nikada nije bio ovakav, a mnogo 
puta je bio umoran, zbunjen i izgubljen. I svaki put 
kad joj je takav došao, među njima se ponovio isti razgo- 

vor koji je već postao njihov tajni obred, nešto poznato 
i sigurno a samo njihovo, nešto u šta se sklanjaju kad 
god im je strašno ili nesigurno u svijetu. To je razgovor 
koji je pokušala zapodjenuti sada, pitajući ga šta mu je 
s rukama. Znala je šta će joj odgovoriti, znala je sva 
pitanja i sve odgovore u tom razgovoru jer su ga ponovili 
mnogo puta do sada. Nadala se da će taj razgovor pomoći 
sada kao i mnogo puta prije, da će poznati odgovori 
Gazvanu, biti kao poznato tlo, da će mu odavno poznati 
i utvrđeni razgovor pomoći da prepozna sebe i nju i 
tako mu dati bar malo sigurnosti. U ovaj razgovor su 
se sklanjali kao u skrivenu pećinu za koju samo oni 
znaju kad god im nije bilo dobro. Uvijek isto, bez ijedne 
riječi koja bi se smjela promijeniti. Na njezino "Što ti 
je bilo s rukama?", on odgovara: 

— Zar ne vidiš? Kvrge od lomljenja prstiju, zara- 
sline na kostima. 

— A otkud ti to? Pogledaj, jedan ti je prst gotovo 
kao moja ruka. 

— Iz Basre. Lomili su mi ruke, prst po prst, pa 
članak po članak. I noge su mi takve. 

— Zašto? 

— Ne znam, nešto je bilo pa su me zatvorili i mučili. 
Ali se onda razjasnilo, pa me je vezir izvadio i poveo 
sa sobom ovamo. I od tada napredujem, stalno, sve do- 
sad. Moji ljudi su mi lomili, oni su i došli po mene. 
Šta ćeš, tako je to, valjda ni njima nije bilo lahko. 

— Je li boljelo? 

= Jako. 

— Jesi li se bojao? 

— Jesam, ali ne bola. Nečega drugog sam se bojao, 
ne znam čega. 

— Sjeti se toga bola. Sav se, molim te, saberi da 
se sjetiš bola u prstima, zvuka prelomljene kosti i po- 
derane kože, nečega što si tada vidio u sebi ili oko sebe. 

— Nije se derala koža, vidiš da nema ožiljaka. Samo 
kosti. 

— Dobro, onda samo kosti, ali se sjeti nečega. Sjeti 
se nekog lica koje si gledao, sjeti se kamena u Zidu, 
sjeti se bilo čega što će te dovesti do bola. Važno je 
da dozoveš bol, da ti se tijelo opet zgrči. Hajde, možeš 
to, sigurno možeš. A onda si u sebi. 

Tako je bilo uvijek, još od onog razgovora prije 
tri godine ili nešto manje kad je neočekivano ostao iza 
ostalih slušalaca i počeo je ubjeđivati da je al-Džunajd 
sigurno ubijen, ali da to nije njegov posao i da on zato 
ništa neće dokazivati. I ranije su oni razgovarali, ali 
prije njezine svirke i kao uzgred, o nekom njezinom 
slušaocu ili poznaniku. A tada, kad je govorio o al-Džu- 
najdu, razgovarali su posve drugačije, iskreno i tiho, 
kako ona nikada ni s kim nije razgovarala. Gazvan je 
govorio o strahu, o tome kako je, stojeći nad al-Džu- 
najdom, osjetio isti onaj strah koji je osjećao u podrumu 
basranske tvrđave. Uvijek je nakon njihovog razgovora 
govorio o strahu. Strahom se Gazvan inače mnogo bavio 
i dobro ga poznavao, o njemu govorio lijepo i iskreno 
kad god je bio zbunjen, ali joj nikad nije uspio reći 
čega se to on zapravo boji. Kad se dobro prisjeti svega 
što joj je rekao o strahu, svome ili tuđem, može sklopiti 
neku cjelinu kojoj ipak nedostaju središte 1 ime, pa zato 
i sposobnost da bilo šta objasni. 

Strah mu se otkrio kad je u podrumu basranske 
tvrđave naslutio nešto ružno i opako, nešto što mu prijeti, 
a nije gubitak položaja i lomljenje prstiju, nije boravak 
u podrumu i smrt u mukama. Nakon toga se taj strah 
ili suviše živo sjećanje na njega javlja povremeno i u 
raznim situacijama, ali uvijek kao osjećanje onog što 
je naslutio u podrumu a o čemu ne može reći ništa osim 
da stvarima oduzima oblik i njihovo unutrašnje svjetlo. 
Tu slutnju je u njemu svašta moglo izazvati — propala 

svečanost i al-Džunajdova smrt, susret s al-Halladžom 
1 mučan razgovor, naglo obrušavanje noći i suviše vruć 
vjetar. Ali se njezinoga ružnog djelovanja uvijek oslo- 
bađao onim njihovim razgovorom i dugim masiranjem 
prstiju kojemu se ona posvećivala dok joj on govori o 
strahu. Sada, evo, ne pristaje ni na njihov razgovor, ni 
na njezine ruke koje su mu uvijek izvlačile strepnju kroz 
prste, ni na njezinu svirku. Sada je, znači, uplašen dru- 
gačije, a možda samo dublje nego inače. 

Bilo bi lahko da je ona uspjela razumjeti njegov 
strah ili bar da su njegove priče o strahu imale neko 
središte. Voli ona Gazvana i sigurno bi ga znala zakloniti 
od svega što zna, vidi ili osjeća. Sve do sada znala ga 
je braniti i od ovoga jer je sve do sada bilo dovoljno 
da mu masira prste 1 sluša ga kako govori o strahu. 
Ništa joj za njega ne bi bilo teško, našla bi ona načina 
da makne tog al-Halladža kad bi on zaista bio Gazvanov 
strah. Ali nije, Gazvan se ne boji ni njega ni princa 
Hasana, ni mrtvog al-Džunajda ni bola, ni smrti ni pada. 
On se boji nečega što se skupilo oko tih ljudi i tih osje- 
ćanja. Kako razumjeti njegov strah kad se skuplja oko 
svega a nije ni u čemu? Dobro se sjećam kako je jednom 
govorio da se tijelo ne boji, a da strah ipak popušta 
kad se tijelo umrtvi umorom, snom ili opijumom. Po 
tome bi on, govorio je, morao biti bez straha jer mu 
nesanice i stalni umor potpuno omamljuju tijelo, a ipak 
se prečesto boji. Jedino što su ljudi smislili protiv tijela 
je bol koji on odlično podnosi, a ipak se boji nesnošljivo 
često i jako od čega mu se i samo tijelo grči. Kako to 
sve razumjeti? Od čega i od koga da ga brani? A mora 
ga braniti ovako sirotog i zbunjenog, njezino je da ga 
zakloni i sakrije pred svijetom. 

On je dobar i voli je, potpuno joj vjeruje i jako 
zavisi od nje. Radi nje on je maknuo Ibrahima Basrija, 
samo zato da bude jedini koji s njom razgovara. Ne bi 

da je ne voli i da mu ona ne treba. Njoj je, doduše, 
žao zbog Ibrahima Basrija jer je i on bio dobar prema 
njoj, ali njega ona nije voljela i on nikad ne bi zbog 
nje nekoga maknuo, on nije strahovao i nikad ne bi 
znao biti ovako jadan i zbunjen. Možda bi i znao, ali 
pred njom to ne bi pokazao, a to je isto kao da i ne 
bi. Gazvan je radi nje maknuo čovjeka, a ona mu evo 
ne može pomoći i samo ga tupo gleda kako leži bes- 
pomoćan i zbunjen. Mora nešto učiniti, ko će mu pomoći 
ako ne ona. 

— Hoćeš li da ti igram, Gazvane? Sve mogu za 
tebe, mogu odjednom svirati i igrati novu igru koju sam 
smislila za tebe. 

— Imaj milosti, Rabija draga. Od kakve bi mi koristi 
sad mogla biti igra? I 

— Kako da ti pomognem? Šta ti je? 

— Bojim se. 

— Zar ti koji si s lahkoćom izašao na kraj sa naj- 
gorim zločincima?! Koji se ne bojiš najstrašnijih divljih 
zvijeri? Koji si umirio ovaj grad? 

— Bojim se, Rabija. 

— Čega, čovječe? Ja ću ići da molim princa Hasana, 
sigurno će primiti molbu kad se prostrem pred njega. 
Pa nije ni on lud da izgubi takvog službenika. 

— Ne bojim se njega, ne budi dijete. On mi radi 
o glavi, ali se ja toga ne bojim. 

— Čega onda? Kako te mogu zakloniti? Kaži, si- 
gurno mogu sve. 

— Ne možeš, niko ne može, ovo je nešto u meni. 
Bojim se da gubim razum, bojim se nečeg u sebi što 
ne znam i što je strašno. Ja zapravo više i ne znam ko 
sam i kakav sam. 

— Šta ti se dogodilo? 

— Znaš li priču o čovjeku koji je otišao od kuće 
da nađe istinu, pa se vratio kući s konjskom glavom? 
Eto, to mi se dogodilo. 

— To je smiješna i dobra priča, nje se ne bi trebalo 
bojati. 

— Smiješna je tebi, ali nije onome jadniku s konj- 
skom glavom. 

— Ti nemaš konjsku glavu, ti si moj Gazvan. Ja 
to znam, ti znao-ne znao. Vjeruj mi, ja se ne bih mogla 
prevariti. 

— Mogla bi, ne možeš me ti znati bolje od mene. 

— Kako ne? Znam te bolje od sebe, u sebi se mogu 
prevariti, ali u tebi ne mogu. Ja te volim, čovječe. 

— Bojiš li se onda moje žudnje za tamom koja sve 
poravnava? Bojiš li se moje želje za svijetom bez razli- 
ka? Ja da, tek sada sam to otkrio i užasnuo se. Sada 
se bojim sebe, od sebe i za sebe. 

— Opet ti sa svojim djetinjarijama. Nije to važno, 
Gazvane dragi, pusti to. Ja te volim i znam ko si, kakav 
si, zaam da si dobar, hrabar i moj. Nemaju tame tu 
nikakva posla. Hajde, ispričaj mi šta se dogodilo, ja ću 
te masirati dok ti pričaš i sve će doći na svoje mjesto. 
Hajde, pričaj. 

— Ne može, ne smijem pričati, ako bih pričao, po- 
čeo bih tumačiti i tek tada bih se potpuno izgubio. Evo, 
ovdje sam sve pribilježio. 

— Pa ispričaj mi to što si pribiježio. 

_— Ne, ne mogu, vjeruj mi. Čim govorim, na neki 
način tumačim. Makar tonom, makar brzinom pripovi- 
jedanja. Posljednja dva-tri dana pokušao sam se sjetiti 
svega po redu, ne ispuštajući i ne dodajući ništa, bez 
ikakvih tumačenja i objašnjenja. Samo događaje, kao 
da se na tuđu glavu sve to sručilo. 

— Dobro, i šta sad nije u redu? 

— Pročitaj, pa ćemo razgovarati. Možda ću kroz 
razgovor nešto i razumjeti. Pitaj, ako ti nešto nije jasno. 
A onda meni objasni cjelinu, ako budeš u stanju. 

II DIO: DANI 


Četvrtak, 12. 


Baš sam mislio početi s bademima kad je ušao Ibn 
Tevab i prekinuo me, iako je znao da ne volim kad mi 
prekidaju ručak. Doduše, nije to bilo ni nalik na ručak, 
ali mi je bilo utoliko gore što me je prekinuo i utoliko 
teže mi je bilo da s njim razgovaram. On je bio dobar, 
mislim da mi nikada niko nije bio odan kao on, a sigurno 
nikada ni s kim nisam radio tako dobro, ali mi je tada 
i to što je dobar i odan smetalo da s njim razgovaram 
ili da ga bar slušam kao što je red. 

— U vrtu pred trgovačkom džamijom našli su čitavu 
porodicu jednog ribara — ženu, tri sina 1 dvije kćeri, 
obješene na palmi. 

— Pa šta? 

— Svi su obješeni. Na raznim visinama i na raznim 
granama, ali svi isto. Mrtvi. Ne zna se ko ni kada. Ni 
zašto. Tek su mi javili, samo sam odjurio tamo da vidim 
i da saznam ko je. Odmah sam došao ovamo. 

Jako mi je smetalo da ga slušam onako crvenog, 
uzbuđenog i marljivog. Ja sam ga podigao do zapovjed- 
nika desne strane straže, ja sam ga postavio za svoga 
prvog pomoćnika i od njega stvorio svoju desnu ruku, 
ja sam ga učinio stražarom i naučio ga da bude odličan 
stražar. Prije toga je bio sitni lopov, nevažni kradljivac 
sitnica na koje se ne pazi i skupljač otpadaka, ali je 

bio još i dječak koji će jednog dana sigurno biti sjecikesa 
od ugleda i glasa, a možda 1 nešto više, ako prije toga 
ne zaglavi. Ja sam ga podigao i napravio od njega spo- 
sobnog, brzog i vjernog stražara, pa svoga prvog po- 
moćnika i odanog psa koji zna da sam ga ja stvorio i 
zato je stalno pod rukom. Tada mi je, kad je došao i 
prekinuo mi ručak, zbog nečega jako smetalo sve to. 
Smetalo mi je sve što sam znao o njemu i to što znam 
sve o njemu, smetalo mi je što je brz i sposoban stražar, 
i smetalo mi što je meni odan tako bez ostatka. Smetalo 
mi je i to što je ovako usrdno jurio do trgovačke džamije 
da mene poštedi vrućine i ružnog prizora, smetalo mi 
je što je sada zbunjen, zajapuren i sav užurban. Zato 
nisam mogao razgovarati kako treba, zato sam samo 
kratko rezao, da ga još gore zbunim jer mi je smetala 
i njegova zbunjenost. i 

— Pa šta? 

— Ništa, samo ti kažem ono što sam do sada saznao. 

— Ne kažeš ti meni ništa nego se vrtiš, meškoljiš, 
premećeš ruke i noge, čupkaš mi tepih i kvariš mi ručak. 
Eto, to ti radiš. 

— Pa šta bi trebalo? Uvijek ti odmah javim za sve 
što se dogodilo, a ovo se dogodilo. 

— Trebao bi mi, naprimjer, lijepo i po redu ispričati 
sve. Od početka. 

— Nema početka i nema nikakvog reda. Trgovci 
su klanjali podne, krenuli iz džamije i vidjeli na palmi 
u vrtu povješane ljude. Nikoga nisu znali pa su zvali 
stražare. Nisu ni mogli znati, to je porodica nekog ribara, 
a oni, kao što znaš, uglavnom žive uz rijeku i druže se 
među sobom. Čim su mi javili, otišao sam tamo i, kako 
si me ti učio, najprije sam se potrudio da saznam ko 
su oni što su povješani. Srećom sam brzo saznao jer 
je jedan berid prepoznao najstarijeg sina, a onda su do- 
veli trojicu ribara koji su potvrdili da je to porodica 

Husajna ibn Hasana, njihovoga kolege i komšije. Nisu 
mi znali reći gdje je sada on pošto ga od neki dan nisu 
ni čuli ni vidjeli. To ipak ništa ne znači jer se s njim 
nikada nisu osobito ni viđali, znalo je proći po nekoliko 
dana da ga ne vide i ne čuju. Pošto tamo nisam imao 
šta više uraditi, naložio sam da se tijela skinu i odnesu, 
a onda došao ovamo da tebe izvijestim o svemu pa da 
vidimo šta ćemo dalje. 

— I ti si meni radi toga prekinuo ručak? 

— Šta ću? Ljutio bi se da ti nisam javio, sam si 
mi uvijek govorio da ti moram javiti sve, pa i to da je 
neko udario nečijeg psa, s razlogom ili bez razloga, a 
ako nema ni toga, da ti javim to da ništa nema. I to 
odmah, jer minutu kasnije može biti kasno. To su tvoje 
riječi. 

— Znam svoje riječi. : 

— Eto zato sam došao da ti javim za ovaj slučaj. 
Pogotovo zato što ti nisi obični emir straže nego najbolji 
emir straže i najbolji reis-ul berid. 

— Ti ćeš me učiti ko sam i šta sam!? 

— Neću, Bože sačuvaj, ja se samo trudim da budem 
tvoj učenik. 

— Uzalud, ništa od tvog truda. Da si ti moj učenik, 
naložio bi da tijela odnesu u tvrđavu, a ne bi ih slao 
sahraniti. Možda ih treba još jednom pogledati, možda 
ću ja odlučiti da ih pogledam, možda bi nešto otkrio 
da ih još jednom vidiš. | 

— Tijela su u tvrđavi i čekaju da ih tvoja milost 
pogleda ako bude htjela. I to sam od tebe naučio. 

Tada sam baš pobjesnio, ne zato što mi nije dao 
da i ovaj put budem u pravu, Nego zato što je tako 
savršen pomoćnik i što je tako dobar prema meni. Ljutila 
me je ponesenost s kojom mi JE IZTICAaO pohvale, ljutio 
me odani pogled, ljutilo me što Je sve uradio tako dobro. 
A iznad svega me je ljutilo što postoji na Božijem svi- 
jetu, 

— Gluposti, šta imam tu gledati, bar ovdje je sve 
jasno. To je neka danguba i lezihljebović koji je nakotio 
veliku porodicu, a nema sreće ili ne voli raditi. Kad 
više nije mogao podnositi bijedu ili mu krenulo po zlu 
pa nije mogao ni prehraniti toliku porodicu, povješao 
ih je i pobjegao ili se negdje sakrio. Nema se tu šta 
gledati i nema se tu šta tražiti, pametna moja glavo. 

— Ti si uvijek govorio da je rješenje uglavnom ono 
što ti prvo padne na um pošto ti uvijek na um padne 
ono što je najjednostavnije i prirodi stvari najbliže. Zato 
sam i ja, kad su mi javili, pomislio da je u ovom slučaju 
tako. Ali sam promijenio mišljenje kad sam vidio tijela. 
Ovdje ne bi moglo biti tako jer... 

— Napolje! Slodoban si, ako mi budeš trebao, poslat 
ću po tebe. 

Otišao je a da ničim nije pokazao povrijeđenost ili 
barem to da mu nije pravo što sam se tako ponio prema 
njemu. Pa me je to još gore naljutilo i još više mi je 
počelo smetati što neko takav postoji na svijetu, a po- 
gotovo što je taj neko on. A najgore mi je bilo to što 
sam sve vrijeme savršeno dobro znao da svemu tome 
nije kriv on nego tihi strah koji se u meni zakotio od 
neobičnoga jutrošnjeg razgovora s velikim vezirom. 

Veliki vezir mi je još ujutro najavio da ćemo Za- 
jedno klanjati podne, što je značilo da prije polaska u 
džamiju trebam doći na razgovor. A na razgovoru mi 
je rekao ono što sam ja maločas ponovio Ibn Tevabu 
(i naljutio se kad sam primijetio da naprosto ponavljam 
vezirove riječi, oponašajući čak i intonaciju, iako sam 
ja lično to izgovorio bezbroj puta prije nego sam jutros 
isto čuo od njega). Rekao mi je da sam ja moćan čovjek, 
a da moćni ljudi moraju biti oprezni jer izazivaju zavist 
koja zna prerasti i u mržnju. Biti oprezan znači znati 
ono što se oko tebe događa, ono što ljudi u tvojoj blizini 
misle i rade, znati ko je s kim i ko protiv koga, znati 

šta kome manjka 1 šta ko želi. U mom slučaju je to 
malo složenije pošto ja nisam samo moćan čovjek nego 
sam ujedno emir straže i reis-ul berid, što je velika čast 
i velika moć (a sve po kalifovoj milosti, Bog ga poživio). 
Ja, dakle, moram sve znati ne samo zato što mi to nalaže 
oprez, nego i zato što mi je to posao. Važan je posao 
koji ja radim i visoko su mjesta na kojima sjedim. Do- 
duše, ja sam sposoban, o tome dovoljno svjedoči to što 
ovako dugo sjedim na dva mjesta i radim posao dvojice 
sposobnih ljudi, ali treba znati da dupli posao duplo 
umara i da umor često uspava čovjeka. Umor otupi tijelo 
i razum, a to nedopustivo umanji oprez. Ja sam, osim 
toga, imao uspjeha, čak sam se i kalifu, Bog ga poživio, 
neobično umilio, a i uspjeh uspavaljuje i otupljuje oprez 
koliko i umor, ako ne i više. On mi još jednom napo- 
minje: biti oprezan — to je znati. Znati sve, znati i ono 
što drugi ljudi ne mogu znati, to je naprosto — znati. 
Kad smo izlazili iz džamije, pitao sam ga zašto mi 
je to govorio, a on mi je objasnio da su vremena ozbiljna 
iako se čini da je dobro. Mir je, pa se trguje bez pro- 
blema, godine su rodne pa nema gladi, kalif je dobar 
(Bog ga poživio) pa nema nereda u svijetu, i zato se 
čini da je dobro i da su vremena bez problema. Niko 
ne vidi da se u gradu nakupilo svakakva svijeta, pro- 
palica i skitnica koji se pretvaraju da su pjesnici i učitelji 
vjere, da su mislioci i recitatori Knjige, a zapravo su 
lažovi, skitnice i nevjernici. Uvijek su se zla vremena 
pripremala u dobrim i zato uvijek treba biti oprezniji 
u dobrim nego u zlim vremenima. U vremenima bla- 
gostanja nakote se ovi u grubim haljinama koji pripre- 
maju ili čak dozivaju nevolje, a nikada se na vrijeme 
za njih ne pobrinemo. Tako valjda mora biti, jer se u 
dobrim vremenima ljudi ne bore za život nego počnu 
tumačiti i svašta zamišljati ne bi li ubili vrijeme i izbjegli 
dosadu od besposlice. I tako svi postanu mudraci i tu- 

mači, a ko su veći mudraci i tumači od varalica i skit- 
nica? Oni su prošli mnogo svijeta, oni su naučili da se 
pretvaraju i zbunjuju narod. Oni znaju mnogo ljudi i 
zato znaju šta ljudi žele i čega se boje. S takvima treba 
raspraviti na vrijeme, od njih treba čistiti i grad i svijet, 
jer će biti kasno kad dozovu nesretna vremena. A ulema 
ne može sve, takvima je bolje naći neki zločin pa ih 
mirno maknuti nego ih proglasiti krivovjercima, jer neko 
koga su prevarili može u njima tada vidjeti mučenika 
za vjeru. Uvijek je bolje imati mnogo zločinaca nego 
mnogo krivovjernih, jer mnogo krivovjernih može na- 
vesti ljude da misle kako vjera i nije jedna i sveopća. 
A narod bez vjere je loš narod, zapravo i nije narod. 

Taj razgovor je u meni zametnuo nikakav tihi strah. 
Ništa mi nije rekao, a posebno me zvao na razgovor. 
Ništa mi nije jasno zapovjedio, a svim što je govorio 
zapovijedao mi je i to nešto veliko i važno. Ništa opip- 
ljivo mi nije dao, a kao da me je na nešto upozoravao. 
Kad sam ga pri izlasku iz džamije otvoreno pitao, on 
je počeo okolišati, objašnjavati neke krupne i nevažne 
stvari, sakrivati misao govoreći mnogo i nešto mi poka- 
zivati skrivajući baš to ili možda nešto drugo u njegovoj 
blizini. Sigurno je samo to da me je na nešto htio upo- 
zoriti, i to na nešto važno, jer ne poziva veliki vezir 
na tajni razgovor radi neke sitnice ili zato što mu je 
dosadno. Na šta me upozorava? Šta mi prijeti? Koja 
mi propast leži pod nogama? Ko me sluša i šta sam to 
nepotrebno rekao? 

Od izlaska iz džamije strah je u meni tinjao, a nije 
se htio razrasti da bar znam šta mi je. Zato sam bio 
netrpeljiv, zato mi je ručak bio kao da gutam pijesak, 
zato mi je Ibn Tevab onako strašno smetao. Njemu je 
labko, on se osjeća velikim i važnim pošto misli da 
radi velik i važan posao, on ima mene da ga štitim i 

da me voli spokojno i pseći odano. Naprosto ga nisam 
mogao podnijeti pošto je zadovoljan i dobar. 

Kad je Ibn Tevab otišao, ustao sam od ručka ne 
okusivši bademe, stomaka teška kao da sam se prejeo 
masnog mesa. Premetao sam se po sobi ne nalazeći živa 
mira, mijenjao mjesto, zamračivao pa otkrivao prozore, 
a onda, nakon duge muke, primijetio da za onoga našeg 
razgovora tepih nije čupkao on nego ja, da ruke i noge 
nije premetao on nego ja. Optužio sam i iznapadao jad- 
nog momka ni krivoga ni dužnog, a on prihvatio kao 
da je istina i kao da jedino tako može biti. Obojici nam 
je u redu da mi kod njega smeta ono što sam radim. 


Uzalud sam brisao ruke jer su stalno bile mokre, 
a nije mi pomoglo ni dobro, dugo umivanje i mazanje 
mirisnim uljem. Nelagoda me nije ostavljala, a nije htjela 
ni narasti do pravog straha. Kao da me stalno neko gleda, 
neko zlurad i podsmješljiv, neko ko vidi i razumije sve 
moje pokrete, sve što činim i mislim, a vjeruje da ja 
nikada neću razumjeti ono što on čini, jer ne mogu ra- 
zumjeti njega. Neko čija mi nadmoćnost ne smeta nego 
me postiđuje ili me naprosto briše. Neko pred kim se 
osjećam kao pred Halladžom, neko nadmen i bezobrazan 
ko hoda unazad zabačene glave samo radi toga da ljude 
može gledati odozgo. Zato mi je sve ovako nelagodno 
i užurbano, zato što ne mogu podnijeti taj podrugljivi 
pogled koji, nevidljiv, na mene gleda iz zidova i tepiha, 
iz svakog ugla sobe i iz mene samoga. Kakva korist 
od toga što znam da je to tihi strah koji se u meni 
zametnuo od razgovora s vezirom? Ako je taj strah okat 
i podrugljiv, nećeš se osloboditi nelagode time što ćeš 
znati da te on gleda. 
Kad više nisam mogao podnijeti sve to, poslao sam 
momka do Ibn Tevaba da ga pošalje za mnom u tvrđavu. 
inilo mi se da će mi biti bar malo lakše ako nešto 
budem radio ili se makar pravio da radim. Uvijek je 


175 


tako bivalo, uvijek sam se radom branio od strahova, 
nelagoda i nesanica, od poniženja, zlih misli i loših želja. 
(Valjda sam zato, a ne zbog svoje sposobnosti, uspio 
ovako dugo ostati emir straže i reis-ul berid). 

Još se nije smrkavalo, ali je bilo ugodno svježe, 
dovoljno da mi dva-tri puta niz kičmu klizne prijatna 
jeza. Vani me nije gledalo kao u kući, iako ne bih mogao 
reći da mi je bilo prijatno, onako izloženom i samom. 
Namjerno sam krenuo sam, želeći da se u nešto uvjerim 
ili nešto provjerim, ali već na dva koraka od kuće nisam 
pamtio ni šta sam ni kako htio provjeravati i kajao sam 
se što krenuh tako. Ali se nisam mogao vratiti po pratnju 
zbog nekakve lijenosti i malaksalosti koja me je uhvatila, 
pa sam išao dalje, bez nelagode koju sam ponio iz kuće, 
a ipak zgrčen i kao uhođen. Veliki problem mi je bio 
i Ibn Tevab. Ne znam zašto sam poslao po njega, ali 
sam računao da, kad sam već poslao, moram nekako 
urediti da on dođe prije mene i da čeka on mene a ne 
ja njega. To bi bilo dobro radi njega jer bi ga poštedjelo 
nelagode što ga je njegov emir čekao i omogućilo mu 
da pripremi sve za moj dolazak, a bilo bi dobro i radi 
mene jer tada ne bih čekao svog službenika. Osim toga, 
uobičajeno je da on mene čeka, pa bi nas to dovelo na 
poznat prostor i omogućilo nam da se pravimo da danas 
za ručkom nije bilo ništa. Tako sam mudrovao dok sam 
išao, čak sam dva-tri puta stao da se vratim kući i osta- 
vim mu vremena za dolazak do tvrđave, ali sam odmah 
nastavljao dalje, i to dosta brzo. 

Ibn Tevab me je, naravno, čekao pred tvrđavom. 
On je, kaže, znao da ću ja doći i došao je u tvrđavu 
Još onda kad sam ga ja otjerao. Odatle je razaslao ljude 
da traže Husajna ibn Hasana, ribara čija je porodica po- 
vješana, i onda sjeo da mene čeka. Suviše sam ja, kaže, 
dobar stražar i suviše strastan lovac da ne bih došao. 
To mi se nimalo nije dopalo i od te mi je njegove pohvale 

još jednom niz kičmu kliznula jeza, ovog puta ne baš 
ugodna. Možda jesam ja, mislio sam, a li je očigledno 
ij on suviše dobar stražar i suviše strastan lovac, a to 
za mene nije dobro. Istina je da ja o njemu znam sve 
i da sam ga ja stvorio, ali bi se evo reklo da i on O 
meni zna sve, ne znajući izvana ništa. Nikako nije dobro 
da stvorenje zna kako će njegov stvoritelj postupiti, tada 
ne valjaju ni stvorenje ni stvoritelj. Možda me je na 
njega vezir danas upozoravao? Možda je mali nečim 
pokazao da želi postati emir straže? Kako je 1 čime mo- 
gao pokazati da vezir to vidi a ja ne vidim? Najgore 
je to što je zaslužio da postane i što bi bio dobar emir. 

— Navratio sam onako — govorio sam odlučivši da 
ih pogledam samo letimično, ne pokazujući nikakav in- 
teres — od duga vremena. Mislim da se tu nema šta 
vidjeti i da se o svemu ovome nema šta osobito raz- 
mišljati, ali sam, nemajući šta da radim, odlučio navratiti 
i pogledati. Više da tebi učinim nego radi nekog ozbilj- 
nog interesa. Ipak si ti moj učenik i moj nasljednik. 

— Ti si stvarno dobar prema meni, nekad me posti- 
đuje tvoja dobrota. Ali se ovaj put sigurno nećeš pokajati 
i to me raduje. Ovaj put se sigurno ima šta vidjeti i 
ima se o čemu razmišljati. 

Zaista se imalo šta vidjeti. Ribarova porodica je 
bila poslagana u tvrđavskoj gasulhani kao koplja u stra- 
žari — šest tijela poslaganih uporedo i prekrivenih bi- 
jelom plahtom koja otkriva samo lica, potpuno mirna 
i blaga, kao da su spokojno usnuli. Ovdje nisu 1 ne 
mogu biti čista posla, tako ne izgledaju lica obješenih. 
Nisam mogao sakriti uzbuđenje, iako sam maločas odlu- 
čio da ne pokažem ni interes. Svukao sam plahtu i pažlji- 
vo razgledao tijela, ne osjećajući nelagodu što potpuno 
gole gledam tuđu ženu i kćeri. Ovo, uostalom, nisu više 
ni žena ni kćeri, ovo su naprosto tijela, ničija pa ni 
svoja, kojih se više ne tiče ništa iz vidljivog svijeta. 


177 


Ne pitajući ništa, Ibn Tevab ih je počeo okretati 
da vidim leđa. Kad je prevrnuo svu trojicu sinova i maj- 
ku, zaustavio sam ga jer se tu nije više imalo šta Vidjeti. 
Nije se, zapravo, ništa imalo vidjeti od samo početka 
jer ni na jednom tijelu nije bilo ničega što bi o njihovoj 
smrti moglo reći bilo šta. Ni jedne ogrebotine, ni naj- 
manje ranice, ni jednog znaka kolik ubod igle. Samo 
tri mladeža na leđima jednog od sinova, raspoređena u 
lijep pravilan trokut u čijem bi središtu bilo srce kad 
bi ga momak još imao. Lijepi plavkasti mladeži koji 
bi mogli govoriti o njegovoj sreći, ali ničega što bi go- 
vorilo o smrti. 

— Oni nisu obješeni, ne može obješeni imati ovako 
čisto 1 mirno lice — govorio sam ljuteći se na sebe što 
govorim ono što svaka budala vidi, i to malome kojemu 
danas nisam dopustio da mi isto to kaže. —- Mnogo sam 
ih vidio i znam da ovako ne izgledaju. 

— Drago mi je što si potvrdio moje misli. I ja sam 
odmah pomislio da nisu obješeni. Ali šta jesu? Ništa 
ovdje nije jasno. 

— Ljudi su ih, kažeš, vidjeli kad su izlazili iz dža- 
mije u podne? 

— Da, u vrtu ispred trgovačke džamije. 

— To znači da ih nije bilo kad su ulazili u džamiju, 
jer bi ih vidjeli i pri ulasku. Ili vidiš neko drugo objaš- 
njenje? 

— Obavezno. Bili su na palmi pored samog ulaza, 
nije moguće ući ili izići da ih se ne vidi. 

— Pojavili su se, znači, za ono vrijeme koje su ljudi 
proveli u džamiji. Suviše kratko vrijeme da bi ih jedan 
čovjek povješao. 

— Kako jedan čovjek može objesiti šestero ljudi, 
pa i da su najslabiji? 

— Ne budali, lice ti kaže da oni nisu obješeni Živi, 
niko od njih. Mogao ih je, recimo, otrovati, pa ih onda 

mrtve povješati. Ali ne može ni to, jedan čovjek to ne 
može uraditi ni za čitav dan. Možda nikako ne bi mogao, 
mrtvo tijelo je teško, mnogo teže od živoga. Ovo je 
zaista dobar slučaj, u pravu si ti. Ima ovdje posla. 

— Pokušao sam, dok sam te čekao, dokučiti zašto 
bi to neko učinio. Ti si uvijek govorio da se može od 
toga krenuti ako nema nikakvoga drugog znaka. I nisam 
našao ništa. Kako god okrenem, ne vidim zašto bi neko 
pobio i povješao porodicu nekog sirotog ribara. Baš ništa. 

Baš ništa, osim maloga koji je zaista dobar učenik, 
suviše dobar za moj ukus. Gotovo sam siguran da je 
prema meni djetinje iskren, ali u našem poslu to ništa 
ne znači, čak je možda gore ako je neko iskren, a mlađi 
je i sposobniji od tebe. Pomišljao sam da bi moglo biti 
. dobro da ga ubacim u ovaj slučaj — neko se malo zbuni 
i izgubi, ali mi se to nije dalo pošto je slučaj toliko 
dobar da ga ne bih dao ni rođenom ocu. Osim toga, 
njegov neuspjeh ide na moj račun, kako god da se ok- 
rene. A uspjeh, ako bi uspio, na njegov. 


Šest ljudi je mrtvo. Živjeli su uz rijeku, u ribarskom 
naselju, a nađeni su preko sat hoda odatle, pred trgo- 
vačkom džamijom, na drugoj strani rijeke. Koja je bu- 
dala spremna ubiti ljude tamo i vući ih onako mrtve 
preko rijeke i preko pola grada, do trgovačke džamije? 
I zašto? Zašto bi neko vješao mrtve ljude? Ako su mu 
zbog nečega smetali, oslobodio bi ih se time što su mrtvi, 
dakle ništa ne dobija njihovim vješanjem. A Živi nisu 
obješeni, jer im lica nisu ni modra ni zgrčena nego lijepa, 
bijela i mirna. Jedan čovjek to nije mogao učiniti, čak 
je i velikoj grupi teško, ako nije baš moćna, dobro uvjež- 
bana i spretna. Pa i tada s dobrom opremom i do sitnica 
razrađenim planom jer valja objesiti šest mrtvih tijela 
u tako kratkom vremenu. Valja ih prije toga prebaciti 
preko rijeke i pronijeti kroz pola grada, a sve to valja 
izvesti u pola bijela dana. To bi morala biti velika zavjera 

moćnih i posebnih ljudi. Ali zašto bi se moćni ljudi u 
zavjeri bacili na ribara i njegovu porodicu? 

Recimo da bi oni to mogli učiniti da zbune i zaplaše 
narod ili da zbog nečega stvore malo nemira. Možda 
da skrenu pažnju s nečega drugoga što rade u potaji. 
Ipak su budale ako sve to rade na ovaj način, kad im 
je mnogo manja muka a veći dobitak ubiju li nekog 
uglednog 1 velikog čovjeka. Ne dolazi to u obzir, to su 
gluposti, ne udaraju zavjere na ribara, i to baš na poro- 
dicu Husajn ibn Hasana. Ali ko je onda, zašto 1 kako? 
Ne dam ja ovaj slučaj malome, ne dam ga nikome. Ka- 
snije ću odgonetnuti na šta me je vezir danas upozoravao, 
kasnije ću ispitati otkuda mi ona nelagoda, za sada je 
najvažnije naći ribara Husajna. Odavno nisam prolazio 
tim sirotinjskim dijelovima grada, a tamo ima svašta 
zanimljivo za emira straže koji hoće da to 1 ostane. 


Petak, 13. 


U rano jutro sam otišao do Abu Tanabije, velikog 
liječnika i silnog znalca za kojega se govorilo da je 
napravio eliksir koji oživljava, čak se govorilo i kojega 
je među svojim učenicima odredio da mu u smrtnom 
času ulije taj eliksir u usta i tako ga povrati u ovaj 
život. Ne znam da li je to istina i nikada nisam ni pokušao 
saznati, čak nisam pred Tanabijom htio spomenuti ni 
njegov eliksir ni priče o njemu. Ako je istina, ne slažem 
se s Tanabijom jer mislim da sve treba ići svojim redom, 
pa i prelazak iz jednog svijeta u drugi. Čudi me da se 
Tanabija sa svojim umom upusti u takvo nešto, on mora 
znati šta čvojeku donosi narušavanje reda. A bojim se 
da je istina jer nikada ni Tanabija ni njegovi učenici 
nisu porekli te glasove, iako nije moguće da ne znaju 
kakvim ih opasnostima oni izlažu. Porekli bi ih, raču- 

jer moraju znati šta im ti glasovi donose i moraju Znati 
za njih. Uostalom, ne tiče me se, o tome s Tanabijom 
neću govoriti kao što ne bih govorio ni o nekoj drugoj 
njegovoj sramoti koja nije zabranjena i nije zločin. 

Uglavnom, svi se slažu da je Tanabija najbolji liječ- 
nik u poznatom svijetu i da o vještini liječenja zna sve 
što se u vidljivom svijetu može znati jer je obišao sve 
zemlje i sve krajeve kupeći ono što o vještini liječenja 
znaju ljudi u njima. Oni koji ga ne vole s razlogom ga 
zovu Rumi pošto svake godine ide na neko vrijeme u 
rumske krajeve da istražuje njihove biljke i da provjerava 
ono što oni znaju o liječničkom umijeću. 

Abu Tanabija me je uvijek zadivljavao svojom de- 
bljinom, po toj debljini sam i znao da je zaista najveći 
liječnik i veliki mudrac. Ne može čovjek bez silnog 
znanja i velikog umijeća biti tako debeo, a ipak živjeti, 
govoriti, hodati. Razumijem tako debele ljude u nekome 
drugom svijetu, možda ćemo u džennetu svi biti tako 
debeli, ali ovdje naprosto nije moguće biti tako debeo 
pošto je ovo najnesavršeniji od Božijih svjetova. Jutros 
mi se Abu Tanabija učinio debljim nego ikada, mnogo 
debljim nego je bio kad sam ga vidio posljednji put, a 
to me je još jednom uvjerilo da sam došao na pravo 
mjesto i kod čovjeka koji će mi reći pouzdanu istinu i 
podučiti me onoliko koliko je ljudima dato da poduče. 

— Neka ti je na sreću, dobio si dosta mesa otkako 
te nisam vidio — rekao sam ne nalazeći bolju pohvalu 
i jači izraz zahvalnosti. 

— Svaki dan dobijem ponešno, čovjek raste ako živi 
dobro — složio se Tanabija svojim prigušenim glasom 
koji zvuči kao da dolazi iz neke dubine. 

Ispričao sam mu za ribarovu porodicu i pitao ga 
kako se čovjeka može ubiti a da mu na tijelu ne ostane 

nikakva traga i da mu lice ostane čisto, bijelo i mirno 
i da inače sve izgleda kao da nije ubijen. 

— Nikako — odgovorio je kad sam završio i po tome 
sam vidio da me sluša, iako mi se sve vrijeme činilo 
da spava i da je daleko od mene i mojih problema. 


Onda mi je objašnjavao da čovjek ima unutrašnje 
i vanjsko tijelo, zbog čega neki misle da u svemu ima 
unutrašnju 1 vanjsku stranu. On misli da to nije tačno 
i da su to zablude koje dolaze iz dualističke greške. 
Istina je da čovjek ima unutrašnju i vanjsku stranu, unu- 
trašnji i vanjski život, ali ima i treću stranu koja se ne 
smije previdjeti ako se čovjek želi baviti liječenjem. 
Unutrašnje tijelo i duša čine čovjekov unutrašnji Život. 
Oni su prepleteni u jakoj ljubavi i toliko ispremiješani 
da ih se nikako ne može odvojiti. "Ti možeš ubiti čovjeka 
ne ostavljajući tragove na njegovome vanjskom tijelu, 
udarajući hranom ili vodom na unutrašnje tijelo", go- 
vorio je Abu Tanabija. "Možeš mu, na primjer, posebnim 
travama uspavati srce ili nagristi stomak, tako da mu 
zamre krv ili mu se unutrašnje tijelo počne hraniti vanj- 
skim. Ali se od toga pokvari boja kože, jer unutrašnji 
sokovi navru vani pošto su ograde između unutrašnjega 
i vanjskoga tijela popucale i navele ta tijela da se hrane 
jedno drugim." 

— Ali nije tako sa svim mrtvacima — pitao sam — 
bar toga sam se u životu nagledao. 

— Naravno da nije, jedno je umrijeti, a drugo je 
biti ubijen. Onaj koji se umori, odustaje od trke ovako, 
a onaj koji slomi nogu, odustaje onako. 

Obajasnio mi je da čovjek živi tako što se naizmje- 
nično suši i vlaži. Unutrašnje tijelo je ispujeno sokovima 
koji teku i natapaju ga, a onda ga duša prosušuje i zrači. 
Ljubavna borba između duše i unutrašnjeg tijela pokreće 
vanjsko tijelo koje može hodati, raditi, vidljivo i vanjski 
živjeti. Ali se vidljivi Život vidljivog tijela ne može razu- 


182 


mjeti niti zamisliti bez svetog trokuta koji čine duša, 
unutrašnje tijelo i vanjsko tijelo. Bez toga trokuta nema 
živog čovjeka i nema života. 

Šta se događa kad čovjek umire? Događa se to da 
je duša umorna od ljubavne prepletenosti s unutrašnjim 
tijelom i od ljubavne borbe s njegovim sokovima. Ona 
se u lijepoj dokolici koju joj nameće njezin umor prisjeća 
nevidljivog svijeta u kojem je obitavala i na koji je bila 
potpuno zaboravila u ljubavnom zanosu. Ona se polahko 
zasićuje ljubavne igre i sve češće tone u sjećanje na 
nevidljivi svijet, što znači da čovjek stari i da njegovome 
vanjskom i unutrašnjem tijelu sve manje treba ljubavne 
igre jer su i ta tijela sve starija 1 sve umornija. Tako 
se jednom duša naprosto ne probudi iz toga besposlenog 
sanjarenja, što znači da se vratila svome nevidljivom 
svijetu, s Božijom voljom 1 s Njegovim pristankom. 

Sasvim je drugo kad se čovjek ubija. Ubiti čovjeka 
znači silom raskinuti ljubavni zagrljaj između unutraš- 
njeg tijela i duše, 1 to onda kad duša još uvijek ima 
mnogo ljubavnog žara, što znači da se neće dobro osje- 
ćati ni u nevidljivom svijetu, jer za taj svijet nije do- 
voljno umorna i ohlađena sokovima unutrašnjeg tijela. 
Zato ubistvo i jeste grijeh. Takva se duša uglavnom 
vraća u ovaj svijet kao džin, dobar ili Zao, jer ne pripada 
do kraja ni vidljivome ni nevidljivom svijetu. 

Nisu me zanimala njegova mudrovanja, pa sam oti- 
šao. Ne tiče se mene je li ubistvo grijeh zbog svetog 
trokuta ili zbog nečega drugo, moje je da znam da je 
ono zločin i da ga ja moram kazniti. A ipak se nisam 
uspijevao osloboditi njegovih riječi i ružne drhtavice ko- 
ja se u meni pojavila od našeg razgovora. Nisu mene 
dirale riječi (bojim se da ih nisam ni upamtio baš sasvim 
kako valja) nego neko sjećanje, nešto što se u meni 
pokretalo od čitavoga ovog razgovora, nešto puno ga- 
đenja i straha. Toliko je sve to bilo jako da sam stalno 

zebao iako sam išao mnogo brže nego što bi trebalo u 
mojim godinama, tako da sam znojem potpuno nakvasio 
odjeću. 

— Neka se tvoja milost presvuče, nije dobro da se 
znoj suši na čovjeku. Lahko je meni sačekati kad znam 
koga čekam — govorio mi je Ibn Tevab koji me je čekao 
kod kuće, klanjajući se nekako razdragano. 

— Dugo čekaš? 

— Dovoljno dugo da se obradujem što si došao i 
dovoljno kratko da se ne zabrinem baš previše, čak ni 
toliko da počnem s potragom. 

— A što bi se uopće brinuo? 

— Bojao sam se da ćeš ići u ribarsko naselje. Znam 
da u takve krajeve uvijek ideš sam, a to me ne veseli 
jer tamo ima jadnika spremnih da ubiju za jednu hurmu. 
Ili čak ni za hurmu nego iz čistog očajanja. 

— Tebi mogu vjerovati da znaš takve krajeve — bio 
sam zloban bez razloga i zapravo bez prave želje da 
budem takav, možda čak i bez namjere. 

— Možeš. Možda bih te i ja, ne dao Bog, ubio za 
jednog od tih obilazaka da me nisi izvukao i postavio 
me gdje sam sada. Ali mi pričamo, a znoj se suši na 
tebi — odgovorio mi je mali, ne primjećujući ili se praveći 
da ne primjećuje moju zlobu. 

Znao je dakle da ću tražiti ribara Husajna. To je 
dobro, jer znači da ga je on našao, ali i nije dobro, jer 
znači da se ponavljam i da me je momak potpuno pro- 
čitao. Sada ga moram nećim iznenaditi, ali kako kad 
se moram boriti s nekim mutnim sjećanjem koje se uzne- 
mirilo od moga razgovora s Abu Tanabijom. Sav drtim 
od poniženja i gađenja (to je sjećanje koje je Tanabija 
oživio: strah, poniženje i gađenje), a moram objašnjavati 
da ribarova porodica nije pobijena, nego se dogodilo 
nešto mnogo čudnije, nešto sasvim glupo. Neka je budala 
zbog nekoga svog cilja vješala mrtve ljude pred trgo- 

vačku džamiju. A oni su bili mrtvi, oni su umrli lijepo 
i mirno, dok im se duša prisjećala nevidljivog svijeta. 
Tako bar kaže mudri Abu Tanabija, a ja se bojim da 
nije baš tako, ma koliko Tanabija bio mudar i ma koliko 
znao o ljudskoj duši. 

— Gdje si ga našao? — pitao sam maloga kad sam 
se vratio nakon presvlačenja. 

— U luci, na samom kraju luke s one strane rijeke. 
Obješen na jedan nosač. Lice mu je isto onako mirno, 
nigdje nikakva traga kao ni kod njegovih. Možda je 
obješen jučer, kad i oni, samo ga nisu pronašli do jutros. 
Naravno, čeka te u tvrđavi, ako bi ga htio pogledati. 

— Nema potrebe, znam da si ga dobro pregledao, 
nemam šta naći, ako ti nisi našao. 

— Tvoje povjerenje mi je draže od svih priznanja. 
Sve je isto ko kod žene i djece, kao da su se dogovorili. 
Po tome mislim da su počinioci isti, samo mi nije jasno 
što su njega odvojili. Postigli bi isto, a bilo bi im mnogo 
lakše da su ih povješali zajedno. 

— Oni nisu pobijeni, oni su normalno umrli. Ili je 
u pitanju neko čudo. 

— Sigurno znaš da je tako kad tako govoriš. 

— Znam. 

— Možda su njega odvojili zato što je umro kasnije? 

— Ali ko i zašto? Kome može smetati neki jadni 
ribar i njegova porodica? Zašto ih mrtve vješati okolo? 
Ko od toga može imati bilo kakve koristi? Znam, misliš 
da može biti neka osveta. Ali kakva je to glupa osveta, 
koja će se budala svetiti tako naporno po sebe?! 

— Ne znam, ništa ne razumijem. Ali ti moram pri- 
znati da mi je lakše kad vidim da si čak i ti zbunjen. 

— I kako to da svi odjednom umru? Svaka čast 
umoru i sjećanju duše, ali mi to nikako ne ide u glavu. 
Steta što nam i on izmače, možda bismo bar nešto saznali 
1Z razgovora s nekim od porodice. Treba poslati beride 

da saznaju sve što se može o porodici, to je jedino što 
nam za sada ostaje. 

— Tako sam i ja mislio, ljudi se već raspituju kod 
susjeda. Do sutra ćemo o njima znati sve što nam susjedi 
mogu reći, ali se bojim da će to biti sasvim malo. 

— Nešto moramo uraditi. Ako se ovo ne riješi, u 
gradu će se pojaviti strah i zbunjenost. Ipak se ne događa 
svaki dan da palme rađaju mrtvacima. 

— Žao mi je što te moram obavijestiti da su se već 
pojavili, barem zbunjenost. Bazar i trgovi su puni priča 
o tome. O ribaru Husajnu i njegovoj porodici pričaju 
se najbudalastije izmišljotine, ljudi se utrkuju ko će izmi- 
sliti veću glupost da bi već za sat vremena tu svoju 
glupost slušao od nekog drugog i u nju sada vjerovao 
kao u dokazanu istinu jer, eto, i drugi tako govore. Sve 
se uglavnom vrti oko toga da je on izvukao iz rijeke 
krčag sa zarobljenim džinom i da su tražili od džina 
da im stvori bogatstvo. On je obećao, oni su ga oslobodili 
a onda ih on pobio i povješao. Bio je neki zli džin, a 
sada kruži gradom i vreba nove žrtve. 

— Gluposti. 

— Naravno da su gluposti. Dobro je što te gluposti 
za sada dolaze od zbunjenosti, ali će biti loše kad budu 
dolazile od straha. Radoznalost i zbunjenost su možda 
i dobre, ali šta sa strahom? 

— Ni zbunjenost nije dobra, uvijek je loše kad narod 
ne zna pravu istinu, provjerenu i sigurnu. 

— A grad je pun onih koji zbunjuju narod. Danas 
su u luci, nakon džume, govorili al-Halladž i Abu Said 
Džunabi. Okupili hamale i govorili im preko sat vre- 
mena. 

— Šta to, molim te? 

— Opet gluposti, ali gluposti koje narod voli čuti. 
Govorili su da je Bog poklonio svijet ljudskoj zajednici, 
što znači da je čitav svijet vakuf. Pošto je svijet vakuf, 

vakufsko je i sve što je na svijetu. Ništa nije dato jednom 
čovjeku, pa jedan čovjek nema prava ni da ima bilo 
šta. Zato bi sve na svijetu — svu zemlju 1 sve blago, 
sve deve i svo voće, sve što je ljudska zajednica i što 
ljudi uživaju po milosti Božijoj, trebalo dati zajednici 
na upravljanje i podijeliti svima podjednako. To bi bilo 
u skladu s Božijom milošću jer Bog voli ljudsku za- 
jednicu, sve ljude podjednako i jedino onda kad su za- 
jedno, a ne jednog ovoliko a drugog onoliko, jednog 
više a drugog manje, niti voli jednog čovjeka samog 
za sebe. Zato Bog i govori ljudima kao zajednici, preko 
imama i Božijih prijatelja. 

— To bi trebalo baciti u tvrđavu. Oni ne poštuju 
ni Knjigu ni običaj, za njih nema ni granice ni reda. 
To njihovo bi značilo da su Bogu jednaki vjernik i ne- 
vjernik, pošten čovjek i lopov, najbolji radnik i skitnica. 

— Nisam rekao da ih uhvate, znaš šta nam se do- 
godilo kad smo uhvatili Halladža što pravi nered na 
bazaru. Ali sam upozorio beride da upamte sve hamale 
koji su slušali i da kasnije porazgovaraju s njima. 

— Dobro si učinio. Sada si slobodan, sutra ćemo 
vidjeti šta ćemo dalje. 

Jedva sam čekao da ode jer se sve u meni uskuhalo 
kad je spomenuo Halladža, a ne bih volio dopustiti da 
on to vidi. Zapravo nije uskuhalo nego se samo pojačalo 
ono komešanje koje traje još od razgovora s Abu Tana- 
bijom. Tako mi se objasnilo ono što se pokrenulo u 
tom razgovoru jer je na spomen Halladžovog imena is- 
plivalo sjećanje na njega, sjećanje ispunjeno poniženjem, 
gađenjem i strahom, sjećanje koje se stalno vraćalo ma 
koliko se ja trudio da ga potisnem. Poniženje, gađenje 
i strah su u meni potpuno i konačno povezani sa Ha- 
Iladžom, kad god ih osjetim, pred oči mi ispliva njegov 
lik i kad god se sjetim njega, osjetim poniženje, gađenje 
1 strah. Oni su jedno. A on je, sam za sebe, sve nepoznato 


187 


i strašno, sve uvredljivo i zabranjeno. I još nešto što 
ne bih znao, a možda ni smio reći. 

Za njega sam čuo, a i viđao sam ga, prije nego 
smo se upoznali i bio mi je strašno odbojan već na 
prvi pogled. A onda smo se upoznali na sunnetu moga 
drugog sina. On se malo prije toga vratio iz Mekke 
gdje je proveo godinu dana, a ja sam činio sve da prema 
sebi oraspložim princa Hasana ibn Alija al-Tavdija poka- 
zujući mu i poručujući na razne načine da ja nisam kriv 
što sam čovjek velikog vezira, da to nipošto ne znači 
da sam protiv njega, Hasana, da se ja ne bih ni želio 
mjeriti s prinčevima i vezirima i da sam, ako se pošteno 
gleda, podjednako čovjek svih onih koji su iznad mene 
jer ih sve slušam i bdijem nad njihovim snom i mirom. 
Darovima i molbama uspio sam ga ubijediti da dođe 
na svečanost koju sam priredio kad sam sunnetio sina, 
pa je došao i doveo Halladža prema kojemu se odnosio 
kao prema velikom prijatelju. 

Nikad nisam volio mudrace koji se prave da znaju 
više od drugih i o svemu govore podižući oči prema 
nebu ili prst uvis, ali mi je ovaj Halladž bio posebno 
odvratan sa svojim bijelim ogrtačem, trokutastim licem 
preširokog, čela i špicaste brade, sa svojom zabačenom 
glavom iz koje svakoga gleda odozgo, gotovo kao ne- 
koga nižeg i nedostojnog, Nije se poklonio ni pred veli- 
kim vezirom (hvala mu na časti koju mi je učinio došavši 
bez poziva na moju svečanost, iako je tim dolaskom 
princa Hasana konačno ubijedio da sam njegov čovjek), 
sa svima je govorio u kratkim rečenicama a svoje vodnji- 
kave, gotovo prazne oči ni na kome nije zaustavio duže 
od treptaja, Vezir ga je pohvalio što je tri puta išao na 
hadž, a on se nasmijao, odmahnuo rukom i rekao: "Valja 
ispisati trokut", kao da se time dostojno zahvalio za ve- 
zirsku pohvalu. 

Jako me je odbijao ali sam trpio, trudeći se da bu- 
dem dobar domaćin zbog princa, ali i zbog svoje sveča- 
nosti koju ne bih pokvario ni zbog deset onakvih umi- 
šljenih mudraca. Čak sam, što je on bio gori, više truda 
ulagao da budem dobar i pažljiv prema njemu. Tada 
sam tu osobinu kod sebe zapazio prvi put i iskreno se 
začudio: što mi je čovjek odvratniji, više se trudim oko 
njega, što neko jasnije pokazuje da me neće, ja mu se 
više namećem i osjećam jaču želju da me prihvati. Naj- 
više sam nutkao njega, u njegovo šerbe sam cijedio naj- 
više slatkog soka (pošto sam Za njega lično ja pravio 
šerbe), za njega sam odvajao i pred njega stavljao naj- 
bolje komade hrane, a on ničim nije pokazao da pri- 
mjećuje tu ljubav i čak me ni jednom nije pogledao. 
Kao da on zaista zaslužuje tu milost i kao da ništa na 
svijetu nije normalnije od toga da se prema njemu poka- 
zuje toliko dobrote. 

U neko doba je, ni od koga pitan, počeo tumačiti 
da je čovjek kao orah jer ima vanjsku ljusku koja je 
mehka i upotrebljiva ali otrovna, unutrašnju ljusku koja 
je dobra jedino za spaliti i jezgru koja je blagoslov i 
čista hrana. "Tako i mi", govorio je, "imamo tijelo koje 
je mekahno i možda za nešto korisno, ali je otrovno 
jer nas zavodi i skreće nam pažnju sa svega važnoga, 
odnosno sa jednoga koje je jedino važno. Unutar tijela 
imamo život koji treba spaliti, koji treba sagorjeti što 
brže i u što sjajnijem plemenu ne bi li se makar malo 
osvijetlio mrak našeg vidljivog života. A unutar te dvije 
ljuske svi imamo jezgru, imamo dušu, zrno Stvarnosti. 
U sve nas je Bog pohranio dio sebe, dio istine koji je 
jednak sa svom istinom ako se u nju uronimo dovoljno 
duboko i ako joj se posvetimo dovoljno iskreno. Toj 
jezgri, tom zrnu istine u sebi, mi se trebamo posvetiti. 

Potonite u sebe dovoljno duboko, prodrite kroz one dvije 
ljuske, i doći ćete do Istine. Ne treba putovati svijetom, 

ne treba ići daleko da bi se našla istina. Treba samo 
ući što dublje u sebe, do istine vodi putovanje unutra 
i u dubinu." 

— Otkud onda zlo na svijetu, otkud loši ljudi? — 
pitao sam. — Ako je u svima nama dio dobrote i istine, 
šta stvara Zlo 1 loše ljude? 

— Stvaraju ih glupa pitanja — odgovorio je ne gle- 
dajući me i svi su se nasmijali, čak i veliki vezir koji 
nikada nije volio brze dosjetke. — Ozbiljno govorim. 
Zlo je glupost i dolazi od gluposti. Tamo gdje ima znanja 
nema zla, tamo gdje je ljubav nije moguće zlo. Zli su 
oni ljudi koji ostaju na svojim ljuskama, zli su jadnici 
koji ne smiju u sebe zaroniti dovoljno duboko, što znači 
da dolazi i od kukavičluka. Gluposti i nedostatak smje- 
losti rađaju zlo. Iako ima i onih koji ne mogu zaroniti 
u sebe jer nemaju u šta, to moram prizati. 


Bog mi je svjedok da sam mu se onim pitanjem 
samo htio umiliti, pokazati da sam ga slušao i da želim 
razgovarati da bih ga još slušao. Ali on nije htio razgo- 
varati nego govoriti, on je htio pokazati da zna i naprosto 
prenijeti znanje. Valjda me je zato ismijao. Sigurno je 
zato, pošto me je ismijao nekako usput. Ne pogledavši 
me, ne odgovorivši meni nego svima, pokazujući izra- 
zom lica, tonom, čitavim svojim nadmenim bićem, da 
uopće ne želi ismijati mene i da to ne može željeti jer 
ne zna da ja postojim. Strašno me je pekao smijeh ljudi 
na mojoj svečanosti, ali me je još gore peklo to što on 
ne zna da ja postojim (ne odbija znati nego naprosto 
ne zna i kao da ne može saznati). On me ne vidi i ne 
čuje, a sve mi govori da me ne može ni vidjeti ni čuti. 
On kao da misli da najbolji komadi s moje trpeze i 
najbolje voćke iz mog vrta prirodno pripadaju njemu i 
sami dolaze pred njega. 

Nisam ja želio u taj njegov svijet oraha u kojem 
svaki ima istu jezgru, Bog mi je svjedok da mi se taj 

svijet ne dopada i da ga se čak bojim jer ne bih mogao 
podnijeti tu neuređenost u kojoj je svakome svugdje mje- 
sto. Nije me čak ni zanimalo to što on govori jer nikada 
nisam osobito volio mudrovati o tim krupnim i nevažnim 
stvarima o kojima svi imaju pravo misliti što ih je volja 
— jer nikome ništa od njih ne Zavisi. Obratio sam mu 
se samo zato što sam želio (lažem, nisam želio nego 
mi je trebalo, ali zbog čega, Bože moj) da mi nečim 
kaže "Vidim te", "Postojiš", "Znam za tebe", bilo kako 
da mi kaže i pokaže to ili nešto slično. Zato sam se 
pravio da me zanima ono što govori, zato sam htio razgo- 
varati s njim, zato sam mu se obratio i zato sam bio 
ismijan u svojoj kući. 

Najgore je što sam zaista slušao ono što govori, 
buljeći u njegove prazne oči. Valjda se tako, kroz oči 
i kroz uši, u mene uvukla slutnja nekog drugog svijeta, 
nešto što mi je govorilo da sve može biti sasvim dru- 
gačije, da sve može biti neuređeno, gotovo prazno i iznad 
svega strašno. Kad sada o tome svemu mislim, računam 
da me nije mnogo koštala svečanost koju je Halladž 
upropastio, da me nije mnogo koštao čak ni smijeh na 
moj račun, ali me je nepodnošljivo mnogo koštala ta 
slutnja i nesposobnost onoga napuhanog smutljivca da 
me vidi. Koštali su me mira i sna, koštali su me ovog 
sadašnjeg užasa u kojem se prevrćem po sobi dok zapisu- 
jem ove događaje, možda će me koštati razuma i života. 


Subota, 14. 


Ibn Tevab me je probudio prije nego se čestito raz- 
danilo. Bio je blijed i natečenih kapaka, prljav i strašno 
umoran. Vidjelo se da nije spavao jer je stalno žmirkao 
i rukom sakrivao usta, a ipak se, jadnik, silno izvinjavao 
što me je probudio i na sve načine se trudio da izgleda 

bodro i poletno, kao da će meni biti šta lakše ako je 
on bodar. 

Ispričao mi je da je noć proveo u lijevoj strani grada, 
u naseljima ribara, hamala i ostale sirotinje, njuškajući, 
razgledajući i ispitujući. Nadao se da će naletjeti na neki 
trag, a usput je provjeravao beride zadužene da razgo- 
varaju sa hamalima koji su slušali Halladža i Abu Saida. 
Nije da se on nečega boji, daleko od toga da je pomislio 
na pobunu ili nerede, ali je volio obići i svojim se očima 
uvjeriti da je sve u redu. Od mene je naučio da treba 
vjerovati svakome, ali najviše sebi i da zato mudar čo- 
vjek najviše voli sve uraditi sam ili bar provjeriti kako 
je drugi nešto uradio za njega. 

Kući se vratio dosta kasno, ne našavši ništa vrijedno 
ali prilično umiren što se tiče hamala, i zatekao momka 
koji mu je došao javiti za neku zbrku u trgovačkom 
dijelu grada, po svemu sudeći u kući velikog i bogatog 
trgovca Sufjana. Tako je odmah otišao tamo i zadržao 
se evo do sada. Upravo dolazi od Sufjanove kuće jer 
misli da i ja moram pogledati ono što se tamo dogodilo. 


To mi je ispričao dok sam se spremao za izlazak, 
a usput me je obavijestio o onome što se dogodilo i 
što je toliko važno da me je morao probuditi. Kad je 
došao kod Sufjana, zatekao je neopisivu zbrku i bezbroj 
ljudi, što poznatih što nepoznatih. Zatekao je Abu Ta- 
nabiju, potpuno izgubljenu porodicu okupljenu u jednoj 
sobi, kuću potopljenu svjetlom u svakom kutku, upla- 
kane i nepokrivene žene, djecu koja vrište i zapliću se 
ljudima oko nogu, poslugu koja ne zna kud udara, ali 
uporno protrčava i jurca okolo nosajući nekakve besmi- 
slene i nikom potrebne stvari. Jedini čovjek s kojim se 
moglo govoriti bio je Abu Tanabija i on mu je ispričao 
da se za večerom Sufjan rasprsnuo. Izbezumljeni, poro- 
dica i posluga su se rastrčali po kući, pa onda istrčali 
na ulicu, upadali kod sujseda i tražili pomoć, jurili i 

vikali po ulici, a njihov prvi susjed, trgovac Ibn Mah- 
mud, mudar i sabran čovjek bez osobitog bogatstva ali 
velikog iskustva, poslao je po njega, Abu Tanabiju, na- 
dajući se valjda da se tu još uvijek može nešto učiniti. 
Kad je on došao ovamo, vidio je da se Sufjanu više ne 
može pomoći, ali je ostao bojeći se da će uskoro ovdje 
imati itekako mnogo posla. Kad se zbrka smiri, računao 
je Tanabija, mora biti mnogo ukućana kojima će trebati 
njegova pomoć, ako i njima svima bude u stanju pomoći. 

I Tevab se uvjerio da se Sufjanu zaista ne može 
pomoći, a i ja kad sam vidio ono što je od njega ostalo. 
U životu sam vidio svega i svačega, ali ništa ni blizu 
tako jezivo i odvratno. Na sredini sobe bezoblična gomi- 
la mesa, žila i crijeva, oblivena krvlju i izmetom 1 proša- 
rana lokvicama nekakve žućkaste vodurine. Iz gomile 
'su virile kosti, a okolo, po zidovima, bili su zalijepljeni 
komadi kože i mesa. Svuda po sobi komadići sala i 
mesa, komadi loše sažvakane hrane i ljudskih iznutrica 
u raznim bojama. 

— Jesi li izdržao? — upitah Ibn Tevaba videći nje- 
govo žućkasto lice kako se grči i osjećajući kako se 
moja vlastita utroba grči još gore. 

— Jesam ovdje, ali sam na putu do tebe povraćao 
dva puta. Inače bih, čini mi se, i ja ovako. 

To mi je bilo drago čuti jer sam se nadao da ću 
ja izdržati, pa počeh pametovati kako se iz svega može 
izvući pouka, pa i iz ovakvih stvari. Evo, naprimjer, 
ovi komadi hrane koje ni najbolji stomak ne bi mogao 
preraditi kako valja jer su preveliki i loše sažvakani. 
Čovjek koji ovo vidi, a ima malo zdrave pameti, mora 
shvatiti koliko je važno imati dobre i zdrave zube, jesti 
polahko i žvakati dugo. 

Moje poučno brbljanje bi me slabo ohrabrilo da 
nisam vidio Abu Tanabiju i njegovu nadmoćnu debljinu 
koja je uvijek bila iznad ili izvan svih zemaljskih prizora. 

Po svemu se vidjelo da bi on i pred gorim prizorom 
sjedio isto ovako miran i debeo, zaštićen svojom de- 
bljinom od svih iskušenja, rugoba i opasnosti ovoga svi- 
jeta. Divio sam mu se, volio ga, bio mu zahvalan i iznad 
svega mu zavidio. 

— Drago mi je da te vidim — rekoh mu umjesto 
pozdrava, vjerujući da moj ton govori više od svih po- 
zdravnih riječi. 

— Često se viđamo u posljednje vrijeme — odgovori 
Tanabija isto toliko ljubazno. — Daj Bože da iziđe na 
dobro po obojicu. 

— Da je sreće, stalno bismo se viđali. Ja mislim 
da u mom poslu ti možeš biti od veće koristi nego pede- 
set dobrih i pouzdanih stražara. 

— Mogli bismo se češće viđati — složi se Tanabija 
— poslovi nam se negdje zaista dodiruju, barem u tome 
što obojica moramo o ljudima znati baš sve. Doduše, 
ja tebi mogu pomoći, a ti meni slabo, ali to nije ni 
važno, meni ne mogu pomoći ni oni koje liječim, pa 
se ipak viđam s njima. 

NE Mogu ti barem praviti posao — pokušah se naša- 
liti, ali niko nije primio moju šalu. Onda zaokružih ru- 
kom po sobi i upitah ga: — Kako bi ti ovo objasnio? 

= Nikako. Bojim se da ovome nema objašnjenja. 

— A ipak se dogodilo — bio sam uporan. 

= Dogodilo se mnogo toga čemu nema objašnjenja. 
Ne može ljudska pamet baš sve objasniti. 

— Bog nam je dao razum da objašnjavamo. Znalci 
su tu zato da objašnjavaju ono što se normalnim ljudima 
čini neobjašnjivim, 

_ — Bog nam je dao razum da objašnjavamo i da 
njime otkrijemo njegove granice. 

— Ipak se može objasniti, ako se zna. 

_ — Pa evo objasni. Ja ne znam i bojim se da niko 
ljudske pameti ne zna. 

— Sufjan je za svojim trgovačkim poslovima mno- 
go putovao, išao je čak do Kabula. Je li moguće da se 
tamo nekome zamjerio? 

— Nije moguće nego sigurno. Bio sam u tim kra- 
jevima i vidio da su ljudi ponosni preko svake mjere, 
toliko ponosni da je za njih uvreda ne jedeš li za nji- 
hovom trpezom koliko i oni, makar ti se ne sviđalo 
ono što ti nude. A ne može ti se sviđati jer jedu jako 
malo voća 1 strašno mnogo nekoga oporog mesa. U lje- 
karstvu im je jaka strana liječenje rana na vanjskom 
tijelu, a mogli bi biti i mnogo bolji jer imaju bogate i 
krepke trave. 

— Je li mogao onaj kome se Sufjan zamjerio spre- 
miti u vidu poklona neku travu za rasprskavanje tijela? 
— pitao sam uporno tražeći način da ovo objasnim. 

— Nije, jer takve trave nema. Najjače trave te vrste 
su one koje se daju za čišćenje stomaka, ali je njihovo 
rasprskavanje tako slabo da se mora uzeti pola šake trave 
za pokretanje malo većeg stomaka. 

— Pa od čega se onda rasprsnuo? 

— Ne znam, dragi čovječe, ne znam. Možda su mu 
se zbog nečega duša i unutrašnje tijelo jako sukobili, 
ali ne znam šta bi moglo izazvati tako žestok sukob. 

Primijetio sam da Ibn Tevab nešto mjeri po sobi, 
a onda negdje odlazi s jednim slugom. Stvarno je dobar 
taj momak, ma kako izmučen i umoran bio, on svoj 
posao radi onako kako sam ga učio. Ne znam da li više 
voli mene ili posao kojem sam ga naučio, ali znam da 
se te dvije ljubavi moraju sukobiti i da to neće biti dobro 
za jednoga od nas dvojice. 

— Ti, znači, misliš da on nije ubijen — ispitivao 
sam dalje Abu Tanabiju jer mi se zbog nečega činilo 
da on zna ili bar sluti više nego što meni govori. 

— Rukom nije sigurno. 

— Zar se može još nekako ubiti? 

— Ne znam baš pouzdano, nikad se nisam susreo 
s takvim slučajem, ali mi se ovako čini da može. Možeš 
na primjer čovjeka ubiti 1 tako što ćeš mu dušu sukobiti 
s unutrašnjim tijelom. Nekako mu usadiš neku snažnu 
duševnu čežnju ili strah, pa se duša okrene od tijela ili 
čak protiv njega. Zbog toga se unutrašnje tijelo prestaje 
sušiti tako da sokovi jako nabujaju i dolazi do unu- 
trašnjeg gušenja ili do rasprskavanja. Ponavljam da ne 
znam ni za jedan slučaj, ali mi se čini da bi tako moglo. 
Pa o tome smo i jučer razgovarali 

— A bi li moglo sa džinima? Da, na primjer, u 
neko tijesto zatvoriš džina pa daš čovjeku da pojede to 
tijesto 1 tako unese džina u sebe? 

— E to ne znam, to ne spada u moja znanja i nema 
veze s ljekarstvom. O tome bih mogao nešto misliti, 
ali to što mislim ne bih mogao nikome reći. 

— Možeš meni, sigurno niko neće znati. 

— Ne mogu ni tebi. 

Ni kao starom prijatelju? 

Što misliš da smo mi baš takvi prijatelji? 

Zato što bih ti mogao napraviti bezbroj neugo- 
dnosti, a ja ti ih ne pravim i ne bih ni za šta na svijetu. 
Mogao bih te sada odvesti u tvrđavu, mogao bih te mučiti 
i dobro izlomiti prije nego veliki vezir sazna i naredi 
da te pustim. Mogao bih ti omesti put na koji se spremaš, 
mogao bih upozoriti da još nisi išao na hadž, a već si 
starac, mogao bih... A ja neću ništa od toga nego ću 
te moliti da mi kažeš, moliti te toliko da ti dosadim pa 
ćeš mi reći ne bi li me se otresao. Kao pravi stari i 
iskreni prijatelj. 

— Dobro, tebi ću reći ako je tako. Tebe baš toliko 
zanima šta mislim o džinu u tijestu? 

— Da. 

— I nećeš se jako razočarati ako ti iskreno kažem 
šta o tome mislim? 

— Neću, važno je da kažeš. 

— Mislim da je to grozna glupost, možda najveća 
koju sam čuo. Ali ponavljam: nisam o tome mnogo učio 
i ne znam baš mnogo. 

Okrenuo sam se i pošao prema izlazu. Bilo mi je 
krivo što mi je tako odgovorio jer sam ga zaista poštovao 
i iskreno želio da budem njegov prijatelj. Uvijek sam 
govorio da je Abu Tanabija najveći znalac ljekarstva u 
poznatom svijetu, da je jedan od naših najumnijih ljudi, 
da je samo on dovoljan da Bagdad bude centar svijeta. 
Ja sam ga odveo i do velikog vezira, moja je zasluga 
što liječi i samoga kalifa. Doduše, i zaslužio sam da 
mi ovako odgovori, bilo je glupo što sam mu počeo 
prijetiti. Možda on zaista tako misli, možda ne krije 
ništa nego stvarno ne zna šta je bilo sa Sufjanom, možda 
stvarno o džinima ništa ne zna, ali sam ja ipak postupio 
strašno glupo i bio sam jako ljut na sebe. 

Na izlazu me je čekao Ibn Tevab, kao da je znao 
da ću naići. 

— Ja ću te otpratiti dio puta, pa ću se onda vratiti 
do bazara da se raspitam o Sufjanu. Od tebe sam naučio 
da o ljudima treba saznati sve što se može, jer ljude 
ubijaju samo njihovi poznanici. 

— Znam, ostatak glasi: ubistvo nepoznatog čovjeka 
nije zločin nego glupost ili greška, to dođe na isto. Dobar 
si ti učenik i dobar nasljednik, mogu mirno putovati — 
prekinuo sam ga zahvalan što se poziva na mene nakon 
onog poniženja koje sam sebi priredio s Abu Tanabijom. 

— Ne dao mi Bog da tebe naslijedim ili da budem 


svjedok tvog putovanja, . 

Ove slučajno razmijenjene riječi lijepo su me ganu- 
le. Obojica smo govorili iskreno. Bog mi je svjedok da 
sam ga pohvalio iskreno, iz nekakve zahvalnosti, ne dra- 
žeći ga i ne ispitujući tom pohvalom da li on pomišlja 
na to da me naslijedi. A i on je odgovorio iskreno, od- 

jednom i bez daha. Vidjelo se to i po tome što mu se 
žućkasto i umorno lice zacrvenilo kao od bijesa. Bilo 
mi je lijepo, ozario me je taj trenutak ljubavi i iskenosti, 
posto sam ranjiv i blago tužan. 

Sunce je već bilo pripeklo, a mi smo išli polahko 
i u tišini, pazeći valjda, onako ozareni, da ne nagazimo 
suviše jako kaldrmu pod sobom i da svoju ozarenost 
ne pokvarimo naglim pokretom ili glupom riječju. Već 
sam bio zaustio da se ispovijedam, da tugujem zbog 
neobjašnjivih i ružnih smrti koje mi se odjednom sručiše 
na glavu. I to sada, kad je princ Hasan jači nego ikada, 
a veliki vezir umorniji i pospaniji nego ikada. Zašto 
baš sada i zašto meni? Što je ovakvo nešto čekalo da 
zađem u godine i da se umorim, što se nije dogodilo 
dok sam bio u snazi i željan dokazivanja? Ja sam, kad 
se sve sabere, ipak dobar i napaćen čovjek. Zašto ovako 
ružno, neočekivano i neobjašnjivo? 

Srećom suzdržao sam se, ne zbog opreza (za njega 
sada nisam imao snage, ne može se istovremeno biti 
nježan i oprezan) nego zato što sam se na vrijeme sjetio 
da bih nakon ispovijedi mrzio maloga. A ne bih mogao 
podnijeti da ga mrzim, previše mi ljubav treba kad sam 
kao sada, tužan i slab. Ničim ne smijem pokvariti ovaj 
trenutak ljubavi i iskrenosti, suviše mi je važna moja 
blaga tuga i osjećanje slabosti, zato moram šutjeti i zato 
se ne smijem ispovijedati makar u tom ispovijedanju i 
tugovao. 

— Ništa zanimljivo, kao što sam i mislio — progo- 
vori najzad Ibn Tevab — ribar kao svi ribari, porodica 
kao sve sirotinjske porodice. Susjedi ga nisu voljeli jer 
je bio zgrčen i neugodan, jedan od onih ljudi koji misle 
da od sudbine zaslužuju mnogo više nego što su dobili. 
Volio je da se pravi mudar i da raspravlja o učenim 1 
nerazumljivim stvarima. Još više je volio da ga viđaju 
s učiteljima i pjesnicima, Silno se ponosio što je jednom 

razgovarao s al-Džunajdom, pa je sve što je govorio o 
stvarima koje ne zna pripisivao njemu. Unazad nekih 
godinu dana al-Halladž je ponekad ručavao i večeravao 
kod njih, a on je tvrdio da ga Halladž neobično hvali, 
da dolazi njemu kad god mu zatreba sugovornik s dubo- 
kom dušom i da jede s njima kad god poželi da se 
skloni u neki dom, uz ognjište i u porodicu. Navraćali 
su i drugi ljudi odjeveni u grubu odjeću, čudni i divljačni, 
navraćali su mnogi nepoznati, ali bi se za sve reklo da 
su neki pjesnici i isposnici. 

Ni do kraja njegovog izvještaja nije potpuno iščezla 
moja nježna ranjivost i tome sam se radovao. A radovao 
sam se i tome što sam mogao, tako iskren i ranjiv, razgo- 
varati o poslu. Bilo je dobro, sve je bilo lijepo i dobro. 

— Treba dobro istražiti ko je sve. navraćao. Sum- 
njivi su mi ti sa vrećama i štapovima što u ime Boga 
neće da rade, nego rone po sebi i traže istinu. Kao da 
istinu ne mogu naći i oni koji rade i žive pristojno. 
Moglo bi se desiti da iza svega toga stoji neka zavjera. 

— Na to sam i ja jutros pomislio. Dok sam te čekao, 
na ulazu Sufjanove kuće, palo mi je u oči da bi se nje- 
gova kuća mogla ravnom linijom spojiti s kućom ribara 
Husajna. Stoje na dva suprotna kraja grada, u ravnoj 
liniji, a na istoj toj liniji, samo unutar njezinih krajeva, 
stoje trgovačka džamija i luka, mjesta na kojima su obje- 
šeni ribar i njegova porodica. 

Trgnuo sam se od Ibn Tevabovog razmišljanja, ugod- 
no iznenađen time što se mali osposobio za takva pove- 
zivanja, zanimljiva i dobra ma koliko ponekad besko- 
risna. Znao sam da je odličan stražar, ali sam sve do 
sada mislio da je sposoban jedino za normalno ispiti- 
vanje i praćenje ljudi. Sada, evo, vidim da zna i pove- 
zivati, neobično i zanimljivo, onako kako sam i ja radio 
u mlađim godinama i zbog čega sam izašao na glas. 

— Znam da ovo liči na mudrovanje pospana 1 UMOr- 
na čovjeka, ne zamjeri što sam ga izložio pred tobom 
i što ću te malo ubjeđivati da ga pretreseš. Akoje zavjera, 
kao što sam pomislio, zašto ne bi sa zločinima krenuli 
s dva suprotna kraja grada da strah 1 zbunjenost posiju 
odjednom po čitavom gradu? Time bi se moglo objasniti 
i razdvajanje ribareve porodice i njegovo vješanje u luci. 
Ako mislimo na zavjeru, jasno nam je zašto su njega 
odvojili i objesili posebno, a ako isključimo zavjeru, to 
ne možemo ničim objasniti. Znam da ovo ZvuČI kao 
glupost, ali te ipak molim da bar malo, onako usput, 
razmisliš o ovome što mi je palo na um dok sam te 
čekao. 

— Nisu gluposti. Znaš da sam uvijek govorio da 
je važno naći neko objašnjenje za zločin kojim se baviš. 
Makar bilo pogrešno, objašnjenje koje si našao daje ti 
neki okvir u kojem tražiš i razmišljaš. Čak i onda kad 
nemaš ni jednu jedinu činjenicu kojom potvrđuješ svoje 
tumačenje, drži ga se jer će ti ono dati okvir u kojem 
ćeš tražiti i reći će ti šta da tražiš, pa čak i šta tražiš. 

— Znači dopuštaš mogućnost zavjere i tumačenje 
da oni idu s dva suprotna kraja grada da brže posiju 
strah 1 zbunjenost u gradu. 

— Kako ne. Svi ti pjesnici su nevjerničke dualistič- 
ke budale kojima bi lahko moglo pasti na um da zlo- 
činima nešto crtaju. Njima bi još moglo nešto i značiti 
da krenu s dva suprotna kraja grada i idu prema njegovoj 
sredini. Uvijek zločin ima neku geometriju i zločinac 
uvijek crta neku figuru, makar to i ne znao. A ovi to 
znaju, oni to rade namjerno, zbog nekih svojih izmišljo- 
tina 1 uvjerenja. 

= Očekuješ da se nešto desi na sredini između ove 
dvije tačke, na primjer u rijeci? 

Mi Ne očekujem ništa, samo razmišljam u okviru 
koji imamo. Imamo liniju na čijim su krajevima ribarova 
i Sufjanova kuća, a između njih džamija i luka. Ako 

smo u pravu, moglo bi se nešto dogoditi na pola puta 
između džamije 1 luke, recimo, na rijeci. Imamo, dalje 
zavjeru u koju je bio uključen ribar i možda neko iz 
njegove porodice, možda čak i Sufjan, jer ti bogataši 
ne znaju sjediti s mirom 1 uživati u svom bogatstvu, 
oni stalno gledaju ili da ga uvećaju ili da ga izgube 
zbog želje za vlašću. Za Sufjana još ne znamo, suviše 
je ugledan da bi ga se olahko napalo, ali za ribara može- 
mo biti sigurni. To nas dovodi do pitanja zašto mu se 
njegovi tako ružno i tako krvavo svete. Možda zato što 
se htio izvući iz zavjere, možda je čak nekome nešto 
i rekao. Ako je tako, ubili su ga da ništa ne kaže ili 
da ne kaže ništa više od onoga što je već izdao, a onda 
im se pokazalo da bi mogli čuda uraditi ubiju li i Sufjana. 
Tako će proširit strah gradom, provesti svoju nevjerničku 
igru suprotnostima i sačuvati zavjeru od izdaje, a nas 
zavesti tako temeljito da im nikad ne uđemo u trag. 

— Nema ti ravnoga na svijetu — uzviknuo je mali 
dok sam još tražio novu mogućnost. Oči su mu sijale 
iako bi morale biti mutne od pospanosti, a lice mu se 
opet žarilo kao ono maločas. Bio sam mu zahvalan za 
to divljenje, prijalo mi je i trebalo mi ovako ranjivom 
i preplavljenom iskrenošću. Zato sam mogao biti blag, 
dobroćudan i skroman, lahko mi je bilo da posumnjam 
u svoje rješenje jer mi se on iskreno divio. 

— Sve to stoji, ako su ove smrti povezane — raz- 
mišljao sam dalje, dovodeći u pitanje ono od maločas 
— ako je sve ovo jedan a ne dva ili tri slučaja. Mi moramo 
dalje raditi kao da smo u pravu, a to znači da moraš 
saznati sve o Sufjanu, a onda ispitati sve stražare 1 beride, 
možda je ribar nekome od njih štogod lanuo, pa ga nje- 
govi zato kaznili, 

Otpustio sam ga i produžio kući gotovo sretan. Osta- 
la je u meni ona lijepa iskrenost koju sam osjetio na 
izlazu iz Sufjanove kuće ali se pojavila i nekakva bo- 
drost, nekakva nada da nešto ipak mogu učiniti i da mi 

godine nisu popile snagu i pamet. Istina je da još uvijek 
ne znam ništa, ali vidim da još mogu misliti, mogu za- 
mišljati tok zločina i na kraju dokazati da je on baš 
tako tekao. Ne znam kako su ovi ljudi pobijeni, ali mi 
se čini da znam zašto su mogli biti ubijeni, a to je već 
neki okvir koji mi pomaže da razmišljam i tražim. Sve 
je lijepo i sve će biti dobro, ponavljao sam u sebi, mogu 
sada u to vjerovati, zaista mogu vjerovati. Odlučio sam 
da kod kuće o svemu još jednom razmislim, da sve što 
znam zabilježim i da pokušam tačno odrediti okvir u 
kojem ćemo dalje tragati, možda i da nacrtam ovo što 
do sada slutim. 

Nije mi bilo suđeno. Nadomak kuće sreo sam princa 
Hasana ibn Alija al-Tavdija na prelijepoj bijeloj kobili 
sa crnim cvijetom na čelu i sa crnom grivom oko prednje 
lijeve noge. Vraćao se valjda s jahanja. 

— Otkuda ti?! Zar si ti još uvijek u Bagdadu!? — 
čudio se zauzdavši konja na pola koraka od mene i tru- 
deći se da zabaci glavu na Halladžov način. 

— Čemu se čudi tvoja milost kad zna da sam ja 
uvijek u Bagdadu? 

— Ni pomisliti nisam mogao — dalje se čudio princ 
i smiješno zabacio glavu ni nalik na Halladža. — Bio 
sam siguran da te je tvoj vezir poslao negdje daleko, 
daleko, po nekome važnom poslu. 

— Zašto je tvoja milost mislila da me je naš vezir 
negdje poslao? 

— Zato što on govori da si ti sposoban emir straže, 
da si toliko sposoban da možeš ujedno biti emir straže 
j reis-ul berid. I oboje dobro raditi. 

— Zahvalan sam njegovoj milosti što tako govori 
i sretan sam ako jeste tako — duboko sam se poklonio, 
a on je naglo krenuo, zauzdao ulijevo i udario me desnim 
bokom svoje lijepe kobile. Pao sam i naglo skočio od 
straha, od želje da umanjim poniženje ili od nečega tre- 
ćeg, a on se korak od mene opet zaustavio i okrenuo. 

— Zato sam mislio da nisi ovdje — govorio je kao 
da se ništa nije dogodilo. — ne može se u gradu koji 
ima bilo kakvog emira straže događati ovo što se događa 
ovdje. Ne može se u gradu u kojem živi bilo kakav 
reis-ul berid raditi ono što ovdje radi onaj Halladž ili 
kako se već zvaše onaj s ogrtačem. 

Odjahao je ne dopustivši mi da riječ progovorim. 
Ne bih ni progovorio, nema nikakva smisla podjsećati 
ga da je upravo on urlao na mene i nazivao me glupom 
batinom kad sam uhvatio Halladža što pravi nered na 
bazaru. "Ako nešto griješi, s njim će raspraviti ulema, 
a ne glupe batine kao što si ti", vikao je na mene i 
prijetio da se neću nanosati glave ako još jednom stavim 
šapu na nekoga od njegovih prijatelja. 

Kod kuće nisam ništa radio i zabranio sam da do 
. mene puštaju bilo koga. Čitav dan sam drhtao i znojio 
se, stezao zube i premetao se po sobi kao mahnit, udarao 
šakama po podu 1 valjao se boreći se sa suzama. Bilo 
mi je strašno, samo ne znam šta mi je bilo najgore od 
mnogo čega što me je mučilo. Zao mi je bilo nježne 
radosti koju mi je princ razorio, teško mi je bilo zbog 
nezasluženog poniženja, ali pomišljam da mi je najgore 
bilo (oprosti mi Bože) što se on pravio da ne zna Ha- 
lladža. Nakazno je 1 pomisliti, ali sam to doživio kao 
ružnu i duboku uvredu. To me je jako, jako boljelo, 
mnogo jače od žive rane. 


Nedjelja, 15. 


Opet me je probudio Ibn Tevab koji je morao Zzapri- 
jetiti nožem da bi ga pustili do moje sobe. Dojurio je 
da mi kaže da sam neusporidiv i jedini, da niko sa mnom 
ne može izići na kraj i da se, naravno, dogodilo onako 
kako sam predvidio. Bio sam u pravu, udarili su na 
rijeku! 

Malo se smirio pa mi objasnio da oko rijeke vlada 
neopisiva zbrka, da se ribari ne usuđuju otisnuti na vodu, 
a i oni što su bili isplovili vratili su se jer su ih otjerala 
tjelesa koja plove rijekom. Ne zna se da li živa ili mrtva, 
ne zna se čija, otkuda i zašto. Naprosto su, malo nakon 
svitanja, krenula jedno za drugim, svako sat do dva, po 
jedno ili dva-tri u grupi, nekakva tijela. Oni koji su već 
izišli na rijeku, vratili su se prestravljeni i rekli drugima 
za tijela, tako da sada svi ribari što ih je u gradu stoje 
u gomilama na obali, broje tijela što licem prema nebu 
plove niz rijeku i premiru od straha. Ibn Tevab i stražari 
su ih nastojali umiriti, podsjećali su ih da treba nešto 
i pojesti, a to se ne može dobiti brojanjem plovećih 
tjelesa, predlagali im da isplove i nešto ulove između 
dvije grupe tjelesa, onda kad je rijeka čista, ali uzalud 
jer ribari i dalje poskakuju obalom, bulje u rijeku 1'stra- 
huju. 


Razbjesnilo me je što govori razdragano i ponosno 
kao da su ta tjelesa njegova lična zasluga i kao da je 
njihova plovidba neviđen podvig. Zato sam ga otjerao 
i zaprijetio mu da ću ga svojom rukom bičevati do smrti 
ako ne natjera ribare na rijeku i ne uhvati barem jednoga 
od tih što plove. "Dosta je meni više čudesa", vikao 
sam na njega kad je bio već daleko od moje kuće, "niko 
mene neće praviti budalom i rasprskavati se iz čista mira, 
a onda spokojno ploviti niz rijeku kao da se odmara." 
Kad sam se malo izvikao, smirio sam se i jako, čitavom 
dušom, zaželio da uhvate barem jednoga od ovih što 
plove. Ne bih ga mučio, ništa mu ne bih, samo bih ga 
blago i ponizno molio da mi objasni sve ovo. Zašto 
plovi iz čista mira? Zašto mi prepada ribare kojima je 
i bez njega dosta muka u životu? Zašto sve to rade 
meni koji ne znam ni šta ću sa sobom? 


Dugo sam, jako dugo prekoravao toga uhvaćenog, 
čitavu dušu sam izlio pred njega i tako se malo smirio. 

Onda sam odgurnuo zastore s prozora 1 iznenadio se 
kad sam vidio koliko je dan odmakao. Bio sam težak 
i smoren, ništa mi se nije htjelo probuditi, kao da mi 
tijelo bježi od dana. Zureći upaljenim očima kroz prozor, 
osjećao sam da mi sve još spava pritisnuto nekakvim 
umorom 1 ljepljivom, teškom, plačljivom tugom. Znao 
sam da mi ovaj put tuga ne dolazi od toga što sam 
vikao na Ibn Tevaba, iako sam sebi prebacivao tu viku. 
Nisam trebao vikati, sigurno nisam. Nije mu lahko, sav 
je pobijelio od umora i oči su mu već potpuno krvave. 
I lažem da me je naljutila njegova razdraganost. Bila 
mi je malo čudna, to je istina, ali je meni smetalo nešto 
drugo, nešto mnogo dublje u meni. Možda mi je zapravo 
smetalo to što je on razdragan tu preda mnom, a što 
sam ja negdje drugdje, negdje jako daleko. 

Bio sam, i još sada sam, u snu iz kojega me je 
Ibn Tevab trgnuo, u smiješnom snu u koji sam upao 
valjda čim sam zaspao. U tome sam snu bio u dugom 
bijelom ogrtaču i nešto sam dugo govorio Rabiji (moram 
otići do nje s ovim bilješkama, ako me ona ne izvuče 
ne znam hoću li se uopće izvući). Objašnjavao sam Rabi- 
ji nešto nerazumljivo i strašno neuredno, a ona nikako 
nije uspijevala shvatiti to što joj objašnjavam. Ja sam 
je gledao odozgo, iz unazad zabačene glave, jako se 
radujući što nisam bijesan i što je gledam potpuno praz- 
nim očima. Da joj pokažem to što nije razumjela, uzeo 
sam komad nesažvakane hrane iz Sufjana i žvakao ga 
dugo i temeljito, a usne su mi se odvratno mreškale i 
crvenile toliko da je već bilo nepristojno gledati. Rabija 
je sve to vrijeme slagala velike trokutne komade plave 
svile i stalno nešto razdragano brbljala o jezgrama. Onda 
je prema meni podigla oči — prazne, hladne i tamne. 
Znao sam da su i moje takve, pa sam još jače zabacio 
glavu, zaokružio rukom okolo, obuhvatajući pokretom 
čitav svijet, i zaustavio je pokazujući na prelijepu kobilu 
bez glave. 

Smiješan 1 besmislen san koji je, čini mi se, trajao 
svu noć, od časa u kojem sam zatvorio oči. Sve se u 
njemu odvijalo užasno sporo, svaki je pokret u njemu 
trajao satima, svaka riječ je ostajala satima nakon što 
je izgovorena tako da ni jednu jedinu riječ nisam razu- 
mio. I sve se ponavljalo po nekoliko puta. Napravimo 
Rabija ili ja neki pokret, pa ga ponavljamo do besvijesti, 
onda napravimo drugi i ponavljamo ga, a onda se vrati 
onaj prošli. Ili nije bilo tako? Čini mi se ipak da su se 
ponavljale čitave radnje, odjeljci sna koji čine neku cjeli- 
nu. Ne mogu se sjetiti kako je bilo, samo se sjećam da 
se sve ponavljalo i da je sve bilo u jarko plavoj boji 
od koje su oči pekle. Sjećam se da je sve bilo strašno 
i neuredno, a da je meni (sačuvaj me, Bože, grijeha i 
ludila) zbog nečega bilo lijepo u tom zbrkanom svijetu, 
toliko lijepo da mi se iz njega nije išlo. 

Možda se zato što mi je u njemu bilo lijepo taj 
san zadržao u meni sve vrijeme Tevabovog izvještaja, 
pa i mnogo kasnije. Ili je bio jači od mene pa me nije 
puštao, ma koliko mu se ja otimao i nastojao da se 
probudim i uđem u dan u kojem mi je ipak boraviti? 
Ne znam, to je svejedno, ali znam da sam se onako 
razbjesnio na Tevaba zbog tog sna, zbog mučne drhta- 
vice koju je u meni stvarao (a ipak mi je bilo lijepo u 
njemu, zaista lijepo) i zato što nisam uspijevao biti bu- 
dan, onako otežao i bunovan, sav još u snu. 


Bog sami zna koliko dugo sam se vukao po kući 
usnuo i dalek, do guše uronjen u san. Sjećam se da je 
vani pržilo kao vražije oko kad je sluga ušao i rekao 
da me zove ar-Razi moleći da dođem što prije, ako može 
odmah. Srećom, bio je blizu, moglo se preživjeti i po 
toj pripeci. 

Čim sam ga vidio, bilo mi je jasno da je ar-Razi 
novo čudo u nizu mojih čudnih nevolja. Bio je zelenkast, 
kao da je naumio da se sav prometne u travu, i tako 

malaksao da nije ustao ni da me pozdravi. Tako se nismo 
ni pozdravili, samo je mahnuo rukom govoreći mi time 
da sjednem ili legnem gdje hoću. Dugo je dahtao, trudeći 
se valjda da uhvati dah i progovori, a kad je konačno 
progovorio, bilo mi je jasno da ćemo ostati bez velikog 
mudraca i tumača vjere, a moja djeca bez učitelja za 
kojim će sigurno zažaliti, jer se u poznatom svijetu bolji 
ne mogu naći. 

Ar-Razi me je podsjetio da je imao sina koji se 
odao trgovini i koji se prije četiri godine nije vratio s 
jednog od svojih trgovačkih putovanja. Iza njega je osta- 
lo troje djece, od toga jedan sin koji je Raziju nadoknadio 
sve za šta je bio uskraćen kod svog sina — mudro i 
spokojno dijete koje je duhovnim stvarima okrenuto to- 
liko da je sa šest godina sa zanimanjem slušao rasprave 
prvih učitelja, a sa deset sudjelovao u njima ne izazi- 
vajući smijeh. Prije dvije godine al-Halladž je predložio 
Raziju da ga podučavaju uporedno dajući mu različita 
znanja i tumačenja, tako da mali bez problema može 
birati svoje tumačenje — znajući sve. To je učenje bilo 
pravi užitak za svu trojicu: mali je slušao i pitao, suprot- 
stavljao se i dodavao, a njih dvojica su se prijateljski 
nadmetali da svoje tumačenje potkrijepe što jačim doka- 
zima i tako malog privuku na svoju stranu. 

Početak poduke je pripao Raziju koji je vodio raču- 
na o dječakovom znanju i godinama, dok je Halladž 
malome govorio kao i odraslima — zaneseno, ubjedljivo 
i nerazumljivo. Valjda je upravo to presudilo da se u 
neko doba mali počne okretati od djeda i sve jače ve- 
zivati za Halladža s kojim se otiskivao u sulude igre 
izvođenja i premetanja. Rastuživao se ako Halladža ne 
bi bilo jedan dan, a onda su, kao da žele nadoknaditi 
taj dan, govorili o stvarima slobodnije nego ikad prije 
toga, poigravali se utvrđenim istinama luđe neko ikad, 
izvodili iz istina koje nisu uspijevali poreći zaključke 

od kojih je Razi imao duge i teške nesanice. Ta je veza- 
nost otišla tako daleko da je mali, po ugledu na Halladža, 
počeo pisati nerazumljive i vješto sročene stihove, što 
se Raziju nimalo nije dopadalo. Toliko mu se nije do- 
padalo da bi prekinuo dalje podučavanje udvoje kad time 
ne bi priznao poraz u prikrivenom nadmetanju s pri- 
jateljem i suparnikom. 

Prije petnaestak-dvadeset dana ili nešto manje otišli 
su suviše daleko, pa je Razi, nakon obuke, odveo Ha- 
Iladža ustranu i zamolio ga da bude malo umjereniji i 
mudriji u razgovorima s dječakom. Tada su na obuci 
govorili o nastojanju velikih stvari sabiranjem malih, a 
glavno pitanje je bilo kako, kada 1 gdje zbir malih stvari 
prestaje biti mnogo malih stvari i postaje jedna velika 
stvar. Kada grupa ljudi prestaje biti grupa ljudi i postaje 
džemat? Kako, kada i gdje gomila zemlje postaje njiva, 
mnogo (hiljadu i jedna) kapi vode postaje rijeka? Da 
li je rijaka hiljadu kapi i kap vode u pokretu ili nešto 
posve drugo? Ja sam, naravno, govorio da je nešto drugo, 
da rijeku podjednako čine veze među kapima i kapi, 
da je rijeka mnogo kapi povezanih na poseban način, 
ali se oni nisu složili i počeli su sa svojim suludim 
igrama koje su ih utoliko više radovale ukoliko su bile 
više lude i zabranjene. Nikakvih veza tu nema, tvrdili 
su, sve veze o kojima mi pričamo obično su sabiranje 
i zato velikih stvari kojima se bavimo zapravo nema 
nego smo ih mi izmislili zbog svoga straha. Nema dže- 
mata, nema rijeke i nema kamenog brijega, a postoje 
prazni beskraj i jedan čovjek, jedna kap, jedan kamen. 
Rijeke i džemate mi izmišljamo zbog straha od beskraja 
pred kojim stojimo, pred praznim beskrajem. 

_, , Iz jedne kapi, govorili su, možeš razumjeti čitavu 
rijeku, ako se kapljicom baviš dovoljno iskreno i do- 
voljno mudro, ako dakle sebe dovoljno otvoriš toj kapi 
kojom se baviš. Rijeka nema ničega što nema i kap, 

samo što je uplašenim i lijenim dušama mnogo lakše 
ploviti po rijeci nego se rastvoriti u jednoj kapi. 

Uzalud je bilo upozoravati ih na ludilo koje leži u 
dubini takvog razmišljanja, govoriti im da u tom slučaju 
nebi bilo ničega, jer Bog, kad bi bilo tako, ne bi stvarao 
ovoliki svijet nego bi ga stvorio u veličini zrna prašine. 
Bog ne stvara ništa nepotrebno i preveliko, podsjećao 
sam ih molećivo, Bog ne bi stvarao mnogo kapi vode 
kad bi jedna bila dovoljna za sve. Ni u šta ih nisam 
ubijedio, sve je bilo uzalud kad oni krenu sa svojom 
igrom izvođenja, kad se pred njima rastvori njihov svijet 
bezvlašća, bezgraničnosti i bezobličnosti. 

— Hvatao me je strah dok sam ih gledao u tom 
napadu ludila i najružnije moguće prepuštenosti. Kako 
su se tada otisnuli za slobodnim zaključcima, nisu se 
mogli zaustaviti. Vidio sam, kunem ti se da sam im na 
licima vidio borbu da stanu i zadrže se makar na granici 
zdrave pameti i ovoga svijeta. Naravno, nisu stali, ludilo 
je jače od čovjeka, tako da su na kraju zaključili... Ne 
moram ti ni govoriti, znaš i sam šta su na kraju zaključili 
— govorio je zelenkasti ar-Razi, ležeći nesposoban da 
digne glavu s jastuka. 

— Ne znam, kako ću znati šta su zaključile dvije 
budale u nastupu svoga nadahnuća. To nema ni mjere 
ni granice, ni pameti ni stida, ko će znati šta je ono u 
stanju zaključiti — govorio sam hrabreći Razija da na- 
stavi, drhteći barem koliko i on, ako ne više. 


Nikad neću razumjeti šta se tada događalo, ali ću 
dok sam živ pamtiti koliko je bilo strašno i nepodnošljivo 
to u čemu smo bili. Nisam znao šta su ona dvojica za- 
ključila, nisam ni mogao, kako ću znati kad nisam bio 
s njima i kad ih nisam slušao, a ipak sam se sav Zgrčio 
i preznojio. Sva tijela, koliko god ih živ čovjek može 
imati, stisla su mi se, a duša mi je krenula na nos od 
strave i odbijanja onoga što će Razi izgovoriti, od slasti 

i želje da to izgovori što prije i što sličnije Halladžu. 
Znao sam šta će izgovoriti! Nisam mogao znati šta su 
njih dvojica onda zaključili, nisam bio s njima kad su 
zaključili i nikad ih nisam osobito poznavao, nisam mo- 
gao ni naslutiti kako misle jer nikad nisam Želio biti 
mudrac ili tumač vjere... Volim svoj posao i jedino 
njega želim raditi otkako znam za sebe, oduvijek sam 
želio živjeti mirno i spokojno kao čestit čovjek, a znao 
sam šta su zaključili i šta će ar-Razi sad izgovoriti. Osje- 
ćao sam kako tonem u san u kojem govorim zabačene 
glave, odjeven u bijeli ogrtač, a čitava mi duša odbija 
to što će Razi izgovoriti, sve mi se opire snu u koji 
tonem i u kojem nisam ja nego sve suprotno sebi, a 
utroba mi se diže od gađenja, straha i otpora, želja i 
slasti, koji se istovremeno u meni javljaju od svega toga. 

— Zaključili su da je jedan čovjek — svi ljudi, da 
je Bog, dajući čovjeku dušu, pohranio u čovjeka dio 
sebe, što znači da svaki čovjek u sebi, u najdubljoj dubini 
sebe, nosi dio Boga. A to znači... Jasno ti je — prekide 


se Razi, a po licu mu se vidjelo koliko ga je muke 
stalo da kaže ovo. 


— Mislim da sada slutim — šaputao sam još tiše 
od Razija. Jasno mi je, bilo mi je jasno i prije, čini mi 
se da mi je od samog početka jasno šta su oni zaključili, 
ali sam maločas užasno jako htio da to izgovori. Srećom, 
sada to više nisam htio, sada sam opet stajao na čvrstom. 
Njihov strašni zaključak visio je iznad nas, vazduh je 
bio natopljen njime, bili smo obojica potpuno uronjeni 
u njega. Zato sam, valjda, mogao ostati na sigurnom i 
odoljeti želji da ga čujem, izbjeći strašni obred njegovog 
Izgovaranja i ostati čestit čovjek. Hvala ti, Bože, na snazi 
1 razumu koje si mi dao u posljednji čas. 


Prusije Eto, sve ti je jasno — prošapta Razi nakon duge 
šutnje u kojoj smo obojica napeto iščekivali da vidimo 
hoćemo li pobjeći od Izgovaranja. 

— Jasno mi je, ali nikakve koristi od toga. Znaš i 
sam da je to stvar za ulemu a ne za mene. Kad bi i 
bila za mene, Halladža ne bih smio uhvatiti, on je prisan 
prijatelj princa Hasana. A mislim da bi trebalo i o ulemi 
dobro razmisliti, pošto ni tvoj unuk nije baš bez krivice, 
naprotiv. Malo mu olakšava to što je još dijete — djeca 
se igraju a ne izvode takve zaključke. Pa ni ti u tom 
slučaju nisi baš sasvim čist, pred tobom je tvoj unuk 
hulio. 


Govorio sam mirno i svojim normalnim glasom. 
Opreznost i vještina povezivanja služili su me kao 1 ra- 
nije, na učenog Razija gledao sam s ljubavlju 1 s osjeća- 
njem nadmoćnosti, kao i ranije. Hvala Bogu, opet sam 
izbjegao napad nereda. Drhtavica i osjećanje potpune 
iscrpljenosti nisu me uznemiravali, oni su mi čak prijali 
i blago me radovali, kao da bi mi bez njih bila umanjena 
radost što sam izbjegao još jednom iskušenju. 


Ar-Razi se dugo borio za dah a zelenkasto lice mu 
se grčilo od nekakve unutrašnje napetosti. Ipak mu je, 
nakon duge borbe, niz lice kliznulo nekoliko suza, što 
mu je valjda i pomoglo da progovori. 

— On je sada bez ikakve krivice, on je mrtav — 
konačno je istisnuo, a onda je priča potekla lahko kao 
da je samo čekala da se izlije, već davno spremljena i 
potpuno uređena. Valjda je, čekajući me, pripremio priču 
i sada mu lahko teče pošto je prebrodio njezin teški i 
bolni dio. Sada kad više nema onoga što ga boli, a izgo- 
vorio je i ono čega se boji i stidi, priča teče sama od 
sebe. 

Razi je, kad se smirio od njihove mahnitosti, a oni 
se povratili iz zanosa, zamolio Halladža da bude oprez- 
niji i razumniji s malim, što mu je Halladž, onako is- 
crpljen i bezvoljan, od srca obećao. Međutim, nije se 
više pojavio, tako da je ar-Razi sam nastavio podučavati 
svog unuka. Poduka je bila mirna i sabrana, brza i us- 

pješna jer je mali sve razumijevao i o svemu govorio 
vješto i mudro, ali je sve bilo nekako bezvoljno i mlako. 
Mali je naprosto predugo bio s Halladžom da bi mogao 
podnijeti mjeru u bilo čemu. Ili je sam od sebe bio 
takav, možda je rođen nesposoban da podnese mjeru. 

Jučer ga je Razi odveo u šetnju izvan kuće, nadajući 
se da će se time barem nešto pokrenuti u tom poduča- 
vanju na novi način. Čuo je da su u rumskim krajevima 
ljudi nekada tako učili, u vrijeme kad je u tim krajevima 
još bilo blagoslova i sreće za umne ljude, pa je htio 
probati da maloga podučava na taj način — u razgovoru 
i šetnji kroz vrt, u miru i u tišini. Šetnja je, međutim, 
brzo zamorila starca, pa je prilegao da se odmori i tako 
ga je ukrao san. A kad se probudio (ako se to može 
nazvati buđenjem jer on je samo sklopio oči, ne Zna 
da li duže od trenutka) vidio je okolo komade dječa- 
kovog tijela, kao da je u njemu nešto strahovito puklo. 
Ne krivi on nikoga ni za šta, njemu se Bog smilovao 
i on evo neće ostati dugo iza svog djeteta, ali me moli 
da otkrijem šta je u svemu tome bilo i da Halladža 
obavijestim šta je, ne htijući, skrivio. 

— Gdje ste šetali? 

— U vrtu ispred južne kapije, uza samu rijeku. Ras- 
pitao sam se i Razi mi je do sitnica opisao mjesto na 
kojem se odmarao. Odmah sam otišao i sve dobro pre- 
gledao ne našavši ništa — nikakva traga, ni djelića dječa- 
kovog tijela, ničega što bi to mjesto odvajalo od bilo 
kojeg mjesta na svijetu. Vraćajući se, primijetio sam 
da je to mjesto u ravnoj liniji s ar-Razijevom kućom, 
bez problema bi se konopcem moglo povezati s njom. 
Oni, dakle, rade u pravim linijama — jednom su linijom 
povezali ribara Husajna i trgovca Sufjana, luku i trgo- 
vačku džamiju, a sada ar-Razijevu kuću i mjesto u juž- 
nom vrtu na kojem su mu ubili unuka. 

Jasno je, mislio sam, da je ovo niz ubistava koja 
čine jedan jedini slučaj. Sigurno je da su u pitanju ubi- 
stva, ma šta Tanabija govorio, i da ta ubistva grade jednu 
cjelinu, ali kako naslutiti obrise te cjeline 1 kako otkriti 
onoga ko je gradi? Kako ih ubijaju kad ni najveći liječnik 
poznatoga svijeta ne vidi način i čak tvrdi da oni nisu 
ubijeni? Razumijem ja i vjerujem da se može sukobiti 
duša i unutrašnje tijelo kod Razijevog unuka, razumio 
bih čak 1 kod trgovca Sufjana i pored njegovog trgo- 
vačkog uspjeha, ali me niko pa ni Tanabija ne može 
ubijediti da je to moguće kod ribara koji ne bi ni imao 
duše kad ne bi bio Božiji rob. Zašto ih ubijaju? I kakva 
im je to igra s linijama? 

Učinilo mi se da sam nešto naslutio za onog razgo- 
vora s Ibn Tevabom, kad sam primijetio da su jednom 
linijom spojili ribarovu i Sufjanovu kuću, istok i zapad. 
To bi njima moglo nešto i značiti, svi su ti perzijski 
pjesnici dualističke budale koje bi svašta mogle otkriti 
u povezivanju i istovremenom suprotstavljanju istoka i 
zapada, bogatog trgovca na zapadu i siromašnog ribara 
na istoku. Ali što sada na jug? Šta im je smetao siroti 
ar-Razi? Ne baš bogat, ma koliko ugledan, učitelj koji 
živi povučeno i bavi se jedino svojim mislima i svojim 
unucima. Ako nisu tim okretanjem prema jugu htjeli 
pokazati na dvor? Ali dvor je sjeverno od Razijeve kuće, 
morali su se zadržati prije Razija i njegovog unuka. 


Kad sam došao kući, poslao sam po Ibn Tevaba, 
a onda sjeo i nacrtao grad, obilježivši mjesta zločina 
crvenim kružićima. Ohladio sam se od nekakve jeze, 
od nečega nerazumljivog i strašnog što je stajalo iza 
mog crteža, od nečega opakog što prijeti gradu i svijetu, 
a ja ga još ne mogu ni naslutiti. Crvenim linijama sam 
povezao kružiće da sve bude jasno i Tevabu čim pogleda 
crtež. Ribarovu kuću spojio sam sa Sufjanovom, a onda 
obje te kuće sa mjestom na kojem je ubijen ar-Razijev 

unuk. Tako sam dobio pravilan trokut presječen rijekom 
na dvije polovine. Onda sam primijetio da sličan trokut 
prave luka, odnosno njezin kraj na kojem je obješen 
ribar, ar-Razijeva kuća i trgovačka džamija, pa sam i 
njih spojio crvenim linijama, a onda okrenuo crtež da 
mi jug bude gore, dalje od mene, a sjever prema meni. 
Vidio sam dva savršeno pravilna trokuta sa zajedničkom 
osnovom, presječena rijekom koja i osnovu dijeli na 
dva jednaka dijela. Osnovu, dakle, čini linija koja spaja 
ribarovu kuću, luku, trgovačku džamiju i Sufjanovu ku- 
ću. Kad se ta mjesta, nanizana na istoj liniji, povežu s 
ar-Razijevom kućom i vrtom u kojem je mali ubijen, 
dobiju se dva trokuta od kojih veći čine vrt, ribarova 
kuća i Sufjanova kuća, a manji, upisan u njega, Razijeva 
kuća, luka i trgovačka džamija. 

Šta im sve ovo znači? Zašto izvode ovu igru i ko 
je sada na redu? Žele li ostati u gradu, ne mogu proširi- 
vati trokut, jer su krenuli s krajnjeg istoka i krajnjeg 
zapada, mogu dakle jedino u mali trokut upisivati još 
manji. Razi će sigurno umrijeti, to govore i boja nje- 
govog lica i trokutovi koje zavjerenici ispisuju ubistvi- 
ma. Zato su, znači, u ovom naletu preskočili dvor! Na 
redu je sužavanje na rijeku i dalje povlačenje prema 
sjeveru da bi se upisao drugi, još manji trokut. Tri trokuta 
jedan u drugome, svi na zajedničkoj osnovi. Šta ima 
to može značiti? Baš se i ja svačim bavim. 


U tim razmišljanjima zatekao me je Ibn Tevab ko- 
jemu sam, ništa ne govoreći, pokazao crtež onako okre- 
nut naopačke. Kad ga je dobro razgledao, začuđeno je 
klimnuo glavom, a ja sam prstom pokazao tačno ispod 
ar-Razijeve kuće. 

— Ovdje je dvor. S dva nova ubistva na samim 
obalama rijeke i na dvoru dobio bi se još jedan, sasvim 
mali, trokut. Neće proći bez toga, ako su krenuli s ovom 
glupom igrom ići će, mislim, do tri trokuta. 


214 


Gledao me je šuteći, podjednako zapanjeno i odu- 
ševljeno. Najzad promuca: 

— Pa eto, čovječe, riješili smo. Tebi zaista niko nije 
ravan. 

— Ništa nismo riješili. Ne znam ko je, ne znamo 
kako, ne znamo zašto. Ali imamo neki okvir i čini mi 
se da s velikom mjerom sigurnosti možemo reći gdje 
će udariti idući put. Ako se dovoljno dobro pripremimo, 
možda ćemo nešto i otkriti, nekoga uhvatiti, naći neki 
siguran trag. 

— Oprosti što ti proturječim, ali ne bih rekao s veli- 
kom mjerom sigurnosti nego sasvim sigurno. Zar nisi 
već predvidio rijeku i hamale? 

— Kakve hamale? 

— One što su plovili. j 

— Da, jutros, rijeka. Pa eto, predvidio sam rijeku 
i šta smo dobili? 

— Sada možemo dobiti ako dobro obezbijedimo 
obale oko luke i prema naselju hamala. Sam kažeš da 
će sada tu udariti, možemo ih dakle dočekati. 

— Šta možemo? Bojim se da još uvijek ništa ne 
možemo. Svi su do sada ubijeni nekako iznutra, nikoga 
dakle ne možemo sačuvati makar ga čuvali sa čitavom 
vojskom. Treba dobro proučiti sve dosadašnje slučajeve 
da bar naslutimo kako ubijaju. Tek kad to otkrijemo, 
možemo znati kako da ih spriječimo da ubijaju dalje, 
kako da nekoga sačuvamo i kako da zavjerenike po- 
hvatamo. 

— Meni još ništa nije jasno, ali ti to možeš, sigurno 
možeš. 

— Bog te čuo. Kaži mi jesi li šta saznao danas. 

— Ništa. Jutros sam od tebe odjurio na rijeku, ali 
ribare nisam mogao natjerati da isplove. Zato sam s 
grupom stražara sam izišao na vodu da pokušamo uhva - 
titi nekoga od onih što su plovili, pa smo uhvatili dvojicu 

i izvukli ih na obalu. Saznali smo da su prije toga prošla 
sedmerica, što bi s ovom našom dvojicom bilo devet. 
Ne znam jesu li prolazili nakon mog odlaska, a to nam 
je, za sada, ionako svejedno. Onu dvojicu sam prebacio 
do tvrđave, još te tamo čekaju ako bi ih htio pogledati. 
Ja sam ih pažljivo pregledao, do najsitnije sitnice. Ništa. 
Nikakva znaka, nikakva traga, baš kao s ribarom i nje- 
govom porodicom. 

— Znači mrtvi? 

— Potpuno. Mirna i čista lica, nigdje rane ni traga 
otrova i mrtvi koliko i ribar. Samo što su ovo hamali, 
ostalo sve isto. 

— Dobro. 

— Po glasu ti ne bih rekao da je dobro. 

— Nije, ali nije ni takvo zlo. To smo već imali s 
ribarom, dakle ponavljaju se i oni. Ubili su i ar-Razi- 
jevog unuka, rasprsnuo se kao Sufjan. Ribara i hamale 
na isti način, Sufjana i maloga na isti način. Nisu, dakle, 
ni oni baš bez ograničenja, može se nešto uhvatiti i 
razumjeti. 

— Vidiš da ćeš im ipak ući u trag! 

— Pusti to, ovo nije ni početak, šta je dalje bilo? 

— Ništa korisno. Uspio sam saznati da su ova dvo- 
jica što sam ih izvukao od onih hamala što su slušali 
Halladža i Abu Saida. Bilo je onda među hamalima i 
nekoliko berida, poslao sam ih da gledaju, slušaju i pam- 
te ko sluša. Dobro je o svakome znati ponešto, barem 
to da je slušao ono što ne treba čuti. 

— Opet moje riječi i moja glava — nasmijao sam 
se usred svoje muke. 

— Nastojim biti tvoj učenik, trudim se. Ti beridi 
su ih poznali, Ipsitivao sam naše ljude i o onome što 
si mi rekao jučer, razgovarao sam sa svakim beridom 
i svakim stražarom što postoji u gradu. Mnogi su raz- 
govarali s ribarom Husajnom, ali ni jednome nije rekao 

ništa o nekoj zavjeri ili bilo čemu sličnome. Govorio 
je ugalvnom o stvarima koje ne razumije i o kojima 
ne bi trebalo govoriti, dva puta je saslušavan, a jednom 
je dobio i batine u tvrđavi zbog nepoželjnog brbljanja. 
Ali ništa što bi nam sada bilo važno. Tvrdio je da pri- 
jateljuje s Halladžom i Abu Saidom, da svaki drugi dan 
ručaju s njim i da sve svoje misli kažu najprije njemu, 
da ih čak provjeravaju u razgovorima s njim. To smi- 
ješno razmetanje je jedino po čemu se razlikuje od bilo 
kojeg ribara na svijetu. 

— Sutra isti postupak sa Sufjanom. Saznati sve što 
se može, do toga kad je, koga i kako pozdravio. Sada 
si slobodan, pokušaj malo zaspati. Obavezno zaspi, već 
mi je tuga da te gledam. 

Otišao je, a ja sam do kasno u noć crtao, precrtavao, 
opisivao i upisivao crvene trokutove. Bilo mi je lijepo, 
u isto vrijeme sam strahovao i radovao se, želio sam 
pobjeći od svojih trokutova i uporno ih dalje crtao, opi- 
rao im se i volio ih. 


Ponedjeljak, 16. 


Od ranog jutra sam razgovarao s ljudima koje mi 
je Ibn Tevab poslao, a on je slao sve one koji su o 
Sufjanu znali bilo šta što bi mene, po njegovom mi- 
šljenju, moglo zanimati. Tako sam o Sufjanu saznao 
mnogo svega i svačega, ali mnogo više nezanimljivoga 
nego korisnog. Saznao sam da je na nekome svom trgo- 
vačkom putovanju zaglavio u Perziji na punu godinu 
dana, nekim poslom ili zbog nekih računa čiju pravu 
prirodu nikada niko nije saznao. Zna se da se tamo viđao 
s prvim ljudima, ali i s ološem, Zna se da nije rado 
gledao naše trgovce koji su tamo dolazili i zna se da 
se ovamo vratio barem udvostručivši svoje bogatstvo, 

U Perziji se upoznao s ljudima raznih vrsta, između 
ostalih s al-Halladžom s kojim se čak sprijateljio, a o 
ozbiljnosti i snazi toga prijateljstva najbolje govori to 
što Halladž kod njega stanuje još od dolaska iz Mekke, 
s trećeg hadža. 

To s Perzijom mi je bilo strašno zanimljivo pa sam 
naložio ljudima da, kako znaju, što prije saznaju šta je 
Sufjan tamo radio, s kim se sve družio 1 prijateljevao, 
šta su oni i Halladž radili sve ovo vrijeme što Halladž 
kod njega stanuje i kojim je to poslom Sufjan u Perziji 
onako uvećao svoje imanje. Posebno su morali ispitati 
ko je sve dolazio u kuću otkako Halladž u njoj stanuje, 
kako ćesto je ko dolazio i koliko se ko zadržavao. Na- 
glasio sam da je to hitno, da do sutra moram dobiti 
tačan 1 iscrpan spisak onih koji su zalazili u kuću, i to 
sa svim zanimljivim podacima — ko, koliko puta, u koje 
doba dana, koliko se zadržavao, po mogućnosti čak i 
to što je govorio a šta radio. Vještim vođenjem razgovora 
sve se to može saznati od posluge i od porodice, a ako 
ne znaju vješto voditi razgovor, oni neka saznaju kako 
mogu, neka zaposle čitav grad — ali ja do sutra moram 
imati izvještaj. 

Ako izuzmem ovu Sufjanovu vezu s Perzijom, malo 
sam zanimljivoga čuo u ovim razgovorima. Uglavnom 
sam saznavao stvari koje su mi bile manje zanimljive, 
iako bi se iz njih nešto moglo i iskopati, ako bi se do- 
voljno vješto i dovoljno duboko kopalo. U njegovoj kući 
je, na primjer, uvijek bilo jabuka koje je, računam, morao 
dobijati iz Perzije, a svakom je gostu pričao da mnogo 
više voli jesti orahe nego hurme, tako da je kuća uvijek 
bila puna oraha. Neobične navike i skupe čak i za pre- 
bogatog trgovca. Ta veza s Perzijom je strašno važna 
i sigurno se ne zaustavlja kod oraha i jabuka. Odmah 
sam ja naslutio da bi iza svega ovoga mogla stajati neka 
zavjera njihovih ljudi pjesnika. Ako se oni ne stide iz- 

voditi lakrdijaške trikove sa probadanjem iglama i ho- 
danjem po žeravici, neće se stidjeti ni da udare na za- 
konitu vlast, neće se stidjeti naprosto ničega. Oduvijek 
sam mislio da čovjek, kad jednom izgubi obraz i otisne 
se u lakrdijašenje, nikada niše neće biti u stanju da pod- 
nese granice, zakon i čestitost. 

Najgore mi je bilo što sam svakoga od tih ljudi 
morao slušati onoliko koliko je htjela njegova milostiva 
volja jer nikada nisam znao kada će i šta zanimljivo 
iskočiti. Tako sam morao slušati duge i dosadne pohvale 
Sufjanovoj darežljivosti (i ne bio darežljiv kad nije znao 
koliko čega ima), o bogatstvu i širini njegove trpeze za 
kojom je uvijek bilo mjesta i hrane za siromahe, o blago- 
slovu koji je ležao nad njegovom kućom i o njegovoj 
usrdnosti u javnim poslovima (izgleda da je više od 
pola novca za trgovačku džamiju dao on sam; nudio je 
1 sve, ali da se to ne otkrije, jer nije htio da se džamija 
vodi kao njegov dar). Saznao sam da mu je treća žena 
Perzijanska, ali da se ni u kakav posao ne upušta bez 
savjetovanja s prvom ženom koju, izgleda, i dalje naj- 
više voli. Treba saznati ko je i otkuda je ta Perzijanska. 

Već sam gubio pažnju i prestajao slušati iako sam 
klimao glavom, jer mi je zaista već bilo dosta razgovora 
o Sufjanu, kad je ušao sluga s viješću da me zove veliki 
vezir. Odmah sam otišao odaslavši Ibn Tevabu glas da 
sam ispituje i zabilježi ako čuje nešto što bi me moglo 
zanimati, ali da se za sada sabere na ispitivanje Sufja- 
novih veza s Perzijom. Izgleda da u tome Zaista ima 
nešto i da ćemo prekopavanjem po Perziji i Perzijancima 
koji su se ovdje namnožili preko svake mjere neke koristi 
imati prije ili kasnije. Gotovo sam siguran da oni imaju 
neke veze s ovim ubistvom i da nas Sufjanove veze s 
Perzijom mogu odvesti do njih. 


Veliki vezir me je čekao u svojim privatnim oda- 
jama, raskomoćen i razbarušen. Ovako — bez posluge, 

divanske ceremonije i pojaseva kojima je inače utegnut, 
pokazivao je koliko je zapravo umoran. Njegova starost 
i umor toliko su se jasno vidjeli i on se tako malo trudio 
da ih sakrije (nije valjda imao snage da ih krije i ovdje, 
gdje prikuplja snagu za njihovo skrivanje pred drugima) 
da me je od pogleda na njega presjekla neka tuga. Volim 
ja toga čovjeka i dugujem mu, zaista mi je mnogo dobra 
u životu učinio. Pokazao mi je da sjednem lijevo od 
njega, gotovo zatvorenih očiku. Uvijek su mu očni kapci, 
teški i mnogo deblji nego kod ostalih ljudi, bili napola 
zatvoreni, a sada su, valjda zato što se odmarao, bili 
zatvoreni gotovo sasvim, tako da se tek pažljivim mo- 
trenjem moglo naslutiti oko iza njih. 

— Znaš li šta mi je neki dan ispričao princ Hasan 
ibn Ali al-Tavdi? — obrati mi se vezir nakon duge pauze, 
tromim i promuklim glasom koji se jedva čuo. 


— Ne znam, kako bih znao. Ako tvoja milost dopu- 
, podsjetio bih te da ja ne mogu znati prinčevske i 
vezirske razgovore, da ih čak i ne trebam znati. 


— Pričao mi je da mu je al-Halladž jednom pri- 
povijedao, sigurno podrugljivo na svoj način, ono što 
je čuo od Omera ibn Osmana al-Mekija koji je to opet 
od nekoga slušao. Al-Halladž mu je, veli princ Hasan, 
pripovijedao o jednoj od malobrojnih rasprava između 
blagoslovljenog kalifa Haruna ar-Rašida i njegovoga ve- 
likog vezira Džafera Barmakida, mir im obojici. Veziru 
Džaferu nije bilo baš po volji što je kalif naumio da 
za emira straže postavi podmuklog Aliju Zejbaka, a još 
mnogo manje mu je bilo po volji što je naumio da za- 
povjednicima lijeve i desne strane učini varalice i sjeci- 
kese, neviđene probisvijete i propalice, Ahmeda ad-Da- 
nafa i Hasana Sarećji "Obojica su u Grad mira došli 
da izbjegnu osvetu drugih lopova i varalica", govorio 
je vezir Džafer nadajući se da kalif ni ovaj put neće 
ostati gluh na njegove razloge koji su bili nesumnnjivi, 

"oni su sami od sebe nemir i lopovluk, nered i nesigur- 
nost, pa kako onda mogu bdjeti nad mirom u tvom gradu, 
kako mogu čuvati red, vjeru, mir i tvoj skupocjeni Ži- 
vot?! Oni su nevjera, nered i nemir, oni u od rođenja 
bjegunci, oni su rođeni da bježe i kriju se. Kako sada 
mogu biti makar stražari, a kamoli zapovjednici straže?" 
Kalif je na to rekao da je o svemu dobro razmislio i 
zaključio da upravo tako treba učiniti — nered upregnuti 
u čuvanje reda, nemir zaposliti da bdije nad mirom. Tako 
će se ono što je protiv nas iserpljivati u onome što je 
za nas, nered stavljen u službu reda je duplo smanjivanje 
nereda. "Mudar vladalac može imati nesposobnog valiju 
i vezira", govorio je blagoslovljeni kalif Harun ar-Rašid, 
"može imati nepouzdanog kadiju i haznadara, ali mora 
imati sposobnog i pouzdanog, a iznad svega svog, emira 
straže. Ova trojica su sposobni jer su bezbroj puta izvukli 
glavu iz svakojakih gužvi, izbjeli su nebrojene zamke, 
preživjeli mnogo nevolja i došli dovde krenuvši bez igdje 
ičega. A i pouzdani su jer jedan drugoga nikada nisu 
izdali. O lopovluku i lopovima znaju više od bilo koga, 
dakle bolje od bilo koga će goniti i lopove i lopovluk, 
pogotovo sada kad su od bjegunaca postali goniči, od 
lopova ugledni ljudi. Iznad svega će biti moji jer neće 
i ne mogu zaboraviti čovjeku koji ih je iz ropske mizerije 
uzdigao do emirske časti." Tako je govorio kalif Harun 
ar-Rašid, a veliki vezir Džafer se još jednom zadivio 
pred velikom mudrošću kalifa koji je po milosti Božijoj 
upravljao svijetom. Potpuno se složio s kalifom i ostavio 
poruku nasljednicima: u svijetu će biti mira ako su emiri 
straže i stražari sposobni i pouzdani. Od loših vezira 
može biti gladi i sirotinje, bolesti i loše trgovine, ali 
neće i ne može biti nemira ako su emiri straže dobri. 
Od dobrih vezira i haznadara može biti obilja i blago- 
stanja, ali neće biti mira i poštivanja vjere ako nisu dobri 
emiri straže i stražari. Nikakav mula ne može za vjeru 

učiniti koliko dobar emir straže i njegovi potčinjeni, za- 
ključio je Džafer, mir duši njegovoj, i od toga razgovora 
je najviše pazio na to koga postavlja za emira straže, 
a i beride je uglavnom lično birao. Eto, tu mi je priču, 
Gazvane, neki dan ispričao princ Hasan ibn Ali al-Tavdi. 

Tada je vezir zašutio i nastavio šutjeti, a ja nisam 
imao šta reći, tako da smo jako dugo u potpunoj tišini 
pili šerbe. Čulo se jedino to kako vezir tiho srkuće, a 
od mene se nije čulo ni to jer sam pio sasvim nečujno, 
kao da se pravim da me nema. Onda sam se sjetio da 
bi i vezir mogao pomisliti tako nešto, na primjer da se 
igram pa se pravim nevidljivim ili nečujnim, pa sam 
dohvatio zdjelu i glasno skrnuo. Vezir ničim nije poka- 
Zao da me je čuo, samo je zijevnuo i otkrio tamne ostatke 
zubi. "On bi isto onako prosuo po sobi nesažvakanu 
hranu kad bi se rasprsnuo", pomislio sam gledajući mu 
pokvarene zube i naglo se ohladio od te pomisli. 

On me je, naravno, zvao da me upozori na princa 
Hasana i da mi pokaže svoje nezadovoljstvo što ni jednu 
od niza zagonetnih smrti nisam razjasnio. A ja ga, kao 
odgovor na to, mogu upozoriti da ne udiše preduboko, 
jer bi mu se moglo dogoditi da se rasprsne. Ako je 
zaista na redu dvor, i ako je iz dvora on izabran za 
žrtvu, i ako je za njega predviđeno rasprksavanje, a ne 
na primjer plovidba rijekom ili vješanje na neko drvo 
u nekom od vrtova. Mogu mu, doduše, i nacrtati nekoliko 
trokutova, ali se bojim da bih za te igrarije dobio lijepu 
nagradu, Sigurno bi pomislio da se šalim s njim ili da 
sam poludio, a u oba slučaja bih se lijepo proveo. 

— Ne možeš ništa reći na moju priču, Gazvane? — 
najzad prekide vezir tišinu, glasom za koji nisam mogao 
odgonetnuti je li podrugljiv ili razočaran. 

-— Mogu, ako je po volji tvojoj milosti da čuje ono 
što imam reći. 

— Zato sam ti je i ispričao. 

Čika Kao prvo, mislim da je priča poučna, da se iz 
nje ima šta naučiti. 

— Na primjer to da je po Božijoj milosti naš svijet 
uvijek imao dobru upravu? Ne pravi se budala, Gazvane, 
dva puta sam ti napomenuo da mi je tu priču ispričao 
princ Hasan. Pametnome dosta. 

— Radim, gospodaru, radim, dan i noć tragam, već 
mi i na san izlaze. 

— Nisam ja gatara, Gazvane, ne zanimaju me tvoji 
snovi. Ja ti kažem da je princ Hasan s pravom nezado- 
voljan tobom, a da preko tebe udara na mene jer sam 
te ja postavio tu gdje si sad. Ja sam te izvadio iz podruma 
i postavio na ovo visoko mjesto, Gazvane, to ne bi smio 
zaboravljati. 

Kakva bi smisla imalo napominjati veziru da me 
je prije toga upravo on poslao u onaj podrum? Nikakva, 
to njega i ne zanima, ima on svoje vezirske brige i raču- 
ne, on je do danas i zaboravio i da me je slao i zašto 
me je slao, ako je ikada i Znao. Ja nikad nisam saznao 
zašto je, ali nikada neću zaboraviti da jeste. Kako onda 
da nas dvojica razgovaramo? Kako da se razumijemo 
kad on zna ono što se mene tiče, kad je on zaboravio 
ono što je mene obilježilo za čitav život, kad bih ga 
jedva podsjetio na ono što je u meni evo i sad. 

— Ovdje nisu čista posla, gospodaru, ovdje ništa 
nije jasno. 

— Ti razjasni, posao ti je da razjasniš. 

— Trudim se, ali šta mogu kad niko od tih ljudi 
nije ubijen na normalan način. Abu Tanabija čak kaže 
da nisu nikako ubijeni. 

— Abu Tanabija nije emir straže, njemu je lahko 
da priča šta hoće. 

_ Naravno, ne pravdam se, samo ti kažem koliko 
je to težak slučaj. 

— I vremena su teška. Sve je danas teško, pa i slu- 
čajevi. Naše je da vjerujemo u Božiju milost i da radimo 
najbolje što znamo. Moj robe, ti radi a ja ću nadgledati, 
rečeno je. Ne može se loše raditi, a dobra nagrada čekati. 

— Niko od tih ljudi nema rane na sebi, ni po jed- 
nome se ne bi moglo reći da je ubijen. A niko ne može 
dokazati da je bilo koga od njih ljudska ruka ubila. 

— Nisu ni džini sigurno, to, nadam se, nisi ni htio 
reći. Prvo zato što džini, barem oni loši koji bi ljudima 
nanosili zlo, ne mogu obitavati u gradu mira i vjere 
kakav je Bagdad. Mi imamo dobru ulemu i dobre učitelje 
koji su nas sposobni odbraniti od zlih džina. S tim se, 
nadam se, slažeš. 

— Naravno, Bagdad je grad sreće, mira i vjere. S 
ovom ulemom, Bagdad je prava tvrđava vjere. 

— Ako te dobro razumijem, ti nisi htio reći da džini 
ubijaju ove ljude? 

— Nisam, to nikad ne bih ni pomislio. Htio sam 
reći da su oni što ubijaju jako vješti, da dobro oponašaju 
džine, da ubijaju kao da su ubili džini. 

— Baš mi je drago što se slažemo. Šta nam u ovom 
slučaju ostaje? Ovo je, kažeš, težak slučaj, toliko težak 
da zbunjuje čak i tebe i Abu Tanabiju, ljude pametne, 
ljude koji su se u životu nagledali svega i svačega. TO, 
kažeš, obični ljudi ne bi mogli nikako izvesti? 

— Nikako, u to sam siguran, potpuno siguran. Ovo 
je nešto drugo, nešto što još u životu nisam vidio. 

— Znači izvode neki neobični ljudi. Treba se okre- 
nuti njima, treba malo pretresti neobične ljude kojih se 
u Bagdadu nakupilo toliko da se to više ne može pod- 
nijeti. Razne pjesnike, tumače, mudrace, isposnike i kako 
se već sve Zove ta bratija sa šltapovima i vrećama. Njih 
treba pretresti, treba zaviriti u ono što oni rade po svojim 
ćoškovima i skupovima, oni bi mogli biti neobični ljudi 
kakvi nama trebaju. Ne čini li se i tebi tako? Za obične 

ljude nije da hodaju po žeravici i da se iz čista mira 
bodu iglama, a ovi to rade kao usput. Naravno, ne znam, 
ništa ne tvrdim, ti ćeš to znati bolje od mene. Samo 
bih volio da ti pomognem jer znam da ti nije lahko, 
rekao bih da je ovo velika zavjera. Ali ja imam povjer- 
enja u tebe, siguran sam da ćeš 1 s ovim izići na kraj. 

— Hoću sigurno, već imam neke tragove, samo ako 
bi tvoja milost imala strpljenja. Svi tragovi koje do sada 
imam vode u Perziju, kao što si i sam naslutio. 


— Pazi dobro šta ti govorim. Ja znam da je ovo 
velika zavjera, znam da ćemo u njezinom razbijanju iz- 
gubiti i neke važne ljude, preijatelje nekih uglednih, čak 
prvih ljudi dvora, znam da ćemo protiv sebe okrenuti 
neke moćne dvorjane. Ali mi tu ne možemo ništa. Bolje 
na sebe navući bijes nekih naših dobročinitelja, čak i 
onih ljudi koji nas podučavaju i opominju korisnim pri- 
čama, nego pustiti da zavjera dalje raste. Ti me razu- 
miješ? Ali moramo imati jake, neoborive dokaze protiv 
tih ljudi, baš zato što su oni važni. Ne mogu se velike 
zavjere razbijati slabim i malim dokazima. Sada si slo- 
bodan. Idi i radi, pamti ko ti je prijatelj i ko ti radi o 
glavi. Jesi li siguran da se razumijemo? 

Otišao sam od vezira začudo bez straha, samo s 
blagom tjeskobom, nježnom i tužnom. Sve vrijeme ovog 
razgovora bio sam bez straha, čak bez bilo čega sličnog 
strahu. Jesam želio da me vezir razumije, Jesam se Osje- 
ćao krivim što mu umjesto rješenja mogu ponuditi be- 
smislenu igru i nagađanja, ali se ni u jednom trenutku 
nisam bojao onako kako sam se vezira uvijek bojao, 
još u vrijeme kad je on bio upravitelj Basre, a ja njegov 
emir straže. Možda otuda i dolazi ova tužna tjeskoba? 
Kao da sam izgubio i vezira gubeći strah od njega, a 
za vezira mi je vezano mnogo godina života kojih se 
ne bih odrekao ma koliko teške bile. Valjda je zato sve 
ovo bilo nekako tužno, valjda je zato moja tjeskoba mno- 

go više natopljena tugom nego strahom, kao što sam 
očekivao. Na neki način sam se danas oprostio s vezi- 
rom, konačno se razišao s njim i tako ga u sebi izgubio. 
Ja više nisam njegov čovjek, ma koliko princ Hasan to 
ne vjerovao, a ni on meni više nije ono što mi je bio. 
Zato je moja tjeskoba ovako tugaljiva, ovo je prava tje- 
skoba rastanka. 

Ibn Tevabu sam poručio da mi ne dolazi i pre- 
poručio mu da se ispava ako mu ostane vremena od 
ispitivanja Sufjanovih poznanika. To sam mu poručio 
radi njega, ali i radi sebe, jer mi je trebalo malo samoće, 
mira i tišine da se saberem, da sve nekako poslažem i 
pokušam razumjeti ovo što mi se u posljednjih nekoliko 
dana sručilo na glavu. Razumio sam ja vezira jako dobro, 
čini mi se da počinjem razumijevati i ova ubistva ili 
sam barem naslutio nešto o njima onda kad sam crtao 
trokutove preko grada, ali sve manje i sve teže razu- 
mijem samoga sebe. Ili zbog godina, ili pod pritiskom 
ovih događaja ili zbog nečega trećeg, sve češće zbu- 
njujem samoga sebe i sve lakše se iznenađujem nad 
onim što u sebi otkrivam. 

Savršeno mi je jasno šta je vezir naredio i savršeno 
mi je jasno da to moram učiniti, ali mi je istovremeno 
sve jasnije da to možda neću učiniti, jer nešto duboko 
u meni to neće. Ne zato što ja to ne bih htio, i te kako 
bih htio (o, Bože, daj mi snage da to učinim i da u 
svemu tome bude onako kako ja hoću), nego zato što 
me u onome što bih trebao uništiti nešto privlači kao 
zmija miša, opčinjava me nešto jezivo i očaravajuće od 
čega svom snagom želim pobjeći i u šta se sve nemi- 
novnije i beznadnije sunovraćujem. Znam ja da mi je 
princ Hasan neprijatelj i da bi razotkrivanje zavjere u 
kojoj i Halladž sudjeluje jako oslabilo njegov položaj, 
ali kako da se ja suočim sa Halladžom kad me od samog 
njegovog imena preplavi malaksalost i svi mi se unu- 

trašnji sokovi počnu hladiti od slatke obamrlosti. Ne 
zbog njega, sigurno ne zbog njega jer mi je on lično 
odvratan preko svake mjere, nego zbog onoga što se 
sabralo oko njega, a iza čega slutim svašta čemu se ne 
mogu oteti ma koliko da ga se bojim. Možda bi Tanabija 
rekao da je to ono čega mi se duša, ovako umorna, 
sjeća iz nekoga od nevidljivih svjetova. Možda mi je 
to što se sabralo oko Halladža dušu podsjetilo na to, 
pa ona obamire od sjećanja punog straha i žudnje. Samo 
što Tanabija to nikada neće reći, jer o tome ne bih mogao 
razgovarati ni s kim, ni s Rabijom, a kamoli s njim. 

Sa Halladžom nisam čestito razgovarao nakon one 
moje svečanosti na kojoj me nije uspio primijetiti, ali 
sam se njime bavio više nego mnogo, a sigurno više 
nego što je trebalo i što je bilo pametno. Već prije one 
svečanosti na kojoj sam ga upoznao on je u meni iza- 
zivao razdraženost i netrpeljivost, možda čak jednu vrstu 
mržnje kakvu u nama uvijek izazivaju ljudi koji dovode 
u pitanje i nas i čitav naš svijet. 

Privezao sam mu trojicu najpouzdanijih berida koji 
su mi dojavljivali svaki njegov korak i svaku riječ koju 
izgovori javno, a još dvojicu sam zaposlio da o njemu 
saznaju sve što se moglo saznati, od rođenja do danas. 
Tako sam o njemu saznao mnogo Više nego što znam 
o sebi, o njemu sam saznao sve ili barem sve ono što 
drugi ljudi o čovjeku mogu znati. Znam kad ga je bolio 
stomak i kad je zbog čega imao nesanice, znam šta voli, 
a šta ne voli jesti (nije li zbog njega Sufjanova kuća 
uvijek bila puna oraha i jabuka, ili je zaista uspio na- 
tjerati sirotog Sufjana da zavoli te čudne voćke?), znam 
kad je počeo nosati svoj smiješni bijeli ogrtač i znam 
da je svoj nadmoćni pokret desnom rukom kojim kao 
da zaokružuje i obuhvaća čitav svijet naučio od Omera 
ibn Osmana al-Mekija. Sa suludom upornošću sam tražio 
nešto što ne bi bilo u redu kod njega, nešto što bi mi 

omogućilo da ga uhvatim ili prijavim ulemi, ali je kod 
njega sve bilo u najboljem redu. Tri puta je išao na 
hadž, kod prvih učitelja se obrazovao, sa prvim znalcima 
je raspravljao o vjeri i izlazio kao pobjednik. Treba li 
jačeg dokaza da kod njega ama baš ništa nije u redu. 
Staro je pravilo da ljudi kod kojih su sve sitnice ispravne 
nisu ispravni u temelju, kao cjelina. Kad je kod nekoga 
sve u redu, kad je sve što se može o nekom saznati 
ispravno i najbolje što može biti, sigurno je da on u 
cjelini nije u redu i da je ono što se o njemu može 
saznati najgore što može biti. 


Sve ovo vrijeme strasnog uhođenja ubjeđivao sam 
sebe da su moji razlozi ozbiljni i da nimalo nisu lični, 
da to činim kao dobar emir straže koji bdije nad mirom 
u zajednici, a ne kao čovjek kojemu su nepodnošljivi 
bijeli ogrtač i špicasta brada; zabačena glava i trokutasto 
lice se nakazno širokim čelom. Mogao sam se zakleti 
da to ne činim kao čovjek kojega je Halladž ismijao i 
povrijedio, to se mogu zakleti i sada, jer i sada u to 
najozbiljnije i najiskrenije vjerujem. Međutim, uhođenje 
se nastavilo i onda kad sam savršeno dobro znao da 
kao emir straže od njega nemam nikakve koristi i ni- 
kakve opasnosti i da je to uhođenje samo moja bolesna 
strast, da uhodim radi sebe ili radi nečega čemu ne mogu 
odoljeti. 


Prestao sam ispitivati i uhoditi tek onda kad sam 
primijetio da se Halladž uliva u mene kao voda u vodu, 
onda kad sam počeo zaokruživati rukom obuhvaćajući 
čitav svijet (mogu misliti kako je to smiješno izgledalo, 
sada kad znam koliko je samoljubivosti potrebno za ta- 
kav pokret, a znam koliko sam sretan što sam samo 
malter u zidu zajednice) i gledati ljude zabačene glave 
kao da ih gledam odozgo. 


Tada sam počeo da se obračunavam s Halladžom 
i odveo sam ga u tvrđavu jednom kad je pravio nered 

na bazaru. Na žalost, nisam se obračunao ni s njim ni 
sa sobom, nije se dogodilo naprosto ništa nalik nekom 
obračunu. On je išao mirno, kao da ide s nekim drugim, 
kao da ide s nekim ko je Bilo Ko ili kao da ide sam, 
a onaj ko ga vodi kao da je negdje daleko ili uopće ne 
postoji. (Sada pomišljam da je možda bilo sasvim dru- 
gačije: možda je Halladž išao mirno kao da sa mnom 
ide neko sasvim drugi, možda mi je ta naša šetnja do 
tvrđave bila tako čudna i daleka zato što je odsutan bio 
on, ali je meni, onako sirotom i izgubljenom, bilo neza- 
mislivo da poreknem ili u drugog pretvorim njega koji 
je bio moja najveća muka. Sada je, uostalom, nevažno 
kako je bilo i ko je od nas dvojice bio odsutan i neko 
drugi, važno je da nismo bili obojica na okupu.) Ja sam 
htio govoriti mirno i odlučno, s obiljem dokaza protiv 
njega i sa mnogo razloga za svoj svijet mira i reda u 
kojem je svakome jasno njegovo mjesto. Imao sam spre- 
mno sve što želim reći jer sam se za taj razgovor danima 
pripremao, ali sam drhtao, mucao, gubio se. Jedva sam 
dočekao da me princ Hasan izruži i naredi mi da ga 
pustim. 

Pao sam u strašne nesanice zbog toga slučaja, tako 
da sam ga zaista dobro osjetio i strašno razumio. Shvatio 
sam da mi nije važan Halladž nego ono što se nakupilo 
oko njega, ono što sam možda ja sam oko njega nagomi- 
lao. Shvatio sam da ga se bojim i da ga mrzim, ali ne 
zato što me je ismijao i što mi ruši svijet, nego zato 
što neće ili ne može da udovolji mojoj najstrasnijoj želji 
— da me pozove i razgovara sa mnom dugo i iskreno, 
da mi objasni kako je i zašto patio zbog Omera ibn 
Osmana al-Mekija, da mi priča o jabukama iz svoga 
djetinjstva, da mi se požali na djetinje nesanice S kojima 
se morao boriti u mrklome mraku zbog štednje u kući. 
Na trenutke mi se činilo, oprosti mi, Bože, Za tu sa- 
blažnjivu glupost, da bih s njim razgovarao bolje, is- 
krenije i dublje nego sa svojom rođenom ženom, nego 

sa samim sobom, bolje čak nego s Rabijom otkako su 
nam se otkrili noćni razgovori. Shvatio sam da ne znam 
gdje u meni prestajem ja a počinje Halladž, gdje prestaje 
Halladž a počinje ono što Halladž nagovještava 1 što 
se ne usuđujem čak ni slutiti, a javlja mi se u ružnim 
snovima i suviše teškim nesanicama. 


Zato sam valjda mogao znati šta su on i ar-Razijev 
unuk zaključili, zato sam, čini mi se, to znao čim sam 
vidio ar-Razijevo zelenkasto lice. Zato mi se i sada soba 
natapa stravom i drhtavicom, zato sam izgubio vezira 
jer sam upoznao mnogo jači strah i mnogo snažniju 
ovisnost, zato znam da me čeka još jedna noć drhtave 
nesanice. Zato me i sada čitavoga potapa ono što sam 
upoznao u podrumu basranske tvrđave, a što sam upam- 
tio po lomljenju kostiju ručnih i nožnih prstiju (iako se 
tog lomljenja nisam bojao, bola se ja inače ne bojim). 
Nije to bilo lomljenje prstiju, toga se zaista ni na trenutak 
nisam bojao, a nisam ni smrti za koju sam i sada spreman 
kao za čašu hladne vode. S lomljenjem sam ga povezao 
zato što se jedino po događaju može nešto upamtiti, a 
meni je to lomljenje prstiju jedini događaj u podrumu. 
Sve ostalo u podrumu bilo je prazno, hladno i ravno- 
dušno, kao i ono što mi se tamo otkrilo i čega se tako 
užasno bojim, nešto posve drugo, posve različito od sve- 
ga što znam i što je moj svijet. Nešto nalik Halladžovim 
očima i užasnom zaključku koji su izveli on i ar-Razijev 
unuk, a koji ja neću, ne mogu i ne smijem ponoviti, 
ne smijem na njega ni pomisliti. Kome da se obratim 
za pomoć kad zidovi i jastuci oko mene šapuću: Bog 
Je u svakom čovjeku, svaki čovjek je Bog, Ja sam Bog?! 


Hoću li se ove noći spasiti od ludila? Hoću li naći 
snage da se borim protiv ovoga što me potapa i opči- 
njava, a užasno je i ludo? Mogu li ono što moram? 
Kako se boriti protiv onoga što je u tebi i čime si sav 
obuhvaćen kao davljenik vodom? Uživaju li davljenici 
dok tonu, sasvim natopljeni iznutra, i sami već voda? 

Utorak, 17. 


Čim se razdanilo, krenuo sam u tvrđavu, valjda zato 
da još jednom odgodim rješenje i da radom još jednom 
sakrijem problem od sebe, kao da od sebe mogu sakriti 
ono što je u meni i od čega ne uspijevam pobjeći. Ne 
bih mogao reći da sam ja to namjerno, da sam shvatio 
svoju nesposobnost da riješim problem pa odlučio da 
ga prikrijem radom. To bi bila samoljubiva laž jer ja 
tada nisam mogao ništa ni shvatiti ni odlučiti, ja sam 
bio jadno i izmrevareno tijelo (samo vanjsko tijelo, rekao 
bi Abu Tanabija) koje je valjda samo, bez moje volje 
i znanja o tome, pobjeglo u tvrđavu u kojoj ne može 
biti besmislenih pitanja, u kojoj nered ne može biti pri- 
vlačan jer je sve sami red, u kojoj moram biti jak i 
pribran, u kojoj bih, čini mi se, bio jak i svoj i kad to 
ne bih htio. Sada mi se čini da je tako zaista bilo — da 
se bijeg u tvrđavu pojavio sam od sebe, da mu se malak- 
salo tijelo uteklo bez moje odluke, ne bi li izbjeglo kraj- 
nje iserpljivanje nerazumljivom borbom u kojoj ja niti 
mogu šta odlučiti niti šta spriječiti. 

Radovao sam se što na ulicama nema gotovo nikoga, 
tako da ne može biti svjedoka moga nesigurnog hoda 
po usnulom gradu (Bog sami zna šta bi se pomislilo 
da me sada vidi neko od ljudi princa Hasana). Išao sam 
polahko i zaista teško, kao da gazim po mulju ili po 
sasvim izlomljenom kamenjaru koji ne dopušta norma- 
lan hod nego traži posebno i pažljivo odmjeravanje sva- 
kog koraka. Kako se sunce dizalo, rastao je bol u očima 
koje su me strašno zapekle s prvim korakom koji sam 
napravio izvan zamračene sobe, ali sam {aj bol usrdno 
blagosiljao jer mi se S dnevnim svjetlom vraćao mir 1 
povjerenje u red i zakone koje moram braniti čak i protiv 
sebe samoga. Na dnevnom svjetlu sve stvari moraju ima- 
ti jasan oblik i sugurno mjesto u svijetu, moraju biti 

pojedinačne i samo svoje. Kad sunce ugrije, vide se 
granice svijeta, vide se razlike među stvarima 1 Vidi se 
koliko je lijepo i razumno, koliko trajno i ugodno što 
je svijet izgrađen na tim razlikama. Ne može biti onih 
ludila na jakome dnevnom svjetlu koje donosi dnevnu 
mudrost i tako potire mutljage u kojima nema granica, 
razlika i jasnog poretka među stvarima u svijetu. Obasjan 
dnevnom svjetlošću i viđen dnevnim očima, svijet je 
ispunjen i ograničen, a ne prazan i neograničen, kako 
se čini noćnim očima koje gledaju u mraku. 

Svratio sam do Ibn Tevaba i ostavio mu poruku 
da ga čekam u tvrđavi. Nisam dao da ga bude, neka 
se dobro naspava i spremi za ozbiljan rad i naporan 
dan. Razgovor s Tevabovim slugom lijepo me je umirio 
jer mi se učinilo da on i ne sluti moju noćašnju zbrku, 
tako da sam prema tvrđavi produžio mnogo lakše 1 si- 
gurnije, najviše zato što sam znao da će se tamo sve 
još bolje složiti i još jasnije razgraničiti. 

U tvrđavu sam ušao kao u spasenje. To je svijet 
čvrstog i nepromjenljivog poretka, svijet postojanog ra- 
sporeda koji sam ja odredio rukovodeći se razumom i 
zakonima, svijet u kojem je sve jasno razgraničeno i u 
kojem se brkanje tih granica kažnjava kao prijestup. Vo- 
lio sam tvrđavu, odlazak u nju uvijek me je umirivao 
i razbijao moje nedoumice. Prvo što sam učinio po do- 
lasku u Bagdad bilo je da tvrđavu ovako uredim i ona 
je još uvijek takva, bez ikakve promjene ili poremećaja. 
Ne znajući šta da radim prije Tevabovog dolaska, krenuo 
sam u obilazak, kao što sam uvijek činio kad mi je 
trebalo ohrabrenja, mira ili povjerenja u sebe. 

Prvo sam otišao u najdublji sloj gdje čekaju smrt 
oni koji su na nju osuđeni. Svaki je zatvoren u posebnu 
sobicu da ne može ni s kim razgovarati i okovan posebno 
teškim okovima da se ne može micati. Tako je prisiljen 
ispitati svoj život do posljednjeg detalja i do najsitnije 

sitnice, prisiljen je sabrati račune i pokušati da razumije 
ono što mu se događalo. Mislim da je to važno i da je 
obaveza svake zajednice da svojim osuđenicima na smrt 
obezbijedi deset dana potpune tišine i nepomičnosti u 
toku kojih se mogu pokajati za nepravde koje su učinili 
i oprostiti nepravde koje su im učinjene, zažaliti za pro- 
puštenim prilikama i razumjeti zašto su ih propustili, 
sjetiti se kada su mogli učiniti nešto dobro a nisu i kada 
nisu morali učiniti loše a učinili su. Svaki čovjek ima 
pravo na to ma kako težak zločinac bio i iskreno sam 
se, mislim bez samoljublja, ponosio time što sam is- 
poslovao da svaki osuđenik na smrt dobije ovih deset 
dana. Stražarima sam strogo zabranio da govore s njima, 
čak da im upute jednu jedinu riječ, a zabranio sam i 
to da im se daje bilo kakva hrana osim malo tekućine. 
Od toga im se tijelo lijepo iščisti, tako da iz njih, u 
času smrti, ne može trgnuti hrana i onečistiti ih mrtve. 
Nadam se da im je i bez posebnih objašnjenja jasno 
zašto sam zabranio da ih hrane, nadam se da i oni više 
vole da budu čisti i lijepi mrtvaci nego da žderu u pos- 
ljednjih deset dana života. 

Iznad njih su obični ubice, oni koji su ubili bez 
namjere, greškom ili zbog nekoga svog poremećaja i 
bunila. Oni su po trojica u jednoj sobici, dovoljno maloj 
da jedan drugoga stalno opominju na sebe izgledom, 
mirisom, glasom. Nastojim ih razvrstati po sličnosti, ta- 
ko da se u jednoj sobici nađu trojica sa sličnim djelom 
počinjenim na sličan način, da bi svaki od njih imao 
sebe pred očima. Bio sam siguran da će to djelovati, 
jer će svaki od njih stalno sam sebe kažnjavati, kao da 
je okružen ogledalima ali još bolje, jer nam uvijek teže 
i poučnije djeluju drugi slični nama nego mi sami sebi. 
Gledajući drugoga koji je uradio što i on, udišući njegove 
smradove i slušajući njegove gluposti, on će sve vrijeme 
gledati, slušati i udisati sebe, što znači da će sve vrijeme 

kažnjavati sebe, pošto sve to ne može biti ništa drugo 
nego teška kazna. Povremeno bičujemo jednoga od njih 
pred ostalima, bez razloga i povoda, da izgleda kao slu- 
čajnost i greška, tako da svi mogu na primjeru vidjeti 
koliko su slučajnosti i greške glupe i nakazne. Njih je 
dopušteno hraniti svakom hranom, ali rijetko i malo da 
bi im tjelesna slabost proširila razmišljanje i osjetljivost, 
pa i potrebu za razmišljanjem, a razgovarati s njima 
doputšeno je samo onda kad ih se bičuje i to onoliko 
koliko treba da im se objasni ružna glupost greške. Sigu- 
ran sam da ovakav boravak u tvrđavi može i mora po- 
praviti čovjeka, čvrsto vjerujem da će svaki od njih, 
ako nekada iziđe odavde, biti mnogo bolji nego što je 
bio. A i ako nikada ne iziđe, kao što većina naravno 
neće, dobro je da budu što bolji, jer je zemlji mnogo 
lakše nositi dobre nego loše ljude. 

Iznad njih su oni koji su griješili protiv vjere ali 
ne toliko da bi se ulema njima morala baviti. Svima 
sam namjestio neki prijestup u kojem sam ih uhvatio 
i onda zatvorio ovdje, znajući da je po zajednicu mnogo 
bolje imati mnogo prijestupnika nego mnogo krivovjer- 
nih. Hvatanje i osuda jednog prijestupnika opominje, 
upozorava i podučava, a osuda jednog krivovjernika sa- 
mo zbunjuje i navodi čovjeka na pomisao da vjera možda 
i nije konačna, jednom utvrđena i do kraja zaokružena. 
Takve sam stavljao po devet u jednu sobu, pazeći na 
to da se zajedno nađu oni koji su različito, po mogućnosti 
suprotno, griješili protiv vjere. U jednoj sobi se nisu 
smjela naći dvojica koji isto misle i na isti način od- 
stupaju od utvrđene vjere, pošto bi oni jedan drugome 
potvrđivali zablude i dalje se uvjeravali u tačnost svoga 
mišljenja i bogougodnost svoga odstupanja. Ovako, kad 
su zajedno oni koji različito misle i u raznim smjerovima 
odstupaju od utvrđene istine, oni će se međusobno spo- 
riti, jedan drugoga pobijati i na kraju doći, htjeli ne 

htjeli, do jedine prave istine rečene u pravoj vjeri. Da 
bi se to sigurno postiglo, date su im jako male sobe 
tako da se moraju sudarati čim se jedan od njih makne, 
a moraju se micati pošto nisu ni okovani ni vezani. Osim 
toga, svaki je od njih morao sa sobom donijeti Knjigu 
i svaki mora, svakog dana, naglas pročitati po jednu 
suru. Da bi se izbjegle podvale ili ponavljanja, sure čitaju 
stražaru kad im donese hranu. Prelijepo se pokazala moja 
zamisao s okupljanjem različitih prijestupnika u istoj 
sobi: oni paze jedan na drugoga, tako brižno i s toliko 
žara da uvijek oni upozore stražara kad neko hoće da 
prouči suru od jučer ili da podvali na neki drugi način. 
Tada prijestupnik dobije batinanje po tabanima, a ostali 
po dvije hurme. 

U četvrtom sloju su nepopravljivi kradljivci kojima 
je, još prije nego su došli ovamo, odsječena ruka zbog 
krađe. Njih je po dvadeset i sedam u sobi, a odgajam 
ih tako što hranu ne mogu dobiti, kao drugi, nego je 
moraju ukrasti kao što su u životu krali dragocjenosti. 
Naravno, stražar sjedi pored zdjele sa hranom i udara 
onoga koga uhvati u pokušaju krađe, tako da se svi oni 
trude da stražaru odvuku pažnju od zdjele. Da bi se 
kod njih razvijala nesebičnost i navika da daju umjesto 
da kradu, onaj koji uspije ukrasti nešto iz zdjele mora 
to što je ukrao dati drugome, a onda sam bira komad 
koji će uzeti. Nisam ja naivan, znam ja da se tako ne 
može promijeniti karakter, ali vjerujem da se ni navike 
ne mogu mijenjati baš lahko i da će on, kad jednom 
stekne naviku, davati i bez stvarne želje za tim. Osim 
toga, kradući hranu i primajući udarce kad god u tome 
ne uspije, on mora osjetiti koliko vrijedi tuđe imanje i 
dobro će razmisliti prije nego još jednom posegne za 
njim. Doduše, malo njih dođe u priliku da ponovo krade, 
pošto uglavnom umru ovdje od izgladnjelosti, ali 0z- 

biljno vjerujem da za sve njih, pa i za one koji umru, 
ima neke koristi od ovakvog odgoja. 

Peti sloj čine sitni kradljivci, posrednici koji su vara- 
li na trgu i sličan bezopasni šljam. Pošto je takvih uvijek 
jako mnogo, dodijelio sam im velike sobe, rasporedivši 
po osamdeset i jednoga u svaku sobu. Svakog dana po 
jedna soba odlazi pod jakom stražom na trg da tamo 
izvikuje šta su radili i zbog čega su u tvrđavi. Svakome 
od njih se ruke vežu na leđa, a noge su im i u tvrđavi 
vezane tako da mogu sitno koračati, što njihovu šetnju 
preko trga čini posebno zanimljivom narodu i bespo- 
sličarima okupljenim na trgu, možda i zbog ugodnog 
zveckanja zvončića obješenih oko vrata svakome od 
njih. Iz jedne takve grupe izdvojio sam Ibn Tevaba kad 
mi se učinilo da mu zvonce i izvikivanje posebno teško 
padaju i kad mi je sam priznao da bi s radošću dočekao 
prebacivanje među ubice ili čak među osuđenike na smrt. 


Na šestom sloju nema soba, pošto sam zajedno ras- 
poredio sve one koji su uvrijedili susjeda, gosta ili javno 
mjesto. Njih se znalo nakupiti i po dvjesta četrdeset do 
dvjesta pedeset, i tada im Zaista postaje tijesno, ali su 
mene takve situacije radovale jer sam mislio da će se 
tako, naviknuti na tjeskobu, bolje odnositi prema su- 
sjedima, gostima i drugim svetinjama života u zajednici. 
Njihov odgoj se sastojao od toga da svaki od njih, bar 
jednom u toku dana, stane prema ostalim i do najsitnijih 
sitnica ispriča zašto je tu. Mogli su pričati i ostalo, na 
primjer kako bi sada postupili u onoj situaciji, kako će 
i šta raditi kad iziđu, mogli su pričati šta su htjeli, ali 
su ono zbog čega su ovdje morali ispričati stojeći licem 
prema ostalima koji su ih morali pažljivo slušati i gledati. 


Na vrhu je sedmi sloj koji se stvarao sam od sebe, 
bez ikakvog raspoređivanja, reda ili namjere. U njemu 
sam dopuštao zbrku, čak sam je podsticao time što U 
njemu nije bilo nikakvih soba, zidova ili pregrada. Zvao 

sam ga stajalište, jer mi je zaista ličilo na stajalište do 
kojega ćemo svi doći na onom svijetu i u kojemu ćemo 
čekati da nam se sudi i da nas se onda rasporedi u džennet 
ili u džehennem. Tako su i ovdje, u ovome mom sta- 
jalištu, bili nabacani svi oni koji su bili dovedeni ovamo, 
ali im još nije odmjerena kazna niti određen raspored 
u tvrđavi, tako da su u neopisivoj zbrci jedan do drugoga 
boravili sitni kradljivci i teške ubice, mali prevaranti i 
poznati lopovi. Volio sam svoje stajalište i valjda sam 
zato uživao prolazeći kroz njega, pa sam prolazio i kad 
sam morao i kad nisam. Prolazeći tuda, osjećao sam 
da radim nešto korisno i mudro, osjećao sam da ću sutra, 
razabirući i raspoređujući ovu zbrku zločina i zločinaca, 
još jednom dokazivati da je red u svijetu vječan i ne- 
uništiv, da ga se ne može dovesti u pitanje ma koliko 
nereda bilo i da će se svijet, uvijek iznova, nakon svake 
noći i svakog mraka, popuniti i rasporediti razumno i 
lijepo. Ne može se poreći da sam tome raspoređivanju 
svijeta i ja doprinosio raspoređujući svoje stajalište, a 
to je bio izvor stalno novog zadovoljstva u mom radu 
i mojim boravcima u tvrđavi. 

— Istukao sam slugu što me nije probudio kad si 
dolazio — reče mi Ibn Tevab kad sam ušao u svoju sobu. 


— Nisi trebao, ja sam mu zabranio da te budi jer 
sam htio da se odmoriš. 

— Stariji si, molim te da mi oprostiš što sam po- 
stupio protiv tvoje riječi, ali oni moraju znati koliko 
mi je teško kad me ti čekaš. To Je za mene kazna. 

— Nisam te čekao, imao sam posla i bez tebe, sas- 
vim dovoljno. Kaži mi šta imaš. 

— Noćas je umro ar-TazZi. 


— To sam znao, bilo mi je jasno da će umrijeti 
čim sam ga vidio. Samo je pitanje jesu li ga oni ubili 
ili je umro od strave i žalosti zbog maloga. 

— Zar nije isto? U oba slučaja su ga oni ubili, zar 
je važno jesu li svojom rukom. 

— Nije isto. Ako su ga oni ubili, to nam otežava 
slučaj jer znači da imaju u rukama i treći oblik ubijanja. 

— Ne znam da li te razumijem. 

— Da sada su pokazali dva načina da ubiju čovjeka. 
Jedan je da mu sukobe dušu s unutrašnjim tijelom i 
tako ga rasprsnu, a drugi je da ga ubiju bez toga sukoba, 
možda nekakvim uspavljivanjem duše ili zaustavlja- 
njem tjelesnih sokova (ne znam ni ja, moram opet do 
Abu Tanabije da pitam može li se tako). Jedno su Sufjan 
i ar-Razijev unuk, a drugo su ribarova porodica 1 hamali. 
Ako Razija nisu ubili samo jad i strah zbog maloga, 
ako u njegovoj smrti ima i njihovoga neposrednog udje- 
la, sreli smo se s trećim načinom ubijanja kojim oni 
vladaju. : 

— Šta bi rekao da je u pitanju? 

— Ne znam, sve zavisi od toga može li čovjek od 
jada dobiti zelenkasto lice. Mislim da bi i to trebalo 
pitati Tanabiju. Šta još imaš? 

— Hamali su plovili i nakon moga odlaska s rijeke. 
Izbrojali su ih dvadeset i pet, što je s onom mojom 
dvojicom dvadeset i sedam. Reklo bi se da su otplovili 
svi oni što su slušali al-Halladža i Abu Saida, jer smo 
od svih koji su ih slušali kod kuća našli samo trojicu. 

— Znaš li kako su primili ono što su slušali? Jeste 
li obišli porodice onih što su otplovili i objasnili im da 
je to djelo one dvojice smutljivaca i da im mi očeve 
nismo mogli spasiti nakon što su slušali one gluposti? 

— Porodicama nema koristi objašnjavati bilo šta jer 
ne znaju ni šta će ni kako će ovako, nakon što su ostali 
bez hranilaca. A ova trojica što su ostali smiju se svemu 
tome jer vide da su ono sanjarije neobuzdanih glava. 
Zbijaju šale sa svim što su čuli i govore jedan drugome 
da im je sreća što nisu kakvi ljudi pa ih sigurno neće 
uzeti ni u vakuf, kao zajedničko dobro. 

— To mi se sviđa, lijepo je imati pametan narod. 
Imaš li još nešto? 

— Slučajno sam saznao da je al-Halladž u petak 
otišao od Sufjana. Bio sam tamo s njihovim susjedom, 
trsovcem Masrurom koji je naš berid, otišli smo i rekli 
da smo došli pomoći ako nekako možemo. Čudili smo 
se i tugovali zbog tako žalosnog i iznenadnog događaja, 
raspitujući se o svemu i svačemu. Tako sam saznao da 
je u petak ujutro bila velika rasprava između Sufjana i 
Halladža pošto je Halladž naumio otići, a Sufjan ga na- 
govarao da ostane i ubjeđivao ga da čovjek mora imati 
krov nad glavom, jer je krov znak Božije milosti i čuvar 
blagoslova. Halladž je govorio da je nebo njegov krov, 
objašnjavao da širokoj duši trebaju široki vidici, da veli- 
koj ljubavi treba velik svijet i pozivao Sufjana da krene . 
s njim, ostavljajući prividna blaga koja mu samo smetaju 
da istinski duboko potone u sebe. "Ne možeš vidjeti 
svijet vireći kroz svoj prozor, niti možeš vidjeti sebe 
do dna ako se osvjetljavaš lampom", vikao je Halladž 
kao da se ljuti na Sufjana, "ni bunar lampom ne možeš 
osvijetliti, a čovjek je mnogo dublji jer je čovjek Božiji 
bunar". Ukućani ne mogu reći jesu li se prije toga oko 
čega sporili i kako je došlo do te rasprave, ali znaju 
da se rasprava završila tako da je Halladž otišao a Sufjan 
ostao u svojoj kući, izgubljen i utučen. Za večerom toga 
dana snašlo ga je ono što ga je snašlo. 

— Htio se, znači, izvuči iz zavjere, to je jedino ob- 
jašnjenje koje mi pada na um. Taj izlazak u svijet im 
je očito neki znak, možda znak da krenu s djelovanjem, 
a Sufjan se predomislio ili uplašio, mislio da nije vrijeme 
ili htio zauvijek odustati, pa ga oni nagradili prema za- 
sluzi. Treba ispitati kuhare, možda je Halladž stavio ne- 
što u hranu prije nego je otišao od kuće. 

— To mogu već danas. 

— Dobro. Idemo sad do Razija, možda nam se i 
tamo nešto otvori. 

Vani je sunce pržilo kao mahnito, tako da su me 
neispravane 1, vjerujem, krvave oči pekle kao žive rane. 
Tek tada sam se sjetio prethodne noći, svoje muke i 
strašne zbrke kroz koju sam prolazio, ali se bojim da 
još nisam prošao. Tako je blagoslovljeno na mene djelo- 
vala tvrđava koju sam uredio prema vlastitoj zamisli i 
nad čijim redom sam bdio koliko i nad svojim rođenim 
životom. Sada sam miran, jak i siguran, tako da ni Ibn 
Tevab, koji me zna koliko i ja njega, ništa ne primjećuje. 
Samo kada ne bi bilo noći, kad se ne bi smrkavalo, pa 
makar me oči ovako pekle do kraja života. 

U ar-Razijevoj kući vladala je zbrka kakva uvijek 
vlada u kućama iz kojih ispraćaju mrtvaca. Masa rođaka, 
prijatelja i susjeda koji su došli pomoći ako se šta može, 
bezbroj poštovalaca velikog učitelja koji su došli poka- 
zati žalost zbog njegovog preseljenja, rulja siromašaka 
koji su došli okusiti nešto s bogataške trpeze. Bio je i 
Abu Tanabija, ne znam da li kao liječnik ili kao prijatelj 
i mudrac ravan ar-Raziju, a u nekim stvarima i bolji. 

— Dobro je da si tu, htio sam navratiti do tebe — 
rekoh mu čim sam ga vidio, zaboravivši od radosti i 
da ga pozdravim kako je red. 

— Ako nastaviš dolaziti kako si započeo, mogao 
bi se na kraju i oženiti sa mnom — osmjehnu se Tanabija, 
ne znam da li podrugljivo ili tek da nešto kaže. 

— Htio sam da nešto provjerim, nešto što nam je 
obojici promaklo. 

— Meni nije mogli promaći jer ja ni na šta nisam 
ni pazio. 

— Šta ti je, što si na kraj srca? Ipak si od početka 
sa mnom u ovoj istrazi i od početka mi pomažeš. 

— Od početka možda, ali sada više ne pomažem. 
Ne volim kad mi se prijeti, uplašim se i ne mogu ništa, 
pa ni pomagati. Valjda sam takav čovjek, plašljiv, šta li. 

— Priznajem da sam napravio gluposti, oprosti mi, 
molim te. Moraš priznati da mi zaista nije lahko, a uči- 
nilo mi se da znaš više nego što si spreman da mi kažeš. 
To me je uvrijedilo, moraš me razumjeti. Neka sitnica, 
nešto što nikome ne bi palo u oči, može mi otkriti čuda, 
možda i konačno rješenje. 

— To je u redu, ali je problem što si ti spreman i 
uraditi ono čime si prijetio. Toga se ja bojim i Zato se 
ne bih volio ni sretati ni razgovarati s tobom. 

— Ne budi dijete, pa ja sam te doveo do kalifa i 
stavio pod njegovu zaštitu. Zar bih to činio da sam te 
nekad mislio voditi u tvrđavu? Ne bih već radi sebe, 
znaš li ti šta znači gnjaviti nekoga koga kalif štiti. 

— Dobro, to je u redu, to mi se sviđa. Kaži sada 
šta ti je promaklo. 

— Kod ribarove porodice i kod hamala, ti njih nisi 
vidio ali je isti slučaj. 

— Šta je s tim slučajem? 

— Oni su ubijeni bez ikakva vidljivog traga. Da li 
je moguće nečim uspavati tjelesne sokove ili dušu, toliko 
ih usporiti da čovjek umre? 

— Mislim da jeste, ali ne znam baš pouzdano. Na- 
ime, ne znam pouzdano utoliko što nikada nisam to radio 
toliko da dovede do smrti, a znam da ima sredstava 
koja razdvajaju unutrašnje tijelo i dušu. 

— Kaži mi, molim te, nešto o tome. 

— Imaš razne opojne biljke, mnogo se gaje u Perziji 
a još više u krajevima istočno od Kabula. Te biljke silno 
ubrzavaju tok tjelesnih sokova a omamljuju i blago us- 
pavljuju dušu. Tako duša ne može sušiti unutrašnje tijelo 
koje se jako natapa i prilazi mnogo bliže ženskom nego 
muškom načelu. Takav čovjek ima pojačanu osjećajnost 
i oslabljen razum, vidi svakakve mutne slike, a ne vidi 
raspored stvari i njihove granice, sasvim dobro razumije 
zbrku, a slabo ili nikako red koji mu se čini kao zbrka. 


241 


Tijelo mu od pretjerane navlaženosti trne i kao da se 
nadima. Naravno, može se dogoditi da taj čovjek i umre 
od pretjerane navlaženosti unutrašnjeg tijela. Prema to- 
me, on je ubijen ako mu je neko drugi podmetnuo te 
opojne biljke, ali ti to nikako ne možeš provjeriti i doka- 
zati. 

— Jesu li ovi moji mogli biti tako pobijeni? 

— Rekoh ti da možda jesu, ali da ne znam sigurno 
i da ne možemo znati. Ako 1 jesu, ne možeš dokazati, 
pa ti je svejedno. 

— Razijev unuk je ubijen isto kao Sufjan — onom 
svađom duše 1 tijela. 

— Ako to nekome budeš pričao, ne spominji, molim 
te, moje ime, nisam ti ja baš tako rekao. 

— Nisam ni ja ovako upamtio, ovako tebi govorim 
da skratimo jer obojica znamo o čemu se radi. 

— I za Sufjana sam ti rekao da je možda tako. Ako 
se tako može ubiti, možda su obojica tako uvijeni, ali 
nam je opet mala korist od toga. 

— A šta je s ar-Razijem? 

— Dođi da ga vidiš. 

Otišli smo u veliku sobu i on je odgrnuo plahtu s 
tijela velikog učitelja, već spremljenog za ukop. Vidio 
sam neki dan Razijevo zelenkasto lice, pa se nisam 050- 
bito iznenadio od onoga što sam vidio, ali sam pomislio 
da je to ipak malo previše pošto su i lice i čitavo tijelo 
bili naprosto zeleni. Bilo je ružno i mučno, bilo je mnogo 
gore od onoga što je Razi zaslužio i svojim životom, 
i svojom prirodom, i onim što je za ovoga života učinio. 

— Evo šta je s njim — reče Tanabija zlim glasom, 
kao da se za nešto sveti. — Još me samo upitaj kako 
ovo objašnjavam, pa da krenem za njim. 

— Znači ni tebi nije jasno? 

— Kome ovo može biti jasno? I inače, već mi je 
preko glave ovih tvojih slučajeva. Baš kad sam pomislio 

da nešto znam i mogu, dođe ti sa svojim slučajevima 
i pokaza mi da sam jedna neznalica i najobičnija budala. 

— Nisam ja, pokazaše ti oni koji i od mene prave 
budalu. Meni je još gore. 

— Baš ti hvala, lijepo si me utješio. 

— Možda te nisam utješio, ali je tako. Oni prave 
budale od obojice, a meni rade o glavi. 

— Ali od mene ti tražiš da objašnjavam. Da nije 
tebe, bio bih budala samo Za sebe, ovako sam za dvojicu. 
A sebe bih možda natjerao da se i ne pitam. 

— Možda bih i ja sebe, ali me drugi pitaju. 

Stajali smo jedan pored drugoga gotovo se dodiru- 
jući i osjećali otpor, možda čak i neku vrstu međusobne 
mržnje. Neko razočarenje, neki dubok i jak gubitak stru- 
jali su među nama tako jako da smo ih kožom osjećali 
i upijali. Ništa ne izmišljam, sigurno je bilo tako i si- 
gurno je Tanabija osjećao prema meni ono što i ja prema 
njemu jer se tako nešto može doživjeti jedino kad je 
sve obostrano. A u našem slučaju se valjda i moralo 
doživjeti jer smo previše očekivali jedan od drugoga i 
previše puta pokazali jedan drugome svoje slabosti i 
manjkove. Ljudi, valjda, ne vole poraze, još manje vole 
njihove svjedoke, a nas dvojica u posljednje vrijeme 
stalno svjedočimo jedan drugome upravo poraze. Pa ipak 
nas je taj trenutak nekako približio i povezao, osjetio 
sam da je moja glupa prijetnja zaista zaboravljena i da 
s Tanabijom mogu opet razgovarati kao prije onog tre- 
nutka kod Sufjana, čak još bolje, prisnije i iskrenije. 
Znao sam da ću nakon ovoga strujanja netrpeljivosti 
među nama biti s Tanabijom bliži nego i s jednim pri- 
jateljem do sada. 

— Može li čovjek od jada ovako pozelenjeti? Od 
samoga, čistog jada. 

— Ne može, ja bih već bio zelen kao list, sve zbog 


tebe. 

— Ozbiljno pitam. 

— Šta ti sad to znači? 

— Možda je i on ubijen, kao ostali. Ali ako može 
samo od jada, onda možda i nije. 

— Ne znam šta bih ti rekao. Neki kažu da se u 
sokovima unutrašnjeg tijela mogu naći sve boje koje 
postoje u svijetu, pa je zato čovjek sažetak svijeta i 
zato je dragome Bogu najmiliji od njegovih stvorenja. 
Ako je to istina, a ja ne znam da li je i ne znam šta 
bih o tome mislio, onda može biti i jedno i drugo. Može 
od jada ili od jakog bola puknuti neki od kanala kojima 
teku unutrašnji sokovi, pa se sok razliti po vanjskom 
tijelu i obojiti kožu. Ali se isto tako duša može otrovati 
nekim zlim mislima ili nečistim željama, pa se sama 
ovlažiti nekim sokom i obojiti njegovom bojom čitavo 
tijelo. Svašta može, ali ništa ne mora biti, eto to je naš 
najveći problem u čitavome ovom poslu — govorio je 
Abu Tanabija dok smo se vraćali iz velike sobe. 


Malo nakon toga krenula je dženaza i svi smo pošli 
da ispratimo velikog učitelja. Bilo mi je teško i malo 
krivo što je tako skončao (oprosti mi, Bože, takve misli, 
Znao sam da je glupo i zabranjeno, ali sam zaista tugovao 
i zaista mislio da je zaslužio mnogo bolje). Znatno ka- 
snije, kad je tijelo već bilo položeno u mezar, pomislio 
sam da možda i nije zaslužio i blaga jeza mi je kliznula 
niz kičmu. Šta ako se i njega primilo ono što su zaključili 
njegov unuk i al-Halladž? Šta ako se i u njegovoj sobi 
štaputalo ono što su meni šaputali zidovi i jastuci prošle 
noći? Da li u tom slučaju i mene čeka nešto slično, ne 
uspijem li se izboriti protiv te napasti i ne zadržim li 
svoju dušu na jasnome dnevnom svjetlu? 

Na povratku s dženaze prišao mi je Ibn Tevab i 
rekao da je iz razgovora sa slugama saznao da je ar-Razi, 
nakon razgovora sa mn j 


a om, pao u bunilo iz kojega se 
nije povratio. U bunilu je stalno nešto govorio, nešto 

nerazumljivo a ponekad tako strašno da se to ni ponoviti 
ne može. Sve to vrijeme se ružno napinjao, kao da se 
bori s nečim strašno jakim i zlim što ga napinje iznutra, 
a istovremeno ga je obuhvatilo 1 steže ga izvana. Srećom, 
ispuhao se i počeo opet normalno izgledati kad je iz- 
dahnuo, tako da nije bilo baš sramota pokazati ga pred 
stranim ljudima. Ibn Tevab me je upozorio i na to da 
na dženazi nije bilo Halaldža, što mi je sasvim promaklo 
i što, iskreno govoreći, ne bih ni povjerovao. A važno 
je i moglo bi mnogo značiti. Nije moguće da Halladž 
ne zna za ovu smrt, za koju zna čitav grad i nije moguće 
da ne zna koliko je ružno ne ispratiti najvećeg živog 
učitelja i pomiritelja među nama. 

Pohvalio sam Tevaba i poslao ga kući, a i ja krenuo 
svojoj. Treba pribilježiti sve što znam o svakome od 
ovih. ubistava, pa sklopiti nekakvu cjelinu, ako tu uopće 
ima bilo kakve cjelne. Treba pokušati bilo šta, treba 
nešto raditi, treba se barem praviti da radiš ne bi li se 
nekako preturila noć. 

Samo kad bi se dogodilo čudo i ne došla još jedna 


noć! 


Srijeda, 18. 


Proveo sam noć ispunjenu mučnom jezom, ali se, 
Bogu hvala, nisam borio sa hladnom prazninom koja 
me tako snažno privlači kao da usisava i mene i čatav 
moj svijet. Radio sam, zapravo se pravio da radim, ne 
bih li zavarao ludilo i svoju žudnju za njim, radio sam 
bez nade da ću nešto ozbiljno uraditi i, iskreno govoreći, 
bez osobito jake želje da uradim bilo šta. Radio sam s 
jednom jedinom željom — da preturim preko glave još 
jednu noć. 

Nastojao sam odgovoriti na dva pitanja. Prvo: omo- 
gućuje li mi ono što se do sada dogodilo da učinim 

ono što je veliki vezir zaželio i što je sigurno najkorisnije 
i za mene. Tačnije: mogu li ono što za sada znam o 
događajima iz posljednjih nekoliko dana složiti u uvjer- 
ljivu priču koja bi upućivala na veliku zavjeru u čijem 
bi središtu bio Halladž? Drugo: mogu li iz onoga što 
znam barem naslutiti stvarne počinicoe i doći do njih, 
ma ko oni bili? Hrabrilo me je što sve upućuje na to 
da bih mogao jednom strijelom pogoditi dvije mete — 
udarajući na perzijsku grupu, dakle udovoljavajući ve- 
zirovoj želji i svojoj koristi, pohvatati stvarne počinioce 
ovih zlodjela. Sve što sam do sada saznao upućuje na 
njih, iako moram priznati da sam i tražio ono što na 
njih upućuje pošto sam na njih pomislio već na početku. 

Nisam se ni pitao jesu li sve ove smrti jedna cjelina, 
jer je suviše očigledno da jesu. Zna se da je nekoliko 
slučajeva cjelina ako ih povezuju jedan počinilac, jedan 
razlog ili jedan cilj, a tada su slučajevi slični po načinu 
na koji su izvedeni ili su žrtve u nekoj međusobnoj vezi. 
Iskustvo me je naučilo da su tada slučajevi povezani 
ili malim prostorom ili kratkim vremenom, pa su opet 
cjelina, čak i kad po načinu na koji su izvedeni nisu 
očigledno slični. Ovdje su se našle na okupu gotovo 
sve osobine koje od niza slučajeva prave jednu cjelinu 
i jedan jedinstven slučaj: u jednom gradu je u toku ne- 
koliko dana na neobjašnjiv način ubijeno nekoliko ljudi. 
Istina je da se ne može pronaći neka veza među žrtvama, 
ali je istina i to da su sve te smrti međusobno povezane 
barem time što su sve podjednako neobjašnjive. Iako 
se jedno rasprsnulo a drugo umrlo mirno i tiho, slično 
su ubijeni po tome što je njihovo ubistvo nemoguće 
objasniti ljudskom pameću. Osim toga, ima neke pravil- 
nosti u rasporedu tih ubistava, ne može me niko ubijediti 
da su oni moji trokutovi samo moja izmišljotina ili ne- 
kakva neobavezna igra. Ja ih ne bih mogao ni primijetiti 
da ih nema u rasporedu ubistava. ; 

Na posebne sam table zabilježio sve što sam Znao 
o svakome od ubistava, a onda te table poslagao jednu 
do druge i uporedo ih čitao tražeći nešto što bi im bilo 
zajedničko da to pribilježim na posebnu tablu. Da bih 
sebi olakšao traženje toga zajedičkog, bilješke sam 1spi- 
sivao po istom redoslijedu i na isti način. Tako sam 
sve table podijelio na četiri dijela u čijim sam vrhovima 
napisao: Zrtva, Oblik smrti, Počinilac, Objašnjenje. Od- 
mah sam na svim tablama u dijelove Počinilac i Objaš- 
njenje upisao Nepoznati, a dio Žrtva podijelio na dva 
dijela od kojih sam jedan nazvao Život i djela, a drugi 
Imovinsko stanje i mjesto u zajednici. 


Onda sam ispisivao sve što sam Znao O žrtvama, 
od toga kada su i u kakvoj porodici rođeni do toga kako 
su izgledali poslije smrti, od toga gdje su putovali i šta 
su radili do toga s kim su se viđali i šta su voljeli jesti. 
Kad sam ispisao sve što sam Znao, iščitavao sam dio 
po dio sa svake tablice i prepisivao na posebnu, Za- 
jedničku tablu sve što se ponavlja na dvije ili više po- 
jedinačnih tablica. Nisam baš mnogo prepisao na Za- 
jedničku tablu jer se na svim pojedinačnim tablama našlo 
samo to da je sve žrtve pobio nepoznat počinilac na 
način koji se ne može objasniti i da su svi imali neke 
veze s Perzijom i Perzijancima, makar to da su jednom 
u životu slušali nekoga od njih, kao što su hamali slušali 
Halladža kad je ono ludovao S Abu Saidom trpajući 


svijet u vakuf. 

Iskreno govoreći, više od toga nisam ni očekivao, 
čak sam unaprijed znao da još uvijek ništa ozbiljno ne 
mogu postići. Zato sam jutro dočekao zadovoljan i vedar 
vjerujući da mi je moj noćni rad donio barem dvije 
Koristi — zaštitio me je od noćnih mora kojih se sve 
više bojim i konačno MC ubijedio da ovaj slučaj, ako 
ga uspijem riješiti, mogu riješiti jedino na vezirovo Zzado- 
voljstvo i na svoju korsit. Samo treba još malo sačekati, 

prikupiti još malo znanja o njima i pogotovo još malo 
snage i povjerenja u sebe. Prvi put nakon mnogo vre- 
mena doručkovao sam, i to dobro, uživajući u svakom 
zalogaju i u svakom novom ukusu, a posebno u razli- 
kama među pojedinim ukusima. Razmišljao sam čak o 
tome da za koji sat odem u kupatilo i tamo se razgalim 
kao čovjek koji je uradio nešto teško i veliko, pa zaista 
zaslužuje takav užitak i nagradu. Kupatilo je dobro, tamo 
svašta tačno i korisno čovjeku padne na um jer, onako 
ovijen parom i vrelinom, potpuno odvojen od svijeta i 
svega što za sebe vezuje pažnju, čovjek mora nešto smi- 
šljati i mora sabrano misliti. Baš u kupatilu sam smislio 
kako treba urediti tvrđavu, davno jednom, još u Basri, 
mnogo prije onog nesporazuma koji me je odveo u po- 
drum basranske tvrđave koju sam bio naumio preurediti. 

U premišljanju o kupatilu zatekao me je vezirov 
čovjek koji mi je došao javiti da je prošle noći, nakon 
bogate večere, u privatnim prostorijama princa Hasana, 
zadavljen Ibn Tevab. Vezir mi poručuje da slobodno 
odem tamo, ništa loše mi se ne može dogoditi jer među 
Hasanovim ljudima ima nekoliko naših, pouzdanih i 
spretnih ljudi, a mogu povesti i dva-tri stražara da sve 
izgleda normalnije i ozbiljnije. U mom dolasku kod prin- 
ca i nema ništa čudno, ja naprosto radim svoj posao i 
u tome ne može biti ničega lošeg. Neka za svaki slučaj 
sačekam da mi za Tevabovu smrt jave iz prinčeve kuće 
ili barem preko mojih ljudi, ali ako ne jave neka odem 
ovako — da princ ne bi pomislio da se mi bojimo. Neka 
odem slobodno i mirno, ali neka ipak budem na sve 
spreman i koliko je moguće oprezan. 

Bio bih ja oprezan i bez njegovog upozorenja, toliko 
oprezan da najradije ne bih ni išao. Iz dna duše mi je 
žao Tevaba, bio je više nego dobar službenik i meni 
je očigledno bio odan koliko je to moguće (ne bi on 
ovako jadno zaglavio da nije), ali mu ja više ne mogu 

pomoći nikako osim tako što ću iskreno zaželjeti mir 
duši njegovoj. Zaslužila ga je, barem zbog ovakve oda- 
nosti 1 ljubavi kakvu ni naš svijet ni mi kao ljudi naprosto 
ne zaslužujemo. Hvala mu, do dna duše sam dirnut nje- 
govom odanošću, ali zaista ne vjerujem da zbog njegove 
ljubavi 1 odanosti ja trebam ići zvijeri u usta, pogotovo 
ako znam da ga ne mogu ni osvetiti a kamoli vratiti. 

Ništa nije zavisilo od mene, čak ni to koliko ću i 
kako biti oprezan. Prije nego sam smislio koga da pove- 
dem i kako da se ponašam kod princa Hasana, došao 
je Abdallah ibn Sabah, moj zapovjednik lijeve strane 
kojeg mi je princ Hasan nametnuo još u vrijeme kad 
nije otvoreno pokazivao da je protiv mene. Toliko je 
vješto smislio dolazak i ponašanje, ili sam ja bio toliko 
zbunjen i odsutan, da smo krenuli odmah, bez pripreme 
i bez pratnje, prije nego sam smislio kako da se pozdra- 
vim s princom i prije nego sam kod kuće ostavio bilo 
kakvu poruku. 


Abdallah ibn Sabah je sve vrijeme strašno mnogo 
govorio, čudio se svojoj i pogotovo mojoj neopreznosti 
i Tevabovom lukavstvu, pitao se kako nas je mogao 
tako dugo vući za nos, onako mlad i neiskusan, bijesno 
se udarao u glavu što je dopustio da ga balavac tako 
dugo vara... Nije mu bilo jasno kako se sa svojim krivo- 
vjernim uvjerenjima i ružnim navikama, sa svojom mr- 
žnjom prema pravoj vjeri i svemu što je čuva, od kalifa 
do posljednjeg stražara, uspeo tako visoko i godinama 
plivao među dobrim 1 ne baš glupim ljudima. Bogu hva- 
la, govorio je, što nam je nad glavom mudri i oprezni 
princ Hasan koji se ne lijepi na slatke riječi. 

Ja i danas zahvaljujem Bogu što je Abdallahu dao 
brbljivost {i samouvjerenost kakvu imaju sve budale, a 
on pogotovo iako nije tolika budala. Njegovo brbljanje, 
kojim je htio da me zbuni i odvede od bilo kakvih pi- 
tanja, omogućilo mi je da se potpuno saberem i na miru 

razmislim o mogućnostima i načinima da se izvučem 
iz prinčeve kuće. Prije nego ćemo ući kod princa Hasana, 
zamolio sam ga da preuzme Ibn Tevabovo mjesto, a s 
njim i ono što sam Tevabu bio namijenio u skoroj bu- 
dućnosti, dakle da zamijeni mene. Ništa se tu ne može, 
godine troše snagu, a mjesta na kojima ja sjedim traže 
sve više snage i vremena. Ja moram priznati da mi on 
nikada nije bio osobito drag, ali se eto pokazalo da je 
pouzdaniji od mog učenika Tevaba, a u ovoj situaciji, 
kad se na nas sručila nesreća s neobjašnjivim ubistvima, 
ne može se oklijevati i tražiti sposoban službenik koji 
nam je istovremeno drag. S radošću je prihvatio i po- 
nudio da od ovog trenutka sudjeluje u istrazi o neobjaš- 
njivim ubistvima, tvrdeći da bi i ova istraga otišla mnogo 
dalje da u njoj nije bio Ibn Tevab koji je istovremeno 
radio za mene i za one koje tražim. ' 

— Sreća je da se otkrio u ovom času, kad sam naišao 
na važan i velik trag koji mnogo obećava — razmišljao 
sam glasno stojeći na ulazu. Jutros sam mu htio otkriti 
taj trag i naložiti mu da večeras ode na obalu rijeke, 
tačno prekoputa luke odakle se vidi onaj veliki nosač, 
onaj na kojem je bio obješen ribar Husajn. 

— Kaži meni, mogu ja otići, to mi je sada i posao 
— žurilo se mom novom pomoćniku Abdallahu. 

— Ne znam je li bolje da odeš ti ili ja. Bojim se 
tvoga malog iskustva u ovim poslovima — kolebao sam 
se, nikako ne ulazeći kod princa Hasana. 

— Ja ću otići, samo kaži kada. A iskustvo se stiče, 
bez rada ga se ne može ni imati — navaljivao je Abdallah, 
možda zato što je zaista tako beznadežno glup, ali mislim 
prije zato što mu je naloženo da me što prije makne 
iz svih mojih poslova. 

— Odmah iza ponoći. Doći da niko ne zna, dobro 
se sakriti i slušati. A odmah nakon toga doći kod mene 
i reći mi sve što si čuo. Ako mogneš vidjeti, upamti 


250 


one koji budu tamo, ali se ne izlaži da oni vide tebe. 
Važnije je da oni za tebe ne znaju nego da ti njih vidiš. 

Ušao sam čim sam to izgovorio, ali je Abdallah 
požurio, pretekao me i sigurno me vodio do odaje u 
kojoj je ubijen Ibn Tevab. Vidjelo se da dobro poznaje 
prinčevo obitavalište, da je u njemu boravio dovoljno 
često, a sigurno i noćas, ako nije svojom rukom i ubio. 


U odaji su bili princ Hasan, Abu Tanabija, nekoliko 
nenaoružanih ljudi ili s oružjem tako dobro prikrivenim 
da ga ni ja nisam mogao primijetiti, a na velikom, tamno- 
crvenom jastuku, uz sami zid desno od ulaza, ležao je 
Ibn Tevab, go do pojasa, s omčom od žice oko vrata. 
Abu Tanabija jedini pokaza da me je primijetio, čak se 
malo podiže s jastuka, valjda u znak pozdrava, a onda 
 'mahnu glavom prema Tevabu. I 

— Eno ti još jedne smrti koju ne mogu do kraja 
objasniti — progovori ne pozdravljajući me ničim drugim. 

— Zar ni nju? — pitao sam, klanjajući se prema prin- 
cu i Tanabiji, ne pokazujući da mi je jasno šta znači 
potpuni izostanak pozdrava čak i kod prinčeve posluge. 

— Ni nju. Nikako da odgonetnem je li zaklan ili 
je zadavljen, a možda je i nešto treće. Njemu ti je onom 
žicom presječen grkljan, a sigurno je i zadavljen, tako 
da ne znaš je li ta žica poslužila kao omča ili kao sablja. 


Pored toga, neko je tako vješto i snažno cimnuo omču 
da je i vratni pršljen iskinut iz kičme, što je smrtonosno 
koliko i davljenje i klanje. Hajde ti sad odgonetni šta 
je bilo prvo, a ne možeš reći ni da je triput ubijen jer 
bi to za jednu ljudsku dušu bilo previše, pa makar to 
bila duša tvoga zamjenika. 

— I ne zna se, kad je on u pitanju — javi se princ 
Hasan koji me još niti jednom nije pogledao i ničim 
nije pokazao da za mene Zna. — Čovjek s toliko veza 
i ljubavi mogao bi imati i četiri-pet duša. A najjača 

veza i najveća ljubav mu je naš mudri i oprezni emir 
straže. 

Radovalo bi me kad bih razumio šta njegova prin- 
čevska milost želi reći. 

— Ne znam, da ti pravo kažem — okrete se princ 
meni i obrati mi se, jednostavno i gotovo prijateljski — 
naprosto ne znam. Kaži mi, za početak, ali pravo, is- 
kreno, vidiš li ti svoj nos. 

Šutio sam i čekao da se neko nasmije, ali se niko 
ne nasmija. Valjda nikome još nije bilo jasno da li se 
princ šali, možda ni njemu samome još nije bilo sasvim 
jasno pa bi se naljutio na nečiji smijeh. 

— Kaži vidiš li, slobodno kaži, čovječe, čega se 
bojiš, među prijateljima si — navaljivao je princ, sada 
već manje neprijateljski, a onda nastavio kad je bilo 
jasno da ja neću odgovoriti. — Eto vidiš, o tome se radi. 
Da bi se razumjelo ono što ja govorim, treba vidjeti 
barem malo dalje od svog nosa, a ti ni njega ne vidiš. 
I to ga toliko ne vidiš da se ne stidiš to priznati svome 
princu! Ne može se, moj Gazvane, vidjeti ni svoj nos 
ako se za pomoćnika i nasljednika uzima onaj ko nam 
svima radi o glavi. 

Prince ustade i bijesno krenu prema mrtvome Ibn 
Tevabu, pa i ja krenuh tamo kao da me je pozvao. Ska- 
menio sam se kad sam na Tevabovim grudima vidio 
nacrtan onaj trokut koji sam sklopio neki dan i pokazivao 
mu ga da mu objasnim kako zavjerenici rade i kakvu 
figuru isertavju svojim zločinima. U dnu grudi bila je 
osnova obaju trokutova, vrh većega pod samim grlom, 
a vrh manjega nasred grudi, tamo gdje bi trebalo biti 
srce, tako da mu je linija koja siječe trokutove i koja 
je na mom crtežu predstavljala rijeku, dijelila grudi na 
dvije jednake polovine. Crtež na Tevabovim grudima 
izgledao je kao istetoviran, i to nekada davno, pa sam 
kleknuo, 1, praveći se da razgledam ranu na vratu a nakon 

toga se praveći da nastojim izvući žicu ispod njegovih 
leđa, dobro razgledao crtež. Petljajući oko žičane uzice, 
pokvasio sam prst i malo protrljao crtež, uzgred i sa- 
kriveno (lijepo bih se proveo da su me vidjeli). Odahnuo 
sam jer sam osjetio glatkoću boje. Nije, dakle, tetovaža 
i nije odavno, nego imaju svog čovjeka u mojoj kući, 
i to među meni najbližim slugama. 

Oni ne znaju šta ovi trokutovi znače, zato je princ 
Hasan izveo sve ono sa bijesom i prilaskom Tevabovom 
tijelu. Nadao se da ću se ja izdati kad vidim crtež na 
njegovim grudima, a kad se jednom izdam, našli bi način 
da mi izvuku njihovo tajno značenje. Dok to ne saznaju, 
neće me ubiti, osim ako se princ jako naljuti. Dobro je 
što su budale i što princu glava još uvijek zuji od Halla- 
džovih gluposti, oni sigurno misle da su ovo Bog zna 
kakvi tajni znakovi. Ne daj Bože da saznaju šta je zaista, 
ne bi me samo ubili nego bi me iskasapili od bijesa. 

Tada su se u meni opet pokrenula ona ludila. Naj- 
prije sam se htio nasmijati od nekakve radosti i po- 
drugljivosti zbog njihove glupe greške. Onda sam došao 
u iskušenje da zatražim boje i docrtam najmanji, treći 
trokut, onaj što se treba upisati u drugi. Htio sam im 
objasniti da sam taj trokut ja predvidio, da sam ga nago- 
vijestio upirući prstom mjesto na kojem sam nacrtao 
dvor. Nagovijestio ga baš Ibn Tevabu čijom se smrću 
on, evo, počeo ispisivati i u gradu. Srećom, uzdržao 
sam se, iako mi je bilo strašno, U meni je bjesnila čitava 
zbrka radosti, podrugljivosti, straha i mržnje, tuge zbog 
Tevaba i želje za osvetom. Bilo mi je smiješno ono što 
oni zamišljaju iza mojih trokutova i bilo mi je drago 
što sam ih odmah razumio; bilo mi je ugodno što sam 
nagovijestio ovaj mali trokut i bilo mi je tužno što se 
ostvaruje Tevabovom smrću zbog mene. Osim toga, pri- 
vlačila me mogućnost da ja njih zapanjim onako kako 

su oni zapanjili mene pokazujući mi ovaj crtež na Teva- 
bovim grudima. 

Ustao sam i kao slučajno stao uza zid pored kojega 
je Tevab ležao, ponavljajući u sebi da sam dobro i da 
još uvijek vladam situacijom. Sigurno sam dobro, o sve- 
mu mogu voditi računa, što se najbolje vidjelo maločas 
kad sam se suzdržao od lude želje da ucrtam mali trokut. 
Bilo bi zaista glupo da sam im docrtao treći trokut, time 
bih samo pokazao da mi je njihova igra jasna, a onda 
bih morao otkriti i to da iza tih trokutova nema nikakve 
tajne koju oni očekuju. A time bih princa prisilio da 
me ubije, jer mu ništa drugo ne bi ostalo, prvo zato 
što je ispao budala a drugo zato što mu ni za šta više 
ne bih trebao. Maknuti me ionako mora, sad je krenuo 
s otvorenim obračunom, samo je pitanje trenutaka koji 
mu odgovara. A nijedan mu ne bi odgovarao više od 
onoga u kojem bih ga uvrijedio i pokazao da mu više 
ne trebam: otkriti u sitnom uhođenju čovjeka uobraženog 
kao on znači uvrijediti ga, a pokazati da su trokutovi 
moj crtež znači reći mu da je bio budala kad je u tome 
vidio tajnu. Tada bi ili ubio on mene ili ja njega, a ne 
znam šta bi od to dvoje bilo gore po mene. 


Nisam čuo baš mnogo od onoga što je princ Hasan 
govorio hodajući po sobi, često Zastajući pored Teva- 
bovog leša i pokazujući na njega. Nisam ga ni mogao 
čuti jer sam razvijao svoje misli i brinuo svoje brige, 
prateći pri tome princa očima i trudeći se da to činim 
kao da ga napeto slušam. Znam da je u svoj govor na- 
stojao uključiti i Abu Tanabiju, a to znam po tome što 
je dugo govorio stojeći tačno iznad Tanabije i mašući 
rukama kao da ga na nešto poziva, Tanabija, međutim, 
nije ni podigao glavu da gleda princa dok govori, a 
kamoli da se pomjerio sa svog mjesta. 


Spada u čudesa da sam, tako slušajući, uopće razu- 
mio o čemu princ govori, ali mi se čini da sam uglavnom 

razumio. Mislim da je nastojao ubijediti sve nas da sam 
ja neviđena nesposobna budala pošto sam za svoga prvog 
pomoćnika uzeo čovjeka koji je u samom srcu duali- 
stičke zavjere. Ja sam sve svoje istrage vodio sa čovje- 
kom koji bi prvi trebao biti predmet istrage, a to najbolje 
pokazuje kakva sam ja smiješna nakaza. U Tevaba je 
srećom posumnjao mudri i pouzdani Abdallah ibn Sabah 
kojega sam ja, naravno, ometao u poslu i progonio koliko 
sam mogao. Abdallah je noćas doveo Tevaba kod princa 
na večeru i tu ga laskanjem naveo da se opusti i prihvati 
opijum koji mu je razvezao jezik. Htjeli su ga navesti 
da sve prizna i onda ga predati meni, a tako bi i učinili 
da nije počeo vrijeđati kalifa i vjeru, što je za čestitoga 
i odanoga Abdallaha bilo ipak malo previše. 

Ne znam kako je Abu Tanabija izveo to da odjed- 
nom ustane i krene a da time ne uvrijedi princa, ali 
znam da mi je time učinio uslugu koju mu naprosto ne 
mogu vratiti da zajedno proživimo deset života. Prišao 
mi je i predložio da me otprati do kuće, a usput će mi 
ispričati šta mu se razjasnilo u vezi sa smrtima kojima 
se bavimo. Došao je do nekih starih spisa u kojima se 
na posebno zanimljiv način raspravlja o raznim oblicima 
smrti, pa mu se čini da se nešto od toga može iskoristiti 
u ovim našim razmišljanjima, iako su u pitanju nevjer- 
nički spisi. Tako je nekako brbljao, brzo i lagodno kako 
nikad preda mnom nije govorio, a za to vrijeme me je 
obgrlio i vodio prema izlazu, mirno i brzo, kao da od 
njegove volje zavisimo svi u prinčevoj odaji 1 sve što 
se među nama može dogoditi. Jedva sam stigao da prema 
Abdallahu ibn Sabahu podignem prst podsjećajući ga 
na dogovor za večeras i da primijetim potvrdno sklapanje 
njegovih kapaka. STELLA} 

— Ipak si, znači, otkrio kako su ubijeni ovi naši 
jadnici? — upitah Tanabiju kad smo odmakli od odaje 


s princom Hasanom i njegovima. 

— Nisam — odgovori Tanabija začuđeno. 

— Pa kakve si to stare spise otkrio? 

— Nikakve, ne misliš valjda da u ovim godinama 
otkrivam istinski važne stare spise?! 

— Pa šta si ono pričao dok si me izvodio? 

— Gluposti — nasmija se Tanabija — pričao sam glu- 
posti da pokrijem naš izlazak. Loše si mi izgledao, samo 
sam čekao da poljubiš princa u ruku i zamoliš ga da 
te tom rukom zakolje. On bi to rado učinio, pa sam te 
izveo da malo dođeš do sebe, računajući da će on to 
isto tako rado učiniti i drugi put. 

— Nisam ni pomislio da tako izgledam. Niti sam 
mislio da to učinim. 

— Nisi ti mislio ništa — opet se Tanabija smijao — 
a najmanje si mislio da princ oko tebe plete mrežu do- 
kaza o tvojoj zavjeri s Tevabom. 

— Eto vidiš, nisam čestito ni čuo šta govori. 

— Vjerujem ti. Da si čuo, ne bi onako buljio nego 
bi gledao kako da se izvučeš. Ne znam jesi li razmišljao 
0 sudbini ljudi koji sjede na visokim mjestima. Ja jesam 
i zaključio sam da se pametni povuku, a manje pametni 
čekaju da ih drugi povuku. 

— Umoran sam, već dugo ne spavam. 

_— Baš se dobro razumijemo, o tome sam i ja go- 
vorio — potapša me Abu Tanabija po ramenu i ode bez 
pozdrava. 

Tek kad je dobro odmakao, shvatio sam šta mi je 
govorio i kakvu mi je uslugu učinio, a da mu se ja 
nisam ni zahvalio. Krenuh da potrčim za njim pa odustah 
osjetivši koliko mi se teškog umora nataložilo u tijelu, 
onda zaustih da viknem za njim neki izraz zahvalnosti 
pa odustah i od toga, ne znam da li zato što mi je na 
vrijeme sinulo koliko bi to bilo glupo ili zato što od 
umora ni to nisam mogao. Stajao sam tako, tup i odsutan, 
ne mičući ni tamo ni ovamo, ni sam ne znam koliko 

dugo. Čini mi se da sam sve to vrijeme vjerovao da 
prebirem po glavi neke važne misli, ali se sada ne mogu 
sjetiti ničega što sam od Tanabijinog odlaska do svoga 
dolaska u tvrđavu mislio. Ne znam kada sam se i kako 
pomjerio s mjesta na kojem me je Tanabija ostavio, ne 
znam kako sam i zašto došao u tvrđavu, ne znam da 
li me je sve to vrijeme neko pratio i šta je o meni mislio, 
ako jeste. Sjećam se da sam sebi pokušavao objasniti 
koliko je opasno ako je istina ono što mi je Tanabija 
rekao i sjećam se da sam bio preplavljen radošću i po- 
nosom što nisam ucrtao treći trokut u ona dva na Ibn 
Tevabovim grudima. 

Iz tog bunila sam se izvukao dok sam sjedio u svojoj 
sobi u tvrđavi. Po suncu sam vidio da je moje bunilo 
dosta dugo trajalo, već je bilo kasno poslijepodne, a po 
tome kako sam se osjećao, zaključio sam da možda i 
nije bilo neko strašno bunilo jer u udovima nisam osje- 
ćao ni malaksalost ni onaj teški umor koji me je spriječio 
da potrčim za Abu Tanabijom. Hvala Bogu da me je 
spriječio, baš bi bio lijep prizor emir straže u mojim 
godinama i s mojom težinom koji trči po gradu kao 
dječak. Sada sam se dobro osjećao (da nije bilo spavanje 
ono za šta mislim da je bunilo?) ali sam otišao da se 
umijem ne bih li se potpuno sabrao i bistre glave smislio 
šta i kako dalje. 

Ležeći zatvorenih očiju, obnovljen umivanjem i mo- 
žda nekim trenutkom sna, ponovio sam današnji dan 
od događaja do događaja, od riječi do riječi. Svega sam 
se sjetio, sve obrnuo i okrenuo u mislima, nastojeći da 
do kraja razumijem svaki događaj i svaku riječ koju 
sam upamtio. Tako mi se razjasnilo da je princ Hasan 
krenuo u otvoreni napad, za šta postoje tri moguća obja- 
šnjenja. Ili je on dovoljno siguran i jak, ili je po nečemu 
vidio da smo mi sasvim slabi, ili je izgubio živce pa 
nije u stanju da podnese mučno nadmudrivanje s ve- 

zirom. Razjasnilo mi se da ja nemam snage za borbu 
ni s manje neugodnim ljudima od princa Hasana jer 
sam strašno umoran. Razjasnilo mi se da je Tanabija 
vidio moj umor i da mi je zbog toga govorio o pametnim 
ljudima koji se sami povuku s visokih mjesta. Razjasnilo 
mi se da bih mogao preživjeti i bez svoga posla, da u 
mojim godinama pametni ljudi biraju neki mirniji posao 
koji im ostavlja malo više vremena za san. Razjasnilo 
mi se da mi se spava, strašno spava. 

Malo me je zbunila potpuna ravnodušnost s kojom 
sam obnavljao događaje današnjeg dana, kao da sam 
već daleko od svega. Jedino što me nije ostavilo potpuno 
ravnodušnim bilo je podsjećanje na Ibn Tevaba koji me 
je zaista volio. Ta ljubav me je radovala toliko da nisam 
ni osjećao neku tugu zbog njegove smrti. A. radovalo 
me je i to što ću ga osvetiti, što će to biti moje posljednje 
djelo u ovom gradu za koje će se, srećom, saznati kad 
ja već budem dovoljno daleko. 

Pozvao sam petericu jakih i pouzdanih stražara ko- 
jima sam uvijek povjeravao posebno složene poslove. 
Objasnio sam im da će opasan i nepovjerljiv čovjek 
biti večeras oko ponoći na obali rijeke, tačno prekoputa 
velikog nosača u luci. Sigurno će biti beskrajno tih i 
dobro sakriven, što znači da dvojica od njih moraju tamo 
biti mnogo prije ponoći, dovoljno budni da ga vide i 
čuju kad dođe. Leš treba skloniti na dovoljno skrovito 
mjesto da se što kasnije nađe, ako se nađe ikada. I neka 
pamte da imaju posla s krajnje opasnim čovjekom koji 
će gledati deseterim očima i slušati deseterim ušima. 
Taj čovjek će na obali biti sam, ali će mu leđa čuvati 
pratnja koja ne zaostaje za njim po spretnosti i opreZ- 
nosti. Neka zato trojica od njih priđu s leđa onima koji 
će čuvati leđa našem čovjeku. Njih ne moraju sakriti 
onako dobro kao njega, njih neka i nađu, iako nam to 

u ovom trenutku ne treba, dosta je mrtvaca koji po- 
sljednjih dana iskrsavaju odsvukud i zbunjuju narod. 

Kad sam to sredio, krenuo sam kući miran i siguran 
u ono što mi je dalje činiti. Prošle srijede su mi prijavili 
neki karavan iz Jemena koji sutra kreće dalje i ide do 
Konstantinije. Mi ćemo se u toku noći prebaciti do sje- 
verne kapije i umiješati se među njih, a onda se u zgod- 
nom trenutku odvojiti i prebaciti se do al Iskenderije. 
U mojim godinama bi čovjekovom srcu trebalo biti mno- 
go bliža trgovina nego mir i poredak u svijetu, a ni 
ovdje ne ostavljam nesređenih računa. Ibn Tevaba sam 
osvetio, a zaista me se malo tiče hoće li nadjačati veliki 
vezir ili princ Hasan. Nemire ne možemo izbjeći, a čim 
se pojave nemiri javljaju se nesporazumi. Čim se pojave 
nsporazumi, emir straže mora raditi tako da se nespo- 
razumi razjasne u korist onoga ko je jači. Ako se na 
vrijeme ne sjeti ko je taj jači, može dospjeti u podrum, 
kao ja u Basri, i to u vrijeme kad nije bilo nekih velikih 
nesporazuma, a nemira nije bilo nikakvih. Možda bih 
i ostao, možda bih se i borio da nije bilo onoga, ali 
sada sam stariji za mnogo godina i za to iskustvo iz 
Basre. Osim toga, umoran sam. I Tanabija to kaže, a 
Tanabija je pametan čovjek. Pametni ljudi se sami povla- 
če, kaže Tanabija, a ja sam pametan čovjek, ja se družim 
s Tanabijom, možda bismo bili i prijatelji u neka sretnija 
vremena. 


Četvrtak, 19. 


Nije mi bila suđena još jedna besana noć, valjda 
zato što sam se na nju bio pripremio. Probudio sam se, 
naspavan i lagahan kao dijete, kad je sunce bilo već 
dobro odskočilo, po čemu računam da sam odspavao 

dobrih desetak sati. Žena je zbunjeno gledala kako se 
bodro i veselo pripremam za dan, a kad sam zatražio 
da mi pripreme kupatilo i svečanu odjeću, pitala je hoće 
li raspakovati dragocjenosti koje je nočas spakovala po 
mom nalogu, a onda se potpuno izgubila kad sam za- 
tražio da ostane spakovano. 

— Pa kada ćemo putovati? — pitala je očito ništa 
ne razumijevajući. " 

— Što bismo putovali? — nasmijao sam se razve- 
seljen njezinom izgubljenošću i svojom sigurnošću. 
Osjećao sam da vladam situacijom, osjećao sam da imam 
snage, osjećao sam da sve može biti onako kako ja hoću 
da bude, samo ako to hoću dovoljno jako. 

— Valjda zato što smo sve spakovali za put. Ja vo- 


lim što nećemo, ako nećemo, spakovala sam samo zato 
što si ti to rekao. 


Znam da sam ja rekao, savršeno jasno se sjećam 
svega. U tvrđavi sam dao naloge po kojima je trebalo 
ubiti Abdallaha ibn Sabaha i ljude koje on povede da 
ga štite, a onda došao kući i naloži ženi da spakuje sve 
vrijedno što ima u kući a može se nositi. Objasnio sam 
da idemo na put, možda zauvijek, neka zato ona i djeca 
do svitanja budu spremni za takav put. Prije izlaska sun- 
ca moramo se priključiti karavanu, ali tako da nas niko 
ne vidi. Niko ne smije znati gdje smo i niko ne smije 
ni pomisiti da smo možda u tom karavanu. 


Dok je žena pakovala porodična dobra, ja sam u 
svojim sobama prebirao svoje stvari, nastojeći da oda- 
berem ono što ću ponijeti od oružja, odjeće i opreme. 
Nesposoban da se odlučim, zaključio sam da je najbolje 
prepustiti odluku slučaju — kad dođe vrijeme za polazak 
samo će se od sebe odlučiti šta ću ponijeti, pa sam uzeo 
prebirati svoje bilješke o raznim slučajevima, svojim 1 
tuđim, riješenim i neriješenim. Neugodno sam se lecnuo 
što sam na vrhu našao bilješke koje sam napravio dok 

sam razrađivao plan za Ibrahima Basrija i kalifovog ha- 
znadara. To je bio dobar posao i poučan slučaj, ali je 
od mene neoprezno i glupo što sam zadržao ove bilješke 
ovako jer ih niko ne treba vidjeti. O tom slučaju neke 
stvari mogu znati samo ja, a Zlo oko bi iz njih zaključilo 
svašta, i o meni 1 o mom radu. A to što su princ Hasan 
1 Abdallah ibn Sabah došli do onih crteža dokazuje da 
zlo oko ima pristupa i u moje sobe i do mojih bilježaka. 

Posao s Ibrahimom Basrijem 1 haznadarom sigurno 
je dobar, potreban i koristan, a izveden je tako da se 
njime mogu ponositi. Haznadar je bio vezirov čovjek, 
možda veziru najbliži od njegovih ljudi, tako da me je 
uvijek gledao s visine i pravio mi silne probleme kad 
je trebalo malo bolje nagraditi posebno sposobne ili za- 
služne beride. Ponašao se kao da je u hazni njegovo 
lično blago i kao da ga vezirovo bezgranično povjerenje 
čini samim vezirom, ako već ne kalifom. Zato sam se 
silno obradovao kad mi je sinulo da on, zajedno s trgov- 
cem Ibrahimom Basrijem, potkrada vakufe i prisvaja 
novce date za javne radove. Istini za volju, to mi je 
sinulo kad sam tražio način da maknem Ibrahima Basrija 
koji je stalno visio kod Rabije, a kao da se posebno 
pomamio kad je Rabija meni postala neophodna zbog 
naših noćnih razgovora. Sinulo mi je, dakle, sasvim slu- 
čajno i samo zbog Rabije, ali je sve urađeno tako dobro 
da su i njih dvojica, ma koliko se ne poznavali, morali 
ostati sigurni da su zajedno potkradali vakufe i svojim 
krađama usporavali javne radove, 

Odmah sam zapalio sve bilješke o tom slučaju. Ta- 
nabija je u pravu, umoran sam i treba da se povučem, 
jedino umoran čovjek može biti toliko neoprezan da radi 
svoga samoljublja ostavi ovakve bilješke i to na vrhu. 
Nakon toga su se nizali slučajevi od kojih sam neke 
riješio tako da se i sada, ovako umoran, dok se opraštam 
sa svojim poslom, zaista ponosim. Za neke od tih slu- 

čajeva vezir me je hvalio javno, na divanu, a Za ovaj 
sa spisima ukradenim iz centralne medrese kalif me je 
obilato nagradio svojom rukom. 

Neke sam bilješke bacao, neke odvajao da ih pone- 
sem, a neke iznova čitao kao da njihov sadržaj ne znam 
koliko i svoje ime. Savršeno dobro sam znao da ću ih 
na kraju ponijeti sve i zato sam se pitao kakav će to 
biti trgovac koji u al Iskenderiji, gdje nikoga živoga ne 
zna, svake noći obnavlja dušu čitajući bilješke o davno 
riješenim slučajevima koje ne pamti slabije od svoga 
današnjeg dana. Pa ipak sam uporno odmotavao i uporno 
odvajao manje zanimljive slučajeve na gomilu koju bi 
trebalo uništiti. Nije li i to znak koliko više nisam za 
ovog posla? Umjesto da rješavam nove, ja se tješim i 
nadražujem dušu starim slučajevima. 

Na dnu gomile, zamotane u posebnu kožu, našao 
sam bilješke o dva slučaja koja nisam rješavao. Prije 
tri godine, dok sam još bio samo reis-ul berid, umro 
je al-Džunajd, veliki šejh i pomiritelj, učitelj vjere kakav 
se još nije rodio. Umro je iznenada i malo suviše čudno, 
onako kako se od njega ne bi moglo očekivati, tako 
čudno da sam nepozvan otišao tamo i malo osmotrio. 
Umro je u kupatilu, a zapravo nije umro kao što se 
umire nego se rasprsnuo tako ružno da je iz njega pre- 
rađena i neprerađena hrana, miješajući se, pljusnula i 
naprijed i natrag, a raskinuta koža na trbuhu otkrila mu 
utrobu kao tek zaklanom živinčetu. Svi su govorili da 
je to normalno, da se nikad ne ide u kupatilo nakon 
obilatog objeda, a pogotovo se to ne smije u tim godina. 
Ja sam šutio, ali sam znao da tu ništa nije normalno 
jer al-Džunajd nikad nije jeo obilato. Ne postaje se uzor 
pameti i mira uz takvu oblapornost, a on je uzor pameti, 
mira i znanja, on je najveći pomiritelj i tumač vjere 
kojeg imamo, on je čovjek koji bi sebi bio dovoljan 
kad bi to ljudima bilo dato na ovom svijetu. Je li moguće 

da on ne zna Poslanikovu preporuku da se u kupatilo 
ide praznog stomaka? Je li moguće da je zaboravi, ma 
u kakvom stanju bio? Čim sam došao kući, zabilježio 
sam sve što sam vidio i pomislio, a ispod toga krupno 
napisao: Ispitati. 

Zaposlio sam nekoliko berida da mi saznaju sve O 
al-Džunajdu, pogotovo sve o onome što mu se događalo 
i što je on radio u posljednje vrijeme. Bio sam siguran 
da je al-Džunajd nekako ubijen ili da ga je neko bar 
poremetio na neki način, ali iz svega što sam saznao 
nisam otkrio ništa što bi me uputilo na neki trag. To 
me je, doudše, učvrstilo u uvjerenju da u svemu tome 
ima nešto mučno i ružno, ali sam na kraju, nemoćan, 
odložio sve bilješke o tom slučaju, s jakom željom 1 
čvrstom namjerom da se jednom vratim tom slučaju. 


Sjećam se kako sam bjesnio na sebe i na beride 
zbog naše nemoći. Bio sam potpuno siguran da se tu 
radi o nečemu gnusnom. Čim sam vidio al-Džunajda 
onako razvaljenog, osjetio sam drhtavicu i mučninu, istu 
onu mučninu i napetost koja me je uvijek upozoravala 
na skrivene poslove i opasnost. Dobrih dvadesetak dana, 
dok sam s beridima radio na tome, držale su me nesanice 
i danonoćno me progonile drhtavica i mučnina koje sam 
onda osjetio gledajući Džunajda. A nigdje ništa. Nikakva 
traga, ni jednog neprijatelja ili sukoba bilo kada u životu, 
nikoga kome bi bilo kako moglo biti u intresu da na 
bilo koji način naškodi velikom učitelju. Samo jedan 
mogući trag koji se rasplinuo malo ozbiljnijim prouča- 
vanjem otkrio se kad smo saznali da se u toku svoga 
svetačkog života Džunajd jednom sukobio s jednim čo- 
vjekom. Tu sam bilješku zabilježio crvenom bojom i 
dobro je podvukao. 

Jedini sukob u životu al-Džunajd je imao s al-Hal- 
ladžom kojeg je otjerao između svojih učenika i prorekao 
mu da će završiti na vješalima. Međutim, pažljivim ispi- 

tivanjem prijatelja i poznanika jednoga i drugog, uvjerio 
sam se da se mjesecima prije Džunajdove smrti njih 
dvojica nisu ni čuli ni vidjeli. Halladž je čak imao vjero- 
dostojne svjedoke za svaki trenutak onog dana u kojem 
je Džunajd umro. Izmučen i zbunjen, možda i očajan 
zbog nemira koji je taj slučaj u meni stvarao, završio 
sam bilješke krupno ispisanim riječima "Opasan smutlji- 
vac" 1 zakletvom koje se sjećam iako je nisam zapisao 
da ću kad-tad riješiti ovaj slučaj i spremiti onog smut- 
ljivca tamo gdje mu je mjesto. 

Čitanje ovih biježaka ispunilo me je dobro pozna- 
tom strepnjom i jako razlilo oblike svega oko mene. 
Dobro sam znao da nakon ovoga slijedi razmicanje Zi- 
dova koji raskrivaju tamnu i hladnu prazninu, a nakon 
toga ravnodušni šapat (sličan zbog nečega Halladžovom 
govoru) koji uporno ponavlja suludi zaključak koji sam 
znao mnogo prije nego mi ga je ar-Razi rekao. Znao 
sam da slijedi strašni grč koji me oduvijek vezivao za 
Halladža, da slijedi tužna i beznadežna borba protiv ono- 
ga što volim i što je mnogo jače od mog života. Tada 
mi je sinulo da sam sve ovo, samo mnogo blaže, osjetio 
još prije tri godine, gledajući rasturenog al-Džunajda. 

Nastojeći da zavaram ono što sam očekivao i čega 
sam se tako strašno bojao, uzeh čitati bilješke o drugom 
slučaju koji nije bio moj i koji nisam ni mogao rješavati. 
Zabilježio sam samo ono što sam čuo od ar-Razija ko- 
jemu je to ispričao neki njegov prijatelj iz Perzije O 
smrti Omera ibn Osmana al-Mekija. To mi je Razi is- 
pričao prije nešto više od godinu dana, a ja sam sve 
zabilježio i dodao bilješkama o Džunajdovoj smrti jer 
mi se to što sam čuo zbog nečega nadovezivalo na Džu- 
najdov slučaj. Nije tu zapravo bilo ništa korisno o smrti, 
ni do danas nisan saznao kako je zaista al.Meki umro, 
samo mi je pričao da ružnijeg mrtvaca nikada niko nije 
vidio i da je to baš čudno pošto se radi o dobrom čovjeku, 

velikom znalcu i učitelju, istinskome vjerniku i tumaču 
vjere. Omera ibn Osmana al-Mekija našli su jednom s 
kožom neodređene boje, nešto između ljubičastoga i ze- 
lenog, sa strašno natečenim licem i s izbuljenim, kao 
krv crvenim očima koje se nikako nisu htjele zatvoriti. 
Kao da je umro izbezumljen od straha, boreći se s nekom 
ogromnom silom koja ga je napela iznutra i obuhvatila 
izvana, tako da ga istovremeno mrvi i razapinje, a on 
je vidi oko sebe 1 osjeća u sebi. (Pročitao sam ovu bi- 
lješku s punim razumijevanjem, čudeći se kako je u 
njoj tačno opisano ono od čega sad nastojim pobjeći 
čitajući tu istu bilješku). 

Malo sam se raspitivao o Omeru ibn Osmanu al- 
-Mekiju nakon onog razgovora s ar-Razijem, vjerujući 
zbog nečega da nešto mogu objasniti u vezi s al-Džu- 
najdom, ako bilo šta objasnim u vezi s ovom smrću. 
Ponovilo se ono što mi se dogodilo kod Džunajda. Al- 
-Meki je bio primjeran čovjek kojemu se džini nisu mo- 
gli približiti zbog postojane i spokojne vjere a ljudi mu 
nisu mogli željeti loše zbog besprimjerne dobrote i blage 
duše. I on je imao samo jedan mali sukob u životu, i 
on s al-Halladžom dok mu je Halladž bio učenik. To 
sam saznao od samog Halladža koji je jednom, smijući 
se, pripovijedao o tome princu Hasanu i njegovom dru- 
štvu. Jednom ga je, pričao je Halladž, Omer ibn Osman 
zatekao kako pokušava sročiti jednu od svojih nerazum- 
ljivih pjesama u kojima se nikad ne zna gdje počinje 
zabranjen a prestaje blagoslovljen govor, pošto se oba 
miješaju kao dvije vode. "Sta to radiš?, pitao je al-Meki, 
a Halladž je, prema sopstvenom priznanju, odgovorio: 
"Suprotstavljam se Knjizi", na šta ga je al-Meki otjerao 
i prorekao mu da će završiti na vješalima. Bilješke su 
se završavale kako bi se i očekivalo: Opet onaj smutlji- 
vac i opet sve neobjašnjivo. 


Zadržao sam pogled na bilješkama dugo nakon što 
sam pročitao posljednje riječi. Naprosto se nisam usu- 

đivao da podignem oči kao da ću ugledati Bog zna kakvu 
nakazu. Zapravo, znao sam i kakvu, znao sam da mi 
se oči ne dižu zbog straha od praznine koja se rastvorila 
iza razmaknutih zidova, a duboko u toj praznini na- 
slućuje se zabačena glava s trokutastim licem. Međutim, 
ništa oko mene nije šaputalo zabranjenu misao, ni slova 
ni koža na kojoj su ispisana nisu gubili oblik, utroba 
mi nije bila napregnuta mučninom niti tijelo obuzeto 
drhtavicom. Umjesto da me ugrozi i zaprijeti mi ludilom, 
čitanje bilježaka o davnim Halladžovim zlodjelima umi- 
rilo me je i kao da mi je razbistrilo glavu. 

Ustao sam i donio jučerašnje bilješke o novim slu- 
čajevima. Nije mi ni trebalo čitanje starih bilježaka po 
odjeljcima na koje sam razvrstao nove da bih vidio ko- 
liko se sve ponavlja. Sve je, dakle, počelo prije tri go- 
dine, ako ne i ranije. Sve je vezano za Halladža, svi 
su ovi ljudi na neki način bili vezani za njega, makar 
tako što su mu na trenutak nešto povjerovali. Svi su 
preselili iz ovog svijeta na neobjašnjiv način, svaki na 
svoj ali svi podjednako nerazumljivo i nekako bez bla- 
goslova. 

Tada se počeo sklapati novi trokut. Nisu oni svi 
otišli na svoj način, postoje tri puta kojima odlaze razni 
ljudi, opisi smrti i mrtvaca to pokazuju više nego jasno. 
Ar-Razijev unuk, al-Džunajd i trgovac Sufjan otišli su 
istim putem i na jedan način, oni čine jedan vrh trokuta 
ili jednu njegovu stranicu. Oni su se rasprsnuli, izgubili 
Svoj oblik, oni su, dakle, na isti način vjerovali Halladžu 
ili ga na isti način voljeli, ili su oni njemu na isti način 
bili potrebni. Je li moguće da je veliki mudrac i učitelj 
poput Džunajda povjerovao da stvari nemaju oblike i 
da Je na svijetu sve — jedno? Ne znam, nisam čovjeka 
Čestito ni poznavao i ne mogu znati u šta je bio spreman 
povjerovati, ali se bojim da je Halladžu bar na trenutak 
vjerovao onako kako su mu vjerovali Sufjan i ar-Razijev 

unuk. Ili je on Halladžu bar na trenutak trebao onako 
kako su mu trebali oni. Nije moje da otkrivam šta je 
to i kako su mu vjerovali ili trebali, moje je da vidim 
sličnost i nađem onoga ko ih je onim ružnim putem 
uputio. 

Drugi vrh ili druga stranica su ar-Razi i Omer ibn 
Osman al-Meki. Je li Razi, prije nekih godinu dana, 
mogao i naslutiti da opisuje sebe dok mi je opisivao 
mrtvoga al-Mekija? Jesu li oni otišli zato što su povje- 
rovali al-Halladžu ili zato što su mu se suprotstavili? 
To mi nije jasno, ali mi nije ni važno. Vidim da ih je 
on uputio, vidim da su otišli bez svoje volje, dakle da 
ih je Halladž ubio. A to je ono što mi je sada važno. 


Treći vrh ili treća stranica su ribarova porodica i 
hamali, ljudi lijepe smrti koji kao da su zaspali. Takvih 
nemam u starim bilješkama, ali sigurno zato što na takve 
slučajeve nisam obratio pažnju. Uostalom, to nije ni va- 
žno, sada je važno samo to da je u središtu ovog trokuta 
sasvim sigurno Halladž. Nije važno ni to je li u zavjeri 
ili je sam, ubija li uz pomoć džina ili nekim svojim 
trikovima. 

Nacrtao sam ovaj trokut prekidajući crtanje zbog 
kikota koji me je povremeno napadao. Osjećao sam bes- 
krajnu snagu i neku blesavu djetinju radost koja me je 
tjerala da se kikoćem i navodila me na nedostojne želje 
kao što je ona da skačem po sobi i igram kao dječak. 
Bio sam siguran da ću pobijediti Halladža, i sve ono 
što se nakupilo oko njega i što mi prijeti. Otkrio sam 
poredak u njihovom neredu, nacrtao sam jasan oblik 
njihove ravnodušne provalije. Sada mi više ne mogu ni 
prijetiti, sada mi ne mogu ništa. 

Uspoređdujući novi trokut sa starim, pao sam u još 
jedan napad smijeha koji me je natjerao da se valjam 
po sobi. Današnjim se smrtima počeo upisivati najmanji 
trokut, onaj koji sam predvidio još neki dan, Tada nisam 

mogao ni naslutiti da će njegovo upisivanje početi jadni 
Ibn Tevab svojom smrću, možda mu ga ne bih ni najavio 
da sam to mogao makar pomisliti. Novim crvenim kru- 
žićem obilježio sam dvor u kojem je ubijen Ibn Tevab 
i tako dobio tri kružića na ravnoj liniji. Vrt u kojem 
se rasprsnuo ar-Razijev unuk tačno je iznad Razijeve 
kuće a ona je tačno iznad dvora u kojem je zaglavio 
Ibn Tevab. To su vrhovi trokuta s jednom zajedničkom 
osnovom — linijom koja povezuje ribarovu i Sufjanovu 
kuću. Za sada su na toj liniji kružićima označeni nosač 
u luci, trgovačka džamija i dvije krajnje kuće, a sada 
se, možda upravo u ovom trenutku, događa ubistvo ko- 
jim se upisuje novi kružić na desnoj obali rijeke. Ako 
je ponoć, ako je Abdallah ibn Sabah došao na obalu 
rijeke, na mjesto koje sam mu označio i ako su moji 
stražari vješti koliko bi trebali biti, treba upisati još jedan 
kružić na ovu liniju. Upisao sam ga. Stražari koje sam 
poslao na obalu nikad me nisu iznevjerili, a Abdallah 
je suviše vlastoljubiv i glup da ne bi došao. Onda sam 
novi kružić povezao s kružićem koji predstavlja dvor. 
Eto, upisuje se najmanji trokut s ubistvima koja se mogu 
objasniti ljudskom pameću, isti onaj trokut koji sam da- 
nas htio pokazati princu Hasanu. Nedostaje još samo 
jedna smrt na lijevoj strani rijeke. Jedna objašnjiva, ljud- 
ska smrt. 

Tada mi se razjasnilo kako će Halladža uhvatiti u 
zločinu, kako ću osvetiti sve ove mrtvace i kako ću 
rijšiti ovaj slučaj na vezirovo zadovoljstvo i na svoju 
korist. Ako ga tako riješim, mislim da ću sve nespo- 
razume razmrsiti onako kako odgovara nama, jer se princ 
Hasan neće oprati od prijateljstva s Halladžom. Ne pu- 
tujem ja nigdje, trgovina ipak nije za moju dušu, ma 
koliko bila za moje godine. 

Onda sam potonuo u san bez snova, dubok i spo- 
kojan, kakav ne pamtim još od ranog djetinjstva. Pro- 

budio sam se tek jutros, samouvjeren i pun snage, razdra- 
gan i razigran toliko da sam od puste radosti morao 
malo zbunjivati ženu. 

— Nek ostane spakovano — rekao sam joj, pa se 
prepustio kupanju i užitku od njega — još ništa ne znam 
sigurno, moglo bi se desiti da ipak putujemo. 

Lagao sam, sve sam znao više nego pouzdano. Znao 
sam da nećemo putovati, znao sam da ću pobijediti Hal- 
ladža, znao sam da će vezir biti zadovoljan i da ću postati 
čovjek njegovog posebnog povjerenja. Ipak sam tražio 
da sve ostane upakovano kako je jutros osvanulo, di- 
jelom radi igre koja me je veselila a dijelom i radi uroka. 
Ne treba pokazati pretjeranu sigurnost, računao sam, mo- 
glo bi se nešto pokvariti. Zato neka ostane spakovano, 
ništa ne smeta da još neko vrijeme izgleda kao da ćemo 
putovati. Prije odalska u tvrđavu, napomenuo sam ženi 
da ću možda biti odsutan desetak dana. Ako za petnaest 
dana ne dođem, neka ide s djecom kako zna i gdje zna. 


Čim sam došao u tvrđavu, pozvao sam momke koji 
su noćas bili na obali rijeke. Sve je u redu, Abdallahu 
ibn Sabahu je u utrobu natrpano toliko pijeska da sigurno 
nikad neće isplivati, a na mjesto koje je on okrvavio 
dovučena su dvojica njegovih pratilaca. Od srca sam 
ih pohvalio, a onda im naložio da se pripreme za teži 
iako manje opasan posao — sutra nakon džume trabaju 
uhvatiti al-Halladža, ali tako da to ne pada u oči. Onaj 
ko primijeti da ga vode treba pomisliti da ga vode na- 
kratko, tek toliko da ga na nešto upozore ili opomenu. 
Može ih zbuniti što njih petericu, i to svoje najbolje 
ljude, šaljem na taj posao koji bi u normalnom slučaju 
mogla uraditi dvojica običnih stražara, ali će im sve 
biti jasno ako znaju ko je al-Halladž i ako im posebno 
napominjem da se sva peterica moraju dobro pripremiti. 
On će im sigurno dati neki razlog, ali i ako se dogodi 
čudo pa on ne napravi neki izgred, neka ga oni uhvate 

1 dovedu ravno u tvrđavu, s bilo kakvim objašnjenjem. 


Ja ću ih čekati, siguran u dobre vijesti kao što sam bio 
i danas. 


Nakon toga sam trojicu pouzdanih i okretnih berida 
zadužio da mi do ponedjeljka donesu iscrpan izvještaj 
o Abu Saidu Džunabiju. Nije toliko važan njegov Život, 
ali o njegovoj prirodi, navikama i sklonostima moraju 
saznati baš sve, do takvih sitnica da bolje od samog 
Abu Saida mogu znati šta voli a šta ne voli. Pratite mu 
kretanje, upozorio sam ih, upamtite njegov dnevni ras- 
pored, proučite njegove navike. Kad mi donesete iz- 
vještaj, morate znati potpuno sigurno gdje se u kojem 
trenutku može naći i šta ga u kojem dijelu dana može 
odvesti na mjesto na kojem ga se želi sresti. 


Onda sam krenuo u obilazak tvrđave. To sam činio 
redovno, bez nekoga osobitog razloga i uglavnom bez 
ikakvog cilja, ali uporno i redovno, kad god sam navra- 
ćao ovamo i kad sam od obaveza mogao proći kroz 
tvrđavu. Uživao sam u tim obilascima, vjerujem onako 
kako dobar vrtlar uživa u svom vrtu, oni su me i smirivali 
i vraćali mi povjerenje u ono što radim ako se ono zbog 
nečega gubilo, a redovno su mi učvršćivali povjerenje 
u mene samoga. Često sam tvrđavu nazivao svojom ba- 
ščom, što je znalo izazvati podsmijeh kod ljudi koji nisu 
u stanju shvatiti takve užitke. Danas sam u obilazak 
krenuo na poseban način i prvi put s jasnim ciljem, ne 
po smirenje ili užitak nego po čovjeka koji bi odgovarao 
mojim zamislima. 

Čovjeka kakav meni treba bilo bi teško naći u čita- 
vom Bagdadu, Premnogo je uvjeta koje mor 
i preveliki su zahtjevi koje ću p 
sam krenuo miran i siguran d 
naći u mojoj bašči. Prince Has 
koliko su istinite i po mene 
račun moje tvrđave i mog o 


a ispunjavati 
red njega postaviti, ali 
a se i takva biljka može 
an nikada nije ni pomislio 
pohvalne njegove šale na 
dnosa prema njoj. Htio je 

biti zloban i često govorio kako Bog ima sedam katova 
nebesa a ja sedam katova tvrđavskog podruma. Govorio 
je kako je svijet Božija bašča a tvrđavski podrum moja, 
pitao me kako mi napreduju biljke, čime ih zalivam i 
jesu li mi njihovi plodovi ukusni. Na sve načine se dovi- 
jao da ismije moju {tvrđavu i mene, a ja sam uživao u 
tim šalama znajući koliko su pohvalne po mene. I sada 
sam žalio što nije ovdje da vidi koliko je istina ono 
što je govorio. 

Trebao mi je oniži čovjek nepravilne glave — gore 
pljosnate i široke, a dolje jako uske, upalih očiju i jako 
dugih ruku. Trebao mi je neko ko je ovdje dovoljno 
dugo da u vanjskom svijetu bude već zaboravljen, a po 
mogućnosti dovoljno dugo da je i sam sebe već zabo- 
ravio ako je to ikako moguće. Neko od koga ne bi bilo 
teško napraviti nekoga drugog. Zato sam prvi i sedmi 
sloj odmah otpisao, jer su ljudi koji u njima obitavaju 
ili prekratko ovdje :Hy; su u suviše živom sjećanju ili 
sebi ili drugima. 

Krenuo sam od drugog sloja i iznenadio se kad 
sam vidio koliko sam ljudi ja sam zaboravio, a maločas 
bih se zakleo da svakoga u {ivrđavi znam u glavu. Mnogi 
od njih s naporom su se prisjećali svog dolaska ovamo, 
mnogi nisu imali pojma o svojim porodicama, a većina 
nikada nije ni imala nj porodicu ni prijatelje. Tako sam 
se već u petoj sobi zbunio i stao da dobro razmislim, 
pošto je svaki treći ili četvrti od ljudi koje sam do sada 
vidio gotovo sasvim odgovorao mojim potrebama. 

Doduše, jedan nije imao dovoljno široko čelo a dru- 
gi je imao preširoku bradu, jedan je imao prekratke ruke, 
a drugi je bio previsok, ali se od svakoga od njih moglo 
napraviti ono što je meni (rebalo ili nešto veoma slično 
tome. Zato sam Se vratio do prve sobe i ponovo krenuo 
u obilazak drugog sloja, pažljivo zagledajući sve koji 
su mi se za prvog obilaska učinili pogodnim. Sada je 

bilo upravo obrnuto: što je sličnost bila veća, snažnije 
mi je padala u oči razlika, ma kako sitna bila, tako da 
nakon nekoliko trenutaka razgledanja nisam ni vidio 
ništa osim te razlike. 

Zbunjen i sve zabrinutiji, išao sam od sobe do sobe 
i otpisivao jednog po jednog momke za koje mi se u 
prvi mah učinilo da bi mogli odgovarati mojim potre- 
bama. Ma koliko imao preširoko čelo, brada mu je toliko 
ćoškasta da se nikada i ničim neće dovoljno ušpiciti, a 
ako je i onizak, i špicast i pljosnat, ruke su mu toliko 
kratke da se nikada i nikakvim trikovima neće postići 
ni približna sličnost. Tako sam shvatio da rješenje i nije 
u sličnosti na prvi pogled 1 da sličnost koja je očigledna 
samo jasnije podvlači razlike. Zato sam odustao od po- 
trage i s reda uzeo jednoga iz šeste sobe. Odmah sam 
znao da mi odgovara jer je imao ravnodušne oči koje 
u čovjeku ubijaju svaku volju, a istovremeno mu je nju- 
ška bila dirljiva 1 čežnjiva preko svake mjere. 

Odveo sam ga u svoju sobu da malo porazgova- 
ramo. Računao sam da ću tako bar naslutiti koga sam 
odabrao za tako važan posao, pošto je on bio jedan od 
onih koje sam zaboravio. A to što sam ga tako potpuno 
zaboravio, umjesto da me rastuži kao što bi se dogodilo 
još jučer, sada me je radovalo — ako je on toliko nepri- 
mjetan da ga ja ne pamtim ni po viđenju, jasno je da 
se od njega bez velikih problema može napraviti ono 
što se želi. A nakon kratkog razgovora učinilo mi se 
da ni on nije baš načisto s tim ko je i šta je. Ne pamti 
kad je došao ovamo, zna da je bilo užasno davno i da 
je došao zato što je ubio neku sluškinju zbog korpe sa 
hranom. To je bila užasna glupost, nije bilo nikakvog 
razloga da je ubije pošto mu je dala korpu bez otpora 
i zanovijetanja, ali ga je valjda razbjesnio strah koji JE 
pokazivala i molećivi glas kojim je tražila da je pusti. 
Ne zna šta ga je navelo da je ubije, možda taj bijes a 

možda i nešto u njoj, pošto bi se on i sada mogao zakleti 
da je u njoj bilo nešto što je pozivalo da je ubije. Zna 
da je to glupost, priznaje da je budala, ali se, eto, do- 
godilo i sada je kasno. Ne zna ni ime, rođenoga ni očevog 
koliko mu je poznato nikad nije ni imao, a on se, kad 
je morao reći neko ime, predstavljao kao Mansur. Na- 
smijao sam se i pitao ga bi li mu odgovaralo da se 
zove al-Husajn ibn Mansur. 

— Da budem sam sebi otac? — pitao je. — Sasvim 
bi mi odgovaralo, ja mislim da sam sebi i otac, i majka, 
i sin. A isto tako bi mi odgovaralo i svako drugo. 


— Još jedan tako misli o sebi — smijao sam se — 
on misli da je sebi još i više od toga. Nadajmo se da 
neće još dugo sve to misliti. 

Pozvao sam majstore da uzmu potrebne mjere i na- 
ložio im da do sutra naprave obuću i odjeću, s tim da 
posebnu pažnju obrate na bijeli ogrtač koji mora izgle- 
dati upravo onako kako sam im nacrtao. Onda sam sluge 
poslao da mi nabave surmu i četkice, boju za lice i 
lijepilo, a ja sam mu lično uzeo uređivati bradu. Najprije 
sam je zaoštrio na vrhu ne bih li mu lice napravio bar 
malo špicastijim. Kad sam pogledao, nisam bio baš bez 
zadovoljstva, čak sam potpuno povjerovao da ćemo us- 
pjeti. Usput sam se raspitivao o njegovom životu i S 
radošću otkrio da nekog života on i nema jer je kao 
malo stariji dječak dospio ovamo gdje sam ga ja zbog 
nečega sklonio u drugi sloj, iako po svemu spada u 
prvi. To me je radovalo, što manje ima svog života, 
lakše će i potpunije primiti prošlost koju sam mu ja 
namijenio. 

Namjerno mu nisam do kraja uredio bradu nego 
sam naručio bogat objed uz koji mu mogu pripovijedati 
o tome šta voli a šta ne voli jesti. Usput sam mu pričao 
neke zanimljive događaje iz njegovog djetinjstva, naba- 
civao mu ponešto o učiteljima kod kojih je boravio i 

koji su mu neko vrijeme bili bliži od roditelja i, ako 
je to ikako moguće, od njega samoga. Pomalo sam ga 
uvodio u određeni žovot o kojemu sam ja znao sve a 
on ništa. Život koji mora dobro upoznati jer sam sve 
svoje znanje namijenio upravo njemu. Taj život je od 
danas njegova prošlost. 


Petak, 20. 


Doveli su Halladža upravo kad sam ja sa svojim 
Mansurom završavao ručak i objašnjavao mu da je nje- 
gov zavičaj blag prema svojim biljkama, da ima jabuke 
koje se pune usitnjenom orahovom jezgrom i koje svi 
ljudi vole jesti, ako sebi takvo nešto mogu priuštiti. Pod- 
sjećao sam ga na ono što je govorio o ljudima i orasima, 
čemu se on od srca smijao i uvjeravo me da bi uvijek 
više volio iskrekati taj orah nego čovjeka, iako orah 
nikad nije vidio a čovjeka jeste mnogo puta. 

— Skupo se plaća — tumačio mi je, smijući se neče- 
mu — a nije ni za pojesti. Iskrckao sam, eto, jednog 
čovjeka (i to da sam bar čovjeka), pa otkad ležim ovdje, 
a nisam se najeo bolje nego što bih od oraha, ako je 
zaista tako lijep i velik. 

Urlao je od smijeha kao da je izrekao samo srce 
šaljivosti, što me je dovelo u ozbiljnu nepriliku jer na- 
prosto nisam znao šta s njim u takvoj situaciji. Moram 
ga pustiti da se malo raskravi jer će tada mnogo lakše 
primati ono čemu ga moram naučiti, a ne mogu ga pustiti 
da ovako budalasa jer naprosto ne mogu podnijeti ovo 
glupo lakrdijašenje. Nije toliko problem što nam njegovo 
lakrdijašenje oduzima vrijeme, vremena će se uvijek na- 
ći, nego u tome što me do bijesa dovodi kad budala 
pokazuje da voli sebe, kad lakrdijašenje uživa u sebi 
kao u vrhuncu pameti. Spasili su me moji stražari koji 

su me pozvali da smjestim Halladža. To su stvarno dobri 
momci, ova petorica mi vrijede za pedeset drugih. 

Objasnili su mi da im je Halladž pomogao koliko 
je bilo do njega 1 da su ga doveli s objašnjenjem da 
stvara nemir u gradu. Na trgu je vikao koliko ga grlo 
nosi i pozivao ljude da ga ubiju, ubjeđujući ih da je u 
njegovoj smrti njegov život. Momci su se, naravno, tome 
smijali i pitali ga, dok su ga vodili, može li i njih ubijediti 
da je njihova vrućina zapravo njihova hladnoća ne bi 
li se manje znojili, ali ih je Halladž gledao kao da ih 
ne vidi i ne čuje. Nije se naljutio što mu se rugaju, 
nije ih pokušavao ni u šta ubijediti, nije se bunio šta 
ga hvataju. Naprosto nije ništa, kao da se sve ovo događa 
nekome drugom. Najgore je što je to osjećanje prenosio 
na njih, pa je i njima bilo kao da ga vodi neko drugi 
i kao da kroz njih govori neko drugi. Ali im to nije 
smanjilo nesnosnu vrućinu od koje glava vrije. 

Znao sam kako im je bilo, ali im to nisam mogao 
reći. Znao sam još od one svečanosti u svojoj kući, toga 
osjećanja se još uvijek nastojim osloboditi i bojim ga 
se kao nepoznate zvijeri, možda sam sve Ovo 1 poduzeo 
ne bih li se oslobodio toga osjećanja, Zato sam momke 
otpustio i sam krenuo da se suočim sa Halladžom stalno 
sebi ponavljajući da to idem ja, da ću govoriti ja, da 
sam sve ovo smislio ja, da iza mene niti u meni nema 
nikoga i da se radi samo o tome da je Halladž lud. Ili 
se pravi ludim radi nekih svojih ciljeva. 

— Princ Hasan je jako ljut na tebe — rekoh Niue 
on mi je i naredio da te uhvatim. Šta si mu to uradio? 


Halladž je mirno stajao i šutke me gledao svojim 
praznim očima, kao da ne čuje šta mu govorim i kao 
da ne zna gdje je. Nije ovo strašni neprijatelj od kojega 
već godinama ne mogu živjeti, ovo je sirotan i izgubljen 
čovjek, ako je išta. Kako osjetiti zadovoljstvo zbog po- 
bjede nad ovim što stoji preda mnom, kad ovdje ne 

može biti pobjede? Nema pobjede tamo gdje nema pro- 
tivljenja, a ovaj ovdje se ne može protivi jer je po svemu 
sudući dospio negdje izvan ovog svijeta, van njegovih 
odnosa i van njegovih sukoba. Ili se pravi da je dospio 
ne bi li izbjegao ono što ga čeka? 

— Nije ti pametno to s princom Hasanom, Veći ti 
je manjak kad se jedan pokrovitelj okrene protiv tebe 
nego kad ti se dva stara neprijatelja udruže — pokušao 
sam ponovo, opet uzalud. Trebalo mi je da bude Živ, 
trebao mi je bilo kakav znak od njega, ovako mi se 
činilo besmislenim sve što se do sada dogodilo. A on, 
kao da je u meni i bolje od mene zna šta mi treba, 
upravo to neće, nego stoji i šuti kao komad kamena. 

— Reci nešto, pokušaj nešto učiniti — dražio sam 
ga dok smo išli u sobicu koju sam za njega odredio. — 
Glupo ti je da se ovako ponašaš, ma šta da učiniš, ne 
možeš postati nevidljiv. To nam se ne da, probao sam. 

Nikad neću saznati da li se nešto u njemu pokrenulo 
nariječ nevidljiv, možda samo umišljam nastojeći da sve 
objasnim i razumijem koliko mogu i koliko je ljudima 
dato. Ali mi se čini (i onda mi se učinilo, siguran sam 
da mi se i onda učinilo) da je na tu riječ koraknuo življe, 
nekako s više tijela, teže i prisutnije. Jeste, učinilo mi 
se i tada jer sam na njegov pokret požurio s brbljanjem 
ne bih li ga razdražio i natjerao ga da se izda. 

— A to bi htio — govorio sam užurbano, gurkajući 
ga u slabinu — htio bi da se izmakneš u nevidljivost pa 
da sve što si počinio ostane kao da se samo od sebe 
dogodilo. Neće ići, dragi, ne može se boraviti u ovom 
svijetu a biti nevidljiv. Koliko puta bih ja pobjegao tamo, 
kad bi se moglo! 

Nisam uspio da ga opet pokrenem, tako da sam 
stalno imao osjećaj da imam posla s nekim ko više zaista 
nije u ovom svijetu. Zato sam za sada digao ruke od 
njega. Zatvorio sam ga samog u jednu sobicu odmah 

do moje i osigurao ga posebnim okovima koje sam lično 
smislio i od čije sam brave ključeve imao samo ja. Uza 
sve nevolje koje sam imao pri ovom susretu S Hatlla- 
džom, osjećao sam se pomalo svečano jer sam prvi put 
koristio ovu sobicu i ove okove. Sve do sada nisam 
imao razloga da bilo koga ovako odvajam, a iskreno 
sam se ponosio i sobicom, za koju nisu znali čak ni u 
tvrđavi, a i okovima koje bi teško odvalio čak i najbolji 
majstor. 

Vratio sam se da obradujem Mansura, ali sa mnogo 
manje oduševljenja. Počeo sam s velikom radošću i sa 
mnogo povjerenja i u sebe i u njega, ali se to nekako 
istopilo. Valjda me je otupio ovaj susret sa Halladžom, 
jer sam se u svoga velikog neprijatelja zaista razočarao, 
kao da sam sreo nekoga drugog. Zapravo, kao da nisam 
sreo nikoga, tako da od sada nadalje mogu jedino odrađi- 
vati posao a ne boriti se da spasem glavu i razum, svijet 
i njegov red. Kako spasavati svijet od nekoga koga ne- 
ma? 

U mojoj sobi su čekali majstori s opremom koju 
sam naručio i Mansur koji je, onako nažderan od ručka, 
spavao kao u majčinom krilu. Glupo sam prigovorio 
majstorima što ga nisu probudili i gurnuo ga nogom u 
leđa naloživši mu da požuri s opremanjem. Ne znam 
šta je u meni stvorilo takvu netrpeljivost prema njemu, 
ne vjerujem da sam mu toliko zavidio na onom spo- 
kojnom snu (iako mu zavidio jesam, ne vrijedi poricati), 
ali znam da mi je nešto smetalo u svakom njegovom 
pokretu i da sam na kraju istjerao i njega i majstore, 
prije nego smo kako valja provjerili koliko mu oprema 
odgovara. Ubrzo sam se, doduše, malo smirio pa sam 
ga pozvao nazad. Još više me je umirilo kad sam vidio 
koliko je uplašen i zbunjen, kako zvjera oko sebe i kako 
je potpuno izgubio potrebu za šalom koja me je za ruč- 
kom onoliko naljutila. Prijalo mi je što me se boji. Mo- 

Zda će mi to otežati posao, ali je dobro da se boji, barem 
zato što će me taj strah poštedjeti njegovih glupih šala 
i neumjesnog smijeha. 

Pažljivo sam ga zagledao u novoj opremi tražeći 
sličnosti sa Halladžom i razlike koje posebno padaju u 
oči. Sličnosti je bilo, čak dosta, pa me je to umirilo 
dovoljno da nastavim posao. Doduše, nešto je tanji i 
viši od Halladža, ali upravo zato izgleda još više kao 
Halladž, kao da to pojačava nekakvu unutrašnju sličnost. 
Uostalom, i sam bi Halladž mnogo više ličio na sebe 
da je mnogo tanji i bar malo viši. Kad se brada potpuno 
zaoštri i kad se iz pokreta izgubi ova nesigurnost, moći 
će prevariti svakoga. 

Rekao sam mu da sjedne i nastavio obrađivati bradu, 
usput mu pričajući o Omeru ibn Osmanu al-Mekiju kod 
kojega je u svoje vrijeme učio. Govorio sam mu o nji- 
hovom razdvajanju vanjskoga i unutrašnjeg, o njihovom 
uvjerenju da Knjiga ima sedam raznih unutrašnjosti koje 
su sadržane jedna u drugoj, o dugim raspravama u ko- 
jima su se svađali oko toga kojim je ljudima upućen 
koji sloj Knjige. Podsjećao sam ga na njegove prepirke 
s drugim učenicima, pa i sa samim Omerom, do kojih 
je dolazilo zato što je on tvrdio da je prvi sloj upućen 
svima, drugi mnogima, treći rijetkima, a četvrti samo 
izabranima jer nije dovoljno svjetlo običnog ljudskog 
znanja da bi se rasvijetlila naša unutrašnjost, da bi se 
u njoj zaista vidjelo do kraja. Pitao sam ga sjeća li se 
žestoke rasprave s učiteljem kad je izjavio da su iz čitave 
Knjige njemu dovoljne riječi:"Utičem se gospodaru svi- 
tanja od zla onoga što On stvara i zla mrkle noći kada 
razastre tmine", a učitelj mu odgovorio da nije pročitao 
Knjigu, što se najbolje vidi iz ove njegove izjave. 
Nije se, naravno, sjećao, ali me je gledao bez zbu- 
njenosti koju sam očekivao, kao da razumije sve što 
mu govorim. A ja sam mu dalje govorio, ne dajući mu 

da se sredi i upita se šta se zapravo s njim događa. 
Govorio sam da evo i on pokazuje koliko je ispravno 
njihovo razlikovanje vanjskoga i unutrašnjeg pošto je 
on unutra mnogo tanji i viši nego što bi se po vanjskome 
reklo. Ako bi neko htio da ga oponaša, ako bi se našla 
budala koja bi se htjela predstaviti kao Husajn ibn Man- 
sur al-Halladž, morao bi biti visok i tanak jer je on u 
sebi takav. 

Ovo sam rekao kad sam završio s bradom. Dok 
sam govorio, pažljivo sam ga motrio da mi ne promakne 
ni jedan pokret na njegovom licu ili očima, ni jedan 
trzaj prsta ili usne, i jedan znak iznenađenja ili promjene 
rasploženja, ni jedan nagovještaj pitanja. Nije se pomje- 
rilo ništa, nije čak ni oči podigao prema meni, kao da 
se on zaista tako zove i kao da sam izgovorio nešto 
što se samo po sebi razumije. Je li on lud ili je potpuno 
otupio ležeći u tvrđavi u kojoj je, mojim odgojem, izbri- 
san čitav njegov život osim zločina na koji ga sve pod- 
sjeća? Je li zaista izgubio sve svoje, osim zločina koji 
je učinio slučajno i bez znanja o tome što čini? Jesam 
li možda ja lud ili se pred mojim očima događa čudo? 
Je li moguće da sam ovako dobro pogodio i da ću bez 
ikakvih problema provesti svoj plan? Tako sam se pitao 
dok me je preplavljala netrpeljivost prema mome robu. 


Subota, nedjelja, ponedjeljak 


Uz najveće moguće napore nisam u stanju razabrati 
ništa od onoga što se događalo u danima koji su slijedili, 
čak ni to kad je svitalo a kad smrkavalo, kad je prestajao 
jedan a počinjao drugi dan. Još manje mi je jasno ko 
je koga preobražavao, ko koga obrađivo, ko je koga 
mrzio i ko je protiv koga radio u tom luđdom vremenu 
koje sam sigurno proveo van ovoga svijeta. Sve je to 

jedno mučno bunilo pred kojim bi se izgubio svaki ra- 
zum, ma kako bistar i moćan bio. Kako onda da se ne 
izgubi moj, nakon svega što se dogodilo, nakon zbrke 
pred kojom sam se i pod kojom sam se našao, nakon 
svega onoga što se sručilo na mene i od čega se mora 
izgubiti razum. Granica nema, razdiobe na dane i noći 
nema, ljudi i stvari ovoga svijeta nemaju lica i svojih 
oblika, nemaju imena i namjene. Sve je zbrka u kojoj 
se sve može zamijeniti sa svim, svako sa svakim, sve 
je praznina u kojoj sam do kraja iskusio sve ono čime 
mi je Halladž prijetio i zbog čega sam se morao boriti 
protiv njega. 

Nakon što sam svoga roba opremio da izgleda kao 
Halladž, počeo sam ga podučavati da misli i postupa 
kao on. I bilo bi dobro da nije moje nesretne prirode 
koja hoće da sve uradi najbolje što je moguće i do kraja. 
Sve bi bilo dobro da ja, budala, nisam krenuo zaista 
preobražavati roba, da nisam počeo od bezimenog roba 
najozbiljnije stvarati pravog Halladža. A da bih to posti- 
gao, morao sam se na tri-četiri dana zatvoriti s njim.u 
svoju sobu u kojoj ćemo biti potpuno odvojeni ne samo 
od vanjskog svijeta nego i od svojih sjećanja, od svoje 
prošlosti i sadašnjosti, od samih sebe, jer jedino tako 
možemo se preobraziti u nekoga drugoga. Od onog što 
bi za normalne ljude bilo obično maskiranje jednog roba 
u jednu budalu, ja sam napravio strašni obred preobra- 
žavanja jednog čovjeka u drugog (oprosti mi, Bože moj, 
i samu pomisao na takvo nešto, i samu želju da takvo 
nešto učinim). Sve što sam znao o Halladžu morao sam 
prenijeti njemu, sve što je u meni bilo od Halladža morao 
sam preseliti u njega, sve svoje strahove, mučnine i Mr- 
žnje morao sam pretvoriti u njegove osobine. Da li sam 
to učinio? 

Sada više ne znam ni šta se sve događalo u tom 
strašnom vremenu. Jesam li se ja zapravo tim obredom 

liječio od Halladža ili sam se tom prilikom i svojim 
robom koristio da bar jednom i bar na koji dan do kraja 
budem Halladž? Jesam li ja od njega pravio Halladža 
ili smo ga nas dvojica svojom borbom stvarali negdje 
između sebe, pa se mrzili zbog njega i tukli za njega? 
Ko je koga tu stvarao? Ko se, s kim i zašto obračunavao? 
Šta nam je, obojici, Halladž radio začaravajući nas iz 
susjedne sobe? Ne znam, mogu jedino zabilježiti ono 
čega se sjećam, ako se ičega tačno i dobro sjećam. 

Već u petak, nakon što sam smjetio Halladža u 
njegovu sobicu, završio sam S maskiranjem roba. Malo 
sam, jedva vidljivo, surmom prevukao čelo sa strana, 
tako da je izgledalo šire nego što je stvarno bilo. Onda 
sam mu isjekao bradu na špic i dobio lice koje je izgle- 
dalo kao pravi trokut. S malo plave i malo sive boje 
napravio sam kolutove oko očiju, tako da je u bijelom 
ogrtaču i sa zabačenom glavom rob izgledao kao pravi 
pravcati Halladž. Tada sam počeo i priču o Halladžovom 
životu, učenju i učiteljima, o sukobima i nerazumljivim 
mislima, o propovijedanju i skitnjama, o prijateljstvima 
koja je lahko sklapao i još lakše kidao. 

Rob je sve slušao s nekom tupom ravnodušnošću, 
kao da sluša nešto što zna mnogo bolje od mene. Kao 
da sve razumije, čak najluđe Halladžove misli, i kao 
da se čudi što oko toga, dakle oko nečega što je sasvim 
jasno i očigledno, trošim vrijeme i riječi. A ja sam go- 
vorio sve teže i osjećao sve jaču netrpeljivost prema 
njemu. Povremeno sam se morao podsjećati da preda 
mnom nije Halladž nego moja tvorevina, napominjao 
sebi da ja nisam podnosio Halladža dok je spadao u 
ovaj svijet i žive ljude, a da sam prema ovom stvorenju 
ravnodušan ili čak ponosan na njega. I uvidao da lažem 
jer sam u tom času, a samo on me se ticao, prema Hal- 
ladžu bio potpuno ravnodušan, a svu netrpeljivost koja 
me je mučila osjećao sam jedino prema svome robu. 

Dva puta sam čak išao u sobicu do svoje i oba puta 
gledao u Halladža, tupog i odsutnog, kao u stvar. Ako 
sam u nešto uopće gledao i ako se ono u šta se Halladž 
pretvorio moglo gledati. 

U petak se, ako se dobro sjećam, rob još zbunjivao. 
Govorio sam mu o našem prvom susretu i o njegovoj 
sposobnosti da ljude čini odsutnima, a on se uplašeno 
branio i zaklinjao da to nije istina i da bih ja to morao 
najbolje znati. On je, govorio je, odsutnom učinio samo 
onu robinju kojoj je oteo korpu sa hranom i nikoga više. 
Ne kaže da on da može ne bi, ali nije ni mogao pošto 
je odmah dospio ovamo, ubjeđivao me je, tada je bio 
gotovo dječak, a od tada leži ovdje i ne miče iz sobe 
u koju je još onda legao. Pitao sam se tada s kim to 
imam posla jer mi je, prije nego je završio, bilo jasno 
da me nije pogrešno razumio. Je li on budala, ili je 
gnusni lakrdijaš ili prepredenjak kojemu nisam dorastao? 
To se pitam i sada, nakon svega. 


Nakon toga se više nije zbunjivao. Naprotiv, zbu- 
njivao je on mene sigurnošću i brzinom s kojima je 
usvajao Halladžove riječi i postupke. Kad sam ga ja 
pitao bi li mogao ubiti, odgovorio je da je već ubio, a 
ubiti jednog čovjeka isto je kao ubiti sve ljude. To je 
bio Halladžov odgovor, izgovoren sa Halladžovom zaba- 
čenom glavom i Halladžovim tonom ravnodušne pre- 
sude. Od tog trenutka, od tog odgovora koji nije čuo 
od mene 1 nije mogao čuti ni od koga drugoga, počeo 
je čudovišni obračun između moga stvorenja i mene. 
Bjesomučno sam ga mrzio i zato ga bjesomučno na- 
padao, a on se branio podrugljivošću, ravnodušnošću, 
lakrdijašenjem. 


Po tom lakrdijašenju se moglo vidjeti da moje stvo- 
renje nije pravi Halladž nego neka nakaza. Halladž mi 
je bio nerazumljiv, strašan i uzvišen, a ovaj mi je bio 
savršeno jasan, podrugljiv i pomalo smiješan, uvijek, a 

pogotovo onda kad na Halladžov način izgovara Halla- 
džove riječi. Halladž me je pomjerao u odsutnost, od 
njega mi se činilo da me nema, a ovaj me je iznutra 
razarao podsmijehom i ruganjem. Ovaj je govorio isto 
što i Halladž, istim onim ravnodušnim glasom i s istom 
onom snagom ubjeđivanja, ali bi uvijek na kraju nečim 
zagrdio i sve što je govorio pretvarao u sprdnju. Ili bi 
naglo spustio glas pa uzvišenu besjedu srozao završava- 
jući je kao razgovor o objedu, ili bi napravio podsmje- 
šljivi pokret rukom, ili bi nakazno iskrivio usta kao od 
ružnog ukusa. Uglavnom, uvijek bi Halladžov govor, 
od kojega je svojevremeno ljude podilazila jeza, pretvo- 
rio u jeftinu dosjetku ili sprdnju. To sam jasno vidio 
po tome kako je ružno preokrenuo kružni pokret rukom 
koji je Halladž naučio od svoga prvog učitelja Omera 
ibn Osmana. Halladž je sve što je govorio završavao 
tim pokretom, sporim i širokim, kao da njime obuhvata 
čitav svijet, a ova moja nakaza je taj pokret, koji je 
počinjala na Halladžov način, od pola naglo skraćivala 
i završavala ga brzim obaranjem ruke prema dolje. Od 
kruga kojim se obuhvaća svijet on je napravio nepri- 
stojnu figuru, kao da vrti nešto prema dolje. 

Na trenutke sam pomišljao da se ovaj moj zapravo 
ne razlikuje od Halladža i da je jedina razlika u tome 
što ja prije nisam razumio, a sada razumijem. Halladž 
je isti ovakav lakrdijaš, samo što ja sada to znam i razu- 
mijem njegov prazni nered, pa mu je smiješno ono što 
mi je prije bilo uzvišeno i strašno. Ali nisam uspio u 
to povjerovati nego sam čak počeo osjećati da me la- 
krdijašenje moga roba kojim se Halladž srozava u spr- 
dnju duboko vrijeđa. Tako su se u trokutu u koji smo 
se ugradili Halladž, on i ja bezumno pobrkale i totalno 
preokrenule uloge i namjere tako da se više nije znalo 
ko koga brani i ko koga napada, ko se kome ruga i ko 
koga razara, ko koga stvara a ko se koga boji. Znam 

da sam urlao i dokazivao da Halladž nikada nije Za- 
smijavao ljude, da je vjerovao u ono što govori i da je 
posljednja besmislica zvučala strašno kad je on izgovara, 
a on me je na to ubjeđivao da je sve sada još strašnije, 
samo što sam ja umoran pa to ne vidim. Onda mi je 
govorio da sam smiješan ja a ne on, jer je više od svega 
smiješno to što ja njega branim od njega i njemu objaš- 
njavam kakav je zapravo on. 

Ne znam kada se i kako iz našeg obračuna izgubio 
i posljednji trag razuma i kada su iščezle sve granice. 
Samo znam da sam ga optužio da je on pobio sve one 
ljude i da se on izbezumio od smijeha tražeći da to 
nekako dokažem. Onda sam dokazivao crtajući svoje 
trokutove i tumačeći da sami trokutovi dokazuju da su 
to on i njegovi, ako nije on sam. Ribar i hamali su ti 
ljubav i pokretljivost duše, al-Meki i ar-Razi su ti jezik 
ili trščano pero, a oni što su se rasprsli — oni su ti svjetlost 
ili znanje u srcu. Tako sam vikao i prijetio mu da ću 
ga udaviti pokuša li išta poreći. To mi se do kraja razjas- 
nilo tek sada, dok sam mu objašnjavo njihove glupe 
rasprave, a pitao sam se zašto je to tako i nakon što 
sam otkrio trokutove, dakle još onda kad mi je sve već 
bilo sigurno i poznato. Jedino nisam znao zašto baš tako, 
a eto, i to mi se objasnilo sada, dok sam mu objašnjavao 
njega samoga. (Nadam se da će mi Bog oprostiti sve 
ove gluposti. Sjećam se da sam ih izrekao, sjećam se 
da sam ih čak nadugo i naširoko objašnjavao i dokazivao, 
ali sada priznajem da ne znam ni otkuda mi one ni šta 
sam njima htio dokazati. Naprotiv, stidim se dok ih za- 
pisujem, ali ih zapisujem zato što je svaka sitnica važna 
i što mi jedino potpuna iskrenost može pomoći.) On se 
smijao i oduševljeno se slagao sa mnom, priznavao da 
su mi dokazat neoborivi i da bi sve priznao pred svje- 
docima kad bih mu još objasnio zašto bi on pobio sve 
te jadnike. A ja sam opet vikao i opet govorio nerazum- 

ljivo 1 suludo stvari koje jesam ponekad slušao i čak 
ponegdje čitao, ali ih nisam razumio i pogotovo ih nikada 
nisam prihvatio. Sjećam se, govorio sam da ih je morao 
ubiti ako je htio da sam sebi povjeruje, jer je svojim 
izjavama 1 svojom najdubljom željom sam sebe osudio 
na samoću. Bog je sam, vikao sam, bez prijatelja i sebi 
sličnih, bez istomišljenika i sugovornika, bez zakona i 
zaštitinika, bez potreba i bez društva. A ti si tvrdio da 
svaki čovjek u sebi nosi dio Boga i da je zato Bog 
svaki onaj koji dovoljno rasvijetli svoje srce. Ni sam 
nisi vjerovao u to, jadniče, ni na trenutak nisi bio u 
stanju da sebe ozbiljno shvatiš, pa si morao provjeriti 
ima li u tome makar zrno istine. A da bi provjerio, 
morao si pobiti sve koje si volio i koji su ti bilo kako 
trebali, sve koji su te voljeli, slušali, hranili i zaklanjali. 
Eto o tome se radi, tužna dušo, o tome da si htio povje- 
rovati svojim lakrdijama makar na trenutak, što si morao 
natjerati sebe da makar na trenutak budeš zaista, potpuno 
sam. I nisi mogao podnijeti, vikao sam, nisi izdržao, 
jer ti nisi Bog nego lakrdijaš i nisi sam nego izgubljen. 

— Šta hoćeš od mene? — prekinuo me je usred moje 
vike. — Zašto me ovdje držiš zatvorenoga kad sve tako 
dobro znaš? 


— Hoću da priznaš. 


Priznajem. 
Kako si ih pobio? 
— Nisam ih ja pobio, sami su se pobili. Ja sam 


samo davao sredstvo koje će im otvoriti srca, koje će 
im pokazati koliko je istina ono što im govorim. 


Ne znam kada smo ovo izgovorili i ne znam šta 
se događalo od toga do onog časa kad su zalupali na 
vrata i javili mi da je došao utorak. S kim sam razmijenio 
one riječi — sa svojim robom ili sa pravim Halladžom? 
Jesam li Halladža dovodio u svoju sobu? Jesmo li uopće 

spavali od petka? Jesmo li jeli? Ko je koga pobijedio? 
Ko je od nas ko? 

Sada, dok ovo pišem, pitanja mi se množe i dalje 
me zbunjuju. Mogu li odgovoriti i na jedno i hoću li 
ikada moći, Bože moj? 


Utorak, 23. 


Otvorio sam i momci su me obavijestili da je Abu 
Said na rijeci, kao što sam tražio, tačno preko puta onog 
mjesta na kojem je bio Abdallah ibn Sabah. Otišao je 
od svoje volje, nije trebalo nikakvog odvođenja niti 
ubjeđivanja. Samo su rekli da nose poruku od Halladža 
koji ga pozdravlja i moli da ga tamo sačeka. . 

— Dobro, sada treba tamo odvesti onoga i tamo ga 
uhvatiti nad mrtvim Abu Saidovim tijelom — rekao sam 
pokazujući na svoga roba. — Treba naći i svjedoke koji 
će vidjeti da ga je on ubio. A onda ga odvesti velikom 
veziru s mojim pozdravima i s obećanjem da ću uskoro 
pohvatati sve zavjerenike. Ovdje se radi o velikoj zavjeri. 

Ni danas ne znam kako sam se sabrao i koliko mi 
je vremena trebalo da momcima sve ovo ispričam. Jedva 
sam se sjetio da za ovog jadnika imam spremljenu kesu 
dukata i da još jednom treba provjeriti koliko ovaj preda 
mnom odgovara pravom Halladžu. Ovaj mi može samo 
smetati kad jednom pravom Halladžu dokažem zločin, 
neka ga zato što dalje od Bagdada, ma ko mislio da je 
i ma koliko razumio od svega što se dogodilo. Ali treba 
još jednom provjeriti, ipak je jedno zamračena soba i 
um pomračen umorom, nesanicama i brigama, a sasvim 
drugo odmorne oči i puno dnevno svjetlo. Ne treba mi 
bolji znak od toga što sam tek sada, kad mi je u sobu 
nahrupio dan i dnevno svjetlo, shvatio da preda mnom 
nije pravi Halladž i sjetio se svojih namjera s ovim jad- 

nikom. Zato sam naložio da sačekaju i otišao u sobicu 
da još jednom osmotrim Halladža i provjerim mjeru slič- 
nosti. Tamo sam našao samo lijepo složene i otključane 
okove. 

— Ja mislim da je Abu Said mrtav — reče mi rob 
kada sam se vratio u svoju sobu, a i danas bih se smio 
zakleti da me je gledao podrugljivo. 

— Jesi li i njega ubio kao ostale? — pitao sam osje- 
ćajući da gubim i dah i razum. 

I njega. 

Priznaješ li da si ih sve ti pobio? 
Priznajem, to smo se dogovorili. 
Čuli ste, vodite ga veziru. 


I 


Utorak, srijeda, četvrtak 


Sačuvaj mi, Bože, razum ili mi daj lijepu smrt, samo 
to još molim. Tako se molim otkako su stražari otišli 
s robom maskiranim u Halladža ili s pravim Halladžom. 
Znam da ovo moje stanje traje već jako dugo, da povre- 
meno dolazi poneki stražar i da nešto razgovaramo, ali 
ne znam šta, jer ništa IZ svijeta ne razbija ovo što nije 
ni život ni san, ni smrt ni normalna ljudska svijest. 

I donosili su mi ponešto. Ipak najbolje znam da se 
povremeno gubim, a da onda, u časovima bistre svijesti, 
bilježim ovo što sam upamtio od događaja koji su so 
sručili na mene. Možda sam nešto razumio. Možda ću 
nešto razumjeti kasnije, ako preživim i ne izgubim razum 
pa uzmognem pročitati ove bilješke. Ako niša od svega 
toga ne bude, nek ostane zabilježeno. Da se zna šta se 
sve događalo u ovim vremenima koja će mnogi s pravom 
nazvati blagoslovljenima. Može bili pouke i u tuđoj ne- 
sreći, ako čovjeku srce nije Zalvoreno Za svaku svjetlost, 

(Bože moj, ovo su potpuno njegove riječi, ja nikada ne 
bih ovako rekao.) 

Treba ići kod Rabije! Što prije kod nje, ona bi mogla 
nešto i razumjeti. Ako i ne razumije, zna utještiti, ona 
zna sve o nesreći. 


Petak, 25. 


Probudili su me kad je podne već davno bilo prošlo. 
Dobri moj Džafer, donio mi ručak i vijest da je nakon 
džume objavljeno da ulema osuđuje Halladža. Vezir je, 
dakle, pobijedio. Moram ga posjetiti s poklonima. Usput 
ću moliti da mi Džafera postavi za zapovjednika desne 
strane. 

Uz ručak sam pročitao ove bilješke, ne bih li se 
sabrao dovoljno za izlazak u dan. Cjeline nema, iako 
su mi neke stvari jasnije. Zašto sam pustio Halladža? 
Jesam li ono o trokutovima i samoći govorio ja ili on? 
Ili je pobjegao rob dok smo Halladž i ja bili zaneseni 
svojim obračunom? 

Moram poslati Džafera do kuće, neka se žena raspa- 


kuje. A ja s ovim bilješkama do Rabije. Možda mi se 
s njom nešto i razjasni. 


288 


III DIO: NOĆ 


Sunce je već davno bilo zašlo i brza noć je već 
potpuno poravnala svijet kad je Rabija završila čitanje 
Gazvanovih bilježaka. Njezina nevelika soba, dobro ušu- 
škana zastorima, jastucima 1 drugim stvarima koje upi- 
jaju svjetlost, bila je osvijetljena samo jednom svijećom 
tako da se jedva vidjela s kraja na kraj sobe, a i najbliže 
stvari izgledale su zaobljene i vidjele se jako umekšano. 
Sve se topilo u mehkom i omamljujućem polusvjetlu 
u kojem se može jedino brbljati i sanjariti ugodno klizeći 
iz sebe. 

Rabija je to primijetila tek kad je završila čitanje 
i nimalo se nije začudila što je mogla čitati pri takvom 
svjetlu, niti se pitala kako je to mogla. Samo se radovala 
što je mogla i u tome vidjela znak da je ona prava i 
da je njezina ljubav prava. To je bilo važno, najvažnije, 
pošto je obećavalo da će moći i znati da mu kaže sve 
ono ružno što je imala da mu kaže ) što je i nju samu 
boljelo. Nije smio čovjeku to učiniti ma koliko da ga 
je on namučio. Tako kažnjavati može Bog, ne čovjek. 
Potogovo ne čovjek kojega ona voli i koji zaista jeste 


dobar. 

Kradom dohvati ispod jastuka prelijepu bočicu od 
svijetloplavog stakla i, sakrivajući pokrete ruku Gazva- 
novim bilješkama, ovlaži mirisnim uljem zapešća da po- 
jača njihov miris. (Uvijek joj je sve bilo lakše kad je 
znala da lijepo miriše i izgleda.) Nakon toga savi bi- 

lješke, vrati bočicu s mirisom pod jastuk i privuče se 
Gazvanu koji je izgleda sve ovo vrijeme preležao sklu- 
pčan na lijevoj strani. Namjerno se micala najsporije 
što je mogla ne bi li ublažila strepnju i našla prve riječi 
koje njega neće prejako zaboljeti, a njoj će ipak otvoriti 
mogućnost da mu kaže sve ono što mu mora reći. Ipak 
je to suviše strašna osveta. Ma kakav da je taj Halladž 
bio, nije ga trebalo pustiti u svijet nakon što se sav 
pogubio. Nije joj briga za ostale, ali njezin Gazvan to 
ne bi smio učiniti. I to radi svojih djetinjarija — radi 
toga da na kraju ipak pobijedi nekoga i da njegov vezir 
ima koga pogubiti. 

Odustala je od svega kad mu je na obrazu, odmah 
pored nosa, vidjela krupnu muhu. Brzo mu je podigla 
glavu i stavila je sebi u krilo, dok su je preplavljali stid 
i osjećanje krivnje što mu je htjela govoriti ružne stvari 
kad on nema snage ni da otjera muhu sa svog obraza 
(valjda je ušla kad je pred zalazak sunca rastvorila pro- 
zore prema vrtu, ne bi li za njega, ako dođe, bilo malo 
svježine i mirisa vode u sobi). 

— Jadni moj, siroti, kako 'si se namučio — govorila 
je Rabija užurbano mu milujući desni obraz, kao da 
nastoji ukloniti tragove muhe. — Strašno mi je što ti ne 
mogu pomoći, a tebi je tako teško. 

— Vidiš li kako je meni u životu?! — javi se Gazvan 
nakon duge pauze, kao da ga je Rabija milovanjem do- 
zvala iz velike daljine. 


— A ipak uvijek pobijediš, ti si strašno jak — go- 
vorila je Rabija milujući mu obraz | tjeme. — Ružno je 
to što si mu učinio, ali neka si, ništa bolje nije ni zaslužio 
kad te je toliko namučio. Možda mu nisi trebao to uraditi, 
ali možda bez toga ne bi ni pobijedio. Važno je da si 
ti živu glavu izvukao i da si opet kod mene. I neka si 
mu to uradio kad je budala i kad na tebe nasrće. 

— Kome? 

— Onome Halladžu. Šta ćeš mu ti, sam je kriv kad 
se upuštao s boljima od sebe. Ja mislim da ni ti ne bi 
tako da te nije toliko namučio. Traži ta muka da se 
vrati, ja tebe potpuno razumijem. 

— A šta sam mu to po tvome uradio? 

— Piše ti tamo. Gazvane dragi. 

— Ja ipak ne znam, ništa ne znam o tome. 

— Podmetnuo si drugog umjesto njega, a njega si 
pustio da nestane pošto se sav prelio u nešto drugo. 

— Ne razumijem te ja, Rabija — ustade Gazvan i 
s iščekivanjem se zagleda u nju. 

— Šta ne razumiješ? 

— Ništa. Šta sam podmenuto? Ko se prelio u nešto? 
Ništa mi nije jasno. 

 — Nije ni meni baš sasvim jasno, ali mislim da se 
nisi trebao tako svetiti. Suviše si ti velik i jak da bi ti 
oni mogli nešto. Veliki su dužni milost, oni moraju imati 
srca i moraju opraštati. Ti znaš da ti svi oni zajedno 
ne mogu ništa, ti si moćan, mudar i hrabar. Nikome ne 
bih savjetovala da ti stane na put. Eto zato si trebao 
biti dobar. 

— Jesi li šta razumjela od onoga što se dogodilo? 
Kako ne bih razumjela!? 

— Pa kaži mi šta je bilo. 

— Ništa, Abu Said nije ubijen, prošle noći je slušao 
kako sviram, a ti si evo kod mene. 

— Pa šta? 

— Ništa, kažem ti. 

Šta ti to znači? 

Znači da tvoj mali trokut nije zatvoren. Znači 
da je svijet u redu, jer ni ti ni tvoj Halladž ne možete 
upravljati njime i ne možete praviti rad u neredu niti 
nered u redu. Znači da te volim i da je divno što si 
došao meni kad ti je teško i znači da će ti biti dobro 
čim se ispavaš. 

— Šta je sa Halladžom? 

— Nema ga, niko ga već danima nije vidio. Valjda 
je negdje nestao onako izgubljen. 

— Ništa se, znači, nije razjasnilo. 

— Kako nije, Gazvane dragi?! Ti si pobijedio, evo 
nas zajedno, sve je jasno kao dan. a 

— Cjelina. Nema tu nikakve cjeline. Čak i ako su 
jasne pojedinosti, cjelina je nejasna. 

— Eh, cjelina. Kao da je ljudskoj pameti dato da 
vidi bilo kakvu cjelinu. Naše su oči uređene da vide 
jednu stranu. Čim se okrenu drugoj strani, sakrije nam 
se ona koju smo do tad gledali. Ne da se nama cjelina, 
dragi Gazvane, a to je mislim dobro. Hvala Bogu što 
nam nije dao cjelinu. 

— Samo da mi je otkriti kako ih je ubijao, pa da 
Tanabiji objasnim. U zemlju bih ga ukucao da mu dođem 
sa svim objašnjenjima. 

— Ubijao ih je tako što su oni od sebe bili smrtni. 
Nije teško ubiti čovjeka. Svirkom ga možeš ubiti, šut- 
njom, pogledom, čim god hoćeš, pošto je on jadan smr- 
tan. 

— Sve je smrtno kad ga ubiješ. 

— Cemu se onda čudiš i šta u tome imaš istraživati? 
Čovjek je smrtan jer je dragi Bog tako htio. A kad je 
neko smrtan, kako ćeš znati je li umro od sebe ili ga 
je neko ubio? Pa i ako Znaš, ni tebi ni njemu nije ništa 
bolje. 

— Ne pričaj tako, pobogu, ipak se zna šta je ubistvo 
a šta umiranje. 

— Nekad se i ne zna, kao u onoj priči o mojoj 
prethodnici iz Basre. 

I poče Rabija pripovijedati, spustivši opet Gazvano- 
vu glavu sebi u krilo. Svojim gotovo prozirnim prstima 
masirala mu je čelo i sljepoočnice, šake i prste na ruka- 
ma, nekako kao uzgred, naizgled sva sabrana na svoju 
priču. 

— Ibrahim Basri mi je pričao, dok je dolazio kod 
mene, prije nego si ga ti razotkrio i odveo, da je u svoje 
vrijeme, kad počeše pohodi na Konstantiniju, izišla na 
glas sviračica Rabija iz Basre. Trgovački karavani i vojni 
pohodi pronosili su glas o njoj, a svirka joj je iz noći 
u noć dovodila nove slušaoce i širila joj glas do krajeva 
poznatog svijeta. Govorilo se da su mnogi dolazili iz 
Iskenderije i iz Sinda da bi čuli njezinu svirku, a da su 
im trgovački poslovi bili samo izlika i opravdanje. Doga- 
đalo se da takvi danima sjede u Basri, čekajući da se 
našu među njezinim slušaocima, jer su često snaga i 
sablja odlučivale ko će sjesti pred zavjesu koja je dijelila 
sviračicu od slušalaca i branila je od njihovih pogleda. 
Mjesto pred tom zavjesom bilo je sigurno jedino Ga- 
zvanu, emiru gradske straže i Husajnu ibn Abdallahu, 
bogatom mladiću i vezirovom rođaku koji je dane pro- 
vodio čekajući Rabijinu svirku, a noći slušajući tu svirku 
i razgovarajući s Rabijom kroz zavjesu kad svirka pre- 
stane i ostali se slušaoci raziđu. 


Zenemario je rodbinu i prijatelje, počeo zanemari- 
vati i sebe samoga, kao da se sav predao Rabiji i njezinoj 
svirci. Rođaci su, bojeći se da će se razboljeti, ponudili 
da mu je kupe i poklone kao robinju, ali je on to odbio 
govoreći da bi to ponizilo i nju i njega. Onda su nagovi- 
jestili da bi možda pristali i na njegovu ženidbu s njom, 
ali se on na to nasmijao i odbio govoreći da bi ih to 
ponizilo još gore. A za to vrijeme je gradom, pa svijetom, 
išao novi glas — o ljepom i bogatom mladiću koji se 
razbolio zbog ljubavi prema Rabiji. S tim se glasom 
kratko vrijeme sukobljavala priča po kojoj je Husajn 
ismijao i izvrijeđao sviračicu rekavši da je ne bi ni za 
robinju, a da je svake noći sluša iz čiste dosade i be- 
sposlice, ali se ta priča nije dovoljno dugo održala. 


Nije se ni mogla održati pošto je Husajn i dalje 
stalno pričao O Rabiji, dane i dalje provodio u iščeki- 

vanju njezine noćne svirke, i dalje je svakoga ko ga je 
htio slušati ubjeđivao da je Rabija lijepa koliko i njezina 
svirka, iako je priznavao da je nikada nije vidio kao ni 
bilo ko drugi. A pri tome se nije osobito trudio da pobije 
glasove da ju je izvrijeđao i odbio primiti je za robinju, 
kao da to nema nikakve veze ni s njom ni s njim. 

Tako je potpuno nadjačala priča o sviračici Za Za- 
storom i lijepom Husajnu (za koga se, kažu, ne bi moglo 
reći da je naročito lijep, ali je valjda priči trebalo da 
bude, pa je postao i prelijep) koji kopni zbog nje, a ne 
bi je primio ni kao poklon. Od tih priča ljudi su postajali 
radoznali 1 razdražljivi, počeli su Rabiji nuditi brakove 
i čitava bogatstva samo da se pokaže iza svog Zastora, 
ali se nikada nije dogodilo da neko makar pokuša silom 
ukloniti zastor ispred sviračice. Naravno, bilo bi mnogo 
prirodnije da su pokušali mnogi jer se ispred njezine 
zavjese okupljalo svega i svačega — drskih razbojnika 
i velikih junaka, hašišara i propalih ljudi, bogatih trgo- 
vaca i moćnika koji ne znaju za zabrane, a zavjesu niko 
vidljiv nije čuvao. Potpuno suprotno ljudskim očekiva- 
njima, ništa se nije događalo, samo se dalje širio glas 
o neviđenoj sviračici, dalje su rasle ponude i uvećavale 
se nagrade za uklanjanje Zastora, dalje je Husajn kopnio 
i dalje sjedio pred zastorom, na istom jastuku s emirom 
Gazvanom koji je i dalje šutio. 


Jedne noći među noćima Gazvan je na tom jastuku 
sjedio sam jer Husajn nije došao. Ljudi su mirno sjedjeli 
ispred zavjese i mirno osluškivali, čekajući da čuju Rabi- 
jinu svirku, pa se u neko doba razišli ništa ne dočekavši, 
i dalje mirno kao da je sve u najboljem redu. Ujutru 
su robovi našli Husajna u njegovoj sobi, mrtvog, s pola 
hurme u desnoj ruci. 


Emir Gazvan je odmah pomislio da je mladić otro- 
van tom hurmom pa je preostalu polovinu dao jednom 
robu, ali se ovome nije dogodilo ništa. Tada se Gazvan 

zbunio i osjetio kako mu se topi sigurnost i kako mu 
se razum povlači pred svijetom. Kad su ga jutros pozvali, 
bio je siguran da sve zna i da će sve lahko riješiti, tako 
da je istinski radostan krenuo Husajnovoj kući. Kad je 
vidio hurmu, bio je konačno načisto sa svim i posve 
siguran da je Rabija prošle noći posjetila Husajna. Bio 
Je siguran i za naredne događaje: on će dati robu preo- 
stalu polovinu hurme i robovom smrću dokazati da se 
Husajn otrovao nepažnjom svojih robova. Tada će ka- 
zniti troje-četvero od Husajnove posluge i time zauvijek 
riješiti čitav slučaj. Nakon toga će sam sjedjeti na jastuku 
pred zastorom i razgovarati s Rabijom kad svi odu, a 
možda će je i vidjeti, pošto on ne misli da bi ga ponizilo 
ako se oženi sn jom. Ovako se sve mijenja i postaje 
nerazumljivo: rob je preživio, što znači da se Husajn 
nije otrovao hranom, a to opet znači da je Rabija izvela 
nešto drugo, nešto što on za sada nije u stanju dokučiti. 
A to znači da je mora saslušavati i možda kazniti, jer 
je mnogo bolje bez Rabije i bez vezirovog gnjeva, nego 
s oboje. 

Odlučio je da odgađanjem pusti stvari da se same 
razjasne, pa je razaslao ljude po gradu da pretresaju i 
saslušavaju, ostavio nekoliko ljudi u Husajnovoj kući 
da slušaju poslugu i susjede i da pretresu svaki ćošak, 
a sam je, tajno, otišao do Rabije da od nje pokuša doznati 
šta je bilo i kako da sve riješe na vezirovo i svoje zado- 
voljstvo. Računao je da će velikim saslušanjima zado- 
voljiti vezira koji će iz opsega istrage vidjeti koliko se 
trudi, pa će ga ostaviti na miru bar nekoliko dana, a 
on će valjda za to vrijeme smisliti način da Rabiju natjera 
da mu pomogne, radi oboje. 

Rabija ga je dočekala bez zavjese i čak bez zara, 
kao nekog svog, i to ga je ohrabrilo. Nije bila lijepa 
kako je Husajn pričao, nije čak uopće bila lijepa, i to 
gaje navelo da je pokuša uplašiti. "Lijepe žene su ohole", 

mislio je, "kod njih strah ne pomaže, one se od svega 
brane prezirom, one čak i vole s prezirom, a onaj ko 
prezire ne može se bojati." Zato se radovao što Rabija 
nije lijepa, zato je bio siguran da će je dobiti i zato je 
odlučio da njome odmah ovlada pomoću straha. 

— Gdje si ti sinoć bila? — pitao je pokazujući tonom 
pitanja da sve zna. 

— Znaš ii sam, gospodaru: svirala sam tebi i ostalima 
koji su me došli slušati. Zar nešto nije bilo u redu sa 
svirkom? Meni se učinilo da je dobra, da je čak posebno 
dobra, možda bolja nego ikad. Bila sam raspložena i 
baš sam žalila što nema Husajna ibn Abdallaha da me 
čuje. 

— Došao sam da ti pomognem, Rabija, 1 zato se 
sa mnom nemoj igrati skrivača. Sve znam, ali ne znam 
ako se dogovorimo. Došao sam samo radi tebe i tvoga 
dobra. Da li se razumijemo? 

— Hvala ti, gospodaru, ti meni pomažeš već time 

što me ovako redovno i lijepo slušaš. Kaži mi šta nije 
bilo u redu s mojom svirkom i kunem ti se da ću to 
večeras ispraviti. 
Nm. S tvojom svirkom je sinoć sve bilo u redu osim 
jedne sitnice — nije se čula. To znaš i sama, barem onako 
dobro kao i ja. A ako sa mnom budeš iskrena, ta će 
se mahana ponoviti i večeras, jer nećeš svirati. 

— Kako to, gospodaru — nije se čula? 


_— Kao rika neke zvijeri u ovom trenutku i u ovoj 
sobi: ne čuje se. Valjda zato što u ovom trenutku u 
ovoj sobi nema Zvijeri koja riče, a možda i zbog nečega 
drugog, ne znam. Uglavnom: ne čuje se. Isto tako ti 
Sinoć — nisi se čula, Mislim da ćeš bolje od mene znati 
zašto, pa Ćeš mi i objasniti, jer znaš da sam ti prijatelj. 

je Ali ja sam svirala, gospodaru. I to, čini mi se, 
bolje nego ikad u životu i sve vrijeme mislila na Husajna 
ibn Abdallaha, žaleći što me on ne čuje. 

— Vjerujem da si mislila na njega, čak sam siguran 
da si čitavu noć mislila na njega, jadnika, možda i malo 
prejako. U svakom slučaju, mislila si mnogo jače nego 
što je on bio u stanju podnijeti. 

— Ti sve znaš — osmjehnula se Rabija kao da nešto 
priznaje — zaista sam mislila, svu noć, a pogotovo dok 
sam svirala, kao da sam svirala baš za njega. 

— Kaži mi šta je bilo dok si svirala, ko je sjedio 
ispred zastora i u kakvom rasporedu. Koga si prepoznala 
i kakvi su bili oni koje poznaješ? 

— Zašto, gospodaru? Kao da mi nešto ne vjeruješ? 
Kaži mi šta provjeravaš pa ću ti reći, ništa ja od tebe 
ne želim skriti. 

— Ne vjerujem ti ništa, ali to nije važno jer želim 
da ti pomognem. Pazi 1 shvati šta ti govorim: ne moraš 
priznati, čak ne smiješ priznati, ni ja nikada ne smijem 
čuti tvoje priznanje, ali se nas dvoje moramo razumjeti, 
potpuno. To što si smislila odlično je, bolje od svega 
drugoga, baš zato što je besmisleno i nemoguće. Svaka 
bi se budala sjetila da bude bolesna ili da nađe nekoga 
ko će posvjedočiti da je bila van grada, ali ti si pametna 
i mnogo više nego pametna — ti tvrdiš da si svirala, 
iako te niko nije čuo, što znači da je to nemoguće. Svi 
će ti povjerovati baš zato što je nemoguće. To je jako 
dobro, to me raduje zato što ja zaista hoću da ti po- 
mognem, hoću da u ovom slučaju budemo zajedno. Ko 
je, dakle, sjedio ispred zastora dok si svirala? U kakvom 
rasporedu? 

Pričala mu je bez zastoja, detaljno opisujući sve 
koji su sjedjeli ispred njezinog zastora čekajući svirku, 
a Gazvan se radovao što ga je shvatila i što je tako 
mudra da sve predvidi. Poslala je robinju da gleda i 
pamti, mislio je, a to znači da razumije njegov posao 
i da će mu biti dobar sugovornik i pomoćnik kad mu 
postane žena. Sve je znala, svaki pokret i šum je upam- 

tila, kao da je zaista bila iza zastora i svirala im, kao 
da je zaista čula žamor iščekivanja među slušaocima i 
bila povrijeđena što bez dovoljno pažnje slušaju njezinu 
svirku o kojoj se toliko govori. Gazvan se istinski ra- 
dovao njezinome mudrom oprezu i svemu što će mu 
donijeti ovaj razgovor. 

— A zašto me sve ovo pitaš, gospodaru? — pitala 
je Rabija kad je završila. — Da li zaista nešto nije bilo 
u redu ili se ti sa mnom šališ? 

— Sve je u redu sada, kad smo se razumjeli. Ti si 
zaista svirala 1 svirala si savršeno i ja sam te čuo. Ostali, 
koji te nisu čuli, naprosto su budale ili su gluhi. Niko 
neće priznati da te nije čuo, kad jednom krene priča o 
savršenstvu tvoje sinošnje svirke. A ostalo ćemo već 
nekako riješiti. 

— Koje ostalo? 

— Ne ispituj ono što nije tvoje, važno je da smo 
se mi razumjeli. 

— Ne ispitujem, ali mi kaži ako me se tiče. Vidim 
da nešto nije u redu i željela bih znati šta, ako nije u 
redu sa mnom ili oko mene. 


— Kažm ti da ću ja to srediti. Još mi samo kaži 
zna li sva posluga a si bila kod kuće i da si svirala. 
Jesi li dovoljno sigurna u njih? 

— Naravno, kako bih mogla izići da oni ne znaju. 

 — Odlično. Ostaje mi da vidim je li bolje da su 
njegovi robovi ili da je neki razbojnik sa strane. Možda 
je bolje da Je razbojik, u Basru se slilo svega i svačega 
od posljednjeg pohoda na Konstantiniju. Samo treba 
smisliti kako je. 

a Ali šta, gospodaru? Kaži mi, molim te, o čemu 
se radi. 

| Gazvan se lecnuo jer mu je njezino pitanje zvučalo 
suviše iskreno. Ili hoće da i njega prevari ili zaista ne 


300 


zna o čemu on sve vrijeme govori? A ne zna se šta bi 
od to dvoje bilo gore po oboje, pogotovo po njega. 

— Nemoj pretjerivati s razumijevanjem, Rabija — 
rekao je Gazvan osjećajući kako se u njemu miješaju 
bijes i strah. — Nemoj pretjerivati, jer je pretjerano razu- 
mijevanje uvijek najgora vrsta nesporazuma. 

— Ali ja zaista ne razumijem. Ili možda ne znam 
nešto bez čega ne mogu razumjeti. 

— Znaš, kako ne bi znala, sestro draga. Znaš da 
sinoć nisi svirala, znaš da je Husajn sinoć ubijen i znaš 
da je rekao da te ni za robinju ne bi uzeo. Znaš 1 to 
da vezir ne voli svoga rođaka, tako da ne moramo baš 
tebe kazniti i zato ti ja mogu ponuditi dogovor i pri- 
jateljstvo. Šta još u svemu ovome treba znati? 

Rabija se najprije sledila, a onda počela drhtati i 
rekla: "Znači to je to." Nakon toga je ustala, uzela svi- 
ralu, poljubila je i slomila kao da s njom više ne želi 
ništa imati, a onda se okrenula Gazvanu, mirna kao da 
je već umrla i prošla konačni sud. 

— Vodi me, ja sam ga ubila. 

— Rabija, budi pametna, rekao sam da ti želim po- 
moći. I mogu. 

— Hvala ti, znam da želiš, ali sad više ništa ne 
možemo učiniti. Sigurno sam ga ja ubila. 

— Znam to, pobogu ženo, nemoj me ti učiti mom 
poslu. Nekoga ćemo, naravno, kazniti, ipak je to vezirski 
rod, ali ne vjerujem da će vezir po svaku cijenu tražiti 
baš pravog krivca. Razumiješ? Ja hoću da ti pomognem, 
hoću da te spasim. 

Spasena sam, gospodaru, i divno mi je. Vodi 
me i radi ono što treba, a ja ću biti zahvalna za sve. 

Tada je u Gazvanu pobijedio bijes i odveo je Rabiju 
u tvrđavu. Pošto nije priznavala svoj zločin, mučena je 
onako kako Uputstvo preporučuje, ali je onda vezir po- 
zvao Gazvana i pitao ga zna li on išta o svom poslu. 

— Da li ti zaista misliš da emir straže treba Za- 
smijavati narod umjesto da mu uliva poštovanje i strah? 
— pitao je vezir Gazvana. — Zar ti zaista misliš da neka 
sviračica može ubiti vezirskog rođaka, čak i ako je nešto 
oko toga radila i uradila svojom rukom? Je li emiru 
straže važnija ruka od onoga ko tu ruku pokreće? I kakav 
je to emir? Je li emirov posao da muči nekakvu sviračicu 
dok mu po gradu besposlenjaci siju bezbožničke misli? 
Idi, Gazvane, ne pravi budalu od sebe i ne ismijavaj 
milost koja te je dovela na mjesto na kojem sjediš. Ve- 
zirski rođaci, Gazvane, ne umiru od sviračica, oni umiru 
po Božijoj milosti ili bivaju ubijeni zbog velikih stvari 
i u krupnim zajverama koje razotkrivaju sposobni emiri 
straže. Oni dobri emiri, oni koji će ostati na mjestima 
na koja su ih veziri doveli. 

Gazvan je u narednih nekoliko dana otkrio čitavu 
grupu zindika, po svemu sudeći zabludjele djece koju 
je u otpadništvo zaveo Džaad ibn Dirham, bezvjernika 
koji su izgleda pokušali zavesti Husajna i ubili ga kad 
u tome nisu uspjeli. Tako je pokazao da je Džaad s 
pravom kažnjen i da je njegov pogubni uticaj dopro 
čak dovde i do danas, ali je pokazao i to koliko je ve- 
zirska krv odana vjeri. I, što je najvažnije, razotkrio je 
i pohvatao Džaadove učenike, a time i osnažio vjeru. 


Rabija više nikada nije svirala, možda zato što joj 
je Gazvan izlomio prste u toku saslušanja, a možda i 
zbog nekih svojih razloga. Nikad više nije vidjela Gaz- 
vana i nikada nije saznala da je neočekivana smrt spasila 
Husajna od muka koje čekaju sve Džaadove učenike, 
a vezir je lično otkrio da je Husajn ipak bio Džaadov 
učenik. Nije saznala da je Husajn javno pričao o njoj, 
a tajno o svom rođaku i o tome da nema Boga, nije 
saznala ni to da je okolo širio glas da bi on bio mnogo 
bolji vezir od svog rođaka i da je svojom zanesenošću 
sviračicom i svirkom krio svoje pravo lice i prave na- 
mjere. 

Nikada ništa od toga Rabija al-Adavijja nije saznala 
jer se ni s kim nije ni viđala od izlaska iz tvrđave. Sjedila 
je u svojoj kući i pisala nerazumljive stihove tajno ih, 
u sebi, posvećujući Husajnu, sigurna da je one noći nje- 
gova duša otišla za njezinom svirkom koja je bila sa- 
vršena jer je bila posvećena njemu. I baš zato što je 
savršena, mogao ju je čuti jedino onaj kome je posvećena 
i ko je sim posvećen. A tako je možda i bilo. Možda 
je njihova ljubav povezala Husajnovu dušu s njezinom 
svirkom onda kad je ta svirka zbog ljubavi dostigla sa- 
vršenstvo i odvela dušu u nevidljivi svijet u kojem i 
sama obitava. A ljudi, bojeći se takvog čuda, izmislili 
priče o Husajnovoj uroti protiv vezira, o učenicima Dža- 
ada ibn Dirhama s kojima se Husajn povezao, O mutnim 
ubistvima i zavjerama. Svašta izmislili ne bi li nekako 
objasnili sve to i svoj strah pred ljubavlju odmaknuli 
od sebe. U svakom slučaju, u Rabijinim stihovima, ne- 
razumljivim i punim ljubavi, u kojima se nikako ne može 
odrediti gdje prestaje Husajn a počinje Istina, nema ni 
traga tim ljudskim, suviše ljudskim djelima. 

Mnogo prije završetka Rabijine priče Gazvan je pre- 
stao slušati jer ga je preplavio lijep i blagoslovljen umor. 
Rabija je to osjetila po tome što su mu ruke u neko 
doba otežale, tako da ih je spustila na pod i počela mu 
milovati čelo. Radovala se njegovom umoru jer je znala 
koliko ga on voli. Uvijek je govorio da je umor dobar, 
da umor uspavljuje tijelo i tako izvlači strah iz čovjeka, 
iako strah nije u tijelu. Njegovo tijelo je već spavalo i 
po tome je znala da u njemu više gotovo i nema straha, 
Znala je i to da je ona izvukla strah, masirajući mu 
ruke i čelo svojim gotovo prozirnim prstima, ali mu to 
nikada neće otkriti, Naprotiv, ona će ga uvjeravati, bude 
li potrebe, da su mu strah izvukli san i umor. I zbog 
toga je bila sretna. 

Nastavila je pričati, iako je vidjela da je ne sluša. 
Bojala se da bi se, prestane li pričati, nešto moglo po- 
kvariti u prelijepoj tišini koja se spustila po njima i u 
kojoj se Gazvan razmekšao kao dijete. Voljela ga je i 
bila mu zahvalna za ovo blago predavanje umoru i Za 
dobrodušno prepuštanje njezinim rukama. Zbog te za- 
hvalnosti je počela pred njegovim očima izvoditi ples 
rukama koji je bila pripremila za njihovu ljubavnu igru. 
Naravno, o toj igri danas ne može biti govora, ali im 
je sada tako lijepo, ona je toliko stretna što joj je Gazvan 
dao da ga izliječi, da se morala baš sada prepustiti tome 
plesu i podariti ga sebi i njemu. Nikada neće iz njega 
izvući ovoliko zanosa, nikada ga neće s ovoliko radosti 
1 ljubavi igrati, nikada neće biti ovoliko njihov, ma ko- 
liko Gazvanove potonule oči ne bile sposobne da ga 
vide. Preplitala je 1 razdvjala prste koji kao da su se 
produžavali do u beskonačnost, uvlačila jednu ruku u 
drugu, ovijala prste jedne ruke drugom pa ih onda raz- 
dvajala i ostavljala da čeznu jedna za drugom. Zbog 
podrhtavanja prstiju, zbog njihovih blago povijednih vr- 
hova ili zbog nečega trećeg, vidjelo se kako lijeva ruka 
bolno čezne za desnom i trpi što ne može ni da joj se 
približi a kamoli da je dohvati i opet se preplete s njom. 

Mnogo prije nego je završila s plesom ruku, Gazvan 
je spavao. Plamen svijeće je podrhtavao, samo što se 
ne ugasi, a jasminov miris se jedva osjećao, mnogo lakši 
i od tišine koja se sterala iznad njih. Bilo je lijepo, bilo 
je beskrajno lijepo i blagoslovljeno. "Spavaj, Gazvane", 
šaputala je unutrašnjim glasom, "ostavi svoje djetinja- 
rije, zaboravi na svoje cjeline i spavaj. Spavaj, dragi, 
san je mnogo pametniji od nas, sve će on riješiti, samo 
spavaj". Šaputala mu je to i još svašta, ubjeđivala ga 
svojim unutrašnjim glasom da treba voljeti i biti za- 
hvalan za ljubav, a ostaviti na miru svjetove i njihova 
pravila da se oni bave jedno drugim. Najvažnija je lju- 

bav. Eto, šta bi on sada da ne voli nju, Rabiju, i da 
nije pustio da ga ona smiri i možda izliječi? Dobro je 
imati nekoga da ga voliš, to je dobro i važno. 

Tako je Rabija u sebi šaputala i nakon što se svijeća 
ugasila, i nakon što je miris jasmina gotovo potpuno 

za suze koje su joj ispirale oči. 

At-Tawhidi 


I DIO: BAZAR 


Prije svojih dvije godine upitao se zašto stalno do- 
lazi u ovo kupatilo kad mu se u njemu ništa ne dopada 
i kad ima mnogo bližih a boljih kupatila. Prije svojih 
godinu dana odlučio je da više ne dolazi ovamo jer voda 
nikad nije dovoljno vrela, a on nema razloga da dalje 
trpi samovolju, brbljivost i glupost roba koji ga svaki 
put opslužuje. Sada se više nije pitao i čuvao se bilo 
kakvih odluka, ali mu je i dalje prisjedao svaki dolazak 
u kupatilo — zbog prljavih klupa, zbog nedovoljno tople 
vode, zbog nepodnošljivo brbljivog i samovoljnog roba 
Behrama čija se drska glupost mogla mjeriti jedino sa 
džinovskim dimenzijama njegovog tijela. Svaki put je 
iznova osjećao gađenje od nagnjile daske, svaki put je 
sebe ubjeđivao da bi isto ovoliko ili čak manje imao 
ići do kupatila na samoj obali rijeke, najljepšeg u gradu 
u koje pristup imaju samo zapovjednici dvorske straže, 
svaki put iznova zaključivao je da zaista ne zna zašto 
dolazi ovamo i svaki put je ponovo dolazio. Kao pri- 
pitomljeno pseto. 

J sada je, ležeći na prljavoj klupi i prateći kako 
osjećanje gađenja u njemu raste i pojačava se, odlučivao 
da podvikne i upita ovu budalu je li njegov posao da 
mu kida meso ili da ga masira, znajući da neće pod- 
viknuti nego će sve otrpjeti šuteći i bjesneći na sebe, 
a onda se kod kuće gristi ispunjen bijesom i osjećanjem 
dubokog poniženja. 1 danas je, kao svaki put do sada, 

odlučio da uzme drugog roba za poslugu, ali je, kao 
svaki put do sada, s iskeženim licem saslušao ložačevo 
objašnjenje da će Behram evo sad doći, da je trenutno 
kod druge mušterije, ali će on odmah poslati drugog 
roba tamo jer on zna da gospodar Sulejman hoće naj- 
bolje, a Behram je sigurno najbolji. "Sad je kod nekog 
trgovca, ali može se trgovac zadovoljiti i nekim drugim 
maserom, on nam i nije stalna mušterija, a i da jeste, 
Ja bih poslao drugoga jer se trgovac ipak ne može mjeriti 
s tvojom milošću", brbljao je ložač a Sulejman se kesio 
kao da se smiješi ganut njegovom pažnjom. "Neka tvoja 
milost još samo malo prilegne, sad ću ja poslati po Be- 
hrama, znam ja šta je pravi gospodin i navika, znam 
ja da bi ti tražio Behrama i da boljeg imamo jer si 
navikao na njegovu ruku, a pravi gospodin ne mijenja 
svoje navike kao što se ne mijenjaju zakoni i navike u 
svijetu", sipao je ložač, a Sulejman je ležao onako razgo- 
lićen prateći kako mu se tijelom razliva jeza od neza- 
grijane vode kojom su ga saprali i pitajući se je li gore 
trpjeti sve ovo ili objašnjavati ovoj budali zašto neće 
Behrama, zašto voda mora biti vrela, a klupa čista, za- 
što... Tako je, odslušavši još ložačevo razmišljanje o 
tome kako će čestit čovjek prije promijeniti svijet nego 
navike i o tome kako se ljudi uglavnom dijele na gospo- 
du i stoku, iako smo svi mi samo Božija stoka, dočekao 
svoga stalnog mučitelja Behrama koji je izgnječio tr- 
govca i došao da mrcevari njega. 

Od mirisa ružinog ulja slagala mu se, u nosu i grlu, 
kao svaki put do sada, slatkasta i bljutava prašina. Uvijek 
je mislio da je sladunjavi miris ružinog ulja sasvim dobro 
sredstvo za mučenje čestitih ljudi, ali je ova budala uvi- 
jek mislila da je ružino ulje upravo ono što stvarno treba 
gospodinu kakav je on, tako da on jadnik već jednu 
malu vječnost hoda namirisan kao sirotinjski vrt, Protiv 
toga se pobunio više puta, ali je davno odustao uvjerivši 

se da ni najžešća njegova pobuna ne može nadvladati 
Behramovu govorljivost. Prvi sukob oko ulja bio je kad 
je prvi put pao Behramu u ruke. 

— Zar nemate nikakvo drugo ulje? — upitao je tada, 
osjetivši kako mu se u nosu slaže slatkasta prašina od 
ružinog mirisa. 

— Imamo raznih, milosti tvoja lijepa, imamo de- 
setine najboljih mirišljavih ulja — ponosno je odvratio 
Behram mažući ga kao da nije čuo njegovo pitanje. — 
Imamo ulje od lapuha i narcisa, imamo od irisa i bijelog 
ljiljana, imamo od mirte i od ljubičice, od palminog 
cvijeta i od slatkog mažurana, od naračnina i od limu- 
novog cvijeta, od ruzmarina i od svih igličastih biljaka. 
A imamo, ako ti je po volji, i ružino ulje kojim te ja 
evo s ponosom mažem. I 

— A ja ne bih da me njime mažeš, zato te i pitam. 
Ja bi narančino ili mirtino. 

— Ne može to, gospodaru dragi 1 ponose našeg ku- 
patila, ne može to nikako, ja to ni mrtav ne bih dozvolio. 
Nisi ti izvikivač ili posrednik na bazaru pa da mirišeš 
na mirtu. Ti si pomoćnik jednog emira, čovječe, znaš 
li šta je to, znaš li ti da je malo takvih?! 

— Taj ti pomoćnik emira lijepo kaže da hoće na- 
rančino ulje i da neće tvojih savjeta. 

— Znaš li ti, gospodaru da je Poslanik jednom pitao 
svoje drugove kakva je razlika između ulja od ljubičice 
i ostalih ulja? Pošto oni nisu znali, objasnio im je da 
je ljubičica od ostalih ulja koliko je on od ostalih ljudi. 
Eto ti, tako je to, mili moj i lijepi gospodaru. 

— Pa šta? 

— Ništa, kažem ti. A ruža je još bolja od ljubičice, 
ruža je od ostalih ulja koliko si ti od nekog sitnog lopova. 
A ti bi mirtu?! Ko je još vidio da se ugledan i važan 
čovjek namiriše mirtom? 

— Šta si ti toliko zapeo protiv mirte? I šta ti uopće 
znaš o mirisima? 

— O mirisima ja inače ne znam ništa, ali znam da 
mirta ne može valjati jer se njome maže onaj Žgoljavi 
Husain, onaj što izvikuje tkanine na bazaru. Goljo 1 šaka 
kosti, a kad dođe ovdje, sve zna i o svemu priča. Ti 
šuti i radi, a on će pričati o svemu i reći će ti kako da 
radiš. 

Sada je, kao i svaki put do sada, Behram utrljavao 
ružino ulje u njegovu kožu, prejako pritišćući i krvnički 
vukući mišiće, a on se umirivao misleći na to koliko 
je bolje sve ovo šutke otrpjeti nego pokušati da ovom 
nešto objasni ili da, sačuvaj Bože, s njim razgovara. 
Ležao je 1 trpio tješeći se da bi i u drugom kupatilu 
bilo isto ili gore jer se na ove nevolje već navikao, a 
tamo bi ga dočekale nove nevolje na koje se tek treba 
navikavati i novi ljudi s kojima bi se možda morao i 
u razgovor upuštati. Behram bar ne očekuje da razgo- 


varaš, on masira, maže i brblja, pa je tebi kao da si 
odsutan. 


_ = Priznaj, mislio si da sam Perzijanac. Jedan mi 
je liječnik pričao neki dan da se u Perziji svaki drugi 
čovjek zove Behram, a da tamo nigdje ne možeš izgo- 
voriti to ime a da se prema tebi ne okrene deset ljudi. 
Odmah sam se sjetio tebe i vidio kakvo ćeš lice složiti 
kad ti kažem da nemam ništa s Perzijom, he-he. Ja sam 
Berber, samo sam ovdje rođen. I roditelje sam upamtio, 
otac mi je isto radio o drugima. Takvi smo valjda mi 
ljudi, da stalno o drugima radimo. Neko o glavi, neko 
0 tijelu, neko o odjeći. Evo ja, na primjer, radim o tijelu, 
ali ja svoj posao volim i ponosim se kad neko ima lijepo 
tijelo pa dobro miriše. I onda neki misle da sam ja glup 
što radim o drugima i o tuđim tijelima. Bio bih, kao, 
pametniji da radim o glavama jer su glave pametnije i 
u njima je um. A to ti, moj gospodaru, prvo, nije tačno, 

i drugo, ja nisam glup. Tijelo je kod većine ljudi pamet- 
nije od glave jer većini ljudi glava služi samo da im 
oči put pokažu, da u zid ne udare kad iziđu iz kuće, a 
tijelo svima, pa i takvim ljudima, kaže šta je desno a 
šta lijevo, šta je toplo a šta hladno, ko je dobar a ko 
loš čovjek. Tijelo je iskreno jer ono mirisom kaže je 
li nečija duša dobra ili je pogana, a to se može vidjeti 
i po debljini, po tome je li neko debeo ovako ili onako. 
Malo koja glava može bar naslutiti Milost koju uživamo 
a samo rijetke joj se približe, a svako tijelo osjeća tu 
Milost jer svako tijelo osjeća ritam koji upozorava na 
sebe. Kako bi ti znao šta te boli i od čega ćeš umrijeti 
da ti nije tijela? He, sad se ti sigurno pitaš otkud ja 
sve ovo znam i jesam li od svoje pameti došao do ovoga, 
priznaj da se pitaš. Čuj Milost i ritam, pa ja da o njima 
pričam. A jesam li ti rekao da ja nisam glup? Svašta 
ja znam i svašta volim znati. Takav sam ja čovjek, to 
je čudo jedno kakav sam ja čovjek. Odavno sam mislio 
da onaj što brije tjeme ne mora biti ništa pametniji od 
onoga što masira tijelo, pa sam se kod pametnijih ljudi 
raspitivao o tome i uvjerio se da sam svojom pameću 
dobro mislio. Zato sam nedavno pozvao ovamo našeg 
brijača Jakuba kad je kod mene bio veliki mudrac Tauhi- 
di i skrenuo razgovor na to. Lijepo sam rekao: "Objasni 
ti nama je li važnija glava ili tijelo i mora li za glavu 
čovjek biti pametniji nego za tijelo". Tad nam je on 
ispričao ono za Milost i za ritam, pa je Jakub otišao 
kao udaren po glavi. 

— A šta ti je s tim Tauhidijem, otkud on tebi? — 
upita Sulejman sa zakašnjenjem, kad mu je došlo do 
svijesti jedino što je prepoznao u dugoj Behramovoj pri- 
povijesti. 

— Znaš ti njega, moraš ga zanti, on je veliki mudrac, 
emir među mudracima, ima ti taj pristupa i u vezirske 
kuće. A sa mnom je veliki prijatelj, mi smo kao braća, 

o svemu razgovaramo i savjetujemo se kao najrođeniji. 
On dođe ovamo kad mu nešto nije u redu, legne ovako 
i kaže: "Hajde, Behrame, liječi svog Hajjana, još si mu 
samo ti ostao", pa ga ja masiram i mažem ga ovim 
tvojim uljem jer ja računam da i on, kao veliki čovjek, 
zaslužuje ružino ulje, a on samo otpuhuje, uzdiše i huče. 
Veliki je on čovjek i dobre je duše, a to kako zna o 
svemu govoriti, to je nešto neviđeno i milina ga je slu- 
šati. Nedavno je došao s gomilom novca i platio za sve 
što je ovdje služen, a onda me je odveo kući na večeru 
i častili smo se kao emiri. Do kasno u noć pričali smo 
o svemu, a najviše o naukama i o tome kako ne bismo 
ni znali koliko su datule dobre da nam nije nauka. Veliki 
je on čovjek, evo ti si isto veliki čovjek pa pravo kaži 
ima li većeg mudraca u Bagdadu i u cijelom svijetu — 
završi Behram svoje razmišljanje i poče Sulejmana lup- 
kati po leđima kao da ga podstiče na brz i iskren odgovor. 

— Da, da, sigurno je on velik i mudar čovjek — 
promrsi Sulejman stežući zube da ne vrisne, iako se od 
početka masaže priprema za Behramovo lupkanje ("Sve 
bi se u ovom užasnom kupatilu dalo podnijeti, čak i 
ulje, čak i sam Behram, samo kad bi se oslobodio potrebe 
da čovjeka lupka kad mu nešto govori"). 


— Veliki, veliki, to si dobro rekao — strasno uzviknu 
Behram, pljesnuvši Sulejmana da je sve odjeknulo — 
veliki čovjek kojim se ja od srca ponosim. I za vas u 
straži on će uraditi velike stvari, on je već otkrio jednog 
velikog emira straže kojega samo treba dozvati pa da 
se sve riješi kako valja. Samo ti sačekaj da on oko toga 
uradi što ima, pa ćeš vidjeti kako život može biti lijep. 

— Kakvog emira straže? Šta ima njega otkrivati? 

— Nije ovoga sada, starog jednog, nekadašnjeg, Ga- 
zvan se Zove. Samo ti on više nije ovdje pa ga Tauhidi 
mora dozvati i nekako ispostaviti, a tada će on doći d 
srediti sve da pjeva kao ptičica. Nije to lahko, moj dragi, 

davno je on bio, još za prvih kalifa, ali je bio veliki 
čovjek i prava blagodet za vjeru i za državu. 

— Gluposti. 

— Samo se ti nemoj brinuti, ljepoto naša i ponose 
čitavog našeg kupatila — potapša Behram svoju žrtvu — 
nisu to gluposti nego velika stvar, kad ti Behram kaže. 
Tauhidi je to uzeo na svoju glavu, čovječe, a to ti odmah 
kaže da će sve biti dobro, vidio si kolika je to glava i 
kakva je. Već je on uradio ponešto od toga, ali nije 
sve jer nije ni lahko, znaš ti šta znači dovući čovjeka 
iz onoga vremena, i to vrijednog čovjeka kojeg će svi 
svjetovi jedva dočekati. 

— Šta je uradio? 

— Već se taj Gazvan ponekad javlja, ali za sada 
samo u Tauhidiju, to ti je ono kad Tauhidi za sebe govori 
da je Gazvan i kad uzme ugoniti u red ljude koje nikad 
e vidio. Ali ja računam da on neće stati na 
diti sve dok pravi Gazvan ne dođe 
stvari. Ne bih ja rekao ništa 


ranije nij 
tome i da će se tru 


cijel cjelcat i uzme sređivati 
loše ni o sadašnjem emiru, ne daj Bože, ali se nakotilo, 


brate, svega i treba to srediti. Ti si dobar i najveći si 
među ljudima koje ja poznajem, ali treba, čovječe, obno- 
viti veličinu svijeta, to nam je svima za sada najpreče, 
a baš tu je Gazvan pravi lav. 

— To Tauhidi kaže? 

— On. Kakav ti je to svijet u kojem sam ja ogro- 
man? Nekad je svijet bio velik, a sada ti svaka budala 
pije vino i govori ti kako ćeš raditi svoj posao. Deset 
puta te od Sabura dovde napadaju razni lopovi, a ti se 
i ne uznojiš braneći se. Nema ono tebi šta pričati onako 
sitno i jadno, a kamoli još da se ženi i ostavlja ženi da 
radi šta joj padne na um. Zna se šta spada ženu i šta 
spada roba, a Zna se i koliko mesa na svijetu može biti. 
U svemu ima jedna vaga i ona kaže koliko čega treba. 
Ona kaže koliko mesa ima i koliko ga može biti, a ti 

onda to raspoređuj kako znaš i kako ti je tvoja gospodska 
volja. Zato nam je sve ovako kako nam je. Zato smo 
sve manji što nas više ima i zato nam se sve smanjuje 
i smanjuje jer se mi množimo i množimo. Sve mora 
na vagu, moj slatki brate, jer se mazga sruši kad je 
pretovariš. A sada ti svaki oslobođenik misli da je gospo- 
din i da može dijeliti savjete kako mu padne na um. 

Čuo je Sulejman za tog Tauhidija i ne bi mu bilo 
krivo da o njemu malo više sazna, ali mu ne bi ni na 
um palo da pokuša saznati od ovog ludog Behrama koji 
ni o sebi ne bi imao reći više od toga da nije Perzijanac. 
Jednom ga je i slušao kad je sa svojim emirom otišao 
kod vezira al-Arida gdje se razgovaralo o prijateljstvu, 
ali ga nije uspio vidjeti u gomili judi koji su zaklanjali 
jedni druge. Ubjeđivao je emira da bi s Tauhidijem tre- 
balo malo ozbiljnije porazgovarati jer u njegovom su- 
mornom predavanju o prijateljstvu ima dosta sličnosti 
s mišljenjima onih smutljivaca iz Basre koji sebe na- 
zivaju Iskrenom braćom, ali emira nisu zanimala, jer 
mu nisu bila sumnjia, ni sama Iskrena braća a kamoli 
ovaj probisvijet koji možda liči na njih i možda ima 
neke veze s njima. 

— Što da ja znam nešto o njima ako oni ne znaju 
ništa o meni? A još da istražujem oko njih!?! Ti nisi 
normalan, ko su mi oni da se njima bavim? Ako nekom 
učine neko zlo, ako mi vezir kaže da su oni njegovi 
neprijatelji, ako udare na mene, onda ću se ja njima 
baviti i znam kako ću — rekao mu je emir kad mu je 
drugi ili treći put govorio o Iskrenoj braći i opasnosti 
koja bi od njih mogla doći. — Dok nema ničega takvog, 
oni se mene ne tiču. 

— Zašto kriju svoja imena? Što nisu potpisali one 
svoje "Rasprave!? 

— Valjda ozbiljni ljudi. Reci svoje ime da se zna 
za njega i da se pamti ako si uradio neko junaštvo, reci 

ime i ako zaradiš veliko bogatstvo u trgovini, ali gdje 
ćeš ime govoriti ako pričaš šta je na nebu, a šta na 
zemlji, slatki moj brate?! Da se ljudi sprdaju s tvojim 
imenom, šta li? Nego ti popričaj sa svojima, možda bi 
ti bolje bilo u ulemi ili negdje tako, nije straža baš posve 
za tebe. Dobar si ti i ja ću te trpjeti dokle bude trebalo, 
ali si, brate, dosadan i mnogo čitaš. 

— Ja mislim da bi njima trebalo rezati jezike — vrati 
Sulejmana Behramu u ruke poznati glas. — Dok je on 
rob, s njim se nekako može jer zna svoje mjesto i mora 
ga znati. Ali ako ga oslobađaš i daješ mu da se osamo- 
stali, odreži mu jezik da bi šutio umjesto da bez pre- 
stanka govori i uči poštene ljude njihovom poslu, kao 
onaj žgoljavi Husain. On, doduše, nije bio rob, ali je 
isti kao da je bio i svakako bi mu trebalo odrezati jezik 
jer stalno brblja, a ni rob ne bi bio onako jadan i žgoljav. 
Ja njemu kažem... 

Tada se vrata otvoriše kao da ih neko razvaljuje i 
u sobu upade onizak mršav čovjek s nakrivljenim tur- 
banom i u pohabanom ogrtaču, žureći toliko da se upet- 
ljao u plahtu koja je ležala skupljena do vrata i jedva 
se održao na nogama. 

— Ti si, Behrame? Hajde brzo da mi pomogneš, 
samo požuri koliko možeš. 

— Gdje ćemo, dragi moj brate i prijatelju? 

— Na bazar, požuri, važno je. Ili nećeš? 

— Kako neću, slatki moj!? Znaš ti da Behram hoće 
s tobom u vatru, Behram tebe voli i uvijek će s tobom 
— ostavi Behram Sulejmana i uze brisati ruke plahtom 
iz koje je jedva ispetljao svog brata i prijatelja. 

— Čekaj, ludo, završi sa mnom — pobuni se Sulej- 
man shvativši šta se događa. 

— Samo ti ništa ne brini, mili moj gospodaru i lje- 
poto naša — umiri Behram Sulejmana, prilisnuvši ga iZ- 
među plećaka i pokrvši ga istom onom plahtom — ne 

bi Behram tebe ostavio ni zbog svoje ruse glave. Evo 
Behrama nazad dok ti koža upije ulje i još malo omekša, 
a onda će te Behram izmasirati da bude milina. Veliki 
je ovo čovjek, Hajjane, veliki, vidi ti samo kako je ovo 
mehka i bijela guzičica. Ponosim se što si ovako mehak 
i bijel, gospodaru — potapša ga Behram po stražnjici i 
ode s onim. 


Megdje je on vidio onoga malog, suhonjavog, i to 
ga je vidio baš u vezi s bazarima, trgovima ili nečim 
sličnim. Sigurno zna taj lik i sigurno ga zna iz neke 
situacije s trga. Nisu česta i ne zaboravljaju! se lahko 
lica koja su tako uska i istovremeno tako ženski mekahna 
u donjem dijelu. Negdje je on njega vidio, ma koliko 
se to činilo nemogućim, pošto on na trgove i na bazare 
uglavnom ne zalazi ili zalazi dovoljno rijetko da ne može 
upamtiti nekoga koga tamo susreće. 

Baveći se suhonjavim čovjekom koji je odveo Be- 
hrama, Sulejman se nije stigao naljutiti i osjetiti povri- 
jeđenim koliko je red. Ležeći onako kako je ostavljen 

namazan uljem, a onda pokriven ne baš čistom plah- 
tom, primijetio je da se ne ljuti pa zaključio da je zapravo 
dobro što se sve ovo i ovako dogodilo jer nakon ovoga 
zaista ne može nastaviti s glupostima koje je do sada 
činio, Ovaj je smiješni događaj sve zbrke riješio onako 
kako ih treba riješiti i mnogo bolje nego što bi on sam 
bijo u stanju, Dođe li još jednom ovamo, Zaista nije Za- 
služio ista bolje od toga da ga muče kao što ovdje čine, 
a zahvaljujući ovoj gluposti, može otići bez obaveze da 
bilo kome bilo šta objašnjava, pa i bez obaveze da sa 
samim sobom raspravlja i traži razloge. Najprije je mi- 
slio dati da dobro izbatinaju Behrama i tako mu objasne, 

bolje nego što bi on mogao, šta je zapravo učinio, ali 
je onda odustao i od toga jer bi bilo glupo naknadno 
se baviti svim ovim na bilo koji način, pa makar i preko 
stražara. Najbolje je da se jednostavno pokupi, ode kući 
uzeti drugo odijelo i onda ode u drugo kupatilo gdje 
bi ga oprali i izmasirali kao čovjeka. 

Tako je zaključio dosta davno, malo nakon što su 
ona dvojica odjurila, ali se onda prepustio mislima na 
onog malog i potrazi za svojim sjećanjem na njega, i 
evo ga kako još uvijek leži na svojoj vlažnoj klupi kao 
oduzet. Nije ga davno vidio, baš mu je u sjećanju svježe 
njegovo lice s mehkom i špicastom bradom, ali to znači 
da nije moglo biti na trgu ni na bazaru. lako je smiješno 
što je toliko zapeo da se sjeti, kao da je to ko zna kako 
važno. 
Behramom i drugim ljudima iz ovog kupatila na- 
prosto se neće više baviti. Jednom će poslati Bakira da 
onom velikom budalašu, koji se ponaša kao da su oni 
već gotovo prijatelji ili barem rod rođeni, zaprijeti ako 
bi pokušao da mu priđe ili mu se obrati na drugi način. 
I tako se sjetio: Bakir je onog suhonjavog htio batinati 
što stalno izaziva nerede na trgu. Napao je nekog pro- 
davača šerbeta da tajno prodaje vino i onda se počeo 
tući kad mu je ovaj odbrusio. 

Dobro je i sretno tada pridobio Bakirovu naklonost, 
to se mora priznati. Sa mnogo više sreće nego pameti. 
Zabranio je Bakiru da batina čovjeka samo zato što je 
htio braniti zakon, a to je stvorilo mučnu situaciju u 
kojoj su se osjetile sve njihove međusobne netrpeljivosti. 
Nije Bakir ništa rekao i učinio je ono što mu je naređeno, 
ali je u njegovoj poslušnosti i šutnji bilo toliko bijesa, 
toliko netrpeljivosti prema emirovom pomoćniku i toliko 
gorčine da se to moglo nožem rezati. Sve je to bilo 
glupo i mučno, ali se moralo trpjeti jer bi bilo još gluplje, 
i uz to naprono, objašnjavati se sa svojim stražarom 

kojega, iskreno govoreći, ne trpiš. A najgluplje bi bilo 
poslati ga da nađe onog čovjeka i izbatina s tvojim na- 
knadnim blagoslovom. A pri svemu tome, malo mu je 
i prijalo što se Bakir ljuti jer mu je uvijek smetala nje- 
gova užurbanost, pretjerana revnost u poslu, sklonost 
da govori suviše glasno i suviše ispravno, a iznad svega 
mu je smetalo što je uvijek tu kad ga tražiš. Ne može 
se podnijeti čovjek koji ne samo da nema mana, nego 
ima sve vrline i to ih ima tako da ih svi vide. A imati 
vidljive vrline, po mišljenju čestitih ljudi, upućuje na 
manjak ukusa. 

Čitav taj dan Bakir je šutio i trudio se oko njegovih 
naloga više nego ikad (zar nije za ubiti čovjek koji mr- 
žnju na svog zapovjednika pokazuje viškom revnosti, 
kao da se kažnjava za tako normalnu stvar?!), pojača- 
vajući time mučnu napetost među njima i držeći Sulej- 
mana da ispolji svoju netrpeljivost. Zato je već bio odlu- 
čio da ga pošalje negdje iz tvrđave kad se pojavi Ismail 
i ispričao da je neki mali suhonjavi čovjek, takav i takav, 
maločas napravio gužvu u radnji nekog Jevrejina, vičući 
o tome kako je kraj svijeta blizu, jer muškarci puštaju 
da im raste kosa koju onda kovrdžaju i rade druge sra- 
mote s njom. 


— Jesi li ga doveo? — upitao je Sulejman Ismaila 
ne radujući se njegovom izvještaju, a pogotovo Baki- 
rovom prisustvu. 

— Nisam, pobjegao je, prosto nestao u gužvi koja 
se stvorila. 

— To ti je dvostruki propust. Prvo nisi smio do- 
pustiti gužvu, a drugo nisi smio pustiti onoga ko je gužvu 
stvorio. I ne znam koji je teži. 

— On je svoje ispričao vukući za kosu nekog mla- 
dića, onako iz čista mira. Svi smo bili zbunjeni, a onda 
su mladića počeli braniti njegovi prijatelji, pa ovoga 
neki njegovi ljudi... Znaš kako to ide. Znam da je pro- 

pust — dodao je Ismail videći kako Sulejman vrti glavom 
— ukori me, kazni, ja samo pričam kako je bilo. 

— Pa nije neki veliki propust, ako smijem reći — 
javio se Bakir, prvi put u toku toga dana — čovjeka je 
možda trebalo pustiti, napravio je gužvu braneći zakon. 

— Hvala ti, prijatelju, ali jeste propust, ne brani se 
zakon gužvom i ja jesan za kaznu. 

— Neki propust jeste, ali ima starijih i mlađih za- 
kona — bio je uporan Bakir — i ja bih uvijek pustio da 
se mlađi krše ako se time čuvaju stariji. A najstariji su 
oni zakoni koji propisuju ljudsko ponašanje, na primjer 
oni koji zabranjuju vino i životinje, pa oni koji zabra- 
njuju da se muškarci lickaju. Je li tako? 

Tada se Sulejman nasmijao i otpustio Ismaila da 
može s Bakirom na miru porazgovarati. Bio je bijesan 
i zato siguran da će odgovoriti mirno, razložno, ubjedlji- 
vo i, što je najvažnije, uporno. Morao se konačno ob- 
jasniti s ovim divnim čovjekom koji sve može i na sve 
stigne, koji je toliko dobar da svog zapovjednika brani 
od sebe samoga i koji, evo, za nepravdu koju mu je 
Sulejman jutros nanio nađe opravdanje bolje od svih 
što bi ih Sulejman mogao smisliti. Jer on je jutros bati- 
nanje zabranio zato što je znao koliko to Bakir voli 
raditi. On ljude tuče sa mnogo vrline i s prekrasnom 
odmjerenošću, on im najprije podrobno objasni zašto 
ih tuče i šta time treba postići, pa ih onda udara tumačeći 
im šta i kako čini, kolika je snaga udarca i zašto je baš 
tolika, kakvo batinjanje ne treba biti i zašto ne treba, 
Da je neko drugi htio tući sasvim nevina čovjeka, on 
se ne bi umiješao i zalo zapravo nikad ne bi saznao da 
je čovjek nevin, Ovako je morao spriječiti, jer bi se bar 
pola dana ljutio znajući da je Bakir s užitkom i sa mnogo 
dubokih razloga prebio bližnjeg svoga kojega je trebalo 
prebiti. A kako podnijeti toliko ispravnosti u danu do 
kojega ti nije i u kojemu ti nije ni do samog sebe? 

— Ja sam tebi, Bakire — rekao mu je kad je Ismail 
izišao — jutros nanio nepravdu i pogriješio sam. Rekao 
bih da je onaj što sam ga ja pustio napravio ovu Is- 
mailovu gužvu, ane bi da si ga ti podučio kao što znaš. 

— Imao si ti svoje razloge da ga pustiš i zato mislim 
da tvoja milost nije pogriješila. A mi ćemo njega lahko 
uhvatiti i podučiti ako ti misliš da je to potrebno — go- 
vorio je Bakir začuđeno izvijajući vratom kao da ga 
nešto steže — Čim pomisliš da treba, on će dobiti poduku. 

— Sigurno sam pogriješio, ali je ljudski pogriješiti 
i to priznati — nastvio je Sulejman gledajući žutu košulju 
svog sugovornika i misleći da je kod Bakira najveći 
problem to što nosi svilenu košulju žutu kao limun, to 
što je nosi bez loših namjera prema drugim ljudima i 
to što se ljudska djela trebaju suditi baš prema namjrama. 
— Važno je da svi mi radimo isti posao i da ga radimo 
s istom namjerom, a svaki na svoj način. Naš emir misli 
da ja previše čitam i nekad se ne slaže s mojim načinom. 
Nekad je u pravu on, a nekad ja, jer nekad i on pogriješi. 
Nekad se ja ne slažem s tvojim načinom i nekad ja 
pogriješim. Možda mene naš emir ne podnosi, ali me 
trpi jer radimo isti posao, možda ja tebe ne podnosim 
ali te trpim jer i ti radiš naš posao. Razumiješ li ti mene? 

— Ti si mudar i dobar čovjek — ganuto je izgovorio 
Bakir nakon duže pauze u kojoj je samo nijemo gutao 
— ti zaslužuješ da budeš i emir i vezir, ti zaslužuješ da 
baš daleko doguraš. Ja bih sad pošao da uhvatim onoga 
ako ti je to želja, naći ću ga ja za tebe, ne brini. 

— Podi ti kući da se odmoriš, ima vremena za njega 
= otpustio ga je Sulejman osjećajući se sastvim glupo 
i ne znajući šta da misli o svemu. Htio je čovjeku reći 
da ga ne podnosi, a čovjek je to shvatio kao prijateljski 
izliv u kojem mu je zapovjednik pristupio onako toplo 
i ljudski jednostavno. Kakva su to vremena u kojima 
su nesporazumi među ljudima tako duboki? Šta je to s 

jezikom kad se ljudi tako potpuno ne razumiju? Ili se 
treba pitati kakvi su to ljudi čije izjave netrpeljivosti 
ganu njihove bližnje jer ih razumiju kao razotkrivanje 
sklonog srca u dubokom prijateljstvu? 

Dugo se osjećao glupo preko svake mjere, pitajući 
se nije li on preveliki smetenjak, ali mu se nakon ne- 
koliko dana učinilo da je sve ispalo baš dobro, zapravo 
najbolje što je moguće. Bakir je, doduše, i dalje bio 
marljiv, neljudski tačan i pun vrlina, ali je sada pred 
Sulejmanom tako drhtao i tako zaljubljeno ga gledao 
da je bio sasvim podnošljiv. Kao da je stekao neku sla- 
bost i postao ranjiv, a to je sasvim dovoljno da se jednog 
čovjeka počne smatrati pristojnim ili bar podnošljivim. 
Osim toga, korisno je imati nekoga ovako besprimjerno 
odanog, pogotovo ako čovjeka njegov emir ne voli baš 
osobito. I 


Sad mu je sinulo da ima priliku od Bakira napraviti 
psa ili nešto još odanije. Ako mu dovede onog suharka: 
kaže mu da ga dobro poduči, jer on želi ispraviti svoju 
ondašnju grešku i nepravdu koju je Bakiru nanio, njegov 
će dobri Bakir naplatiti sve gužve koje je onaj nesretnik 
ikad napravio i još desetak unaprijed, a njemu će se 
prepustiti kao začaran. To bi bilo dobro i mudro, a time 
bi se uzgred i on naplatio za glupu situaciju u kojoj se 
sad nalazi. 


Mislio je da ulje sa sebe može obrisati onom Be- 
hramovom plahtom, ali mu se lijepo život smučio kad 
je vidio u koje stanje je ta plahta dospjela. Zato je odijelo 
navukao na masnu kožu, trudeći se da ne misli na to 
kako će se tkanina lijepiti za njega i kako će gadna biti 
nakon toga, onako masna, ljepljiva i namirisana ružom 
rumenom. Odvratno. Svijet je pun odvratnih stvari, a 
među njima su najodvratnije one kojima ljudi nastoje 
sebi uljepšati život ili sebe same. Bez ljepota koje bi 
trebalo da raduju ljudsko srce, svijet bi možda bio i 

podnošljiv. Ali nije važno to, važno je smisliti nešto 
što će odvući misli od odjeće koja se lijepi za masnu 
kožu od koje postaje masna, pa se masno priljubljuje 
uz masno i čovjeku utrobu okreće prema vani. 

Razmišljajući o tome kako da ne osjeti zalijepljenu 
odjeću i objašnjavajući sebi da je izbjeći to osjećanje 
mnogo važnije od razmišljanja o nepodnošljivosti svijeta 
jer su njegove zasluge za tu nepodnošljivost, kao i za 
svijet u cjelini, dosta male, Sulejman je navukao odijelo 
i krenuo prema bazaru, trudeći se da požuri, iako je 
morao ići sasvim ukočeno jer mu se činilo da se odjeća 
najmanje dodiruje s ukočenim tijelom. U jednom tre- 
nutku je pomislio da mora izgledati jako smiješno sada, 
dok se trudi da istovremeno postigne dvije stvari koje 
jedna s drugom naprosto ne idu. Mora požuriti ako želi 
da onu dvojicu zatekne na bazaru i odvede ih u tvrđavu 
da obraduje Bakira, a pri tome mora tijelo držati ne- 
pokretno da ne bi svojim pokretima njihao odjeću i tako 
je lijepio za sebe. Misleći o tome, žurio je i čudio se 
što šumovi ulice ukočenom čovjeku smetaju mnogo ma- 
nje nego čovjeku koji ide normalno i bez straha od svog 
odijela. Strah je dobar jer odmiče stvari od nas, zaključio 
je nadomak bazara. Izmiče, valjda, i ugodne stvari za- 
jedno s neugodnima, ali je u cjelini dobar jer je neu- 
godnih mnogo više. 

Na bazaru je zatekao neopisivu zbrku koja je sama 
za sebe sasvim dovoljna da pristojan čovjek zaključi 
sve što treba o ljudima i njihovom okupljanju na jednom 
mjestu, a pogotovo o vlastitom miješanju s njima. Rulja 
kupaca, trgovaca i besposličara, izvikivača, posrednika 
i prosjaka, prolaznika, namjernika i onih što bi da malo 
osmotre, mjerača, lopova i nadglednika, gužvala se, uvi- 
jala i valjala, lomeći daske i udove, cijepajući tkanine 
i gazeći trud ljudskih ruku u tuči za kakvu je samo 
ljudski nakot sposoban. Ta se gomila širila prijeteći da 

se izlije na ulice, pa se opet sužavala u zbrkano klupko 
ruku, nogu i tjelesa, derući se gore od nečistih džina 
na mukama. Sulejman je to gledao s ulaza na bazar, 
pitajući se šta čestit čovjek ovdje može učiniti i kako 
u ovoj gomili naći baš onu dvojicu koju traži. Ovdje 
sigurno ima i stražara, ali oni neće biti u stanju da po- 
hvataju krivce kad se sve ovo smiri, ako uopće budu 
u nekom stanju osim onoga koje im on ne želi. A ne 
može ni on, ovako mastan, sad krenuti da juri gradom 
i traži stražare koji će raspremiti stvari kad se ova zbrka 
raščisti. Iako bi nešto trebalo učiniti, on je pomoćnik 
emira straže i ne može ostaviti gomilu da na miru raz- 
valjuje bazar koji gradu zbog nečega ipak treba, inače 
ga niko ne bi ni gradio. 

Utješno je, doduše, ipak to što nikakva straža ne 
može više spriječiti štetu, straža jedino može pomoći 
da se krivci pohvataju i kazne, što štetu neće umanjiti, 
ali se on i pored toga ne može naprosto okrenuti i otići 
kao da se ovdje ništa ne događa. Kad čovjek dobro raz- 
misli, bolje bi bilo da se straža ne nađe ovdje na kraju 
gužve, jer u tom slučaju ne bi bilo krivaca koje bi do- 
vodili njemu i on se ne bi morao baviti ovim izubijanim 
mesom kao da mu je malo njegovih muka u životu. 
Ali bi isto tako dobro bilo kad bi čovjek izbjegao emi- 
rove pouke koje su dosadne i sasvim nepotrebne. Bilo 
bi dobro, jer je slušanje nepotrebnih pouka napor ravan 
bilo kojem drugom nepotrebnom naporu. 


Stojeći tako na ulazu na bazar i čudeći se svojoj 
sklonosti da upada u situacije iz kojih naprosto nema 
izlaza, Sulejman je već bio odlučio da na sve to odmahne 
rukom, kad se iz gomile izdvoji ogromna Bahramova 
glava, a onda i ramena na koja je džinovski rob nabacio 
svog suhonjavog brata i prijatelja. Sulejman se zbog 
nečega obradova i poče mahati kao da je ugledao svoga 
najrođenijeg i mahao je sve dok ga Behram nije ugledao 
i počeo se probijati prema njemu. Radovao se gledajući 

Behrama kako se pod pljuskom udaraca gura prema izla- 
zu, noseći svog prijatelja kojemu je razmotani turban 
vukao glavu prema dolje i cimao je kao da je želi otkinuti 
kad god bi se zategao između Behramovog i drugih ti- 
jela. Radovao se bez razloga i djetinjasto, radovao se 
onako kako se on sasvim rijetko raduje, nekako površin- 
ski i pjenušavo, čitavom svojom masnom kožom, tako 
lijepo i iskreno da je osjetio kako Behramu oprašta sve 
gluposti i bezobrazluke, pa čak i neljudsku ljubav prema 
ružinom ulju i sklonost da ljude lupka dok im govori. 
Ne može u čovjeku ovakvu radost izazvati neko koga 
je Božija milost potpuno zaobišla i ne može se prema 
svakome osjetiti ova čista i blaga zahvalnost koju on, 
evo, sasvim jasno osjeća prema Behramu. Ne zna on, 
doduše, šta će s ovom dvojicom sada, kad dođu do njega, 
ali zna da je dobro i lijepo što se čovjeku ponekad, bez 
razloga, raduje čitavo tijelo. Kao da se u njega prenio 
kovitlac sa bazara ili kao da mu je Behram, samom 
namjerom da se probije do njega, prenio nešto od svoje 
razdragane i nepotrebne snage koja u tijelu budi radost 
1 slična osjećanja. 

— Velik si, Bože, i ja Te slavim — vikao je Behram 
kad mu je prišao blizu, razdragano se i glasno smijući, 
klikćući i podvriskujući, udarajući povremeno glave koje 
bi mu se našle nadohvat onako, iz čiste radosti. Sada 
se vidjelo da njegov prijatelj ima veliku modricu na 
lijevom obrazu, da su mu usta u desnom uglu rasječena 
i da su iz njega iščezli i posljednji tragovi one užurbane 
strasti s kojom je upao u kupatilo. 

— Brzo za mnom — viknu Sulejman Behramu i kre- 
nu prema tvrđavi zaboravljajući da pripazi na pokrete 
koji bi mu mogli zalijepiti odijelo za kožu — da se sklo- 
nite. 

Nakon desetak koraka čuo je da ga Behram sustiže, 
brbljajući, i pomislio, bez one radosti od maločas, da 
on ni u toku tuče nije ušutio ni na jedan trenutak. 

— Veliku si stvar uradio, gospodaru i gospodine 
moj, veliku stvar kakvu jedino ti na ovom bijelom svijetu 
možeš uraditi ovako gospodski i kao ne htijući — govorio 
je Behram izravnavajući korak s njegovim, pa se nasmija 
i lupnu ga među plećke slobodnom lijevom rukom jer 
je desnom držao svog prijatelja kojeg je još uvijek nosio 
na ramenima. — Mudar si ti i vješt kao malo koji među 
ljudima, vješt i mudar toliko da samo rijetki to vide. 
Sve kao slučajno, sve nemaš pojma, a kreneš za nama 
1 spasiš najvećeg mudraca u cijelom Bagdadu i u svijetu. 

— To ti je Tauhidi? — upita Sulejman uzdrhtavši 
od pomisli na to kako se stvari slažu sretno po njega, 
a bez njegove volje i rada na tome. 

— To — s ponosom položi Behram lijevu ruku na 
glavu svog prijatelja koji je izgleda bio dobro pretučen 
i omamljen udarcima pa je na Behramovim ramenima 
visio kao neka stvar. — Samo je danas bio Gazvan sve 
dok nije ovako iscurio. 

— A šta ste to radili? 

— Mi smo radili to da smo im dali po brnjici, svima 
— nasmija se Behram oduševljeno i ne bez ponosa. — 
Dobro smo ih podučili šta je red a šta nered, baš dobro 
i učiteljski. Ho-ho, što je to bila poduka! 

— Ne viči, lijepo mi ispričaj — zatraži Sulejman 
kojemu je već jako smetala Behramova bučna razdra- 
ganost. 

— Nema se tu šta pričati, mili moj. Njemu je Tau- 
hidi lijepo rekao da ne može prodavati svilu jer Poslanik 
ne preporučuje da muškarci nose svilu, i to je rekao da 
mu Gazvan to poručuje. A on, budala, takvog mudraca 
odgurne kao da je bala platna progovirila i upozorava 
ga. E onda smo mi došli na bazar i ja mu dao lijepo 
dva šamara i pitam je li dosta ili trebamo još razgovarati. 
Tu bio onaj Husain što dolazi kod nas u kupatilo, pa 
ja i njega po potiljku jer znam da će odmah uzeti da 

tete odiposapavaj a po ne voli podlegli poogeo parcju, 
pregnotovo ala su pesnallco 1 budale A ovaj ovdje, dim 
ti, aha nas DA vas alata aa pazio) PIĆU, zrna jepaMI 
lale nvih 

pravna Loehite lipa Cake popraviti da sima ja ovog mon 
Lanhddlija tefiko izvukao bipod nopu kod sam no ujello 
il pra uprava, (vi živo čovjek nečemu | nuaže nauciti 

vani pa je moplo sgnačt u onom veselju da pa ne izvukal 

Zna pe lu če neona u njena rasti kabo zamak bilo 
paproalovnoj, a bil onvo promalane nepndnasljivo, kml Mi 
geta A ije vasa prošao boje ti 1 kanloavijel sav posivi 
mu) NIN NVO EB MN MAJEMIMI UKINE) NIN 


MI) 


bolećivu tugu. Tada će zaključiti kako je prošao još jedan 
među danima i kako opet nije ništa uradio, kako se ništa 
nije dogodilo, kako opet nije osjetio ništa prema bilo 
kome ili bilo čemu što ga okružuje, kako je nečim od- 
vojen od svijeta i kako mu ta odvojenost ne pomaže 
da lakše podnese bilo svijet bilo život u njemu. Sve je 
to znao i bilo mu je strašno što će biti tako, a još strašnije 
što zna. 


Od kuće do tvrđave brzo ga je prenijela lijepa raz- 
draganost kojoj nije trebalo razloga i koja se nije ve- 
zivala ni za šta izvan njega, kao da dolazi iz samog 
tijela. On joj nije ni tražio razlog jer mu je bilo dobro 
i znao je zašto mu je dobro. U novom i sasvim čistom 
odijelu koje je jutros odjenuo prvi put, nakon dobrog 
i temeljitog kupanja kod svoje kuće, čovjek se mora 
osjećati čisto i dobro. Savršeno jasno osjeća svoje ruke, 
noge i leđa, kao da se dodiruje s njima, neobično mu 
prija njegova koža koju doživljava kao mehku, čistu 1 
suhu tkaninu, ugodno mu je da prati kako se mišići 
zatežu i opuštaju dok hoda i ugodno mu je što osjeća 
to tijelo koje ima svoju težinu, oblik i snagu. Znao Je 
da mu razdraganost dolazi od toga što se dobro osjeća 
i zato joj se prepustio ne tražeći druge razloge, a znao 
je i to da neće još dugo trajati jer pred svojim emirom 
nije mogao biti razdragan ni kad bi to htio. 

On je svog emira volio ili je barem ranije bio sklon 
misliti da ga voli. Sada se ne bi zakleo da ga voli, ali 
bi se mogao zakleti da mu je on najvažniji među ljudima 
koje poznaje. Nije mu jako loše kad su zajedno i tada 
se trudi da bude pametan, zanimljivi i dobar, volio bi 
da se dopadne i da ugodi. Dok mu je otac bio živ, činio 

je sve što je mogao da neka od njegovih loših navika 
ne ostane skrivena, a pred emirom nastoji pokazati | 
one dobre osobine koje smatra nepodnošljivim kod dru- 
gih ljudi. Kad mu je emir prigovorio da mnogo čita, 
bilo mu je kao da gole stražnjice prolazi kroz grad, a 
kad ga je ženin otac podsjetio da je malo jedno dijete 
za čovjeka koji je prešao tridesetu, zaključio je da je 
zaista odvratno češati bradu iznad zdjele s voćem kao 
što radi otac njegove žene. Nije mu na um palo da se 
zabrine što zanemaruje ženu i što ga njezin otac upo- 
zorava na to, nije se postidio i nije poželio bilo šta 0b- 
jasniti s tim u vezi, nego se otisnuo raspredati o lošim 
ljudskim navikama među kojima ima ugodnih i odvrat- 
nih, a među odvratnima se posebno ističe navika da se 
brada češe pred drugima i pogotovo nad tuđim zdjelama. 
A kad mu je emir prigovorio pretjerano čitanje, i to 
vjerovatno samo da bi opravdao vlastitu neupućenost, 
postidio se i osjetio krivicu toliko jaku da bi prestao 
čitati bilo šta kad bi smislio nešto što može nadomjestiti 
čitanje ili kad bi se bar ubijedio da je život podnošljiv 
i bez čitanja. Ali kako bez čitanja? Kako samim ljudima 
ispuniti dan koji je i bez njih teško podnijeti? 

Ali radosti pred emirom nije mogao osjećati. Nešto 
u tom čovjeku bilo je protiv ljudske radosti ili bar protiv 
njegove, što njemu dođe, na isto. Savršeno dobro je 
znao da će se ova lijepa razdraganost u emirovom pri- 
sustvu pretvoriti u trud i u glupu želju da bude dobar, 
pametan i oprezan. Valjda je krivo to što on emira ne 
voli nego želi ličili na njega, želi ga ubijediti da je i 
sam onako ograničen na svoju kožu i zadovoljan u njoj. 
Znači ne želi ličiti nego želi emira ubijediti da liči? Ili 
zaista želi ličiti, jer mu se čini da je od svih mjesta na 
svijetu najudobnije u svojoj koži, a emir je uspio da se 
smjesti baš u svoju? Kako god bilo, susret s emirom 
će pa koštati ove razdraganosti koju bi baš volio zadržati. 

A ne može je ni produžiti jer će se ona, razvuče li put 
od kuće do tvrđave koliko bi se moglo, rastopiti u znoju 
koji je možda gori i od emira i od njegove potrebe da 
pred emirom bude dobar. 

— Znaš li za jučerašnju tuču na bazaru? — upita ga 
emir čim se pojavio na vratima njegove sobe, a onda 
nastavi na Sulejmanovo klimanje: — 1 šta si uradio? 

— Doveo dvojicu glavnih, one koji su počeli. 

— To, brate, volim — ozari se emir i pokaza mu 
da sjedne. — Kratko, jasno i tačno. Eh, što bi ti bio 
dobar kad bi se oslobodio svoje potrebe da sve uvrneš. 
Kad si ih doveo? 

— Jučer. 

— Odmah nakon tučnjave?! 

— Odmah. ; 

— Gdje bi ti, čovječe, bio kraj kad bi htio stvari 
ostaviti na miru i pustiti da bude onako kako je, a ti 
da prosto radiš svoj posao kako je i red. 

— Pa šta ja to radim? 

— Neću sad o tome, danas te hvalim i pusti da te 
hvalim, ovo sam samo uzdahnuo kad sam pomislio ka- 
kav bi mogao biti. A mogao bi. 

Sulejman se spusti na lakat i zagleda se u ugao 
između desnog zida i stropa. Dobro zaobljeno i maj- 
storski ispisano, zaista se ranije gradilo bolje nego sada. 
Danas ti nećeš naći mjastora koji će ovako zaobliti uglo- 
ve, nema on volje ni vremena, niti ga ima ko tjerati da 
na ugao potroši onoliko koliko treba. A sada, kad počne 
ubjeđivanje oko Tauhidija, emir će se ohladiti i sve će 
krenuti po starom. Šta se tu može, on mora provaliti u 
tu umišljenju družinu koja sabire sve postojeće znanje 
i vjeruje da će svojom kupusarom objasniti sve svjetove 
bolje nego što je to urađeno u Knjizi. Ne mogu s tom 
družinom biti čista posla, a i ako su sada čista, uskoro 
neće biti jer ne može sve to proći bez neke zavjere, a 

i ako može, treba im bar malo zagorčati život jer suviše 
dobro misle o sebi. 

— Ovaj jedan traga za Gazvanom — progovori Sulej- 
man ne gledajući u emira, sasvim neočekivano i Za sebe. 
Tek kad je izgovorio, pomisli da gluplji početak ne bi 
smislio ni da ga je danima smišljao. 

— Ko za kim traga? 

— Jedan od ove dvojice hoće a u ovaj svijet dozove 
Gazvana, emira straže iz vremena prvih kalifa — objasni 
Sulejman i postidi se kad vidje kako izgleda njegovo 
objašnjenje i čitav njegov uvod u veliku raspravu s emi- 
rom. 

— Dobro, daj da ga Bakir dobro presliša, a onda 
ga otpravi u bolnicu. 

— Što će u bolnici? 

— Bolje da tamo doziva nego u gradu, među lju- 
dima. Može to uznemiriti. 

— Nije on lud. 

— A doziva emira iz vremena prvih kalifa? Ko je 
onda lud? 

— On ima neke veze s Iskrenom braćom. 

— E oni ili lažu ili dozivaju, za njih mi je sve jasno 
i bez objašnjenja. 

— Ja sasvim ozbiljno govorim. 

— Ija. Ako lažu da su iskreni, u redu je, znači 
pretvaraju se i nešto smišljaju. Ali ako su zaista iskreni, 
oni nekoga dozivaju, a što se mene tiče, mogu dozivati 
koga hoće, pa i mog oca rahmetli ako im je do toga. 
Nego ti meni kaži šta je to jučer bilo i kako si tako 
brzo sve sredio. 

— Govorio sam ti ja već za njih. To što oni pišu 
naizgled je u redu i sve to s njima izgleda sasvim U 
redu i ispravno, ali su mi duboko sumnjivi, osjećam da 
je iza toga neka zavjera ili neki sličan loš naum. 

— Ja sam, Sulejmane, ovdje, po milosti velikog ve- 
zira, emir straže. To znači da ja ovdje po milosti velikog 

vezira nisam onaj koji ispituje šta ko misli i kakve su 
mu namjere. Što me onda ne ostaviš na miru, iako ti 
ovako jasno pokazujem da mi je to želja? 

— Zato što volim svoj posao. 

— Baš te briga, nisi sam, svijet je pun neuzvraćene 
ljubavi. 

— Jesi li ti siguran da je ova baš toliko neuzvraćena? 
Hoćeš li da ja odem? 

— Nemoj se ljutiti, ja te tješim. 

— Ne ljutim se, samo bih otišao ako si toliko ne- 
zadovoljan mojim radom. 

— Nisam ja toliko nezadovoljan, ali mi ti, brate, 
nisi po mom ukusu. Stalno nešto čitaš, otkrivaš velike 
zavjere, gonio bi ljude prije nego što nešto urade. Ti 
bi da spriječiš zločin a ne da kažnjavaš za učinjeni, jer 
to što ima zločina pokazuje da mi ne radimo svoj posao 
kako valja. Jesu li ovo tvoje riječi ili ja izmišljam? 

Šta ne valja u tim riječima? 

— Ne valjaju one. Ti si, Sulejmane, pametan čovjek, 
ti mnogo misliš pa imaš sve mane ljudi koji mnogo 
misle. Stalno misliš 1 zato ništa ne radiš, pa ti onda 
treba da se stalno događa nešto krupno 1 da ti radiš 
samo nešto veliko. Ti bi da otkriješ veliku zavjeru jer 
od silnog mišljenja ne vidiš lopova koji ti krade iz očiju. 
A naš posao je da hvatamo lopove. Svijet je prekriven 
lopovima i čine ga lopovi a ne zavjerenici. Ako se u 
deset, u dvadeset godina, i dogodi neka zavjera, tada 
ćemo gledati šta ćemo s njom. Pa i ako ništa ne uradimo, 
nije veliki problem jer svijet popušta zbog lopova i zbog 
lopovluka a ne zbog zavjera, moj Sulejmane. Eto to je 
ono zbog čega ti nisi meni po ukusu, ti ne radiš posao 
jer stalno misliš o njemu. Ti si meni došao pričati kako 
je naš posao da spriječimo zločin, a pred nosom ti prolazi 
stotinu lopova, sjecikesa i badavadžija. Ti si i ovu dvo- 
jicu doveo zato što ih povezuješ sa zavjerom, inače ne 

bi. Jaki zavjerenici koji izazivaju tuču na bazaru da skre- 
nu pažnju na sebe. Nemoj me, brate, molim te, radi 
posao umjesto da toliko misliš o njemu. 

— Zar zaista ne radim, emire moj? Ili toliko loše 
radim? 

— Ma ne, ne ljuti se, dobar si ti. Ali previše, brate, 
misliš, a to onda jako otežava život ljudima oko tebe. 
Mi smo ti kao grnčari, oni lošiji, što rade za sirotinju. 
Dođe ti čovjek s loncem koji pušta, ti naliješ vode i 
vidiš gdje pušta, zalijepiš s jedne i s druge strane, naplatiš 
što je tvoje i pozdraviš se s čovjekom. Ali ti nećeš tako, 
ti ćeš pustiti čovjeka da skapa čekajući sa svojim loncem 
a ti ćeš misliti, misliti i na kraju ga podučiti da lonci 
ne trabaju biti takvog oblika, da nije u redu da se prave 
od zemlje i da je tvoj pravi posao popraviti zemlju od 
koje se lonci prave ili nekako postići da se lonci potpuno 
izbace iz kuća, a ljudi nek se snađu za držanje vode. 


Tada je emir ušutio kao da mu se grlo steglo pa 
ne propušta glas. Valjda zbog toga, počeo je odmahivati 
rukom kao da nešto udara, govoreći "Eh!", a Sulejman 
se opet spustio na lakat kao da će ležeći lakše podnijeti 
raspravu u kojoj samo emir govori. Sve što mora čuti, 
a ne želi ili mu je neugodno, čovjek mnogo lakše pod- 
nese ako sluša ležeći. 


, — Bi li mi još nešto objasnio, molim te? — upita 
najzad Sulejman trudeći se da mu glas zvuči gorko i 
povrijeđeno. 


- Ništa ja tebi ne objašnjavam, čovječe, ja ti samo 
govorim zašto mi nisi pomoćnik po ukusu. Dobar si ti, 
ne žalim se ja na tebe i ne bih te mijenjao, ali me duša 
boli kad pomislim kakav bi mogao biti. 


= Mijenjao bi ti mene, emire moj, i znam za koga 
bi me rado promijenio kad bi moglo. Zar ne bi volio 
da ti Bakir bude pomoćnik umjesto mene? 

— Eh, Bakir, silan je on, njega bih baš volio. Znam 
ja da ti njega prezireš, ti misliš da smo nas obojica 
manji od tebe, ali mi smo dobri, mi radimo svoj posao 
i u drugo se ne miješamo, a pogotovo ne bismo po- 

jasno. 

— Baš tako — nasmija se emir. — A to u tvojim 
ustima znači da smo glupi, jer kakav mi je to čovjek 
koji je zadovoljan što mu je u životu dobro. Ali eto 
ima i takvih i vjeruj mi da nisu glupi. 

— Vjeruj i ti meni da ne mislim tako. I ne znam 
kako dođosmo do čitavog razgovora — odgovori Sulej- 
man uspravljajući se. Bio je nezadovoljan sobom jer je 
sve ispalo glupo i nespretno, bio je ljut jer je unaprijed 
znao da će sve ispasti glupo i nespretno, a ipak je počeo, 
i bio je zbunjen jer od emira ovakvu osjetljivost nikad 
ne bi očekivao. On je, istina, osjećao blagi prezir prema 
zadovoljnim ljudima jer je zaista mislio da jedino glup 
čovjek može biti zadovoljan, ali je pred njima uvijek 
osjećao i mučnu nelagodu, a tu nelagodu je mnogo bolje 
znao i snažnije osjećao nego prezir. Dok je s njima, 
nelagodno mu je i to jasno osjeća, a onda kasnije, mnogo 
kasnije, kad je sam i daleko od njih, javi se prezir, ali 
mutan i mnogo više nalik na slutnju nego na osjećanje. 
A emir govori o preziru, on je osjetio prezir, kao da 
nelagodnost koju izaziva u Sulejmanu nikad nije ni na- 
slutjo i kao da ona s njima dvojicom nema nikakve 
veze. Dobar i plemenit čovjek, nema šta. 

— Zato, brate mili, što me ti želiš ubijediti da sa- 
slušamo ovoga tvog, pa da preko njega dođemo do te 
Iskrene braće, pa da njih natjeramo da sklope zavjeru 
ili bar da misle onako kako treba a ne onako kako misle 
— odgovori emir na njegovo pitanje, trudeći se da to 

Zvuči podrugljivo, a zvučalo je gorko i umorno. — Znam, 
sve znam: to je velika zavjera, oni rade o glavi velikom 
veziru, i kalifu, i meni, pa sve to treba razotkriti i spri- 
ječiti. Zovi ga i saslušavaj, radi šta hoćeš, samo te molim 
da mene ostaviš na miru i da malo pripaziš. Ne diraj 
ugledne ljude, nemoj da se digne velika buka i nastoj 
da ni glasak o tome ne dođe do velikog vezira i do 
uleme, to bi nam napravilo veliku gužvu i mnogo posla, 
bez razloga. 

Kod ovih riječi emir naglo ustade i krenu, pa Su- 
lejman doslovno poskoči da ga zaustavi. 

— Nemoj ići, ostani bar ovaj razgovor. Važno mi 
je da čuješ radi savjeta, možda ja sve izmišljam, baš 
je važno da i ti budeš, ne bih bez tebe počinjao. 

Emir se spusti nazad umorno i oklijevajući, ali mu 
se nešto vedro vratilo na lice kao da mu Sulejmanova 
pohvala prija više nego što bi htio pokazati pred njim. 
A njegov pomoćnik je, kao da nastoji iskoristiti svoju 
priliku, naložio da mu hitno privedu onoga suhonjavog 
što ga je doveo jučer u sumrak. 

— Samo ga nešto upitaj, bilo šta, i onda slušaj. Isku- 
sniji si, bolje znaš te stvari, ne zanosiš se kao ja — sipao 
je Suljeman pohvale iščekujući Tauhidija. — Važno mi 
je da kasnije porazgovaram s tobom da se ne bih zaletio 
a i da se lakše snađem. 

Tauhidi je bio uređen koliko je mogao biti i oči- 
gledno umoran, a sve posljedice svoga jučerašnjeg po- 
duhvata mogao je znati jedino on sam. Ipak su se i 
vidjele, toliko jasno da mu je emir odmah ponudio da 
sjedne, iako se inače držao reda i ostavljao krivce da 
stoje dok on razgovara s njima. 

— Šta je to bilo jučer na bazaru? —- upita emir kad 
se Tauhidi nekako namjestio. 

— Prodavao je svilu. Lijepo sam mu govorio da to 
ne čini jer se svijet iskvario toliko da muškarci troše 

više svile nego žene pa je to postalo slabunjavo i sladu- 
njavo, odalo se prvim užicima bez imalo smisla za nešto 
jače i dublje. Ono danas gleda je li mu ugodan dodir 
i je li mu hrana začinjena baš koliko treba, a nikome 
ne pada na um da misli o poštenju, o mudrosti, o muče- 
ništvu. Nema više junaka i nema velikih ljudi jer se 
sve to usitnilo i rastvorilo na male i kratke užitke u 
dodiru, u pogledu, u mirisu. Pogledaj ljubav! Ko ti danas 
umire od ljubavi? Ko je spreman uzdisat mjesec dana, 
a da i ne govorimo o tome da se razboli, da se odbije 
od hrane, da desetak dana stoji na istome mjestu izložen 
suncu!? Nema toga, mili moj, nema više ljubavi i nema 
više duševne snage. Današnji ljudi nisu junaci tijelom 
i nisu junaci srcem, ne mogu jednim udarcem presjeći 
devu i ne mogu skapati od ljubavi, od bijesa, od uvrede. 
Sve sam mu to lijepo rekao, objasnio mu, potvrdio pri- 
mjerima, a on me je odgurnuo i nastavio prodavati. 

— A je li tvoj posao da se brineš o prodaji svile? 
— upita emir bez nestrpljivosti. 

— Svijet je jedan, mili moj, jedan i cijel. Mi ga 
vidimo u razlikama i odsjecima, ali ima Onaj koji, bo- 
raveći u svemu, svemu daje jedinstvo. 

— Pa se ti moraš brinuti o prodaji svile? Ako taj 
već boravi u svemu i svemu daje jedinstvo naći će se 
valjda i u svili i brinuti se za njezinu prodaju. Ili misliš 
da ne bi mogao bez tvoje brige? 

— Govorim ti o tome da se vanjski svijet udaljava 
od unutrašnjeg — nastavi Tauhidi govoriti poneseno kao 
da mu je od životne važnosti da objasni emiru to što 
ima. — Mi smo ispustili iz ruku i iz očiju taj vanjski 
svijet, on se rasipa i gubi snagu, gubi veličinu i razlog 
jer je sve dalji i od nas i od unutrašnjeg svijeta. Nema 
više cjeline, nema razloga i nema vjere. Mi moramo 
zaustaviti to osipanje, moramo makar silom vratiti bar 
privid cjeline i privid razloga. 

— Pa ćemo to uraditi tako što će svaki besposlenjak 
uzeti da uređuje prodaju tkanina i ostalo što mu se ure- 
đuje? — upita emir još uvijek mirno, iako se po glasu 
moglo osjetiti da se već ljuti. — Daj, čovječe, da lijepo 
razgovaramo, ne pravi ludim ni sebe ni mene. Kakvog 
ti posla imaš na bazaru i s kojim pravom si išao da ga 
uređuješ? 

— Vidio sam u Kufi ženu kako kleči na grobu svog 
muža, a nakon deset dana vidio sam ih desetak. Znao 
sam u Basri čovjeka, Abu Kutajba se zvao, kojem se 
počela oduzimati lijeva ruka, pa ga žena liječila tako 
što mu je oko vrata vezala šupalj orah u koji je ubacila 
pauka. Dobar je i pametan čovjek bio inače, ali je eto 
pristao na ženin lijek. Povjerovao, valjda, jadnik da će 
ovladati svojim tijelom kao pauk mrežom bude li do- 
voljno dugo nosao o vratu svog pauka. Znam u istom 
ovom Bagdadu berbere koji ljudima samo šišaju kosu, 
a znam čak i one koji su spremni ženama kosu šišati 
i s njom čuda izvoditi. Znam da ima ljudi koji do svojih 
žena puštaju takve berbere i znam da nam takvi slučajevi 
svima izmiču svijet i rade nam o glavi. Takvim se si- 
tnicama stvaraju pukotine u svijetu i on se raspada kao 
stijena. 

— I šta u svemu tome Gazvan može popraviti? — 
upita Sulejman računajući da će ovako iznenadnim pi- 
tanjem zbuniti Tauhidija, možda ga uplašiti i navesti 
ga na pomisao da on zna sve ili bar mnogo. 

— I ti znaš za njega?! — ozareno poskoči Tauhidi. 
— Onda znaš šta može. 

— Ne znam koliko ti, a emir zna još manje, pa je 
najbolje da nam ti sve kažeš — zatraži Sulejman i jedva 
se suzdrža od smijeha kad primijeti da nastoji zvučati 
i izgledati jalo lukavo, iako uspaljeni Tauhidi ne bi u 


ovom trenutku primijetio ni zamku za slonove pred svo- 
jim nogama. 

— Ja mislim da je on mene potražio, iako bi se na 
prvi pogled reklo da sam ja njega otkrio lijepom voljom 
slučaja. A zapravo je, vjeruj mi, on tražio čovjeka koji 
mu odgovara i meni se javio kad me je našao. 

— Pričaj nam sve od početka, i nama je to važno 
— ohrabri ga Sulejman. 


— Povjerovao sam nekim prijateljma da bi naš svi- 
jet vratio svoju veličinu ako bi obnovio svoju vjeru i 
svoju unutrašnju popunjenost. Zato sam odlučio napisati 
adabe o velikim ljudima koji su znali reći šta svijet 
popunjava iznutra, koji su znali nabrojati razloge za po- 
vjerenje u svijet i za djelovanje u njemu, koji su znali 
reći ljudima šta ih veže sa svijetom i zašto ih veže upravo 
ovako. Tako sam, spremajući se za pisanje tih adaba, 
otkrio da je posljednje što je u životu napisao Abdullah 
ibn al-Mukaffa — jedna priča, jedina koju je on napisao. 
Uradio je on što je mogao da to izgleda kao adab, našao 
je pouku i posvetio dosta redaka osudi nesloge među 
ljudima, napisao je dosta poučnih misli o liku i mjestu 
emira među ljudima i posebno liku i mjestu emira straže, 
ali je čovjeku jasno, kad sve pročita, da je to priča i 
da je napisano radi jednog jedinog emira straže koji se 
u priči zove Gazvan i koji savršeno dobro zna vezu 
između vanjskog i unutrašnjeg kod ljudi, stvari i doga- 
đaja. Ako neko među ljudima nije za pisanje priča, to 
je siroti Mukaffa, i zato mi je čovjek koji ga je na to 
natjerao a kojeg on zove Gazvan, ma kako se on u stvar- 
nosti zvao i ma ko on bio, izgledao kao neki simpatični 
čudak, jer je čudaštvo navoditi ljude da rade ono što 
nije za njih. Čitao sam tu priču i prepisao je i kažem 
da nije dobro što se za nju ne zna, iako ona nema velike 
veze s Mukaffom. Vremenom sam smetnuo s uma priču, 
i Gazvana, i samog Mukaffu jer sam proučavao druge 
ljude, a i za život se valja pobrinuti, i sam Bog zna 
kad bih se sjetio svega toga da nisam čuo za raspravu 
oko Husaina al-Bajdavija al-Halladža. Abu Said Sejzafi 

mi je pričao da su Halladža morali maknuti, jer mu u 
ovom svijetu više zaista nije bilo mjesto i da su dugo 
raspravljali o tome da li da ga maknu kao krivovjernika 
ili kao razbojinika. "Tadašnji emir straže Gazvan", pri- 
čao mi je Abu Said, "složio je sve dokaze da je Halladž 
razbojnik 1 natjerao ga da prizna sve to, a Halladž je 
ipak osuđen kao krivovjernik. Mislim da je Gazvan bio 
mudriji i od onih koji su odlučili." Abu Said mi je opšir- 
no pričao kako je Gazvan lovio Halladža i kako je iz 
unutrašnjeg sadržaja događaja izveo dokaze da je Ha- 
Iladž ubio ljude koje nije ni rukom dotakao. Dao mi je 
i Gazvanov dnevnik o tom slučaju, oni su se sprijateljili 
nakon svega iako on nije ranije bio osobito drag Gaz- 
vanu. Eno dnevnika kod mene, čuvam ga zajedno s Mu- 
kaffinom pričom i nosim ga od grada do grada kao dio 
svog tijela, a svojih sam spisa izgubio da im broja ne 
znam. Sada mnogo znam o njemu, znam sve što se mo- 
glo saznati i znam da nam upravo on treba u ovom 
našem jadnom vremenu u kojem su se unutrašnje i vanj- 
sko tako pogubno razdvojili. On je znao vezu među 
njima, znao je da se jdno bez drugog ne mogu razumjeti 
i da se jedno čuva čuvanjem drugog. On nije dao da 
se kvari vanjski svijet jer je znao da se unutrašnji može 
sačuvati jedino u čvrstom i jasnom obliku. 

— Pa ti odlučio da ga vratiš ovamo kad nam već 
toliko treba? — upita emir želeći valjda da mu pitanje 
zvuči podrugljivo, a bilo je samo začuđeno. 


— Odlučio — odgovori Tauhidi tako uvjereno i mir- 
no da za podrugljivost nije ostavio mjesta ni mogućnosti. 
Nakon toga i takvog odgovora dosta dugo su ostali u 
tišini, svaki sa svojim mislima, pitanjima, čuđenjem i 
nadom. Vidjelo se da svaki od njih želi još razgovarati 
i još ponešto objasniti, ali se još bolje vidjelo kako svaki 
za sebe odustaje od razgovora jer osjeća da razgovor 
ne može objasniti ono što je među njima i da je ne- 
potreban kod onoga što je pred njima. 


342 


I DIO: TVRĐAVA 


Išao je za njim preodjeven u nosača i radovao se 
što je ovaj put tako dobro pogodio. Nekoliko puta mu 
se dogodilo da usred dana mora odustati od praćenja 
jer je pogrešno odjeven i tada se vraćao kući čudeći se 
ljudima koji normalno i na isti način idu u vezirsku 
kuću i na trg, među mudrace i među robove, u najbolju 
školu 1 među ribare. U tim se danima ljutio na ljude 
bez lica i na svijet u kojem su takvi ljudi mogući, a 
pogotovo se ljutio na sve one čudake koji ne znaju svoje 
mjesto među ljudima ili ga se ne drže ako ga znaju, 
što je možda još gore. 

Čovjek je, zaključio je u tim danima, ograničen svo- 
jom kožom i obilježen svojim oblikom pa se zna kako 
on može a kako ne može izgledati, šta se na njemu 
može a šta ne može vidjeti. Taj oblik čini čovjekovo 
vanjsko lice i po tom licu znaš možeš li od čovjeka 
očekivati veliki stomak i može li on nadjačati mazgu. 
To je tako i u redu je što je tako. Ali se prema tome 
mora imati i neko unutrašnje lice po kojem ti znaš šta 
jedan čovjek može a šta ne može učiniti, šta od njega 
možeš a šta ne možeš očekivati. S jednim čovjekom 
od reda, koji ima svoje unutrašnje lice i koji ga se drži, 
ti možeš mirno sjesti za ručak jer znaš da on neće za- 
tražiti da jede iznutrice i slične stvari, da neće pojesti 
voćku koja ne raste u njegovom vrtu 1 da neće popiti 
ništa što bi mu moglo zatamniti razum. Smišljaj ti razlo- 

ge kakve hoćeš i nudi mu čuda kakva niko nije vidio, 
on će ostati kod svoga, jer on ima svoje unutrašnje lice 
i zna šta to lice dopušta a šta ne dopušta, on zna da 
mu ne pripadaju ove voćke iz sjevernih krajeva kao što 
mu ne pripadaju debele mesnate usne ili velike ruke. 
S takvim je čovjekom lijepo razgovarati jer unaprijed 
znaš šta će ga naljutiti i šta će pohvaliti, dovoljno ti je 
vidjeti kakvo mu je odijelo da bi znao kako ćeš mu se 
obratiti i o čemu ćeš s njim najugodnije razgovarati. A 
nekakvo lice je 1 tvoje mjesto među ljudima. Ne možeš 
ti biti čovjek od reda ako si trgovac i družiš se s nosačima 
kao da su ti braća rođena, ili si ribar a guraš se među 
vezire. Čuvaj svoje mjesto i brani ga, za tebe je najbolje 
čim je tebe zapalo ma koliko ti se činilo da su neka 
druga bolja. Svi se mi slažemo da je bijelo lice ljepše 
od tamnog, ali će pametan čovjek više voljeti tamno 
lice ako je ono njega zapalo, jer zna da bi bijelo lice 
s oblikom tamnog bilo i smiješno i nakazno. 

Doduše, s ovim Tauhidijem je sve to malo druga- 
čije, kao i s drugim ljudima koji svoj život obezbjeđuju 
bilježeći i podučavajući svoje i tuđe znanje. Ta ljudska 
sorta ne može imati svoje unutrašnje lice jer se taj čovjek 
više bavi onim što misle drugi nego onim što misli on. 
Njegovo je da zna šta je o mlijeku rečeno u hadisima 
i šta je koji mudrac o njemu mislio, pa ne stigne odgo- 
netnuti voli li on mlijeko i kako ono prija njegovoj utro- 
bi. Njegove sklonosti zavise od prilike a njegove misli 
od potrebe, on se jednom oblikuje prema onome što 
čita, drugi put prema onome ko ga sluša. A svoje mjesto 
među ljudima nikad ne otkrije jer ga on jadnik ne može 
imati. On ne pripada zanatlijama i trgovcima jer prezire 
zanat i trgovinu, on ne spada u emire i u vezire jer 
njega preziru i emirska i vezirska čast. On nije sluga 
ili rob, a služi kao i oni jer govori ili piše onda kad 
mu se kaže o onome što mu se odredi. On može imati 

sluge i robove, a nije gospodar jer nema moći ni imanje 
na kojima bi izgradio gospodarski položaj. Zato ovaj 
Tauhidi ne može imati svoje lice i svoje mjesto među 
ljudima, zato on može u toku jednog dana dospjeti među 
ribare i trgovce, nosače i mudrace, a dan završiti za 
vezirskom trpezom, tako da pristojan čovjek bez velike 
sreće ne može ostati na njegovom tragu čitav dan, jer 
nema toga čovjeka koji može u jednom danu promijeniti 
četiri maske, pogotovo ako tri od njih mirišu ovako neu- 
godno. 

Ovako je ili slično Sulejman mudrovao svaki put 
kad bi se vratio kući u pola bijela dana jer mu maska 
koju je izabrao nije dopuštala da dalje prati Tauhidija. 
Svaki put je bio zadovoljan svojim razmišljenjem i onim 
što je zaključio, i svaki put mu je od tog razmišljanja 
u utrobi ostajalo nešto gorko i mučno što mu je smetalo 
da večera i spava a nije se htjelo uobličiti i otkriti. Više 
puta je sebe ubjeđivao da mu tu gorčinu stvara izgubljeni 
dan i tupo osjećanje da je svijet izgubio oblik jer je 
naseljen ljudima bez lica, što je pouzdan znak da za 
čestite ljude ovdje uskoro neće biti mjesta, ali je svaki 
put odustao od tog ubjeđivanja prije nego ga je do kraja 
sročio jer mu je bilo jasno da laže čim bi počeo tako 
mudrovati. A gorčina mu se taložila po utrobi i kvarila 
mu san sve do jučer kad mu se otkrilo otkud ona dolazi 
ij kad se zakleo da će nešto promijeniti u sebi i u svom 
životu. 

Jučer je na Tauhidijev izlazak iz kuće čekao maski- 
ran u ribara, s izblijedjelim i malo nakrivljenim turba- 
nom, nogu omotanih u krpe i sav sabran na misao da 
mora hodati trapavo kao da se ljulja. Dočekao je da 
onaj iziđe i otipratio ga do džamije, pa do ruba unu- 
trašnjeg grada u koji ribar ne bi mogao ući ni kad ga 
sprovode. Zato se vratio kući bijesan i poražen, s na- 
mjerom da praćenje prepusti nekom drugom a za sebe 

smisli neki korisniji i manje glupav posao. Pomislio je 
na Bakira koji bi se ovog praćenja prihvatio s radošću, 
kao što bi se prihvatio bilo kakvog posla vezanog za 
Tauhidija koji je od one tuče na bazaru povezao Bakira 
i Sulejmana na najljepši mogući način, služeći im kao 
predmet razgovora i kao nešto samo njihovo, nešto što 
u svim pojedinostima samo oni znaju i razumiju, spa- 
jajući ih, dakle, onako kako ljude može spojiti samo 
zajednički neprijatelj. Ali je odmah odustao od svoje 
pomisli jer se sjetio da bi Bakira, onako žutog kao limun, 
primijetio i upamtio slijepac, a Tauhidi ne smije znati 
da ga prate, jer ih samo tada može dovesti do svojih 
istomišljenika iz bratstva. I onda mu je sinulo da Bakira 
može zamisliti jedino onako žutog, a onda je krenulo 
da se odmotava i izvalači jedno iz drugoga sve ono što 
se slagalo kao gorčina po njegovoj utrobi u ove dane 
razmišljanja o redu i ljudima od reda. 

Najprije mu je palo u oči da je sve što je u ovakvim 
danima pomislio o ljudima od reda, o ljudima sa licem 
i o ljudima koji svoju ličnost drže u njezinom ispravnom 
stanju, pomislio zapravo o žutom Bakiru. Onda je primi- 
jetio da bi se sve to moglo reći i za njihovog emira, a 
tome se nije mogao radovati. Nije to dobro, nešto nije 
u redu s redom i sa svijetom ako su takve ljudske nevolje 
ljudi od reda. Ali su, bez njegove volje, jedno za drugim 
išla sjećanja kojima se mogao radovati još manje. Kako 
je jeo ptičije želuce u medu, jer su mu govorili da su 
mekahni i da se samo rastope u ustima, da je htio svisnuti 
za jednom tamnom robinjom svog brata samo zato što 
je tamna, da stalno ide u kupatilo koje je za trgovce a 
ne za njegovo društvo i da nema pojma zašto tamo ide... 
Noć mu je bila ružna i gorka, puna nezadovoljstva i 
nejasne brige, ali je ustao vedar i pun snage jer se zarekao 
da će nešto promijeniti u sebi i oko sebe, da će u svoj 
život uvesti reda i da će od sada biti čovjek od reda 

ma koliko mu njegov podrugljivi džin prišaptavao da 
je za poštivanje reda prije svega potrebno dosta gluposti 
i duševne tromosti. 

Red je počeo zavoditi tako što je odlučio dovesti 
do kraja posao u koji se upustio, pa se prerušio u nosača 
i krenuo da čeka Tauhidijev izlazak iz kuće. Računao 
je da je najbolje početi time što će se natjerati da Završi 
sve što počne i da učini sve što odluči. Tako će se u 
neko doba završiti i jasno pokazati i njegova lica kojih, 
pošteno govoreći, još nema, koja nisu do kraja uobličena 
i koja se na mnogim mjestima razlivaju u mutne obrise 
koji bi mogli izgledati svakako, a najprije onako kako 
on ne bi želio. Zato je požurio u Tauhidijev kraj i zato 
se kao niko njegov načekao da ona danguba iziđe iz 


kuće. 

kroz grad, pa kroz južnu kapiju izvan grada, u naselje 
na samoj obali rijeke u kojem su se skupili sitni i krupni 
lopovi, sjecikese i trgovci ljudskim mesom, nepriznata 
djeca i njihove odbačene majke, odvažni ljudi spremni 
da za dvije datule nekome prerežu vrat i jadnici koji 
su njima služili bez naknade, iz puke potrebe da budu 
blizu snage i odvažnosti da bi im se mogli diviti. Dobro 
će tom naselju pristajati njegova oprema nosača, ali neka 
Milost Božija zna kako će tome naselju pristajati on i 
Tauhidi koji eto i tamo ima nekakva posla. On je prije 
nekih dvije godine ubjeđivao emira da to naselje spale 
a njegove stanovnike pobiju i rastjeraju, ali emir nije 
dao govoreći da im ono olakšava posao i život čini jed- 
nostavnijim, jer uvijek znaju da će sitne krivce koje 
traže naći tamo, pa ih ne moraju ni tražiti, a tamo će 

naći i besplatne radnike za vezirove građevine kad god 
vezir od njih zatraži takvih radnika. Odeš tamo i hvataš 
koga stigneš, siguran da je sve što vidiš za nešto krivo 
i bez straha da ćeš se o nekoga ogriješiti. Sada se, sli- 
jedeći Tauhidija, pitao hoće li i kako će to naselje pomoći 
da on prepozna svoje unutrašnje lice i šta o tom licu 
govori gađenje koje osjeća prema svemu ovdje. 

Put su završili u rupi nekog Jevrejina koji je pro- 
davao vodu, šerbe 1 čajeve, a tajno sigurno krčmio ne- 
kakva vina i rakije što se lahko može vidjeti po zdjelama 
iz kojih gosti piju a još lakše po samim gosima. Sjeo 
je blizu Tauhidija da može čuti ono što govori pa se 
morao potuliti da ga zbog nečega ne bi pažljivije zagle- 
dao i prepoznao. Zato je u sebi prokleo jevrejskog lopova 
koji je najprije, iskreveljivši se, pitao kakvo šerbe a onda 
ga, donoseći mu pravo šerbe od ružinih latica, jer je 
samo njega imao, gledao tako začuđeno da je na njega 
skrenuo oči svih svojih prekrasnih gostiju. Tauhidi je, 
srećom, bio obuzet razgovorom s nekim stinim, sme- 
žuranim čovjekom kojega je u nešto ubjeđivao govoreći, 
kao uvijek, strasno i sa malo previše vjere u to što ima 
reći. 

Kad se od strepnje da će biti prepoznat oporavio 
dovoljno da može slušati s razumijevanjem, Sulejman 
se jedva suzdržao do smijeha. Tauhidi je svog sirotog 
sugovornika uvjeravao da smo mi i da su naše duše 
samo odraz jedinstvene svjetske Duše, tako da smo svi 
mi, kao pojedinci, nevažni i gotovo bi se moglo reći 
sasvim zanemarljivi. 


— Svaki od nas može biti bilo ko i može biti svako 
— govorio je Tauhidi poneseno, kao da mu nešto veliko 
zavisi od toga hoće li u svoju vjeru ubijediti svog zgužva- 
nog sugovornika. — Dovoljno je znati ono što neki čovjek 
zna, dovoljno je saznati kako se i koliko svjetska Duša 
odrazila u njemu, da budeš on ako to želiš. Zato Su 

naša imena nevažna, zato je potpuno svejedno kako je 
kome ime. Svi smo mi svako i zato je, vjeruj mi, tvoje 
pitanje nevažno 1 zapravo nemoguće. 

Smežurani čovjek ga je zapanjeno i sa strahom gle- 
dao, a onda prošapta kao da se pravda: 

— Kunem ti se Bogom velikim da ništa loše nisam 
mislio, samo sam pitao koji si jer te viđam ovdje a ne 
znam ko si ni šta si. Ništa više. 

Nakon toga se čovjek izmače u drugi kraj sobe i 
uze se sašaptavati s nekim ljudima, a Tauhidi ostade 
sjediti na svome mjestu kako je i sjedio, bez pića pred 
sobom i kao u prolazu. Ne bi se reklo da ga je pogodio 
bijeg čovječuljka s kojim je razgovarao, niti bi se reklo 
da je on makar na trenutak pomislio da se među njima 
dvojicom dogodio kakav nesporazum. Sjedio je kao čo- 
vjek koji je uradio svoj posao, onaj posao koji radi sva- 
kodnevno i koji odrađuje već po navici, a to je Sulejmana 
još jednom uvjerilo da Tauhidiju treba stati u kraj. Dalo 
bi se podnijeti što on poriče imena i pojedinačne ljude, 
to rade i njegova Iskrena braća koja kriju svoja imena 
i objavljuju svoje spise bez potpisa, ali se ne bi dalo 
podnijeti da neko istrese one gluposti na ovakvome mje- 
stu i na čovjeka ni krivog ni dužnog, samo zato što je 
upitao za ime, a onda ostane sjediti kao da je uradio 
nešto sasvim normalno ili kao da nije uradio ništa. Ne 
može to biti pristojan čovjek, pristojan čovjek nikad ne 
sjedi među ljudima ovako opušteno i odsutno, a pogo- 
tovo ne sjedi ovako nakon što je izgovorio sve one užase. 

U neko doba je gazda Jevrejin prišao Tauhidijevom 
stolu praveći se da to čini kradom, iako nije stvarno 
krio ništa i čak je progovorio u trenutku pune tišine, 
šapatom ali dovoljno glasno da čuju svi kojima je do 
toga da čuju. 

— Ti sigurno do Sadžide? Slobodna je, možeš. Tau- 
hidi ga je pogledao kao da ne zna o čemu govori, kao 

da se čudi nečemu što vidi kroz njega, a onda mu pružio 
punu šaku novčića i krenuo prema jednoj zavjesi na 
zidu prema ulaznim vratima. 

— Sigurno će ti se obradovati, jadnica, nešto si ti 
njoj uradio, ali ja ne znam šta — doviknu gazda za njim 
namigujući onako, nikome, pa se ogleda po prostoriji, 
ali su njegovi gosti sjedili i buljili kao i prije, kao da 
on nije napravio dosjetku i kao daje nije napravio upravo 
za njih. 

— Dođi — pozva ga Sulejman i rukom naloži da 
uho prisloni uz njegova usta. — Ja bih da malo gledam. 
Ovoga. 

Ne uspravljajući se, gazda okrenu lice prema Su- 
lejmanu i zamaha glavom, praveći se, valjda, da ne razu- 
mije njegovu želju ili bar ne razumije šta gost govori. 

— Kako to misliš? 

Sulejmanu se utroba zgrči od gazdinog vlažnog da- 
ha i on naglo okrenu lice od njega, bjesneći na sebe 
zbog odluke da dovršava sebe i svoj život, zbog želje 
da uhodi Tauhidija i razotkrije Iskrenu braću, a pogotovo 
bjesneći na gadove koji ne peru usta i dišu ljudima ravno 
u lice. Ipak suspregnu želju da udari njušku koja mu 
se pred nosom krivila i treptala očima, pa izvadi dinar 
i postavi ga između svog i gazdinog lica. 

— A što bi gledao, milosti tvoja — zašušta gazda 
svojim vlažnim dahom u Sulejmanovom uhu. — Takav 
gospodin, pa da samo gleda, gdje si to vidio? Hajde ti 
nešto radi, blago meni, a naći će se kod tvog sluge nešto 
i za takvog gospodara. 


— Njega — pokaza Sulejman na zavjesu iza koje 
je otišao Tauhidi, nadajući se da u ovakvim rupama 
treba razgovarati i postupati upravo ovako, dakle slagati 
opasnu njušku, govoriti kratko i odsječno, stalno se pra- 
veći da znaš još nešto važno što kriješ od ostalih. — Da 
gledam i slušam, ako bude šta. 


332 


— Razumijem, sigurno razumijem, dragi gospoda- 
ru, ti si gospodin i ne bi se naprezao, ali imam ja i za 
to rješenje — brzao je Jevrejin kao da je njegov posebni 
interes da Sulejmana uvali u ljubav. 

— Rekao sam ti — reče Sulejman strogo, pa se ne- 
marno dopuni, pružajući prste prema gazdinom licu: — 
Možeš mi to i vratiti ako ti je do toga. Pa da ne pričamo. 

— Ne, ne, ništa ja nisam rekao, ne mislim ja ni na 
šta nego na gledanje, ni na šta drugo ne bih ni pomislio. 
Ti si gospodar, ti si gospodin čovjek, a pravi čovjek 
gleda, pravi čovjek neće da se znoji i rilja poput roba. 
Samo smišljam najbolje za tebe, mili moj gospodaru, 
smišljam i smislio sam čudo neviđeno. Imam jednu kao 
mlijeko, a za njom je jedan rob iz grada poludio toliko 
da se kuća trese kad skupi neku crkavicu i dođe. Da 
pošaljem po njega, on je u trgovačkom kupatilu, pa da 
imaš šta vidjeti, blago meni? 

— Šta si ti zapeo da nešto smišljaš? Što ne daš da 
gledam ono što ja hoću? 

— Ne branim ja, mili moj gospodaru, za čitav dinar 
možeš gledati i mene s onom mojom ako ti je do toga, 
ne branim ja, ne daj Bože da branim. Ali se bojim, 
jadan, tvog bijesa, hoću da te zadovoljim. 

— Kakvog bijesa? 

— Pravednog, priznajem. Za ovaj novac imaš pravo 
nešto i vidjeti, a kod onog jadnika nema. čovjek šta vi- 
djeti. On se dovezao one Sadžide, sirotice jedne koju 
ja držim više iz samilosti nego zato što se isplati, pa 
dođe ovako ponekad i priča joj nešto. On nju Zove Rabija 
a ona ga sluša kao da joj time ukazuje neku čast, gleda 
u njega kao u zlatno tele i tako oni prosjede dok im 
ne dosadi, pa on ode. Eto, to je sve što imaš vidjeti, a 
to je malo za čitav dinar, moj gospodaru. Doći ćeš i 
tražiti da ti vratim, a otkud meni da ti vratim, mili čovje- 
če, ja sam čovjek siromašan i jadan, ja hranim desetine 

usta i sve ove dangube ovdje ja hranim, u mojim bi 
rukama i vezirsko blago začas nestalo a kako neće tvoj 
dinar?! i 

— Dobro, ništa neću tražiti, vodi me. 


Jevrejin se uspravi, odahnu iz dubine stomaka i čvr- 
sto krenu prema ulaznim vratima. Sulejman za njim, 
umirujući stomak koji se snažno trzao od Jevrejinove 
rupe, od njegovog daha, od vlažnog uha koje još uvijek 
zuji, od teškog zadaha neokupanog naroda i od bijesa 
zbog svoje gluposti i svoje sklonosti prema velikim odlu- 
kama. 

Obišli su kuću i uz jednu gomilu zemlje uzverali 
se do malih vrata zaklonjenih kožom. Jevrejin pusti Su- 
lejmana da se prvi provuče pa ga zaustavi rukom, a 
, onda se i sam uvuče i namjesti kožu kako je bila, tako 

da se nađoše u mrklome mraku. Sulejmanu sinu u glavi 
da je ova budala mogla smisliti da on sa sobom vuče 
čitavo bogatstvo pa ga dovela ovamo da ga ubije i oplja- 
čka, a odmah zatim ga čitavog prože potreba da se brani 
pa se cimnu da odskoči u stranu i izbjegne Jevrejinov 
udarac i tako nemilice tresnu glavom o zid. Zadrža jauk, 
ugrizavši se za jezik, jer nije smio otkriti gdje je, ako 
je onaj gad već izvukao nož, ali se taj junački napor 
pokaza nepotrebnim jer ga onaj gad potapša po slabini 
i pokaza da ga slijedi. 

— Samo polahko, gospodaru — šaputao je Jevrejin 
— pazi da se o nešto ne udariš i pazi da nas ne čuju. 
Dolje su oni, pod nama, svi. 


— Na vrijeme si se sjetio da me upozoriš — odbrusi 
Sulejman, stežući oči od bola i bubnjanja u glavi — već 
sam udario i to krvnički. 

— Vidio sam, ali šta ću, jadan, nis 
si poskakivo. Nisi, doduše, ni ti kriv, nije za tvoje go- 
spodstvo da se vuče po sirotinjskim tavanima, ali šta 
ćeš, potreba nas na svašta navede. 


am ja kriv što 

— Sta to pričaš? — upita Sulejman kojem su se oči 
već navikle na manjak svjetla, tako da je vidio čistu i 
urednu prostoriju punu jastuka, ne razumijevajući zašto 
je Jevrejin naziva sirotinjskim tavanom. 

— Ništa, ništa, nemoj se ti brinuti, mnogo sam ih 
ja vodao po svom tavanu pa niko za to ne zna. Iz prvih 
kuća ih je bilo, svakakvih se želja javi kad ljudi dobro 
žive, čak ih je najviše bilo iz dobrih kuća. I svi su bili, 
kao i ti, nosaći, ribari, sirotinja. Neka, i treba tako. 

— Ne vjeruješ, znači, da sam ja nosač? 

— Viđao sam ja nosača, milosti tvoja, vidio sam 
ih mnogo više nego što mi srce traži. Evo ti ovaj jastuk 
da ti bude mekše, oni su dolje, ispod ovog otvora. Ne 
boj se, neće te vidjeti ako se ti ne potrudiš. 

— Dobro, idi sad — prošapta Sulejman naginjući se 
nad otvor. 

— Idem, ne bih ja gledao, nije to za mene. Treba 
li ti još nešto? Hrane kakve ili pića da dušu okrijepiš 
i srcu da olakšaš malo? 

Sulejman rukom mahnu Jevrejinu da se udalji i na- 
dvi se nad otvor probijen ukoso u stropu sobe. Na ležaju, 
tačno pod njim tako da ih je mogao vidjeti tek kad 
uvrne pogled prema nosu, bili su Tauhidi i jedna de- 
beljuškasta žena, možda ne najpoželjnija među ženama, 
ali sigurno ni sirotica koju bi onaj gad držao iz samilosti. 
Žena je savila noge u koljenima i donji dio tijela oslonila 
na listove a gornji na laktove, tako da je izgledala kao 
neka zvijerka koja se odmara ili se potajno sprema da 
skoči. Tauhidi se desnom nadlakticom naslonio na nje- 
zina leđa, podupirući dlanom i podlakticom te ruke gla- 
vu, a lijevom rukom je lupkao ženu po stražnjici kao 
da time daje takt svom govoru. Ipak se ovdje ima šta 
vidjeti, pomisli Sulejman, vrijedi dinara ovako slavan 
položaj za koji ne znaš je li manje podesan za razgovor 
s voljenom ili za ljubav. A onda se sabra na to da sluša. 

— Nema više prave ljubavi — govorio je Tauhidi 
tužno, kao da je lično skrivio tu žalosnu pojavu — valjda 
zato što nema više pravih žena sposobnih da izazovu 
takvu ljubav, niti pravih ljudi spremnih da je nose, 0s- 
jećaju je i služe joj. A kako je to nekad bilo, čovječe! 
Kako se u pustinji nekad borilo za ljubav, kako se bo- 
lovalo od nje i kako se radosno umiralo za nju. A po- 
gledaj sad ono što živi u pustinji. Ono je sposobno da 
napadne usamljenog putnika i da ukrade nekome stoku, 
ni za šta drugo ga nije Bog dao. A za ljubav ono niti 
je čulo, niti je za nju sposobno, niti bi je poželjelo. 

— Nema, pa šta ćeš, naše je da trpimo — uzdahnu 
žena koju je Jevrejin zvao Sadžida. 

— I treba, mi nismo sposobni za ljubav i zato mo- 
ramo trpjeti. Mi nismo do nje dorasli — presudi Tauhidi 
i ušuti gledajući ravno preda se, vjerovatno u završetak 
ženine kičme. — Jesam li ti ja nekad govorio o jedinoj 
ženi sposobnoj za ljubav koju sam poznavao? Onoj koja 
je zasluživala ljubav, koja je znala da je izazove i da 
je nosi kako treba? 

— Nisi nikad, mili moj. Pričaj mi, molim te, baš 
bih voljela slušati. 

— Lažeš, Rabija, mnogo sam ti puta pričao ali ću 
ti opet pričati. Samo to ti i mogu pričati, to je jedino 
što nekoj ženi mogu govoriti s razlogom. 

— Ona se isto zvaše Rabija, ako se dobro sjećam? 


— Nemoj se ponašati ko da sam lud. Ti se ne zoveš 
Rabija, ali te ja tako zovem jer je to nevažno i jer ti 
samo tada mogu govoriti o ljubavi, mogu biti iskren i 
mogu msliti da te volim. Ti bi mogla biti ona ako bi 
se sabrala na to i tada bih te ja zaista volio i išli bismo 
zajedno svijetom, do kraja. Ali ni to nije važno. 

— Važno je — uzviknu žena i sjedne. — htjela bih 
da budem ona i da me voliš, to je jako važno. Ali bi 
mi morao objasniti kako da to bude. 

— Jasno je to i jednostavno, mila moja, to ti je 
kao s brojevima. Svi se oni prave pukim dodavanjem 
ili oduzimanjem jedinice koja im je svima u osnovi i 
svima nalik, a da sama pri tome nije broj kao drugi. 
Tako je Milosrdni u osnovi svega postojanja, ali sam 
nije to postojanje i ne postoji na ovaj način. On je nama 
bliži od naše vratne žile, što znači da je u nama i da 
smo mi dobili nešto od Njega. Mi smo znači kao broj, 
s više ili manje jedinica u sebi, ali su sve jedinice iste 
i to je ono što je važno. Nećeš mi valjda reći da se 
jedan Njegov dio razlikuje od drugog ako je On jedan 
i jedno?! — prijeteći povika Tauhidi, kad se sjetio da 
bi žena mogla dovesti u pitanje to što on govori i do 
čega mu je, izgleda, jako stalo. 

— Neću, neću, ni na um mi nije palo — razočarana 
odgovori žena i vrati se u raniji položaj, smiješan koliko 
i neugodan, ali njoj zbog nečega prirodan. Tauhidi se, 
međutim, ne nasloni na nju kao ranije, nego ostade sjede- 
ći kao da mu je u tom položaju lakše govoriti o bro- 
jevima. 

— Mi smo, znači, svi isti kao što su i brojevi isti, 
samo s više ili s manje jedinica. Zato svaki od nas može 
postati bilo ko, samo ga treba upoznati i izjednačiti se 
s njim po mjeri onog Jednoga koju sadrži ili, da ti bude 
jasnije, po broju jedinica koje on ima kad ga vidimo 
kao broj. Zato i ti možeš biti Rabija ako se sva sabereš 
na to da je upoznaš, kao što ja mogu i hoću biti Gazvan, 
pa ustvari ponekad već jesam. Je li tako, mila moja? 


- Jeste, jeste, znaš i sam da ću se truditi. De mi 
sad pričaj o njoj, živ bio, mnogo je ljepše nego da ovako 
razgovaramo i dangubimo. 

— Onajje kćerka mog strica kod kojeg sam odrastao. 
Kad sam ja bio mladić od svojih dvanaest godina, ostali 
smo mu samo nas dvoje i ja sam mogao poželjeti, kao 
muško dijete, da budem važniji od nje, ali nam je svima, 
pogotovo meni, jedino moguće bilo da prema njoj budem 
kao neko slušče. Bila je lijepa, ali nije stvar u tome, 
viđali su ljudi žena za koje su mogli pomisliti da su i 
ljepše. Ona je znala izazvati ljubav, znala je primati 
izraze ljubavi i divljenja bolje nego iko među ljudima, 
znala je da je čudo i znala je to biti pa je sve zakone 
i sve zabrane mjerila prema svojim željama. Ona se 
pokrivala samo kad ide vani, da joj sunce ne potamni 
kožu, u dvanaestoj godini ona je još sjedila s nama i 
ne pomišljajući da se pokrije pred gostima ili da se uk- 
loni u svoj dio kuće. "Moja je ljepota Božiji dar", odgo- 
vorila je ocu svog budućeg muža, "i nije moje da je 
sakrivam. Zar je čovjekovo da krije Božije davanje, ja- 
dan ti ne bio?! Što ne sakriješ palmu, što ne pokriješ 
mjesec, što riječne vode ne prekriješ zastorom? Sve to 
raduje ljudsko srce, sve to zbunjuje oči svojom ljepotom, 
a ti bi samo mene siroticu pokrio." 

Svi smo znali da nije tako kako ona govori, znali 
smo da krivo čini i da ne smije biti među nama otkrivena, 
a bilo nam je drago što je tu, što je otkrivena i što tako 
govori. Bilo je drago čak i starome koji joj nije ni prigo- 
vorio ozbiljno nego zato što je red ili čak samo zato 
da se našali jer se njoj ne može i ne smije prigovarati. 
Tako je počela izlaziti na glas sa svoje ljepote i pameti 
i tako nam je navratila u kuću rijeku gostiju, jer su svi 
koji drže do sebe mislili da je moraju Vidjeti i dobiti. 
Ona nije morala izići iz kuće da bi stalno bila u pro- 
branom društvu i da bi vidjela sve što vrijedi vidjeti u 
cijelom kraju. Objedi, gozbe i zabave nastavljali su se 


jedno na drugo i trajali po cijeli dan svaki dan. A to 
je koštalo. 

Mi nismo bili bogati, ali stric nije ni pomišljao da 
joj bilo šta prigovori. Samo je jednom njegova druga 
žena meni rekla da je zabrinut i sve umorniji jer se ono 
imanja topi a nas dvojica ne uspijevamo zaraditi ni za 
porodicu a kamoli za onolike goste, pa sam ja to prigo- 
vorio Rabiji i postigao da je vidim bijesnu, možda jedini 
među ljudima. 


Nisam ja njoj prigovorio zato što bih mislio da ona 
na nešto nema pravo, nego zato što sam bio bijesan i 
gorak pa se htio osvetiti i njoj i sebi. Te večeri je kod 
nje na zabavu došao neki magarac iz Damaska, Abu- 
-Kasim se zvao, koji se neobično ponosio svojim maj- 
munom. Majmuna je zvao Džahiz i hvalio se da ga je 
lično naučio da pije, pa je sve vrijeme tjerao Jadnog 
majmuna da pije, a ostale majmune da se smiju i uživaju 
kao da vide čudo neviđeno. Podnio bih ja to što se oni 
smiju i uživaju, podnio bih da majmun ispija moj trud 
njima na veselje, podnio bih i njušku onog iz Damaska, 
natečenu od debljine i zaista odvratnu, ali nisam mogao 
podnijeti da se Rabija onoliko oduševljava majmunom, 
da razdragano vrišti gledajući kako se sirota živina mršti 
nakon što ispije rakiju i onda ga ljubi kao da joj je rod 
rođeni. Ne može ona to raditi, to nije zabava Za nju i 
nije njezino da se tako ponaša, pa valjda zato nisam 
mogao podnijeti sve to. 


Kad su se gosti razišli, Rabija je pošla spavati i 
rukom mi pokazala da za njom ponesem ćup s nabidhom 
po čijem se mirisu vidjelo da je dobro uzavrio, da je 
star i dovoljno jak da skrene razum i starijem i jačem 
od Rabije. Ni to mi nije bilo pravo i to se osjećanje 
slilo u jedno sa ranijim ogorčenjem pa su me, tako uje- 
dinjeni, preplavili takvim bijesom na Rabiju i na sebe, 
na majmuna i pogotovo na onoga natečenog glupana, 
da sam svom snagom udario nogom u zid da ne bih 
presvisnuo. Dok sam skakutao na lijevoj nozi, Rabija 

se okrenula i s nevoljkim osmijehom rekla da je on 
bolji. 

— Kako je bolji? 

— Majmun. Mnogo je sipmatičniji i smješniji — od- 
govorila je Rabija bez veselja i odsutno, kao da joj nije 
ni do majmuna, ni do mene, ni do nje same. 

— Koji majmun? Bilo ih je najmanje dvojica i ne 
zna se kojem si se više radovala. 

— Pusti, molim te — odmahne Rabija i krene. Tada 
više nisam mogao izdržati. Skočio sam za njom, stao 
na desnu nogu i pao na ćup s njezinim pićem koji se 
razbio i smočio me kao budalu, ali sam se odmah po- 
digao, ustremio se na nju kao lav i rekao joj sve što 
mi je bilo na srcu, ne štedeći ni nju ni sebe, iako mi 
je više od svega trabalo da zavijam od bola, bijesa i 
ogorčenja. " 

— Lahko ću ja pustiti njih — rekao sam joj — samo 
nek oni puste mene. Tvoj otac i ja radimo koliko mo- 
žemo, a oni sve pojedoše, raznesoše, kuću rasturiše i 
tvoj miraz popiše. Šta ćeš ti sutra bez miraza? 

— Ostavi to, Hajjane, ja sam svoj miraz — umorno 
me je zamolila Rabija i pokazala na moje odijelo. — 
Hajde, suši se, nije važno za piće. 

— Nije za piće ali jeste za hranu — uporno sam 
nastavljao, da izlijem srce. — Šta ćemo mi sutra jesti 
ako oni nastave ovako? Ne možemo stric i ja nahraniti 
sve besposlenjake koji bi da se zabavljaju s tobom. 

Sada me ostavi na miru, a od sada nećete hraniti 
nikoga nego će vas hranili samim čuđesima koja ću ja 
za vas izmišljati — prosiktala je Rabija, istranula ruku 
i otišla drhteći od bijesa i još nečega šlo nikad nisam 
razumio. 

Gozbe su se nastavile i postale još mnogo lude, 
samo što su sada hranu i piće donosili oni koji su dolazili 
da se dive Rabiji i slušaju je, Ona je određivala šta će 

se donositi, a oni su donosili toliko toga da bi svega 
bilo u obilju za tri kuće jednake našoj ili još veće. A 
to što je ona izmišljala ne bi čovjeku na um palo ni u 
napadu najluđe obijesti, kao da se u nju uselio neki zli 
džin pa joj pomaže da smišlja i zahtijeva neviđene stvari. 
Odredila je da joj donose ptice kljukane nerazbijenim 
orasima, bademima i mlijekom, i teško onome ko bi 
donio drugačije hranjenu pticu. Ona je na neki svoj način 
znala to prepoznati po ukusu mesa, iako nikad ranije 
ništa slično nije jela, pa je jednom jadniku zabranila 
da joj izlazi na oči kad joj je donio prepelicu drugačijeg 
ukusa. Zaklinjao se da ju je hranio svojom rukom, ne 
doduše onako kako je ona odredila, ali zato mnogo bolje 
— šećerom, krvlju mlade stoke 1 sitno sjeckanim ribljim 
mesom, ali to nije umanjilo Rabijin bijes. Samo je rekla 
da ona dovoljno dobro zna šta je za nju bolje i ponovila 
da joj više ne izlazi na oči, jer bi mogao ostati bez 
svojih. 

Ničim ona nije pokazivala da pamti onaj naš razgo- 
vor i ponašala se kao da ga nije bilo, ali mi se čini da 
je to njezino Zlo u nju ušlo baš one noći. Nikad prije 
ona nije pokazivala ništa osim vedrine, ljepote, bistrog 
uma i neviđene ljupkosti, a od onog našeg razgovora 
pojavila se neka opačina, sklonost pretjerivanju svih vr- 
sta i nekakva bijesna potreba da nešto dokaže. Ona je 
uvijek htjela da je svi vole i zato je prema svima poka- 
zivala ljubav ili bar sklonost, a sada je znala biti netrpe- 
ljiva, okrutna i Zla preko svake mjere, i to uvijek prema 
dobrim ljudima kao da su je oni ispunjavali bijesom. 
Tako je jednog starog Perzijanca, koji je bio na pro- 
putovanju pa ostao mjesecima opčinjen njome, natjerala 
da sjedne na košaru s jajima i kvoca, ne bi li time na- 
smijao njezino društvo u kojem nije bilo jednog čovjeka 
dostojnog poštovanja, Nisam se usudio pitati o tome, 
ali bih se smio zakleti da ga je ismijala samo zato što 

joj je iskazivao poštovanje i molio je da pođe s njim 
u Sidžistan kao njegova žena, ili kao kćerka, ili kako 
god hoće, samo neka pođe i učini mu podnošljivim ovo 
života što mu je ostalo. Njezin bijes je tražio da ga 
zbog toga ismije, da ga natjera na majmunisanje za za- 
bavu onim majmunima što su se skupili oko nje i što 
su je poštovali koliko i mene ili koliko crknutog psa. 
Njezin bijes tražio, a on jadan učinio kao da se tome 
raduje, ali je nakon toga nestao i više se nije ni javio 
ni pojavio. 

Znalo je biti dobrih, smiješnih i lijepih događaja u 
njezinim bijesnim igrama. Tako je jednog našeg trgovca, 
prebogatog ali ograničenog čovjeka, koji je slao nevi- 
đene darove a dosta rijetko i dosta bahato se pojavljivao, 
očekujući valjda zahvalnost, divljenje ili nešto slično, 
pozvala jednom da dođe bez darova i bez pripreme, 
onakav kakav se zatekne. Poslala je po njega kad se 
društvo tek počelo skupljati, posebno naglasivši da dođe 
odmah i baš onakav kakav se zatekne, a on se pojavio 
kad je zabava već bila odmakla, namirisan i uređen, s 
velikim smotkom svile za Rabiju. Praveći se da je razdra- 
gana zbog njegovog dolaska, Rabija ga je posadila uvrh 
sobe, zatražila od prisutnih da mu izraze poštovanje, a 
onda izjavila da će mu sada sjesti u krilo i poigrati se 
s njim jer je neodoljiv i jer ona više ne može suspregnuti 
želju. Stvarno je došla do njega i stvarno mu je sjela 
u krilo, ali se istog trenutka uz nju našao rob sa zdjelom 
punom vode u kojoj je ona, smijući se od srca, oprala 
trgovčevu bradu. 

— Bože mili, koje je ovo čudo!? — uzvikivala je 
nakon toga stojeći nasred sobe i kriveći se kao da je 
zapanjena. — Ti si me varao, a ja se jadna zaljubila, ti 
si bojio bradu, a ja mislila da si mlad i lijep pa uzdisala 
za tobom vrteći se noću u postelji po cijelu besanu noć. 

Bilo je smiješno i strašno. Stajala je pred nama 
onako otkrivena, lijepa i bezumna, kriveći se da se bolje 
pokaže, a mi smo buljili, smijali se i drhtali. Svima 
nam je trgovac bio smiješan i svi smo se radovali nje- 
govoj sudbini, ali smo i drhtali zbog njega jer smo svi 
bili on. Voljeli smo je onako lijepu i onako surovo poka- 
zanu, žudjeli je i umirali za njom, drhtali od žudnje i 
od straha, jer smo znali da će svaki od nas biti trgovac 
pokaže li joj da mu je važna i poželi li učiniti joj nešto 
lijepo. I, zbog tog straha, voljeli smo je još više i bili 
još spremniji trpjeti od nje. 

— Znaš li, teško tebi, da je zabranjeno bojiti bradu? 
Znaš li da je to prevara i da te ja sad moram prijaviti 
emiru straže? A kako ću, jadna, kad te volim?! Evo i 
sad mi se, s ovom šarenom bradom, toliko sviđaš da 
mi opet nema sna, sirotici zaljubljenoj. I otkud ti samo 
luda misao da kriješ sijede kad si mi ovako sivkast još 
ljepši — govorila je Rabija povlačeći se prema vratima 
pa sjela na pod naslonivši se na dovratak i pruživši noge 
po podu. 


Svi smo šutjeli. Neki bi se od nas na časak nasmijao, 
ali bi odmah ušutio kad bi čuo kako zvuči njegov vlastiti 
smijeh u tišini ove vrste. Rabija je, kad je sjela, prestala 
izigravati skršenu siroticu i namjestila se da lijepo izgle- 
da pogledima koji su ležali na njoj, a trgovac je, kao 
da se ništa nije dogodilo, nepomično sjedio i buljio u 
nju kao i svi mi. Je li njegova samoljubiva glupost bila 
tolika da mu se činila nemogućom situacija u kojoj bi 
on bio smiješan ili je i njemu bilo prirodno da ga ona 
ismije, kao što bi bilo svakome od nas, tako da nije 
mogao osjetiti da se dogodilo bilo šta ružno, nije mogao 
osjetiti ili pomisliti da ima razlog za bijes, pobunu ili 
osvetu? Bio je isti kao mi, kao bilo ko od nas, jer nas 
je sve koji smo se u toj sobi okupili, ujedinjavalo i 
izjednačavalo osjećanje da Rabija ima pravo i da može. 

Bili smo ovisni o njezinom ludilu i po tome smo bili 
isti, ma šta se nekom od nas događalo i ma šta neko 
od nas činio da se izdvoji. 

— Dobro, da se dogovorimo — javi se Rabija glasom 
kakvim se po mome mišljenju sklapaju trgovački po- 
slovi, a onda ustade i nastavi naslonjena na zid pored 
vrata. — Neću te prijaviti za bojenje brade i niko te odav- 
de neće prijaviti. Svima ovdje zabranjujem da ikada više 
spomenu ovaj događaj, a i ja ću ga zaboraviti ako mi 
to moja ljubav i tvoja ljepota dopuste. Ali treba nečim 
platiti šutnju, lijepi moj sjedobradi, ni tvoja ljepota nije 
dovoljna da nam svima nadoknadi šutnju. 

— Kaži, ja je mogu platiti, sve što želiš ja ću platiti 
— progovori trgovac prvi put od ulaska ovamo. 

— Mi ćemo šutjeti kao ribe i biti kao ribe, jezici 
će nam, znači, biti riblji, je li tako — upita pokrenuvši 
tijelo prema trgovcu, a onda nastavi jer odgovor nije 
ni očekivala. — Zato ćeš donijeti ribljih jezika dovoljno 
da se napravi objed za mene, za ovog mog hranitelja 
i za tebe ako hoćeš. Čula sam da je to ukusno i dobro, 
da su ranije ljudi često jeli takve stvari i da su zato 
bili u svemu bolji od nas. A i da nisu stari jeli, mi 
bismo morali, jer se slaže uz šutnju a i uz mene. Ili ti 
ne misliš tako, lijepi moj? 

Ne znam zašto je mene umij 
me je prejako pogodila šala s tr 
onog našeg sukoba koji smo do sad svakako mogli zabo- 
raviti, a najprije zato što je njezinoj ćudljivosti u tom 
trenutku tako došlo. U svakom slučaju, meni je taj čas 
sinulo da tako više ne ide i da se bez obzira na njezine 
razloge sve to mora zaustaviti i okrenuti u drugom smje- 


ru. Zato sam odlučio, zato se u tom trenutku za mene 


odlučilo, da na konačnu kušnju stavim | nju i svoju 


ljubav i da tako učinim koliko mogu za njezin spas i 
za spas svoje duše. 


ešala, možda zato što 
govcem, možda zbog 

Odlučio sam se da na jednome mjestu stojim deset 
dana izložen suncu. Ako uspijem da u tih deset dana 
ni na jedan trenutak ne izgubim iz unutrašnjeg oka njezin 
lik, ako u svakom času u tih deset dana budem osjećao 
radost pri pomisli da to činim za nju i ako svaki put 
budem zahvalan što mogu s radošću to činiti za nekoga 
za koga bih i sve drugo činio upravo tako, ja je volim 
i sve je u redu. Tada ću joj reći šta sam učinio i reći 
ću joj da mogu tako sve dane koji su mi preostali i 
pitati je izaziva li to njezin bijes i želju da me povrijedi, 
kao što izazivaju drugi izrazi pažnje i divljenja. Računao 
sam da je to mora slomiti, da to ne može primiti kao 
poklon, kao lijepu riječ, kao izjavu ljubavi i poštovanja 
— s bijesom i sa prigušenom mržnjom. Ovo će je sigurno 
ganuti i opet će postati dobra i vedra kao prije, a ja ću 
se s njom oženiti i sve će biti dobro. Pa i ako nekad 
iskoči njezin bijes, ja ću znati kako da ga otrpim jer 
je volim i jer za nju mogu odstajati deset dana na vrelom 
suncu. Sve ću joj reći i njezino će se srce opet otvoriti 
prema dobroti i sve će biti u redu. 


Ali nisam izdržao deset dana. Sedmog dana sam 
je, nakon odlaska gostiju, pitao primjećuje li ona išta 
na meni, a ona mi je odgovorila: "Kako ne." Tada sam 
joj sve ispričao i dugo sam joj govorio o tome koliko 
je strašno što dobrota, ljubav i pažnja vrijeđaju njezino 
srce i upozorio sam je da je njoj već četrnaest godina 
a još je neudata i pet godina vjerena, a meni osamnaest 
i još sam zbog nje neoženjen, i ubjeđivao sam je da će 
sve biti dobro i prelijepo ako uspije razumjeti sve što 
joj govorim, a govorim joj samo ono što je istina. 

— Mali znakovi dobrote tebe su ljutili — rekao sam 
na kraju — veliki znakovi ljubavi tebi su bili malo jer 
nisu dovodili u pitanje onoga ko ih daje, pa su ti zato 
možda bili jadni i navodili te na bijes. Ovo sada je ko- 
načni znak jer dalje od ovoga čovjek ne može ići prema 

drugome. Ako na ovo ne pristaneš, ti si osuđena da 
živiš protiv dobrote i ljubavi, a znaš valjda i sama šta 
bi to bilo. 

— Zato si ti tako potamnio — zaključi ona iz čitave 
moje priče toliko, pa krenu prema svojem dijelu kuće. 

— Čekaj, nisam ti sve ovo zato pričao — povikah 
da je zaustavim, ne znajući pravo da li bih više volio 
da stane ili da produži jer sam se jako bojao nastavka. 

— Kaži — okrenu se ona i stade ne pokazujući ni- 
kakvo iščekivanje. 

— Ja te, ženska glavo, volim i hoću da se oženim 
s tobom, zato se ovako borim za tebe. 


Na to nije odgovorila, samo je stajala zbunjena i 
začuđena. Kunem se svim na svijetu da je bila začuđena 
preko svake mjere, a čuđenje je: pokazala samo time 
što je malo raširila oči. Nije se naljutila, nije se obra- 
dovala, nije se uvrijedila, nije pokazala da se to što sam 
rekao na bilo koji način tiče nje. Samo se začudila, i 


to se začudila onako kako bi se čudila rijeci koja teče 
uzbrdo. 


— Vidiš kako sunce isuši kožu — rekla je kad se 
potpuno pribrala. — Trebalo bi nešto učiniti. 


I otišla je. Bilo mi je drago što ode, bilo mi je u 
redu što tako ode, a nikad u životu nisam bio tako Zgro- 
mljen. Ona se, čovječe, samo začudila. Nema više lju- 
bavi i nema više pravih ljudi, kažem ti. 


_ — Zar ona nije prava, mili gospodaru? — upita žena 
koju je Jevrejin zvao Sadžida, a Tauhidi je, zbog sebe, 
nazivao Rabijom. — Meni je divna i baš prava. 


— Eno je kako služi drugim ženama svog muža, 
bez djece, bez snage i bez ponosa. Nismo mi više tako 
građeni da možemo podnijeti veliku ljubav i veliku sna- 
gu, valjda smo od loše građe. Pomislio bi čovjek da je 
njezin ponos velik, kao kod onih nekadašnjih ljudi, a 

ona se sasula u hrpicu da to više ne možeš gledati. Ne 
znam. 

= Sta će Joj više ponos? Imala je ljubav, takvu lju- 
bav, čovječe. 

— Kakvu? 

— Tvoju, vašu. 

— Nisam izdržao deset dana, rekoh li ti. Tugo moja. 


Na Sulejmana se od Tauhidijeve priče nataložila 
mrzovolja koja mu se činila gušćom 1 prljavijom od 
nosačke opreme koju čitav dan vuče na sebi, iako je 
ne zna nositi. Jastukom koji mu je Jevrejin podmetnuo 
pod lakat prekrio je otvor kroz koji je slušao i gledao, 
osjetivši da će viknuti ili napraviti neku drugu glupost 
nastavi li slušati to bezumlje, toliko smiješno i toliko 
žalosno u isti mah. Uspravio se i sjeo, pa ponovo vidio 
niz istih ovakvih jastuka postavljenih vjerovatno pored 
istih ovakvih otvora koji se ne vide, pa u sebi, nevidljivo, 
rukom zaprijetio Jevrejinu koji je sasvim sigurno nevi- 
đen podlac kad može od ljudi raditi ovako nešto. Krenuo 
je prema izlazu da Jevrejina odmah uhvati i u tvrđavi 
prepusti Bakiru i normalnom postupku, ali se, čim je 
dospio s one strane kože kojom se ulaz zatvara, sjetio 
da je on ovdje nosač a ne pomoćnik emira straže, da 
jedino on može posvjedočiti šta Jevrejin radi od ljudi 
i da je on lično tražio da Jevrejin od njega to uradi, 
dajući mu za to čitav dinar. Sve je to pomislio u jednom 
trenutku i u istom trenutku pomislio da se ne radi o 
tome što on sebi govori, nego o tome što se s ove strane 
one kože misli i osjeća sasvim drugačije nego s one. 
Možda Jevrejina treba kazniti što od ljudi pravi podlace, 
ali oni to traže od njega i dobro mu za to plaćaju, neki 

čak i previše — ako su pomoćnici emira straže. Mi smo, 
znači, podlaci, a ona nakaza naplaćuje da nam to pokaže. 
Što veći podlac, to on više naplati, a ako je istovremeno 
veliki podlac i budala, on mu naplati čitav dinar. 

Krenuo je prema gradu postiđen, oblijepljen svojom 
mrzovoljom i okićen nosačkom opremom koju je sada 
osjećao kao rogove ili kao rep. Onaj podlac je odmah 
vidio da on nije nosač i odmah je znao da se u njegovu 
rupu zavukao radi nepriličnih poslova, kao da mu se 
na licu čita kakav je pokvarenjak i neurednik. A on se, 
budala, jutros ponosio svojim preobražajem i srećom 
koja mu se konačno ukazala, a posebno čvrstinom svog 
karaktera koja mu je, evo, dala da izdrži u uhođenju i 
pored svih poraza i muka. Jedino onaj budalasti Tauhidi 
nije vidio kako se nosaču što klipše za njim njuška gad- 
ljivo krivi od opreme namočene znojem, a i on nije 
vidio samo Zato što inače ne vidi ništa osim svojih utva- 
ra. Ili je vidio, pa ga namjerno vuče po ovakvim rupama 
da mu pokaže kako izgleda život marljivog pomoćnika 
kad se poduhvati posla oko velike zavjere. 

Vuče ga i smije mu se, kao što je i red, jer se 
budala nakitila oznojenim krpama i vjeruje da je dobila 
nosačku dušu i da se preobrazila, ako ne u nosača, onda 
bar u njegovog brata rođenog. Posebno je tražio pravo 
nosačko odijelo i zabranio da ga operu, ma koliko mu 
se gadilo navući ga na sebe. Sada je kao posebno duboku 
uvredu doživljavao način na koji mu je ona nakaza rekla 
da mu maska nije uspjela, onako uzgred i možda po- 
drugljivo, a sasvim sigurno kao nešto što bi trebalo biti 
jasno i budali. On se, budala, jutros htio rasprsnuti od 
ponosa što tako smrdi teškim znojem, što oko sebe vuče 
pravi oblak turobnog zadaha, vjerujući da je to samo 
za sebe dovoljno da maska bude dobra i uvjerljiva. Kao 
da ljudi ništa drugo i ne rade nego idu okolo i njuše 
nosače. Nije stvar u zadahu nego u nečemu što on ne 

zna i čega se sigurno ne bi na vrijeme sjetio ni kad bi 
znao, jer je budala i podlac. Ide on, usmrđen kao nosač, 
prati čovjeka u ovakvu rupu ne bi li doznao nešto o 
Iskrenoj braći!? Da je deset puta luđi, ne bi Tauhidi na 
ovakvom mjestu govorio o tim stvarima, pogotovo ne 
bi govorio onoj sirotici koju je čas prije platio onom 
gadu. On je to znao, on je to morao znati čim je provirio 
kroz otvor i vidio s kim je Tauhidi u sobi, ali je slušao 
i gledao mučni i smiješni obred koji se njega ne tiče, 
slušao 1 gledao kao svaki podlac, a sada sebe ubjeđuje 
da je mrzovoljan zbog odjeće usmrđene tuđim znojem. 
Možda je zbog toga, ali je sigurno i zbog osjećanja svoje 
podlosti, a još sigurnije zbog čudne i mučne priče koju 
Tauhidi vjerovatno već godinama ponavlja u ovom istom 
obliku, od riječi do riječi ovako, možda čak ovim tonom 
i ovoliko jakim uzvicima na ovim istim mjestima, kao 
nekakvu zakletvu ili kao znak za prepoznavanje samoga 
sebe. Mučno, smiješno 1 strašno. 

Sulejman se, i ne primijetivši to, počeo baviti Tau- 
hidijevom pričom kao da se ona zavukla između njega 
i svega onoga neugodnog što je na njega naleglo, od 
smrdljive odjeće i mrzovolje do osjećanja da je podlac 
i teškog stida što je saslušao tuđu sramotnu ispovijest. 
Jesu li se njih dvoje voljeli ili se nisu voljeli? — Je li 
se među njima dogodio jedan od onih nesporazuma, čes- 
tih u ovakvim vremenima, koji ljude beznadežno odva- 
jaju jednog od drugog ili je sve to od samog početka 
bilo onakvo kakvo je ispalo na kraju — smiješno i bezna- 
dežno, jadno i jezivo? 

Tauhidi je, naravno, budala jer se ne pokazuje ljubav 
tako da staneš na sunce. Po tome bi on sada trebao 
progutati živu ribu i time svoju ženu osloboditi osjećanja 
da je zanemaruje. Ne ide to, ne radi se tu o živoj ribi 
ili bilo kakvoj drugoj žrtvi. Radi se o tome da ona već 
beskrajno dugo u istoj sobi ponavlja iste riječi i da se 

od tog ponavljanja već davno umorila ona, a pogotovo 
on. Može on gutati ribe i lavove, može stajati na suncu 
i na mjesecu dok se ne okameni, među njima se neće 
promijeniti ništa, jer njegova žena u njemu izaziva samo 
tužno osjećanje da bi sve bilo isto i kad on ne bi bio 
tu. Radi se o tome da se njegova ličnost ne sabire više 
oko nje, valjda zato što se njezina ne sabire više oko 
njega, pa je on ne uspijeva vidjeti kako valja. Uvijek 
joj se lice rasplinjava i pretapa se s licem njezinog oca, 
njegovog emira ili s licem neke žene koju je nakada 
gledao i koje se više ne uspijeva sjetiti. Njih dvoje su 
valjda umorni, a umora se nećeš osloboditi tako što ćeš 
se posaditi na sunce. Al-Nadim spominje spise koji po- 
dučavaju porobljavanju volje, gutanju mača i žvakanju 
stakla, pa je i on, ako je znao raditi i radio sve to, 
sigurno stajao u neko doba pred svojom ženom i pitao 
se što će on tu. Pa doveo drugu ženu i onda se dvostruko 
pitao. O umoru se radi, radi se o mogućnosti da se jasno 
vidi oblik nečijeg lica, a ne o vašarskim vještinama i 
junačkim djelima. 

"Dobro je emir govorio", pomisli Sulejman pro- 
lazeći kroz južnu kapiju i skrećući prema tvrđavi. Su- 
tradan nakon onog razgovora s Tauhidijem razgovarali 
su njih dvojica, a počeli su Sulejmanovim pitanjem šta 
emir misli o svemu. 

— Nije on lud — odmah je odlučio emir — bilo bi 
u isti mah i malo i mnogo reći da je on lud, jer on je 
otišao dalje od ludila a ipak nije lud. Sigurno je da se 
ne pretvara i da ne laže, on vjeruje ono što govori i 
radi ono što kaže, ali je mimo toga normalan i uredan 
čovjek. 

— Mislim da njemu ipak treba stati ukraj, nije mi 
baš u redu to što on govori. 

— S njim ti je kao i sa svim drugim ljudima — 
uzdahnu emir — možeš ga goniti ako ti je do toga, jer 

sigurno nije baš potpuno u redu, a možeš ga pustiti ako 
ti se ne goni, jer ipak ništa ozbiljno ne radi. 

— Njegove misli nisu tako potpuno bezopasne. Mi 
dobro znamo šta je s dušama umrlih, a on se našao da 
ih doziva i vraća u ovaj svijet, pa o tome pripovijeda 
okolo. Možeš misliti kako je tek s njegovom iskrenom 
braćom. 

— To je njegov posao, moj Sulejmane. Svi mudraci 
i ti što pišu u ovom su svijetu radi toga da stvaraju 
zbrku, kao što smo mi ovdje da stvaramo red. Zato sam 
ti ja jednom i govorio, ako se sjećaš, da je od svih 
poslova ovdje naš najvažniji i najviše od ovog svijeta, 
a ti se smijao i mislio da zbijam šale. Pogledaj ti nešto 
napisano. Vidiš jednu izuvijanu liniju, vidiš neke tačke 
i crtice, gledaš to i kao da unutrašnjim uhom čuješ glas 
koji ti govori te napisane riječi, recimo glas onoga koji 
je to zabilježio. Eto ti odmah zbrke: on je odsutan, glasa 
nigdje i riječi nigdje, a ti neki glas kao da čuješ i riječi 
su ti tu. Tu je glas i tu su riječi, samo ne idu preko 
ovoga nego preko unutrašnjeg uha, ravno u njega. Kao 
da ti on odsutan govori, a ti ponavljaš njegove riječi. 
Već ti je samo pisanje, znači, zbrka jer glas odsutnog 
čovjeka čini vidljivim. Pa onda pogledaj čime se ono 
bavi i o čemu piše, brate moj slatki. Neće on govoriti 
o tebi i o meni, o onima koje vidi i čuje, nego o nekim 
davnim ljudima ili čak o ljudima koji nikad nisu ni živje- 
li, ili će te podučavati šta brojevi mogu, ili će nešto 
mudrovati o džinima i njihovim navikama, iako nikad 
nije sreo niti vidio džina. Može neko misliti da su oni 
budale ili prevaranti, a ja mislim da je to naprosto njihov 
posao. Oni iz nevidljivog svijeta dovlače ovamo neke 
odsutne ljude, kao što ti, na primjer, kad čitaš iz od- 
sutnosti dovlačiš njihov glas i recimo njih, cijele. Ne 
znam, doduše, čemu to služi, ali računam da za nešto 
treba čim se događa. Jedino mislim da smo mi mnogo 

važniji od njih jer mi čuvamo i uređujemo ovaj svijet, 
a oni u njega dovlače dijelove nekih nevidljivih svjetova 
i trude se da se ovaj naš pobrka s tim njihovim svje- 
tovima. Mi ovaj naš branimo od njih i zato je dobro 
što smo u ovom svijetu mi važniji od njih, jer se ipak 
živi u ovom svijetu. Ja to tako razumijem i Zato mi ne 
smeta jako kad oni rade svoj posao. Neka svak radi 
svoje. 

— Ne smeta ni meni ako svoju zbrku ne prodaju 
drugima. 

— Ovdje je prodaju uglavnom tebi — nasmija se 
emir. — Ti među nama čitaš ono što oni pišu i ti se 
ljutiš kad ne pišu po tvome i onako kako se tebi sviđa. 

— Ja bih ovog Tauhidija pratio neko vrijeme. Da 
vidim šta radi, šta i kome govori, s kim se i zašto viđa. 
Prije ili kasnije, on će me odvesti do Iskrene braće ili 
mi bar otkriti šta oni spremaju i šta stvarno misle. 

— Što ne bi pitao njih šta spremaju i misle? To ti 
je jednostavnije nego da njega uhodiš. 

— Ne znam ko su, ne znam nikoga od njih. Govorio 
sam ti već da oni kriju imena. 

— Dobro, to pitaj njega, reći će ti čovjek ako zna. 
Silno ćeš se umoriti prateći ga, izgubiti vrijeme i snagu, 
naći se mnogo puta u smiješnoj situaciji, osjetiti neki 
put da ti je on postao važniji od tebe... I zašto sve to? 
Da bi se igrao uhođenja. Ne vrijedi. 

Sulejman se nije složio s emirom jer je smatrao 
da zvijer treba tajno pratiti pa je iznenaditi kad tebi 
odgovara, ali mu to nije mogao objasniti jer ga emir 
nije htio slušati nego mu ostavio da radi po svome. Sada 
je, vukući se po najvećoj žegi kroz grad, zaključio da 
je emir bio u pravu jer je on, prateći tajno svoju zvijer 
da je iznenadi kad mu bude odgovaralo, postigao jedino 
to da se nahoda po gradu koji ga ne zanima i to u naj- 
nezgodnijim vremenima, nanosa se prljave i usmrđene 

odjeće i gotovo zaboravi svoj normalni život. U vezi s 
tajnama, saznao je toliko da je Tauhidi, više ili manje 
tajno, volio kćerku svog strica i da sada, pod stare dane, 
okolo o tome pripovijeda. Dobra nagrada za tako mali 
trud i nikakve neugodnosti. 

On je to govorio brzo i naviknuto, kao što govore 
recitatori. Ko zna koliko je puta ponovio svoju priču i 
ko zna pred koliko slušalaca. Njemu je valjda to postalo 
navika, kao drugim ljudima molitva ili povemena puto- 
vanja u hladnije krajeve. Kad te od ovoga ovdje počne 
hvatati čamotinja, kad ti prijatelji, žena, hrana, tvoj vrt, 
više ne donose radost a posao ti leži na leđima kao 
tovar koji vučeš bez razloga i cilja, ti se spremiš i odeš 
negdje visoko, gdje ima trave i vjetra, gdje razno drveće 
pravi hlad a potok teče onako, sam od sebe. Tako povre- 
meno odlaziš da bi spasio svoju dušu, i to ti odlaženje 
postane navika bez koje više ne možeš i bez koje ti ne 
bi bio ti, i ono se ponavlja u pravilnim razmacima, tač- 
nim i pouzdanim kao smjena sunca i mjeseca. Izgleda 
da isto tako onome u određenim razmacima dolazi da 
pripovijeda o svojoj ljubavi i o tome kako je deset dana 
stajao na suncu, odnosno nije stajao jer nije izdržao. 
Jedino što čestit čovjek sasvim dobro zna zašto neko 
ide u hladnije krajeve, a ne može ni naslutiti zašto bi 
neko pripovijedao o stajanju na suncu. Zašto bi neki 
čovjek, pored svega podnošljivog što na ovom svijetu 
može raditi, izabrao to da kao molitvu ponavlja priču 
o ljubavi koja je propala zato što on nije odstajao deset 
dana? 

Dok je po glavi premetlao to pitanje, sinula mu je 
misao od koje je poskočio kao udaren. Nije to, u stvari, 
bila misao nego čitav niz misli složenih u razne figure, 
ali ih je on vidio sve odjednom i kao jednu misao, upravo 
onako kako, po nekim mišljenjima, dragi Bog vidi svijet 
— sve stvari u svim krajevima sa svih strana odjednom, 


373 


i to u svakom trenutku i prošlost, i sadašnjost, i bu- 
dućnost svega. Tako su njemu odjednom sinule mnoge, 
različito raspoređene misli, a on ih je u jednom trenutku 
sve vidio, sve razumio i krenuo prema Tauhidijevoj kući. 

Razumio je da Tuahidi priča svoju priču zato što 
mu ona ne dopušta da zaboravi svoje lice. Ako u nje- 
govom životu ima nešto što je, zaista, neporecivo i ko- 
načno on i baš on, to je ona ljubav koje nije bilo i ono 
stajanje na suncu, tako da on može, kad god ne razumije 
to što mu se događa, kad god je izgubljen pa ne zna 
šta bi i kako bi htio, ispričati nekome svoju priču i pri- 
sjetiti se ko je i kakav je. Razumio je da je Tauhidi 
mudar, da je mudar bar onoliko koliko misli onaj ludi 
Behram, jer zna da čovjek može čuvati svoja lica jedino 
ako ona imaju neki oblik i zna da ih on može sačuvati 
jedino ako zna taj oblik, pa je sebi, kao oblik svog lica, 
zadao unutrašnje lice dalekih starih junaka. Kad god 
mu se učini da mu to njegovo lice izmiče, da se rastače 
u nešto bez oblika ili nešto s mutnim oblikom koji on 
ne bi mogao prepoznati, kad god osjeti da mu stvarnost 
izmiče 1 da ne stoji na svome mjestu u svijetu, on se 
podsjeti na svoj poraz, nanovo se postidi zbog onog 
slučaja kad je iznevjerio svoju junačku prirodu ne izdr- 
žavši zadatih deset dana i tako ponovo zadobije lice 
koje priželjkuje, junačko lice koje pamti kao svoje, koje 
zna, koje njegovoj ličnosti i njegovom životu daje jasan, 
čvrst i poznat oblik. 

Taj izbor, doduše, ne govori dobro o njemu jer ko 
danas, osim budale, može željeti da bude junak i ko, 
osim najništavnijeg licemjera, može željeti da tako izgle- 
da? Danas o sebi pouzdano znam jedino to da sam na- 
pravljen radi kvarenja i izvrgavanja u gadost lijepog Bo- 
žijeg svijeta. Znam da se u meni lijepa i bistra voda 
pretvara u mokraću, znam da najljepše darove vrta pre- 
tvara u najgori smrad, znam da se ljubav petvorila u 

teški umor otkako se srela sa mnom. Pa da ja budem 
junak o kakvom Tauhidi priča?! A znam da nisam naj- 
gori i najnedostojni među svojim bližnjim. 

Ali je mudro, preko svake mjere je mudro, naći 
neki oblik za svoju raspršenu ličnost, sabrati to siroto 
lice koje se stalno mijenja prema sugovorniku, prema 
situaciji, prema mirisu koji se nataložio okolo. Tu je 
Tauhidi mudar. 


Ja ne mogu znati kakav sam jer sam oduvijek sva- 
kodnevan, a ne možeš u svakodnevnici steći, prepoznati 
i sačuvati bilo kakvo jasnije lice. Između oca i žene, 
između vrta i posla, između želje da ti bude ugodno i 
obaveze da budeš dobar prema bližnjem svome, ti ne 
možeš otkriti kakav si i šta ti stvarno treba, pogotovo 
kad su ti bližnji uvijek na očima i kad oni to znaju 
mnogo bolje od tebe. E zato sebi mogu zadati oblik. 
Ako ne mogu navući grubu haljinu i krenuti sa zdjelom 
za milostinju prema kraju svijeta, poput onih veseljaka 
što traže svoje lice i pravu vjeru uz pomoć milostinje 
koju im ja moram dati (a to stvarno ne mogu, neudobno 
je i sasvim lišeno dobrog ukusa), mogu naći nekog čovje- 
ka koji mi se dopada, upoznati ga kako traži Tauhidi 
i zadati ga sebi kao svoje pravo lice, kao konačni oblik 
moga Ja. Pošto sam lijen i raspršen ja ne znam šta bih 
rekao bratu koji je za mene priredio skupu i neukusnu 
večeru, pokvarivši mi svojom večerom odmor ili neki 
stvarni užitak, pa mu govorim ono što on očekuje jer 
mi je mnogo manji napor reći mu to nego se sabrati, 
odgonetnuti šta ja stvarno osjećam i mislim, pa mu reći 
to što osjećam i mislim, objasniti mu da na to imam 
pravo i da to nije protiv njega, pa odgonetnuti šta sve 
to znači za njega, za mene i za naš odnos, pa ... Ovako, 
kad imam neki zadati oblik, ja znam šta bih trebao 0s- 
jećati i misliti, pa odgovaram brzo, kratko i jasno, upravo 
onako kako stvari stoje, kako bi trebale stajati i kako 
ja hoću da stoje. 

A može li za njega biti boljeg lica i udobnijeg oblika 
od onog Tauhidijevog Gazvana? On, čovjek, nije bio 
junak nego je samo znao da unutrašnje i vanjsko trebaju 
biti u nekakvom skladu i da on treba raditi vodeći računa 
o tom skladu. Ako bi upoznao tog čovjeka i usvojio 
bar nešto od njegovog oblika, život bi mu mogao postati 
mnogo jednostavniji i nešto podnočšljiviji. 

Sve je ovo i još mnogo toga manje mutnog sinulo 
Sulejmanu u glavi onog trenutka kad je poskočio i skre- 

 nuo korak prema Tauhidijevoj kući. Znao je da Tauhidi 
živi kod jednog trgovca, u lijepoj kućici u vrtu, znao 
je da će mu tamo biti lijepo, jer čitava kuća miriše na 
naranču ili na suho lišće jedne besplodne palme čiji miris 
nije uspio prenijeti dovde iz ranog djetinjstva. Znao je 
da će još jednom pregledati hrpu Tauhidijevih spisa neće 
li naći neki trag o Iskrenoj braći i znao je da će dva 
spisa o Gazvanu naći pored ležaja, između dvije lijepo 


izrezbarene drvene ploče sa prekrasno urađenim pau- 
nima od bjelokosti. 

III DIO: KUĆA 


— Ti znaš najveće kupatilo u trgovačkoj četvrti, ono 
blizu bazara? — pitao je Sulejman Bakira. — Tamo je 
onaj ogromni rob kojeg sam ja nedavno doveo u tvrđavu. 

— Behram se zove, za sebe kaže da je prijatelj ovog 
Tauhidija što ga ja pratim. Pričljiv čovjek, jedino pred 
Tauhidijem zna šutjeti, sreli su se dvaput u posljednjih 
deset dana. 

— Za tebe nema tajni — zaključi Sulejman trudeći 
se da mu glas zvuči pohvalno. — A znaš li ono naselje 
uz rijeku, van grada, kroz južnu kapiju. 

— Ne, čestit čovjek tamo ne zalazi. Ali ako bi tre- 
balo. 

— Ako bi trebalo? 

— Imam jednog berida, dobrog prijatelja, koji je 
zbog svog posla tamo varen i pečen, može nam reći i 
učiniti sve što treba. 

— Treba nam nekoliko ljudi, recimo peterica. Jakih, 
spretnih i spremnih. 

— To košta. A u tvrđavi takvih imamo besplatno, 
ako ti smijem napomenuti. 

— Trebaju nam oni koji su u gradu nepoznati, mo- 
žda neki stranci kad bi se našli. 

— Ako bi mi objasio. 

— Treba ubiti Behrama, on je u dosluhu s Tauhidi- 
jem, a onda nam trebaju i svjedoci. 

— Kakvom dosluhu? Zar nije bolje da ga dobro 
pretučemo i zabranimo mu taj dosluh? Sigurno će po- 
slušati nakon dobrih batina 1 lijepog razgovora. 

— Kasno. Ko bi više od mene volio da može tako, 
ali je sasvim kasno. 

— Šta su uradili? 

— Za sada malo ili ništa, ali bi htjeli mnogo i hoće 
ako im se ne stane u kraj — odgovori Sulejman i posegne 
za "Raspravama" koje su mu trebale biti dokaz pred 
Bakirom. — Hoće da sruše svijet i da, kad ovog ovakvog 
svijeta više ne bude, izgrade svoju Državu pravednih i 
u njoj Duhovni grad koji bi bio svuda jer ne bi bio ni 
na kopnu, ni na debelome moru. Evo, ovdje ti je to, 
jasno piše. 

— Njih dvojica? — čudio se Bakir, pitajući pokre- 
tima ruku i izrazom lica je li sve ovo Sulejmanova pri- 
jateljska šala, očigledno spreman da se od srca nasmije. 

— Citava tajna grupa, govorio sam ti za Iskrenu 
braću. Za sada samo pričaju, evo ovo pričaju — pokaza 
Sulejman knjigu — ali zna se šta dolazi nakon priče. 

— Samo što je njihova priča malo čudna, ko će 
povjerovati u grad koji je svugdje, pa i na debelom moru 
i u vazduhu. Slabo će oni proći s tom pričom. 

— Ti ćeš prvi povjerovati ako ti najprije napune 
uši pravednošću, a onda ti za leđa postave dvojicu s 
batinama. Ti bar znaš kako dobro batina ubjeđuje. 

— Kako oni misle sve to izvesti? 

— Stvarajući zbrku. Raznim će opsjenama ubijediti 
ljude da su među nas doveli davno umrle i da su ovaj 
svijet ispunili stvarima iz nevidljivih svjetova. Možda 
će to čak i raditi, možda su otkrili neki način. Čim ono 
govori o pravednosti, znaš da je na sve spremno a po- 
gotovo na svaku vrstu lopovluka i laži. Čuo si da Tauhidi 
govori o Gazvanu? To ti je emir straže iz vremena prvih 
kalifa kojeg on nastoji vratiti u naš svijet, ne valjamo 

mu valjda naš emir i ja. A kad tako pobrka svjetove, 
kad zbuni ljude i oduzme im povjerenje u stvarnost, 
njemu su sva vrata otvorena i on može raditi šta hoće. 
Jesmo li se razumjeli, dragi moj Bakire? 

— Potpuno. Ali šta mi možemo učiniti da ih zau- 
stavimo? 

— Ono što i činimo, baš ovo što ti govorim. Naći 
ćeš pouzdane ljude da ubiju Behrama i nestanu, a onda 
ćemo uhvatiti Tauhidija. Prijatelji su, imamo sve razloge 
da sumnjamo u njega. Iskrena braća će sigurno nešto 
učiniti, nekako se javiti, a tada ćemo znati ko su i s 
kim imamo posla. Ili će on, da spasi svoju dušu, kazati 
o njima sve što ga pitamo, a možda će nas uputiti i 
kako da ih do kraja razotkrijemo. 

— Samo ja ne bih u to miješao nepoznate ljude. 
Hajde se zakuni da taj što ga uzmeš nije već njihov. 

Sulejman je jedva suspregao smijeh i želju da izljubi 
Bakira za ove riječi. Zamislio je one njuške koje je vidio 
kod Jevrejina kako sjede i raspravljaju s uzvišenom Bra- 
ćom o tome zašto je saznanje preko učitelja više od 
saznanja čistim razumom, pa mu je čitavo tijelo uzdr- 
htalo od potrebe za smijehom. Ipak se suzdržao, jer se 
na vrijeme sjetio da je na tu suludu zamisao Bakira 
naveo upravo on svojom pričom o namjeri da se svijet 
sruši uz Behramovu pomoć. A ne može se svijet rušiti 
bez rulje kakvu je gledao u onoj rupi. Bakir je, Znači, 
samo razumno zaključivao, a na Sulejmanu je da nje- 
govo razumno zaključivanje dalje uputi kamo treba. Zato 
se ne smije smijati i zato ničim ne smije pokazati da 
mu kod Iskrene braće više smeta njihova prazna umi- 
šljenost i nedostatak ukusa u onome što rade, a pogotovo 
u namjerama, nego njihova sklonost zavjeri, iako se ni 
sklonost zavjereničkim poslovima zaista ne može pred- 
vidjeti. On, doduše, nema dokaza za takve njihove na- 
mjere, ali razloga da u njih vjeruje ima mnogo Više 
nego dovoljno. A pogotovo ima razloga da se zgražava 

nad njihovim ispraznim brbljarijama među kojima Du- 
hovni gradovi koji su istovremeno svugdje i nigdje ni- 
pošto nisu najgora. 

— Ti, znači, misliš da ih trebamo pustiti da rade 
šta im je volja? — upitao je kad se oslobodio potrebe 
za smijehom, namjerno dražeći Bakira. 

— Ne daj Bože! — uzviknuo je Bakir povrijeđeno. 
— Ja bih, čovječe, ubio rođenog brata ako bi se odao 
takvom poslu i počeo raditi protiv mene i mojih emira, 
a sada samo smišljam ono što je sigurno da nam ovoliki 
posao ne ispadne jalov. Ne možeš ti svakome dati da 
ubije, pogotovo ako ti je važno da to bude sigurno i 
da za to crna zemlja ne sazna. A to je gad, to će danas 
za dinar ubiti svoga brata, a sutra će za pola potkazati 
svoju majku rođenu. 

— Jedini način da to bude sigurno, a tajno, bio bi ' 
da ga ubije jedan od nas dvojice — zabrinu se Sulejman. 
— To mora, baš to. 

— Nije to lahko, prijatelju mili, treba stisnuti pa 
ubiti čovjeka. 

— Nije to ubiti čovjeka, gospodaru — oduševljeno 
poče objašnjavati Bakir — to je ukloniti nevolju. Je li 
mi počeo raditi o glavi? Jeste. Je li moj posao da ukla- 
njam one koji ne poštuju red? Jeste. Ja znači samo radim 
svoj posao, a on se ne bi ni upuštao u to da je kakav 
čovjek. 

— Ne znam, bojim se da ja ne bih mogao. 


— Ti nemoj, zar mi nisi sam govorio da mi radimo 
svaki na svoj način. Ja ću ga ubiti, a i on i ja znamo 
zašto ga ubijam pa mu ništa ne moram govoriti. 

— Misliš da bi ti to mogao? — upita Sulejman okli- 
jevajući i premišljajući se i nakon što je Bakir potvrdio. 
— Pazi, nije to jednostavno, mnogo toga treba pripremiti 
I namjestiti, nije onu budalu lahko ubiti. Svjedoke treba 
naći, sve treba namjestiti da bude uvjerljivo. 

— Sve imam. Neki dan sam ih pratio kroz južnu 
kapiju. Tauhidi ima tamo nekakvu ženu, a kad god može 
platiti, povede i Behrama koji je poludio za nekakvom 
bijelom. Kod jednog Jevrejina, koji je pola sata uživao 
pričajući šta Behram radi i kako se on i žena vole. Lahko 
mi je urediti da Behram dobije novac, a kad odjuri do 
svoje ljubavi, ja ga sačekam na izlazu i ubijem ga. Nije 
teško srediti umornog i zanesenog čovjeka, a sve se 
slaže kako nama treba. Zna se ko ga je spojio s tom 
ženom, zna se ko mu je plaćao za nju, zna se ko ga 
može očekivati na tom mjestu. Sve se zna. S dva berida 
koji će mi odmah povjerovati da sam vidio Tauhidija 
i koji će rado posvjedočiti sve što čuju od mene, dobili 
smo ono što nam treba. 


— Prekrasno, prekrasno, prijatelju moj — ganuto je 
prošaptao Sulejman. — Sva je mudrost u tome da se na 
istom poslu nađu ljudi koji različito misle i različito 
rade, pa se onda oni dopunjavaju i posao mora biti uspje- 
šan i s blagoslovom. Idemo raditi, mili moj, neka te 
Bog prati. 


Otpremivši Bakira, Sulejman se vratio u svoju sobu 
zadovoljan i razdragano uznemiren. Bio je siguran da 
je ovo uradio onako kako bi i Gazvan uradio u svojim 
najboljim trenucima. Sve je savršeno smislio, sve je ure- 
dio vodeći računa o skladu vanjskog i unutrašnjeg, sve 
je vodio onako kako bi vodio najveći majstor. Nije on 
poslove dijelio otprilike nego je vodio računa o karak- 
teru, navikama i sklonostima ljudi, tako da će svaki od 
njih svoj posao raditi kao svoju ličnu potrebu. On je 
dao Bakiru da Tauhidija prati nekoliko dana, koliko je 
trebalo da pobjesni na tog čovjeka bez reda i dostojnog 
svake kazne, čovjeka koji ne ide u džamiju, koji ne zna 
s kim se druži, koji ne jede kad treba i ne spava kad 
treba. Onda je Tauhidija prepustio Ismailu znajući koliko 
će on pobjesniti na nekoga ko ne prestaje govoriti o 

velikim i mudrim stvarima, o raznim krajevima i stranim 
ljudima, a Bakira je povukao da mu povjerljivo i Za- 
brinuto priča o Iskrenoj braći i njihovoj zavjeri protiv 
svijeta, dajući mu čak da čita "Rasprave" i upozoravajući 
ga na pojedina mjesta. Sada će Bakir ubiti Behrama 
iskrenije i radosnije nego što bi poljubio žuđenu ženu, 
osjećajući da za to ubistvo ima toliko lične i toliko du- 
boke razloge da se nema prava premišljati. A tek ćemo 
vidjeti s koliko će radosti i ličnih razloga Ismail dovesti 
Tauhidija, onako bijesan i uzdrhtao od želje da se osveti 
za sve mudre razgovore kojima je bio izložen. 

To je taj sklad vanjskog i unutrašnjeg o kojem siroti 
Tauhidi toliko priča, a da nije ni naslutio šta bi to moglo 
biti u ovom stvarnom svijetu. To bi moglo biti, i jeste, 
ono što je on otkrio i čime se već koristi, to bi moglo 
biti da upoznaš čovjekovo unutrašnje lice, da iz toga 
predvidiš kako će se on u kojoj situaciji ponašati, pa 
da sklopiš njega i situaciju tako da dobiješ od njega 
ono što ti treba i da on sam izmijeni situaciju u koju 
si ga uklopio onako kako tebi odgovara. Eto to je ono 
što je otkrio upoznajući Gazvana, a šta Tauhidi nije ot- 
krio i neće, iako mu je baš on ukazao na Gazvana. 


S posebnim ponosom je Sulejman mislio na to koli- 
ko je siguran u uspjeh svog poduhvata. On je poslao 
Ismaila da uhvati Tauhidija i odvede ga u tvrđavu prije 
razgovora s Bakirom, kad još nije mogao znati hoće li 
Behram biti sređen i kako će biti, čak i ako bude. Poslao 
ga je s jasnim i konačnim uputstvima, siguran da će i 
s Bakirom izići na kraj onako kako mu odgovara, ma 
koliko s Bakirom teško bilo sve, na primjer pozdraviti 
se, a kamoli izići na kraj. I onda je, evo, kao još jedan 
dobar znak, ispalo s Bakirom čak lakše | s manje pro- 
blema nego sa svojeglavim Ismailom. 


— Jesi li ti nekad bio u Basri? — 


pitao je Ismaila 
jutros kad je došao. 

-- Nisam i time sam prilično zadovoljan. 

— Što si zadovoljan, nije to neki veliki uspjeh. 

— Nije, ali nije ni neuspjeh. Računam da je nisam 
dužan vidjeti jer bih se rodio tamo, a ne ovdje, da je 
dragi Bog htio da je vidim. Ako nisam dužan a ipak 
je odem vidjeti, morao bih vidjeti nešto osobito da to 
ne bude neuspjeh, a Basra mi vala nije nešto osobito. 

— Kako znaš da nije ako nisi bio? 

— Nije to teško znati. Jesi li ti bio? I je li nešto 
osobito? 

— Nije, iskreno govoreći. 

— Eto vidiš. Čulo bi se ono da ima nekog čuda, 
pa onda čovjek i da ode, ako je radoznao i ako nema 
živa mira sa sobom, a ovako baš ne znam što bih. 

— Ti znači ne bi volio otići do Basre? 

— Ne bih, ako ne moram. A ako moram pa ne mogu 
izbjeći, šta ću nego otići. Iako opet ne vidim što bih 
morao, prometnuli bi se nekako i Basra bez mene i ja 
bez nje. Ali ti ćeš, računam, ipak bolje znati. 

— Ne znam ni ja, jedan od nas dvojice svakako će 
morati na neko vrijeme. 

— Onda bolje ti, ako si već bio, mnogo ćeš se lakše 
snaći i inače ti je bolje. 

— Tii ne pitaš kakav je posao? — primijeti Sulejman 
mučeći se da nekako pređe na stvar koju je Ismail zao- 
bilazio kao i sve drugo što je mogao zaobići. 

— Računam da ćeš mi ti kazati ako bih trebao znati. 
A ne vidim opet što bi mi kazivao i što bih ja Znao, 
ako već ti ideš to obaviti. 

— Ide jedan od nas, još uvijek se ne zna koji, jer 
imaju dva posla. 

— Ja bih onaj drugi, ako mi daš da biram i ako 
ne treba nigdje ići. 

— Dobro, ti ćeš ovaj drugi — nasmija se Sulejman 
— ali opet moraš sve znati. 

— Volim ja znati sve što se mora pa te molim da 
mi objasniš — pristade Ismail užurbano, kao da se boji 
Sulejmanovog mogućeg premišljanja. 

— Radi se o tome da se u Basri pojavila nekakva 
tajna grupa, Isrkena braća se zove. Izgleda da oni su- 
djeluju u velikoj zavjeri, možda je baš oni vode, a reklo 
bi se da je jedan od njih ovaj tvoj Tauhidi. 

— Odmah sam znao da je s tim jadnikom nešto 
tajno u pitanju. Ne zna ti on dvije ljudske sastaviti, a 
jako se trudi da ko ne razumije šta govori — složi se 
Ismail. 

— Mislio sam da jedan od nas ode do Basre i tamo 
osluškuje šta se priča, pronoseći glas da je Tauhidi uhva- 
ćen zbog veza s Iskrenom braćom, a drugi da ovdje 
uhvati Tauhidija i nastoji ga natjerati da mu kaže nešto 
o njima. Ako nešto saznamo od njega, dobro je, a i 
ako ne saznamo, onaj koji bude u Basri sigurno će vidjeti 
koga je posebno uznemirila vijest o Tauhidiju, pa će 
po tome znati ko ima veze s Iskrenom braćom i ko im 
pripada. Je li tako? 

— Dobro si ti to smislio, idem ja odmah njega hva- 
tati da se ne bi šta promijenilo. 

— Pazi, molim te, imaš posla s opasnim čovjekom 
spremnim na sve — govorio je Sulejman, zaboravljajući 
da Ismaila prijateljska briga neće ganuti kao Bakira — 
a kasnije mu govori da ćemo mu ubistvo natovariti na 
vrat, da ćemo ga lopovom napraviti, da ćemo svašta 
smisliti ako nam ne kaže štogod o njima. 

Uskoro bi se Ismail mogao i pojaviti s viješću da 
je Tauhidi u tvrđavi, isprepadan ili bar zbunjen i spreman 
na povjerljiv, prijateljski razgovor. Ako ga Ismail ne 
bude obradio, on će mu reći za Behrama, a tada će, s 
mrtvim prijateljem na duši, Tauhidi sigurno reći sve što 
ga bude pitao, pa i ono što ne bude i što nikad ne bi 
ni pomislio da pita. A onda će umišljenu basransku go- 


386 


spodu sazvati i priupitati ih za Duhovni grad i za zbir 
svih znanja u jednoj knjizi, možda dobro napisanoj ali 
zamišljenoj bez imalo ukusa i osjećanja mjere. Kakva 
je to, molim te, želja da objasniš sve i sakupiš sve na 
jedno mjesto? 

Na ovom se mjestu Sulejmanovo nizanje lijepih pri- 
zora usporilo, a onda sasvim prekinulo jer ga je zbunilo 
pitanje kojeg se sve ovo vrijeme nije sjetio. Sve je na 
trenutak stalo, a onda je Sulejman, govoreći glasno kao 
da se obraća drugom, ponovio svoje pitanje proširujući 
ga pretpostavkama. Otkrijem ja ko su Iskrena braća, i 
upadnem na njihov skup, i sve ih pohvatam. I šta ću 
onda s njima? Recimo da su skopili zavjeru i da je ja 
otkrijem i čak dokažem. Šta s tim? To nije moj posao, 
što bi rekao emir, a pogotovo nije moje da, čitav taj 
napor i zbrku koja će početi kasnije uzimam sebi na 
vrat. Koji je moj razlog za sve to? Istina je da čitava 
zamisao Iskrene braće i sve to njihovo okolišno brbljanje 
kod pristojna čovjeka mora izazvati netrpeljivost, ali ne- 
trpeljivost prema njima nije razlog da sebi natovarim 
toliku nevolju na vrat. 

Zbunjen ovim otkrićem, Sulejman ustade 1, vrteći 
se po sobi, uze sebi objašnjavati da se negdje dogodila 
neka greška, pa poče od početka nabrajati činjenice, ne 
bi li otkrio svoju grešku i otklonio je dok još ima vre- 
mena. Najprije je čitao "Rasprave" Iskrene braće koje 
su ga naljutile svojim ogromnim ciljevima i mutnim 
tekstovima punim zaobilaženja kojim bi da ostvare te 
ciljeve. Poželio je da im se osveti nekom zlobom pa 
je smislio zavjeru, ali emir nije pristao da se u to upušta. 
Onda je slušao Tauhidija i još jednom pobjesnio na mu- 
tnu brbljivost kojoj je sve jasno, pa je zato sama sasvim 
nejasna, ali je emir još jednom ostao miran. A onda su 
se bez ikakva razloga nanizali susret s Tauhidijem, nera- 
zumljiva osjetljivost prema Bakiru i želja da ga veže 

za sebe, nepotrebna rasprava s emirom i bolna želja da 
raskrinka zavjeru koja ga se nimalo ne tiče i koju je 
možda lično on izmislio zbog netrpeljivosti prema mu- 
tnim tekstovima koji bi da obuhvate sve. 

Ovo danas je on prekrasno smislio i sve je ras- 
poredio tako da mora uspjeti, jedino još da smisli šta 
će s tim uspjehom. Naučio je od Gazvana kako da spoji 
vanjsko 1 unutrašnje kod Bakira i kod Ismaila, kod Tau- 
hidija i kod raznih situacija, još jedino da nauči kako 
da to dvoje spoji kod sebe. Jedina greška je, znači, u 
njemu, i to u tome što je poduzeo ovoliki posao bez 
ikakva svog razloga. Ili, što bi mogao biti još gore, zbog 
razloga koji je izmislio iz nepotrebne mrzovolje. Trebalo 
bi još malo čitati Gazvana, možda ukaže na neki put 
da se naknadno otkriju razlozi za jedan veliki posao i 
možda objasni kako izići na kraj s uspjehom s kojim 
ne znaš šta bi. 


Da nekako razbije ili bar prikrije od sebe zbunjenost 
koja mu je teško padala nakon onog razdraganog samo- 
ljublja, Sulejman uze opet prelistavati tekstove o Gaz- 
vanu koje je ukrao iz Tauhidijeve kuće. Mora ga pitati 
jesu li ovo stvarno pisma koja su razmjenjivali Mukaffa 
i njegova žena ili je to on napisao. Ovo bi inače mogla 
biti neka njegova priča o Mukaffi, pisana po uzoru na 
Mukaffinu priču o Gazvanu, ali bi sve ovo moglo biti 
i materijal koji je on sa raznih strana skupio za pisanje 
onog svog adaba o Mukaffi. Ali bi se o odnosu unu- 
trašnjeg i vanjskog iz svega ovog malo šta moglo naučiti 
ili bi se barem teško našlo nešto što bi njemu sada po- 
moglo. 


S ovim drugim dijelom su stvari nešto jasnije, ovo 
bi zaista mogao biti Gazvanov dnevnik. Malo će njih, 
možda samo on i ona Jevrejinova Sadžida, znati da je 
sve one razne Rabije u dnevnik utrpao Tauhidi rasprav- 
ljajući sa svojom Rabijom i naknadno prepravljajući nji- 
hov odnos na razne načine. Da je budala pročitao kako 

valja ono što je svojom rukom dopisao Gazvanovom 
dnevniku, ne bi se morao ovoliko mučiti, jer bi mu bilo 
jasno da s njim i s njegovom Rabijom nije moglo biti 
drugačije. Pa oni se ni kasnije, ni do danas, ni u njegovim 
zakašnjelim potragama i pokušajima da se makar dok 
piše nađe s Rabijom, nisu sreli lijepo, potpuno i čistih 
očiju. Kako mu nije jasno da njima naprosto nije dato? 
I je li zaista istina da ljubav čovjeka ne može umoriti 
dok se ne ostvari? Evo čak i sada, kad je piše i kad 
mu se mora činiti da je sva u njegovim rukama, oni se 
zaobilaze, susreću preko trećeg i uzalud se dozivaju. 
Što ne usporedi svoje Rabije s Mukaffom i njegovom 
ženom, što ne vidi kako se oni čuju i kad se ne zovu? 
Zar mu se zaista nije objasnilo ništa od svega ovoga i 
zar mora izvoditi sva ova čuda i jecati za svojom Rabi- 
jom kad god nema pametnijeg posla? 

I onda sve to pripiše Gazvanu koji se više ne može 
braniti. To nije tačno. Nije se Gazvan susretao sa svi- 
račicama i jecao im o svojoj unutrašnjoj tajnoj boli dok 
mu kod kuće sjedi sama žena, niti je bilo koji Gazvan 
bilo kada lomio ruke sviračicama. Zna se ko ide kod 
Jevrejina i obilazi takve žene, a zna se i da je Gazvan 
čovjek od reda, čovjek sa jasnim i konačnim licem, čo- 
vjek koji će prije iznevjeriti svoj život nego svoj red. 
On, čovječe, brani red, on ga održava, on živi od njega, 
pa da on obilazi kojekakve Rabije i jeca od njihovog 
razumijevanja. Nema toga, dragi moj Tauhidi. 


Sulejmanovu bijesnu raspravu s odsutnim Tauhidi- 
jem prekinuo je Ismail tako što je naprosto odgurnuo 
roba koji je ušao da ga najavi i upao u sobu s licem 
užarenim od ponosa, radosti i nestrpljenja. Sulejman se 
nije baš obradovao ovom upadu, jer se normalan čovjek 

neće i ne može obradovati kad mu neko uskoči u sobu 
i zatekne ga nad rastvorenim rukopisom, ali ga je pre- 
plavila prava mrzovoljna netrpeljivost dok je gledao ka- 
ko se Ismail guši, kako mu se riječi kotrljaju i sudaraju 
po jeziku, a šuti i trpi čekajući da Sulejman progovori 
jer zna da nije red progovoriti prije svog zapovjednika. 
Ipak su uredni ljudi najgora sorta jer ti prave neprijat- 
nosti i gnjave te kao niko, a ti im ne možeš čak ni 
prigovoriti, pošto su oni ispravni. Upadne on tebi ovako 
u sobu, prekine te u čitanju da bi ti rekao ono što ti 
očekuješ, da ti kaže i što znaš bolje od njega, a ti slaži 
razdragano lice jer je on u svemu tome ispravan toliko 
da ga ne možeš izbaciti, ne možeš viknuti, ne bi se 
smio čak ni ljutiti na njega. Jedino što možeš, to je 
pustiti ga što duže da šuti ne bi li se ugušio svojim 
riječima koje su sigurno ispravne i pohvalne za njega. 
Pusti ga da šuti i on će šutjeti jer je tako red. Zato je 
Sulejman sporo, najsporije što je mogao, sklopio Tau- 
hidijeve rezbarene ploče ponašajući se kao da je to neki 
njegov obred, pa onda pažljivo osmotrio paune od bjelo- 
kosti koji prekrivaju središnju površinu obiju ploča, pa 
onda odložio rukopise o Gazvanu praveći se da ih smje- 
šta na njihovo stalno mjesto koje najprije treba oslo- 
boditi,.. I onda odjednom osjetio koliko je sve to glupo. 
Čitavo ovo odugovlačenje njemu nije pomoglo i nije 
ga oslobodilo netrpeljivosti prema ispravnim ljudima 
inaće i prema Jsmailu posebno, netrpeljivosti koju svaki 
čovjek mora osjetiti kad ga prekinu u snatrenju nad ru- 
kopisom, a sigurno nije ni Ismaila naučilo pameti jer 
će on | nakon ovoga biti ispravan, tačan i uredan, a 
ako ikad pomisli da ga je Sulejman ovim oklijevanjem 
kažnjavao, iskreno će se začuditi što ima i takvih čudaka 
koji svoje službenike kažnjavaju za poštivanje reda. 

j Odmahnuvši u sebi rukom na sve to i osjetivši blago 
kajanje što ovako mrevari bližnjeg svoga, Sulejman raz- 
vuče lice prema Ismailu, duboko uzdahnu i napreže se 


390) 


da progovori vedro i srdačno, znajući unaprijed da će 
sve ispasti umorno, tugaljivo i nepotrebno. 

_ — Znam, dragi, ne treba ti sva ova jurnjava. Uhvatio 
si ga, odveo, smjestio. Tako smo se i dogovorili, a ti 
si pouzdan i dobar službenik, ti uvijek radiš svoj posao 
upravo onako kako treba 1 kako je dogovoreno. 

— Bolje, mnogo bolje, dragi moj gospodaru — pro- 
vali iz Ismaila dugo susprezani govor. 

— Dobro, što se mene tiče, mnogo bolje. Ja mislim 
da je najbolji službenik onaj koji radi onako kako se 
dogovori, a ti eto radiš i bolje od toga, ali si ipak dobar 
službenik. Je li ti sad srce na mjestu? 

— Ma ne to, sada je ispalo bolje od našeg dogovora, 
to sam htio reći. 

— Šta je ispalo bolje? , 

— S Tauhidijem — ponosno uskliknu Ismail i uzvi 
glavom u pravom pobjedničkom zanosu. — Ispalo je bolje 
nego što smo se dogovorili, ispalo je najbolje. 

— Dobro, hajde, ispričaj sve po redu — popusti na 
kraju Sulejman pomislivši da će ovim trpljenjem ispra- 
viti sve nepravde koje je u životu nanio Ismailu, a usput 
spasiti vlastitu glavu, jer će ispravni Ismail do prekosutra 
čekati da izvijesti onako kako treba izvijestiti, dakle op- 
širno, nepotrebno i dosadno. Može se njegov zapovjed- 
nik praviti blesav koliko ga volja, Ismail će čekati, kratko 
odgovarati na uzgredna pitanja i na kraju dočekati da 
izvijesti onako kako je red. 

— Došao sam kod njega i zatekao ga kako se pakuje 
— dočeka Ismail svoje. — Šta radiš ti, takav i takav, teško 
tebi, rekao sam mu odmah s vrata da ga zbunim i is- 
prepadam. Emira ljutiš, stražu na vrat navlačiš, vikao 
sam a on me je gledao zbunjeno i uplašeno, što znači 
da sam uspio u svojoj prvoj namjeri. Šta to radim što 
ne treba pitao je bez one njegove uobičajene vjere i 
sigurnosti, pa sam ja udario strogo, kratko i jasno, ne 

dopuštajući da se sabere. Pričaš okolo, zbunjuješ ljude, 
povezuješ se s tajnim grupama. Ne valja to, čovječe. 
Mudar si ti, učen, bavi se ti naukama, ali nemoj pričati 
okolo. Dobra je nauka, ne kažem ja ništa protiv, čuo 
sam ja dok sam te uhodio kako objašnjavaš da životinje 
dižu glave prema nebu zato što im je vruće i zato što 
im je žega dodijala, ali nemoj o tome sa svakim i nemoj 
tako da te se ne razumije. Ja sam eto došao da te vodim 
u tvrđavu, a što će ti to? 

— Što ću ti ja u tvrđavi, dragi čovječe? — začuđeno 
je pitao Tauhidi. 

— Za svaki slučaj, na primjer da ne bi koga ubio 
— nisam ja popuštao... 

— Kako si to smislio, pobogu? Ja da nekog ubijem?! 

— Što? Svašta si ti u stanju, po čemu je veće čudo 
nekoga ubiti nego pričati ono što ti pričaš onima kojima 
pričaš? Ne bih se ja zakleo da nisi već nekoga. 

— Ja bih se zakleo da nisam ni pomislio. Ja to, 
čovječe, naprosto ne bih mogao. 

— Svašta bi ti mogao, svi ste vi isti. Hajde se ti, 
blago meni, spremaj — nastavljao sam ja strogo i ne 
popuštajući mu da se ne stigne snaći. 

— Ja bih trebao na put, dobri čovječe. Abu Ahmed 
ide u Damask za namjesnika i pozvao me je da pođem 
s njim. Tako me možeš pustiti na miru, nikog ovdje 
neću ubiti ako nisam ovdje. Je li tako? 

— Nećeš ti iz grada maknuti dok ne priznaš sve 
što znaš o Iskrenoj braći. Teško tebi ne kažeš li, možemo 
protiv tebe šta nam na um padne. 

Tada je rekao što je znao o njima, ali se ja nisam 
zadovoljio time nego sam ga natjerao da sve to zapiše 
i potpiše se sa zakletvom da je sve napisano čista istina. 

ekali su ga i zvali, ali ga ja nisam pustio dok nije 
završio. Evo njegovog priznanja, a eno i pun grad svje- 
doka da ga više nećemo viđati u ovom gradu jer je on 

Mateger (ije za Damask. Tako je s Tauhidijem ispalo 
s Je nego što smo se nadali i ja sam tako svoj 
posao uradio, a ti idi u Basru da uradiš svoj, ako ti je 
Još do toga, što ćeš ti bolje znati. 

Sulejman je pružio dlan da uzme papir koji mu je 
Ismail pružao, pa je povukao, pa opet pružio i opet povu- 
kao. Nije uspijevao odgonetnuti kako doživljava ovo 
što mu je Ismail ispričao. Znao je da bi trebao biti ljut 
jer je glupi službenik loše razumio njegova uputstva i 
radio na svoju ruku, ali nije osjetio bijes nego olakšanje, 
samo nekakvo gluho i prazno olakšanje u kojem nije 
bilo ni traga radosti i ugodne lahkoće koja bi trebala 
Ići s pravim olakšanjem. Znao je i to da mu olakšanje 
dolazi otuda što ga ovakav ishod oslobađa svih onih 
nepotrebnih obaveza koje je sebi htio natovariti na vrat. 
Oslobađa ga dugih i nepotrebnih razgovora s Tauhidi- 
jem, oslobađa ga daljih rasprava s emirom o Iskrenoj 
braći, oslobađa ga posla s onim budalama iz beridske 
službe, oslobađa ga svega nepotrebnog za čim se bio 
pomamio u svojoj gluposti. A ipak nema radosti i ovo 
mu je olakšanje tako prazno. 


Uzme konačno papir od Ismaila i otpusti ga po- 
kretom ruke, a onda poče hodati po sobi da pokuša odgo- 
netnuti gdje je sad i šta ga još čeka u čitavom ovom 
nepotrebnom poslu. Ipak se nije dogodilo ništa loše. Ne- 
ma, doduše, radosti, ali nema ni Tauhidija, ni nepotreb- 
nog posla, ni zbunjujućeg uspjeha. Sve u svemu — nema, 
a to nipošto nije loš rezultat. Sada nešto zna o Iskrenoj 
braći pa će mu biti lakše da im zagorča život ako budu 
još nešto pisali i u njemu stvarali onu tešku netrpeljivost, 
a ni to nije loš rezulat, iako ne vidi što bi bio tolika 
budala da se još nekako bavi njima, što bi bio najmanje 
loš rezultat, 

Poče čitati Tauhidijevo priznanje o Iskrenoj braći 
pa se sjeti Bakira i posla kojim se on u ovom času 

bavi. Izmahnu rukama da pljeskom dozove roba, pa pusti 
da padnu niz tijelo i ispuste Tauhidijevo priznanje. Ne 
bi, doduše, bilo loše poslati roba s viješću da odustaje 
od plana i s nalogom da mu se Bakir javi, ali bi bilo 
i te kako loše sad razgovarati s robom, pa smišljati objaš- 
njenja za odustajanje, pa razgovarati s Bakirom i zado- 
voljiti njegovu želju za radom. Bilo bi to loše. 

Vrati se na svoje mjesto, sjede i, umjesto Tauhidi- 
jevog priznanja, uze njegove spise o Gazvanu. Listajući 
ih bez razloga i želje, mislio je o tome kako sve ipak 
ispadne na dobro. Glupo je, istina, što se sav ovaj posao 
sveo na to da Behram zaglavi, ali je i to neko rješenje. 
Tauhidijev Mukaffa bi rekao da je sve ovo možda i 
pokrenuto da se ispuni Behramova sudbina. A tek to 
bi bilo glupo. Da su Iskrena braća pisala gluposti, da 
ih je on čitao i smišljao zavjere, da je Bakir hvatao a 
Ismail izgonio Tauhdija — sve radi Behrama. Iako se 
mora priznati da Behram nije bolje ni zaslužio sa svojom 
neprirodnom sklonošću prema ružinom ulju. 

Sada mu valja mijenjati kupatilo i navikavati se na 
ćudi nekog drugog roba, što može biti loše, a ne mora. 
Treba s tim novim od početka strogo i po svome, ako 
to ne bude suviše naporno i on suviše tvrdoglav. Be- 
hrama više nema, a to može i ne mora biti problem. 
Pa život čestitog čovjeka i prolazi u tome da riješi jedan 
problem i tako stvori dva nova. Šta se tu može. 

REGISTAR IMENA I POJMOVA 


adab — izvednica iz da'b, riječi koja se javlja u Kur'anu gdje 
znači "zgoda", "situacija", "način života". Charles Pellat 
smatra da je spočetka da'b imalo konkretno značenje "put", 
"staza" i da je njegov dublet adab trebao izraziti apstrak- 
tnije značenje ili, tačnije, jednu od konotacija tog pojma. 
Te riječi, primjećuje Pellat, nema u Kur'anu, ali se javlja 
u hadisima gdje znači "obučiti", "odgojiti". Danas se ter- 
min adab često koristi kao ekvivalent evropskog "litera- 
tura", ali se u klasičnoj retorici njime označavao samo 
jedan, jasno definiran, književni žanr. U toj retorici poj- 
mom adaba se nije mogao obuhvatiti tekst pisan u stihu, 
kao ni bilo koji prozni spis ako je religijskog ili naučnog 
karaktera. Na to dovoljno jasno upozorava Džahiz, jedan 
od najvažnijih pisaca adaba, suprotstavljajući parove poj- 
mova ilm (religijska nauka) i mu'alim (učitelj) sa adab 
(vaspitanje) i mu 'addib (vaspitač). "Mi znamo", kaže, struk- 
turalizmu skloni, Džahiz, "da je religijska nauka deblo, 
osnova, dok je adab grana, nadgradnja. Adab je moralno 
usavršavanje ili predaja tradicije." Zato bi se adab mogao 
definirati kao književni oblik koji "podučava ne zama- 
rajući i obrazuje zabavljajući", dakle kao beletrističko-di- 
daktički žanr predviđen za obrazovanje adiba — intelek- 
tualca, čovjeka koji bi trebao biti upućen ucjelinu human- 
ističkih znanja. Uz malo pretjerivanje moglo bi se reći da 
je esej evropski ekvivalent adabu. Prvi pisac adaba je Ab- 
dullah ibn al-Mukaffa (720-756) koji je smatrao da se 
adabom može reći "sve ono pohvalno što čovjek proučava 
i zahvaljujući čemu se usavršava". 


al-Adavija, Rabija (Rabi'a bint Isma'il al-Adawiyya, osmo 
stoljeće, datumi rođenja i smrti nisu utvrđeni a pretpo- 

stavlja se da je umrla 801). U djetinjstvu je prodana u 
roblje, kažu za šest dirhema. Služila je kao sviračica. Jedne 
noći je gospodar gledao kako se moli i vidio iznad njezine 
glave svjetiljku koja visi bez lanca, pa joj je dao slobodu 
upozoren tim znakom. Najveći dio života je provela u 
Basri opijevajući svoj doživljaj božanstva kao ljubav. Jed- 
nom su je pitali mrzi li Iblisa (Sotonu), a ona je odgovorila: 
"Ljubav prema Bogu potpuno ispunjava moje srce, tako 
da ga ne može posjesti mržnja prema Iblisu." Nema zna- 
kova koji bi posvjedočili Rabijine levitacijske sposobnosti 
niti ima dokaza o nekom božanskom vjerniku, ali bi se 
sigurno mogla napisati lijepa parabola na osnovi Rabijine 
usporedbe sa sv. Terezijom Avilskom (XVI st.). Na pri- 
mjer: sv. Terezija veze, a konci joj se, protiv njezine volje 
i mimo crteža na platnu, slažu u smirenu arabesku; a po- 
nekad, dok u sumrak snatri nad đerđefom, sjeća se mladosti 
u kojoj je bila sviračica. Sjeća se mladosti koju nije pro- 
živjela, ali je pamti i razumije zahvaljujući istoj onoj lju- 
bavi kojom razumije i prima svog božanskog Vjerenika. 
ibn Ali, Abdullah (VIII st.), stric Abu al-Abbasa, prvog kalifa 
abasidske dinastije. U januaru 750. pobijedio je Marwana 
al-Himara, posljednjeg umajadskog kalifa, pa njegovu gla- 
vu, zajedno sa znakovima kalifske časti, poslao svom ro- 
daku. Tada je započeo istragu pripadnika umajadskog ple- 
mena: pozvao je njih osamdeset na svečani ručak i dao 
ih pogubiti kad je veselje dostizalo vrhunac. Nakon pokolja 
su on i njegovi ljudi nastavili slavlje prekrivši mrtvace i 
ranjene kožnim pokrivačima, valjda zato što je Abdullah 
smatrao da je dovoljno označiti odsustvo umirućih da bi 
oni i bili odsutni. Isto to patetično povjerenje u moć ozna- 
čavanja, {a vjera da je označeno jednako stvarnome. došla 
je glave Abdullahu nekoliko godina kasnije. Njegov rođak 
al-Mansur pobijedio ga je u natjecanju za kalifski prijestol 
(zahvaljujući abu Muslimu, horasanskom namjesniku čija 
je vojska pobijedila Abdullahovu kod Nasibina 754) a 
onda ga zatočio u luksuznu palaču s temeljima izgrađenim 
na naslagama soli u koje je prodirala voda. Ta palača je 
svojim ruševinama sahranila Abdullaha koji je već na 


396 


onom slavlju pokazao da ne priznaje idealno rastojanje 
između označenog i stvarnog, rastojanje u kojemu se proiz- 
vodi smisao, kako kažu neki autori. Abudllahov brat Isa 
ibn Ali bio je pokrovitelj i poslodavac Abdullaha ibn al- 
Mukaffe, značajnog pisca i prevodioca. 

aman — ar. uzvik preklinjanja i vapaja; milost, oproštenje, 
pomilovanje; dokument o oproštaju i pomilovanju 

berid — ar. kurir, glasonoša, poštar; doušnik, uhoda; pošta; 
tajna policija, obavještajna služba. Utemeljitelj poštanske 
službe je Mu'awija, osnivač umajadske dinastije. Ta služba 
je čitavo carstvo prekrivala mrežom ureda i puteva, a duž 
svakog puta postojao je sistem relejnih stanica u kojima 
su se mijenjale mazge, konji ili deve. Svako provincijsko 
središte imalo je poštanski ured i bilo povezano s pri- 
jestonicom putem uz koji su bile razmještene relejne sta- 
nice sa hanovima, karavanskim svratištima 1 cisternama. 
Osnovna funkcija berida bila je da služi interesima države 
(na primjer da prevozi namjesnike provincija u njihova 
sjedišta, zajedno s njihovim trupama i vojnom opremom), 
ali su se njime mogli koristiti i privatnici uz pristojnu 
naknadu. U službi su bili ljudi, mazge, konji, deve i golu- 
bovi pismonoše za specijalne zadatke. Na čelu službe sta- 
jao je sahib al-berid (koji se bez vidljivog razloga ovdje 
zove reis ul-berid) sa titulom sahib al-berid wa l-akbar 
što bi značilo nadglednik pošta i obavještajne službe. Nai- 
me, špijunaža je spadala u važne zadaće pošte, a svaki je 
provincijski upravnik pošte izvještavao glavnog upravnika 
ili direktno velikog vezira o ponašanju državnih činovnika 
u provinciji, pa i samog namjesnika. Tako je jednom kalifu 
podnesena prijava protiv upravitelja Bagdada koji je sa 
hadža doveo jednu lijepu robinju pa se s njom zabavljao 
svaki dan od podne do mraka, a sve "na štetu državnih 
poslova". Za špijunsku službu korišteni su, pored profesio- 
nalnih berida, trgovci, torbari i putnici, stare žene i li- 
ječnici. Kažu da je al-Ma'mun u obavještajnoj službi samo 
za Bagdad imao 1700 starih žena. Rumijske zemlje bile 
su preplavljene beridima oba spola prerušenim u trgovce, 
putnike, liječnike (vid. ovdje pod abu Tanabija). 

Bagdad — vid. Grad mira 


diwan — ar. 1 pers. vijeće, skupština, savjet; dvor, kuća; sofa, 
sećija; zbornik, zbirka tekstova; razgovor, besjeda, riječ 


džehennem — ar. pakao 

džemat — ar. općina, grupa ljudi; područje jednog naselja, 
jedne džamije, jednog izama; grupa ljudi koji zajedno 
obavljaju molitvu u džamiji ili na drugom mjestu 

ženaza — ar. sprovod, pogrebna povorka 

džennet — ar. raj 

džin — ar. nevidljivo, duhovno biće, koje može da se javi i 
u ljudskom liku ali obavezno sa fizičkom mahanom. Div. 
Demon. Postoje dobri i zli džini — svjetlost 1 vatra. 


džuma — ar. podnevna molitva petkom uz koju redovno ide 
hutba — propovijed imama, najčešće o vjerskoj temi a ne- 
kad 1 o aktuelijama. ; 


al-Džunaid, Bagdadi (Abul-l-Oasim al-Čunaid, umro 910). 
"Gospodar sufija" i "Učitelj nad učiteljima", jedan od Hal- 
ladžovih učitelja koji je svome učeniku zamjerao da je 
od ezoteričkog učenja napravio zabavu za rulju pošto je 
o odricanju od sebe propovijedao javno, po trgovima i 
ulicama. Smatrao je da se jedinstvo Božijeg bića ne može 
razumjeti samo racionalno i objasniti logičkim argumen- 
tima, nego se razumijeva i individualnim doživljajem. Pro- 
vjeravajući jednom svoje učenike, naložio im je da uhvate 
po jednu pticu i ubiju je tamo gdje niko ne vidi. Samo 
jedan od njih, onaj kojega je Džunaid najviše volio, vratio 
se sa živom pticom. Samo je taj voljeni učenik shvatio 
da se ne može učiniti to što učitelj traži — jer ima Onaj 
koji svugdje vidi. 

emir — ar. prvak; vođa; zapovjednik; vladar 


emir straže — šef policije. Policijsko odjeljenje upravnog siste- 
ma zvalo se diwan-shurtah a na čelu mu je stajao šef 
policije i zapovjednik dvorske garde s titulom sahib al- 
-shurtah (ovdje: emir straže) koji je imao rang vezira. Sva- 
ki grad carstva imao je svoju policiju, uglavnom dobro 
plaćenu, kojoj je zapovijedao šef s nazivom muhtasib, 

odgovoran jedino glavnom zapovjedniku. U dužnosti šefa 
policije spadalo je, pored održavanja reda, niz inspekcij- 
skih dužnosti kao što je nadgledanje utega i mjera u trgo- 
vini, uredno plaćanje zakonito sklopljenih zajmova, pro- 
gon kartanja, javne prodaje alkoholnih pića i drugih po 
zakonu kažnjivih radnji. Šef policije morao se brinuti i o 
javnom moralu, na primjer sprječavati nedostojne radnje 
kojima se muškarci služe u dodvoravanju ženama kao što 
su šminkanje, bojenje brade, ukrašavanje tijela i slično. 


gasulhana — ar-perz. složenica: prostorija u kojoj se kupa i 
oprema mrtvac za sahranu 


Grad Mira — (Madinat as-Salam) — izvorno ime Bagdada 
grada koji je između 762 i 766. podigao kalif al-Mansur 
(vid.) da u njega prenese prijestonicu iz Hašimijje (vid.). 
A1-Mansur je mjesto za grad izabrao nakon što je obišao 
čitav kraj, objasnivši svoj izbor činjenicom da je mjesto 
"veoma pogodno za vojni logor". UZ to je, kaže kalif, 
Tigrisom povezano S drugim zemljama sve do Kine, Eu- 
fratom sa Sirijom i sjevernim zemljama, a dobrim pute- 
vima s južnim zemljama sve do Jemena. Grad je podignut 
u ravnici koja je upamtila Ur i travu besmrtnosti, Babilon 
i jezičku pometnju, Ninivu j vrtove između neba i zemlje, 
tako da su se u njegovim vrtovima i kupatilima ljudi nor- 
malno susretali s duhovima svih vrsta i ženili se sa prin- 
cezama ptičijeg carstva. U svome dugom pamćenju prostor 
Bagdada je upamtio mnoge svjetove koji su se u njemu 
nužno sudarali i susretali, miješali i povezivali, pa je mo- 
gao poslužiti i kao pozornica za Haljadu i jednu noć. 


/fadžadž (al Haggag ibn Yusuf jal-Thagafi), učitelj iz Tajifa 
u Hidžazu koji se proslavio kao vojskovođa kalifa Abd- 
-al-Malika. Najprije je (692) pobijedio pretendenta na ka- 
lifsku titulu Abdullaha ibn Zubajra, a onda je (694) otišao 
u Jrak čiji su stanovnici bili "raskolnici i licemjeri". U 
veliku džamiju u Kufi došao je jednog petka sa samo 
dvanaest jahača u pratnji, a onda se $ propovjedaonice 
obratio ljudima proglasom koji je počeo stihovima: "Ja 
sam onaj koji rastjeruje tamu i diže se u visine. /Kad 
skinem s glave turban, vi ćele me upoznati." Tada je, 

poput lošeg glumca koji gestom ponavlja riječi, skinuo 
turban koji mu je pokrivao lice i nastavio: "Narode Kufe! 
Ja sam uvjeren da gledam glave zrele za sječu, a ja sam 
onaj koji će to učiniti. Kao da već vidim krv između vaših 
turbana i brada..." Ljudi koji su slušali nisu mu odmah 
povjerovali, pa je učitelj iz Tajifa i ljubitelj starinske poe- 
zije zaradio nadimak Zalim, uvjeravajući ih da je mislio 
ozbiljno i da može vidjeti unaprijed. 

Halladž (Husayn ibn Masur al-Baydawwi al-Hallaš, Tur u 
oblasti Fars 858/9. — Bagdad 922). mistik i pisac. Svojim 
učenjem i svojim spisima ostavio i do danas dilemu: here- 
tik ili mučenik na Božijem putu. Ova nedoumica počiva 
prije svega na njegovom iskazu: Ana I-hag — ja sam Istina, 
odnosno Bog. Za jedne interpretatore to je najveće moguće 
svetogrđe, kršenje osnovnog načela islama o neprispodo- 
bivosti bilo čega Bogu, a za druge to je dokaz dostignutog 
nivoa savršenstva do kojeg može dovesti Ljubav — sjedi- 
njenje s Istinom (wahdet-i-wugud), što izražava identitet 
transcendentalnog božanskog principa s ljudskim samo- 
svojstvom. Halladž je, kao pravi Istočnjak, znanja i isku- 
stva, "školu života", sticao putovanjima po širokom pro- 
storu Istoka. Upoznao se i s grčkom filozofijom, što je 
vidljivo iz njegova djela. Posljednje godine proveo je u 
Bagdadu. Njegove propovijedi po bagdadskim trgovima, 
već spomenuta izreka, kao i izreke: Mi smo dva duha u 
jednom tijelu, Ti nisi niko drugi nego ja, i slične, dovele 
su ga u tamnicu u kojoj je proveo osam godina. Nakon 
osmomjesečnog suđenja osuđen je po fetvi Ibn Davuda 
al-Zahirija kao heretik na strašno mučenje i smrt. Njegovu 
sudbinu dijeli i njegovo djelo. Ostalo je u fragmentima: 
150 stihova, knjiga Kitab at-tavasin koja predstavlja zbir 
njegovog mističnog iskustva, 27 predanja i 400 fragmenata 
proze. Ovi spisi ne prestaju da zanimaju istraživače. Za 
razliku od ostalih sufija, odijevao se u bijeli ogrtač sličan 
današnjem mantilu. 

harem — ar. zabranjeni (ograđeni) prostor; nešto sveto, ne- 
dodirljivo; ženska čeljad, žena; ograđeno džamijsko dvo- 
rište; groblje; prostor intime 

haridžije — pobunjenici protiv kalifa Alija poslije rascjepa u 
islamskoj državi na dvije stranke: Alijevu i Muavijinu 
Harum ar-Rašid — Ibn Muhammad al-Mahdi ibn Abu Čafar 
al-Mansur (766-809) najugledniji vladar iz dinastije Abasi- 
da. Za dvadesettrogodišnje vladavine izdašno pomagao i 
podsticao umjetnike i mislioce te tako stekao ime jednog 
od najvećih mecena među arapskim vladarima. Nije stoga 
čudo što ga "Hiljadu i jedna noć" uzima za svog junaka 
— mudrog, uspješnog, raskošnog, darežljivog, pravednog. 
Zapad ga je upoznao preko ovih priča, a veliko zanimanje 
pobudio je sat na principu tekuće vode koji je ovaj vladar 
poklonio franačkom caru Karlu Velikom koji je i sam, 
pod imenom Carolus Magnus, veliki junak književne pre- 
daje. Nije objašnjeno zašto književnost nije reagirala na 
njihove stvarne kontakte, pogotovo što bi logičnije bilo 

da stvari stoje obrnuto. 

Hašimija (al-Hashimiyah), grad nazvan po Hašimu, pretku 
abasidskog plemena. Izgradio ga je al-Safag (750-754) da 
sjedište kalifata prenese iz Kufe u kojoj se nije osjećao 
sigurnim. 

haznadar — ar. perz. složenica: čuvar riznice. Otuda, vjero- 
vatno, i naziv za čuvara blagajne u našem jeziku — kaznac. 

Hendek — mjesto u blizini Medine. Nazvano po opkopima 
(hendecima) iskopanim u bici koju je u 5. godini po Hidžri 
vodio Muhammed. 

Hira — naziv stjenovitog područja u okolini Meke. U pećini 
toga područja Muhammedu je došla prva objava. 

imam — ar. titula učenih ljudi; učitelj u značenju veoma obra- 
zovanog čovjeka, pa prema tome pridjevak uz imena ve- 
likih mislilaca; predvodnik molitve 


Iskenderija — Aleksandrija 

Iskrena braća (Ihwan as-Safa) — tajna grupa slobodnih mi- 
slilaca osnovana u Basri. Puno ime grupe ("Braća čista 
srca i iskušane vjernosti", odnosno "Pravi prijatelji, vjerni 
drugovi, ljudi koji zaslužuju pohvalu i sinovi slave") for- 
mulirao je, nekoliko stoljeća unaprijed, Abdullah ibn _al- 
Mukaffa u poglavlju "Golubičina ogrlica" svoje knjige 

"Kalila i Dimna". Svoju filozofiju Braća su izložila u en- 
ciklopedijski zamišljenim "Raspravama" u kojima se ob- 
rađuju epistemologija, propedeutika, matematika, logika, 
prirodna filozofija, psihologija, metafizika, astrologija, mi- 
stika... U knjigu je uključena 51 (17 x 3) rasprava, s tim 
da one čine cjelinu s kasnije dodanom Sveobuhvatnom 
raspravom koja je summa čitave knjige, tako da ih ima 
52 (5+2 = 7). Iskrena braća su nastojala stvoriti sintezu 
grčke filozofije, osobito njezinog pitagorejskog toka, s is- 
lamom, što je rezultiralo jednom izrazito ezoteričnom vari- 
jantom islama. To bi, u stvari, trebalo biti "jedna duhovna 
doktrina koja bi imala mjesto među historijskim religijama 
i koja bi zadovoljila svakoga, a nikog ne bi vrijeđala". 
Pitagorejski segment njihovog učenja dao im je vjeru u 
moć brojeva tako da su se sastajali svakih 12 dana (1, 2, 
1 + 2 = 3), organizirali svoje članove u četiri razreda... 
Platonistička čeda njihovog doživljaja svijeta (razne oblike 
savršenog društva kao što su Duhovni grad, Država pra- 
vednih i slični socijalni projekti) njihova naglašena ezo- 
terija pomjerila je iz stvarnog u "unutrašnji svijet". 


Jedžudž i Medžudž — sinonimi za narod patuljastog rasta koji 
će se, po legendi, pojaviti neposredno pred propast svijeta 


kalif— ar. nasljednik, namjesnik. Prvotno epitet četverice Mu- 
hammedovih nasljednika: Abu Bakra, Omera, Osmana i 
Alija. Nakon toga titula vrhovnog islamskog autoriteta 
te svjetovnog vladara. Ova titula danas ne postoji ni u 
vjerskom ni u svjetovnom značenju. Nekim svojim nosio- 
cima ova titula nije donijela osobitu sreću. Tako je, na 
primjer, Abdullah ibn al-Mutaz bio kalif, pod imenom 
al-Murtad, samo jedan dan (17. decembar 908), nakon 
čega je svrgnut i ubijen, dok je al-Kahir (932-934) osli- 
jepljen i svrgnut, nakon čega je viđan kako prosi na uli- 
cama Bagdada. 


kasida — ar, vrsta poezije u arapskoj, turskoj i perzijskoj knji- 
ženosti. Nalazimo je i u stvaralaštvu Bošnjaka u vrijeme 
osmanske uprave. Po sadržaju kaside su najčešće ode 


Knjiga — Kur'an 

Konstantinija — Konstantinopolis 


kupatilo (hammam) — nezaobilazni element arapskog grada. 
Al-Kutib tvrdi, vjerovatno pretjerujući, da je Bagdad imao 
27 000 javnih kupatila, a u svojim najboljim vremenima 
znao ih je imati i do 60 000. O značaju kupatila govori 
i to što je, kako kažu, Poslanik naglašavao da je "čistoća 
važan dio vjere". Kupatilo je imalo veliku središnju sobu 
s bazenom i vijenac malih soba oko nje, s podom od 
mozaika i sa zidovima prekrivenim mramornim pločama. 
Iznad središnje sobe je kupola s nizom zastakljenih otvora 
kroz koje prodire svjetlost. Okolne sobe služile su za od- 
mor, osvježavanje pićem i za masažu. Naravno, svako je 
kupatilo snabdjeveno toplom i hladnom vodom. 


Ljudi u grubim haljinama — ova odredba odnosi se na mistike 
(sufije), odjevene u grubu, neuglednu odjeću. Njihove pro- 
povijedi i asketski stil života, a u ime ljubavi prema Bogu, 
u direktnoj su opreci, bolje rečeno direktna su opasnost, 
po dvor i njegovu okolinu, odnosno njihov način života. 
Zato su redovno uhođeni, nerijetko hapšeni, proglašavani 
licemjerima i protivnicima države, te stradavali. A radi 
se samo o tome da su, kao svi sveci i asketi, tašti ljudi 
s naglašenim egzibicionističkim kompleksom. Isto: Pjes- 
nici koji se probadaju iglama i hodaju po žeravici. 


al-Mansur (754-775) — abasidski kalif koji je učvrstio di- 
nastiju i gotovo se može smatrati njezinim osnivačem. 
Prijestol je zauzeo Uz pomoć horasanskog namjesnika Abu 
Muslima koji je pobijedio al-Mansurovog rođaka i konku- 
renta Abdullaha ibn Alija. Izražavajući zahvalnost svome 
namjesniku i pobjedonosnom vojskovođi, Mansur ga je 
dozvao u goste i ubio. Ubio je Abdullaha ibn al-Mukakfu, 
pisca i prevodioca, ali mu se intervencije u književnost 
ne zaustavljaju na tome: izgradio je Bagdad (762-766) i 
tako ponudio pozornicu za važan ciklus priča iz Hiljadu 
i jedne noći; uveo je u upravni sistem perzijsku titulu 
vezira i tako pripremio pojavu Džafera Barmakida, jednog 
od važnih likova iste knjige; smislio je za svog rođaka 
Abdullaha ibn Alija podvalu s kućom, podvalu koja upo- 
zorava na to koliko je važno razumjeti dvostrukost ozna- 

čiteljskog djelovanja, dakle i dobro čitanje književnosti. 
U tome se Mansur pokazao najmanje uspješnim jer neka 
tumačenja književnosti ne mogu, na žalost, sahraniti svoje 
autore onako kako je njegova kuća sahranila Mansurovog 
rođaka. Umro je 775. blizu Mekke. Oko grada je iskopano 
stotinu grobova za njegov leš koji je pohranjen u tajni, 
stotinuprvi, grob da bi se spriječilo skrnavljenje njegovih 
ostataka kakvom je on izložio ostatke ljudi iz umajadske 
dinastije. 

mezar — ar. grob 

mošus — vrsta mirisa 


mula — ar. titula visoke vjerske uleme; pridjevak uz imena 
vrlo obrazovanih. Ova je titula dodjeljivana i kao nagrada. 


Mukaffa (Abdullah ibn al-Mukaffa, 720-756, približno), arap- 
ski pisac perzijskog porijekla iz naselja Džur u provinciji 
Fars. Do prelaska na islam zvao se Rusbeh i bio Zoroas- 
trijanac. Otac mu se, prema ibn Hallikanovom biograf- 
skom leksikonu, zvao Daduja radio kao činovnik poreske 
uprave u Farsu. Bio je optužen za neke finansijske zlou- 
potrebe i podvrgnut malo energičnijem ispitivanju pri ko- 
jem su mu slomili ruku — okolnost kojoj duguje nadimak 
Mukaffa (Bogalj). Tim nadimkom se (iz inata?, zbog po- 
jačanog mazohističkog kompleksa?, radi izgradnje dru- 
štvene svijesti?, u svrhu stvaranja pravilnog odnosa prema 
društvenoj pravdi?) okitio njegov sin Rusbeh, kasnije Ab- 
dullah, koji je možda njime dozvao sudbinu: kad je kalif 
Mansur naložio da se Mukaffa ukloni, basranski namjesnik 
Muavija dao je da mu se odrežu ruke i noge, ne ostavivši, 
doduše, vremena da piščev nadimak opravda svoju tride- 
setogodišnju vezu sa svojin nosiocem. Mukaffa nije is- 
traživao kob koja napada udove muških članova njegove 
porodice nego je pisao adabe i traktate (najpoznatiji "Ve- 
liki adab", "Mali adab", "Traktat o suborcima"), prevodio 
(sastavio i preveo na arapski zbornik "Kalila i Dimna"), 
radio kao sekretar. Mukaffino djelo se u potonjoj arapskoj 
književnosti razgranalo čitavim nizom utjecaja: žanr ada- 
ba, kojim su obuhvaćeni veliki pisci kakvi su Džahiz, 
Tauhidi, Hamazani i Hariri, začinje se upravo u Muka- 

ffinom djelu; veoma popularan žanr poučne priče čiji se 
događaj zbiva među životinjama (zastupljen i u jednom 
ciklusu "Hiljadu i jedne noći") začinje se u njegovom zbor- 
niku "Kalila i Dimna"; mnogi sufije, među kojima Husein 
al-Halladž nije najmanje značajan, proglašavaju Mukaffu 
svojim pretkom po tome što je pojmom Božijeg jedinstva, 
koji korelira sa sufijskim pojmom ljubavi, brisao granice 
među ljudima i religijama. Mnogi među onima koji su ga 
izabrali za svog pretka našli su smrt sličnu njegovoj. Jesu 
li dozivali sudbinu birajući ga za pretka, onako kako je 
on dozivao svoju birajući očev nadimak za svoje ime? 


nabidh — piće koje se pravi od vode i iscijeđenog soka grožđa, 
grožđica i datula, s malim procentom alkohola jer se pušta- 
lo da sok samo malo uzavri. Neki su pravnici nastojali 
ovom piću obezbijediti legalitet tvrdeći da ga je i Poslanik 
pio ako nije bilo starije od dva dana 


najnesavršeniji od Božijih svjetova — aluzija na život na ovom 
svijetu; Bog je stvorio mnoštvo svjetova, a naš je najne- 
savršeniji već zbog mogućnosti grijeha. 


Poslanik — Muhammed 


putovanje — uglavnom se misli na smrt. U islamu, čovjek je 
na ovom svijetu na proputovanju do svog vječnog staništa, 
po čemu je ovaj život samo jedna faza u ljudskom trajanju. 
Smrt je seoba, putovanje iz jednog svijeta u drugi, iz jed- 
nog stanja u drugo. Zato se ni na pokop ne čeka dugo 
jer duša želi što prije odseliti da bi se smirila. Zato se 
često za umrlog kaže da je preselio. 


Razi (Abu Bakr Muhammed ibn Zakariya ar-Razi, 865-925), 
rođen u Perziji, bio je možda "najveći i najoriginalniji od 
svih muslimanskih liječnika" po mišljenju Edwarda G. 
Browna. Birajući mjesto za veliku bolnicu u Bagdadu, 
povješao je na različitim krajevima grada komade sirova 
mesa i bolnicu izgradio tamo gdje se meso najduže odr- 
žalo. Njegovu alkemičarsku raspravu "Knjiga tajni" preveo 
je na latinski Gerard iz Kremone. Kao svi pravi alkemičari, 
mogao je umrijeti ranije ili kasnije, pa se u nekim ro- 
manima njegova smrt pomjera koju godinu naprijed. 

Rumi, rumske zemlje — Rimljani, Rimsko Carstvo; Bizant; 
ponekad: sve pravoslavno i čak sve evropsko; često: pro- 
stor utjecaja grčke nauke i umjetnosti 


sabah — ar. prva od pet obaveznih molitvi 


Sabur (Shapur) — grad u Perziji, poznat po proizvodnji mirisa 
i mirišljavih ulja 

sunnet — ar. islamska tradicija; tradicija koja slijedi Muham- 
medove preporuke, ono što je on govorio ili činio; ono 
što nije obavezno (propisano Kur'anom), ali se prepo- 
ručuje 

sura — ar. jedno od 114 poglavlja Kur'ana 


surma — mješavina praha antimonitove rude i ulja u raznim 
bojama, najčešće crnoj, za šminkanje očiju 

Tauhidi (Abu Hayyan at-Tawhidi, 932 — 1036, približno), 
"filozof među književnicima i književnik među filozofi- 
ma" prema riječima Dželaludina Rumija, tegobno se pro- 
metao kroz život idući s dvora na dvor, loše razumijevan 
i ne baš uvažavan. Kao pisac, neposredni je nasljednik 
Džahiza, jednog od najvažnijih pisaca adaba od Mukaffe 
do danas. Pesimizam i često turoban ton Tauhidijevih spisa 
navode profesore da ga smatraju dubljim od Džahiza ko- 
jega su, zbog njegovog humora, skloni smatrati frivolnim, 
a zbog širine interesa površnim. Bilo je mišljenja da je 
Tauhidi radikalni ateist, iako bi se njegov doživljaj svijeta 
tačnije nazvao panteističkim (na str. 161. "Filozofskih pre- 
davanja" za Boga kaže da "prebivajući u svemu, svemu 
daje jedinstvo"). U tom panteističkom doživljaju svijeta 
utemeljen je i Tauhidijev "prirodni moral" o čemu do- 
voljno govori jedno mjesto iz prepiske. U pismu ibn Mi- 
skavajhu Tauhidi pita: "Šta pobuđuje zindika i dahrita (za- 
govornika učenja o vječnosti svijeta i nezavisnosti nje- 
govih pojava od bilo kakvog metafizičkog počela, op. M. 
M.) da čine dobro, da više vole dobra djela, da ispoljavaju 
časnost, da ne odstupaju od pravde, da budu samilosni 
prema onima koji pate, da pomažu onima koji traže pomoć, 
da daju podršku svakome ko im se obrati sa svojim bri- 
gama i nevoljama? Pa postupajući tako, oni se uopće ne 

nadaju nagradi na onom svijetu, ne očekuju priznanja i 
ne boje se kazne." Napisao je mnogo, a u naše vrijeme 
sve više pažnje privlače: "Filozofska predavanja", "Knjiga 
povjerljivog proučavanja" i "Božiji znaci". 

Ugovor na Hudejbijji — odnosi se na sporazum koji je Mu- 
hammed sačinio s Mekancima na Hudejbijji, u neposred- 


ulema — ar. pojam za pojedinca (grupu) vrhunskog intelek- 
tualnog sloja i po školovanju i po stvarnim potencijalima; 
ingerencije uleme obuhvatale su domen uprave, vlasti, or- 
ganizacije visokog školstva, vjerskih pitanja; ta se titula 
mogla steći jedino obrazovanjem i znanjem, nipošto "dru- 
štvenim zaslugama" i na slične načine; ulema je često 
izvršni organ koji sudi i presuđuje, na primjer Halladžu. 

valija — ar. namjesnik 

vezir — ar. ministar; veliki vezir: glavni ministar, premijer 

zalim — ar. tiranin, nasilnik, zulumćar 

Zakopavanje ženske djece — Kod arapskih plemena u predis- 


lamskom periodu bio je rasprostranjen običaj zakopavanja 
tek rođene ženske djece. Islam je to strogo zabranio i 


dokinuo. 
Priredila 
Minka MEMIJA 

BIOGRAFIJA 


Dževad Karahasan rođen je u Duvnu 1953. godine. 

dna žitija (1989) 1 Stid nedjeljom (1990), romane /stočni 
diwan (1989) i Šahrijarov prsten (1995), drame Kralju 
ipak ne sviđa se gluma (1987) i Misionari (1989) i knjige 
eseja i kritika Kazalište i kritika (1980), O jeziku i strahu 
(1987) i Model u dramaturgiji (1988). 

Dobitnik je brojnih nagrada od kojih je najznačajni- 
ja Herderova nagrada. Profesor je teorije književnosti 
na Filozofskom fakultetu u Sarajevu. 

